Kapak

1057 ve 1058 ve 1059 seneleri hücec-i Rumeli sadâreti ve mahfil-i şer‘iyyât 80

(RUMELİ80 - cilt: 15, sayfa: 41 - Hüküm no: Dış - Orijinal metin no: [Dış Kapak])﻿

﻿

﻿

1. Hüküm

Vakıf menzilin Hasan Efendi b. Mehmed’e verilmesi

Mahmiye-i İstanbul’da Süleyman Ağa mahallesinde vâki‘ olup lede’l-ahâlî ma‘lûmü’l-hudûd dâhiliye ve hâriciyeyi müştemil menzil ulemâ-i muhtâcîne meşrûta olup mukaddemâ mutasarrıf olan Hüseyin Efendi fevt olup mahlûl oldukdan sonra ber mûceb-i şart-ı vâkıf içinde sâkin olur kimesne olmamağın, ulemâdan râfi‘ül-kitâb fahrü’l-müderrisîn Hasan Efendi b. Mehmed tâlib olup kıbel-i şer‘-i enverde mezbûra tevcîh olunmak bâbında fermân-ı âlî sâdır olmağın hasbe’l-emr tevcîh olunup mâ hüve’l-vâki‘ bi’t-taleb ketb ve imlâ olundu. Fi’l-yevmi’s-sâbi‘ ve’l-ışrîn min Cumâdelûlâ li sene tis‘a ve hamsîn ve elf, min hicreti’n-Nebeviyye aleyhi efdalü’t-tahiyye.

Şuhûdü’l-hâl: Çâker Bey b. Abdullah, Ahmed Çelebi b. ( ) el-yesârî, Mehmed Çelebi b. Abdullah, Hasan Beşe b. İbrahim? Ali çukadâr ve gayruhüm.

(RUMELİ80 - cilt: 15, sayfa: 41 - Hüküm no: 1 - Orijinal metin no: [1a-1])﻿

﻿

﻿

2. Hüküm

Asodor v. Pali’nin menzil hissesini mühtedi kardeşi Şaban’a satışı

Mahmiye-i İstanbul’da Langa kurbunda Çakır Ağa mahallesinde sâkin iken helâk olan Pali v. Şemse nâm zimmî Ermeninin verâseti zevce-i metrûkesi Hâtun bint-i Mardiros nâm Ermeniye ile sulbî oğlu olup helâkinden sonra şeref-i İslâm ile müşerref olan Şaban nâm mühtedîye ve diğer oğlu Asodor nâm Ermeni zimmîye münhasıra olup terekesini bi hasebi’t-tashîh on altı sehim i‘tibâr olunmağın, sihâm-ı mezbûreden iki sehimi mezbûre Hâtun’a ve yedişer sehimi merkūmân Şaban ve Asodor’a her birine isâbet eylediği şer‘an zâhir ve mütehakkık oldukdan sonra mezbûr Asodor meclis-i şer‘-i hatîr-i lâzımü’t-tevkīrde karındaşı işbu râfi‘ül-kitâb mezbûr Şaban mahzarında tav‘an ikrâr ve i‘tirâf edip mahalle-i mezbûrda vâki‘ bir tarafı Mustafa Ağa b. Abdülmennân mülküne ve bir tarafı Terzi Murat nâm zimmî mülküne ve bir tarafı Laskari v. Kosta mülküne ve bir tarafı tarîk-i âmma müntehî dört bâb fevkānî odayı ve üç bâb vüstâyî odayı ve bir bâb tahtânî odayı ve bir mahzeni ve bir su kuyusunu ve üç kenîfi müştemil cemî‘ menzil babam hâlik-i mezbûr Pali’nin mülkü ve hakkı olup ba‘de helâkihî irs-i şer‘î ile üçümüze intikāl etmiş idi. Hâlâ cemî‘ menzili mezbûrun on altı sehimden bana isâbet eden yedi sehim hissemi cümle hukūkuyla karındaşım mezbûr Şaban’a bin altı yüz riyâlî kuruşa bâtten bey‘ ve teslîm edip ol dahi minvâl-i meşrûh üzre iştirâ ve tesellüm eyledikden sonra semen-i merkūm bin altı yüz riyâlî kuruşdan altı yüzer riyâlî kuruşunu yedinden alıp kabz edip semen-i bâkī bin riyâlî kuruş[u] târih-i kitâbdan üç yüz altmış gün tamâmına değin te’cîl eyledim, ol dahi ecel-i merkūmu kabûl eyledi dedikleri, gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’l-ışrîn min Cumâdelûlâ sene 1059.

Şuhûdü’l-hâl: Siyavuş Efendi b. Rıdvan el-imâm, Derviş Çelebi b. Abdülcelîl , Mustafa Halîfe b. Cafer.

(RUMELİ80 - cilt: 15, sayfa: 41 - Hüküm no: 2 - Orijinal metin no: [1a-2])﻿

﻿

﻿

3. Hüküm

İdam edilen Varvar Ali Paşa’nın Abdürrahim Ağa b. Mehmed Ağa’ya olan borcunun terekesinden ödenmesi

Husûs-ı âti’l-beyânın mahallinde istimâ‘ı lâzım gelmeğin, bi’l-iltimâs hâkim-i muvakki‘-i kitâb tûbâ-lehû ve hüsnü me’âb dahi mahmiye-i İstanbul’da Emin Nureddin mahallesinde hâlâ çavuşbaşı olan umdetü’l-emâcid ve’l-ekârim Abdülfettâh Ağa çavuşbaşılık için ittihâz eylediği menzile varıp akd-i meclis-i şer‘-i şerîf eyledikde, mahmiye-i mezbûrede Cerrâh Câmi‘i kurbunda Kürkçübaşı mahallesinde sâkin Abdürrahim Ağa b. Mehmed Ağa meclis-i ma‘kūdda, bundan akdem eyâlet-i Rum’dan ma‘zûl olup katl olunan Varvar Ali Paşa b. Behram’ın sulbî kebîr oğlu ve vârisi olup terekesine vaz‘-ı yed eden Mustafa Bey nâm şâbb-ı âkil ve bâliğ mahzarında üzerine takrîr-i da‘vâ edip işbu Mustafa Bey’in babası ve mûrisi olan Varvar Ali Paşa zimmetinde cihet-i karz-ı şer‘îden bin riyâlî kuruş hakkım olup meblağ-ı mezkûrdan altı yüz riyâlî kuruşunu hâl-i sıhhat ve nefâz-ı tasarrufâtında ahz edip bâkī dört yüz riyâlî kuruş hakkım mezbûr Varvar Ali Paşa vefât edip zimmetinde kalmışdır, suâl olunup terekesinden alıverilmesin taleb ederim dedikde, gıbbe’s-suâl mezbûr Mustafa Bey husûs-ı mezbûru inkâr edicek, müdde‘î-i mezbûrdan da‘vâ-yı meşrûhasını mübeyyine beyyine taleb olundukda, udûl-i ahrâr-ı ricâl-i müslimînden olup mahmiye-i mezbûrede Molla Gürânî’de Molla Şeref mahallesinde sâkin Murtaza Bey b. Bekir ve Toptaşı kurbunda [sâkin] Hasan Çavuş b. Ömer nâm kimesneler li ecli’ş-şehâde meclis-i ma‘kūdda hâzırân olup gıbbe’l-istişhâd ve her biri şehâdet edip fi’l-hakīka işbu Mustafa Bey’in babası müteveffâ-yı mezbûr Varvar Ali Paşa işbu müdde‘î Abdürrahim Ağa’dan bizim huzûrumuzda bin riyâlî kuruş iktirâz ve kabz eyledi, altı yüz riyâlî kuruşunu hâl-i sıhhatinde edâ edip vefât etmeğin, bâkī dört yüz riyâlî kuruş zimmetinde işbu Abdürrahim Ağa’nın hakkı kalmağla terekesinden edâsı vâcibdir, biz bu husûsa bu vech üzre şâhidleriz şehâdet dahi ederiz deyû her biri edâ-i şehâdet-i şer‘iyye eylediklerinde, gıbbe ri‘âyeti şerâiti’l-kabûl şehâdetleri makbûle oldukdan sonra meblağ-ı bâkī dört yüz riyâlî kuruşa dahi müteveffâ-yı mezbûr Varvar Ali Paşa’dan hâl-i hayâtında küllen veya ba‘zan asâleten veya vekâleten ahz u kabz eylemediğine veya âhara havâle olmadığına veya turuk-ı şer‘iyyeden bir tarîk ile zimmetini ibrâ eylemediğine yemîn teklîf olundukda, ol dahi hasbe’l-mes’ûl yemîn billâhi’l-aliyyi’l-azîm edicek, şehâdet-i mezbûre mûcebince meblağ-ı müdde‘â dört yüz riyâlî kuruşu tereke-i müteveffâ-yı mezbûrdan edâya şerâyit-i hükm-i şer‘î mer‘iyye olduğu hâlde hükm-i şer‘î ile hükm olunup mâ hüve’l-vâki‘ bi’t-taleb ketb olundu. Hurrire fi’l-yevmi’t-tâsi‘ min şehri Rebî‘ilevvel sene 1059.

Şuhûdü’l-hâl: Cafer Çavuş b. Sefer, Ahmed Çavuş b. Bektaş Çavuş, Malkoç Ağa b. Osman, Mehmed Ağa b. Hasan ve gayruhüm.

(RUMELİ80 - cilt: 15, sayfa: 42 - Hüküm no: 3 - Orijinal metin no: [1b-1])﻿

﻿

﻿

4. Hüküm

Şahin Bey b. Abdullah’ın kendisini yaralayan Mustafa Beşe b. Numan ile sulh olduğu

Mahrûse-i Galata kazâsına tâbi‘ kasaba-i Beşiktaş’da Sinan Paşa mahallesinde sâkin Şahin Bey b. Abdullah nâm cündî meclis-i şer‘-i hatîrde, Dergâh-ı âlî yeniçerilerinin Altmış Birinci müteferrikalarından Mustafa Beşe b. Numan mahzarında tav‘an ikrâr ve i‘tirâf edip târih-i kitâba gelince dokuz gündür yevm-i ehadde Beşiktaş’da Zincirlikuyu kurbunda ba‘de’l-asr işbu Mustafa Beşe beni amden hançer ile sol küreğim üzerinden vurup mecrûh eylemekle, mezbûr Mustafa Beşe’den cerâhat-ı meşrûhayı da‘vâ eylediğimde, ol dahi inkâr edip beyyinem olmamağla beynimizde münâza‘ât-ı kesîre vâkı‘a olmuşdu. El-hâletü hâzihî beynimizde muslihûn tavassut edip cerâhat-ı mezbûre da‘vâsından an-inkâr, ücret-i tabîb ve kıymet-i merhem bin beş yüz fıddî-i cedîd akçe üzerine akd-i sulh inşâ eylediklerinde ben dahi sulh-ı mezbûru kabûl ve bedel-i sulh olan meblağ-ı mezkûr bin beş yüz akçeyi meclis-i sulhda merkūm Mustafa Beşe yedinden tamâmen ahz u kabz eyleyip cerâhat-ı mezbûre da‘vâsından mezbûr Mustafa Beşe’nin zimmetini ibrâ-i âm ile ibrâ ve iskāt eyledim. Min ba‘d husûs-ı mezbûra müte‘allika da‘vâ ve hakkım kalmadı dedikde, mukırr-ı mezbûr Şahin Bey’i ikrâr-ı meşrûhunda mezbûr Mustafa Beşe vicâhen tasdîk ve şifâhen tahkīk edicek, mâ hüve’l-vâki‘ bi’t-taleb ketb olundu. Hurrire fi’l-yevmi’t-tâsi‘ ve’l-ışrîn min şehri Rebî‘ilevvel li sene tis‘a ve hamsîn ve elf.

Şuhûdü’l-hâl: Hasan Ağa b. Veli tâbi‘-i Dilaver Paşa, Hüseyin Ağa b. Mustafa tâbi‘-i Dilaver Paşa, Ali Beşe b. Mehmed, Osman Bey b. Abdurrahman el-yesârî, Haydar Bey b. Abdullah, Yahya b. Zekeriya.

(RUMELİ80 - cilt: 15, sayfa: 43 - Hüküm no: 4 - Orijinal metin no: [2a-1])﻿

﻿

﻿

5. Hüküm

İbrahim Çelebi b. Musa’ya borcunu ödememekte inat eden Takyeci Menteş v. Mosi’nin hapsedilmesi

Mahmiye-i İstanbul’da Hoca Gıyaseddin mahallesinde sâkin İbrahim Çelebi b. Musa meclis-i şer‘de, Sinori cemâ‘atinden olup mahmiye-i mezbûrede Tahtakale’de sâkin Takyeci Menteş v. Mosi nâm Yahudi muvâcehesinde üzerine takrîr-i da‘vâ edip işbu Menteş’e bundan akdem beş bin fıddî-i cedîd râyic fi’l-vakt akçe ikrâz ve teslîm eyledim, ol dahi iktirâz ve tesellüm ve mesârifine sarfla meblağ-ı mezbûr beş bin akçe zimmetinde hakkımdır edâda ta‘annü[d] eder suâl olunup alıverilmek taleb ederim dedikde, gıbbe’s-suâl mezbûr Menteş müdde‘î-i mezbûr İbrahim Çelebi’den vech-i meşrûh üzre beş bin cedîd akçe iktirâz ve kabz eyledim deyû zimmetinde deyn olduğunu tav‘an ikrâr ve i‘tirâf ve ba‘dehû edâda ta‘annüd edicek, meblağ-ı mezkûrun müdde‘î-i mezbûra edâsına mezkûr Menteş üzerine ilzâm olundukdan sonra li ecli’l-edâ kıbel-i şer‘-i kavîmden habsine emr olunup mâ vaka‘a bi’t-taleb ketb olundu. Hurrire fi’l-yevmi’t-tâsi‘ ve’l-ışrîn min şehri Rebî‘ilevvel sene 1059.

Şuhûdü’l-hâl: Ahmed Beşe b. Mehmed er-râcil, Sefer Beşe b. Ahmed mumcu, Ali Beşe b. Mehmed, Mustafa Beşe b. Numan, Ebîbekir Çelebi b. Ali Bey.

(RUMELİ80 - cilt: 15, sayfa: 44 - Hüküm no: 5 - Orijinal metin no: [2a-2])﻿

﻿

﻿

6. Hüküm

Hasan Bey b. Mustafa’nın bıçakçı dükkânı kirası davasında İsmail b. Mehmed ile sulh olduğu

Mahmiye-i İstanbul’da Mi‘mâr Ayas mahallesinde sâkin Hasan Bey b. Mustafa meclis-i şer‘-i hatîrde, mahalle-i mezbûrede sâkin işbu râfi‘ül-kitâb İsmail b. Mehmed mahzarında bi’t-tav‘i’s-sâf ikrâr ve i‘tirâf edip merhûm Hürrem Çavuş Vakfı’ndan olup beher mâh vakf-ı mezbûra yirmi akçe icâre-i müeccelesi olan Şehzâde sûkunda vâki‘ lede’l-ahâlî ma‘lûmü’l-hudûd bir bâb bıçakçı dükkânının ma‘rifet-i mütevellî-i vakf-ı mezbûr ile dört sehimden bir sehimi benim tasarrufumda ve üç sehimi dahi mezkûr İsmail’in tasarrufunda olup lâkin mezbûr İsmail sâlifü’z-zikr cemî‘ dükkâna on beş sene tasarruf edip hâsıl olan cemî‘ icâresini ahz u kabz eylemekle, ben dahi icâre-i mezbûreden hisse-i şer‘iyyemi merkūm İsmail’den taleb ve da‘vâ eylediğimde bana edâ ve teslîmden ta‘annüd etmekle, beynimizde münâza‘ât-ı kesîre vâkı‘a olmuşdu. El-hâletü hâzihî beynimizde muslihûn tavassut edip da‘vâ-yı mezbûremden beni mezbûr İsmail ile dört kıt‘a riyâlî kuruş üzerine sulh eylediklerinde, ben dahi sulh-ı mezbûru kabûl ve bedel-i sulh olan meblağ-ı mezbûr dört kıt‘a riyâlî kuruşu meclis-i sulhda merkūm İsmail yedinden ahz u kabz edip zikr olunan icâre da‘vâsından berî olup husûs-ı mezbûra müte‘allika âmme-i da‘vâdan mezbûr İsmail’in zimmetini ibrâ-i âmm-ı kātı‘ü’n-nizâ‘ ile ibrâ ve iskāt eyledim dedikde, mukırr-ı mezbûru ikrâr-ı meşrûhunda el-mukarru lehü’l-mezbûr İsmail vicâhen tasdîk ve şifâhen tahkīk edicek, mâ hüve’l-vâki‘ bi’t-taleb ketb olundu. Fi’l-yevmi’l-hâmis ve’l-ışrîn min şehri Rebî‘ilevvel sene 1059.

Şuhûdü’l-hâl: Ahmed Çelebi b. Abdülbâkī Efendi, Receb b. Mehmed, İbrahim b. Musa, Hüseyin b. Mustafa, Mehmed Çelebi b. ( ).

(RUMELİ80 - cilt: 15, sayfa: 44 - Hüküm no: 6 - Orijinal metin no: [2a-3])﻿

﻿

﻿

7. Hüküm

Zador v. Minas’ın Karagöz v. Bedros ile arsasını değiştirdiği

Husûs-ı âti’l-beyânın mahallinde tahrîri iltimâs olunmağın savb-ı şer‘den Mevlânâ Ahmed Efendi b. Abdülbâkī Efendi irsâl olunup ol dahi mahmiye-i İstanbul’da Kumkapı kurbunda Süleyman Ağa mahallesinde sâkin Zador v. Minas nâm Ermeni zimmînin menziline varıp zeyl-i kitâbda mastûrü’l-esâmî müslimîn huzûrunda akd-i meclis eyledikde, merkūm Zador meclis-i mezbûrda kendiye muttasıl menzilde sâkin Karagöz v. Bedros nâm Ermeni zimmî muvâcehesinde tav‘an ikrâr ve i‘tirâf edip bir tarafı Kürkçübaşı Vakfı’ndan olup Serkis nâm Ermeni tasarrufunda olan menzile ve bir tarafı Osman Ağa mülküne ve bir tarafı ba‘zan merkūm Karagöz ve ba‘zan yine Osman Ağa mülküne ve bir tarafı merkūm Karagöz mülküne müntehî hâlâ içinde sâkin olduğum cemî‘ mülk menzilimin merkūm Karagöz tarafından iştirâken devr eylediğimiz sokak kapısı dâhilinde vâki‘ tûlen ve arzan terbî‘î on dört zirâ‘ arsa-i hâliyem ve mârrü’z-zikr arsa kurbunda merkūm Serkis tasarrufunda olan vakıf menzil tarafında dahi tûlen ve arzan bi hesâb-ı terbî‘î dört buçuk zirâ‘ arsa-i hâliyem ile ve üç yüz cedîd akçe ile merkūm Karagöz’ün mülkü olup benim tarafımda vâki‘ tûlen ve arzan bi hesâb-ı terbî‘î kırk sekiz zirâ‘ arsa-i hâliyesi ile mübâdele-i sahîha-i şer‘iyye ile mübâdele edip merkūm Karagöz zikr olunan arsayı ve meblağ-ı mezbûr üç yüz akçeyi yedimden ahz ve tesellüm edip ben dahi mârrü’z-zikr kırk sekiz zirâ‘ arsayı kabûl ve tesellüm eylediğimden sonra tûlen ve arzan bi hesâb-ı terbî‘î yirmi altı zirâ‘ mârrü’z-zikr iştirâken devr eylediğimiz sokak kapısı fevkinde müceddeden bir bâb oda binâsına merkūm Karagöz’e izn-i sarîh ile izin verdim dedikde, mukırr-ı mezbûru ikrâr-ı meşrûhunda el-mukarru lehü’l-merkūm vicâhen tasdîk ve şifâhen tahkīk eylediğini mevlânâ-yı mezbûr mahallinde tahrîr ba‘dehû meclis-i şer‘a gelip alâ vukū‘ihî inhâ ve takrîr etmeğin, mâ vaka‘a bi’t-taleb ketb olundu. Fi’l-yevmi’s-sâbi‘ min şehri Rebî‘ilevvel li sene 1059.

Şuhûdü’l-hâl: Mustafa Efendi bin Davud el-imâm, Halil Halîfe b. Musa el-müezzin, Hasan Dede bin Halil.

(RUMELİ80 - cilt: 15, sayfa: 45 - Hüküm no: 7 - Orijinal metin no: [2b-1])﻿

﻿

﻿

8. Hüküm

Saliha Hâtun bt. Hacı Hasan’ın Dilaver b. Abdullah’ta olan alacağını tahsil ettiği

Mahmiye-i İstanbul’da Macuncu Kasım mahallesinde sâkine Saliha Hâtun bt. el-Hâc Hasan meclis-i şer‘-i şerîfde, mahmiye-i mezbûrede Çoban Çavuş mahallesinde sâkin işbu râfi‘ü’l-[kitâb] Dilaver b. Abdullah nâm kimesne mahzarında tav‘an ikrâr ve takrîr-i kelâm edip mezbûr Dilaver zimmetinde cihet-i karz-ı şer‘îden ve mahkûmun-bih üç yüz riyâlî kuruş hakkım olmağın, hâlâ meblağ-ı mezbûr üç yüz riyâlî kuruş hakkımı medyûn-ı mezbûr Dilaver Bey yedinden tamâmen ahz u kabz eyledim, medyûn-ı mezbûr Dilaver üzerinde bi vechin mine’l-vücûh da‘vâ ve hakkım yokdur dedikde, merkūm Dilaver mukırre-i merkūme Saliha Hâtun’u sâdır olan ikrâr-ı meşrûhunda vicâhen tasdîk ve şifâhen tahkīk edicek, mâ hüve’l-vâki‘ bi’t-taleb ketb olundu. Fi’l-yevmi’l-hâmis ve’l-aşer min şehri Rebî‘ilâhir li sene tis‘a ve hamsîn ve elf.

Şuhûdü’l-hâl: Nebi Çavuş b. Abdülaziz?, Hasan Çavuş b. Ömer, Mustafa Efendi b. Abdüllatif el-kadı Tercüman Yunus’dan, Mehmed Çelebi b. Mahmud Abduşzâde, Ahmed b. Abdurrahman, Ali b. Ahmed, el-Hâc Hüseyin b. Mehmed, Yahya Bey b. Zekeriya.

(RUMELİ80 - cilt: 15, sayfa: 46 - Hüküm no: 8 - Orijinal metin no: [2b-2])﻿

﻿

﻿

9. Hüküm

Maksud b. Ahmed’in el koyduğu Rus câriyenin sahibi Fâtıma bt. Abdullah’a teslimi

Kapıcıbaşı Abdurrahman Ağa’nın mu‘tekası olup mahmiye-i İstanbul’da Camcılar mahallesinde sâkine Fâtıma bt. Abdullah meclis-i şer‘-i hatîrde, mahmiye-i mezbûrede Akseki mahallesinde sâkin Maksud b. Ahmed mahzarında üzerine takrîr-i da‘vâ edip işbu açık kaşlı gök gözlü orta boylu ebyazü’l-levn Rûsiyyetü’l-asl Kalender nâm câriye benim memlûkem ve rakīkam olup on dokuz aydır mülk ve yedimden ibâk eylemişdir. Hâlâ işbu Maksud yedinde buldum, işbu Maksud işbu câriyeye nâ-hak vaz‘-ı yed eylemişdir suâl olunup üzerinden yed-i âdiyesi izâle ve bana teslîm olunmasın taleb ederim dedikde, gıbbe’s-suâl mezkûr Maksud cevâbında, işbu câriyeyi gāib ani’l-meclis hâssa ekmekçibaşı olan Mehmed Ağa’nın mülkü olup mezbûr Mehmed Ağa Ayasofya kurbunda sâkin Tabbâh-ı Hâssa Ali Bey b. Ali’ye yüz kırk riyâlî kuruşa bâtten bey‘ ve teslîm ve kabz-ı semen-i mezbûr edip ol dahi ba‘de’l-iştirâ ve’t-tesellüm işbu hâzır bi’l-meclis Ahmed b. Musli’ye yüz kırk riyâlî kuruşa bâtten bey‘ ve teslîm ve kabz-ı semen-i mezkûr eyleyip işbu Ahmed dahi iştirâ ve tesellüm eyledikden sonra bana yüz otuz riyâlî kuruşa bâtten bey‘ ve teslîm ve kabz eyleyip ben dahi iştirâ ve tesellüm edip mülk-i müşterâm ve hakkımdır deyû müdde‘iye-i mezkûrenin mülkü ve hakkı idiğini inkâr edicek, müdde‘iye-i mezbûreden da‘vâ-yı meşrûhasını mübeyyine beyyine taleb olundukda, udûl-i ahrâr-ı müslimînden olup mahmiye-i mezbûrede Kızılminare mahallesinden Süleyman Ağa b. Mehmed el-bevvâbü’s-Sultânî ve Oruc Gāzi mahallesinden Hüseyin Bey b. Mehmed ve Mesih Paşa-yı Atîk mahallesinden Hasan Bey b. İvaz nâm kimesneler meclis-i şer‘-i hatîrde li ecli’ş-şehâde hâzırûn olup gıbbe’l-istişhâd her biri şehâdet edip fi’l-hakīka işbu câriye Kalender işbu Fâtıma’nın câriye-i memlûkesi ve rakīkasıdır, işbu Maksud yedinde nâ-hak kasr-ı yed edip işbu müdde‘iye Fâtıma’ya teslîmi vâcibdir, bu minvâl üzre bu husûsa şâhidleriz şehâdet dahi ederiz deyû her biri edâ-i şehâdet-i şer‘iyye eylediklerinde, gıbbe ri‘âyeti şerâyiti’l-kabûl şehâdetleri makbûle oldukdan sonra müdde‘iye-i mezbûre Fâtıma’ya câriye-i mezkûreyi âhara bey‘ veya hibe eylemediğine veya turuk-ı ihrâcdan bir tarîk ile mülk ve yedinden ihrâc eylemediğine yemîn teklîf olundukda, ol dahi hasbe’l-mes’ûl yemîn billâhi’l-aliyyi’l-azîm edicek, şehâdet-i mezbûre mûcebince câriye-i mezkûre müdde‘iye-i mezbûrenin mülkü idiğine ve câriye-i mezbûreyi merkūme Fâtıma’ya teslîme mezbûr Maksud mahzarında üzerine hükm-i şer‘î ile hükm olunup mezbûr Maksud bâyi‘-i mezbûra verdiği semen-i mezkûr ile emr olunup mâ vaka‘a bi’t-taleb ketb olundu. Fi’l-yevmi’t-tâsi‘ ve’l-ışrîn min şehri Rebî‘ilevvel li sene 1059.

Şuhûdü’l-hâl: Ahmed Beşe b. Mehmed er-râcil, Sefer Beşe b. Mehmed, Ali Beşe b. Mehmed, İbrahim Çelebi b. Abdurrahman.

(RUMELİ80 - cilt: 15, sayfa: 46 - Hüküm no: 9 - Orijinal metin no: [3a-1])﻿

﻿

﻿

10. Hüküm

Ayşe bt. Ahmed’in câriyesi Şahbaz’ı tedbir-i mutlak ile âzat ettiği

Mahmiye-i İstanbul’da Oruc Gāzi mahallesi sükkânından olup bi’l-fi‘l Yeniçeri ocağında turnacıbaşı olan umdetü’l-emâcid ve’l-a‘yân makbûlü’s-sudûr ve’l-erkân Abdülkerim Ağa’nın zevcesi fahrü’l-muhadderât Ayşe Hâtun bt. el-merhûm Ahmed Efendi tarafından husûs-ı âti’z-zikri ikrâra vekîl olup mezbûreyi ma‘rifet-i şer‘iyye ile ârifân olan Ali Beşe b. Memi ve Sinan Beşe b. Abdullah şehâdetleriyle şer‘an vekâleti sâbite olan fahrü’l-a‘yân Hasan Beşe b. Mehmed meclis-i şer‘-i hatîr-i lâzımü’t-tevkīrde tav‘an ikrâr ve i‘tirâf edip müvekkilem mezbûre Ayşe Hâtun kendiye rıkkını mu‘terife olan bâ‘isetü’l-vesîka işbu açık kaşlı kara gözlü yassı yüzlü Gürciyyetü’l-asl Müslimetü’l-mille Şahbaz bt. Abdullah nâm câriyeyi tedbîr-i mutlak ile müdebber eyledi kazâ-i nahb eyledikde, sülüs malından merkūme Şahbaz sâir harâyir-i asliyyât gibi hürre olsun dedikde, vekîl-i mezbûrun vech-i meşrûh üzre cârî ve sâdır olan ikrâr-ı meşrûhunu merkūme Şahbaz talebiyle ketb olundu. Fi’l-yevmi’t-tâsi‘ ve’l-ışrîn min şehri Rebî‘ilevvel li sene 1059.

Şuhûdü’l-hâl: Mustafa Çavuş b. Hızır, Mustafa Halîfe b. ( ) el-müezzin, Ahmed Beşe, Hüseyin Beşe b. Mehmed.

(RUMELİ80 - cilt: 15, sayfa: 47 - Hüküm no: 10 - Orijinal metin no: [3b-1])﻿

﻿

﻿

11. Hüküm

Burgos Kadısı İvaz Efendi b. İlyas’ın Halil Ağa b. Ali’ye borcu olduğu

Vilâyet-i Anadolu’da Gördos ahâlîsinden olup Burgos ma‘a Kılcan kadısı olan İvaz Efendi b. İlyas meclis-i şer‘-i hatîr-i lâzımü’t-tevkīrde, işbu râfi‘ü’l-vesîka Halil Ağa b. Ali mahzarında bi’t-tav‘i’s-sâf ikrâr ve i‘tirâf edip merkūm Halil Ağa yedinden bundan akdem bir kıt‘a Edeb-i Kānûn kitâbını ve iki kıt‘a Ekmel kitâbını ve bir Mecma‘ü’l-Bahreyn kitâbını ve bir Şerh-i Şemsiye kitâbını ve bir mecmû‘asını ve bir Şâhidî kitâbını safka-i vâhide ile iki yüz yirmi beş kıt‘a riyâlî kuruşa bâtten iştirâ ve tesellüm eylediğimden sonra mezbûr Halil Ağa semen-i mezbûru târih-i kitâbdan doksan gün tamâmına değin te’cîl eylediğinden sonra hâlâ mezbûr Halil Ağa yedinden beş yüz kıt‘a riyâlî kuruş dahi iktirâz ve ahz u kabz edip mesârifime sarfla meblağ-ı mezbûr merkūm Halil Ağa’ya zimmetimde deyn olup semen-i mezbûr iki yüz yirmi beş riyâlî kuruş ve karz-ı şer‘îden dahi beş yüz riyâlî kuruş cem‘an yedi yüz yirmi beş kıt‘a riyâlî kuruş merkūm Halil Ağa’ya zimmetimde lâzımü’l-edâ ve vâcibü’l-kazâ deynimdir dedikde, mukırr-ı mezbûru ikrâr-ı meşrûhunda el-mukarru lehü’l-merkūm vicâhen tasdîk ve şifâhen tahkīk eylediğinden sonra meblağ-ı mezbûr yedi yüz yirmi beş riyâlî kuruşa mahmiye-i İstanbul’da Haydarhâne mahallesinde sâkin olup Bursa’dan ma‘zûl olan umdetü’l-mevâli’l-kirâm İdris Efendi hazretlerinin çukadârları Süleyman Beşe b. Mustafa ve yine mûmâ-ileyh İdris Efendi etbâ‘ından Hasan Çelebi b. İsmail ve Mustafa b. İsa ve Gördos ahâlîsinden Yahya Efendi b. İsa nâm kimesneler tarafeynden emr ve kabûlü hâviye kefâlet-i sahîha-i şer‘iyye ile kefîller olmağın, mâ hüve’l-vâki‘ bi’t-taleb ketb olundu. Fi’l-yevmi’t-tâsi‘ ve’l-ışrîn min şehri Rebî‘ilevvel li sene 1059.

Şuhûdü’l-hâl: Sunullah Efendi, Ahmed Çelebi, Mustafa Çelebi.

(RUMELİ80 - cilt: 15, sayfa: 48 - Hüküm no: 11 - Orijinal metin no: [3b-2])﻿

﻿

﻿

12. Hüküm

Ahmed Efendi b. İbrahim’in hırsızlık davasında Hüseyin b. Hasan ile sulh olduğu

Mahmiye-i İstanbul’da vâki‘ merhûm Sinan Paşa Medresesi’nde sâkin olup zümre-i kuzâtdan Ahmed Efendi b. İbrahim meclis-i şer‘-i hatîr-i lâzımü’t-tevkīrde, işbu râfi‘ü’l-vesîka Hüseyin b. Hasan mahzarında bi’t-tav‘i’s-sâf ikrâr ve i‘tirâf edip bundan akdem medrese-i mezbûrede sâkin olduğum odam açılıp içinden bir Sadrü’ş-Şerî‘a kitâbım ve bir Dürer Gurer kitâbım ve bir Günyetü’l-Müftî kitâbım ve bir Câmi‘u’l-Fetâvâ kitâbım ve bir Bezzâziyye kitâbım ve bir Metn-i Ferâiz kitâbım ve bir Seyyid-i Ferâiz kitâbım ve bir Kudûrî kitâbım ve bir Kenz kitâbım ve bir Muhtâr Şerhi İhtiyâr kitâbım ve iki keten bezi mer[d]âne gömleğim ve iki keten bezi merdâne donum ve iki münakkaş makramam ve iki dokuma makramam ve bir mâî mukaddem kuşağım serika olundukda merkūm Hüseyin’e benim odamı sen açıp ve sâlifü’z-zikr eşyâmı sen serika eyledin deyû taleb ve da‘vâ eylediğimde, ol dahi inkâr etmekle beynimizde münâza‘ât-ı kesîre vâkı‘a olmuşdu. El-hâletü hâzihî beynimize muslihûn tavassut edip da‘vâ-yı mezbûremden beni merkūm Hüseyin ile an-inkâr on beş kıt‘a riyâlî kuruş üzerine sulh eylediklerinde, ben dahi sulh-ı mezbûru kabûl ve bedel-i sulh olan meblağ-ı mezbûr on beş kıt‘a riyâlî kuruşu meclis-i sulhda merkūm Hüseyin yedinden tamâmen ahz u kabz edip da‘vâ-yı mezbûremden berî olup husûs-ı mezbûra müte‘allika âmme-i da‘vâdan merkūm Hüseyin’in zimmetini ibrâ-i âmm-ı kātı‘ü’n-nizâ‘ ile ibrâ ve iskāt eyledim dedikde, merkūm Hüseyin dahi meclis-i mezbûrda tav‘an ikrâr ve i‘tirâf edip benim dahi gelince hukūk-ı ma‘lûme ve hukūk-ı mechûleye müte‘allika merkūm Ahmed üzerine bi vechin mine’l-vücûh ve sebebin mine’l-esbâb da‘vâ ve nizâ‘ım yokdur dedikde, gıbbe’t-tesâdukı’ş-şer‘î mâ vaka‘a bi’t-taleb ketb olundu. Hurrire fi’l-yevmi’t-tâsi‘ ve’l-ışrîn min şehri Rebî‘ilevvel li sene 1059.

Şuhûdü’l-hâl: Müstakīm Çavuş b. Abdullah el-mübâşir, Veli Efendi b. ( ) el-kadı, Hasan Efendi b. Ramazan el-kadı, Mehmed Efendi el-müderris.

(RUMELİ80 - cilt: 15, sayfa: 48 - Hüküm no: 12 - Orijinal metin no: [4a-1])﻿

﻿

﻿

13. Hüküm

Mehmed Beşe b. Ali’nin beytülmâl tarafından el konulan terekesinin annesi ile kız kardeşine teslimi

Mahrûse-i Galata a‘mâlinden kasaba-i Tophâne’de Firuz Ağa mahallesi sâkinelerinden Fâtıma Hâtun bt. Mehmed meclis-i şer‘de Kırk Sekizinci Ağa Bölüğü’nden olup bundan akdem kasaba-i Kili’de vefât eden Mehmed Beşe b. Ali’nin zâhirde vâris-i ma‘rûfu olmamağla, Yeniçeri Beytülmâl emîni olup muhallefât-ı müteveffâ-yı mezbûre vâzı‘u’l-yed olduğu şer‘an sâbit olan İlyas Ağa b. Sinan tarafından husûs-ı âti’l-beyâna vekîl olup vekâleti şer‘an sâbite olan Mehmed Beşe b. Mustafa mahzarında üzerine takrîr-i da‘vâ edip müteveffâ-yı mezbûr Mehmed Beşe benim sadrî oğlumdur verâseti bana ve li ebeveyn karındaşı işbu Ayşe nâm sagīreye münhasıradır, bu vechile tereke-i müteveffâ bana ve sagīreye intikāl eylemişken işbu vekîl Mehmed Beşe’nin müvekkili emîn-i merkūm nâ-hak vaz‘-ı yed eder, suâl olunup tereke-i müteveffâ-yı mezbûrdan yedi izâle olunması matlûbumdur dedikde, gıbbe’s-suâl vekîl-i mezbûr Mehmed Beşe müvekkili emîn-i mezbûrun tereke-i müteveffâ-yı mezbûra vaz‘-ı yed eylediğini ikrâr edip işbu müdde‘iyenin verâsetini inkâr etmeğin, müdde‘iye-i mezbûre Fâtıma Hâtun’dan müdde‘âsını mübeyyine beyyine taleb olundukda, udûl-i ahrâr-ı ricâl-i müslimînden olup mahalle-i mezbûrede sâkin Mustafa Efendi b. Mehmed el-imâm ve Mehmed Beşe b. Süleyman ve Arslan b. Karaca nâm kimesneler li ecli’ş-şehâde meclis-i şer‘a hâzırûn olup gıbbe’l-istişhâd her biri şehâdet edip fi’l-hakīka işbu müdde‘iye Fâtıma Hâtun Kırk Sekizinci Ağa Bölüğü’nden olup bundan akdem kasaba-i Kili’de vefât eden Mehmed Beşe b. Ali’nin vâlidesidir ve işbu Ayşe li ebeveyn kız karındaşıdır, verâseti işbu müdde‘iye ile li ebeveyn kız karındaşı Ayşe bt. Ali’ye münhasıradır, mezbûretân Fâtıma Hâtun ve Ayşe’den gayrı vârisi ve terekesine müstahıkk-ı âharı olduğu ma‘lûmumuz değildir, biz bu husûsa şâhidleriz, şehâdet dahi ederiz deyû her birilerinin muvâcehesinde edâ-yı şehâdet-i şer‘iyye eylediklerinde gıbbe’t-ta‘dîl ve’t-tezkiye şehâdetleri makbûle oldukdan sonra şehâdet-i mezbûre mûcebince mezbûretân Fâtıma Hâtun [ve] Ayşe’nin verâsetlerine ve tereke-i müteveffâ-yı mezbûrdan emîn-i mezbûr İlyas’ın izâlelerine vekîl-i mezkûr Mehmed Beşe mahzarında şerâyit-i hükm mer‘iyye olduğu hâlde hükm olunup mâ hüve’l-vâki‘ bi’t-taleb ketb olundu. Fi’l-yevmi’l-hâmis min Cumâdelûlâ li sene tis‘a ve hamsîn ve elf.

Şuhûdü’l-hâl: Ahmed Çelebi b. Abdülbâkī el-kâtib, Osman Çelebi b. Mehmed el-kâtib, Mustafa Çelebi b. Abdurrahman el-kâtib, Yahya Bey b. Zekeriya.

(RUMELİ80 - cilt: 15, sayfa: 49 - Hüküm no: 13 - Orijinal metin no: [4a-2])﻿

﻿

﻿

14. Hüküm

Ali b. Mehmed’in alacaklı olduğu Dilaver Paşa b. Abdülmennân ile sulh olması

Rakka Eyâleti’nde kasaba-i Haremlik sükkânından Ali b. Mehmed nâm kimesne meclis-i şer‘-i hatîr-i lâzımü’t-tevkīrde Canik Sancağı’ndan ma‘zûl emîrü’l-ümerâ’i’l-kirâm Dilaver Paşa b. Abdülmennân tarafından ikrâr-ı âti’l-beyânı tasdîka sâbitü’l-vekâle vekîli olan Hüseyin Bey b. Mustafa mahzarında tav‘an ikrâr ve takrîr-i kelâm edip mûmâ-ileyh Dilaver Paşa sâbıkan eyâlet-i mezbûreyi mutasarrıf iken beni mu’âhaze ve habs edip oğlun Ahmed nâ-mahremin menziline girdi deyû yedimden altmış riyâlî kuruş ve beş yaşında yüz riyâlî kuruş kıymetli bir doru atımı ve beş kuruş kıymetli bir mücessem Şamî harîr kuşağımı ve on kuruş kıymetli bir pencik ve kırk riyâlî kuruş kıymetli bir merdâne yeşil ferâcemi nâ-hak ahz edip meblağ-ı mezbûr altmış riyâlî kuruş hakkımı ve eşyâ-yı merkūmeyi merkūm Dilaver Paşa’dan taleb ve da‘vâ eylediğimde vermede ta‘annüd edip inkâr etmekle, beynimizde münâza‘ât-ı kesîre vâkı‘a olmuşdu. El-hâletü hâzihî beynimize muslihûn tavassut edip beni mûmâ-ileyh Paşa ile yirmi riyâlî kuruş üzerine inşâ-i akd-i sulh eylediklerinde, ben dahi sulh-ı mezbûru kabûl ve bedel-i sulh olan meblağ-ı mezbûr yirmi riyâlî kuruş mezbûr Dilaver Paşa’nın yedinden tamâmen alıp kabz edip meblağ-ı mezbûr ve eşyâ-i mezbûre da‘vâsından ve târih-i kitâba gelince cemî‘ de‘âvîden merkūm Dilaver Paşa’nın zimmetini ibrâ-i âmm-ı kātı‘ü’n-nizâ‘la ibrâ eyledim dedikde, gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’s-sânî ve’l-ışrîn min şehri Rebî‘ilevvel li sene 1059.

Şuhûdü’l-hâl: Fahrü’l-akrân Abdülbâkī Ağa b. Mehmed çavuşbaşı, Mehmed Bey b. Salih, Ahmed Çavuş b. Abbas, Mehmed Çelebi b. Musa.

(RUMELİ80 - cilt: 15, sayfa: 50 - Hüküm no: 14 - Orijinal metin no: [4b-1])﻿

﻿

﻿

15. Hüküm

Vakkas b. Mehmed’in Çirmen Sancakbeyi Mustafa Bey’deki alacak iddiasını ispat edemediği

Vilâyet-i Rumeli’nde Zağra-i Cedîd kazâsına tâbi‘ Muharrembey Çiftliği’nde sâkin Vakkas b. Mehmed nâm kimesne meclis-i şer‘-i hatîr-i lâzımü’t-tevkīrde, sâbıkan Çirmen Sancağı’na mutasarrıf olan Mustafa Bey b. Davud Paşa mahzarında üzerine nakdiyye da‘vâ edip işbu Mustafa Bey bundan akdem zikr olunan sancağa mutasarrıf iken benim iki öküzüm serika olundu senin öküzün serika olunmuş deyû beni ahz ve habs edip nâ-hak yedimden iki bin altı yüz fıddî-i cedîd akçemi ahz eylemişdir, hâlâ suâl olunup meblağ-ı mezbûrun alıverilmesini taleb ederim dedikde, gıbbe’s-suâl mezbûr Mustafa Bey husûs-ı mezbûreyi bi’l-külliye inkâr edicek, müdde‘î-i mezbûreden da‘vâsını mübeyyine beyyine taleb olundukda ityân-ı beyyineden izhâr-ı acz eyleyip istihlâf etmeğin, merkūm Mustafa Bey’e minvâl-i muharrer üzre müdde‘î-i mezbûrun nâ-hak iki bin altı yüz akçesini ahz u kabz edip bu vechile müdde‘î-i mezbûrun zimmetinde hakkı olmadığına yemîn teklîf olundukda hasbe’l-mes’ûl yemîn billâhi etmeğin, mâ hüve’l-vâki‘ bi’t-taleb ketb olundu. Hurrire fi’l-yevm ( ) [min] şehri Rebî‘[ilevvel] li sene tis‘a ve hamsîn ve elf.

Şuhûdü’l-hâl: Hüseyin Çavuş b. İlyas, Mustafa Çelebi b. Mehmed, İsa Bey [b.] Ahmed, Yahya Bey [b.] Zekeriya.

(RUMELİ80 - cilt: 15, sayfa: 51 - Hüküm no: 15 - Orijinal metin no: [4b-2])﻿

﻿

﻿

16. Hüküm

Ahmed b. Abdülmennân ile karısının ev hisselerinin satışı hususundaki anlaşmaları

Mahmiye-i İstanbul’da Ahmed Ağa mahallesinde sâkin Dergâh-ı âlî müteferrikalarından Yaralı demekle ma‘rûf fahrü’l-akrân Ahmed b. Abdülmennân meclis-i şer‘-i hatîr-i lâzımü’t-tevkīrde, kendi tarafından asâleten ve halîle-i celîlesi Hatice Hâtun bt. Sırmakeş Mahmud Ağa tarafından şirâ-i âti’l-beyâna vekîl olup vekâleti mezbûreyi ma‘rifet-i şer‘iyye ile ârifân olan Mehmed Çelebi b. Ali ve Hüseyin Dede b. Yusuf şehâdetleriyle şer‘an sâbite olan işbu sâhibü’l-kitâb zahrü’l-emâsil ve’l-akrân Mustafa Ağa b. Süleyman mahzarında tav‘an ikrâr ve i‘tirâf edip işbu akdin sudûruna değin silk-i yedimde münselik mülküm ve taht-ı tasarrufumda hakkım olup mahalle-i mezbûrede vâki‘ bir tarafı Sekban Ali Çelebi kızı Fâtıma Hâtun mülküne ve etrâf-ı selâsesi tarîk-i âmma müntehî muhavvata-i hâriciyesi fevkānî üç bâb oda ve kenîfi ve tahtında ahûru ve bir su kuyusunu ve anbarı ve musluğu ve muhavvata-i dâhiliyesi fevkānî bir büyük ocaklı oda ve bir sofa ve bir köşk ve kenîfi ve tahtânî iki büyük ocaklı odayı ve iki sofayı ve bir kurnalı hamamı ve camekânı ve külhanı ve dehlizi ve matbahı ve mahtabı ve mahzeni ve bir su kuyusunu ve cüneyneyi ve kenîfi müştemil cemî‘ menzilin hakk-ı şâyi‘ini, kâffe-i hukūk ve merâfıkıyla mezbûr Mustafa Ağa’ya iki bin yüz elli riyâlî kuruşa tarafeynden îcâb ve kabûlü hâvî şürût-ı müfsideden ârî bey‘-i bâtla bey‘ ve teslîm eyledim, ol dahi nefsi için iştirâ ve tesellüm eylediğinden sonra menzili mezkûr nısf-ı şâyi‘-i âharını dahi kâffe-i hukūk ve merâfıkı ile merkūm Mustafa Ağa’ya altı yüz elli riyâlî kuruşa müvekkilesi mezbûre Hatice Hâtun’un babası mezbûr Sırmakeş Mahmud Ağa’dan irs-i şer‘î ile intikāl edip yedinde ve taht-ı tasarrufunda mülk ve hakkı olup mahmiye-i mezbûrede Haydarhâne mahallesinde vâki‘ bir tarafı mâliye tezkirecisi Kadızâde Mehmed Efendi mülküne ve bir tarafı Kara Çelebizâde demekle şehîr a‘lemü’l-ulemâ’i’l-izâm efdalü’l-fuzalâ’i’l-fihâm Mahmud Efendi mülküne ve bir tarafı Sırmakeş Mahmud Ağa veresesi mülklerine ve bir tarafı tarîk-i âmma muttasıl muhavvata-i dâhiliyede fevkānî bir odayı ve matbahı ve üzerinde bir odayı ve kenîfi ve havluyu ve muhavvata-i hâriciyede fevkānî bir bâb odayı ve sofayı ve mahzeni müştemil cemî‘ menzili ile bi cümleti’l-hudûd ve’l-hukūk ve’l-merâfık tarafeynden îcâb ve kabûlü hâvî bey‘-i mukāyaza ile bâtten bey‘ ve teslîm eyledim. Mezkûr Mustafa Ağa dahi müvekkilesi merkūme Hatice Hâtun için iştirâ ve tesellüm edip meclis-i akidde ol dahi zikr olunan Haydarhâne mahallesinde olan cemî‘ menzili ve altı yüz elli riyâlî kuruşu cem‘an iki bin sekiz yüz riyâlî kuruşu el-addü’s-sahîh bi’t-tamâm bana vekâleten ve asâleten def‘ ve teslîm edip ben dahi cemî‘ menzili mezbûr ve cemî‘ meblağ-ı mezbûru tamâmen tesellüm ve ahz u kabz eyledim. Min ba‘d zikr olunan Ahmed [Ağa] mahallesinde bey‘ eylediğim cemî‘ menzilin nısf-ı şâyi‘i mezbûr Mustafa Ağa’nın mülk-i müşterâsı ve hakk-ı sırfıdır ve nısf-ı şâyi‘-i âharı dahi müvekkilesi mezbûre Hatice Hâtun’un mülk-i müşterâsı ve hakk-ı sırfıdır dedikde, vekîl-i merkūm Mustafa Ağa dahi zikr olunan Haydarhâne mahallesinde olan cemî‘ menzili mezbûr vech-i meşrûh üzre olan akd mûcebince merkūm Ahmed Ağa’nın mülk-i müşterâsı ve hakk-ı sırfıdır dedikde, gıbbe’t-tasdîki’ş-şer‘î mâ hüve’l-vâki‘ bi’t-taleb ketb olundu. Fi’l-yevmi’s-sâlis ve’l-ışrîn min şehri Rebî‘ilevvel li sene tis‘a ve hamsîn ve elf.

Şuhûdü’l-hâl: Fahrü’l-akrân Kazzâz Mehmed Ağa b. Abdülmennân, Ahmed Ağa b. İsmail, Bostan Ağa b. Mehmed, Abdurrahman Bey b. Mustafa, Hüseyin Dede, Şeyh Abdülkerim b. eş-Şeyh Vâlidi’l-enâm?, Osman Halîfe b. Fazlullah el-kayyum, Süleyman Bey b. Abdullah el-bevvâbü’s-Sultânî, el-Hâc Rıdvan b. Abdullah, Ahmed Çelebi b. Yusuf, Yusuf Beşe b. Hüseyin Bey el-yesârî, Ali Çelebi b. Ali, Ali Efendi b. Halil el-imâm.

(RUMELİ80 - cilt: 15, sayfa: 51 - Hüküm no: 16 - Orijinal metin no: [5a-1])﻿

﻿

﻿

17. Hüküm

Hüseyin Efendi b. Şeyh Mehmed’in Rus asıllı kölesini âzat ettiğinin sabit olduğu

Udûlden Davudpaşa mahallesinde sâkin olan Receb Bey b. Yakub ve mahmiye-i Kostantıniyye mahallâtından İbrahim Paşa mahallesinde sâkin olan Abdülganî Efendi b. Mehmed nâm kimesneler meclis-i şer‘-i şerîf ve mahfil-i dîn-i münîfde hâzırân olup, bundan akdem vefât eden merhûm Hüseyin Efendi b. Şeyh Mehmed’in annesi ve vârisi olan fahrü’l-muhadderât Hamide Hâtun bt. İshak Efendi kıbelinden âtiyyetü’l-beyâna husûmete ve redd-i cevâba vekâleti nehc-i şer‘î üzre sâbit olan, husûs-ı âtiyyü’z-zikri münkir fahrü’l-akrân Fazlullah Çelebi b. Hasan nâm hasm-ı câhid mahzarında, elâ gözlü, açık kaşlı, orta boylu, Rûsiyyü’l-asl, müslimü’l-millet râfi‘-i hâze’l-kitâb Sefer b. Abdullah’dan sâdır olan da‘vâ-i sahîha-i şer‘iyyede gıbbe’l-istişhâdi’ş-şer‘î şöyle şehâdet ettiler ki, efendisi müteveffâ-i mezbûr Hüseyin Efendi hâl-i hayâtı ve kemâl-i aklı ve sıhhatinde bizim yanımızda ve katımızda lehine şâhidlik yapılan silk-i mülkündeki abd-i memlûkini âzat ve tahrîr etti. Abd-i mezbûr bu sûretle sâir ahrâr-ı asliyyîn-i mükellefîn gibi hür oldu. Şehâdetleri ba‘de’t-ta‘dîli’ş-şer‘î ve’t-tezkiyeti’ş-şer‘iyye inde’ş-şer‘ makbûl ve mu‘teber olmağın hâkim abd-i mezbûrun hürriyetine hükmetti. Cerâ zâlike ve hurrire fi’l-yevmi’s-sâmin ve’l-ışrîn min şehri Rebî‘ilevvel sene tis‘a ve hamsîn ve elf.

Şuhûdü’l-hâl: İbrahim Efendi b. Şaban, Süleyman Ağa b. Pîrî muhzırbaşı, İbrahim Bey b. Hasan, Çâker Bey b. Abdullah, Ahmed Çelebi b. Abdülbâkī, Mustafa Çelebi b. Abdurrahman

(RUMELİ80 - cilt: 15, sayfa: 53 - Hüküm no: 17 - Orijinal metin no: [5a-2, Arapça])﻿

﻿

﻿

18. Hüküm

Emine ve Mümine’nin tasarruflarında olan vakıf menzilin vasîleri tarafından Mehmed Ağa b. Hüseyin Ağa’ya ferâğı

Mahmiye-i İstanbul’da Hoca Rüstem mahallesinde sâkin [iken] vefât eden Durak ( ) nâm kimesnenin sulbiye sagīre kızları Emine ve Mümine’nin tesviye-i umûrlarına hâkim-i muvakki‘-i kitâb tûbâ-lehû ve hüsnü me’âb vasî nasb edip vesâyeti kabûl eden Mustafa b. ( ) meclis-i şer‘-i hatîr-i lâzımü’t-tevkīrde, hâlâ sadr-ı a‘zam-ı bedr-i efham hazretlerinin kethüdâları olan umdetü’l-emâcid ve’l-ekârim câmi‘u’l-mehâmid ve’l-ekârim zü’l-kadri’r-refî‘ ve’l … menî‘ Mehmed b. Hüseyin Ağa tarafından tasdîk-i âti’l-beyâna vekîl olup vekâleti bi mâ hüve nehcü’s-sübût şer‘an sâbite olan Süleyman Halîfe b. Yusuf el-müezzin mahzarında bi’l-vesâye tav‘an ikrâr ve i‘tirâf edip mahalle-i mezkûrde vâki‘ Hoca Ferhad Mescidi’nin imâm ve müezzinine gallesi meşrûta olup mahalle-i mezkûrede vâki‘ bir tarafı Kenan bin Abdullah tasarrufunda olan vakıf menzile ve bir tarafı Emine bt. ( ) tasarrufunda olan vakıf menzile ve bir tarafı müşârunileyh Mehmed Ağa mülküne ve bir tarafı tarîk-i âmma müntehî bir bâb fevkānî odayı ve sofayı müştemil olan vakıf menzil icâre-i mu‘accele ve yevmî bir akçe icâre-i müeccele ile müteveffâ-yı mezbûr Durak’ın tasarrufunda olup ba‘de vefâtihî intikāl-i âdî ile sagīretân-ı mezbûretân Emine ve Mümine’ye intikāl edip vesâyetim hasebiyle yedimde olup lâkin sagīretân-ı mezbûretânın nafaka ve kisvelerine ism-i mâl ıtlâk olunur şeyleri olmayıp, zikr olunan bedel-i misli ile âhara tefvîz olunması lâzım gelmeğin, sûk-ı sultânîde müzâyede olunup mûmâ-ileyh Mehmed Ağa üzerinde iki yüz riyâlî kuruş karâr edip ziyâde ile taleb-i âhar olmamağla, ben dahi sagīretân-ı mezbûretânın zarûret-i nafakaları için zikr olunan cemî‘ menzili kâffe-i hukūk ve merâfıkı ile mûmâ-ileyh Mehmed Ağa’ya iki yüz riyâlî kuruş mukābelesinde mütevellî-i vakf-ı mezbûr ma‘rifetiyle bi’l-vesâye ferâğ ve tefvîz ve teslîm eyledim, ol dahi nefsi için tefevvüz ve tesellüm ve kabûl edip bedel-i ferâğ-ı mezkûr iki yüz riyâlî kuruşu bana def‘ ve teslîm edip ben dahi vesâyeten tamâmen sagīretân-ı mezbûretân için ahz u kabz ve istîfâ eyledim dedikde, vasiyy-i mezbûr Mustafa’nın vech-i muharrer üzre cârî ve sâdır olan ikrârını vekîl-i mezkûr vicâhen tasdîk ve şifâhen tahkīk edicek, mâ hüve’l-vâki‘ bi’t-taleb ketb olundu. Fî gurreti şehri Rebî‘ilâhir li sene tis‘a ve hamsîn ve elf.

Şuhûdü’l-hâl: Mustafa Efendi b. Süleyman el-imâm, Ahmed Beşe b. Mahmud, Mehmed b. Menteş, Kenan b. Abdullah, Mustafa Bey b. Abdi, Ahmed Ağa b. Mehmed, Abdurrahman b. Atâullâh, Mehmed Bey b. Ali el-cündî, Kaytas Çavuş b. Abdi.

(RUMELİ80 - cilt: 15, sayfa: 53 - Hüküm no: 18 - Orijinal metin no: [5b-1])﻿

﻿

﻿

19. Hüküm

Alof ve Yasef adlı iki yahudinin kendilerine borçlu olarak ölen İngiliz tüccarı Tomas’ın kefiliyle anlaştıkları

Mahmiye-i İstanbul’da Frenk mahallesi sükkânından Portakal cemâ‘atinden Alof ve Kalon? cemâ‘atinden Yasef Perinka v. Salamon nâm Yahudiler meclis-i şer‘-i şerîfde, İngiliz müste’menlerinden işbu râfi‘ül-kitâb Martin v. Anvens nâm müste’men mahzarında her [biri] tav‘an ikrâr ve takrîr-i kelâm edip İngiliz müste’menlerinden olup bundan akdem mahrûse-i Galata’da Bereketzâde mahallesinde sâkin iken hâlik olan Tomaro v. Bartley nâm müste’men ülkemizden hâl-i [hayâtında] ve nefâz-ı tasarrufâtında ikrâzımız ile iktirâz ve kabz eylediği bin iki yüz altmış bir riyâlî kuruş mukābelesinde, yedinde mülk ve hakkı olan yüz elli zirâ‘ tilki hâre ile beş yüz zirâ‘ çatma? kadifesini yedimize rehin vaz‘ ve teslîm edip biz dahi minvâl-i meşrûh üzre irtihân ve tesellüm ve kabûl eyledikden sonra mezbûr Martin dahi meblağ-ı mezbûr[a] tarafeynden emr ve kabûlü hâviye kefâlet-i sahîha-i şer‘iyye ile kefîl olup ba‘dehû meblağ-ı mezbûru kable’l-îfâ mezbûr Tomaro hâlik olmağın, meblağ-ı mezbûr hakkımız [olan] bin iki yüz altmış bir riyâlî kuruşu kıbel-i şer‘den mansûb vasîsi muvâcehesinde huzûr-ı hâkimde beyyine-i âdile ile isbât edip ba‘de’l-hükm rihân-ı mezbûreden istîfâ eyledik, min ba‘d kefîl-i merkūm Martin zimmetinde bi hükmi’l-kefâle bir akçe ve bir habbe hakkımız kalmayıp meblağ-ı mezbûr bin iki yüz altmış bir riyâlî kuruşdan zimmeti berî olup olmuşdu[r] dediklerinde, gıbbe’t-tasdîki’ş-şer‘î mâ vaka‘a bi’t-taleb ketb olundu. Tahrîren fi’l-yevmi’r-râbi‘ min şehri Rebî‘ilevvel li sene tis‘a ve hamsîn ve elf.

Şuhûdü’l-hâl: Mustafa b. Mehmed, İbrahim Çavuş, Ebûbekir Beşe b. Mustafa çukadâr, İsa b. Ahmed.

(RUMELİ80 - cilt: 15, sayfa: 54 - Hüküm no: 19 - Orijinal metin no: [5b-2])﻿

﻿

﻿

20. Hüküm

Ömer Beşe b. Veli’nin Hüseyin b. Hasan’da alacağı olduğu

Mahmiye-i İstanbul’da Küçükkaraman bâzârcılarından Ömer Beşe b. Veli meclis-i şer‘-i şerîfde kasab tâifesinden Hüseyin b. Hasan nâm kimesne mahzarında üzerine takrîr-i da‘vâ edip mezbûr Hüseyin zimmetinde cihet-i karz-ı şer‘îden dört bin cedîd râyic fi’l-vakt akçe hakkım vardır, hâlâ suâl olunup alıverilmesin taleb eder[im] dedikde, gıbbe’s-suâl [vech-i] meşrûh üzre cihet-i karz-ı şer‘îden müdde‘î-i merkūm Ömer Beşe’ye dört bin cedîd râyic fi’l-vakt akçe zimmetimde edâsı vâcib deynimdir deyicek, ikrâr[ı] mûcebince müdde‘î-i merkūma meblağ-ı müdde‘â dört bin akçenin edâsı merkūm Hüseyin üzerine ilzâm olunup mâ vaka‘a bi’t-taleb ketb olundu. Fi’l-yevmi’s-sâdis ve’l-ışrîn min şehri Rebî‘ilevvel li sene tis‘a ve hamsîn ve elf.

Şuhûdü’l-hâl: Ali Bey b. Ahmed, Yahya b. Zekeriya, İskender Bey b. Şaban, Süleyman b. Osman, es-Seyyid Ömer b. Osman.

(RUMELİ80 - cilt: 15, sayfa: 55 - Hüküm no: 20 - Orijinal metin no: [5b-3])﻿

﻿

﻿

21. Hüküm

Emine bt. Mehmed’in Receb Ağa b. Ahmed zimmetinde alacağı olduğu

Mahmiye-i İstanbul’da Mi‘mâr Ayas mahallesinde sâkine Emine bt. Mehmed Hâtun meclis-i şer‘-i hatîrde, işbu râfi‘ü’l-vesîka Receb Ağa b. Ahmed mahzarında bi tav‘ihâ ikrâr ve i‘tirâf edip merkūm Receb Ağa zimmetinde karz-ı şer‘îden bir def‘a iki yüz riyâlî kuruş ve bir def‘a dahi yüz on beş riyâlî kuruş hakkım olup mezbûr Receb Ağa meblağ-ı mezbûr iki yüz riyâlî kuruşu bana def‘ ve teslîm edip ben dahi ahz ve tesellüm eylediğimden sonra hâlâ meblağ-ı mezbûr yüz on beş riyâlî kuruşun dahi altmış riyâlî kuruşunu mezbûr Receb Ağa yedinden ahz u kabz edip bâkī zimmetinde elli kuruş hakkım kalmışdır dedikde, hakk-ı mezbûreyi ikrâr-ı meşrûhunda el-mukarru lehü’l-merkūm vicâhen tasdîk ve şifâhen tahkīk edicek, mâ vaka‘a bi’t-taleb ketb olundu. Hurrire fi’l-yevmi’s-sânî min Rebî‘ilevvel li sene tis‘a ve hamsîn ve elf.

Şuhûdü’l-hâl: Fahrü’l-a‘yân Ali Ağa b. Abdullah, Hâfız Mehmed Çelebi el-cündî, Fahrü’l-eşbâh Hasan Ağa b. Abdullah, Abdüllatif Efendi b. Mehmed el-imâm, El-emru hasbemâ hurrire fîh Harrerehû’l-fakīr ileyhi sübhânehû es-Seyyid İbrahim el-me’mûr bi umûri’l-keşf bi medîneti Kostantıniyyeti’l-mahmiye. Ufiye anhu.

(RUMELİ80 - cilt: 15, sayfa: 55 - Hüküm no: 21 - Orijinal metin no: [6a-1])﻿

﻿

﻿

22. Hüküm

Emine Hâtun bt. Mahmud Bey’in talebi üzerine babalarından kalan menzilin kardeşi Hatice ile arasında taksim olunduğu

Mahmiye-i İstanbul’da Haydarhâne mahallesinde sâkine fahrü’l-muhadderât bâ‘isetü hâze’l-kitâb Emine Hâtun bt. Mahmud Bey’in husûs-ı âti’z-zikre tarafından vekîl-i müsecceli olan fahrü’l-akrân Mehmed Odabaşı b. Hasan meclis-i şer‘-i hatîr-i lâzımü’t-tevkīrde takrîr-i kelâm edip mahalle-i mezbûrede vâki‘ iki tarafdan a‘lemü’l-ulemâ’i’l-izâm Kara Çelebizâde Mahmud Efendi mülkü ve bir tarafı Kadızâde Mehmed Efendi mülkü ve bir tarafı tarîk-i âm ile mahdûd olan menzil, müvekkile-i mezbûre Emine Hâtun’un babası mezbûr Mahmud Bey’in mülkü olup vefât ettikde verâseti sulbiye kebîre kızı mezbûre Emine Hâtun ile diğer kebîre kızı Hatice nâm hâtuna münhasıra olmakla, menzili mezbûr irsen alâ tarîki’l-münâsafa mezbûretâna intikāl etmeğin cânib-i şer‘den üzerine nâib ve muhammin irsâl olunup vekâlet-i mahkiyem hasebiyle menzili mezbûr[u] vech-i muharrer üzre beynlerinde tevzî‘ ve taksîm ve her birinin hisseleri tavzîh ve ta‘yîn olunmak taleb ederim dedikde, savb-ı şer‘den Mevlânâ Abdüsselâm Efendi b. Mehmed ve hâssa mi‘mârlardan Üstâd Mehmed b. Abdullah ve Ahmed b. Abdullah irsâl olunup onlar dahi zeyl-i hüccetde mastûrü’l-esâmî olup ebniye ve sukūf ahvâline kemâl-i vukūfu olan bî-garaz müslimîn ile menzili mezbûra varıp mezkûre Hatice Hâtun’un zevci ve husûs-ı mezbûra vekîl-i sâbitü’l-vekâlesi olan fahrü’l-akrân Mustafa Ağa b. Süleyman mahzarında akd-i meclis olundukda, mi‘mârân-ı mezbûrân menzili mezbûrun dâhiliye ve hâriciyesi vech-i meşrûh üzre alâ tarîki’l-münâsafe mesâha ve tahmîn-i sahîh ile tahmîn ettiklerinde, muhavvata-i dâhiliyede müşârunileyh Mahmud Efendi mülkü tarafından vâki‘ tûlen ve arzan bi hesâb-ı şatrancî iki yüz sekiz zirâ‘ arsa üzerinde vâki‘ tahtânî ve fevkānî iki bâb menzil ve bir sofa ve matbah ve nerdübân ile ve hâriciyede kezâlik müşârunileyh Mahmud Efendi mülkü tarafında vâki‘ bir fevkānî ocaklı oda ve sofa ve ahûr zikr olunan ahûru kendi mâlı ile sokak kapısı ve dâhiliyesi binâ olunmak üzre bir hisseye isâbet edip ve kezâlik muhavvata-i dâhiliyede müşârunileyh Kadızâde Mehmed Efendi mülkü tarafında vâki‘ tûlen ve arzan bi hesâb-ı mezbûr iki yüz sekiz zirâ‘ arsa üzerinde vâki‘ tahtânî ve fevkānî iki bâb menzil ve sofa ve tahtânî ve fevkānî iki kenîf ve bir su kuyusu ile ve hâriciyede kezâlik müşârun-ileyhin menzili tarafında vâki‘ bir bâb fevkānî şehnişînli ocaksız oda ve nerdübân ve su kuyusu ve dâhiliye ve hâriciye kapılarıyla bir hisseye isâbet eylediğini mi‘mârân-ı mezbûrân haber verdiklerinde, hâzır olan müslimîn dahi vech-i meşrûh üzre mi‘mârân-ı mezbûrânın ihbârını telakkī bi’l-kabûl ettiklerinden sonra iştirâk-i seviyy üzre mâbeynlerine dolma duvar binâ etmek için vech-i meşrûh üzre alâmet vaz‘ olundukda, vekîl-i mezkûr Mustafa Ağa müşârunileyh Mahmud Efendi mülkü tarafında dâhiliye ve hâriciyede vâki‘ zikri mürûr eden fevkānî ve tahtânî üç bâb evleri ve iki sofa ve ahûr ve matbah ve nerdübânı müştemil nısf hisse-i mu‘ayyeneyi müvekkilesi mezbûre Hatice Hâtun için âharın rızâsıyla kabûl ve kabz edip ve vekîl-i mesfûr Mehmed Odabaşı dahi müşârunileyh Kadızâde Mehmed Efendi mülkü tarafında kezâlik tahtânî ve fevkānî üç bâb evleri ve bir sofa ve iki kenîf ve nerdübân ve iki su kuyusunu ve dâhiliye ve hâriciye kuyularını müştemil nısf hisse-i mu‘ayyeneyi, müvekkilesi mezbûre Emine Hâtun’a isâbet eden nısf hisse-i mu‘ayyene-i mezkûrede mârrü’z-zikr ahûr içinde vâki‘ taksîm-i mezkûrdan hâric olan kârgîr sagīr mahzeni dahi tarafeynden iştirâk üzre tasarrufa vekîlân-ı mezbûrânın terâzî ettiklerini mevlânâ-yı mezbûr mahallinde tahrîr edip huddâm-ı mahkemeden ma‘an irsâl olunan Abdünnebi b. İbrahim ve Osman b. Abdullah ile meclis-i şer‘a gelip vukū‘u üzre inhâ ve takrîr etmeğin, vâki‘-i hâl vekîl-i mezbûr Mehmed Odabaşı talebi ile ketb olunup yedine vaz‘ olundu. Tahrîren fi’l-yevmi’s-sâdis ve’l-aşer min Zilhicceti’ş-şerîfe sene 1057.

Şuhûdü’l-hâl: İbrahim Çavuş b. Rıdvan mübâşir, Yusuf Çelebi b. Abdullah, Mehmed Çelebi b. Hamza, Ali Efendi b. ( ) imâm.

(RUMELİ80 - cilt: 15, sayfa: 56 - Hüküm no: 22 - Orijinal metin no: [6a-2])﻿

﻿

﻿

23. Hüküm

Poliharon v. Todori’nin Galata eski voyvodası Mehmed Ağa b. Abdurrahman’dan alacak davasının reddi

Mahmiye-i İstanbul hısnı ebvâbından Kumkapı hâricinde meyhâneci tâifesinden Poliharon v. Todori nâm zimmî meclis-i şer‘-i hatîr-i lâzımü’t-tevkīrde, sâbıkan Galata voyvodası ve Kefe beyi beytülmâl emîni olan işbu râfi‘ül-kitâb mefharü’l-akrân Mehmed Ağa b. Abdurrahman muvâcehesinde üzerine da‘vâ ve takrîr-i kelâm edip bundan akdem bin elli sekiz Saferi’nde ecîr olan Yani v. ( ) nâm zimmî Akdeniz’den Franko v. Agosto nâm zimmî Reis sefînesine kanca ta‘bîr olunur üç fıçıda iki yüz elli müdre mülk ve hakkım olan hamrımı ve yine üç fıçıda yüz kırk müdre arakımı tahmîl edip Gelibolu’da Yediocak Deresi’ne geldikde ecîrim olan mezbûr Yani mürd oldukda, reis-i mezkûr Franko mahrûse-i Galata İskelesi’ne gelip sefînesini yanaşdırdıkda, işbu Mehmed Ağa zikr olunan hamrın nısfını ve arakın nısfını nâ-hak ahz eylemişdir, suâl olunup bana red olunmasın taleb eder[im] dedikde, gıbbe’s-suâl merkūm Mehmed Ağa cevâbında, mürd olan Yani işbu müdde‘î Poliharon ile şerîkler olup zikr olunan hamr ve arakın nısfı ve mezbûrun mülk ve hakkı ve terekesi olup vârisi olmayıp ben mahrûse-i Galata’da emîn-i beytülmâl olmağla bi hasebi’l-emâne zikr olunan hamr ve arakın nısfı taraf-ı beytülmâl için ahz u kabz eyledim. Hattâ mesfûr Poliharon’u bin elli sekiz şehr-i Rebî‘ulâhiri’nin yirmi yedinci günü Rumeli kazaskeri olan [Bâlizâde’nin şer‘iyyâtcısı Mevlânâ Ahmed Efendi huzûrunda], üç fıçıda iki yüz elli müdre hamrı ve üç fıçıda yüz kırk müdre arakı mezkûr Franko Reis sefînesiyle mahrûse-i Galata İskelesi’ne getirdiğinde, zikr olunan hamrın nısfını ve öşrün nısfı ve arakın nısfı benim ve nısfı hâlik-i mezbûr Yani’nindir ve Yani benim şerîkimdir deyû mezkûr Franko Reis üzerine da‘vâ eylemişdir deyû bu cihetle cümle hamr ve arak benimdir deyû da‘vâ eyledi da‘vâsına mutâbık [beyine talep] edicek, gıbbe’l-istintâk-ı şer‘î mesfûr Poliharon’u minvâl-i meşrûh üzre da‘vâ-yı şirket ve nısf eylediğini inkâr edicek, emîn-i merkūm Mehmed Ağa’dan def‘-i meşrûhunu mübeyyine beyyine taleb olundukda, udûl-i ahrâr-ı ricâl-i müslimînden Ali Bey b. Ahmed ve Ahmed Çelebi b. Abdurrahman nâm kimesneler meclis-i şer‘-i hatîrde li ecli’ş-şehâde hâzırân olup gıbbe’l-istişhâd her biri şehâdet edip fi’l-hakīka işbu Poliharon’u sâbıkan Rumeli kazaskeri olan Bâlizâde’nin şer‘iyyâtcısı Mevlânâ Ahmed Efendi huzûrunda mezkûr Franko Reis sefînesine yalnız mezbûr Yani tahmîl eylediği üç fıçıda iki yüz elli müdre hamrın nısfı ve üç fıçıda yüz kırk müdre arakın nısfı şerîkim olan hâlik-i mezbûr Yani’nindir ve nısf-ı âharı benimdir deyû mezkûr Franko üzerine da‘vâ eyledi, bu vechile cümle hamr ve arak benimdir deyû eylediği da‘vâsından işbu Poliharon’u mubtıldır, biz bu husûsa şâhidleriz, şehâdet dahi ederiz deyû her biri edâ-i şehâdet-i şer‘iyye eylediklerinde, gıbbe ri‘âyeti şerâyiti’l-kabûl şehâdetleri makbûle oldukdan sonra şehâdet-i mezbûre mûcebince mesfûr Poliharon da‘vâ-yı meşrûhasından men‘ olundu, mâ hüve’l-vâki‘ bi’t-taleb ketb olundu. Hurrire fi’l-yevmi ( ) [min] Rebî‘ilevvel li sene tis‘a ve hamsîn ve elf.

Şuhûdü’l-hâl: Fahrü’l-a‘yân Sipâhi Mehmed Ağa b. Abdülkerim, Ebûbekir Bey b. Musli, el-Hâc Mahmud Bey b. Ali, Camcı Mustafa Beşe b. Ramazan, Sunullah Efendi b. Ebûbekir, Osman Efendi b. Mehmed el-kâtib, Yahya Bey [b.] Zekeriya.

(RUMELİ80 - cilt: 15, sayfa: 58 - Hüküm no: 23 - Orijinal metin no: [6b-1])﻿

﻿

﻿

24. Hüküm

Ahmed b. Ali’nin ölen Ali Beşe b. Mehmed’de olan alacağında kefilin zimmetini ibra ettiği

Mahmiye-i İstanbul’da Lâ[le]li çeşme kurbunda Ahmed Ağa mahallesinde sâkin Ahmed b. Ali nâm kimesne meclis-i şerîfde, bundan [akdem] mahalle-i mezbûrede vefât eden Ali Beşe b. Mehmed’in li ebeveyn karındaşı ve bi’l-inhisâr vârisi olup terekesine vaz‘-ı yed eden işbu râfi‘u’l-[kitâb] Osman Beşe b. Mehmed nâm râcil mahzarında tav‘an ikrâr ve takrîr-i kelâm edip müteveffâ-yı mezbûr Ali Beşe’ye hâl-i hayâtında ve nefâz-ı tasarrufâtında Teke Sancağı’nda Kaş nâm kasabada mahmiye-i İstanbul’da Bostancılar’dan Okçubaşı Ahmed Ağa’ya ittisâl için bi addi’s-sahîh yüz kıt‘a riyâlî kuruş def‘ ve teslîm eyledim, ol dahi yedimden minvâl-i meşrûh üzre ahz u kabz edip kable’t-teslîm mücehhelen vefât etmeğin muhallefâtına vaz‘-ı yed eden karındaşı ve vârisi mezbûr Osman Beşe’den da‘vâ ve taleb edip ba‘de’l-inkâr beyyine-i âdile ile meblağ-ı mezkûru mezbûr Osman Beşe muvâcehesinde huzûr-ı hâkimde isbât edip meblağ-ı mezbûrun edâsı muhallefât-ı müteveffâ-yı mezbûrdan hükm olunmuşdu. Hâlâ meblağ-ı mahkûmun-bih yüz riyâlî kuruş hakkın altmış riyâlî kuruşunu mezbûr Osman Beşe’nin yedinden tamâmen alıp kabz edip bâkī kırk riyâlî kuruşdan mezbûr Osman Beşe’nin zimmetini ibrâ-i âmm-ı kātı‘ü’n-nizâ‘la ibrâ ve iskāt eyledim dedikde, gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’s-sâmin ve’l-ışrîn min şehri Rebî‘ilevvel li sene tis‘a ve hamsîn ve elf.

Şuhûdü’l-hâl: Bostan Beşe b. Abdullah, Süleyman, Mumcu Mustafa Beşe b. İsmail, İbrahim b. Sinan.

(RUMELİ80 - cilt: 15, sayfa: 59 - Hüküm no: 24 - Orijinal metin no: [6b-2])﻿

﻿

﻿

25. Hüküm

Raziye Hâtun bt. Mustafa Ağa’nın menzilini Yeniçeri Kethüdası Mustafa Ağa b. Sefer’e sattığı

Mahmiye-i İstanbul’da Kızıltaş mahallesinde sâkine fahrü’l-muhadderât Raziye Hâtun bt. Mustafa Ağa tarafından bey‘-i âti’l-beyâna ve kabz-ı semene vekîl olup vekâleti mezbûreyi ma‘rifet-i şer‘iyye ile ârifân olan zevci Hasan Ağa b. Ahmed ve Hüseyin Bey b. Ali şehâdeti ile şer‘an sâbite olan babası mûmâ-ileyh Mustafa Ağa meclis-i şer‘de, sâbıkan yeniçeriler kethüdâsı olan umdetü’l-emâcid ve’l-ekârim câmi‘u’l-mehâmid ve’l-mekârim Mustafa Ağa b. Sefer tarafından dahi ikrâr-ı âti’l-beyânı tasdîka vekîl bi mâ hüve nehcü’s-sübût şer‘an sâbite olan Şaban Odabaşı b. Mehmed mahzarında bi’l-vekâle tav‘an ikrâr ve i‘tirâf edip zikri âtî akdin sudûruna değin kızım ve müvekkilem mezbûrenin silk-i mülkünde münselik ve hakkı olup mahmiye-i mezbûrede Hâfız Mustafa Çelebi mahallesinde vâki‘ bir tarafı Mirza Çelebi b. ( ) mülküne ve bir tarafı Yenibahçe çayırına ve bir tarafı merhûm Koca Mehmed Paşazâde İbrahim Hân oğlu Ahmed Bey bostanına ve bir tarafı tarîk-i âmma müntehî olup üç bâb fevkānî odayı ve üç sofayı ve bir köşkü ve iki bâb tahtânî odayı ve matbahı ve üç su kuyusunu ve havluyu ve eşcâr-ı müsmire ve gayr-ı müsmire bahçeyi müştemil cemî‘ mülk menzilini, cemî‘ tevâbi‘ ve levâhıkı ve kâffe-i hukūk ve merâfıkı ile bi hükmi’l-vekâle müvekkili mûmâ-ileyh Mustafa Ağa’ya dört bin kıt‘a riyâlî kuruşa bey‘-i bâtt-ı sahîh-i şer‘î ile bey‘ ve teslîm edip ol dahi minvâl-i muharrer üzre iştirâ ve tesellüm ve kabûl eyledikden sonra semen-i mezbûr dört bin riyâlî kuruşu müvekkili müşârunileyh bana def‘ ve teslîm edip ben dahi bi’l-vekâle yedinden ahz ve tesellüm eyledim. Ba‘de’l-yevm sâlifü’z-zikr menzil müvekkili mûmâ-ileyhin mülk-i müşterâsıdır, keyfe mâ yeşâ mutasarrıf olsun dedikde, mukırr-ı mezbûrun vekâleten cârî ve sâdır olan ikrârını vekîl-i mezbûr Şaban Odabaşı vicâhen tasdîk ve şifâhen tahkīk edicek, mâ hüve’l-vâki‘ bi’t-taleb ketb olundu. Hurrire fî selhi şehri Rebî‘ilevvel li sene tis‘a ve hamsîn ve elf.

Şuhûdü’l-hâl: Süleyman Subaşı [Bölü]k 35, Yusuf Subaşı b. Abdurrahman, Ali Beşe b. Mehmed er-râcil, Süleyman Subaşı [Bölü]k 37, Mehmed Beşe b. Receb, Halil Beşe b. Ahmed, Hüseyin Beşe b. Mehmed, Yusuf Yazıcı b. Abdullah, Mahmud Beşe b. Receb.

(RUMELİ80 - cilt: 15, sayfa: 59 - Hüküm no: 25 - Orijinal metin no: [7a-1])﻿

﻿

﻿

26. Hüküm

Râbia bt. Pîrî Çavuş’un menzil hissesini kardeşi Fahri Hâtun’un menzili ile takas ettiği

Mahmiye-i İstanbul’da Sinan Paşa mahallesinde sâkin iken vefât eden Ahmed Çavuş nâm kimesnenin verâseti sulbî oğulları Pîrî Çavuş ve İbrahim Çavuş ve sulbiye kızları Ayşe ve Hatice nâm hâtunlara münhasıra olup kable’l-kısme merkūme Hatice Hâtun dahi vefât edip verâseti li ebeveyn karındaşı mezbûr Pîrî Çavuş ve İbrahim Çavuş’a [ve] li ebeveyn kız karındaşı merkūme Ayşe Hâtun’a münhasıra olup kable’l-kısme merkūm Pîrî Çavuş dahi vefât edip verâseti zevce-i metrûkesi Fâtıma Hâtun bt. Ali’ye ve sulbiye kızları Fahri ve Râbia’ya ve li ebeveyn kız karındaşı merkūme Ayşe’ye münhasıra olup tereke-i müteveffâ-yı evvel üç yüz altmış sehim i‘tibâr olunup sihâm-ı mezbûreden doksan beş sehimi mezbûre Fahri’ye ve doksan beş sehimi merkūme Râbia’ya ve yüz yetmiş beş sehimi mezbûre Ayşe’ye isâbet eylediği şer‘an mütehakkık oldukdan sonra mezbûre Râbia Hâtun’un zevci ve tarafından husûs-ı âti’l-beyâna vekîli olup vekâleti mezbûreyi ma‘rifet-i şer‘iyye ile ârifeyn olan Ali Bey b. İbrahim ve Yusuf Bey b. Abdi şehâdetleri ile şer‘an sâbite olan Mustafa Halîfe b. Mehmed Bey meclis-i şer‘-i hatîrde, mezbûre Fahri Hâtun’un dahi zevci ve tarafından husûs-ı âti’l-beyâna vekîli olup vekâleti mezbûreyi ma‘rifet-i [şer‘iyye] ile ârifeyn olan Ali Çelebi b. Mustafa ve Veli Bey b. Yusuf şehâdetleri ile şer‘an sâbite olan umdetü’l-a‘yân Rıdvan Ağa b. Abdullah mahzarında bi’l-vekâle ikrâr ve i‘tirâf edip müteveffâ-yı evvel Ahmed Çavuş’un terekesinden olup mahalle-i mezbûrede vâki‘ bir tarafı tarîk ve bir tarafı tarîk-i hâssa ve bir tarafı mezbûr Ali Çelebi mülküne ve bir tarafı Solakbaşı evi demekle ma‘rûf vakıf menzile muttasıl olan cemî‘ menzilden müvekkilem [ 7b ] mezbûre Râbia Hâtun bi hasebi’l-münâsahati’l-mezkûre kendiye isâbet eden doksan beş sehm-i şâyi‘ hisse-i şer‘îsi mukābelesinde mezbûre Fahri Hâtun ile yine mezbûr hâtun yedinde ve taht-ı tasarrufunda mülkü ve hakkı olup mahmiye-i mezbûrede Defterdâr Ahmed Çelebi mahallesinde vâki‘ bir tarafı Mahmud Efendi b. Mustafa tasarrufunda olan menzile ve bir tarafı İsmail b. İbrahim tasarrufunda olan menzile ve bir tarafı Mehmed Ağa b. ( ) nâm cündî mülküne ve bir tarafı tarîk-i hâssa müntehî muhavvata-i dâhiliyesi iki bâb fevkānî odayı ve bir büyük sofayı ve iki sagīr sofayı ve bir koltuk odayı ve iki tahtânî odayı ve bir hamamı ve bir matbahı ve bi’r-i mâyı ve zât-ı eşcâr hadîka ve kenîfi ve muhavvata-i hâriciyesi bir fevkānî odayı ve sofa ve ahûru ve kenîfi müştemil cemî‘ menzili, kâffe-i hukūk ve merâfıkı ile mukābele-i hisse-i sahîha-i şer‘iyye ile mukāyaza ve mübâdele edip ve müvekkile-i mezbûre Râbia Hâtun menzili evvelde minvâl-i meşrûh üzre olan üç yüz altmış sehimden doksan beş sehm-i şâyi‘ini müvekkile-i mezbûre Fahri Hâtun’a teslîm edip mezbûre Fahri Hâtun dahi tesellüm-i şer‘î ile tesellüm edip yedinde olup Defterdâr Ahmed Çelebi mahallesinde hudûd-ı mezkûre ile mahdûd menzili mezbûru cemî‘ hukūk ve merâfıkı ile mezbûre Râbia Hâtun’a teslîm edip ol dahi tesellüm edip mezbûr Sinan Paşa mahallesinde hudûd-ı mezkûr ile mahdûd olan menzilde minvâl-i meşrûh üzre olan doksan beş sehm-i şâyi‘i müvekkile-i mezbûre Fahri Hâtun’un mülk ve hakkıdır ve Defterdâr Ahmed Çelebi mahallesinde hudûd-ı mezkûr ile mahdûd olan cemî‘ menzili mezkûr müvekkile-i mezkûre Râbia Hâtun’un mülk ve hakkıdır dedikde, vekîl-i mezbûr Mustafa Çelebi’yi ikrâr-ı meşrûhunda vekîl-i mezbûr Rıdvan Ağa vicâhen tasdîk ve şifâhen tahkīk edicek, mâ hüve’l-vâki‘ bi’t-taleb ketb olundu. Fi’l-yevmi’s-sâmin min şehri Rebî‘ilevvel li sene tis‘a ve hamsîn ve elf.

Şuhûdü’l-hâl: Ali Bey b. Abdi, Ali Çelebi b. Rüstem, Hacı Mustafa b. ( ), Takyeci İsmail Çelebi b. ( ), Hüseyin Çelebi b. Hamza el-imâm.

(RUMELİ80 - cilt: 15, sayfa: 60 - Hüküm no: 26 - Orijinal metin no: [7a-2])﻿

﻿

﻿

27. Hüküm

Terzi Frenk v. İbrail’in Hiran v. Koho aleyhine açtığı alacak davasının reddi

Mahrûse-i Galata’da Santa Marko mahallesinde Frenk v. İbrail nâm hayyât Ermeni meclis-i şer‘de, râfi‘ü’l-vesîka Hiran v. Koho nâm Ermeni mahzarında tav‘an ikrâr ve i‘tirâf edip bundan akdem mezbûr Hiran üzerinde bin altı yüz riyâlî kuruş hakkım vardır deyû da‘vâ eylemişdir, da‘vâ-yı mezbûre mubtel olmağla da‘vâ-yı mezbûre bâtıldır, min ba‘d mezbûr Hiran üzerine bi vechin mine’l-vücûh da‘vâ [ve] hakkım yokdur dedikde, gıbbe’t-tasdîk mâ hüve’l-vâki‘ bi’t-taleb ketb olundu. Fi’l-yevmi’s-sânî min şehri Rebî‘ilâhir li sene 1059.

Şuhûdü’l-hâl: Ali Çelebi b. Sadık, Osman Çavuş b. Hüseyin, Ahmed Çelebi b. el-Hâc İbrahim korucu.

(RUMELİ80 - cilt: 15, sayfa: 62 - Hüküm no: 27 - Orijinal metin no: [7b-1])﻿

﻿

﻿

28. Hüküm

Kostantin v. Yanaki’nin Ziro v. Kiryaki’de olan alacağını tahsil ettiği

Mahmiye-i İstanbul’da Kumkapı kurbunda Çadırcı Ahmed mahallesinde sâkin Dülgüzar Kostantin v. Yanaki nâm zimmî meclis-i şer‘-i hatîr-i lâzımü’t-tevkīrde, mahalle-i mezbûrede işbu râfi‘ü’s-sifr hayyât Ziro v. Kiryaki nâm zimmî mahzarında bi’t-tav‘i’s-sâf ikrâr ve i‘tirâf edip merkūm Ziro zimmetinde karz-ı şer‘îden yedi bin yedi yüz fıddî râyic fi’l-vakt akçe hakkım olup hâlâ meblağ-ı mezbûr yedi bin yedi yüz akçeyi merkūm Ziro bana tamâmen def‘ ve teslîm edip ben dahi yedinden ahz u kabz ve istîfâ eyledim. Min ba‘d meblağ-ı mezbûrdan merkūm Ziro zimmetinde bir akçe ve bir habbe hakkım bâkī kalmadı dedikde, mukırr-ı mezbûru akvâl-i meşrûhunda el-mukarru lehü’l-merkūm vicâhen tasdîk ve şifâhen tahkīk edicek, mâ hüve’l-vâki‘ bi’t-taleb ketb olundu.

Şuhûdü’l-hâl: Halil b. Ali, Ahmed Çelebi b. Abdurrahman, el-Hâc Mehmed Çelebi [b.] Nurullah el-müezzin, <

(RUMELİ80 - cilt: 15, sayfa: 62 - Hüküm no: 28 - Orijinal metin no: [7b-2])﻿

﻿

﻿

29. Hüküm

Pîrî Halife b. Ahmed’in miras hususunda Mustafa Bey b. Ali ile sulh olduğu

Mahrûse-i Galata kazâsına tâbi‘ İstinye nâhiyesinde Boğazkesen Kal‘ası’nda Şah Mehmed el-Fenarî mahallesinde sâkine iken bundan akdem vefât eden Cenane bt. Abdullah’ın verâseti, zevc-i metrûku Ahmed Bey b. Abdullah’a ve mevlâ-yı utekāsı oğlu olup mukābele hulefâsından Pîrî Halîfe b. Ahmed Efendi’ye münhasıra olup ba‘dehû mezbûr Ahmed Bey dahi vefât edip verâseti li ebeveyn karındaşı oğlu Mustafa Bey b. Ali’ye münhasıra olduğu şer‘an mütehakkık oldukdan sonra mezbûr Pîrî Halîfe meclis-i şer‘-i hatîrde, merkūm Mustafa Bey mahzarında tav‘an ikrâr ve i‘tirâf edip mahalle-i mezkûre mescidinde vâki‘ ve bir tarafı İmâmzâde Mustafa Çelebi b. ( ) mülküne ve bir tarafı ba‘zan mahalle-i mezkûre mescidine ve ba‘zan ve bir tarafı kayalığa ve bir tarafı tarîk-i âmma müntehî bir bâb fevkānî ve iki bâb tahtânî odaları ve kapı üzerinde bir odayı ve bahçeyi ve kenîfi müştemil cemî‘ menzili mezkûr ve müteveffât-ı mezbûrenin sâir tereke-i menkūlesinin cemî‘ine mezbûr Mustafa Bey vaz‘-ı yed eyledikde zikr olunan menzilden ve sâir menkūle-i ma‘lûmesinde bana isâbet eden nısf hisse-i şer‘iyyenin mukābelesinde mezbûr Mustafa Bey benimle yüz elli riyâlî kuruş üzerine şerâyit-i sulhu hâvî şürût-ı müfsideden ârî sulh-ı sahîh ile sulh olup ben dahi sulh-ı mezbûru kabûl ve bedel-i sulh olan meblağ-ı mezbûr yüz elli riyâlî kuruşu mezbûr Mustafa Bey yedinden meclis-i sulhda tamâmen ahz u kabz eyledim dedikde, müteveffât-ı mezbûreye müte‘allika âmme-i da‘vâdan berî olup mezbûr Mustafa Bey’in zimmetini ibrâ-i âm ile ibrâ ve iskāt eyledim. Min ba‘d husûs-ı mezbûra müte‘allika mezbûr Mustafa Bey üzerine bi vechin mine’l-vücûh ve sebebin mine’l-esbâb da‘vâ ve hakkım kalmadı dedikde, mukırr-ı mezbûr Pîrî Halîfe’yi ikrâr-ı meşrûhunda el-mukarru lehü’l-mezbûr Mustafa Bey vicâhen tasdîk ve şifâhen tahkīk edicek, mâ hüve’l-vâki‘ bi’t-taleb ketb olundu. Fi’l-yevmi’l-hâmis aşer min şehri Rebî‘ilevvel li sene tis‘a ve hamsîn ve elf.

Şuhûdü’l-hâl: Mehmed Efendi b. Mehmed el-imâm, İbrahim Halîfe, Mustafa Çelebi b. Mehmed, Nuri Çelebi b. ( ), Bayram b. İvaz.

(RUMELİ80 - cilt: 15, sayfa: 62 - Hüküm no: 29 - Orijinal metin no: [8a-1])﻿

﻿

﻿

30. Hüküm

Erzurum eski gümrük emini Bedros v. Sefer’in alacak hususunda Ömer Ağa b. Ali’nin zimmetini ibra ettiği

Sâbıkan Erzurum Gümrük emîni olan Bedros v. Sefer nâm Ermeni meclis-i hatîr-i lâzımü’t-[tevkīrde], Mehmed Paşa’nın kapıcılar kethüdâsı olan fahrü’l-akrân Ömer Ağa b. Ali mahzarında bi’t-tav‘i’s-sâf ikrâr ve i‘tirâf edip merkūm Ömer Ağa zimmetinde karz-ı şer‘îden üç yüz kıt‘a riyâlî kuruş hakkım olup hâlâ meblağ-ı mezbûru merkūm Ömer Ağa yedinden tamâmen ahz u kabz edip merkūm Ömer Ağa zimmetinde bir akçe ve bir habbe hakkım bâkī kalmadığından gayrı târih-i kitâba gelince hukūk-ı ma‘lûme ve hukūk-ı mechûleye müte‘allika merkūm Ömer Ağa üzerine bi vechin mine’l-vücûh ve sebebin mine’l-esbâb da‘vâ nizâ‘ım ve hakkım yokdur dedikde, mezbûr Ömer Ağa dahi meclis-i mezbûrda merkūm Bedros muvâcehesinde tav‘an ikrâr ve i‘tirâf edip benim dahi mezbûr Bedros zimmetinde bundan akdem bin kıt‘a riyâlî kuruş hakkım var idi, ben dahi meblağ-ı mezbûr bin kıt‘a riyâlî kuruşu mezbûr Bedros yedinden tamâmen ahz u kabz eyledim, ba‘de’l-yevm merkūm Bedros üzerine bi vechin mine’l-vücûh ve sebebin mine’l-esbâb da‘vâ ve nizâ‘ım yokdur dedikde, mâ hüve’l-vâki‘ bi’t-taleb ketb olundu. Hurrire fi’l-yevmi’s-sânî min şehri Rebî‘ilevvel li sene tis‘a ve hamsîn ve elf.

Şuhûdü’l-hâl: Fahrü’l-a‘yân Ali Kethüdâ b. Lütfullah, Abdi Çelebi b. Mustafa et-tâcir, Musa Çelebi b. Mehmed, Bekçi? Hasan Bey [b.] el-Hâc İbrahim, Kürd Hasan Bey, Kör Hasan Bey, Uzun Hasan Bey, Hüseyin Bey tâbi‘-i Ali, Ali b. Rıdvan.

(RUMELİ80 - cilt: 15, sayfa: 63 - Hüküm no: 30 - Orijinal metin no: [8a-2])﻿

﻿

﻿

31. Hüküm

Hasan b. Mehmed’in menzil hissesini Mehmed Ağa b. Ahmed’e sattığı

Mahmiye-i İstanbul hısnı ebvâbından Topkapısı kurbunda Yenikapı dâhilinde Hoca mahallesinde sâkine iken bundan akdem vefât eden Saraylı Selâmet Hâtun bt. Abdullah’ın verâseti, zevc-i metrûku Müteferrika Mehmed Ağa b. Ahmed’e ve sadriye kızı Ümmühâni’ye münhasıra olup ba‘dehâ mezbûre Ümmühâni dahi vefât edip verâseti babası mezbûr Mehmed’e münhasıra olup kable’l-kısme mezbûr Mustafa Çelebi dahi vefât edip verâseti mezbûr Memi Usta’nın li ebeveyn ammi oğlu olup Hersek Sancağı’nda Nevesin kazâsında Basilye nâm karyede sâkin Hasan b. Mehmed’e münhasıra olup tereke-i müteveffâ-yı evveli bi hasebi’l-münâsaha dört sehim i‘tibâr olunup sihâm-ı mezbûreden iki sehimi mezbûr Mehmed Ağa’ya ve iki sehimi mezbûr Hasan’a isâbet eylediği şer‘an mütehakkık oldukdan sonra mezbûr Hasan meclis-i şer‘-i şerîf-i lâzımü’t-teşrîfde, işbu râfi‘ül-kitâb mezbûr Mehmed Ağa mahzarında tav‘an ikrâr ve takrîr-i kelâm edip medîne-i Üsküdar’a tâbi‘-i İstavros nâm karyede bir tarafı merhûm Hünkâr İmâmı Yusuf Efendi veresesi mülklerine ve bir tarafı Yanaki kızı ( ) mülküne ve bir tarafı sâhil-i bahre ve bir tarafı tarîk-i âmma müntehî iki bâb fevkānî odayı ve altında ahûru ve beş kayıkhâneyi ve havlu ve kenîfi müştemil cemî‘ menzil müteveffâ-yı evveli mezbûre Selâmet Hâtun’un terekesinden olup minvâl-i meşrûh üzre cemî‘ menzili mezbûrun nısf-ı şâyi‘i oğlu mezbûr Mustafa Çelebi’den bana irs-i şer‘î ile isâbet [ve] intikāl eyleyip yedime ve taht-ı tasarrufuma dâhil olundukdan sonra cemî‘ menzili mezbûrda olan nısf hisse-i şer‘iyyemi kâffe-i hukūkuyla mezbûr Mehmed Ağa yüz yirmi altın tarafeynden îcâb ve kabûlü hâvî ve şürût-ı müfsideden ârî bey‘-i bât ile bey‘ ve teslîm edip ol dahi minvâl-i muharrer üzre nefsi için iştirâ ve tesellüm eyledikden sonra semen-i merkūm yüz yirmi altını merkūm Mehmed Ağa’nın yedinden tamâmen alıp kabz eyledim. Ba‘de’l-yevm menzili mezbûr âmme-i tevâbi‘ ve levâhıkı ve kâffe-i hukūk ve merâfıkı ile irsen ve şirâ’en merkūm Mehmed Ağa’nın mülkü ve hakkıdır, benim bi vechin mine’l-vücûh hakkım kalmadı dedikde, gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’s-sânî min şehri Rebî‘ilevvel li sene tis‘a ve hamsîn ve elf.

Şuhûdü’l-hâl: Abdullah Efendi b. Mahmud el-imâm, İbrahim Çelebi b. Mahmud, Ahmed Efendi b. …?, İbrahim Çelebi b. Mehmed, İsmail Çelebi b. İbrahim, İbrahim b. Şahbaz, Mustafa Dede b. Abdullah, Süleyman Efendi b. ( ) el-imâm, Mustafa Halîfe Çelebi b. Mehmed er-râcil, Zülfikār Ağa b. Abdullah kapıcıbaşı-i sadr-ı a‘zam.

(RUMELİ80 - cilt: 15, sayfa: 64 - Hüküm no: 31 - Orijinal metin no: [8b-1])﻿

﻿

﻿

32. Hüküm

Hasan Çelebi ve Mustafa b. Mehmed’in menzil davasında Ayşe bt. Ali Çavuş’un zimmetini ibra ettikleri

Kasaba-i Mudanya mahallâtından Eskicami mahallesinde sâkin Hasan Çelebi ve Mustafa ibney Mehmed meclis-i şer‘-i hatîr-i lâzımü’t-[tevkīrde], mahrûse-i Bursa’da Duhter-i Şerîf mahallesi sâkinelerinden işbu râfi‘atü’l-vesîka Ayşe Hâtun bt. Ali Çavuş mahzarında her biri bi’t-tav‘i’s-sâf ikrâr ve i‘tirâf edip merkūme Ayşe Hâtun’un taht-ı yedinde olup zikr olunan Duhter-i Şerîf mahallesinde vâki‘ bir tarafı Mustafa b. Abdullah ve Mansur b. Abdullah mülklerine ve bir tarafı Mehmed b. Eymir ve Boyacıoğlu Hüseyin dâmâd-ı Abdurrahman Efendi ve el-Hâc Hasan mülklerine ve bir tarafı Debbâğlar mahallesi imâmına mevkūf olan menzil ile el-Hâc Mustafa b. Abdullah mülklerine ve bir tarafı tarîk-i âmma müntehî olup Parmaksız evi demekle ma‘rûf menzil bizim hakkımızdır demekle, ma‘rûf menzil bizim hakkımızdır merkūme Ayşe Hâtun nâ-hak vaz‘-ı yed eylemişdir deyû bundan [akdem] da‘vâ eylemişdik, hâlâ da‘vâ-yı mezbûremizden berî olup husûs-ı mezbûra müte‘allika âmme-i da‘vâdan merkūme Ayşe Hâtun’u ibrâ-i âmm-ı kātı‘ü’n-nizâ‘la ibrâ ve iskāt-ı tâmm-ı râfi‘ü’l-hisâm ile iskāt eyledikde, ba‘de’l-yevm menzili mezbûra müte‘allika ve sâir hukūk-ı ma‘lûme ve hukūk-ı mechûleye müte‘allika merkūme Ayşe Hâtun üzerinde bi vechin mine’l-vücûh ve sebebin mine’l-esbâb da‘vâ ve nizâ‘ımız kalmadı dedikde, mukırrân-ı mezbûrânın ikrâr-ı meşrûhlarına el-mukarru lehâ’l-merkūme vicâhen tasdîk ve şifâhen tahkīk edicek, mâ hüve’l-vâki‘ bi’t-taleb ketb olundu. Hurrire fî selh min şehri Rebî‘ilevvel li sene tis‘a ve hamsîn ve elf.

Şuhûdü’l-hâl: Muâlî Efendi b. Cafer Efendi, Süleyman Çelebi b. Muâlî Çelebi, Ali Çelebi b. Osman, Ramazan Efendi b. Şaban, Rıdvan Bey b. Abdullah, Mehmed Ağa, Ömer b. ( ), Mustafa b. ( ) gayruhüm.

(RUMELİ80 - cilt: 15, sayfa: 65 - Hüküm no: 32 - Orijinal metin no: [8b-2])﻿

﻿

﻿

33. Hüküm

Abdülfettâh Ağa b. Mehmed’in idam edilen Varvar Ali Paşa’daki alacağının terekesinden tahsili

Husûs-ı âti’l-beyânın mahallinde istimâ‘ı lâzım gelmekle, bi’[l]-iltimâs hâkim-i muvakki‘-i kitâb tûbâ-lehû ve hüsnü me’âb dahi mahmiye-i İstanbul’da Emin Nureddin mahallesinde hâlâ çavuşbaşı olan umdetü’l-emâcid ve’l-ekârim Abdülfettâh Ağa b. Mehmed’in çavuşbaşılık için ittihâz eylediği menziline varıp akd-i meclis-i şer‘-i şerîf eyledikde, mûmâ-ileyh Abdülfettâh Ağa meclis-i ma‘kūdda bundan akdem eyâlet-i Rum’dan ma‘zûl olup katl olunan Varvar Ali Paşa b. Behram’ın sulbî kebîr oğlu ve vârisi olup terekesine vaz‘-ı yed eyleyen umdetü’l-emâsil ve’l-a‘yân Mustafa Bey nâ[m] şâbb-ı âkil ve bâliğ mahzarında üzerine takrîr-i da‘vâ edip işbu Mustafa Bey’in babası ve mûrisi müteveffâ-yı mezbûr Var[var] Ali Paşa zimmetinde cihet-i karz-ı şer‘îden bin dört yüz riyâlî kuruş hakkım olup [kable’l-ahz merkūm vefât] etmekle zimmetinde kalmışdır, suâl olunup terekesinden alıverilmesin taleb ederim dedikde, gıbbe’s-suâl mûmâ-ileyh Mustafa Bey husûs-ı mezkûru inkâr edicek, müdde‘î-i mûmâ-ileyhden da‘vâ-yı meşrûhasını mübeyyine beyyine taleb olundukda, udûl-i ahrâr-ı ricâlden olup Dergâh-ı âlî kapıcıbaşılarından Hasan Ağa b. Abdullah ve mahmiye-i mezbûrede Ayasofya-i Kebîr mahallesinde sâkin Mehmed Efendi b. Osman nâm kimesne[ler] li ecli’ş-şehâde meclis-i ma‘kūda hâzırân olup gıbbe’l-istişhâd her biri şehâdet edip fi’l-hakīka işbu Mustafa Bey’in babası ve mûrisi Varvar Ali Paşa zimmetinde cihet-i karz-ı şer‘îden işbu Abdülfettâh Ağa’nın bin dört yüz riyâlî kuruş hakkı vardır, mezkûr Varvar Ali Paşa vefât edip zimmetinde kalmağla terekesinden edâsı vâcibdir, biz bu husûsa bu vech üzre şâhidleriz, şehâdet dahi ederiz deyû her biri edâ-i şehâdet-i şer‘iyye eylediklerinde, gıbbe ri‘âyeti şerâyiti’l-kabûl şehâdetleri makbûle olundukdan sonra mûmâ-ileyh Abdülfettâh Ağa’ya meblağ-ı müdde‘â bin dört yüz riyâlî kuruşu müteveffâ-yı mezbûr Varvar Ali Paşa’dan hâl-i hayâtında asâleten veya vekâleten veya ba‘zan ahz u kabz eylemediğine veya âhara havâle olmadığına veya turuk-ı şer‘iyyeden bir tarîk ile müteveffâ-yı mezbûrun zimmetini ibrâ ve iskāt eylemediğine yemîn teklîf olundukda, ol dahi bi hasebi’l-mes’ûl yemîn billâhi’l-aliyyi’l-azîm edicek, şehâdet-i mezbûre mûcebince meblağ-ı müdde‘â bin dört yüz riyâlî kuruşu müdde‘î-i müşârunileyh Abdülfettâh Ağa’ya tereke-i müteveffâ-yı mezbûrdan edâ ve îfâya şerâyit-i hükm[-i şer‘î mer]‘iyye olduğu hâlde hükm-i şer‘î ile hükm olunup mâ vaka‘a bi’t-taleb ketb olundu. Hurrire fi’l-yevmi’t-tâsi‘ ve’l-ışrîn min şehri Rebî‘ilevvel li sene tis‘a ve hamsîn ve elf.

Şuhûdü’l-hâl: Abdülganî Efendi b. Ömer, Halid Ağa b. Mustafa, Sefer Ağa b. Sefer, İsmail Efendi b. İbrahim, Osman Çavuş b. Mahmud.

(RUMELİ80 - cilt: 15, sayfa: 66 - Hüküm no: 33 - Orijinal metin no: [9a-1])﻿

﻿

﻿

34. Hüküm

İbrahim b. Mehmed’in alacak hususunda Abdülkerim Bey b. Mustafa ile sulh olduğu

Hadâyik-i sultâniyeden Hasbahçe bostancılarından İbrahim b. Mehmed nâm kimesne meclis-i şer‘-i şerîfde, mahmiye-i İstanbul’da Çerağī Hamza mahallesinde sâkin işbu râfi‘ül-kitâb Abdülkerim Bey b. Mustafa nâm kimesne mahzarında tav‘an ikrâr ve takrîr-i kelâm edip vilâyet-i Anadolu’da Sığacık Sancağı’nda Ezine kazâsında vâki‘ düstûr-ı mükerrem ve müşîr-i müfahham Kapudân Ahmed Paşa hâssı olan Büklü mukāta‘ası bin elli yedi ve bin elli sekiz senelerinde beher sene seksen bin râyic fi’l-vakt akçeye mezbûr Abdülkerim Bey ile ale’l-iştirâki’s-seviyy taht-ı iltizâmımızda olup her senede cem‘ eylediğimiz mahsûlün kıymet-i şer‘iyyesi kapudân-ı mûmâ-ileyhe edâ ve îfâ eyledikden sonra mukāta‘a-i mezbûre mahsûlünden benim hisseme ve hakkım olan on bin akçeyi Kesekci Ali Dede yediyle ve fürûht eylediği buğday semeninden elli sekiz buçuk riyâlî kuruşumu cem‘an on bin cedîd akçe ile elli sekiz buçuk riyâlî kuruş hakkımı ahz u kabz ve kendi mesârifine sarfla istihlâk etmeğin, zikr olunan on bin cedîd akçe ile elli sekiz buçuk riyâlî kuruş hakkımı mezbûr Abdülkerim Bey’den da‘vâ ve taleb eylediğimde vermede ta‘annüd edip inkâr etmekle, beynimizde münâza‘ât-ı kesîre vâkı‘a olmuşdu. El-hâletü hâzihî beynimize muslihûn tavassut edip meblağayn-i mezbûreyn da‘vâsından beni mezbûr Abdülkerim Bey ile üç bin cedîd râyic fi’l-vakt akçe üzerine inşâ-i akd-i sulh eylediklerinde, ben dahi sulh-ı mezbûru kabûl ve bedel-i sulh olan üç bin akçeyi merkūm Abdülkerim Bey’in yedinden tamâmen alıp kabz edip meblağayn-i mezbûreyn da‘vâsından ve târih-i kitâba gelince cemî‘ da‘vâdan mezbûr Abdülkerim Bey’in zimmetini ibrâ eyledim dedikde, gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’s-sâbi‘ ve’l-ışrîn min şehri Rebî‘ilevvel sene 1059.

Şuhûdü’l-hâl: Receb Efendi b. ( ) imâm, Musa b. Veli, Salih b. Kurd, Sefer Çavuş b. Abdullah, Ali Ağa.

(RUMELİ80 - cilt: 15, sayfa: 67 - Hüküm no: 34 - Orijinal metin no: [9a-2])﻿

﻿

﻿

35. Hüküm

Sunullah Çelebi b. İbrahim’in Mustafa Ağa b. Piyâle’nin vârislerinden alacağını tahsil ettiği

Mahmiye-i İstanbul’da Uzun Yusuf mahallesinde sâkin Sunullah Çelebi b. İbrahim nâm kimesne meclis-i şer‘-i şerîfde, mahmiye-i mezbûrede Sofular mahallesinde sâkin iken vefât eden Mustafa Ağa b. Piyâle’nin zevi’l-erhâm cihetinden vârisleri ve muhallefâtına vaz‘-ı yed ettikleri şer‘an mütehakkık olan li ebeveyn halası kızının oğlu Mehmed Çelebi b. Şeyh Mehmed ve diğer li ebeveyn halasının oğlu kızı Sâyime Hâtun bt. Musli tarafından ikrâr-ı âti’l-beyânı tasdîka sâbitü’l-vekâle vekîl olan Ahmed Çelebi b. Mehmed nâm kimesneler mahzarlarında tav‘an ikrâr ve takrîr-i kelâm edip mezbûr Mustafa Ağa zimmetinde cihet-i karz-ı şer‘îden otuz bin cedîd râyic fi’l-vakt akçe hakkım olup kable’l-îfâ vefât edip meblağ-ı mezbûr zimmetinde kalmağın meblağ-ı mezbûru bundan akdem muhallefâtından taleb eylediğimde, ba‘de’l-inkâr beyyine-i âdile ile huzûr-ı hâkimde vârisân-ı mezbûrân muvâcehesinde isbât edip terekesinden meblağ-ı merkūmun edâsına hükm olunmuşdu. Hâlâ meblağ-ı mezbûr otuz bin akçe hakkımı mezbûrân Mehmed Çelebi ve Sâyime Hâtun’un yedlerinden tamâmen alıp kabz eyledim. Min ba‘d meblağ-ı mezbûrdan bir akçe ve bir habbe hakkım bâkī kalmadı dedikde, gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’s-sânî min Zilhicceti’ş-şerîfe li sene 1058.

Şuhûdü’l-hâl: Mehmed b. Mustafa, Sefer b. Mustafa, Kenan b. Abdullah, Yahya Bey b. Zekeriya.

(RUMELİ80 - cilt: 15, sayfa: 67 - Hüküm no: 35 - Orijinal metin no: [9b-1])﻿

﻿

﻿

36. Hüküm

Şaban Odabaşı b. Mehmed’in kölesi Hüseyin’i âzat ettiği

Dergâh-ı âlî dâme mahfûfen bi’l-me‘âlî yeniçerilerin Yirmi Altıncı Ağa Bölüğü Odası’nda bi’l-fi‘l odabaşı olan Şaban Odabaşı b. Mehmed tarafından i‘tâk-ı âti’l-beyânı ikrâra vekîl olup vekâleti Mehmed Beşe b. Lütfi ve Mahmud Beşe b. Abdullah şehâdetleriyle şer‘an sâbite olan Mehmed Efendi b. Yusuf meclis-i şer‘-i lâzımü’t-tevkīrde bi’l-vekâle ikrâr ve i‘tirâf edip müvekkilim mezbûr Şaban Odabaşı kendiye rıkkını mu‘terif olan işbu sâhibü’l-kitâb açık kaşlı gök elâ gözlü sarışın Rûsiyyü’l-asl müslimü’l-mille Hüseyin b. Abdullah nâm abd-i memlûkünü hasbeten lillâhi’l-aliyyi’l-azîm ve ibtigā’en li merzâti’r-rabbi’r-rahîm i‘tâk ve tahrîr eyledi. Ba‘de’l-yevm merkūm Hüseyin sâir ahrâr-ı asliyyîn gibi hür olup üzerinde mevâlînin utekāya olan hakk-ı velâdan gayrı müvekkilim mezbûrun hakkı kalmadı dedikde, mezbûrun minvâl-i meşrûh üzre cârî ve sâdır olan ikrârı merkūm Hüseyin talebiyle ketb olundu. Hurrire fi’l-yevmi’s-sânî min şehri Rebî‘ilevvel li sene tis‘a ve hamsîn ve elf.

Şuhûdü’l-hâl: Halil Beşe b. Mehmed er-râcil, Ali Çelebi b. ( ) er-râcil, Ahmed Beşe b. Abdullah er-râcil, el-Hâc Mustafa b. Yusuf er-râcil.

(RUMELİ80 - cilt: 15, sayfa: 68 - Hüküm no: 36 - Orijinal metin no: [9b-2])﻿

﻿

﻿

37. Hüküm

Hüseyin Bey b. Bayram’ın idam edilen Varvar Ali Paşa’daki alacağının terekesinden ödenmesi

Husûs-ı âti’l-beyânın mahallinde istimâ‘ı lâzım gelmekle, bi’l-iltimâs hâkim-i muvakki‘-i kitâb tûbâ-lehû ve hüsnü me’âb dahi mahmiye-i İstanbul’da Emin Nureddin mahallesinde hâlâ çavuşbaşı olan umdetü’l-emâcid ve’l-ekârim Abdülfettâh Ağa çavuşbaşılık için ittihâz eylediği menzile varıp akd-i meclis-i şer‘-i şerîf eyledikde, merhûm Şaban Paşa etbâ‘larından Hüseyin Bey b. Bayram meclis-i ma‘kūdda, bundan akdem eyâlet-i Rum’dan ma‘zûl olup katl olan Varvar Ali Paşa b. Behram’ın sulbî kebîr oğlu ve vârisi olup terekesine vaz‘-ı yed eden Mustafa Bey nâm şâbb-ı âkil ve bâliğ mahzarında üzerine takrîr-i kelâm da‘vâ edip işbu Mustafa Bey’in babası ve mûrisi Varvar Ali Paşa hâl-i sıhhat ve nefâz-ı tasarrufâtında yedimden ve malımdan bin riyâlî kuruş ikrâz ve kabz ve mesârifine sarfla zimmetinde hakkım olduğundan gayrı zikr olunan bin kuruş ile ma‘an yüz riyâlî kuruş kıymetli bir re’s âl erkek atımı dahi benden üç yüz riyâlî kuruşa iştirâ ve kabz ve tesellüm edip vefât etmekle, karzı olan bin riyâlî kuruş hakkım ve semeni olan bin riyâlî üç yüz riyâlî kuruş hakkım zimmetinde kalmışdır, suâl olunup terekesinden alıverilmesin taleb ederim dedikde, gıbbe’s-suâl mezbûr Mustafa Bey husûs-ı mezbûru inkâr edicek, müdde‘î-i mezbûr Hüseyin Bey’den da‘vâ-yı meşrûh[unu] mübeyyine beyine taleb olundukda, udûl-i müslimînden olup mahmiye-i mezbûrede Esirci Kemal mahallesinde sâkin Abaza Mehmed Ağa b. Abdullah ve müteveffâ-yı mezbûrun mühürdârı Ömer Bey b. Hüseyin nâm kimesneler meclis-i ma‘kūdda li ecli’ş-şehâde hâzırân olup gıbbe’l-istişhâd her biri şehâdet edip fi’l-hakīka işbu Mustafa Bey’in babası ve mûrisi müteveffâ-yı mezbûr Varvar Ali Paşa hâl-i sıhhat ve nefâz-ı tasarrufâtından bizim huzûrumuzda işbu müdde‘î Hüseyin Bey’den bin riyâlî kuruş ikrâz ve kabz eylediğinde, işbu Hüseyin Bey’den yüz riyâlî kıymetli bir re’s âl erkek atını dahi üç yüz riyâlî kuruşa bâtten iştirâ ve tesellüm eyledi. Mezbûr Ali Paşa vefât edip karz-ı mezbûr bin riyâlî kuruş ve şirâ-i mezkûr zımn-ı karzdan olmağla zikr olunan atın kıymeti olan yüz riyâlî kuruş zimmetinde işbu Hüseyin Bey’in hakkı kalmağla, tereke-i müteveffâ-yı mezbûrdan edâsı vâcibdir, biz bu husûsa bu vech üzre şâhidleriz, şehâdet dahi ederiz deyû her biri edâ-i şehâdet-i şer‘iyye eylediklerinde, gıbbe ri‘âyeti şerâyiti’l-kabûl şehâdetleri [makbûle] oldukdan sonra karz-ı mezbûr bin riyâlî kuruş ve kıymet-i mezkûr yüz riyâlî kuruş cem‘an bin yüz riyâlî kuruşu müteveffâ-yı mezbûr Varvar Ali Paşa’dan hâl-i hayâtında ba‘zan asâleten ve vekâleten ahz u kabz eylemediğine veya âhara havâle olmadığına veya turuk-ı şer‘îden ve bir tarîk ile müteveffâ-yı mezbûrun zimmetini ibrâ ve iskāt eylemediğine müdde‘î-i mezbûr Hüseyin Bey’e yemîn teklîf olundukda, ol dahi hasbe’l-mes’ûl yemîn billâhi’l-aliyyi’l-azîm edicek, şehâdet-i mezbûre [mûcebince] karz-ı merkūmdan bin riyâlî kuruş ve kıymet-i mezkûreden yüz riyâlî kuruş cem‘an bin yüz riyâlî kuruşun müdde‘î-i mezbûr Hüseyin Bey’e tereke-i müteveffâ-yı mezbûrdan edâ ve îfâya şerâyiti’l-kabûl hükm mer‘iyye olduğu hâlde hükm-i şer‘î ile hükm olunup mâ vaka‘a bi’t-taleb ketb olundu. Hurrire fi’l-yevmi’t-tâsi‘ ve’l-ışrîn min şehri Rebî‘ilevvel li sene tis‘a ve hamsîn ve elf.

Şuhûdü’l-hâl: Abdülganî Efendi b. Ömer, Halid Ağa b. Mustafa, Sefer Ağa b. Sefer, İsmail Efendi [b.] İbrahim.

(RUMELİ80 - cilt: 15, sayfa: 68 - Hüküm no: 37 - Orijinal metin no: [10a-1])﻿

﻿

﻿

38. Hüküm

Kosta v. Cerco’nun Rahime Hâtun Vakfı’na borcu olduğu

Mahmiye-i İstanbul’da Çadırcı Ahmed mahallesinde sâkin Kosta v. Cerco nâm zimmî meclis-i şer‘-i hatîr-i lâzımü’t-tevkīrde, mahmiye-i İstanbul’da Süleyman Ağa mahallesinde vâki‘ merhûme Rahime Hâtun Vakfı’na bi’l-fi‘l mütevellî olan Perviz Bey b. Abdullah mahzarında tav‘an ikrâr ve i‘tirâf edip mâl-ı vakf-ı mezbûrdan mütevellî-i merkūm Perviz’in yedinden fıddî-i râyic fi’l-vakt yirmi bin akçe iktirâz ve kabz mesârifine sarfla istihlâk eylediğimden sonra yine vakf-ı mezbûrdan olup mütevellî-i mezbûr yedinden müşterâ ve makbûz târih-i kitâbdan sene tamâmına değin müeccel bir mâî iskarlat kâtibî yenli merdâne çuka ferâce semeninden dahi iki bin cedîd akçe cem‘an yirmi iki bin cedîd akçe vakf-ı mezbûra zimmetimde vâcibü’l-edâ ve lâzımü’l-kazâ deynim vardır dedikde, mukırr-ı merkūmu ikrâr-ı meşrûhunda mütevellî-i mezbûr vicâhen tasdîk ve şifâhen tahkīk eyledikden sonra meblağ-ı mezbûr yirmi iki bin cedîd râyic fi’l-vakt akçenin mecmû‘una zikr olunan Çadırcı Ahmed mahallesinden Karaki v. Panayot ve Laskari v. Dimitri ve Manoli v. Nikola nâm zimmîler tarafından emr ve kabûlü hâvî kefâlet-i sahîha-i şer‘iyye ile kefîller olmağın, mâ hüve’l-vâki‘ bi’t-taleb ketb olundu. Fi’l-yevmi’r-râbi‘ min Cumâdelâhir li sene tis‘a ve hamsîn ve elf.

Şuhûdü’l-hâl: Mustafa Efendi b. ( ) el-imâm, Bayram Bey b. Abdullah, Ahmed Ağa b. Abdi kethüdâ, Ali b. Mahmud, Yahya Bey [b.] Zekeriya.

(RUMELİ80 - cilt: 15, sayfa: 70 - Hüküm no: 38 - Orijinal metin no: [10a-2])﻿

﻿

﻿

39. Hüküm

Cennet bt. Sefer’in bazı mücevherlerini torunu Havva bt. Mustafa’ya hibe ettiği

Mahmiye-i İstanbul’da Havuzlu Mescid mahallesinde sâkine Cennet bt. Sefer nâm hâtun meclis-i şer‘-i hatîr-i lâzımü’t-tevkīrde bi tav‘ihâ ikrâr ve takrîr-i kelâm edip zikri âtî hibe ve temlîkin sudûruna değin silk-i mülk ve yedimde münselik bir çift altın bileziğimi ve kaşları ile yüz otuz sekiz bâfteli civân kaşı ta‘bîr olunur bir sîm kuşağımı ve ortası la‘lli üçer ayaklı bir çift incili küpemi ve bir çift inci gerdânemi ve on dört küngüreli bir murassa‘ istefanımı ve on ayaklı incili altın saç bağımı, kızımın kızı işbu hâzıra bi’l-meclis Havva bt. Mustafa’ya hibe-i sahîha-i şer‘iyye ile hibe ve temlîk eylediğimden sonra yine eşyâ-i mezbûreyi sagīre-i mezbûre için velâyeten ittihâb ve temellük ve kabz eyledim. Min ba‘d sâlifü’z-zikr eşyâ sagīre-i mezbûrenin mülk-i mevhûbu ve hakk-ı sırfı olmuşdur dedikde, mâ hüve’l-vâki‘ bi’t-taleb ketb olundu. Tahrîr fî gurreti şehri Rebî‘ilâhir li sene 1059.

Şuhûdü’l-hâl: El-Hâc Musli b. el-Hâc Ali, Hüseyin Beşe b. el-Hâc Habib, Ahmed Çelebi b. el-Hâc Ramazan, el-Hâc Mehmed b. Hızır, el-Hâc Hüseyin b. Osman, el-Hâc Mehmed b. el-Hâc İbrahim, Halil Çelebi b. el-Hâc İbrahim.

(RUMELİ80 - cilt: 15, sayfa: 70 - Hüküm no: 39 - Orijinal metin no: [10b-1])﻿

﻿

﻿

40. Hüküm

Mehmed Ağa b. Hasan’ın alacak hususunda Sinan Paşa Vakfı mütevellisinin zimmetini ibra ettiği

Vilâyet-i Rumeli’nde Kalkandelen kazâsına tâbi‘ Burgos nâm karye sükkânından Mehmed Ağa b. Hasan tarafından husûs-ı âti’l-beyâna vekîl olup vekâleti kazâ-i mezbûra tâbi‘ Krakofça nâm karyeden Osman b. Ali ve mahmiye-i İstanbul’da Gedikpaşa sükkânından Mehmed Ağa b. Hasan el-müteferrika ve Ömer b. Mehmed nâm kimesneler şehâdetleriyle hasm-ı şer‘-i câhid mahzarında sâbite olan İbrahim Bey b. Hasan meclis-i şer‘-i hatîr-i lâzımü’t-tevkīrde, sâbıkan Sinan Paşa Evkāfı’na mütevellî olan işbu râfi‘ül-kitâb Behram Bey b. Abdullah mahzarında vekâleten tav‘an ikrâr ve takrîr-i kelâm edip mezbûr Behram Bey vakf-ı mezbûra mütevellî olduğu hâlde bin elli dokuz senesinde kasaba-i Kaçanik’de vâki‘ merhûm Sinan Paşa Câmi‘-i Şerîfi tevliyetini müvekkilim merkūm Mehmed Ağa’ya tevcîh edip ber vech-i peşîn müvekkilimin yedinden merkūm Behram Bey on sekiz bin cedîd râyic fi’l-vakt akçesini ahz u kabz eyledikden sonra mezbûr Behram Bey tevliyeti mezbûreden ma‘zûl olup ve câmi‘-i mezbûr tevliyeti dahi âhara tevcîh olunmağın, mezbûr Behram Bey müvekkilimin yedinden makbûzu olan on sekiz bin cedîd akçe hakkını vekâleten da‘vâ ve taleb eylediğimde ikrâr edip lâkin vekâletimi inkâr etmekle, hâkim-i muvakki‘-i kitâb tûbâ-lehû ve hüsnü me’âb huzûrunda şâhidûn-ı mezbûrûn şehâdetleriyle mezbûr Behram Bey muvâcehesinde isbât eylediğimde meblağ-ı mezbûru bana teslîme mezbûr Behram Bey üzerine hükm olunmuşdu. Hâlâ meblağ-ı mezbûr on sekiz bin akçeyi vekâletim hasebiyle müvekkilim için merkūmun yedinden tamâmen alıp kabz eyledim. Min ba‘d üzerinde meblağ-ı mezbûrdan bir akçe ve bir habbe bâkī kalmayıp zimmeti berî olmuşdur dedikde, gıbbe’t-tasdîki’ş-şer‘î mâ vaka‘a bi’t-taleb ketb olundu. Hurrire fi’l-yevmi’r-râbi‘ ve’l-ışrîn min şehri Rebî‘ilevvel li sene 1059.

Şuhûdü’l-hâl: Rûşen Efendi b. İsa, Mehmed b. Mustafa, Mehmed b. Abdullah, Himmet b. Mehmed, el-Hâc Mehmed b. Abdullah.

(RUMELİ80 - cilt: 15, sayfa: 71 - Hüküm no: 40 - Orijinal metin no: [10b-2])﻿

﻿

﻿

41. Hüküm

Râbia Hâtun bt. Mehmed’in bazı emlâk ve eşyasını kocası Mustafa Ağa b. Abdülkerim’e bıraktığı

Mahmiye-i İstanbul’da Şehzâde Câmi‘-i Şerîfi kurbunda Molla Hüsrev mahallesinde sâkine Râbia Hâtun bt. el-merhûm Mehmed Efendi tarafından husûs-ı âti’l-beyânı ikrâra vekîl olup vekâlet-i mezbûreyi ma‘rifet-i şer‘iyye ile ârifeyn olan Hasan Rûşen b. Hüseyin ve Himmet Çelebi b. Yusuf şehâdetleriyle şer‘an sâbite olan Mehmed Çavuş b. Abdullah meclis-i şer‘-i hatîr-i lâzımü’t-tevkīrde, müvekkile-i mezbûrenin zevci işbu râfi‘ül-kitâb Mustafa Ağa b. Abdülkerim el-müteferrika mahzarında bi’l-vekâle ikrâr ve i‘tirâf edip zikr-i âtî akdin sudûruna değin müvekkile-i merkūmenin silk-i mülk ve yedinde münselik hakkı olup vilâyet-i Anadolu’da Yalakâbâd kazâsına tâbi‘ Çalıca nâm karyede vâki‘ bir tarafı Yusuf Çelebi b. Abdullah mülküne ve bir tarafı Hüseyin b. ( ) mülküne ve bir tarafı Paşa Çiftliği demekle ma‘rûf çiftliğe ve bir tarafı tarîk-i âmma müntehî olup bir çardağı ve ahûru ve samanlığı ve anbarı ve bir sığır ahûrunu ve bir tahtânî odayı müştemil çiftlik ta‘bîr olunur cemî‘ mülk menzilini, cemî‘ tevâbi‘ ve levâhıkı ile ve menzili mezbûra muttasıl olup lede’l-ahâlî ma‘lûmü’l-hudûd İnandı Deresi demekle ma‘rûf nehir üzerinde dâyir bir göz un değirmenini dahi seng-rîzeni ve sâir hukūk ve merâfıkı ile ve yine çiftlik-i mezbûr kurbunda vâki‘ lede’l-ahâlî ma‘lûmü’l-hudûd tahmînen dört dönüm cemî‘ mülk bağını dahi cemî‘ tevâbi‘ ve levâhıkı ile ve zikr olunan menzil içinde vâki‘ iki nühâs bakracını ve bir nühâs kebîr sahanını ve üç belini ve üç el çapasını ve iki kebîr çapasını ve bir kürek belini ve altı aded urganını ve bir araba zincirini ve bir teknesini ve bir nühâs sinisini ve bir baltasını ve bir çatal çekicini ve bir boğaz demirini ve iki bıçağını ve bir sac ayağını ve bir tartiyesini ve dört re’s kara sığır ineğini ve bir çift kara öküzünü ve bir danasını ve bir re’s buzağısını ve on dört keyl buğdayını ve iki keyl burçağını safka-i vâhide ile müvekkilem mezbûre zevci merkūm Mustafa Ağa’ya sekiz yüz kıt‘a riyâlî kuruşa bey‘-i bâtt-ı sahîh ile bey‘ edip ol dahi nefsi için iştirâ ve kabûl eyledikden sonra yine zikri âtî ferâğ ve tefvîzin sudûruna değin müvekkilem mezbûrenin taht-ı tasarrufunda olup karye-i mezbûre sınırında vâki‘ mârrü’z-zikr çiftliğe intimâ ve intisâbı olup Değirmenönü nâm mevzi‘de vâki‘ lede’l-ahâlî ma‘lûmü’l-hudûd iki kıt‘a çayırın ve yine değirmen kurbunda vâki‘ lede’l-ahâlî ma‘lûmü’l-hudûd bir kıt‘a çayırın ve Yarbaşı nâm mevzi‘de vâki‘ lede’l-ahâlî ma‘lûmü’l-hudûd dört kıt‘a tarlanın ve <

(RUMELİ80 - cilt: 15, sayfa: 72 - Hüküm no: 41 - Orijinal metin no: [11a-1])﻿

﻿

﻿

42. Hüküm

Andriye v. Kiga’nın Terzi Kostantin v. Mihal’de alacağı olduğu

Mahmiye-i İstanbul’da vâki‘ merhûm Ferhad Paşa Hanı kurbunda sâkin işbu râfi‘ül-kitâb Andriye v. Kiga nâm zimmî meclis-i şer‘-i hatîr-i lâzımü’t-tevkīrde, mahmiye-i mezbûre hısnı ebvâbından Samadya Kapısı dâhilinde Zeytun mahallesinde sâkin Terzi Kostantin v. Mihal nâm zimmî muvâcehesinde üzerine takrîr-i da‘vâ edip işbu Kostantin’e bundan akdem dört bin fıddî akçe ikrâz ve teslîm eyledim, ol dahi iktirâz ve tesellüm ve mesârifine sarfla meblağ-ı mezbûr dört bin akçe zimmetinde hakkımdır. Hâlâ edâda ta‘annüd eder suâl olunup alıverilmesin taleb ederim dedikde, gıbbe’s-suâl mezbûr Kostantin fi’l-hakīka işbu müdde‘î Andriye’den vech-i muharrer üzre dört bin akçe iktirâz ve kabz ve mesârifine sarfla meblağ-ı müdde‘â-i merkūme zimmetimde lâzımü’l-edâ deynimdir deyû bi tav‘ihî ikrâr edicek, ikrârı mûcebince meblağ-ı mezbûrun müdde‘î-i mezbûra edâsına merkūm Kostantin üzerine ilzâm olunup mâ vaka‘a bi’t-taleb ketb olundu. Fi’l-yevmi’r-râbi‘ [min] şehri Rebî‘ilevvel li sene 1059.

Şuhûdü’l-hâl: Bekir Beşe b. Musli, Ahmed Çelebi b. Abdurrahman, el-Hâc Mehmed b. Kasım.

(RUMELİ80 - cilt: 15, sayfa: 73 - Hüküm no: 42 - Orijinal metin no: [11b-1])﻿

﻿

﻿

43. Hüküm

Mustafa Bey b. Abdullah’ın küçük kızı Havva’yı büyükannesi Cennet bt. Sefer’e teslim ettiği

Vilâyet-i Anadolu’da vâki‘ kasaba-i Doyran ahâlîsinden Celeb Mustafa Bey b. Abdullah meclis-i şer‘de, mahmiye-i İstanbul’da Havuzlu Mescid mahallesinde sâkine olup sulbiye sagīre kızı işbu hâzıra bi’l-meclis Havva’nın ammûmiyet cihetinden ceddesi olan işbu râfi‘atü’l-kitâb Cennet bt. Sefer mahzarında tav‘an ikrâr ve i‘tirâf edip zevcem olup mezbûre Cennet’in kızı olan Emine bt. el-Hâc Osman vefât eyledikde terekesinde ber-mûceb-i defter-i kassâm sagīre-i mezbûreye on beş bin fıddî râyic fi’l-vakt akçe isâbet ve intikāl eylediğinden sonra hakk-ı hıdâne mezbûre Cennet’in olmakla, sagīre-i mezbûreyi ve hisse-i şer‘iyyesi olan meblağ-ı mezbûru ahz u kabz eylediğinden sonra mezbûre Cennet sagīre-i mezbûreye yevmî beş akçe nafaka takdîr ettirip târih-i kitâba gelince meblağ-ı mezbûrdan yedi bin beş yüz akçesi sagīre-i mezbûrenin nafakasına harc u sarf olunup bâkī mezbûre Cennet yedinde yedi bin beş yüz akçe kalıp hâlâ sagīre-i mezbûre dokuz seneye bâliğa olup kesbe kādire olmağla nafakası sâkıt olmağın, meblağ-ı bâkī-i mezbûr yedi bin beş yüz cedîd akçeyi velâyetim hasebiyle merkūme Cennet yedinden ahz u kabz eyledim dedikde, mukırr-ı mezbûrun ikrâr-ı meşrûhunda mezbûre Cennet vicâhen tasdîk ve şifâhen tahkīk eyledikden sonra merkūm Celeb Mustafa Bey sagīre-i mezbûre Havva’yı merkūme Cennet’e terbiye için teslîm eyledim dedikde, mezbûre Cennet dahi bilâ-mürâca‘a kendi malından infâk ve iksâya müte‘ahhid etmeğin, mâ vaka‘a bi’t-taleb ketb olundu. Hurrire fî gurreti şehri Rebî‘ilâhir li sene 1059.

Şuhûdü’l-hâl: El-Hâc Musli b. el-Hâc Ali, Hüseyin Beş b. el-Hâc Habib, Ahmed Çelebi b. el-Hâc Ramazan, el-Hâc Mehmed b. Hızır, el-Hâc Hüseyin b. Osman, Hasan Beşe b. el-Hâc Hüseyin.

(RUMELİ80 - cilt: 15, sayfa: 74 - Hüküm no: 43 - Orijinal metin no: [11b-2])﻿

﻿

﻿

44. Hüküm

Havva bt. Baltacı Mahmud Ağa’ya babası tarafından hibe edilen paranın terekesinden ödenmesi

Mahmiye-i İstanbul’da Mercan Ağa mahallesi sükkânından olup bundan akdem tarîk-i hâcc-ı şerîfde vefât eden Baltacı Mahmud Ağa b. Ali’nin sulbiye sagīre kızı Havva’nın tesviye-i umûruna kıbel-i şer‘den mansûbe vasîsi olan vâlidesi Hatice Hâtun bt. Mehmed tarafından meblağ-ı âti’l-beyânı da‘vâ ve taleb ve kabzına ve kendiye îsâle vekîl olup mezbûreyi ma‘rifet-i şer‘iyye ile ârifân olan Mustafa Efendi b. Abdürrahim ve Mehmed Beş b. Ali nâm kimesneler şehâdetleriyle vekâleti sâbite olan Mehmed Ağa b. Veli meclis-i şer‘-i şerîfde, müteveffâ-yı mezbûr Mahmud Ağa’nın evlâd-ı aslâb-ı âharı Ebûbekir Çelebi ve Abdülbâkī Çelebi ve Ayşe Kadın nâm sagīrelerin ammileri kıbel-i şer‘-i enverden mansûb vasîleri olan Mehmed Ağa b. Ali mahzarında üzerine takrîr-i da‘vâ edip müteveffâ-yı mezbûr Mahmud Ağa hâl-i hayât ve nefâz-ı tasarrufâtında kendi malından altı bin riyâlî kuruşu ifrâz eyledikden sonra sulbiye sagīre kızı merkūme Havva’ya hibe-i sahîha ile hibe edip yine kendi sagīre-i mezbûre Havva tarafından velâyeten kabz eylemişdi. Hâlâ meblağ-ı mezbûru mücehhelen mezbûr Mahmud Ağa vefât etmeğin, muhallefâtına vasiyy-i mezbûr vaz‘-ı yed etmekle meblağ-ı mezbûr altı bin riyâlî kuruşun alıverilmesini taleb ederim dedikde, gıbbe’s-suâl ve akībe’l-inkâr müdde‘î-i mezbûrdan müdde‘âsını mübeyyine beyyine taleb olundukda, udûl-i müslimînden Mercan Ağa Câmi‘i imâmı olan es-Seyyid Ahmed Efendi b. es-Seyyid Mehmed ve mahalle-i mezbûre sükkânından Hızır Efendi b. Mehmed el-müderris nâm kimesneler li ecli’ş-şehâde meclis-i şer‘a hâzırân olup gıbbe’l-istişhâd, her biri şehâdet edip mahmiye-i İstanbul’da Mercan Ağa mahallesinde sâkin olup bundan akdem tarîk-i hâcc-ı şerîfde vefât eden Baltacı Mahmud Ağa b. Ali hâl-i hayât ve nefâz-ı tasarrufâtında kendi malından altı bin riyâlî kuruşu ifrâz eyledikden sonra sulbiye sagīre kızı merkūme Havva’ya hibe-i sahîha-i şer‘iyye ile bizim huzûrumuzda hibe edip yine kendi sagīre-i mezbûre tarafından velâyeten kabz eyledi. Hâlâ meblağ-ı mezbûru mücehhelen mezbûr Baltacı Mahmud Ağa vefât etmeğin meblağ-ı mezbûr altı bin riyâlî kuruşun tereke-i müteveffâ-yı mezbûrdan sagīre-i mezbûre edâsı vâcibdir, biz bu husûsa şâhidleriz, şehâdet dahi ederiz deyû her biri münkir-i mezbûr muvâcehesinde edâ-i şehâdet-i şer‘iyye eylediklerinde, gıbbe ri‘âyeti şerâyiti’l-kabûl şehâdetleri makbûle olmağın, vasiyy-i sagīre-i mezbûreye yemîn teveccüh etmemekle, şehâdet-i mezbûre mûcebince meblağ-ı mezbûr altı bin riyâlî kuruş vekîl-i mezbûr mahzarında tereke-i müteveffâ-yı mezbûrdan edâya müteveffâ-yı mezbûr üzerine şerâyit-i hükm[-i şer‘î] mer‘iyye olduğu hâlde hükm olunup mâ vaka‘a bi’t-taleb ketb olundu. Fî evâili Saferü’l-hayr li sene 1059.

Şuhûdü’l-hâl: Süleyman Ağa b. Pîrî, Mahmud Ağa b. Şehman, İbrahim Çelebi b. Hasan.

(RUMELİ80 - cilt: 15, sayfa: 74 - Hüküm no: 44 - Orijinal metin no: [12a-1])﻿

﻿

﻿

45. Hüküm

[noksan hüküm]

<

(RUMELİ80 - cilt: 15, sayfa: 75 - Hüküm no: 45 - Orijinal metin no: [12a-2])﻿

﻿

﻿

46. Hüküm

Hüseyin Beşe b. Mezid’in yeğeni Musli b. Mehmed’deki alacağını tahsil ettiği

Mahmiye-i İstanbul’da Kaliçeciler Köşkü kurbunda Molla Şeref mahallesinde sâkin Hüseyin Beşe b. Mezid meclis-i şer‘-i hatîr-i lâzımü’t-tevkīrde, li ebeveyn karındaşı oğlu işbu râfi‘ül-kitâb Musli b. Mehmed mahzarında bi’t-tav‘i’s-sâf ikrâr ve i‘tirâf edip mezbûr Musli zimmetinde cihet-i deyn-i şer‘îden kırk sekiz kıt‘a riyâlî kuruş hakkım olup hâlâ meblağ-ı mezbûr kırk sekiz kıt‘a riyâlî kuruşu merkūm Musli yedinden tamâmen ahz u kabz eyledim. Mezbûr târih-i kitâba gelince hukūk-ı ma‘lûme ve hukūk-ı mechûleye müte‘allika merkūm Musli üzerine bi vechin mine’l-vücûh ve sebebin mine’l-esbâb da‘vâ ve nizâ‘ ve hakkım kalmadı dedikde, mukırr-ı mezbûru ikrâr-ı meşrûhunda el-mukarru lehü’l-merkūm Musli vicâhen tasdîk ve şifâhen tahkīk edicek, mâ hüve’l-vâki‘ bi’t-taleb ketb olundu. Fi’l-yevmi’r-râbi‘ ve’l-ışrîn min Cumâdelûlâ li sene tis‘a ve hamsîn ve elf.

Şuhûdü’l-hâl: Mustafa Beşe b. Mahmud, Mustafa b. Zülfikār, Abdi b. Mehmed, Karakaş b. Mehmed, el-Hâc Mehmed, el-Hâc Bekir b. Mahmud, Mehmed b. Sa‘di.

(RUMELİ80 - cilt: 15, sayfa: 76 - Hüküm no: 46 - Orijinal metin no: [12a-3])﻿

﻿

﻿

47. Hüküm

Hâkimin Meryem bt. Marko’yu çocuklarına vasî atadığı

Hâkim râfi‘-i hâze’l-kitâb Meryem bt. Marko’yu, mahmiye-i Kostantıniyye mahallâtından İnebey mahallesinde bundan akdem mürd olan Bergam nâm zimmî ile müşterek evlâdı olan Simo ve Karuta nâm sagīreyne, vasîleri olmadığından, tesviye-i umûrları için rüşdlerine kadar vasî nasb etti. Mezbûre de vesâyet-i merkūmeyi kabûl edip hizmeti lâzimesini edâyı ta‘ahhüd etti. İş bu vesîka, mezbûrenin vesâyet ve emânete ehil, gadr ve hıyânetten berî olduğunun sâbit olmasından sonra sâdır oldu. Cerâ zâlike ve hurrire fi’l-yevmi’r-râbi‘ ve’l-ışrîn min şehri Rebî‘ilevvel sene tis‘a ve hamsîn ve elf.

Şuhûdü’l-hâl: Hasan Efendi b. Mehmed el-imâm, Abdülganî Halîfe b. Ali el-müezzin, Ali Çavuş b. İsa, Mustafa b. Mehmed

(RUMELİ80 - cilt: 15, sayfa: 76 - Hüküm no: 47 - Orijinal metin no: [12b-1, Arapça])﻿

﻿

﻿

48. Hüküm

Hâkimin Karabet v. Serkis ve Karabet v. Hasro’yu vasî Meryem bt. Marko’ya nâzır atadığı

Hâkim, sâhibeyn-i hâzihi’l-vesîka-i münîfe olan Karabet v. Serkis ve Karabet v. Hasro’yu, mahmiye-i Kostantıniyye mahallâtından İnebey mahallesinde bundan akdem mürd olan Bergam nâm zimmî ile müşterek evlâdı olan Simo ve Karuta nâm sagīreyne kıbel-i şerî‘at-ı şerîfe-i mergūbeden mansûbe vasî olan Meryem bt. Marko’ya, vasiyy-i merkūme ile birlikte sagīreyn-i mezbûreynin umûruna nezâret etmek ve vasiyy-i mezbûrenin, nâzıreyn-i mesfûreynin ma‘rifeti olmadan umûr-ı vesâyetle alâkalı bir husûsa mübâşeret etmemesi üzerine hasbî nâzır nasb etti. Onlar da nezâret-i merkūmeyi kabûl edip hizmeti lâzimelerini edâyı ta‘ahhüd ettiler. Cerâ zâlike ve hurrire fi’l-yevmi’l-hâmis ve’l-ışrîn min şehri Rebî‘ilevvel sene tis‘a ve hamsîn ve elf.

Şuhûdü’l-hâl: Hasan Efendi b. Mehmed el-imâm, Abdülganî Halîfe b. Ali, Ali Çavuş b. İsa, Mustafa b. Mehmed, Sefer Beşe b. Abdullah, Ali Halîfe b. Mehmed, el-Hâc Osman b. Abdullah, Hüseyin Çelebi b. Hamza

(RUMELİ80 - cilt: 15, sayfa: 76 - Hüküm no: 48 - Orijinal metin no: [12b-2, Arapça])﻿

﻿

﻿

49. Hüküm

Abdurrahman b. Hacı Musli’nın Kasap Hüseyin b. Hasan’da alacağı olduğu

Vilâyet-i Anadolu’da kasaba-i Seydişehri ahâlîsinden Abdurrahman b. el-Hâc Musli nâm kimesne meclis-i şer‘-i şerîfde, Kasab Hüseyin b. Hasan nâm kimesne mahzarında üzerine da‘vâ edip işbu Hüseyin’e târih-i kitâbdan bir sene mukaddem kuruşa tebdîl etmek için iki bin cedîd râyic fi’l-vakt akçe verip ol dahi yedinden ahz u kabz eylemişdi. hâlâ meblağ-ı mezbûru kendi mesârifine sarfla istihlâk eylemişdir, suâl olunup meblağ-ı mezbûrun alıverilmesin taleb ederim dedikde, gıbbe’s-suâl merkūm Hüseyin cevâbında fi’l-vâki‘ minvâl-i meşrûh üzre müdde‘î-i mezbûrun zimmetimde edâsı vâcib iki bin cedîd akçe hakkı vardır dedikde, ikrârı mûcebince meblağ-ı mezbûr iki bin akçenin müdde‘î-i mezbûra edâsı merkūm Hüseyin üzerine ilzâm olunup mâ vaka‘a bi’t-taleb ketb olundu. Fi’l-yevmi’s-sâdis ve’l-ışrîn min şehri Rebî‘ilevvel li sene tis‘a ve hamsîn ve elf.

Şuhûdü’l-hâl: Ali b. Ahmed, İskender Bey b. Şaban, Süleyman Efendi b. Osman, Seyyid Ömer Çelebi b. Seyyid Osman.

(RUMELİ80 - cilt: 15, sayfa: 77 - Hüküm no: 49 - Orijinal metin no: [12b-3])﻿

﻿

﻿

50. Hüküm

Ölen Yorgi v. Kostantin’in ortağı Yekzelo v. Haroni’de olan alacağının vârisleri tarafından tahsil edildiği

Vilâyet-i Rumeli’nde Kartine kazâsına tâbi‘ Akova nâm karyede Veziçe mahallesi ahâlîsinden olup mahmiye-i İstanbul’da Unkapanı’nda uncu dükkânında sâkin iken hâlik olan Yorgi v. Kostantin nâm zimmînin verâseti li ebeveyn er karındaşları Manoli ve Poğo’ya ve kız karındaşları Anasto ve Kando ve Trandafilo ve Riko ve İstano’ya ve vâlidesi Andriyani’ye münhasıra olduğu nakl-i şer‘î ile zâhir ve mütehakkık oldukdan sonra merkūm Poğo asâleten ve mezbûrûn Manoli ve Anasto ve Kando ve Trandafilo ve Riko ve İstano ve Andriyani taraflarından husûs-ı âti’l-beyâna vekîl olup ve kezâlik nakl-i şer‘î ile vekâleti sâbite olan Andon v. Panayot vekâleten meclis-i şer‘-i hatîr-i lâzımü’t-tevkīrde, hâlik-i mezbûrun şerîki işbu hâmilü’s-sifr Yekzelo v. Haroni nâm zimmî mahzarında her biri bi’l-asâle ve’l-vekâle ikrâr ve i‘tirâf edip mezbûr Yekzelo hâlik-i mezbûr Yorgi’nin terekesinden yetmiş bin fıddî râyic fi’l-vakt akçesini ve yüz aded un çuvalını ahz u kabz eylemişdi. Hâlâ meblağ-ı mezbûr yetmiş bin akçe ve zikr olunan yüz aded un çuvalını merkūm Yekzelo yedinden asâleten ve vekâleten tamâmen ahz u kabz eyledik, min ba‘d tereke-i hâlik-i mezbûrdan [bir akçe ve bir habbe hakkım bâkī kalmamışdır dedikde], merkūm vicâhen tasdîk ve şifâhen tahkīk edicek, mâ hüve’l-vâki‘ bi’t-taleb ketb olundu. Fi’l-yevmi’s-sânî min Rebî‘ilâhir li sene tis‘a ve hamsîn ve elf.

Şuhûdü’l-hâl: Receb Beşe b. Abdullah, Musa Efendi b. Ahmed, Ali Beşe b. Derviş, Hamza Beşe b. Hüseyin.

(RUMELİ80 - cilt: 15, sayfa: 77 - Hüküm no: 50 - Orijinal metin no: [13a-1])﻿

﻿

﻿

51. Hüküm

Şahbaz bt. Abdullah’ın alacak hususunda Esirci Kerime bt. Musa ile sulh olduğu

Mahmiye-i İstanbul’da Molla Hüsrev mahallesinde sâkine Şahbaz bt. Abdullah nâm hâtun tarafından vech-i âtî üzre sulh ve ibrâya vekîl olup vekâleti bi mâ hüve nehcü’s-sübût şer‘an sâbite olan Ahmed Ağa b. Feridun meclis-i şer‘-i şerîfde, mahmiye-i mezbûrede Sinan Ağa mahallesinde sâkin Esirci Kerime Hâtun bt. Musa tarafından husûs-ı âti’l-beyânda sâbitü’l-vekâle vekîl olan karındaşı İbrahim Bey b. Musa mahzarında bi’l-vekâle tav‘an ikrâr ve takrîr-i kelâm [edip], müvekkilem mezkûre Şahbaz Hâtun yedinde mülkü ve hakkı olan beş yüz riyâlî kuruş kıymetli evsâfı beynimizde ilm-i şer‘î ile ma‘lûm Rûsiyyetü’l-asl müslimetü’l-mille Nakışcı Mâhıruhsar bt. Abdullah nâm câriyesini bundan akdem Salih Paşa vezâretinde beş yüz riyâlî kuruşa bey‘a ve semenini kendiye îsâle tarafından gāibe ani’l-meclis Ayşe bt. Mustafa’yı vekîl ve yedine teslîm edip mezbûre Ayşe dahi ba‘de’l-kabz câriye-i mezbûreyi âhara dört yüz riyâlî kuruşa bilâ-izn bey‘ ile istihlâk edip câriye-i mezbûrenin aynı nâ-ma‘lûm olmağla müvekkile-i mezbûrenin yevm-i istihlâkda kıymeti olan meblağ-ı mezbûr beş yüz riyâlî kuruşu merkūme Kerime Hâtun üzerine da‘vâ eyledikde, mezkûre Kerime Hâtun cevâbında câriye-i mezkûreyi ben mezkûre Şahbaz Hâtun’dan mezkûr Salih Paşa’nın hâl-i vezâretinde sâkin olduğu sarayında makarr-ı nisvân olup Salih Paşa hâtunu sâkin olduğu mahalde teslîm eyledim, ol dahi tesellüm eyledi deyû def‘-i meşrûhunu isbâta kādir olmayıp istihlâfen hâkim-i muvakki‘-i kitâb tûbâ-lehû ve hüsnü me’âb dahi müvekkilemi câriye-i mezbûreyi adem-i teslîmime vech-i şer‘î üzre tahlîf edip ol dahi hasbe’l-mes’ûl yemîn billâh edip mezkûre Kerime Hâtun mülzemün-aleyhâ oldukdan sonra müvekkile-i mezbûre Şahbaz Hâtun’dan kıymet-i mezbûre beş yüz riyâlî kuruşu mübeyyine beyyine taleb olundukda, udûl-i müslimînden şâhid-i vâhid ikāmet edip kıymet-i mezbûreye ba‘de edâ-i şürût şehâdeti makbûle oldukdan sonra şâhid-i âhar sadedinde iken beynlerine muslihûn tavassut edip kıymet-i mezbûre beş yüz riyâlî da‘vâsından sulha vekîl olmağın, beni mezbûre Kerime Hâtun ile dört yüz elli riyâlî kuruş üzerine inşâ-i akd-i sulh eylediklerinde, ben dahi vekâleten sulh-ı mezbûru kabûl edip ziyâde kıymet-i câriye-i mezbûre da‘vâsından merkūme Kerime Hâtun’un zimmetini ibrâ-i âmm-ı kātı‘ü’n-nizâ‘la ibrâ eylediğimden sonra bedel-i mezbûru târih-i kitâba gelince ( ) şehrinin ikinci gününde yirmi gün tamâmına değin te’cîl eylemişdim. Hâlâ müddet-i mezbûre tamâm olmağın bedel-i mezbûr dört yüz elli riyâlî kuruşu mezbûre Kerime Hâtun tarafından def‘a vekîli olan mezbûr İbrahim Bey’in yedinden tamâmen alıp kabz eyledim. Min ba‘d câriye-i mezbûre kıymetine müte‘allika merkūme Kerime Hâtun üzerine da‘vâ ve hakkım yokdur dedikde, mâ hüve’l-vâki‘ bi’t-taleb ketb olundu. Fi’l-yevmi’s-sâlis ve’l-ışrîn min şehri Rebî‘ilevvel li sene tis‘a ve hamsîn ve elf.

Şuhûdü’l-hâl: Ahmed Çelebi b. Abdülbâkī, Osman Çelebi b. Mehmed, Mustafa Çelebi b. Abdurrahman, Yahya Bey [b.] Zekeriya.

(RUMELİ80 - cilt: 15, sayfa: 78 - Hüküm no: 51 - Orijinal metin no: [13a-2])﻿

﻿

﻿

52. Hüküm

Mehmed Beşe’nin terekesinin ebeveynine teslim edilmesi

Eyâlet-i Rum’da Kazova kazâsına tâbi‘ Dekseciköyü? nâm karyede Mahmud b. Bektaş kendi tarafından asâleten ve zevcesi Ayşe bt. ( ) nâm hâtun tarafından husûs-ı âti’l-beyâna vekîl olup vekâleti bi mâ hüve nehcü’s-sübût şer‘an sâbite oldukdan sonra vekâleten meclis-i şer‘-i şerîfde, mahmiye-i İstanbul’da bi’l-fi‘l yeniçeri beytülmâlı emîni olup Altmışıncı Solaklar Odası’nda vefât eden Mehmed Beşe nâm râcilin zâhirde vâris-i ma‘rûfu olmamak zu‘mu ile terekesine vâzı‘u’l-yed olduğu şer‘an sâbit olan İlyas Ağa b. Sinan tarafından vech-i âtî üzre husûmete vekîl olup vekâleti bi mâ hüve nehcü’s-sübût şer‘an sâbite olan Mehmed Beşe b. Mustafa mahzarında üzerine bi’l-asâle ve bi’l-vekâle takrîr-i da‘vâ edip zikr olunan Solaklar Odası’nda vefât eden mezbûr Mehmed Beşe benim sulbî oğlumdur, verâseti bana ve vâlidesi müvekkilem ve zevcem mezbûre Ayşe Hâtun’a münhasıradır cemî‘ terekesi bize isâbet eylemişdir. Hâlâ vekîl-i mezbûr Mehmed Beşe’ye suâl olunup tereke-i müteveffâ-yı mezbûre Mehmed Beşe’den müvekkili İlyas Ağa’nın yedi izâle olunması matlûbumdur dedikde, gıbbe’s-suâl mezbûr Mehmed Beşe müteveffâ-yı mezbûrun terekesine müvekkili emîn-i mezbûr vaz‘-ı yed eylediğini ikrâr edip lâkin mezbûrât Mehmed ve Ayşe ve Ayşe Hâtun’un verâsetlerini inkâr edicek, müdde‘î-i mezbûr Mahmud’dan müdde‘âsını mübeyyine beyyine taleb olundukda, udûl-i ahrâr-ı ricâl-i müslimînden olup kazâ-i mezbûra tâbi‘ Reisköyü nâm karyeden Osman Fakīh b. el-Hâc Abdurrahman ve Ezinepazarı nâm karyeden Mustafa Bey b. Hamza nâm kimesneler li ecli’ş-şehâde meclis-i şer‘a hâzırân olup gıbbe’l-istişhâd her biri şehâdet edip fi’l-hakīka mahmiye-i İstanbul’da Altmışıncı Solaklar Odası’nda vefât eden Mehmed Beşe nâm râcil işbu müdde‘î Mahmud babasıdır ve müvekkilesi Ayşe bt. ( ) nâm hâtun vâlidesidir, müteveffâ-yı mezbûrun verâseti mezbûrân Mahmud ve Ayşe’ye münhasıradır mezbûrân Mahmud ve Ayşe Hâtun’dan gayrı vârisi ve terekesine âhar müstahık olduğu ma‘lûmumuz değildir, biz bu husûsa bu vech üzre şâhidleriz, şehâdet dahi ederiz deyû her biri münkir-i merkūm muvâcehesinde edâ-i şehâdet-i şer‘iyye eylediklerinde, gıbbe ri‘âyeti şerâyiti’l-kabûl şehâdetleri makbûle olmağın, şehâdet-i merkūme mûcebince mezbûrân Mahmud ve Ayşe Hâtun’un verâsetine ve emîn-i merkūm İlyas Ağa’nın tereke-i müteveffâ-yı mezbûreden kasr-ı yedine vekîli mezbûr Mehmed Beşe mahzarında hükm olunup mâ vaka‘a bi’t-taleb ketb olundu. Fî gurreti şehri Rebî‘ilevvel li sene tis‘a ve hamsîn ve elf.

Şuhûdü’l-hâl: Ahmed Çelebi b. Abdülbâkī, Osman b. Mehmed, İbrahim Çelebi b. Şaban, Yahya Bey [b.] Zekeriya.

(RUMELİ80 - cilt: 15, sayfa: 79 - Hüküm no: 52 - Orijinal metin no: [13b-1])﻿

﻿

﻿

53. Hüküm

İsmail Efendi b. Cafer’in mülk menzilini Hüseyin Çelebi b. Hasan’a sattığı

Mahmiye-i İstanbul’da Çoban Çavuş mahallesinde sâkin İsmail Efendi b. Cafer meclis-i şer‘-i hatîrde, işbu râfi‘ül-kitâb Hüseyin Çelebi b. Hasan mahzarında bi’t-tav‘i’s-sâf ikrâr ve i‘tirâf edip zikri âtî akdin sudûruna değin silk-i mülk ve yedimde münselik hakkım olup mahalle-i mezbûrede vâki‘ bir tarafı yine kendi mülküme ve bir tarafı Hasan Ağa odalarına ve bir tarafı ba‘zan Hatice Hâtun bt. Hüsrev mülküne ve ba‘zan Mehmed Efendi mülküne ve bir tarafı tarîk-i âmma müntehî olup iki bâb fevkānî ve iki bâb tahtânî odaları ve ahûru ve matbahı ve zât-ı eşcâr-ı müsmire hadîkayı ve havluyu ve kenîfi müştemil cemî‘ mülk menzilimi, cemî‘ tevâbi‘ ve levâhıkı ve kâffe-i hukūk ve merâfıkı ile mezbûr Hüseyin Çelebi’ye bin dört yüz kıt‘a riyâlî kuruşa tarafeynden îcâb ve kabûlü hâvî bey‘-i bâtt-ı sahîh-i şer‘î ile bey‘ ve teslîm edip ol dahi minvâl-i muharrer üzre iştirâ ve tesellüm eyledikden sonra semen-i mezbûr bin dört yüz riyâlî kuruşu mezbûr Hüseyin Çelebi yedinden tamâmen ahz u kabz eyledim. Ba‘de’t-teveccüh menzili mahdûd-ı mezbûr merkūm Hüseyin Çelebi’nin mülk-i müşterâsı ve hakk-ı sırfı olmuşdur dedikde, mukırr-ı mezbûru ikrâr-ı meşrûhunda el-mukarru lehü’l-merkūm vicâhen tasdîk ve şifâhen tahkīk edicek, mâ hüve’l-vâki‘ bi’t-taleb ketb olundu. Fî selhi şehri Rebî‘ilevvel li sene 1059.

Şuhûdü’l-hâl: Umdetü’l-emâcid ve’l-ekârim Hasan Ağa b. Hüseyin Paşa ağa-yı İstanbul, Fahrü’l-akrân Ali Ağa el-cündî, Musli Ağa b. Süleyman Ağa, Musa Efendi el-imâm, Halil Halîfe el-müezzin, Mustafa Bey el-bevvâbü’s-Sultânî, Abdurrahman Efendi, Süleyman Bey b. Abdülmennân, Mehmed Efendi el-müderris.

(RUMELİ80 - cilt: 15, sayfa: 80 - Hüküm no: 53 - Orijinal metin no: [13b-2])﻿

﻿

﻿

54. Hüküm

Mehmed Efendi b. Mehmed’in mülk menzilini 57. Ağa Bölüğü Odası Vakfı’na vefâen sattığı

Saruhan Sancağı’nda kasaba-i Gördos ahâlîsinden Mehmed Efendi b. Mehmed meclis-i şer‘-i hatîr-i lâzımü’t-tevkīrde, Elli Yedinci Ağa Bölüğü Odası’nın mühimmâtına mevkūf nükūdun bi’l-fi‘l mütevellîsi olan işbu râfi‘ül-kitâb Mehmed Beşe b. İsmail nâm râcil mahzarında bi’t-tav‘i’s-sâf ikrâr ve i‘tirâf edip silk-i mülk ve yedimde münselik ve münharıt olup kasaba-i mezbûrede vâki‘ bir tarafı Eski Câmi‘ haremine ve etrâf-ı selâsesi tarîk-i âmma müntehî cemî‘ mülk hamamımı [cemî‘] tevâbi‘ [ve] levâhıkıyla mezbûr Mehmed Beşe’ye safka-i vâhide ile üç yüz riyâlî kuruşa târih-i kitâbdan altı ay tamâmına değin müeccel ve mev‘ûd bey‘ bi’l-vefâ ile bey‘ edip ol dahi vech-i muharrer üzre iştirâ ve kabûl edip semen-i mezkûru kabzımdan sonra mütevellî-i mezbûr mâl-ı vakf-ı mezbûreden bir siyah iskarlat çukalı cil-kafa kürk ile yine târih-i mezkûrdan altı ay tamâmına değin otuz riyâlî kuruşa bana bâtten bey‘ ve teslîm edip ben dahi iştirâ ve tesellüm edip semen-i mezkûr otuz riyâlî kuruş zimmetimde vâcibü’l-edâ ve lâzımü’l-kazâ deynim olup zikr olunan hamam [ve] dört bâkī dükkânları mahallinde kabza ve teslîme mütevellî-i mezbûru taslît eyledim dediğinden sonra bey‘-i mezkûr-ı hakīkīde rehin vesîka olmakla, yine merkūm Mehmed Efendi ecel-i mezkûr hulûlüne ve semeneyn-i mezkûreyn üç yüz riyâlî kuruşu ve otuz riyâlî kuruşu edâ ve îfâya adem-i kudreti olıcak, mütevellî-i mezbûr talebi ile mahmiye-i İstanbul’da Bayezid mahallesinde sâkin Mehmed Ağa b. Mustafa tarafından azl ve in‘izâlden masûn vekâlet-i devriye ile vekîl eyledikde, mezbûr Mehmed Ağa dahi vekâlet-i mezbûreyi ve hizmeti lâzımesin edâya müte‘ahhid olıcak, mâ hüve’l-vâki‘ bi’t-taleb ketb olundu. Hurrire fi’l-yevmi’t-tâsi‘ min şehri Rebî‘ilevvel li sene tis‘a ve hamsîn ve elf.

Şuhûdü’l-hâl: Yakub Beşe b. Ali seroda, Ali Efendi b. Mehmed, el-Hâc Mustafa b. ( ) el-Hayyât, Ramazan Beşe b. Mahmud, Bâkī Beşe b. Mustafa.

(RUMELİ80 - cilt: 15, sayfa: 81 - Hüküm no: 54 - Orijinal metin no: [14a-1])﻿

﻿

﻿

55. Hüküm

Osman Sipâhi b. İbrahim’in alacak hususunda Canik eski sancak beyi Dilaver Paşa ile sulh olduğu

Vilâyet-i Anadolu’da vâki‘ Canik Sancağı’nda Serkiz kazâsına tâbi‘ Kuluncak nâm karyeden Osman Sipâhi b. İbrahim nâm kimesne meclis-i şer‘-i hatîrde, sâbıkan livâ-i mezbûre mutasarrıf olan emîrü’l-ümerâ Dilaver Paşa tarafından sulh-ı âti’l-beyânı tasdîka vekîl olup vekâleti bi mâ hüve nehcü’s-sübût şer‘an sâbite olan Hasan Ağa b. Veli mahzarında tav‘an ikrâr ve i‘tirâf [edip] müvekkili müşârunileyh Dilaver Paşa livâ-i mezbûra mutasarrıf olduğu hâlde, sen Mehmed Bey nâmında bir sipâhi ile arbede eyledin deyû benden Ayvacık kazâsında Yenice nâm karyede altmış dişi koyunumu ve otuz yedi re’s kuzumu ve on beş buçuk riyâlî kuruşumu ve bir kara acem kılıcımı ve dört yaşında iki kıç ayakları sekili bir re’s doru atımı nâ-hak ahz u kabz edip hâlâ zafer bulduğumda hakkım olan sâlifü’z-zikr koyun ve kuzu ve kara kılıç ve kuruşu ve müvekkili müşârun-ileyhden taleb ve da‘vâ eylediğimde, müvekkili müşârunileyh dahi ben livâ-i mezbûre mutasarrıf olduğum hâlde resm-i ağnâmı mîr-livâya âide olmağla etbâ‘ımdan Mustafa Ağa nâm kimesneyi resm-i ağnâm cem‘ine tarafımdan havâle edip ba‘de’l-cem‘ senin yedinde koyup ahza beni taslît eylemekle müdde‘ân olan altmış beş re’s koyununu ol vechile ahz eyledim deyû kabzını ve vech-i meşrûh üzre kuzu ve at ve kuruşu [ve] kılıç ahzını inkâr edip ben dahi ihzâr-ı beyyine sadedinde iken beynimizde münâza‘ât-ı kesîre vâkı‘a olmuşdu. El-hâletü hâzihî beynimizde muslihûn tavassut edip zikr olunan koyun ve kuzu ve at ve kuruş ve kılıç da‘vâlarından beni müvekkili müşârunileyh ile iki bin fıddî râyic fi’l-vakt akçe üzerine inşâ-i akd-i sulh eylediklerinde, ben dahi sulh-ı mezbûru kabûl ve bedel-i sulh olan meblağ-ı mezbûr iki bin akçeyi meclis-i sulhda müvekkili müşârunileyh yedinden tamâmen ahz ve istîfâ eyleyip vech-i meşrûh üzre koyun ve kuzu ve kuruş ve kılıç da‘vâlarından berî olup müvekkili müşârunileyh Dilaver Paşa’nın zimmetin ibrâ-i âmm-ı kātı‘ü’n-nizâ‘la ibrâ ve iskāt eyledim. Min ba‘d zikr olunan koyun ve kuzu ve at ve kılıç ve kuruşa müte‘allika müvekkili müşârunileyh üzerine bi vechin mine’l-vücûh ve sebebin mine’l-esbâb da‘vâ ve nizâ‘ım ve alâka ve hakkım kalmadı dedikde, vekîl-i mezbûr Hasan Ağa bi’l-muvâcehe tasdîk ve bi’l-müşâfehe tahkīk edicek, mâ hüve’l-vâki‘ bi’t-taleb ketb olundu. Fi’l-yevmi’r-râbi‘ min şehri Rebî‘ilevvel li sene tis‘a ve hamsîn ve elf.

Şuhûdü’l-hâl: Yahya Bey [b.] Zekeriya, İsa Bey [b.] Ahmed, Ahmed Çelebi b. Abdurrahman.

(RUMELİ80 - cilt: 15, sayfa: 82 - Hüküm no: 55 - Orijinal metin no: [14a-2])﻿

﻿

﻿

56. Hüküm

Abdi Beşe’nin alacaklı olduğu Mehmed Bey’le sulh yoluyla anlaştığı

Dergâh-ı âlî yeniçerilerinden yetmiş dokuzuncu cemâ‘atinden olup hâlâ Beytülmâl-ı râcilîn emîni olan İlyas etbâ‘ından Abdi Beşe b. ( ) tarafından sulh-ı âti’l-beyânı ikrâra vekîl olup vekâleti Ahmed Subaşı [b.] Süleyman ve Beşir b. Rüstem şehâdetleri ile şer‘an sâbite olan Mustafa Beşe b. Mehmed meclis-i şer‘-i hatîrde, işbu râfi‘ül-kitâb [Mehmed] Bey b. ( ) mahzarında bi’l-vekâle ikrâr ve i‘tirâf edip müvekkili mezkûrun li ebeveyn ammisi olup bundan akdem vefât eden Bâli Beşe b. ( ) hâl-i hayât ve nefâz-ı tasarrufâtında merkūm Mehmed Bey’e gāib ani’l-meclis Zülfikār Ağa’ya îsâl için elli kıt‘a riyâlî kuruş def‘ ve teslîm edip ol dahi ba‘de’t-tesellüm meblağ-ı mezbûru merkūm Zülfikār Ağa’ya îsâl etmeyip kendi mesârifine sarfla istihlâk edip hâlâ mezbûr Bâli Beşe vefât edip verâseti müvekkilim mezbûra münhasıra olmakla, müvekkilim mezbûr dahi meblağ-ı mezbûr bi hasebi’l-irsi’ş-şer‘î bana isâbet ve intikāl eyledi deyû mezbûr Mehmed Bey’den taleb ve da‘vâ eyledikde, beynlerinde münâza‘ât-ı kesîre vâkı‘a olmuşdur. El-hâletü hâzihî beynlerine muslihûn tavassut edip meblağ-ı mezbûr da‘vâsından müvekkili mezbûru merkūm Mehmed Bey ile yirmi kıt‘a riyâlî kuruş üzerine sulh eylediklerinde, müvekkilem mezbûr dahi sulh-ı mezbûru kabûl ve bedel-i sulh olan meblağ-ı mezbûr yirmi kıt‘a riyâlî kuruşu meclis-i sulhda merkūm Mehmed Bey yedinden tamâmen ahz u kabz edip meblağ-ı bâkī otuz kuruş da‘vâsından mezbûr Mehmed Bey’in zimmetini ibrâ-i âmm-ı kātı‘ü’n-nizâ‘la ibrâ ve iskāt-ı tâmm-ı râfi‘ü’l-hisâm ile iskāt eyledi dedikde, vekîl-i mezbûrun minvâl-i meşrûh üzre cârî ve sâdır olan ikrârını el-mukarru [lehü’l]-merkūm vicâhen tasdîk ve şifâhen tahkīk edicek, mâ hüve’l-vâki‘ bi’t-taleb ketb olundu. Hurrire fi’l-yevmi’l-hâmis min şehri Rebî‘ilevvel li sene tis‘a ve hamsîn ve elf.

Şuhûdü’l-hâl: Fahrü’l-a‘yân İlyas Ağa b. Sinan, Hüseyin Subaşı b. ( ), Ahmed Beşe b. ( ) seroda 25, Yahya b. Zekeriya.

(RUMELİ80 - cilt: 15, sayfa: 83 - Hüküm no: 56 - Orijinal metin no: [14b-1])﻿

﻿

﻿

57. Hüküm

Hasan b. Cihan ve Nebi b. Cafer’in alacaklı oldukları Malatya sancağı eski mutasarrıfı olan Mehmed Paşa ile sulhu

Vilâyet-i Anadolu’da Malatya kazâsına tâbi‘ Cubaz nâhiyesinde Bahri nâm karyeden Hasan b. Cihan ve Nebi b. Cafer nâm kimesneler meclis-i şer‘-i hatîrde, sâbıkan Malatya Sancağı’nda ber vech-i arpalık mutasarrıf olan düstûr-ı mükerrem müşîr-i müfahham nâzımu nizâmü’l-âlem mütemmimü mehâmmi’l-ümem Mehmed Paşa b. el-merhûm Defterdâr Mustafa Paşa tarafından sulh-ı âti’l-beyâna vekîl olup bi mâ hüve nehcü’s-[sübût] şer‘an vekâleti sâbite olan fahrü’l-emâsil Ali Ağa b. Lütfullah mahzarında her biri bi’t-tav‘i’s-sâf ikrâr ve i‘tirâf edip müvekkili mûmâ-ileyh bundan akdem Malatya Sancağı’na mutasarrıf iken karyenizde kan olmuşdur deyû nâ-hak yedimizden iki yüz kırk riyâlî kuruşumuzu [ve] kan akçesi deyû elli riyâlî kuruşumuzu ve devir akçesi deyû elli riyâlî kuruşumuzu nâ-hak ahz u kabz eylemişdi. Hâlâ mûmâ-ileyh Mehmed Paşa’ya zafer bulmağla husûs-ı mezbûru müvekkili mûmâ-ileyhden taleb ve da‘vâ eylediğimizde ol dahi inkâr edip bizim dahi beyyinemiz olmamağla müvekkili mûmâ-ileyhden yemîn sadedinde iken beynimize muslihûn tavassut edip bizi sulha vekîli olan işbu Ali Ağa ile kırk kıt‘a riyâlî kuruş üzerine an-inkâr sulh eylediklerinde, biz dahi sulh-ı mezbûru kabûl ve bedel-i sulh olan kırk kıt‘a riyâlî kuruşu meclis-i sulhda vekîl-i mezbûr Ali Ağa yedinden ahz u kabz edip da‘vâ-yı mezbûremizden berî olup husûs-ı mezbûra müte‘allika âmme-i da‘vâdan müvekkili mûmâ-ileyhin zimmetini ibrâ-i âmm-ı kātı‘ü’n-nizâ‘la ibrâ ve iskāt eyledik. Min ba‘d husûs-ı mezbûra müte‘allika müvekkili mûmâ-ileyh üzerine bi vechin mine’l-vücûh ve sebebin mine’l-esbâb da‘vâ ve nizâ‘ ve hakkımız kalmadı dediklerinde, mukırrân-ı mezbûrânı ikrâr-ı meşrûhlarında vekîl-i mezbûr vicâhen tasdîk ve şifâhen tahkīk edicek, mâ hüve’l-vâki‘ bi’t-taleb ketb olundu. Hurrire fi’l-yevmi’r-râbi‘ min şehri Rebî‘ilevvel li sene tis‘a ve hamsîn ve elf.

Şuhûdü’l-hâl: Mustafa Ağa b. Abdülkerim es-sâkin Molla Hüsrev, Ali Bey b. Ahmed, el-Hâc Hüseyin b. Mehmed, el-Hâc Hasan b. Ömer, Hüseyin Ağa b. Derviş, Mehmed Çavuş b. Osman, Mehmed Çavuş b. Resûl, Musa Çelebi b. Mahmud, Ali Bey b. Mehmed, Halil b. Mehmed, Mehmed Efendi b. ( ), Zülfü b. Mansur, Üveys b. Davud, Derviş b. Salâh, Ahmed Kethüdâ b. Ali.

(RUMELİ80 - cilt: 15, sayfa: 83 - Hüküm no: 57 - Orijinal metin no: [14b-2])﻿

﻿

﻿

58. Hüküm

Ahmed Kethüdâ b. Ali ve İsmail b. İsa’nın alacaklı oldukları eski Malatya Mutasarrıfı Mehmed Paşa sulhu

Vilâyet-i Anadolu’da Malatya kazâsına tâbi‘ Cubaz nâhiyesinde Nerdübânlı nâm karyeden Ahmed Kethüdâ b. Ali ve İsmail b. İsa nâm kimesneler meclis-i şer‘-i hatîr-i lâzımü’t-tevkīrde, sâbıkan Malatya Sancağı’na ber vech-i arpalık mutasarrıf olan düstûr-ı mükerrem müşîr-i müfahham nâzımu nizâmi’l-âlem mütemmimü mehâmmi’l-ümem Mehmed Paşa b. el-merhûm Defterdâr Mustafa Paşa tarafından sulh-ı âti’l-beyânı vekîl olup bi mâ hüve nehcü’s-sübût şer‘an vekâleti sâbite olan fahrü’l-emâsil Ali Ağa b. Lütfullah mahzarında her biri bi’t-tav‘i’s-sâf ikrâr ve i‘tirâf edip müvekkili mûmâ-ileyh bundan akdem Malatya Sancağı’na mutasarrıf iken karyenizde kan eylemişsiniz deyû ahz u habs edip yedimizden iki yüz kırk riyâlî kuruşumuzu ve at akçesi deyû elli kıt‘a riyâlî kuruşumuzu ve devir akçesi deyû elli riyâlî kuruşumuzu nâ-hak ahz u kabz eylemişdi. Hâlâ mûmâ-ileyh Mehmed Paşa’ya zafer bulmağla husûs-ı mezbûru taleb ve da‘vâ eylediğimizde, ol dahi bi’l-külliye inkâr edip bizim dahi beyyinemiz olmamağla, müvekkili müşârun-ileyhe yemîn sadedinde iken beynimize muslihûn tavassut edip da‘vâ-yı mezbûremizden bizi sulha vekîli olan işbu Ali Ağa ile kırk kıt‘a riyâlî kuruş üzerine an-inkâr sulh eylediklerinde, biz dahi sulh-ı mezbûru kabûl ve bedel-i sulh olan meblağ-ı mezbûr kırk kıt‘a riyâlî kuruşu meclis-i sulhda vekîl-i mezbûr Ali Ağa yedinden tamâmen ahz u kabz edip da‘vâ-yı mezbûremizden berî olup husûs-ı mezbûra müte‘allika âmme-i da‘vâdan müvekkili mûmâ-ileyhin zimmetini ibrâ-i âmm-ı kātı‘ü’n-nizâ‘la ibrâ ve iskāt eyledik. Min ba‘d husûs-ı merkūma müte‘allik müvekkili müşârunileyh üzerine bi vechin mine’l-vücûh ve sebebin mine’l-esbâb da‘vâ ve nizâ‘ ve hakkımız kalmadı dediklerinde, mukırrân-ı mezbûrânı ikrâr-ı meşrûhlarında vekîl-i mezbûr vicâhen tasdîk ve şifâhen tahkīk edicek, mâ vaka‘a bi’t-taleb ketb olundu. Fi’l-yevmi’r-râbi‘ min şehri Rebî‘ilâhir li sene 1059.

Şuhûdü’l-hâl: es-Sâbıkūn.

(RUMELİ80 - cilt: 15, sayfa: 84 - Hüküm no: 58 - Orijinal metin no: [15a-1])﻿

﻿

﻿

59. Hüküm

Zülfü b. Musli’nın alacaklı oldukları eski Malatya Mutasarrıfı Mehmed Paşa ile sulhu

Vilâyet-i Anadolu’da Malatya kazâsına tâbi‘ Cubaz nâhiyesinde Fırıncı nâm karyeden Zülfü b. Musli nâm kimesne meclis-i şer‘-i hatîr-i lâzımü’t-tevkīrde, sâbıkan Malatya Sancağı’na ber vech-i arpalık mutasarrıf olan düstûr-ı mükerrem müşîr-i müfahham nâzımu nizâmi’l-âlem mütemmimü mehâmmi’l-ümem Mehmed Paşa b. el-merhûm Defterdâr Mustafa Paşa tarafından sulh-ı âti’l-beyâna vekîl olup bi mâ hüve nehcü’s-sübût şer‘an vekâleti sâbite olan fahrü’l-emâsil Ali Ağa b. Lütfullah mahzarında her biri bi’t-tav‘i’s-sâf ikrâr ve i‘tirâf edip müvekkili müşârunileyh bundan akdem Malatya Sancağı’na mutasarrıf iken karyenizde kan olmuş deyû beni ahz u habs edip yedimden iki yüz riyâlî kuruş ve at ve devir akçesi deyû otuz riyâlî kuruş nâ-hak ahz u kabz eylemişdi. Hâlâ mûmâ-ileyh Mehmed Paşa’ya zafer bulmağla husûs-ı mezbûr müvekkili mûmâ-ileyhden taleb ve da‘vâ eylediğimde, ol dahi bi’l-külliye inkâr edip benim dahi beyyinem olmamağla müvekkili mûmâ-ileyhe yemîn sadedinde iken beynimize muslihûn tavassut edip da‘vâ-yı mezbûremden beni sulha vekîli olan işbu Ali Ağa ile kırk kıt‘a riyâlî kuruş üzerine an-inkâr sulh eylediklerinde, ben dahi sulh-ı mezbûru kabûl ve bedel-i sulh olan meblağ-ı mezbûr kırk kıt‘a riyâlî kuruşu meclis-i sulhda vekîl-i mezbûr Ali Ağa yedinden tamâmen ahz u kabz edip da‘vâ-yı mezbûrumdan berî olup husûs-ı merkūma müte‘allik âmme-i da‘vâdan müvekkili mûmâ-ileyhin zimmetini ibrâ-i âm ile ibrâ eyledim dedikde, mukırr-ı mezbûru ikrâr-ı meşrûhunda vekîl-i mezbûr vicâhen tasdîk ve şifâhen tahkīk edicek, mâ hüve’l-vâki‘ bi’t-taleb ketb olundu. Hurrire fi’l-yevmi’r-râbi‘ [min] şehri Rebî‘ilâhir li sene 1059.

Şuhûdü’l-hâl: es-Sâbıkūn.

(RUMELİ80 - cilt: 15, sayfa: 85 - Hüküm no: 59 - Orijinal metin no: [15a-2])﻿

﻿

﻿

60. Hüküm

Üveys b. Davud ve Derviş b. Salâh’ın alacaklı oldukları eski Malatya Mutasarrıfı Mehmed Paşa ile sulhu

Vilâyet-i Anadolu’da Malatya Sancağı’nda Şora ma‘a Bucak kazâsına tâbi‘ Mezaristan nâm karyeden Üveys b. Davud ve Derviş b. Salâh nâm kimesneler meclis-i şer‘-i hatîrde, sâbıkan sancak-ı mezbûra ber vech-i arpalık mutasarrıf olan düstûr-ı mükerrem müşîr-i müfahham nâzımu nizâmi’l-âlem mütemmimü mehâmmi’l-ümem Mehmed Paşa b. el-merhûm Defterdâr Mustafa Paşa tarafından sulh-ı âti’l-beyâna vekîl olup bi mâ hüve nehcü’s-sübût şer‘an vekâleti sâbite olan fahrü’l-emâsil Ali Ağa b. Lütfullah mahzarında her biri bi’t-tav‘i’s-sâf ikrâr ve i‘tirâf edip müvekkili müşârunileyh bundan [akdem] mârrü’z-zikr Malatya Sancağı’na mutasarrıf iken karyenizde kan olmuş deyû dört yüz riyâlî kuruşumuzu ve at bahâsı ve zahîre-bahâ deyû doksan riyâlî kuruşumuzu nâ-hak ahz u kabz eylemişdi. Hâlâ mûmâ-ileyh Mehmed Paşa’[ya] zafer bulmağla, husûs-ı merkūmu müvekkili mûmâ-ileyhden taleb ve da‘vâ eylediğimizde ol dahi bi’l-külliye inkâr edip bizi sulha vekîli olan müşârunileyh Ali Ağa ile kırk kıt‘a riyâlî kuruş üzerine meclis-i sulhda müşârunileyh bir mutallâ tülbent üzerine [sulh edip] yedinden ahz u kabz edip da‘vâ-yı mezbûremizden berî olup husûs-ı mezbûra müte‘allik âmme-i da‘vâdan müvekkili mûmâ-ileyhin zimmetini ibrâ-i âmm-ı kātı‘ü’n-nizâ‘la ibrâ ve iskāt eyledik. Min ba‘d husûs-ı merkūma müte‘allik müvekkili mûmâ-ileyh üzerine bi vechin mine’l-vücûh ve sebebin mine’l-esbâb da‘vâ ve nizâ‘ımız ve hakkımız kalmadı dediklerinde, mukırrân-ı mezbûrânı ikrâr-ı meşrûhlarında vekîl-i müşârunileyh vicâhen tasdîk ve şifâhen tahkīk edicek, mâ hüve’l-vâki‘ bi’t-taleb ketb olundu. Hurrire fi’l-yevmi’r-râbi‘ min şehri Rebî‘ilâhir li sene 1059.

Şuhûdü’l-hâl: es-Sâbıkūn.

(RUMELİ80 - cilt: 15, sayfa: 86 - Hüküm no: 60 - Orijinal metin no: [15b-1])﻿

﻿

﻿

61. Hüküm

Pîr Ahmed b. Mercan’ın alacaklı olduğu eski Malatya Mutasarrıfı Mehmed Paşa ile sulhu

Vilâyet-i Anadolu’da Malatya kazâsına tâbi‘ Cubaz nâhiyesinde Karaköy ahâlîsinden Pîr Ahmed b. Mercan meclis-i şer‘-i hatîr-i lâzımü’t-tevkīrde, sâbıkan Malatya Sancağı’na ber vech-i arpalık mutasarrıf olan düstûr-ı mükerrem müşîr-i müfahham nâzımu nizâmi’l-âlem mütemmimü mehâmmi’l-ümem Mehmed Paşa b. el-merhûm Defterdâr Mustafa Paşa tarafından sulh-ı âti’l-beyâna vekîl olup bi mâ hüve nehcü’s-sübût şer‘an vekâleti sâbite olan fahrü’l-emâsil Ali Ağa b. Lütfullah mahzarında bi’t-tav‘i’s-sâf ikrâr ve i‘tirâf edip müvekkili mûmâ-ileyh bundan akdem Malatya Sancağı’na mutasarrıf iken karyenizde kan olmuş deyû iki yüz kuruşumu ve at akçesi deyû elli riyâlî kuruşumu ve devir akçesi deyû elli riyâlî kuruşumu nâ-hak ahz u kabz eylemişdi. Hâlâ mûmâ-ileyh Mehmed Paşa’ya zafer bulmağla, husûs-ı mezbûru müvekkili [mûmâ]-ileyhden taleb ve da‘vâ eylediğimde ol dahi inkâr edip benim dahi beyyinem olmamağla, müvekkili müşârun-ileyhe yemîn sadedinde iken beynimize muslihûn tavassut edip da‘vâ-yı meşrûhamdan beni sulha vekîli olan işbu Ali Ağa ile kırk kıt‘a riyâlî kuruş üzerine an-inkâr sulh eylediklerinde, ben dahi sulh-ı mezbûru kabûl ve bedel-i sulh olan meblağ-ı mezbûr kırk kıt‘a riyâlî kuruşu meclis-i sulhda vekîl-i mezbûr Ali Ağa yedinden tamâmen ahz u kabz edip da‘vâ-yı mezbûremden berî olup husûs-ı mezbûra müte‘allika âmme-i da‘vâdan müvekkili mûmâ-ileyhin zimmetini ibrâ-i âmm-ı kātı‘ü’n-nizâ‘la ibrâ ve iskāt eyledim min ba‘d husûs-ı merkūma müte‘allik müvekkili müşârunileyh üzerine bi vechin mine’l-vücûh da‘vâ ve nizâ‘ ve hakkım kalmadı dedikde, mukırr-ı mezbûru ikrâr-ı meşrûhunda vekîl-i mezbûr vicâhen tasdîk ve şifâhen tahkīk edicek, mâ hüve’l-vâki‘ bi’t-taleb ketb olundu. Hurrire fi’l-yevmi’r-râbi‘ min şehri Rebî‘ilâhir li sene tis‘a ve hamsîn ve elf.

Şuhûdü’l-hâl: es-Sâbıkūn.

(RUMELİ80 - cilt: 15, sayfa: 86 - Hüküm no: 61 - Orijinal metin no: [15b-2])﻿

﻿

﻿

62. Hüküm

Kürkçü Yorgi v. Şemo’nun alacaklı olduğu Mustafa Bey b. Şaban’ın zimmetini ibra ettiği

Kürkçü tâifesinden olup Mahmud Paşa Hanı’nda sâkin Yorgi v. Şemo nâm zimmî meclis-i şer‘-i hatîr-i lâzımü’t-tevkīrde, mahmiye-i İstanbul’da Gedikpaşa kurbunda sâkin olan işbu râfi‘ül-kitâb mefharü’l-akrân Mustafa Bey b. Şaban mahzarında tav‘an ikrâr ve i‘tirâf edip bundan akdem mezbûr Mustafa Bey zimmetinde bir semmur kürkün semeninden bin dört yüz kıt‘a riyâlî kuruş hakkım vardır [deyû] da‘vâ eylediğimde, ol dahi benim sana on dokuz riyâlî kuruş ancak deynim vardır deyû kürk semenini inkâr edicek, meblağ-ı mezkûr on dokuz riyâlî kuruşu bana teslîm edip ben dahi ahz u kabz eylediğimden sonra da‘vâ-yı meşrûhamdan mezbûr Mustafa Bey’in zimmetini ibrâ ve iskāt eyledim. Min ba‘d mezbûr Mustafa Bey üzerine bi vechin mine’l-vücûh ve sebebin mine’l-esbâb da‘vâ ve hakkım yokdur dedikde, mukırr-ı merkūmun vech-i meşrûh üzre cârî ve sâdır olan ikrârını el-mukarru lehü’l-mezbûr vicâhen tasdîk ve şifâhen tahkīk edicek, mâ hüve’l-vâki‘ bi’t-taleb ketb olundu. Hurrire fi’l-yevmi’s-sâlis aşer min şehri Rebî‘ilâhir li sene tis‘a ve hamsîn ve elf.

Şuhûdü’l-hâl: Ali Ağa b. Nasuh, Şaban Çavuş b. Veli, Ali Çavuş b. Cafer, Mustafa Çavuş b. Abdullah, Mehmed Çavuş b. Mustafa, İbrahim Çavuş b. Abdullah, Yahya Bey b. Zekeriya, İsa b. Ahmed, Ahmed Çelebi b. Abdurrahman.

(RUMELİ80 - cilt: 15, sayfa: 87 - Hüküm no: 62 - Orijinal metin no: [15b-3])﻿

﻿

﻿

63. Hüküm

Ahmed b. Musli’nın Ali Bey b. Ali’den alacağını tahsil ettiği

Mahmiye-i İstanbul’da Cezerî Kasım Paşa mahallesinde sâkin Ahmed b. Musli meclis-i şer‘de, işbu râfi‘ül-kitâb Ali Bey b. Ali mahzarında tav‘an ikrâr edip merkūm Ali Bey’den bundan akdem açık kaşlı gök elâ gözlü ebyazü’l-levn Rûsiyyetü’l-asl Kalender nâm câriyeyi yüz kırk riyâlî kuruşa bâtten iştirâ ve tesellüm ve def‘-i semen eylediğimden sonra ben dahi câriye-i mezbûreyi işbu hâzır bi’l-meclis Maksud nâm kimesneye yüz otuz riyâlî kuruşa bâtten bey‘ ve teslîm ve kabz-ı semen-i merkūm eylemişdim. Lâkin câriye-i mezbûre gāibe ani’l-meclis Fâtıma bt. Abdülkerim nâm hâtunun mülkünden ibâk etmekle, merkūme Fâtıma câriye-i merkūmeyi mezbûr Maksud muvâcehesinde şuhûd-ı udûl ile isbât ve ba‘de’l-hükm yedinden nez‘ eylediğinden sonra merkūm Maksud semen-i mezbûr yüz otuz riyâlî kuruşu ile bana mürâca‘at edip merkūm Ali Bey yedinden bi’t-tamâm ahz eyledikden sonra hâlâ ben dahi mezbûr Ali Bey’e def‘ eylediğim semen-i merkūm yüz kırk riyâlî kuruşa mürâca‘at edip merkūm Ali Bey yedinden bi’t-tamâm ahz u kabz eyledim. Min ba‘d semen-i merkūmdan mezbûr Ali Bey yedinde bir akçe ve bir habbe hakkım bâkī kalmadı dedikde, mukırr-ı mezbûru ikrâr-ı meşrûhunda el-mukarru lehü’l-merkūm Ali Bey vicâhen tahkīk edicek, mâ vaka‘a bi’t-taleb ketb olundu. Fi’l-yevmi’s-sâlis min şehri Rebî‘ilâhir li sene tis‘a ve hamsîn ve elf.

Şuhûdü’l-hâl: Ahmed Çelebi b. Abdülkerim, Mustafa Çelebi b. Abdürrahim, Osman Çelebi b. Mehmed, Yahya Bey b. Zekeriya, Mehmed Beşe b. Mahmud?, Mehmed Bey b. Ali bevvâb-ı Sultânî, Siyavuş b. Abdullah, Mustafa b. Abdullah, Receb b. Veli, Receb b. Hüseyin.

(RUMELİ80 - cilt: 15, sayfa: 88 - Hüküm no: 63 - Orijinal metin no: [16a-1])﻿

﻿

﻿

64. Hüküm

Şem‘i Hâtun bt. Mahmud’un Rus câriyesini oğlu Süleyman Ağa b. Mehmed’e sattığı

Husûs-ı âti’l-beyânın mahallinde tahrîri iltimâs olunmağın, savb-ı şer‘den Mevlânâ Ahmed Efendi b. Abdülbâkī irsâl olunup ol dahi mahmiye-i İstanbul’da Muhtesib Karagöz mahallesinde Şem‘î Hâtun bt. Mahmud[’un] sâkine olduğu menzile varıp zeyl-i kitâbda mastûrü’l-esâmî müslimîn huzûrunda akd-i meclis eyledikde, mezbûre Şem‘î Hâtun meclis-i mezbûrda sadrî oğlu fahrü’l-akrân Süleyman Ağa b. Mehmed mahzarında bi tav‘ihâ ikrâr ve i‘tirâf edip zikri âtî akdin sudûruna değin silk-i mülk ve yedimde münselik işbu açık kaşlı gök elâ gözlü orta boylu Rûsiyyetü’l-asl müslimetü’l-mille Bâdısabâ bt. Abdullah nâm câriyeyi, oğlum mezbûr Süleyman Ağa’ya on iki bin sekiz yüz fıddî râyic fi’l-vakt akçeye bâtten bey‘ ve teslîm edip ol dahi iştirâ ve tesellüm eyledikden sonra semen-i mezbûrun altı bin dört yüz akçesini oğlum merkūm Süleyman Ağa’ya cihet-i karz-ı şer‘îden zimmetimde deyn olan altı bin dört yüz cedîd akçesine takās edip semen-i bâkī-i mezbûr altı bin dört yüz cedîd akçeyi dahi hâlâ oğlum mezbûr Süleyman Ağa yedinden bi’t-tamâm alıp kabz eyledim. Ba‘de’l-yevm mârrü’z-zikr câriye oğlum merkūm Süleyman Ağa’nın mülk-i müşterâsı ve hakk-ı sırfı olmuşdur dedikde, mukırra-i mezbûreyi ikrâr-ı meşrûhunda el-mukarru lehü’l-mezbûr vicâhen tasdîk ve şifâhen tahkīk edicek, mevlânâ-yı mezbûr dahi mahallinde tahrîr, ba‘dehû meclis-i şer‘a gelip vukū‘u üzre inhâ ve takrîr etmeğin, mâ vaka‘a bi’t-taleb ketb olundu. Hurrire fi’l-yevmi’l-hâmis min şehri Rebî‘ilâhir li sene 1059.

Şuhûdü’l-hâl: Ahmed Çelebi b. Mustafa el-yesârî, Mehmed Bey b. Mustafa, Mehmed Çelebi b. İsmail, el-Hâc Yusuf b. Abdullah.

(RUMELİ80 - cilt: 15, sayfa: 88 - Hüküm no: 64 - Orijinal metin no: [16a-2])﻿

﻿

﻿

65. Hüküm

İbrahim b. Hüseyin’in emanetinde olan paraları sahiplerine teslim ettiği

Vilâyet-i Rumeli’nde nefs-i Atina mahallâtından İskalya mahallesi ahâlîsinden İbrahim b. Hüseyin meclis-i şer‘-i hatîrde, fi’l-asl mahalle-i mezbûre ahâlîsinden olup Kıyıkkapıcı demekle şehîr Osman Ağa b. Mehmed ve mahmiye-i İstanbul’da Arslanhâne kurbunda Kuyumcu Nikola v. Lienardo ve mahrûse-i Galata’da Kürkçükapısı dâhilinde sâkin Yanaki v. Mihal mahzarında takrîr-i kelâm edip zikr olunan İskalya mahallesi sükkânından Arnavud Musli Beşe b. Abdullah bana mezbûr Kapıcı Osman Ağa’ya def‘ için yüz otuz kıt‘a riyâlî kuruş ve mezbûr Kuyumcu Nikola’ya dahi def‘ için otuz riyâlî kuruş ve merkūm Yanaki’ye dahi def‘ için elli riyâlî kuruş def‘ ü teslîm edip ben dahi ahz u tesellüm eylediğimden sonra meblağ-ı mezbûru getirip merkūm Osman Ağa’ya meblağ-ı mezbûr yüz otuz riyâlî kuruşu ve merkūm Kuyumcu Nikola’ya otuz riyâlî kuruşu ve mezbûr Yanaki’ye elli riyâlî kuruşu def‘ ü teslîm eylemişimdir. Hâlâ suâl olunup ikrârları tahrîr olunmak matlûbumdur dedikde, gıbbe’s-suâl mezbûr Osman Ağa minvâl-i muharrer üzre yüz otuz riyâlî kuruşa ahzını her biri bi tav‘ihî ikrâr ve i‘tirâf etmeğin, mezbûrûnun minvâl-i meşrûh üzre ikrârları merkūm İbrahim talebiyle ketb olunup li ecli’l-vesîka yedine def‘ olundu. Hurrire fi’l-yevmi’s-sâlis min şehri Rebî‘ilâhir li sene 1059.

Şuhûdü’l-hâl: Yusuf Ağa b. ( ) dizdâr, Mehmed Ağa b. ( ) serdâr-ı atîk, Mehmed Ağa, Mesih Beşe b. Halil, Ali Bey gulâm-ı şâhî.

(RUMELİ80 - cilt: 15, sayfa: 89 - Hüküm no: 65 - Orijinal metin no: [16b-1])﻿

﻿

﻿

66. Hüküm

Saliha bt. Hacı Hasan’ın Dilaver b. Abdullah’ta alacağı olduğu

Mahmiye-i İstanbul’da Macuncu Kasım mahallesinde sâkine işbu sâhibetü’l-kitâb Saliha Hâtun bt. el-Hâc Hasan meclis-i şer‘-i hatîr-i lâzımü’t-tevkīrde, mahmiye-i mezbûrede Çoban Çavuş mahallesinde Dilaver b. Abdullah nâm kimesne mahzarında üzerine takrîr-i da‘vâ edip mezbûr Dilaver zimmetinde karzdan bir def‘a iki yüz ve bir def‘a yüz kuruş hakkım olup husûs-ı mezbûru alâ re’si’l-işhâd ikrâr dahi etmişken, hâlâ taleb eylediğimde vermede ta‘annüd eder, suâl olunup alıverilmesin taleb eder[im] dedikde, gıbbe’s-suâl ve’l-inkâr müdde‘iyeden vech-i meşrûh üzre müdde‘âsını mübeyyine beyyine taleb olundukda, mahalle-i mezbûrede Bostan mahallesinden Süleyman b. Mehmed ve Ebî Eyyûb-i Ensârî -aleyhi’r-rahmetü’l-bârî- mahallâtından Baba Haydar mahallesinden Reis Mustafa b. Mehmed nâm kimesneler meclis-i şer‘de li ecli’ş-şehâde meclis-i şer‘a [hâzırân] edip fi’l-hakīka işbu Dilaver bizim huzûrumuzda müdde‘iye-i mezbûre Saliha Hâtun’a bir def‘a iki yüz [ve bir def‘a] yüz cem‘an zimmetimde vâcibü’l-edâ ve lâzımü’l-kazâ üç yüz riyâlî guruşu deynim vardır deyû tav‘an ikrâr eyledi, ol vechile meblağ-ı mezbûr üç yüz riyâlî kuruşun işbu Dilaver üzerinde işbu müdde‘iye Saliha Hâtun’a edâsı vâcibdir deynimdir [deynidir], biz bu husûsa bu vech üzre şâhidleriz, şehâdet dahi ederiz deyû her biri edâ-i şehâdet-i şer‘iyye eylediklerinde, ba‘de’t-ta‘dîl ve’t-tezkiye şehâdetleri makbûle oldukdan sonra şehâdet-i mezbûre mûcebince meblağ-ı mezkûr üç yüz riyâlî kuruşu müdde‘iye-i mezkûre Saliha Hâtun’a edâya mezbûr Dilaver üzerine hükm olunup mâ hüve’l-vâki‘ bi’t-taleb ketb olundu. Hurrire fi’l-yevmi’s-sânî min şehri Rebî‘ilâhir li sene 1059.

Şuhûdü’l-hâl: Ramazan Çelebi b. Ahmed el-mülâzım, Abdülganî Çavuş b. Abdülkerim, Mumcu Ali Beşe b. Mustafa, Ahmed Çelebi b. Abdülkerim, Yahya Bey [b.] Zekeriya, İsa Bey b. Ahmed, Ahmed Çelebi b. Abdurrahman.

(RUMELİ80 - cilt: 15, sayfa: 90 - Hüküm no: 66 - Orijinal metin no: [16b-2])﻿

﻿

﻿

67. Hüküm

Hacı Kasım b. Hacı Maksud’un alacaklı olduğu Sefer Ağa b. Bayram ile sulhu

Vilâyet-i Anadolu’da Niğde Sancağı’nda Develi kazâsına tâbi‘ Sindelhöyük nâm karye ahâlîsinden el-Hâc Kasım b. el-Hâc Maksud meclis-i şer‘-i hatîr-i lâzımda, sâbıkan karye-i mezbûre zâbiti olan Sefer Ağa b. Bayram tarafından sulh-ı âti’l-beyâna vekîl olup vekâleti bi mâ hüve nehcü’s-sübût şer‘an sâbite olan işbu râfi‘ül-kitâb Mustafa Bey b. Abdullah mahzarında bi’t-tav‘i’s-sâf ikrâr ve i‘tirâf edip bundan akdem mezbûr Sefer Ağa karye-i mezbûre zâbiti iken senin oğlun Ramazan, el-Hâc Hasan nâm kimesnenin bir re’s koyununu serika etmiş deyû beni ahz ve habs edip nâ-hak yedimden bir re’s doru erkek tayımı ve bir re’s doru kısrağımı ve on sekiz re’s koyunumu ve bir kılıcımı ve bir velencemi ve huddâmı için dahi beş kıt‘a riyâlî kuruşumu ahz u kabz eylemişdi. Hâlâ mârrü’z-zikr tayı ve kısrağı ve koyunu ve kaliçeyi ve beş kıt‘a riyâlî kuruşu müvekkili mezbûr Sefer Ağa’dan da‘vâ ve taleb eylediğimde, ol dahi inkâr edip benim beyyinem olma[ma]kla beynimize muslihûn tavassut edip da‘vâ-yı mezbûremden beni sulha vekîl olan mezbûr Mustafa Bey ile yirmi üç buçuk riyâlî kuruşa meclis-i sulhda merkūm Mustafa Bey yedinden tamâmen ahz u kabz edip husûs-ı mezbûra müte‘allik âmme-i da‘vâdan asîl-i mezbûr Sefer Ağa’nın zimmetini ibrâ-i âmm-ı kātı‘ü’n-nizâ‘la ibrâ ve iskāt eyledim dedikde, mukırr-ı mezbûru ikrâr-ı meşrûhunda vekîl-i mezbûr vicâhen tasdîk ve şifâhen tahkīk edicek, mâ hüve’l-vâki‘ bi’t-taleb ketb olundu. Sene 1059.

Şuhûdü’l-hâl: El-Hâc Sübhan[ver]di b. el-Hâc Mehmed, Hasan b. el-Hâc Sübhanverdi, Sefer Beşe b. ( ) mumcu, Davud Beşe b. Abdullah er-râcil, Hasan Beşe cebe[ci], Mehmed b. Abdullah, Osman [b.] Abdullah ve Yahya Bey b. Zekeriya.

(RUMELİ80 - cilt: 15, sayfa: 90 - Hüküm no: 67 - Orijinal metin no: [17a-1])﻿

﻿

﻿

68. Hüküm

Ekmekçi Bahtik v. Torun’un emanet davasında Bostancı Bedros v. Yakob’un zimmetini ibra ettiği

Eğin kazâsına tâbi‘ Apçağa nâm karyeden Ekmekçi Bahtik v. Torun nâm Ermeni meclis-i şer‘de, karye-i mezbûreden işbu râfi‘ü’l-vesîka Bostancı Bedros v. Yakob nâm Ermeni muvâcehesinde tav‘an ikrâr edip mezbûr Bedros’a bundan akdem on beş riyâlî kuruşumu karye-i mezbûrede ehlime ve kırk riyâlî kuruşumu dahi işbu hâzır bi’l-meclis karye-i mezbûreden Saka Hazros v. Haçok’a olan deynim için teslîm eyledim deyû cem‘an elli beş riyâlî kuruş teslîm edip yedinden ol dahi ba‘de’t-tesellüm on beş kuruşun ehlime ve kırk kuruşun işbu Hazros’a teslîm edip yedinde mezbûr Bedros’un bâkī kalmamağla, mezbûr Bedros üzerine husûs-ı mezbûra müte‘allika da‘vâ ve hakkım yokdur dedikde, gıbbe’t-tasdîk mezbûr Saka Hazros dahi meblağ-ı mezkûr kırk riyâlî kuruşu mezbûr Bedros yedinden ahzını tav‘an ikrâr edicek, mâ hüve’l-vâki‘ bi’t-taleb ketb olundu. Fi’l-yevmi’s-sânî min şehri Rebî‘ilâhir li sene 1059.

Şuhûdü’l-hâl: Mustafa Bey b. Hamza, İsa Bey b. Ahmed, Mustafa b. Mehmed es-sarrâcü’s-sultânî.

(RUMELİ80 - cilt: 15, sayfa: 91 - Hüküm no: 68 - Orijinal metin no: [17a-2])﻿

﻿

﻿

69. Hüküm

Hatice bt. Mustafa’nın İbrahim Çelebi b. Mehmed’e borcu olduğu

Mahmiye-i İstanbul’da Beyciler mahallesinde sâkin Hatice bt. Mustafa nâm semrâ hâtun meclis-i şer‘-i hatîrde, mahmiye-i mezbûrede Hatice Sultan mahallesinde sâkin işbu râfi‘ü’l-vesîka a‘mâ İbrahim Çelebi b. Mehmed mahzarında tav‘an ikrâr ve i‘tirâf edip mezbûre İbrahim Çelebi’den on riyâlî kuruş iktirâz ve kabz ve mesârifine sarf edip zimmetimde deyn olduğundan gayrı yine mezbûr İbrahim Çelebi’den yedinde mülk ve hakkı olup envâ‘-ı elvân altmış miskāli bogasi dahi târih-i kitâbdan yüz on gün tamâmına değin müeccel yüz kırk riyâlî kuruşa bâtten iştirâ ve tesellüm edip minvâl-i meşrûh üzre kırk ve semen cem‘an yüz elli riyâlî kuruş mezbûr İbrahim Çelebi’ye zimmetimde vâcibü’l-edâ ve lâzımü’l-kazâ deynim vardır dedikde, mukırra-i mezbûre Hatice Hâtun’u ikrâr-ı meşrûhunda el-mukarru lehü’l-mezbûr vicâhen tasdîk ve şifâhen tahkīk edicek, mâ hüve’l-vâki‘ bi’t-taleb ketb olundu. Fi’l-yevmi’l-hâdî aşer min şehri Rebî‘ilâhir li sene tis‘a ve hamsîn ve elf.

Şuhûdü’l-hâl: Süleyman b. Hasan, Ahmed Çelebi b. Aslan Bey, Hacı Süleyman [b.] Abdullah, Mehmed Beşe b. Kasım, Solak Mustafa b. Abdullah tâbi‘-i Hacı Askeri Kadı? Askeri Efendi.

(RUMELİ80 - cilt: 15, sayfa: 92 - Hüküm no: 69 - Orijinal metin no: [17a-3])﻿

﻿

﻿

70. Hüküm

Mehmed Ağa b. Hasan’ın katl olunan Varvar Ali Paşa’da olan alacağının terekesinden ödenmesi

Husûs-ı âti’l-beyânın mahallinde istimâ‘ı lâzım gelmeğin, bi’l-iltimâs hâkim-i muvakki‘-i kitâb tûbâ-lehû ve hüsnü me’âb dahi mahmiye-i İstanbul’da Emin Nureddin mahallesinde hâlâ çavuşbaşı olan umdetü’l-emâcid ve’l-ekârim Abdülfettâh Ağa çavuşbaşılık için ittihâz eylediği menzile varıp akd-i meclis-i şer‘-i şerîf eyledikde, mahrûse-i Galata’da Emekyemez mahallesinde sâkin Mehmed Ağa b. Hasan meclis-i ma‘kūd[da] sâbıkan eyâlet-i Rum[’a] mutasarrıf olup katl olunan Varvar Ali Paşa b. Behram’ın sulbî kebîr oğlu ve vârisi olup terekesine vaz‘-ı yed eden Mustafa Bey nâm şâbb-ı âkil ve bâliğ ve reşîd mahzarında üzerine takrîr-i da‘vâ edip işbu Mustafa Bey’in babası ve mûrisi müteveffâ-yı mezbûr Varvar Ali Paşa Anadolu beylerbeyisi olduğu hâlde Anadolu hâssı olan Demirciler hâssı <

(RUMELİ80 - cilt: 15, sayfa: 92 - Hüküm no: 70 - Orijinal metin no: [17b-1])﻿

﻿

﻿

71. Hüküm

Mehmed Ağa b. Cafer’in ölen Gedik Paşa Vakfı mütevellisine verdiği atının iadesi

Mahmiye-i İstanbul’da Gedik Paşa hamamcısı olan işbu râfi‘ül-kitâb Mehmed Ağa b. Cafer meclis-i şer‘-i hatîrde, zikr olunan Gedik Paşa Vakfı’na berât-ı pâdişâhî ile mütevellî olup bundan akdem medîne-i hazret-i Ebî Eyyûb-i Ensârî mahallâtından Câmi‘-i Kebîr mahallesinde sâkin iken vefât eden Ahmed Ağa b. Mustafa’nın sulbî sagīr oğlu Mehmed Çelebi’nin kıbel-i şer‘-i enverden mansûb vasîsi olan Şaban Hoca b. Kenan muvâcehesinde üzerine takrîr-i da‘vâ edip müteveffâ-yı mezbûr Ahmed Ağa’ya hâl-i hayât ve nefâz-ı tasarrufâtında silk-i mülk ve yedimde hakkım olan işbu hâzır bi’l-meclis bir re’s kula aygır atımı i‘âre ve teslîm edip ol dahi isti‘âre ve tesellüm edip yedinde iken vefât etmişdir. Hâlâ işbu ata işbu vasî Şaban Hoca nâ-hak vaz‘-ı yed eder ve bana teslîmden imtinâ‘ eder, suâl olunup üzerinden kasr-ı yed edip ve bana teslîm olunmasın taleb ederim dedikde, gıbbe’s-suâl vasiyy-i merkūm mârrü’z-zikr atın minvâl-i muharrer üzre müdde‘î-i mezbûrun mülkü olduğunu inkâr edicek, müdde‘î-i mezbûrdan da‘vâ-yı meşrûhasını mübeyyine beyyine taleb olundukda, udûl-i ahrâr-ı müslimînden olup Davud Paşa-yı Atîk mahallesinden Mustafa Bey b. Abdullah ve Firuz Ağa mahallesinden Hasan Bey b. Abdullah ve Gedikpaşa Câmi‘-i Şerîfi kayyumu Abdülgaffâr Halîfe b. Fethullah nâm kimesneler li ecli’ş-şehâde meclis-i şer‘a hâzırûn olup gıbbe’l-istişhâd, her biri şehâdet edip işbu kula aygır at işbu müdde‘î Mehmed Bey’in mülkü ve hakkıdır, Gedik Paşa [Vakfı] mütevellîsi olup medîne-i hazret-i Ebî Eyyûb-i Ensârî’de Câmi‘-i Kebîr mahallesinde sâkin iken vefât eden Ahmed Ağa’ya i‘âre edip ol dahi isti‘âre ve tesellüm edip fevt olmakla, işbu vasî işbu ata nâ-hak vaz‘-ı yed eder kasr-ı yed edip işbu müdde‘î Mehmed Ağa’ya teslîmi vâcibdir, biz bu husûsa bu vech üzre şâhidleriz, şehâdet dahi ederiz deyû her biri edâ-i şehâdet-i şer‘iyye eylediklerinde, gıbbe ri‘âyeti şerâyiti’l-kabûl şehâdetleri makbûle oldukdan sonra müdde‘î-i mezbûr Mehmed Bey’e zikr olunan atı âhara bey‘ veya hibe eylemediğine ve yâhud turuk-ı şer‘iyyeden bir tarîk ile mülkünden ihrâc eylemediğine yemîn teklîf olundukda, ol dahi hasbe’l-mes’ûl yemîn billâhi’l-aliyyi’l-azîm edicek, şehâdet-i mezbûre mûcebince mârrü’z-zikr atın müdde‘î-i mezbûrun mülkü idiğine ve vasiyy-i merkūmu kasr-ı yedine ve müdde‘î-i mezbûra teslîmine vasiyy-i mezbûr mahzarında müteveffâ-yı mezbûr üzerine hükm olunup mâ vaka‘a bi’t-taleb ketb olundu. Hurrire fî gurreti şehri Rebî‘ilâhir li sene tis‘a ve hamsîn ve elf.

Şuhûdü’l-hâl: Sunullah Efendi b. Ebîbekir, Mehmed Çelebi b. Mehmed Ağa, Sefer b. Muharrem, Yahya Bey b. Zekeriya.

(RUMELİ80 - cilt: 15, sayfa: 94 - Hüküm no: 71 - Orijinal metin no: [18a-1])﻿

﻿

﻿

72. Hüküm

Hasan’ın küçük kızları İsmihân ve Ümmühâni’nin Ayna bt. Dimo’dan alacaklı olduğu

Mahmiye-i İstanbul’da ( ) mahallesinde sâkin iken vefât [eden] Hasan’ın sulbiye sagīre kızları İsmihân [ve] Ümmühâni’nin vâlideleri ve kıbel-i şer‘-i enverden mansûbe vasîleri olan işbu râfi‘atü’l-kitâb Meryem Hâtun bt. Abdullah meclis-i şer‘-i hatîr-i lâzımü’t-tevkīrde, mahmiye-i mezbûrede Samadya kurbunda Zeytun mahallesi sâkinelerinden Ayna bt. Dimo nâm zimmîye muvâcehesinde üzerine takrîr-i da‘vâ edip bundan akdem mezkûre Ayna’ya sagīretân-ı merkūmetân mallarından cihet-i karz-ı şer‘îden üç bin yedi yüz akçe vesâyetim hasebiyle ikrâz ve teslîm edip ol dahi minvâl-i muharrer üzre iktirâz ve ahz u kabz eylemişdir. Hâlâ taleb ederim dediğimde edâda ta‘annüd eder hâlâ suâl olunup bi hükmi’l-vesâye alıverilmesin taleb eder[im] dedikde, gıbbe’s-suâl mezkûre Ayna dahi cevâbında, fi’l-vâki‘ sagīretân-ı mezkûretân İsmihân ve Ümmühâni’nin vasîleri ve vâlideleri mezbûre Meryem Hâtun yedinden mâl-ı sagīretândan üç [bin] yedi yüz akçe istikrâz ve kabz ve mesârifime sarfla meblağ-ı mezbûr sagīretâna zimmetimde lâzımü’l-edâ deynimdir deyû bi tav‘ihâ ikrâr ve i‘tirâf etmeğin, ikrâr[ı] mûcebince meblağ-ı mezbûrun vasiyy-i mezbûreye edâsına merkūm Ayna üzerine hükm olunup mâ vaka‘a bi’t-taleb ketb olundu. Fi’l-yevmi’t-tâsi‘ mine’ş-şehri Rebî‘ilâhir li sene tis‘a ve hamsîn ve elf.

Şuhûdü’l-hâl: Fahrü’l-cüyûş Mustafa Çavuş b. Ahmed el-mübâşir, Mustafa Çavuş b. Mehmed, Mustafa Çelebi b. Abdülhalim, Mehmed Bey b. ( ) el-mübâşir.

(RUMELİ80 - cilt: 15, sayfa: 95 - Hüküm no: 72 - Orijinal metin no: [18a-2])﻿

﻿

﻿

73. Hüküm

Abdülbâki b. Kemaleddin’in tasarrufundaki vakıf dükkânı Mehmed Beşe b. İvaz’a bıraktığı

Vilâyet-i Anadolu’da vâki‘ Günyüzü kazâsına tâbi‘ Gecek nâm karye ahâlîsinden Abdülbâkī b. Kemaleddin nâm kimesne meclis-i şer‘-i hatîr-i lâzımü’t-tevkīrde, ketenci tâifesinden işbu sâhibü’l-kitâb Mehmed Beşe b. İvaz mahzarında tav‘an ikrâr ve i‘tirâf edip Dârü’l-hilâfeti’l-aliyye mahmiye-i Kostantıniyye’de Saraçhâne kurbunda Hüsam Bey mahallesinde vâki‘ üç tarafı yine vakf-ı mezbûra ve bir tarafı tarîk-i âm ile mahdûd bir bâb ketenci dükkânı merhûm el-Hâc İlyas Vakfı’ndan olup icâre-i mu‘accele-i ma‘lûme ve beher mâh on beş akçe ücret-i müeccele ile babam mezbûrun ile’l-vefât tasarrufunda olup ba‘de vefâtihî mârrü’z-zikr dükkân intikāl-i âdî ile bana isâbet ve intikāl eylediğinden sonra hâlâ ben dahi sâlifü’z-zikr cemî‘ dükkânı kâffe-i hukūkuyla mezbûr Mehmed Beşe’ye iki bin fıddî râyic fi’l-vakt akçe mukābelesinde vakf-ı mezbûr mütevellîsi ma‘rifetiyle ferâğ ve tefvîz ve teslîm edip ol dahi vech-i muharrer üzre tefevvüz ve tesellüm ve kabûl ettikden sonra mukābele-i ferâğ olan meblağ-ı mezbûr iki bin akçeyi mezbûr Mehmed Beşe yedinden tamâmen ahz u kabz eyledim. Ba‘de’l-yevm zikr olunan dükkân-ı mezbûr Mehmed Beşe’nin hakk-ı müfevvezidir dedikde, mukırr-ı mezbûrun vech-i meşrûh üzre cârî ve sâdır olan ikrârını el-mukarru lehü’l-mezbûr vicâhen tasdîk ve şifâhen tahkīk edicek, mâ hüve’l-vâki‘ bi’t-taleb ketb olundu. Hurrire fi’l-yevmi’l-hâmis min şehri Rebî‘ilâhir li sene 1059.

Şuhûdü’l-hâl: El-Hâc İvaz b. Hacı, Hasan b. İbrahim, Ali Baba b. Yusuf, Mustafa b. Abdullah.

(RUMELİ80 - cilt: 15, sayfa: 95 - Hüküm no: 73 - Orijinal metin no: [18b-1])﻿

﻿

﻿

74. Hüküm

Ali Beşe b. Abdullah’ın 30. Yeniçeri Cemaati Vakfı’na olan borcunun muhallefatından ödenmesi

Mahmiye-i İstanbul’da zümre-i râcilinden otuzuncu cemâ‘ate mahsûs olan odanın mühimmâtı için mevkūfe olan nükūda bi’l-fi‘l mütevellî olan Mehmed Odabaşı b. Mahmud meclis-i şer‘-i hatîrde, mahmiye-i İstanbul’da bi’l-fi‘l yeniçeri beytülmâlı emîni olup bundan akdem vefât eden cemâ‘at-i mezbûreden Bodur Ali Beşe b. Abdullah nâm râcilin muhallefâtına vâzı‘u’l-yed olduğu şer‘an sâbit olan İlyas Ağa b. Sinan tarafından husûmet-i âti’l-beyâna vekîl olup vekâleti bi mâ hüve nehcü’s-sübût şer‘an sâbite olan Mehmed Beşe b. Mustafa mahzarında üzerine takrîr-i da‘vâ edip mezbûr Bodur Ali Beşe zimmetinde vakf-ı mezbûr malından cihet-i karz-ı şer‘îden yüz kıt‘a riyâlî kuruş olup minvâl-i muharrer üzre vakf-ı mezbûra yüz riyâlî kuruş deyni olduğunu hâl-i hayât ve nefâz-ı tasarrufâtında alâ re’si’l-işhâd ikrâr dahi eyledikden sonra meblağ-ı mezbûru kable’l-îfâ vefât edip zimmetinde kalmağla, terekesinden cânib-i vakfa edâsı vâcibdir hâlâ suâl olunup tevliyetim hasebiyle meblağ-ı mezbûrun tereke-i vâfiyyesinden alıverilmesin taleb ederim dedikde, gıbbe’s-suâl merkūm Mehmed Beşe müvekkili merkūm İlyas Ağa’nın müteveffâ-yı mezbûrun muhallefâtına vaz‘-ı yed eylediğini ikrâr edip lâkin deyn-i mezbûru inkâr edicek, mütevellî-i mezbûrdan da‘vâsını mübeyyine beyyine taleb olundukda udûl-i ahrâr-ı müslimînden Serrâc Mehmed Beşe b. Mahmud ve Mahmud Beşe b. Mustafa ve Mustafa Beşe b. Oruc nâm kimesneler li ecli’ş-şehâde meclis-i şer‘a hâzırûn olup gıbbe’l-istişhâd şehâdet edip fi’l-hakīka zümre-i râcilinin otuzuncu cemâ‘ate mahsûs olan odadan olup bundan [19a] akdem vefât eden Bodur Ali Beşe b. Abdullah nâm râcil hâl-i hayât ve nefâz-ı tasarrufâtında bizim huzûrumuzda zikrolunan oda mühimmâtı için mevkūfe olan nükūddan zimmetimde edâsı vâcib yüz riyâlî kuruş karz deynim vardır deyû ikrâr ve tav‘an i‘tirâf eyledi. Meblağ-ı mezbûr yüz riyâlî kuruşu kable’l-îfâ mezbûr Bodur Ali Beşe vefât edip meblağ-ı mezbûr yüz riyâlî kuruş mezbûr Ali Beşe’nin üzerinde vakf-ı mezbûrun hakkı kalmağla terekesinden edâsı vâcibdir, biz bu husûsa şâhidleriz şehâdet dahi ederiz deyû her biri münkir-i mezbûr muvâcehesinde edâ-i şehâdet-i şer‘iyye eylediklerinde, gıbbe ri‘âyeti şerâyiti’l-kabûl şehâdetleri makbûle oldukdan sonra mütevellî-i mezbûra yemîn teveccüh etmemekle, şehâdet-i mezbûre mûcebince meblağ-ı mezbûr yüz riyâlî kuruşun mütevellî-i mezbûra vakıf için tereke-i müteveffâ-yı mezbûrdan edâya hükm olunup mâ vaka‘a bi’t-taleb ketb olundu. Hurrire fi’l-yevmi’s-sâlis min şehri Rebî‘ilâhir li sene 1059.

Şuhûdü’l-hâl: Hüseyin b. Hüseyin, Bayram b. Abdullah, Yahya Bey b. Zekeriya, el-Hâc Ahmed b. Mehmed.

(RUMELİ80 - cilt: 15, sayfa: 96 - Hüküm no: 74 - Orijinal metin no: [18b-2])﻿

﻿

﻿

75. Hüküm

Portarya köyü ahalisinin alacak hususunda Galos Muhafızı Hacı İbrahim Paşa b. Abdullah ile sulh oldukları

Vilâyet-i Rumeli’nde medîne-i Yenişehir’de Galos nâhiyesine tâbi‘ Portarya nâm karyeden Papa Panayot v. Panayot ve Nikola v. Dimo nâm zimmîler kendi taraflarından asâleten ve karye-i mezbûre ahâlîsinden Yorgo v. Pavlo ve Dimo v. Andriye ve İstamo v. Foto ve İstamo v. Polankü ve Yani v. Mavros ve Aleksi v. Yorgo ve Papa Yani v. Nikola ve Apostol v. Kirihi? ve Nikola v. Kolo ve sâir ahâlî-i karye-i mezbûre taraflarından husûs-ı âti’l-beyânı da‘vâ ve taleb ve ahz u kabza ve lâzım gelirse sulh ve ibrâya taraflarından vekîller olup vekâletleri hüccet-i şer‘iyye ile sâbite oldukdan sonra vekâleten meclis-i şer‘-i hatîr-i lâzımü’t-tevkīrde sâbıkan Galos muhafazasında olan düstûr-ı mükerrem müşîr-i müfahham el-Hâc İbrahim Paşa b. Abdullah tarafından kezâlik ikrâr-ı âti’l-beyânı tasdîka vekîl olup bi mâ hüve nehcü’s-sübût şer‘an vekâleti sâbite olan Mısrî Mehmed Çavuş b. Abdülkerim mahzarında her biri tav‘an bi’l-asâle ve’l-vekâle ikrâr ve i‘tirâf edip müvekkili mûmâ-ileyh bundan akdem Galos muhafazasında iken bizi ahz ve habs edip bizden karyemiz ahâlîsi müvekkilimizden nâ-hak dört yüz on kıt‘a riyâlî kuruşumuzu ahz u kabz eylemişdi. Hâlâ müvekkili mûmâ-ileyh el-Hâc İbrahim Paşa’ya zafer bulmağla meblağ-ı mezbûru asâleten [ve] vekâletimiz hasebiyle taleb ve da‘vâ eylediğimizde, ol dahi bi’l-külliye inkâr edip bizim dahi beyyinemiz olmamağla, müvekkili mûmâ-ileyhe yemîn sadedinde iken beynimize muslihûn tavassut edip meblağ-ı mezbûr da‘vâsından bizi asâleten ve vekâleten müvekkili müşârunileyh ile kırk kıt‘a riyâlî kuruş üzerine an-inkâr sulh eylediklerinde, biz dahi sulh-ı mezbûru kabûl ve bedel-i sulh olan meblağ-ı mezbûr kırk kıt‘a riyâlî kuruşu meclis-i sulhda müvekkili mûmâ-ileyh yedinden asâleten ve vekâleten ahz u kabz edip da‘vâ-yı mezbûremizden berî olup husûs-ı merkūma müte‘allika âmme-i da‘vâdan müvekkili müşârun-ileyhin zimmetini ibrâ-i âmm-ı kātı‘ü’n-nizâ‘la ibrâ ve iskāt eyledim. Min ba‘d husûs-ı mezbûra müte‘allik müvekkili mûmâ-ileyh üzerine bi vechin mine’l-vücûh ve sebebin mine’l-esbâb da‘vâ ve nizâ‘ ve hakkımız kalmadı dediklerinde, mukırrân-ı mezbûrânın asâleten ve vekâleten cârî ve sâdır olan ikrâr-ı meşrûhlarını vekîl-i mezbûr Mehmed Çavuş vicâhen tasdîk ve şifâhen tahkīk edicek, mâ hüve’l-vâki‘ bi’t-taleb ketb olundu. Hurrire fi’l-yevmi’l-hâmis min şehri Rebî‘ilâhir li sene tis‘a ve hamsîn ve elf.

Şuhûdü’l-hâl: Mehmed Çavuş b. Cevheri, Ebîbekir Ağa b. Mustafa, Abdülkādir Ağa b. ( ), Mehmed Ağa b. Ali, Yahya Bey b. Zekeriya.

(RUMELİ80 - cilt: 15, sayfa: 97 - Hüküm no: 75 - Orijinal metin no: [19a-1])﻿

﻿

﻿

76. Hüküm

Mustafa Çelebi b. Hasan’ın mülk menzilini üvey annesi Fâtıma bt. Mehmed’e sattığı

Mahmiye-i İstanbul’da Hoca Gıyaseddin mahallesinde sâkin Mustafa Çelebi b. Hasan Efendi meclis-i şer‘-i hatîr-i lâzımü’t-tevkīrde, üvey vâlidesi Fâtıma Hâtun bt. Mehmed tarafından husûs-ı âti’l-beyâna vekîl olup vekâleti bi mâ hüve nehcü’s-sübût şer‘an sâbit olan Hüseyin Çelebi b. Hasan Efendi mahzarında tav‘an ikrâr ve i‘tirâf edip vefât eden babam mezbûr Hasan Efendi’den bana irs-i şer‘î ile intikāl edip zikr-i âtî akdin sudûruna değin yedimde ve taht-ı tasarrufumda muntazam mülk ve hakkım olup mahalle-i mezbûrede vâki‘ bir tarafı mezbûr Hüseyin Çelebi mülküne ve bir tarafı Mehmed Efendi b. ( ) mülküne ve bir tarafı İsmihân Hâtun bt. ( ) mülküne ve bir tarafı ba‘zan yine mezbûre İsmihân Hâtun mülküne ve ba‘zan tarîk-i hâssa müntehî fevkānî ve tahtânî iki bâb odaları ve kenîfi ve havluyu müştemil cemî‘ menzilimi, kâffe-i hukūk ve merâfıkı ile mezbûre Fâtıma Hâtun’a yirmi bin fıddî râyic fi’l-vakt akçeye tarafeynden îcâb ve kabûlü hâvî bey‘-i bâtt-ı sahîh-i şer‘î ile bey‘ ve teslîm eyledim. Mezbûre Fâtıma Hâtun dahi nefsi için iştirâ ve tesellüm edip semeni olan meblağ-ı mezbûr yirmi bin akçeyi teslîme vekîl olan mezbûr Hüseyin Çelebi bana def‘ ü teslîm edip ben dahi tamâmen ahz u kabz eyledim. Min ba‘d cemî‘ menzili mezkûr müşteriye-i mezbûrenin mülk-i müşterâsı ve hakk-ı sırfıdır dedikde, mukırr-ı mezbûr Mustafa Çelebi’yi ikrâr-ı meşrûhunda vekîl-i mezbûr Hüseyin Çelebi vicâhen tasdîk ve şifâhen tahkīk edicek, mâ vaka‘a bi’t-taleb ketb olundu. Fi’l-yevmi’s-sâmin min şehri Rebî‘ilâhir li sene tis‘a ve hamsîn ve elf.

Şuhûdü’l-hâl: Abdülvehhâb Efendi b. Abdülkerim el-imâm, Hüseyin Çavuş, Ahmed Halîfe b. ( ) el-müezzin, Hüseyin Halîfe b. Hüseyin el-kayyum.

(RUMELİ80 - cilt: 15, sayfa: 98 - Hüküm no: 76 - Orijinal metin no: [19b-1])﻿

﻿

﻿

77. Hüküm

Vefat eden Mustafa Efendi b. İlyas’ın Bosnalı câriyesi Fâtıma’nın hür olduğu

Sâbıkan Silistre beylerbeyisi olan düstûr-ı mükerrem müşîr-i müfahham İbrahim Paşa’nın dîvân efendisi ve bostancı oturağı olup mahmiye-i İstanbul’da Nevbethâne mahallesinde sâkin iken vefât eden Mustafa Efendi b. İlyas’ın li ebeveyn karındaşları ve vârisleri Zülfikār ve Abdurrahman ibney İlyas nâm kimesneler meclis-i şer‘-i hatîr-i lâzımü’t-tevkīrde, işbu râfi‘atü’l-kitâb açık kaşlı gök elâ gözlü kırmızı benizli orta boylu Fâtıma nâm câriye muvâcehesinde bi tav‘ihimâ ikrâr ve takrîr-i kelâm edip mûrisimiz mezbûr Mustafa Efendi’nin yedinde ve terbiyesinde olan mezbûre Fâtıma vilâyet-i Bosna’da Travnik nâm kasabada sâkin Yuvan nâm zimmî ve Matka nâm zimmîyeden mütevellîde olup hürretü’l-asldır, bi vechin mine’l-vücûh ve sebebin mine’l-esbâb üzerine da‘vâ ve nizâ‘ımız yokdur dediklerinde, mukırrân-ı mezbûrân Zülfikār ve Abdurrahman’ı minvâl-i meşrûh üzre cârî ve sâdır olan ikrârında el-mukarru lehâ’l-mezbûre Fâtıma bi’l-muvâcehe tasdîk ve bi’l-müşâfehe tahkīk etmeğin, mâ hüve’l-vâki‘ bi’t-taleb ketb olundu. Hurrire fi’l-yevmi’r-râbi‘ min şehri Rebî‘ilâhir li sene 1059.

Şuhûdü’l-hâl: Ali Çavuş b. Hasan, Mahmud b. Abdullah, İbrahim b. Mehmed, Hüseyin Çelebi b. Mustafa.

(RUMELİ80 - cilt: 15, sayfa: 99 - Hüküm no: 77 - Orijinal metin no: [19b-2])﻿

﻿

﻿

78. Hüküm

Hacı Sübhanverdi b. Hacı Mehmed’in alacaklı olduğu Sefer Bey b. Bayram ile sulhu

Vilâyet-i Anadolu’da Niğde Sancağı’nda Develi kazâsına tâbi‘ Sindelhöyük nâm karye ahâlîsinden el-Hâc Sübhanverdi b. el-Hâc Mehmed meclis-i şer‘-i hatîr-i lâzımü’t-tevkīrde, sâbıkan karye-i mezbûre zâbiti olan Sefer Bey b. Bayram tarafından sulh-ı âti’l-beyâna vekîl olup vekâleti bi mâ hüve nehcü’s-sübût şer‘an sâbite olan Mustafa Bey b. Abdullah mahzarında tav‘an ikrâr ve i‘tirâf edip bundan akdem mezbûr Sefer Bey karyemizde zâbit iken benim için koyun serika etmişsin deyû beni ahz ve habs edip nâ-hak yedimden bir re’s âl iğdiş bârgirimi ve bir re’s kır aygır atımı ve iki kaliçemi ve beş riyâlî kuruşumu ahz u kabz eylemişdi. Hâlâ mârrü’z-zikr iğdiş bârgir ve kır aygır at ve kaliçe ve beş riyâlî kuruş mezbûr Sefer Bey üzerine da‘vâ eylediğimde, ol dahi inkâr edip benim beyyinem olmamağla beynimize muslihûn tavassut edip zikr olunan iğdiş bârgir ve kır atımı ve kaliçe ve beş riyâlî kuruş da‘vâsından beni sulha vekîl olan Mustafa Bey ile yirmi kıt‘a riyâlî kuruş üzerine meclis-i akde müşârunileyh kaliçe üzerine an-inkâr sulh eylediklerinde, ben dahi sulh-ı mezbûru kabûl edip bedel-i sulh olan meblağ-ı mezbûr yirmi riyâlî kuruşu ve mârrü’z-zikr kaliçeyi merkūm Mustafa Bey yedinden meclis-i akde bi’t-tamâm ve’l-kemâl ahz u kabz edip husûs-ı mezbûra müte‘allika âmme-i da‘vâdan asîl-i mezbûrun zimmetini ibrâ-i âmm-ı kātı‘ü’n-nizâ‘la ibrâ ve iskāt eyledim. Min ba‘d husûs-ı mezbûra müte‘allika asîl-i mezbûr üzerine bi vechin mine’l-vücûh ve sebebin mine’l-esbâb da‘vâ ve nizâ‘ım kalmadı dedikde, mukırr-ı mezbûrun vech-i minvâl üzre cârî ve sâdır olan ikrârını el-mukarru lehü’l-merkūm vicâhen tasdîk ve şifâhen tahkīk edicek, mâ vaka‘a bi’t-taleb ketb olundu. Fi’l-yevmi’s-sânî min şehri Rebî‘ilâhir li sene 1059.

Şuhûdü’l-hâl: Hasan Beşe b. Ahmed, Sefer Beşe b. ( ) er-râcil, Mustafa b. Abdullah, Osman b. Abdullah.

(RUMELİ80 - cilt: 15, sayfa: 99 - Hüküm no: 78 - Orijinal metin no: [20a-1])﻿

﻿

﻿

79. Hüküm

Yorgi v. Vartalmo’nun alacaklı olduğu Vasil Reis v. Akas ve Aleksandri v. Lefter’in zimmetlerini ibra ettiği

Rodos ahâlîsinden Yorgi v. Vartalmo nâm zimmî meclis-i şer‘-i hatîr-i lâzımü’t-tevkīrde, vilâyet-i Anadolu’da Sürmene Kasaba[sı] ahâlîsinden Vasil Reis v. Akas ve Aleksandra v. Lefter nâm zimmîler mahzarlarında bi’t-tav‘ ikrâr ve i‘tirâf edip merkūmân Vasil Reis ve Aleksandra zimmetlerinde karz-ı şer‘îden yüz yirmi kıt‘a riyâlî kuruş hakkım olup hâlâ meblağ-ı mezbûrdan altmış riyâlî kuruşu merkūmân yedlerinden ahz u kabz edip meblağ-ı bâkī altmış kıt‘a riyâlî kuruş da‘vâsından berî olup merkūmân Vasil Reis ve Aleksandra’nın zimmetlerini ibrâ-i âmm-ı kātı‘ü’n-nizâ‘la ibrâ ve iskāt-ı tâmm-ı râfi‘ü’l-hisâm ile iskāt eyledim. Min ba‘d meblağ-ı bâkī-i mezbûr altmış kıt‘a riyâlî kuruşa müte‘allik merkūmân Vasil Reis ve Aleksandra üzerlerine bi vechin mine’l-vücûh ve sebebin mine’l-esbâb da‘vâ ve nizâ‘ ve hakkım yokdur dedikde, mukırr-ı mezbûru ikrâr-ı meşrûhunda el-mukarru lehü’l-merkūmân vicâhen tasdîk ve şifâhen tahkīk edicek, mâ vaka‘a bi’t-taleb ketb olundu. Hurrire fi’l-yevmi’r-râbi‘ min şehri Rebî‘ilâhir li sene tis‘a ve hamsîn ve elf.

Şuhûdü’l-hâl: Hüseyin Çavuş b. Ferhad el-mübâşir, Ali Çavuş b. Mehmed, Mustafa Çavuş b. Mehmed, Ahmed Çelebi b. Abdurrahman.

(RUMELİ80 - cilt: 15, sayfa: 100 - Hüküm no: 79 - Orijinal metin no: [20a-2])﻿

﻿

﻿

80. Hüküm

Mustafa Bey b. Taşkun’un alacaklı olduğu Anadolu beylerbeyi Hacı İbrahim Paşa b. Abdullah ile sulhu

Gedüs kazâsına tâbi‘ Pazar nâm karyeden Mustafa Bey b. Taşkun meclis-i şer‘-i şerîfde, sâbıkan Anadolu Eyâleti’ne mutasarrıf olan düstûr-ı mükerrem müşîr-i müfahham el-Hâc İbrahim Paşa b. Abdullah tarafından sulh-ı âti’l-beyâna vekîl olup vekâleti bi mâ hüve nehcü’s-sübût şer‘an sâbite olan Mısırlı Mehmed Çavuş b. Abdülkerim mahzarında tav‘an ikrâr ve i‘tirâf edip müvekkili mûmâ-ileyh eyâlet-i mezbûreye mutasarrıf iken, sen kan etmişsin deyû benden iki yüz otuz riyâlî kuruşumu nâ-hak ahz u kabz edip hâlâ zafer bulduğumda meblağ-ı mezbûr iki yüz otuz riyâlî kuruşu müvekkili mûmâ-ileyh el-Hâc İbrahim Paşa’dan da‘vâ ve taleb eylediğimde, ol dahi bi’l-külliye inkâr edip adem-i beyyinem ile yemîn sadedinde iken beynimize muslihûn tavassut edip meblağ-ı mezkûr iki yüz otuz riyâlî kuruş hakkım da‘vâsından beni sulha vekîl olan mezbûr Mısırlı Mehmed Çavuş ile an-inkâr yirmi beş riyâlî kuruş üzerine inşâ-i akd-i sulh eylediklerinde, ben dahi sulh-ı mezbûru kabûl ve bedel-i sulh olan meblağ-ı mezbûr yirmi beş riyâlî kuruş vekîl-i mezbûr Mısırlı Mehmed Çavuş yedinde tamâmen ahz u kabz eyleyip min ba‘d meblağ-ı müdde‘â iki yüz otuz riyâlî kuruş da‘vâsından mûmâ-ileyh el-Hâc İbrahim Paşa’nın ve kethüdâsı Ebûbekir Ağa b. Mustafa’nın ve etbâ‘ından Ali Ağa b. Abdullah’ın zimmetini ibrâ-i âmm-ı kātı‘ü’n-nizâ‘la ibrâ ve iskāt eyledim. Min ba‘d müvekkili mûmâ-ileyh el-Hâc İbrahim Paşa ve etbâ‘ı mezbûrûn üzerinde meblağ-ı müdde‘â iki yüz otuz riyâlî kuruşa müte‘allika bi vechin mine’l-vücûh ve sebebin mine’l-esbâb da‘vâ ve nizâ‘ım ve alâka ve hakkım kalmadı dedikde, vekîl-i mezbûr Mısırlı Mehmed Çavuş bi’l-muvâcehe tasdîk ve bi’l-müşâfehe tahkīk edicek, mâ hüve’l-vâki‘ bi’t-taleb ketb ü imlâ olundu. Fi’l-yevmi’r-râbi‘ [min] şehri Rebî‘ilâhir li sene tis‘a ve hamsîn ve elf.

Şuhûdü’l-hâl: Hamza Beşe b. Ahmed, Mehmed Beşe b. Mustafa, Mustafa Çavuş b. Hasan, el-Hâc Hüseyin b. Hasan.

(RUMELİ80 - cilt: 15, sayfa: 100 - Hüküm no: 80 - Orijinal metin no: [20b-1])﻿

﻿

﻿

81. Hüküm

Papa Polo v. Milo, Baroş v. Evren ve Yani v. İstamo’nun Bayram Çavuş b. Mustafa’ya borçları olduğu

Vilâyet-i Rumeli’nde Dimetoka kazâsına tâbi‘ Küçük nâm karyeden Papa Polo v. Milo ve Baroş v. Evren ve Yani v. İstamo nâm zimmîler meclis-i şer‘-i hatîr-i lâzımü’t-tevkīrde, işbu râfi‘ül-kitâb Bayram Çavuş b. Mustafa mahzarında her biri bi’t-tav‘i’s-sâf ikrâr ve i‘tirâf edip mezbûr Bayram Çavuş yedinden karyemizin ba‘zı mesâlihi için ma‘an yirmi altı bin fıddî râyic fi’l-vakt akçe istikrâz ve ahz u kaz edip ve mesâlih-i karye-i mezbûreye sarfla meblağ-ı mezbûr merkūm Bayram Çavuş’a zimmetimizde lâzımü’l-edâ deynimiz olduğundan gayrı mezbûr Bayram Çavuş yedinden müşterâ ve makbûz semeni târih-i kitâbdan dört ay tamâmına değin müeccel olmak üzre dört zirâ‘ yeşil karkaşone? çuka semeninden dahi sekiz yüz cedîd akçe merkūm Bayram Çavuş’a zimmetimizde lâzımü’l-edâ ve vâcibü’l-kazâ deynimiz olduğundan sonra meblağ-ı mezbûrdan her birimiz âharın zimmetine lâzım gelen meblağa ehad-ı tarafeynin emriyle kefâlet-i sahîha-i şer‘iyye ile kefîl olduk dediklerinde, mukırrûn-ı mezbûrûnu ikrâr-ı meşrûhlarında el-mukarru lehü’l-mezbûr vicâhen tasdîk ve şifâhen tahkīk eyledikden sonra meblağ-ı mezbûrun mecmû‘una mahmiye-i İstanbul’da Sultan Selim kurbunda Hoca Yunus mahallesinde sâkin Osman Çavuş b. Abdullah dahi tarafeynden emr ve kabûlü hâviye kefâlet-i sahîha-i şer‘iyye ile kefîl olmağın, mâ hüve’l-vâki‘ bi’t-taleb ketb olundu. Hurrire fi’l-yevmi’s-sâlis min şehri Rebî‘ilâhir li sene tis‘a ve hamsîn ve elf.

Şuhûdü’l-hâl: Hüseyin Çavuş b. Mehmed, Mustafa Çelebi b. Receb Efendi, Ahmed Efendi b. Abdullah, Ahmed Çelebi b. Abdurrahman.

(RUMELİ80 - cilt: 15, sayfa: 101 - Hüküm no: 81 - Orijinal metin no: [20b-2])﻿

﻿

﻿

82. Hüküm

Râbia bt. Mehmed ile Abdülkerim b. Hacı Ali’nin boşandığı

Husûs-ı âti’l-beyânı mahallinde tahrîr için bi’l-iltimâs cânib-i şer‘-i enverden irsâl olunan Mevlânâ Sunullah Efendi b. Ebûbekir mahmiye-i İstanbul’da Oruc Gāzi mahallesinde vâki‘ Abdülkerim Efendi b. el-Hâc Ali’nin icâre ile sâkin olduğu menzile varıp huzûr-ı müslimînde akd-i meclis eyledikde, menzili mezbûrda sâkine Râbia Hâtun bt. Mehmed Efendi meclis-i merkūmda zevci işbu râfi‘ül-kitâb mezbûr Abdülkerim Efendi mahzarında tav‘an ikrâr ve takrîr-i kelâm edip mezbûr Abdülkerim Efendi’nin zevce-i menkûhası iken beynimizde şikāk ve bir birimizden nizâ‘ ve a‘râz vâki‘ olmakla, mezbûr Abdülkerim Efendi’nin zimmetinde nikâhım ma‘kūd yirmi bin cedîd râyic fi’l-vakt akçe mehr-i müeccelimin dokuz bin altı yüz akçesi mukābelesinde işbu uzun boylu açık kaşlı ayakları eğri esvedü’l-levn zenciyyetü’l-asl müslimetü’l-mille Fâtıma bt. Abdullah nâm câriyesini alıp kabz eyledikden sonra on bin dört yüz akçe mehr-i müeccel üzerine ve nafaka-i iddetim ve me’ûnet-i süknâm üzerine ve bin elli beş senesi gurresinde târih-i kitâb gurresine gelinceye değin yevmî beş akçeden kırk dört ayda müctemi‘ olan otuz üç bin akçe nafaka-i mefrûzam üzerine mezbûr Abdülkerim Efendi ile tav‘an muhâla‘a edip zevciyyet da‘vâ[sın]dan ve târih-i kitâba gelince cemî‘ da‘vâ ve mütâlebât ve eymân ve muhâsamâtdan birbirimizin zimmetini ibrâ-i âmm-ı kātı‘ü’n-nizâ‘la ibrâ eyledik. Min ba‘d merkūm Abdülkerim üzerine bi vechin mine’l-vücûh ve sebebin mine’l-esbâb da‘vâ ve hakkım yokdur dedikde, mezbûr Abdülkerim Efendi vech-i meşrûh üzre hul‘ ve ibrâ eylediğini vicâhen tasdîk ve şifâhen tahkīk etmeğin, mâ hüve’l-vâki‘ hâli mevlânâ-yı mezbûr mahallinde ketb ve tahrîr, ba‘de meclis-i şer‘a gelip alâ vukū‘ihî ihbâr ve takrîr etmeğin, mâ hüve’l-vâki‘ bi’t-taleb ketb olundu. Fi’l-yevmi’r-râbi‘ [min] şehri Rebî‘ilâhir li sene tis‘a ve hamsîn ve elf.

Şuhûdü’l-hâl: Mehmed Efendi b. es-Seyyid ( ), Abdülbâkī Çelebi b. Hasan, Fethi Efendi b. Halil el-müderris, Mehmed Ağa b. Mahmud, Ali Bey b. Ahmed, Mehmed b. Ahmed, Ali b. İbrahim.

(RUMELİ80 - cilt: 15, sayfa: 102 - Hüküm no: 82 - Orijinal metin no: [21a-1])﻿

﻿

﻿

83. Hüküm

Halil Çorbacı b. İbrahim’in Osman Çelebi b. Muharrem’e verdiği bogasiyi noksansız teslim aldığı

Dârü’l-hilâfeti’l-aliyye mahmiye-i Kostantıniyye’de Nişancı Paşa-yı Atîk mahallesinde sâkin tüccâr tâifesinden Halil Çorbacı b. İbrahim meclis-i şer‘-i hatîr-i lâzımü’t-tevkīrde, tâife-i mezbûreden işbu sâhibü’l-kitâb Osman Çelebi b. Muharrem mahzarında bi’t-tav‘i’s-sâf ikrâr ve i‘tirâf edip bundan akdem mezbûr Osman Çelebi’ye on denk morlu bogasini vedî‘a vaz‘ ve teslîm edip ol dahi yedimden ahz ve tesellüm eylemişdi. Hâlâ zikr olunan on denk bogasiyi mezbûr Osman Çelebi yedinden bi aynihâ tamâmen ahz u kabz eyledim. Min ba‘d târih-i kitâba gelince husûs-ı mezbûra müte‘allika ve sâir hukūk-ı ma‘lûme ve mechûleye müte‘allika mezbûr Osman Çelebi üzerine bi vechin mine’l-vücûh ve sebebin mine’l-esbâb da‘vâ ve nizâ‘ım ve hakkım kalmadı dedikde, mukırr-ı mezbûrun vech-i meşrûh üzre cârî ve sâdır olan ikrârını el-mukarru lehü’l-mezbûr vicâhen tasdîk ve şifâhen tahkīk edicek, mâ hüve’l-vâki‘ bi’t-taleb ketb olundu. Hurrire fi’l-yevmi’r-râbi‘ min şehri Rebî‘ilâhir li sene tis‘a ve hamsîn ve elf.

Şuhûdü’l-hâl: Ali Bey b. ( ) el-mübâşir, Abdullah Çelebi Kadızâde, Yahya Bey b. Zekeriya, Mustafa Efendi.

(RUMELİ80 - cilt: 15, sayfa: 103 - Hüküm no: 83 - Orijinal metin no: [21a-2])﻿

﻿

﻿

84. Hüküm

Hasan b. Mehmed’in Saraylı Selâmet Hâtun’dan kalan yarım menzil hissesini Mehmed Ağa b. Ahmed’e sattığı

Mahmiye-i İstanbul’da Topkapısı kurbunda Yenikapı dâhilinde Evliyâ Hoca mahallesinde sâkine iken bundan akdem vefât eden Saraylı Selâmet Hâtun bt. Abdullah’ın verâseti, zevc-i metrûku Müteferrika Mehmed Ağa b. Ahmed’e ve sulbî sagīr oğlu Mustafa Çelebi b. Memi Usta’ya ve sulbiye sagīre kızı Ümmühâni’ye münhasıra olup ba‘dehâ mezbûre Ümmühâni vefât edip verâseti babası mezbûr Mehmed Ağa’ya münhasıra olup ba‘dehâ mezbûr Mustafa Çelebi dahi vefât edip verâseti babası mezbûr Memi Usta’nın li ebeveyn ammi oğlu olup Hersek Sancağı’nda Novasin kazâsında Basile [Basilye] nâm karyeden Hasan b. Mehmed’e münhasıra olup ve müteveffât-ı evvelin terekesi bi hasebi’l-münâsahati’l-mezbûre dört sehim i‘tibâr olunup sihâm-ı mezbûreden iki sehimi mezbûr Mehmed Ağa’ya ve iki sehimi dahi mezbûr Hasan’a isâbet eylediği şer‘an mütehakkık oldukdan sonra mezbûr Hasan meclis-i şer‘-i hatîr-i lâzımü’t-tevkīrde, işbu sâhibü’l-kitâb mezbûr Mehmed Ağa mahzarında tav‘an ikrâr ve i‘tirâf edip mahalle-i mezbûrede vâki‘ bir tarafı Canbaz Mehmed Beşe hâtunu İsmihân Hâtun bt. Ahmed mülküne ve bir tarafı Bâli Çelebi b. Abbas mülküne ve bir tarafı Abdurrahman Bey b. ( ) nâm bevvâb-ı Sultânî mülküne ve bir tarafı tarîk-i âmma müntehî iki bâb fevkānî ve bir bâb tahtânî odayı ve ahûru ve müşterek su kuyusunu ve bahçeyi ve kenîfi müştemil cemî‘ menzil müteveffât-ı evvel olan mezbûre Selâmet Hâtun’un terekesinden olup minvâl-i meşrûh üzre menzili mezbûrun nısf-ı şâyi‘i oğlu mezbûr Mustafa Çelebi’den bana irs-i şer‘î ile isâbet ve intikāl eyleyip yedime ve taht-ı tasarrufuma dâhil oldukdan sonra cemî‘ menzili mezkûrda olan nısf hisse-i şer‘iyyemi, kâffe-i hukūkuyla mezbûr Mehmed Ağa’ya on dokuz bin iki yüz fıddî râyic fi’l-vakt akçeye tarafeynden îcâb ve kabûlü hâvî bey‘-i bâtt-ı sahîh-i şer‘î ile bey‘ ve teslîm eyledim, ol dahi nefsi için iştirâ ve tesellüm eyleyip semen-i mezbûr on dokuz bin iki yüz akçeyi mezbûr Mehmed Ağa bana def‘ ü teslîm edip ben dahi yedinden tamâmen ahz u kabz eyledim. Min ba‘d cemî‘ menzili mezbûr merkūm Mehmed Ağa’nın mülk ve hakkıdır benim bi vechin mine’l-vücûh hakkım kalmadı dedikde, gıbbe’t-tasdîki’ş-şer‘î mâ vaka‘a bi’t-taleb ketb olundu. Hurrire fi’l-yevmi’s-sânî min şehri Rebî‘ilâhir li sene 1059.

Şuhûdü’l-hâl: Abdullah Efendi b. Mehmed imâm, İbrahim Usta b. Mehmed, Ahmed Usta b. Abdullah.

(RUMELİ80 - cilt: 15, sayfa: 103 - Hüküm no: 84 - Orijinal metin no: [21b-1])﻿

﻿

﻿

85. Hüküm

Hasan Beşe b. Malkoç’un Mehmed Beşe b. Ali’ye bazı mülk hisselerini satıp bazılarının da tasarruf hakkını bıraktığı

Vilâyet-i Rumeli’nde Piremedi kazâsına tâbi‘ Vetiş nâm karyeden Hasan Beşe b. Malkoç meclis-i şer‘-i hatîr-i lâzımü’t-tevkīrde, yine karye-i mezbûreden işbu râfi‘ül-kitâb Mehmed Beşe b. Ali mahzarında bi’t-tav‘i’s-sâf ikrâr ve i‘tirâf edip karye-i mezbûrede vâki‘ bir tarafı Hüseyin Beşe b. Ahmed mülküne ve bir tarafı bayıra ve bir tarafı tarîk-i âmma müntehî bir bâb odayı müştemil cemî‘ mülk menzilden benim hisse-i şer‘iyyem olan dört sehimden bir sehm-i şâyi‘ini, cemî‘ tevâbi‘ ve levâhıkı ile ve yine menzili mezbûre muttasıl bir tarafı Ali nâm kimesne bağına ve bir tarafı Koca Durmuş bağına ve bir tarafı Mehmed b. Hasan bağına ve bir tarafı tarîk-i âmma müntehî üç çapalık cemî‘ mülk bağdan dahi kezâlik dört sehimden bir sehim hisse-i şâyi‘amı dahi cemî‘ hukūk ve levâhıkı ile ve yine karye-i mezbûre sınırında vâki‘ bir tarafı Mehmed Beşe mülküne ve bir tarafı Mehmed b. Davud mülküne ve bir tarafı vâdiye ve bir tarafı Davud tasarrufunda olan tarlaya müntehî bostan yerinden dahi kezâlik dört sehimden bir sehm-i şâyi‘i hisse-i şer‘iyyemi dahi cemî‘ tevâbi‘ ve levâhıkı ile merkūm Mehmed Beşe’ye bi safkatin vâhidetin iki bin fıddî râyic fi’l-vakt akçeye bey‘-i bâtt-ı sahîh ile bey‘ ve teslîm edip ol dahi minvâl-i muharrer üzre iştirâ ve tesellüm eyledikden sonra yine menzili mezbûra muttasıl iki tarafı Hüseyin b. Ahmed tarlasına ve bir tarafı menzili mezbûra ve bir tarafı müşterî-i mezbûr Mehmed Beşe bağına müntehî birbirine mülâsık iki kıt‘a tarlanın dahi taht-ı tasarrufumda olan dört sehimden bir sehim hissemi sâhib-i arz ma‘rifetiyle merkūm Mehmed Beşe’ye bin fıddî râyic fi’l-vakt akçe mukābelesinde ferâğ ve tefvîz ve teslîm, ol dahi minvâl-i muharrer üzre tefevvüz ve tesellüm ve kabûl eyledikden sonra hâlâ semen-i mezbûr iki bin akçe ve bedel-i ferâğ olan bin akçe cem‘an üç bin cedîd akçeyi mezbûr Mehmed Beşe yedinden tamâmen ahz u kabz eyledim dedikde, mukırr-ı mezbûru ikrâr-ı meşrûhunda el-mukarru lehü’l-mezbûr vicâhen tasdîk ve şifâhen tahkīk edicek, mâ vaka‘a bi’t-taleb ketb olundu. Hurrire fi’l-yevmi’r-râbi‘ min şehri Rebî‘ilâhir li sene 1059.

Şuhûdü’l-hâl: Hasan Beşe b. Ali, Sinan Beşe [b.] Mehmed, Ahmed Beşe b. Mustafa, Durmuş b. Hasan.

(RUMELİ80 - cilt: 15, sayfa: 104 - Hüküm no: 85 - Orijinal metin no: [22a-1])﻿

﻿

﻿

86. Hüküm

Köse Ali Ağa’nın Yusuf Çavuş’a çadır satışından olan alacağını tahsil ettiği

Mahmiye-i İstanbu[l’da] Tülbentçi Hüsam mahallesinde sâkin Köse Ali Ağa b. Hasan nâm kimesne meclis-i şer‘-i şerîfde, işbu râfi‘ül-kitâb Yusuf Çavuş b. Ahmed Ağa mahzarında tav‘an ikrâr ve takrîr-i kelâm edip mezbûr Yusuf Çavuş zimmetinde müvekkilim olup yedimden müşterâ ve makbûz on hazîneli bir müsta‘mel çadır bahâsından on bin cedîd râyic fi’l-vakt akçe hakkımdan bir def‘a altı yüz akçe ve bir def‘a bin iki yüz altmış akçeyi dahi merkūm Yusuf Bey’in yedinden tamâmen alıp kabz eylediğimde, meblağ-ı mezbûr üç bin akçeden mezbûr Yusuf Çavuş üzerinde bir akçe ve bir habbe hakkım bâkī kalmamışdır, zimmeti berî olmuşdur dedikde, gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’l-âşir min şehri Rebî‘ilâhir li sene tis‘a ve hamsîn ve elf.

Şuhûdü’l-hâl: Mehmed b. Resûl, Yusuf b. Abdullah, Mehmed Çavuş b. Bektaş, Yahya [b.] Zekeriya.

(RUMELİ80 - cilt: 15, sayfa: 105 - Hüküm no: 86 - Orijinal metin no: [22a-2])﻿

﻿

﻿

87. Hüküm

Ümmühâni bt. Mehmed Çelebi’nin ferâğ davasında Atâullâh Çelebi b. Mustafa ile sulhu

Mahmiye-i İstanbul’da Çerağī Hamza mahallesinde sâkin iken vefât eden Mehmed Çelebi b. Sinan’ın sulbiye kebîre kızı Ümmühâni Hâtun meclis-i şer‘-i hatîrde, işbu râfi‘ül-kitâb Atâullâh Çelebi b. Mustafa mahzarında tav‘an ikrâr ve takrîr-i kelâm edip merhûme Sufiye Fâtıma Sultan Vakfı’ndan olup mahalle-i mezbûrede vâki‘ bir tarafı tarîk-i âm ve iki tarafı tarîk-i hâssa ve bir tarafı vakf-ı mezbûrdan olup Fâtıma nâm hâtun tasarrufunda olan odaya müntehî cemî‘ menzil icâre-i mu‘accele ve beher şehr onar akçe icâre-i müeccele ile bundan akdem vefât eden babam mezkûr Mehmed Çelebi’nin ile’l-vefât taht-ı tasarrufunda olup ba‘de vefâtihî menzili mezbûrun nısfı bana ve nısf-ı âharı dahi sulbî sagīr oğlu karındaşım Hüseyin’e intikāl eyledikde, ben sagīr olduğum hâlde kıbel-i şer‘-i enverden mansûbe vasîmiz olan vâlidemiz Saliha Hâtun bt. Mustafa cemî‘ menzili mezbûru zarûret-i nafaka için mezbûr Atâullâh Çelebi’ye on iki bin cedîd akçeye vakf-ı mezbûr mütevellîsi ma‘rifetiyle tefvîz ve teslîm edip ol dahi tefevvüz ve tesellüm eyledikden sonra bedel-i tefvîz olan on iki bin akçeyi yedinden tamâmen ahz u kabz eylemişdi. Hâlâ ben âkil olmağla cemî‘ menzili mezbûrun nısf-ı şâyi‘inde olan altı bin akçesi bedel-i tefvîz mislinden noksân-ı fâhişledir deyû da‘vâ ve nısf hissemi ahz murâd eylediğimde, beynimizde münâza‘ât-ı kesîre ve muhâsamât-ı şedîde vâkı‘a olmuşdu. El-hâletü hâzihî beynimizde muslihûn tavassut edip da‘vâ-yı gabn-ı mezbûrdan beni mezbûr Atâullâh Çelebi ile üç bin iki yüz cedîd akçe üzerine inşâ-i akd-i sulh eylediklerinde, ben dahi sulh-ı mezbûru kabûl ve bedel-i sulh olan üç bin iki yüz akçeyi mezbûr Atâullâh Çelebi’nin yedinden tamâmen alıp kabz edip mârrü’z-zikr nısf menzil da‘vâsından ve târih-i kitâba gelince cemî‘ da‘vâdan berî olup mezbûr Atâullâh Çelebi’nin zimmetini ibrâ eyledim. Min ba‘d mezbûr Atâullâh Çelebi üzerine bi vechin mine’l-vücûh ve sebebin mine’l-esbâb da‘vâ ve hakkım kalmadı dedikde, gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’t-tâsi‘ ve’l-ışrîn min şehri Rebî‘ilevvel li sene tis‘a ve hamsîn ve elf.

Şuhûdü’l-hâl: Ali Çelebi b. Mustafa korucu, Ahmed Çelebi b. Ali el-kâtib, el-Hâc Mehmed b. Hızır el-Hammâmî, Yusuf Bey b. ( ), Mehmed Bey b. Hasan.

(RUMELİ80 - cilt: 15, sayfa: 105 - Hüküm no: 87 - Orijinal metin no: [22b-1])﻿

﻿

﻿

88. Hüküm

Hacı Mehmed’e ait olup Süleymaniye Dârüşşifâsı’na emanet konulan katırın sahibinden haber çıkmaması üzerine tabhâne için satıldığı

Mahmiye-i İstanbul’da hâlâ Süleymaniye Dârü’ş-şifâsı’nda reis-i etıbbâ olan Atâzâde Ahmed Efendi tarafından bey‘-i âti’l-beyâna vekîl olup vekâleti bi mâ hüve nehcü’s-sübût şer‘an sâbite olan Tabîb-i Sâlis es-Seyyid İbrahim Çelebi b. ( ) meclis-i şer‘de takrîr-i kelâm edip el-Hâc Mehmed nâm mükârî iki re’s katırını bin elli dokuz Saferi evâsıtında zikr olunan Süleymaniye Tabhânesi ahûrunda koyup kendi gaybet-i münkatı‘a ile gaybet etmekle, zikr olunan tabhânenin mâl-ı mefkūd beytülmâlı dârü’ş-şifâsına mahsûl kayd olmakla, müvekkilim mezbûr Ahmed Efendi dahi ber-mûceb-i kayd-ı meşrûh mâl-ı mefkūd beytülmâl emîni olması hasebiyle zikr olunan katırları kırk günden mütecâviz ve sâhibine rücû‘ şartıyla yevmî onar akçe nafaka nakd-i mefrûza ile infâk eylemişdir. Hâlâ müddet-i örfiyyeleri tamâm olmakla, sıyâneten li mâli’l-mâlik zikr olunan katırların bey‘ olunmasına kıbel-i şer‘den izin taleb ederim dedikden sonra zikr olunan iki re’s katır gāib-i mezbûrun olduğu müddet-i örfiyyeleri dahi münkaziye olduğu hâkim-i muvakki‘-i kitâb huzûrunda şer‘an sâbit oldukdan sonra bey‘a izin verip, zikr olunan katırlar sûk-ı sultânîde bey‘ men‘ yezîd olunup rağabât-ı nâs bi’l-külliye münkatı‘a oldukdan sonra iki bin üç yüz akçe işbu hâzır bi’l-meclis Musa Efendi b. İlyas’ın üzerinde karâr edip ziyâde ile tâlib-i âhar olmadığı mütehakkık oldukdan sonra hâkim-i muvakki‘-i kitâbdan bey‘a emr-i şer‘î sudûrundan sonra mezbûr es-Seyyid İbrahim Çelebi zikr olunan katırları mezbûr Musa Efendi’ye iki bin üç yüz râyic fi’l-vakt akçe[ye] tarafeynden îcâb ve kabûlü hâvî bey‘-i kat‘î ile bey‘ edip beytülmâl emîni yedinden bi’t-tamâm ahz u kabz ve tesellüm etmeğin, mâ vaka‘a bi’t-taleb ketb olundu. Fi’l-yevmi’s-sâdis min şehri Rebî‘ilâhir sene 1059.

Şuhûdü’l-hâl: Ahmed Efendi b. Abdülbâkī, Mustafa Çelebi b. Abdurrahman, Kâtibü’l-hurûf Mustafa Çelebi b. Hasan Efendi, Hüseyin Çelebi b. Abdi.

(RUMELİ80 - cilt: 15, sayfa: 106 - Hüküm no: 88 - Orijinal metin no: [22b-2])﻿

﻿

﻿

89. Hüküm

Varvar Ali Paşa’nın oğlu ve vârisi Mustafa Bey’in idam edilen babasında kalan alacağının terekeden tahsili

Husûs-ı âti’l-beyânın mahallinde istimâ‘ı lâzım gelmeğin, bi’l-iltimâs hâkim-i muvakki‘-i kitâb tûbâ-lehû ve hüsnü me’âb dahi mahmiye-i İstanbul’da Emin Nureddin mahallesinde hâlâ çavuşbaşı olan umdetü’l-emâcid ve’l-ekârim Abdülfettâh Ağa b. Mehmed’in çavuşbaşılık için ittihâz eylediği menzile varıp akd-i meclis-i şer‘-i şerîf eyledikde, bundan akdem eyâlet-i Rum’dan ma‘zûl olup katl olunan Varvar Ali Paşa b. Behram’ın sulbî kebîr oğlu Mustafa Bey meclis-i ma‘kūdda, müteveffâ-yı mezbûr üzerine li ecli isbâti’d-düyûn hâkim-i muvakki‘-i mûmâ-ileyh vasî nasb edip vesâyeti kabûl eden Cafer Çavuş b. Sefer mahzarında üzerine takrîr-i da‘vâ edip babam ve mûrisim müteveffâ-yı mezkûr Varvar Ali Paşa benim berât-ı âlîşân ile mutasarrıf olup Vidin Sancağı’nda Vulkavaslavna? nâm ze‘âmetin senede altı bin riyâlî kuruş mahsûlünü ahz u kabz ve mesârifine sarfla istihlâk eyledikden sonra hâl-i sıhhat ve nefâz-ı tasarrufâtında, benim için oğlum Mustafa’nın ze‘âmeti mahsûlünden istihlâk eylediği altı bin riyâlî kuruş oğlum Mustafa’ya zimmetimde vâcibü’l-edâ deynim vardır deyû tav‘an ikrâr dahi eylemişdir, vefât edip zimmetinde meblağ-ı mezkûr altı bin riyâlî kuruşu kalmışdır suâl olunup terekesinden alıverilmesin taleb ederim dedikde, gıbbe’s-suâl vasiyy-i mezbûr inkâr edicek, müdde‘î-i mezbûr Mustafa Bey’den da‘vâ-yı meşrûhasını mübeyyine beyyine taleb olundukda, udûl-i ahrâr-ı ricâl-i müslimînden olup mahmiye-i mezbûrede Cerrâh Câmi‘i kurbunda Kürkçübaşı mahallesinde sâkin Abdürrahim Ağa b. Mehmed Ağa ve Ayasofya-i Kebîr’de Haseki odalarında sâkin Kasım Bey b. Hüseyin nâm kimesneler meclis-i ma‘kūda li ecli’ş-şehâde hâzırân olup gıbbe’l-istişhâd her biri şehâdet edip fi’l-hakīka işbu Mustafa Bey’in baba ve mûrisi müteveffâ-yı mezkûr Varvar Ali Paşa hâl-i sıhhat ve nefâz-ı tasarrufâtında bezim huzûrumuzda işbu müdde‘î Mustafa Bey için oğlum Mustafa’nın Vidin Sancağı’nda Vulkavasla[v]na? nâm ze‘âmetinin senede altı bin riyâlî kuruş mahsûlünü ahz u kabz ve mesârifine sarf edip meblağ-ı mezkûr altı bin riyâlî kuruş <

(RUMELİ80 - cilt: 15, sayfa: 107 - Hüküm no: 89 - Orijinal metin no: [23a-1])﻿

﻿

﻿

90. Hüküm

Nasto, Mosi ve Kerdan adlı kürkçülerin Gardan v. Yuvan’da samur kuyruğu satışından kalan alacaklarını tahsil edip zimmetini ibra ettikleri

Kürkçü tâifesinden Nasto v. Kosta ve Mosi v. Niko ve Kerdan v. İsteviko nâm zimmîler meclis-i şer‘-i hatîr-i lâzımü’t-tevkīrde, işbu sâhibü’l-vesîka Gardan v. Yuvan nâm zimmî muvâcehesinde her biri tav‘an ikrâr edip bundan akdem merhûm Sultan İbrahim Hân hazretlerinin zamânında mezbûr Gardan bizden merhûm-ı müşârunileyh için dört yüz yetmiş aded samur kuyruğunu her adedi otuz birer akçeye olmak üzre cem‘an on dört bin beş yüz akçeye bâtten iştirâ ve tesellüm eylemişdi. Hâlâ semen-i mezbûru merkūm Gardan’dan da‘vâ ve taleb eylediğim[iz]de, ol dahi ikrâr edip lâkin ziyâde bahâ ile iştirâ eyledim deyû edâdan imtinâ‘ etmekle, beynimizde münâza‘ât-ı kesîre vâkı‘a olmuşdu. El-hâletü hâzihî beynimize muslihûn tavassut edip mârrü’z-zikr kuyruğun her adedi yirmişer akçeye olmak üzre cem‘an dokuz bin dört yüz akçe üzerine sulh eylediklerinde, biz dahi sulh-ı mezbûru kabûl ve bedel-i sulh olan meblağ-ı mezbûr dokuz bin dört yüz akçeyi merkūm Gardan yedinden tamâmen ahz u kabz edip semen-i mezbûr da‘vâsından berî olup mezbûr Gardan’ın zimmetini ibrâ-i âmm-ı kātı‘ü’n-nizâ‘la ibrâ ve iskāt eyledik dediklerinde, mukırrûn-ı mezbûrûnun vech-i meşrûh üzre cârî olan ikrârlarını el-mukarru lehü’l-mezbûr vicâhen tasdîk edicek, mâ vaka‘a bi’t-taleb ketb olundu. Hurrire fi’l-yevmi’s-sâdis min Rebî‘ilâhir sene 1059.

Şuhûdü’l-hâl: Ahmed Çavuş b. Ali el-mübâşir, Süleyman Ağa b. Pîrî muhzırbaşı, Hasan Beşe b. İbrahim, el-Hâc Hasan b. Safer, Sinan Bey b. İbrahim.

(RUMELİ80 - cilt: 15, sayfa: 108 - Hüküm no: 90 - Orijinal metin no: [23a-2])﻿

﻿

﻿

91. Hüküm

Vefat eden Mustafa Efendi b. İlyas’ın câriyesi Zamâne’nin hür olduğu

Sâbıkan Silistire beylerbeyisi olan düstûr-ı mükerrem müşîr-i müfahham İbrahim Paşa dîvân efendisi ve bostancı oturağı olup mahmiye-i İstanbul’da Nevbethâne mahallesinde sâkin iken vefât eden Mustafa Efendi b. İlyas’ın li ebeveyn karındaşları ve vârisleri Zülfikār ve Abdurrahman b. İlyas nâm kimesneler meclis-i şer‘-i hatîr-i lâzımü’t-tevkīrde, işbu bâ‘isetü’l-kitâb açık kaşlı kara gözlü sağ haddinde et beni olan Zamâne nâm hürre muvâcehesinde bi tav‘ihimâ ikrâr ve takrîr-i kelâm edip mûrisimiz mezbûr Mustafa Efendi’nin yedinde ve terbiyesinde olan mezbûre Zamâne vilâyet-i Bosna’da Travnik nâm kasabada sâkin Marko nâm zimmî ve Aniçe zimmîyeden mütevellîde olup hürretü’l-asldır, bi vechin mine’l-vücûh ve sebebin mine’l-esbâb üzerine da‘vâ ve nizâ‘ımız yokdur dediklerinde, mukırrân-ı mezbûrân Zülfikār ve Abdurrahman’ı minvâl-i meşrûh üzre cârî ve sâdır olan ikrârlarında el-mukarru lehâ’l-mezbûre Zamâne bi’l-muvâcehe tasdîk ve bi’l-müşâfehe tahkīk [edicek], mâ hüve’l-vâki‘ bi’t-taleb ketb olundu. Fi’l-yevmi’r-râbi‘ min şehri Rebî‘ilâhir li sene tis‘a ve hamsîn ve elf.

Şuhûdü’l-hâl: Ali Çavuş b. Hasan, Mahmud b. Abdullah, İbrahim b. Mehmed, Hüseyin b. Mustafa, Yahya Bey, Ahmed Çelebi [b.] Abdülbâkī, Osman Çelebi b. Mehmed, Mustafa Çelebi b. Abdurrahman, Mustafa b. Mehmed.

(RUMELİ80 - cilt: 15, sayfa: 109 - Hüküm no: 91 - Orijinal metin no: [23b-1])﻿

﻿

﻿

92. Hüküm

İlya v. Mosi’nin idam edilen Varvar Ali Paşa’daki alacağının terekesinden ödenmesi

Husûs-ı âti’l-beyânın sudûrunun mahallinde istimâ‘ı lâzım gelmekle, bi’l-iltimâs hâkim-i muvakki‘-i [kitâb] tûbâ-lehû ve hüsnü me’âb dahi mahmiye-i İstanbul’da Emin Nureddin mahallesinde hâlâ çavuşbaşı olan umdetü’l-emâcid ve’l-ekârim Abdülfettâh Ağa b. Mehmed’in çavuşbaşılık için ittihâz eylediği menzile varıp akd-i meclis-i şer‘-i şerîf eyledikde, mahmiye-i İstanbul’da sâkin ( ) cemâ‘atinden İlya v. Mosi nâm Yahudi meclis-i ma‘kūdda, bundan akdem eyâlet-i Rum’dan ma‘zûl olup katl olunan Varvar Ali Paşa [b.] Behram’ın sulbî kebîr oğlu ve vârisi olup terekesine vaz‘-ı yed eden Mustafa Bey nâm şâbb-ı âkil ve bâliğ mahzarında üzerine takrîr-i da‘vâ edip işbu Mustafa Bey’in baba ve mûrisi müteveffâ-yı mezbûrdan cihet-i düyûn-ı şer‘îden üç yüz altmış riyâlî kuruş hakkım olup meblağ-ı mezkûrdan yüz elli riyâlî kuruşunu hâl-i sıhhatinde ahz u kabz eyleyip bâkī iki yüz on riyâlî kuruş hakkım mezbûr Varvar Ali Paşa vefât edip zimmetinde kalmağla, terekesinden alıverilmesin taleb ederim suâl olunsun dedikde, gıbbe’s-suâl husûs-ı mezkûru mezbûr Mustafa Bey inkâr edicek, müdde‘î-i mezbûr İlya’dan da‘vâ-yı meşrûhasını mübeyyine beyyine taleb olundukda, udûl-i müslimînden olup mahmiye-i İstanbul’da Esirci Kemal mahallesinde sâkin Abaza Mehmed Ağa b. Abdullah ve Melek Ahmed Paşa etbâ‘ından el-Hâc Ahmed Bey b. Bekir Çelebi nâm kimesneler meclis-i ma‘kūda li ecli’ş-şehâde hâzırân olup gıbbe’l-istişhâd her biri şehâdet edip fi’l-hakīka işbu Mustafa Bey’in babası ve mûrisi Varvar Ali Paşa zimmetinde işbu müdde‘î İlya’nın cihet-i deyn-i şer‘îden üç yüz altmış riyâlî kuruş hakkı olup meblağ-ı mezkûrun yüz elli riyâlî kuruşunu işbu İlya ahz edip bâkī iki yüz on riyâlî kuruş hakkı mezbûr Varvar Ali Paşa vefât edip zimmetinde kalmağla terekesinden edâsı vâcibdir, biz bu husûsa şâhidleriz şehâdet dahi ederiz deyû her biri münkir-i mezbûr muvâcehesinde edâ-i şehâdet-i şer‘iyye eylediklerinde, gıbbe ri‘âyeti şerâyiti’l-kabûl şehâdetleri makbûle oldukdan sonra mezbûre İlya[’ya] meblağ-ı müdde‘â iki yüz on riyâlî kuruşu müteveffâ-yı mezbûr Varvar Ali Paşa’dan hâl-i hayâtında küllen veya ba‘zan asâleten [veya] vekâleten ahz eylemediğine veya âhara havâle olmadığına veya turuk-ı şer‘iyyeden bir tarîk ile müteveffâ-yı mezbûrun zimmetini ibrâ eylemediğine yemîn [teklîf] olundukda, ol dahi hasbe’l-mes’ûl yemîn billâhi’llezî enzele’t-Tevrat alâ Musa -aleyhi’s-selâm-edicek, şehâdet-i mezbûre mûcebince meblağ-ı müdde‘â iki yüz on riyâlî kuruşu müdde‘î-i mezbûra tereke-i müteveffâ-yı mezbûrdan edâsına mezbûr Mustafa Bey mahzarında müteveffâ-yı mezbûr üzerine hükm-i şer‘î ile hükm olunup mâ vaka‘a bi’t-taleb ketb olundu. Fi’l-yevmi’s-sânî min şehri Rebî‘ilâhir li sene tis‘a ve hamsîn ve elf.

Şuhûdü’l-hâl: El-Hâc İbrahim b. Mahmud, Cafer Çavuş b. Sefer, Mustafa Bey b. Davud Paşa mîr-livâ, Ahmed Çavuş b. Bektaş Çavuş ve gayruhüm.

(RUMELİ80 - cilt: 15, sayfa: 110 - Hüküm no: 92 - Orijinal metin no: [23b-2])﻿

﻿

﻿

93. Hüküm

Fırıncı Nazar’ın Hasan Ağa’ya olan kira borçlarına karşılık olarak bazı eşyalarını takas ettiği

Medîne-i Üsküdar’da Mehmed Paşa mahallesinde sâkin Dergâh-ı [âlî] yeniçerilerinin doksan beşinci cemâ‘atin Çorbacısı Hasan Ağa b. Abdullah tarafından şirâ-i âti’l-beyâna ve takās-ı semene vekîl olup vekâleti bi mâ hüve nehcü’s-sübût şer‘an sâbite olan Mehmed Beşe b. Yusuf meclis-i şer‘-i hatîrde, ekmekçi tâifesinden işbu sâhibü’l-vesîka Nazar v. Apran nâm Ermeni dahi muvâcehesinde tav‘an bi’l-vekâle ikrâr ve i‘tirâf edip müvekkilim mezbûr Hasan Ağa’nın yedinde mülk hakkı olup medîne-i mezbûrede Yasakçılar sûkunda vâki‘ lede’l-ahâlî ma‘lûmü’l-hudûd ekmekçi fırını müvekkilim mezbûr bundan akdem ayda bin yüz fıddî râyic fi’l-vakt akçeye mezbûr Nazar’a îcâr ve teslîm edip ol dahi ekmek tabhı için istîcâr ve tesellüm ve tasarruf eyleyip târih-i kitâba gelince altı ayda altı bin fıddî râyic fi’l-vakt akçe icâre mezbûr Nazar üzerinde cem‘ oldukda mezbûr Nazar fesh-i akd-i icâre eyle[dikde]n sonra yedinde ve zikr olunan fırında mülkü ve hakkı olan yüz keyl tuzu ve yirmi beş aded …? ve dört çeki odununu ve iki ekmek küreğini ve bir tahta sandığını ve bir müsta‘mel beyaz kebesini bana bin altı yüz fıddî râyic fi’l-vakt akçeye bey‘-i bâtla bey‘ ve teslîm edip ben dahi müvekkilim mezbûr için iştirâ ve tesellüm edip semen-i mezkûr altı bin altı yüz akçeyi bâyi‘-i mezbûr Nazar’a icâre-i mezkûre zimmetinde müvekkilim mezbûrun hakkı olan altı bin altı yüz akçeye bi’t-terâzî takās edip zikr olunan cemî‘ fırını müvekkilim mezbûra teslîm edip müvekkilim mezbûrun icâre-i mezkûreye müte‘allika mezbûr Nazar üzerinde da‘vâ ve hakkı kalmadı dedikde, vekîl-i mezbûr Mehmed Beşe’yi ikrâr-ı meşrûhunda el-mukarru lehü’l-mezbûr Nazar vicâhen tahkīk edicek, mâ hüve’l-vâki‘ bi’t-taleb ketb olundu. Fî gurreti şehri Rebî‘ilâhir li sene [tis‘a] ve hamsîn ve elf.

Şuhûdü’l-hâl: Ahmed Çelebi b. Abdülbâkī, Osman Çelebi b. Mehmed, Mustafa Çelebi [b.] Abdurrahman, Yahya Bey b. Zekeriya.

(RUMELİ80 - cilt: 15, sayfa: 111 - Hüküm no: 93 - Orijinal metin no: [24a-1])﻿

﻿

﻿

94. Hüküm

Yorgi v. Yani’nin Yani v. Kosta’da alacağı olduğu

Mahmiye-i İstanbul’da bakkal tâifesinden Yorgi v. Yani nâm zimmî meclis-i şer‘-i hatîrde, yine tâife-i mezbûreden olup Unkapanı’nda sâkin Yani v. Kosta muvâcehesinde üzerine takrîr-i da‘vâ edip işbu Yani zimmetinde karz-ı şer‘îden üç bin beş yüz fıddî-i cedîd râyic fi’l-vakt akçe hakkım olup hâlâ meblağ-ı mezbûru merkūm Yani bana edâdan imtinâ‘ eder, suâl olunup alıverilmesin taleb eder[im] dedikde, gıbbe’s-suâl merkūm Yani fi’l-hakīka müdde‘î-i mezbûra karz-ı şer‘îden üç bin beş yüz fıddî râyic fi’l-vakt akçe zimmetimde lâzımü’l-edâ ve vâcibü’l-kazâ deynimdir deyû bi tav‘ihî ikrâr ve i‘tirâf etmeğin, ikrârı mûcebince meblağ-ı mezbûrun müdde‘î-i mezbûra edâsına merkūm Yani üzerine ilzâm olunup mâ vaka‘a bi’t-taleb ketb olundu. Hurrire fi’l-yevmi’s-sâmin min şehri Rebî‘ilevvel li sene tis‘a ve hamsîn ve elf.

Şuhûdü’l-hâl: İbrahim Beşe b. Osman, İsmail Çelebi b. Yusuf, Mustafa Çelebi [b.] Mehmed, Ahmed Çelebi b. Abdürrahim.

(RUMELİ80 - cilt: 15, sayfa: 111 - Hüküm no: 94 - Orijinal metin no: [24a-2])﻿

﻿

﻿

95. Hüküm

Ölen İngiliz tüccarı Tomaro v. Bartley’in yahudi Ellez’e olan borcunun rehin bıraktığı mallardan satılarak ödenmesi

Mahrûse-i Galata’da Bereketzâde mahallesinde sâkin iken hâlik olan Tomaro v. Bartley nâm müste’menin zimem-i nâsda olan hukūkunu ahz u kabza ve âhara olan düyûnunu edâya mahrûse-i mezbûrede nâibü’ş-şer‘ olan Cafer Efendi b. Bilal vasî nasb ve ta‘yîn edip vesâyeti kabûl eden Hüseyin Beşe b. Ali meclis-i şer‘-i hatîrde, mahmiye-i İstanbul’da Frenk mahallesinde sâkin olup Kiroz [Kadis] cemâ‘atinden Ellez v. Arslan nâm Yahudi tarafından husûs-ı âti’l-beyâna vekîl olup bi mâ hüve nehcü’s-sübût şer‘an sâbite olan li ebeveyn karındaşı İlya mahzarında bi’l-vesâye tav‘an ikrâr ve takrîr-i kelâm edip hâlik-i mezbûr Tomaro’nun terekesinden yüz zirâ‘ kırmızı florentin atlas ve yüz seksen zirâ‘ elvân-ı muhtelife frengî dârâyî ve üç Çerkesî sîm raht ve iki sîm dîvânî rahtı ve bir çift sîm üzengi müvekkili merkūm Ellez yedinde bin iki yüz elli dokuz riyâlî kuruş deyni mukābelesinde mezbûr Ellez’e rehin vaz‘ ve teslîm edip ol dahi irtihân ve tesellüm eyleyip mezbûr Tomaro hâlik oldukdan sonra mezkûr Ellez meblağ-ı mezkûru mezkûr Tomaro zimmetinde kendisinin hakkı idiğini ve eşyâ-i mezkûre dahi meblağ-ı mezkûre bin iki yüz elli dokuz riyâlî kuruş mukābelesinde rehn-i makbûz ile vekîli muvâcehemde beyyine-i âdile ile isbât edip mûcebince hükm-i şer‘î olundukdan sonra ben eşyâ-i mezkûre deyn-i mezkûr için mezkûr Ellez yedinden li ecli’l-bey‘ ahz edip sûk-ı sultânîde bey‘a arz ve müzâyede olunup gıbbe inkıtâ‘i’r-rağbe eşyâ-i mezkûre bin iki yüz elli riyâlî kuruşdan mezbûr Ellez üzerinde karâr edip ziyâde ile tâlib olmamağın, ben dahi vesâyetim hasebiyle mârrü’z-zikr yüz zirâ‘ florentin atlası ve yüz seksen zirâ‘ elvân-ı muhtelife frengî dârâyî ve üç Çerkesî sîm rahtı ve iki sîm dîvân tahtını ve bir çift sîm üzengiyi safka-i vâhide ile müvekkili mezbûra bin iki yüz elli dokuz riyâlî kuruşa bâtten bey‘ ve teslîm edip ol dahi iştirâ ve meclis-i akidde tesellüm eyledikden sonra semen-i merkūm bin iki yüz elli dokuz riyâlî kuruşu yine meclis-i akidde müvekkilim mezbûr yedinden ahz u kabz eyledikden sonra meblağ-ı mezbûru bi’l-vesâye deyn-i hâlik-i mezbûr için müvekkili mezbûr Ellez’e teslîm edip ol dahi ahz u kabz ve istîfâ eyledi dedikde, vasiyy-i mezbûru ikrâr-ı meşrûhunda vekîl-i merkūm vicâhen tasdîk ve şifâhen tahkīk edicek, mâ hüve’l-vâki‘ bi’t-taleb ketb olundu. Hurrire fi’l-yevmi’l-hâmis aşer min şehri Rebî‘ilevvel li sene tis‘a ve hamsîn ve elf.

Şuhûdü’l-hâl: Sunullah Efendi b. Ebîbekir, İsmail Çelebi b. Yusuf, Ahmed Çelebi b. Abdurrahman, Mustafa Çelebi b. Mehmed.

(RUMELİ80 - cilt: 15, sayfa: 112 - Hüküm no: 95 - Orijinal metin no: [24a-3])﻿

﻿

﻿

96. Hüküm

Mustafa Çelebi b. Mehmed’in Kerime bt. Abdullah aleyhine açtığı ev davasının reddi

Mahmiye-i İstanbul’da Dîvâne Ali mahallesinde sâkin Mustafa Çelebi b. Mehmed b. Hasan meclis-i şer‘-i şerîfde, zikr-i âtî menzile vâzı‘atü’l-yed olduğu şer‘an sâbit olan işbu râfi‘atü’l-kitâb Kerime Hâtun bt. Abdullah mahzarında üzerine takrîr-i da‘vâ edip mahmiye-i mezbûrede Bayezid Ağa mahallesinde vâki‘ bir tarafı fahrü’l-muhadderât Sâime Hâtun bt. Abdullah mülküne ve bir tarafı Rahime Hâtun bt. Abdullah mülküne ve bir tarafı tarîk-i âmma müntehî büyût-ı müte‘addideyi ve bahçeyi müştemil cemî‘ menzili mezbûr müteveffâ-yı mezbûrun sulbî oğlu olan babam merkūm Mehmed’e intikāl edip ba‘dehû babam merkūm Mehmed dahi vefât etmeğin, ben sulbî oğlu ve vârisi olmağla cemî‘ menzili merkūm irs-i şer‘î ile bana intikāl eylemişken işbu Kerime Hâtun nâ-hak vaz‘-ı yed eder, suâl olunup menzili mezbûrdan âidiyesi kasr ve izâle olunması matlûbumdur dedikde, gıbbe’s-suâl merkūme Kerime Hâtun cevâbında, zikr olunan cemî‘ menzili mezbûru târih-i kitâbdan onsekiz sene mukaddem Aynî Hâtun bt. Musa bana yedi bin beş yüz râyic fi’l-vakt akçeye bâtten bey‘ ve teslîm ve kabz-ı semen-i mezkûr edip ben dahi nefsi[m] için iştirâ ve tesellüm eylediğimden sonra menzili merkūma mezbûr Mehmed’in muvâcehesinde bilâ-nizâ‘ on beş sene mâlikâne tasarruf edip işbu müdde‘î Mustafa Çelebi’nin babası merkūm Mehmed vefât edeli otuz gündür sinîn-i merkūmede müteveffâ-yı merkūm Mehmed’den da‘vâ sâdır olmayıp alâ sükût vefât etmişdir. Bu mikdâr zamân mürûr edip babası mezbûrdan da‘vâ sudûr etmemekle, işbu Mustafa Çelebi da‘vâ-yı meşrûhada mubtıldır dedikde, gıbbe’s-suâl mezbûr Mustafa Çelebi menzili mezbûr minvâl-i muharrer üzre babası müteveffâ-yı merkūm muvâcehesinde sinîn-i mezkûrede merkūme Kerime Hâtun’un mâlikâne tasarrufunu ve babasının sükût ve adem-i da‘vâsını tav‘an ikrâr etmeğin, mezbûr Mustafa Çelebi men‘ olunup mâ hüve’l-vâki‘ bi’t-taleb ketb olundu. Fi’l-yevmi’s-sânî min şehri Rebî‘ilâhir li sene tis‘a ve hamsîn ve elf.

Şuhûdü’l-hâl: Ali b. Mustafa, Osman Çelebi b. Mehmed, Mustafa Çelebi b. Abdurrahman, Ahmed Çelebi b. Abdülbâkī.

(RUMELİ80 - cilt: 15, sayfa: 113 - Hüküm no: 96 - Orijinal metin no: [24b-1])﻿

﻿

﻿

97. Hüküm

Hacı Hüseyin Bey b. Hacı Ali’nin menzilini Saraylı Belkıs bt. Abdullah’a sattığı

Mahmiye-i İstanbul’da Aksaray’da Çakır Ağa mahallesinde sâkin Hacı Hüseyin Bey b. el-Hâc Ali meclis-i şer‘-i hatîr-i lâzımü’t-tevkīrde, Saraylı Belkıs Hâtun bt. Abdullah tarafından vech-i âtî üzre şirâya vekîl olup vekâleti bi mâ hüve nehcü’s-sübût şer‘an sâbite olan el-Hâc Ahmed Efendi b. el-merhûm ( ) mahzarında tav‘an ikrâr ve i‘tirâf edip zikri âtî akdin sudûruna değin yedimde ve taht-ı tasarrufumda mülk ve hakkım olup mahalle-i mezbûrede vâki‘ bir tarafı ba‘zan Şem‘î Hâtun bt. Abdullah mülküne ve ba‘zan Mümine Hâtun bt. Mehmed mülküne ve bir tarafı tarîk-i âmma bir tarafı meşrût-ı vakfa müntehî bir bâb fevkānî ve bir bâb tahtânî odaları ve bi’r-i mâî ve tahtapûşu ve kenîfi ve havluyu müştemil cemî‘ menzilimi, kâffe-i hukūk ve merâfıkı ile vekîl-i mezbûr Hacı Ahmed Efendi’ye elli dört bin fıddî-i cedîd râyic fi’l-vakt akçeye tarafeynden îcâb ve kabûlü hâvî bey‘-i bâtla bey‘ ve teslîm eyledim. Mezbûr Hacı Ahmed Efendi dahi minvâl-i meşrûh üzre müvekkilesi mezbûre Saraylı Belkıs Hâtun için iştirâ ve tesellüm eyleyip semeni olan meblağ-ı sâlifü’l-beyân elli dört bin akçeyi müvekkile-i mezbûre malından bana def‘ ü teslîm edip ben dahi tamâmen ahz u kabz ve istîfâ eyledim. Min ba‘d cemî‘ menzili mezbûr kâffe-i hukūkuyla müvekkile-i mezbûrenin mülk-i müşterâsı ve hakk-ı sırfıdır dedikde, mukırr-ı mezbûr Hacı Hüseyin Bey’in minvâl-i meşrûh üzre cârî ve sâdır olan ikrârını vekîl-i mezbûr Hacı Ahmed Efendi vicâhen tasdîk ve şifâhen tahkīk edicek, mâ hüve’l-vâki‘ bi’t-taleb ketb olundu. Fi’l-yevmi’s-sâbi‘ min şehri Rebî‘ilâhir li sene tis‘a ve hamsîn ve elf.

Şuhûdü’l-hâl: Yusuf Efendi [b.] Kasım el-imâm, Osman Efendi b. Yahya el-imâm, Hacı Mehmed Ağa b. Abdurrahman el-korucu, Musa Çavuş b. Muharrem, Ali Beşe b. İsa, Mehmed Çelebi b. Hüseyin er-râcil, Mehmed Bey b. Yusuf el-cündî, Hacı Süleyman Bey b. Abdullah el-bevvâbü’s-Sultânî, İsmail Çelebi b. Hüseyin, Mehmed Halîfe b. İbrahim el-müezzin, Mehmed Halîfe b. Mustafa el-müezzin, Mehmed Çelebi b. ( ).

(RUMELİ80 - cilt: 15, sayfa: 114 - Hüküm no: 97 - Orijinal metin no: [24b-2])﻿

﻿

﻿

98. Hüküm

Mehmed’in vârisi olmadığı zannıyla beytülmâl tarafından el konulan terekesinin babası Mahmud b. Bektaş’a teslimi

Eyâlet-i Rum’da Kazova kazâsına tâbi‘ Tavukçu nâm karyeden Mahmud b. Bektaş nâm kimesne mahfil-i kazâda, mahmiye-i İstanbul’da bi’l-fi‘l beytülmâl-ı râcilîn emîni olan İlyas Ağa b. Sinan tarafından ikrâr-ı âti’l-beyânı tasdîka sâbitü’l-vekâle vekîli olan Mehmed Beşe b. Mustafa mahzarında tav‘an ikrâr ve takrîr-i kelâm edip sulbî oğlum olup bundan akdem mahmiye-i mezbûrede Altmışıncı Solaklar Odası’nda vefât eden Mehmed nâm râcilin vârisi olma[ma]k zu‘mu ile terekesine emîn-i mezbûr İlyas Ağa vaz‘-ı yed etmekle, müteveffâ-yı mezbûr Mehmed Çelebi oğlum olup ve vârisi olduğumu vekîl-i mezbûr Mehmed Beşe muvâcehesinde huzûr-ı hâkimde isbât edip sıhhat-i verâsetime hükm ve emîn-i mezkûrun [mezkûrda] tereke-i müteveffâ-yı mezbûr ba‘de’l-bey‘ üç bin cedîd râyic fi’l-vakt olmağın, meblağ-ı mezbûr üç bin akçeyi merkūm İlyas Ağa’nın yedinden tamâmen alıp kabz eyledim. Min ba‘d tereke-i müteveffâ-yı mezbûrdan emîn-i merkūm yedinde bir habbe kalmamışdır dedikde, mâ hüve’l-vâki‘ bi’t-taleb ketb olundu. Fi’l-yevmi’l-âşir min Rebî‘ilevvel li sene tis‘a ve hamsîn ve elf.

Şuhûdü’l-hâl: Ahmed Çelebi b. Abdülbâkī, Yahya Bey [b.] Zekeriya, Ahmed b. Abdullah, el-Hâc Hüseyin b. Mehmed.

(RUMELİ80 - cilt: 15, sayfa: 114 - Hüküm no: 98 - Orijinal metin no: [25a-1])﻿

﻿

﻿

99. Hüküm

Ali Beşe b. Abdullah’ın 30. Yeniçeri Cemaati Vakfı’na olan borcunun terekesinden ödenmesi

Mahmiye-i İstanbul’da zümre-i râcilinin otuzuncu cemâ‘atine mahsûs olan oda mühimmâtı için mevkūfe olan nükūda bi’l-fi‘l meşrûtiyyet üzre mütevellî olan Mehmed Odabaşı b. Mahmud meclis-i şer‘-i şerîfde, mahmiye-i mezbûrede bi’l-fi‘l beytülmâl-ı râcilîn emîni olup bundan akdem zikr olunan odada vefât eden Bodur Ali Beşe b. Abdullah nâm râcilin muhallefâtına zâhirde vâris-i ma‘rûf[u] olmamağla vaz‘-ı yed eden İlyas Ağa b. Sinan tarafından ikrâr-ı âti’l-beyânı tasdîka sâbitü’l-vekâle vekîl olan Mehmed b. Mustafa mahzarında bi’t-tevliye tav‘an ikrâr ve takrîr-i kelâm edip mezbûr Bodur Ali Beşe zimmetinde vakf-ı mezbûr malından cihet-i karz-ı şer‘îden yüz riyâlî kuruş olup kable’l-îfâ vefât edip meblağ-ı mezbûr zimmetinde kalmağın, bundan akdem meblağ-ı mezbûru beyyine-i âdile ile huzûr-ı hâkimde vekîl-i mezbûr Mehmed Efendi muvâcehesinde isbât, tereke-i mezbûrdan hükm olunmuşdu. Hâlâ meblağ-ı mahkûmun-bih yüz riyâlîsi muhallefât-ı müteveffâ-yı mezbûrdan emîn-i merkūm yediyle bi’t-tevliye vakıf için bi’t-tamâm alıp kabz eyledim dedikde, gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’l-âşir min şehri Rebî‘ilâhir li sene tis‘a ve hamsîn ve elf.

Şuhûdü’l-hâl: Ahmed Çelebi b. Abdülbâkī, Osman Çelebi b. Mehmed, Malkoç Efendi, Hasan Efendi.

(RUMELİ80 - cilt: 15, sayfa: 115 - Hüküm no: 99 - Orijinal metin no: [25a-2])﻿

﻿

﻿

100. Hüküm

Receb Çavuş b. Mustafa’nın Rus asıllı câriyesini âzat ettiği

Mahmiye-i Kostantıniyye mahallâtından Murad Paşa-yı Atîk mahallesinde sâkin olan Receb Çavuş b. Mustafa nâm kimesne meclis-i şer‘-i şerîf ve mahfil-i dîn-i münîfde -el-masûn ani’t-tağyîr ve’t-tahrîf-hâzır olup, rıkkını mu‘terife olan, elâ gözlü, açık kaşlı, beyaz tenli, uzun boylu, bâkire ve bâliğa, Rûsiyyetü’l-asl, müslimetü’l-millet, boynunda eser-i cerh bulunan hâfıza-i hâze’l-kitâb Mücellâ bt. Abdullah nâm câriye-i memlûkesini hasbeten lillâhi’l-aliyyi’l-azîm ve taleben li merdâti’r-rabbi’r-rahîm âzat ve tahrîr ettiğini ikrâr ve i‘tirâf etti. Câriye-i mezbûre bu sûretle sâir harâir-i asliyyât-ı mükellefât gibi hürre oldu. Efendilerin âzatlı köleleri üzerinde sâbit olan velâ hakkından gayrı üzerinde kimesnenin bir hakkı kalmadı. Cerâ zâlike ve hurrire fi’l-yevmi’l-âşir min Rebî‘ilâhir sene tis‘a ve hamsîn ve elf.

Şuhûdü’l-hâl: Mustafa Hâce b. Osman, İbrahim Beşe b. Mehmed, Mustafa b. Hasan, Mustafa Çelebi [b.] Mehmed, Mustafa b. Abdurrahim, Mehmed Çavuş b. Resûl, İsa b. Resûl

(RUMELİ80 - cilt: 15, sayfa: 116 - Hüküm no: 100 - Orijinal metin no: [25a-3, Arapça])﻿

﻿

﻿

101. Hüküm

Receb Çavuş b. Mustafa’nın Rus asıllı câriyesini âzat ettiği

Mahmiye-i Kostantıniyye mahallâtından Murad Paşa-yı Atîk mahallesinde sâkin olan Receb Çavuş b. Mustafa nâm kimesne meclis-i şer‘-i şerîf ve mahfil-i dîn-i münîfde -el-masûn ani’t-tağyîr ve’t-tahrîf-hâzır olup, rıkkını mu‘terife olan, elâ gözlü, açık kaşlı, beyaz tenli, orta boylu, bâkire ve bâliğa, Rûsiyyetü’l-asl, müslimetü’l-millet hâfıza-i hâze’l-kitâb Gülruh bt. Abdullah nâm câriye-i memlûkesini hasbeten lillâhi’l-aliyyi’l-azîm ve taleben li merdâti’r-rabbi’r-rahîm âzat ve tahrîr ettiğini ikrâr ve i‘tirâf etti. Câriye-i mezbûre bu sûretle sâir harâir-i asliyyât-ı mükellefât gibi hürre oldu. Efendilerin âzatlı köleleri üzerinde sâbit olan velâ hakkından gayrı üzerinde kimesnenin bir hakkı kalmadı. Cerâ zâlike ve hurrire fi’l-yevmi’l-âşir min Rebî‘ilâhir sene tis‘a ve hamsîn ve elf.

Şuhûdü’l-hâl: es-Sâbıkūn.

(RUMELİ80 - cilt: 15, sayfa: 116 - Hüküm no: 101 - Orijinal metin no: [25a-4, Arapça])﻿

﻿

﻿

102. Hüküm

Receb Çavuş b. Mustafa’nın Rus asıllı câriyesini âzat ettiği

Mahmiye-i Kostantıniyye mahallâtından Murad Paşa-yı Atîk mahallesinde sâkin olan Receb Çavuş b. Mustafa nâm kimesne meclis-i şer‘-i şerîf ve mahfil-i dîn-i münîfde -el-masûn ani’t-tağyîr ve’t-tahrîf-hâzır olup, rıkkını mu‘terife olan, elâ gözlü, açık kaşlı, kısa boylu, Rûsiyyetü’l-asl, müslimetü’l-millet hâmile-i hâze’l-kitâb Dâye Bağcinan bt. Abdullah nâm câriye-i memlûkesini hasbeten lillâhi’l-aliyyi’l-azîm ve taleben li merdâti’r-rabbi’r-rahîm âzat ve tahrîr ettiğini ikrâr ve i‘tirâf etti. Câriye-i mezbûre bu sûretle sâir harâir-i asliyyât-ı mükellefât gibi hürre oldu. Efendilerin âzatlı köleleri üzerinde sâbit olan velâ hakkından gayrı üzerinde kimesnenin bir hakkı kalmadı. Cerâ zâlike ve hurrire fi’l-yevmi’l-âşir min Rebî‘ilâhir sene tis‘a ve hamsîn ve elf.

Şuhûdü’l-hâl: es-Sâbıkūn.

(RUMELİ80 - cilt: 15, sayfa: 116 - Hüküm no: 102 - Orijinal metin no: [25b-1, Arapça])﻿

﻿

﻿

103. Hüküm

Alemşah Hâtun bt. Abdullah’ın Rus asıllı câriyesini âzat ettiği

Mahmiye-i Kostantıniyye mahallâtından Murad Paşa-yı Atîk mahallesinde sâkine olan Alemşah Hâtun bt. Abdullah kıbelinden âtiyyü’z-zikr âzat ikrârına vekâleti kendisini ma‘rifet-i şer‘iyye ile tanıyan Abdi Beşe b. Abdülganî ve Süleyman Bey b. Veli nâm şâhidlerin şehâdetleri ile sâbit olan Receb Ağa b. Mustafa meclis-i şer‘-i şerîf ve mahfil-i dîn-i münîfde -el-masûn ani’t-tağyîr ve’t-tahrîf-hâzır olup, müvekkile-i mezbûresinin, rıkkını mu‘terife, açık kaşlı, elâ gözlü, orta boylu, Rûsiyyetü’l-asl müslimetü’l-millet hâmile-i hâze’l-kitâb Dâye Mücellâ bt. Abdullah nâm câriye-i memlûkesini hasbeten lillâhi’l-aliyyi’l-azîm ve taleben li merdâti’r-rabbi’r-rahîm âzat ve tahrîr ettiğini vekâlet-i mahkiyesi hasebiyle ikrâr ve i‘tirâf etti. Câriye-i mezbûre bu sûretle sâir harâir-i asliyyât-ı mükellefât gibi hürre oldu. Efendilerin âzatlı köleleri üzerinde sâbit olan velâ hakkından gayrı üzerinde kimesnenin bir hakkı kalmadı. Cerâ zâlike ve hurrire fi’t-tâsi‘ min Rebî‘ilâhir sene tis‘a ve hamsîn ve elf.

Şuhûdü’l-hâl: Mustafa Hâce b. Osman, İbrahim Beşe b. Mehmed, Mustafa b. Hasan, Mustafa Çelebi b. Mehmed sarrâc-ı sultânî, Mustafa Çelebi b. Abdurrahim, Mehmed Çavuş b. Resûl, İsa Bey b. Ahmed,

(RUMELİ80 - cilt: 15, sayfa: 117 - Hüküm no: 103 - Orijinal metin no: [25b-2, Arapça])﻿

﻿

﻿

104. Hüküm

Alemşah Hâtun bt. Abdullah’ın Rus asıllı câriyesini âzat ettiği

Mahmiye-i Kostantıniyye mahallâtından Murad Paşa-yı Atîk mahallesinde sâkine olan Alemşah Hâtun bt. Abdullah kıbelinden âtiyyü’z-zikr âzat ikrârına vekâleti kendisini ma‘rifet-i şer‘iyye ile tanıyan Abdi Beşe b. Abdülganî ve Süleyman Bey b. Veli nâm şâhidlerin şehâdetleri ile sâbit olan Receb Ağa b. Mustafa meclis-i şer‘-i şerîf ve mahfil-i dîn-i münîfde -el-masûn ani’t-tağyîr ve’t-tahrîf-hâzır olup, müvekkile-i mezbûresinin, rıkkını mu‘terife, açık kaşlı, elâ gözlü, orta boylu, Rûsiyyetü’l-asl müslimetü’l-millet hâmile-i hâze’l-kitâb Sakine bt. Abdullah nâm câriye-i memlûkesini hasbeten lillâhi’l-aliyyi’l-azîm ve taleben li merdâti’r-rabbi’r-rahîm âzat ve tahrîr ettiğini vekâlet-i mahkiyesi hasebiyle ikrâr ve i‘tirâf etti. Câriye-i mezbûre bu sûretle sâir harâir-i asliyyât-ı mükellefât gibi hürre oldu. Efendilerin âzatlı köleleri üzerinde sâbit olan velâ hakkından gayrı üzerinde kimesnenin bir hakkı kalmadı. Cerâ zâlike ve hurrire fi’t-tâsi‘ min Rebî‘ilâhir sene tis‘a ve hamsîn ve elf.

Şuhûdü’l-hâl: es-Sâbıkūn.

(RUMELİ80 - cilt: 15, sayfa: 117 - Hüküm no: 104 - Orijinal metin no: [25b-3, Arapça])﻿

﻿

﻿

105. Hüküm

Mehmed Odabaşı b. Mehmed’in Hırvat kölesini âzat eylediği

Elli dördüncü oda cemâ‘atinin odabaşı olan Mehmed Odabaşı b. Mehmed mahfil-i kazâda tav‘an ikrâr edip abd-i memlûküm olan açık kaşlı elâ gözlü sekiz yaşında Hırvadiyyü’l-asl müslimü’l-mille gulâmımı hasbeten lillâhi’l-azîzi’l-hamîd tahrîr ve i‘tâk edip sâir ahrâr-ı asliyyîn silkine idhâl eyledim. Ba‘de’l-yevm sâir ahrâr-ı asliyyîn gibi hürre olup üzerinde hakk-ı velâdan gayrı hakkım kalmadı dedikde, mâ vaka‘a bi’t-taleb ketb olundu. Hurrire fî 12 min şehri Rebî‘ilâhir li sene [10]59.

Şuhûdü’l-hâl: Mehmed Beşe Çorlu’dan, Mehmed [b.] Muhyi, Bekir Beşe Bartın’dan?, Halil Beşe, Böcek? Ali, Süleyman Beşe b. Abdullah, Derviş Bey, Yahya b. Zekeriya, İsa b. Ahmed ve gayruhüm.

(RUMELİ80 - cilt: 15, sayfa: 118 - Hüküm no: 105 - Orijinal metin no: [25b-4])﻿

﻿

﻿

106. Hüküm

Mehmed b. Ahmed’in sabun imâl ettiği yağhanesindeki bazı eşyalarını sattığı

Mahmiye-i İstanbul’da Samanviran mahallesi sükkânından Mehmed b. Ahmed nâm kimesne meclis-i şer‘-i şerîfde, sabuncu tâifesinden Halil Dede b. İsmail ve Maden b. Abdi ve Mehmed b. Abdi mahzarlarında tav‘an ikrâr ve i‘tirâf edip bundan akdem silk-i mülk ve yedimde muntazam olup mahmiye-i mezbûrede Silivrikapısı dâhilinde İbrahim Paşa mahallesinde Koyun Emîni Vakfı olup lede’l-ahâlî ma‘lûmü’l-hudûd yağhânede vâki‘ bir sabun kazganımı ve üç sabun fıçımı kâffe-i hukūkuyla mezbûrûn Halil Dede ve Maden ve Mehmed’e bin sekiz yüz fıddî râyic fi’l-vakt akçeye bâtten bey‘ ve teslîm edip onlar dahi nefisleri için iştirâk-i seviyy üzre iştirâ ve tesellüm edip semen-i mezbûrdan yedi yüz akçesini bana def‘ ü teslîm edip ben dahi ahz eyleyip bâkī bin yüz akçe hakkım kalmışdı. El-hâletü hâzihî meblağ-ı bâkī bin yüz akçeyi dahi tamâmen ahz u kabz eyledim. Min ba‘d semen-i mezkûra müte‘allika ve zikr olunan kazgan ve fıçılara müte‘allika ve zikr olunan yağhânede olan sabun kârhânesine müte‘allika mezbûrûn üzerlerine bi vechin mine’l-vücûh ve sebebin mine’l-esbâb da‘vâ ve nizâ‘ ve alâkam kalmadı dedikde, mukırr-ı mezbûru ikrâr-ı meşrûhunda mezbûrun Halil Dede ve Maden ve Mehmed vicâhen tasdîk ve şifâhen tahkīk edicek, mâ hüve’l-vâki‘ bi’t-taleb ketb olundu. Hurrire fi’l-yevmi’l-hâmis min şehri Rebî‘ilâhir li sene tis‘a ve hamsîn ve elf.

Şuhûdü’l-hâl: Mehmed b. Eyyûb, Mehmed b. İbrahim, Mehmed Çelebi b. Süleyman, Ahmed Çelebi b. Osman.

(RUMELİ80 - cilt: 15, sayfa: 118 - Hüküm no: 106 - Orijinal metin no: [26a-1])﻿

﻿

﻿

107. Hüküm

Kürkçü Dimitri v. Hristo’nun alacaklı olduğu Mehmed Ağa b. Mustafa’nın zimmetini ibra ettiği

Mahmiye-i İstanbul’da Mahmud Paşa’da kürkcü tâifesinden Dimitri v. Hristo nâm zimmî meclis-i şer‘de, Mehmed Ağa b. Mustafa nâm bevvâb-ı Sultânî mahzarında tav‘an ikrâr ve i‘tirâf edip mezbûr Mehmed Ağa ile beynimizde nice def‘a kürke müte‘allika bey‘ ve şirâ vâki‘ olmuşdu. El-hâletü hâzihî bir samur paçası kürk semeninden bâkī zimmetinde yirmi riyâlî kuruş hakkımı hâlâ mezbûr Mehmed Ağa yedinden bi’t-tamâm ahz u kabz eyledim. Min ba‘d merkūm Mehmed Ağa zimmetinde kürk semeninden bâkī hakkım kalmayıp târih-i kitâba gelince cemî‘ da‘vâ ve mutâlebâtdan merkūm Mehmed Ağa’nın zimmetini ibrâ-i âmm-ı kātı‘ü’n-nizâ‘la ibrâ ve iskāt eyledim dedikde, gıbbe’t-tasdîki’ş-şer‘î merkūm Mehmed Ağa dahi meclis-i şer‘de mezbûr Kürkçü Dimitri mahzarında tav‘an ikrâr ve i‘tirâf edip mezbûr Dimitri üzerinde benim dahi bi vechin mine’l-vücûh da‘vâ ve nizâ‘ım ve alâka ve hakkım kalmadı dedikde, gıbbe’t-tasdîk mâ hüve’l-vâki‘ bi’t-taleb ketb olundu. Hurrire fi’l-yevmi’l-hâmis aşer min şehri Rebî‘ilâhir li sene 1059.

Şuhûdü’l-hâl: Mehmed Bey b. İbrahim el-cündî, Mehmed Beşe b. Abdullah er-râcil, Ali Beşe b. Abdullah er-râcil, Yahya Bey b. Zekeriya.

(RUMELİ80 - cilt: 15, sayfa: 119 - Hüküm no: 107 - Orijinal metin no: [26a-2])﻿

﻿

﻿

108. Hüküm

Osman Efendi b. Hüseyin’in mukâtaalı arsa ve mülk menzilini Receb b. Sefer’e sattığı

Mahmiye-i İstanbul’da Samanviran mahallesinde sâkin Osman Efendi b. Hüseyin meclis-i şer‘-i şerîfde, işbu râfi‘ül-kitâb Kazzâz Receb b. Sefer mahzarında bi’t-tav‘i’s-sâf ikrâr ve i‘tirâf edip işbu akdin sudûruna değin silk-i mülk ve yedimde muntazam hakkım olup mahmiye-i mezbûrede Mi‘mâr Ayas mahallesinde vâki‘ bir tarafı Kilârî İvaz b. Hacı tasarrufunda olan menzile ve bir tarafı Kara Mehmed veresesi tasarruflarında olan menzile ve bir tarafı Tanburî Mustafa b. Abdullah mülküne ve bir tarafı tarîk-i hâssa müntehî bir bâb fevkānî ve bir bâb tahtânî odaları ve tahtapûşu ve kenîfi müştemil arsasının Sinan Paşa Vakfı’na senede yetmiş akçe mukāta‘ası olup binâsı mülküm olan menzilin cemî‘ mülk ve hakkım olan ebniyesini, cümle hukūkuyla mezbûr Kazzâz Receb’e yirmi bir bin beş yüz cedîd râyic fi’l-vakt akçeye bâtten bey‘ ve teslîm ve arsasını dahi ma‘rifet-i mütevellî-i vakf-ı mezbûr ile tefvîz ve teslîm edip ol dahi iştirâ ve tefevvüz ve tesellüm ettikden sonra semen-i merkūm cedîd yirmi bir bin beş yüz akçeyi merkūm Kazzâz Receb’in yedinden tamâmen alıp kabz eyledim. Ba‘de’l-yevm ebniye-i menzili mezbûr mezkûr Kazzâz Receb’in mülk-i müşterâsı ve arsası hakk-ı tefevvüzüdür dedikde, gıbbe’t-tasdîki’ş-şer‘î mâ vaka‘a bi’t-taleb [ketb] olundu. Fi’l-yevmi’s-sâlis min şehri Rebî‘ilâhir li sene 1059.

Şuhûdü’l-hâl: Hasan b. Abdülmennân, el-Hâc Osman b. Musa, Mustafa b. Ahmed, Mustafa b. Abdullah.

(RUMELİ80 - cilt: 15, sayfa: 119 - Hüküm no: 108 - Orijinal metin no: [26b-1])﻿

﻿

﻿

109. Hüküm

Ayşe bt. Abdülvehhâb’ın mülk evini Halil Bey b. Ahmed’e sattığı

Mahmiye-i İstanbul’da Kurşunlu Türbe kurbunda Kemal Paşazâde mahallesinde sâkine Ayşe Hâtun bt. Abdülvehhâb tarafından ikrâr-ı âti’l-beyâna vekîl olup mezbûreyi ma‘rifet-i şer‘iyye ile ârifân olan Ahmed b. Mehmed ve Bayram b. Sefer şehâdetleriyle vekâleti sâbite olan sadrî oğlu es-Seyyid Esad Çelebi b. Mehmed meclis-i şer‘-i hatîrde, işbu râfi‘ül-kitâb Halil Bey b. Ahmed nâm cündî mahzarında bi’l-vekâle tav‘an ikrâr ve takrîr-i kelâm edip işbu akdin sudûruna değin müvekkile-i mezkûre Ayşe Hâtun yedinde mülkü ve hakkı olup mahalle-i mezbûrede vâki‘ bir tarafı Nasrullah Efendi mülküne ve bir tarafı tarîk-i âmma ve iki tarafı müvekkilenin âhar mülküne müntehî bir bâb fevkānî ve bir bâb tahtânî odaları ve havluyu müştemil cemî‘ menzilini âmme-i tevâbi‘ ve levâhıkı ve kâffe-i hukūk ve merâfıkı ile beş yüz kıt‘a riyâlî kuruşa merkūm Halil Bey’e bey‘-i bâtla bey‘ ve teslîm edip ol dahi minvâl-i meşrûh üzre iştirâ ve tesellüm ve kabûl ettikden sonra müvekkilem mezkûre Ayşe Hâtun semen-i merkūm beş yüz riyâlî kuruş müşterî-i merkūm Halil Bey’in mülk-i müşterâsıdır, keyfe mâ yeşâ ve yahtâr mutasarrıf olsun dedikde, merkūm Halil Bey mukırr-ı merkūm es-Seyyid Esad Çelebi’yi vekâleten ikrâr-ı meşrûhunda vicâhen tasdîk ve şifâhen tahkīk etmeğin, mâ hüve’l-vâki‘ bi’t-taleb ketb olundu. Hurrire fi’l-yevmi’s-sânî min şehri Rebî‘ilâhir li sene 1059.

Şuhûdü’l-hâl: Mehmed b. Ahmed, Receb b. Mehmed, Mehmed b. Ali Müezzinzâde, Mehmed Beşe b. Hüseyin, Mehmed Beşe b. İsmail er-râcil.

(RUMELİ80 - cilt: 15, sayfa: 120 - Hüküm no: 109 - Orijinal metin no: [26b-2])﻿

﻿

﻿

110. Hüküm

Hâkimin Mahmud ve Ayşe adlı küçüklere nafaka takdir ettiği

Hâkim, Mahmud ve Ayşe ibney Mustafa nâm sagīreynin nafaka, kisve ve sâir havâic-i zarûriyeleri için, âtiyyü’z-zikr mahallede sâkine olan Fâtıma bt. Mustafa nâm nineleri ve hâdinelerinin talebiyle, mahmiye-i Kostantıniyye mahallâtından Muhtesib İskender mahallesinde sâkine iken bundan akdem vefât eden Emine bt. Mustafa nâm annelerinden irs-i şer‘le kendilerine intikāl eden mallardan alınmak üzre, zeyl-i kitâbda mezkûr târihden i‘tibâren her birine yevmî dörder akçe olmak üzre râyicü’l-vakt sekiz akçe farz ve takdîr etti. Hâkim sonra meblağ-ı mefrûz-i mezkûru, havâic-i sagīreyn-i merkūmeyne sarf etmeye ve vakt-i zarûrette istidâne edip vakt-i zaferde rücû‘ etmeye mezbûre Fâtıma’ya izin verdi. Cerâ zâlike ve hurrire fi’l-yevmi’s-sâmin min şehri Rebî‘ilâhir sene 1059.

Şuhûdü’l-hâl: Mustafa Efendi b. İbrahim, Yahya Bey b. Zekeriya, el-Hâc Ahmed, Ali b. Abdullah

(RUMELİ80 - cilt: 15, sayfa: 121 - Hüküm no: 110 - Orijinal metin no: [27a-1, Arapça])﻿

﻿

﻿

111. Hüküm

Temeşvar Alaybeyi Ahmed Ağa b. İbrahim’in İbrahim Beşe b. Musa’da alacağı olduğu

Vilâyet-i Rumeli’nde medîne-i Temeşvar Alaybeyisi olan Ahmed Ağa b. İbrahim meclis-i şer‘de, İbrahim Beşe b. Musa nâm râcil mahzarında üzerine takrîr-i da‘vâ edip mezbûr İbrahim Beşe zimmetinde cihet-i karz-ı şer‘îden beş yüz esedî kuruş hakkım olmağın, meblağ-ı mezbûrdan yüz seksen iki esedî kuruşunu bundan akdem işbu İbrahim Beşe yedinden alıp kabz eylemişdim. Hâlâ meblağ-ı bâkī üç yüz on sekiz esedî kuruş hakkımı taleb eylediğimde vermede ta‘annüd eder, suâl olunup alıverilmesin taleb ederim dedikde, gıbbe’s-suâl mezbûr İbrahim Beşe cevâbında, fi’l-hakīka müdde‘î-i merkūma minvâl-i meşrûh üzre meblağ-ı müdde‘â üç yüz on sekiz esedî kuruş zimmetimde edâsı vâcib deynimdir deyicek, ikrârı mûcebince meblağ-ı müdde‘â üç yüz on sekiz esedî kuruşun müdde‘î-i mezbûra edâsı ile merkūm İbrahim Beşe üzerine ilzâm olunup mâ vaka‘a bi’t-taleb ketb olundu. Fi’l-yevmi’l-hâmis min şehri Rebî‘ilâhir li sene 1059.

Şuhûdü’l-hâl: Sefer Ağa b. İsmail, Ömer Ağa b. Osman, Mustafa Bey b. Abdüsselâm.

(RUMELİ80 - cilt: 15, sayfa: 121 - Hüküm no: 111 - Orijinal metin no: [27a-2])﻿

﻿

﻿

112. Hüküm

Poliharon v. Panayot’un menzilini Kürkçü Mahmud Bey Vakfı’na istiğlâl yoluyla sattığı

Mahmiye-i İstanbul’da Kumkapı’da Muhsine Hâtun mahallesinde Poliharon v. Panayot meclis-i şer‘-i hatîr-i lâzımü’t-tevkīrde, merhûm Kürkçü Mahmud Bey Vakfı’nın kāimmakām-ı mütevellîsi olan işbu râfi‘ül-kitâb Ali Bey b. Abdullah mahzarında tav‘an ikrâr ve i‘tirâf edip zikr olunan akdin sudûruna [değin] silk-i mülk ve yedimde münselik [olup], mahalle-i mezbûrede vâki‘ bir tarafı Memi Ağa b. ( ) mülküne ve iki tarafı Mehmed Ağa b. Abdullah mülküne ve bir tarafı tarîk-i âmma müntehî cemî‘ mülk menzilimi, cemî‘ tevâbi‘ ve levâhıkıyla kāimmakām-ı mezbûra dört yüz otuz kıt‘a riyâlî kuruşa bi tarîki’l-istiğlâl bey‘ ve teslîm edip ol dahi minvâl-i muharrer üzre mâl-ı vakf-ı mezbûr ile vakf-ı merkūm için iştirâ ve tesellüm ve kabûl eyledikden sonra semen-i mezbûr dört yüz otuz kıt‘a riyâlî kuruşu kāimmakām-ı mezbûr yedinden tamâmen ahz u kabz eyledikden sonra mütevellî-i mezbûr menzili mahdûd-ı mezbûru ba‘de’t-tahliyeti’ş-şer‘iyye ve’t-tekābuzi’l-mer‘î târih-i kitâbdan bir sene tamâmına değin beş bin iki yüz altı fıddî akçe-i cedîd akçeye bana îcâr ve teslîm edip ben dahi minvâl-i meşrûh üzre tesellüm eyledim dedikde, mukırr-ı mezbûru ikrâr-ı meşrûhunda kāimmakām-ı mezbûr vicâhen tasdîk ve şifâhen tahkīk eylediğinden sonra menzili mezbûrun derkine ve ücret-i lâzımesine mahalle-i mezbûre sâkinlerinden olup mukırr-ı mezbûrun şerîki olan Laskari v. Dimitri kefâlet-i sahîha-i şer‘iyye ile [kefîl] olmağın, mâ hüve’l-vâki‘ bi’t-taleb ketb olundu. Hurrire fi’l-yevmi’l-hâmis min şehri Rebî‘ilâhir li sene tis‘a ve hamsîn ve elf.

Şuhûdü’l-hâl: El-Hâc Hasan b. Hızır, Mustafa Halîfe b. Abdullah, es-Seyyid Mehmed b. Ali, Ali Çelebi b. Hasan, Salih Bey b. Ali müezzin, Hasan b. Abdullah, Halil Halîfe el-müezzin.

(RUMELİ80 - cilt: 15, sayfa: 121 - Hüküm no: 112 - Orijinal metin no: [27b-1])﻿

﻿

﻿

113. Hüküm

Hâkimin Arslan Yahuda v. Yani’yi üç küçüğe vasî atadığı

Hâkim, mahmiye-i Kostantıniyye mahallâtından Marulasin? mahallesinde sâkin olan, Selânik cemâ‘atinden Arslan Yahuda v. Yani’yi, vilâyet-i Rumeli-i ma‘mûrede vâki‘ Rodoscuk kasabasında bundan akdem maktûlen fevt olan Bâli’nin Yahuda, Semhula ve Sultanika nâm sagīrinine hıfz-ı ahvâl ve maktûl-i mezbûr babalarından irs-i şer‘le kendilerine intikāl eden emvâlin zabtı için rüşd ve bülûğlarına kadar vasî nasb etti. Mezbûr da vesâyet-i mezbûreyi kabûl edip hizmeti lâzimesini edâyı ta‘ahhüd etti. İş bu vesîka, mezbûrun vesâyet ve emânete ehil, gadr ve hıyânetten berî olduğunun sâbit olmasından sonra sâdır oldu. Cerâ zâlike ve hurrire fi’l-yevmi’l-âşir min şehri Rebî‘ilâhir sene tis‘a ve hamsîn ve elf.

Şuhûdü’l-hâl: İsmail Çelebi b. el-Hâc Osman, İskender Bey b. Şaban, el-Hâc Hüseyin b. Mehmed

(RUMELİ80 - cilt: 15, sayfa: 122 - Hüküm no: 113 - Orijinal metin no: [27b-2, Arapça])﻿

﻿

﻿

114. Hüküm

Hâkimin iddet bekleyen Ayşe bt. Mehmed’e ve kızı Saliha bt. Ahmed’e nafaka takdir ettiği

Hâkim, mahmiye-i Kostantıniyye mahallâtından Defterdâr Ahmed Çelebi mahallesinde sâkine ve Ahmed b. Abdullah nâm zevcinden mutallaka olan hâmile ve mu‘tedde Ayşe bt. Mehmed nâm hâtunun nafakası, kisvesi ve sâir havâic-i zarûriyesi için vaz‘-ı hamline ve nihâyet-i iddetine kadar zeyilde mezkûr târihden i‘tibâren mutallık-ı mezbûr zevci üzerine yevmî râyicü’l-vakt altı akçe farz ve takdîr etti. Hâkim sonra Saliha bt. Ahmed el-mezbûrun nafakası, kisvesi ve sâir havâic-i lâzimesi için mezbûre Ayşe nâm annesi ve hâdinesinin talebiyle, mezbûr babası üzerine, zeyilde mezkûr târihden i‘tibâren yevmî râyicü’l-vakt dört akçe farz ve takdîr etti. Hâkim-i mûmâ ileyh, meblağ-ı mefrûzeyn-i mezbûreynin sarfına ve vakt-i hâcette istidâne edip vakt-i zaferde mezbûr Ahmed’e rücû‘ etmeye merkūme Ayşe’ye izin verdi. Cerâ zâlike ve hurrire fi’l-yevmi’t-tâsi‘ min şehri Rebî‘ilâhir sene tis‘a ve hamsîn ve elf.

Şuhûdü’l-hâl: Ramazan Bey b. Abdullah, Ahmed Beşe b. Abdullah, Ahmed b. Mehmed, Mehmed Çavuş b. Resûl, Yahya Bey b. Zekeriya

(RUMELİ80 - cilt: 15, sayfa: 123 - Hüküm no: 114 - Orijinal metin no: [27b-3, Arapça])﻿

﻿

﻿

115. Hüküm

Saliha bt. Abdullah ve Payidar bt. Abdullah’ın Hüseyin b. Nasuh aleyhine açtıkları ev davasında haklı oldukları

Fi’l-asl Trabzon kazâsına tâbi‘ Güzhâne? nâm karyeden olup mahmiye-i İstanbul’da kazgancılar kethüdâsı ba‘dehû Kastamonu Sancağı’nda Küre-i Nühâs kasabasında mutavattın iken vefât eden Hasan Beşe b. Abdülmennân nâm râcilin mu‘tekaları olduğu şer‘an sâbit ve mütehakkık olup vech-i âtî üzre olan menzilin kendi vakıf idiğini iddi‘â edip kıbel-i şer‘-i enverden dahi husûmete me’zûneler olan Saliha bt. Abdullah ve Payidar bt. Abdullah meclis-i şer‘-i hatîrde, zikri âtî menzile vaz‘-ı yed eylediği bi mâ hüve nehcü’s-sübût şer‘an sâbite olan Hayyât Hüseyin b. Nasuh mahzarında üzerine her biri takrîr-i da‘vâ [edip], mu‘tekamız olup Küre-i Nühâs’da vefât eden Hasan Beşe b. Abdülmennân hâl-i sıhhat ve nefâz-ı tasarrufâtından yedinde ve taht-ı tasarrufunda muntazam mülk ve hakkı olup mahmiye-i İstanbul’da Karagümrük’de Ali Paşa-yı Atîk mahallesinde vâki‘ bir tarafı Hayrünnisa Hâtun bt. ( ) mülküne ve iki tarafı mezbûr Hasan Beşe’nin âhar mülküne ve bir tarafı ulemâya meşrûta vakıf menzile muttasıl iki bâb tahtânî odaları ve sofayı ve kenîfi ve bi’r-i mâî ve tûlen ve arzan otuz zirâ‘ cüneyneyi müştemil cemî‘ menzilini kâffe-i hukūkuyla vakf-ı sahîh-i şer‘î ile vakıf ve habs edip mütevellî nasb eylediği Ahmed Efendi b. Mehmed Efendi b. Mehmed’e teslîm edip ol dahi bi’t-tevliye tesellüm eyledikden sonra menzili mezkûrda hayâtda oldukça kendi sâkin ola ba‘de vefâtihî süknâsını bize ve bizden sonra tasarrufunu bizim evlâdımıza ve evlâd-ı evlâdımıza ve evlâd-ı evlâdımıza neslen ba‘de neslin ve ba‘dehum mahalle-i mezbûrede Ali Paşa Câmi‘i imâmı olanlar sâkin olup ba‘de salâti’l-fecr bir sûre-i Yâsîn-i şerîf tilâvet eyleyip sevâbını rûh-ı vâkıf-ı mezbûra ihdâ eyleye deyû şart edip bin elli sekiz Recebü’l-müreccebi’nin üçüncü günü kasaba-i Küre-i Nühâs’da kādî olan Mevlânâ Mehmed Efendi b. ( ) huzûrunda ba‘de’l-mürâfa‘ati’s-sahîha ve lüzûmuna mevlânâ-yı mezbûr hükm-i sahîh ve tescîli ile menzili mezkûr vakf-ı mahkûmun-bih ve müseccelen vâkıf-ı mezkûr Hasan Beşe vefât edip ber-mûceb-i şart-ı mezkûr menzili mezbûrda nevbet-i süknâ bizim hakkımızdır. Hâlâ işbu Hayyât Hüseyin menzili mezbûra nâ-hak vaz‘-ı yed eylemişdir suâl olunup menzili mezbûre üzerinden yed-i matlubunu izâle ve bize teslîm olunmasın taleb eder[im] deyû târih-i mezkûr ile müverraha ve mevlânâ-yı mezbûrun hükm ve tescîlini müştemil vakfiye-ima‘mûlün-bihâ eylediklerinde gıbbe’s-suâl mezbûr Hayyât Hüseyin cevâbında, mezbûr Hasan Beşe vefât etmekle verâseti li ebeveyn ammi oğulları Resûl ve Arslan ve Ahmed ebnâ-i Ali ve Hüseyin b. Cafer nâm kimesnelere münhasıra olmakla, mezbûrûn Resûl ve Arslan ve Ahmed ve Hüseyin cemî‘ menzili mezkûru tereke-i müteveffâ-yı mezbûrdan olmak üzre bi’l-vekâle bana üç yüz riyâlî kuruşa bâtten bey‘ ve teslîm ve kabz-ı semen-i mezkûr eylediler, ben dahi nefs için iştirâ ve tesellüm eyleyip hâlâ mülk-i müşterâm ve hakk-ı sırfımdır deyû vech-i meşrûh üzre müteveffâ-yı mezbûrun hâl-i sıhhatinde vakf-ı müsecceli idiğini inkâr edicek, müdde‘iyyân-ı mezbûretân Saliha ve Payidar’dan da‘vâ-yı meşrûhalarını mübeyyine beyyine taleb olundukda, zeyl-i vakfiye-i mezkûrede isimleri mastûr udûl-i ahrâr-ı ricâl-i müslimînden nefs-i Kastamonu’da Hamza Bey mahallesinden Papucçu Üstâd Abdülkādir b. Murtaza ve Kastamonu Sancağı’nda Eflani kazâsına tâbi‘ Husun Bey nâm karyeden Muslihiddin Efendi b. Abdülkerim el-kadı nâm kimesneler meclis-i şer‘-i hatîrde li ecli’ş-şehâde hâzırân olup her biri şehâdet edip fi’l-hakīka Trabzon’da Güzhâne’den? olup kasaba-i Küre-i Nühâs’da mutavattın iken vefât eden Hasan Beşe b. Abdülmennân hâl-i sıhhat ve nefâz-ı tasarrufâtında bin elli sekiz Recebi’nde yedinde ve tasarrufunda mülk ve hakkı olup mahmiye-i İstanbul’da Karagümrük’de Ali Paşa-yı Atîk mahallesinde vâki‘ bir tarafı Hayrünnisa Hâtun bt. ( ) mülküne ve iki tarafı yine mezbûr Hasan Beşe’nin âhar mülküne ve bir tarafı ulemâya meşrûta vakıf menzile muttasıl olan cemî‘ menzilini, kâffe-i hukūk ve merâfıkı ile bizim huzûrumuzda ve kasaba-i mezbûrede hâkim-i muvakki‘-i şer‘-i şerîf Mevlânâ Mehmed Efendi b. Cafer huzûrunda vakf-ı sahîh ve habs edip mütevellî nasb eylediği Ahmed Efendi b. Mehmed’e teslîm edip ol dahi vakfiyet üzre tesellüm eyledikden sonra vâkıf-ı mezbûr Hasan Beşe şöyle şart eyledi ki, menzili mezbûrda hayâtda oldukça kendi sâkin ola ba‘dehû mu‘tekaları olan işbu Saliha ve Payidar sâkine olalar, ba‘dehumâ işbu Saliha’nın ve Payidar’ın evlâdı ve evlâdı ve evlâd-ı evlâdı neslen [ba‘de neslin] mutasarrıflar olalar, ba‘dehum mahalle-i mezkûre Ali Paşa Câmi‘i imâmı olanlar sâkin olup ba‘de salâti’l-fecr bir sûre-i Yâsîn-i şerîf tilâvet edip sevâbını rûh-ı vâkıf-ı mezkûra ihdâ eyleye deyû şart eyledi ve menzili mezbûrun vakfiyetine ba‘de’l-mürâfâ‘ati’s-sahîhati’ş-şer‘iyye hâkim-i mûmâ-ileyh sıhhat ve lüzûmuna hükm-i sahîh-i şer‘î ile hükm edip menzili mezkûr vakf-ı mahkûm ve müsecceldir, işbu Hayyât Hüseyin nâ-hak [28b] vaz‘-ı yed eylemişdir kasr-ı yed edip meşrûtun-lehümâ olan işbu müdde‘iyyân-ı Saliha ve Payidar’a teslîmi vâcibdir, biz bu husûsa şâhidleriz şehâdet dahi ederiz deyû her biri edâ-i şehâdet-i şer‘iyye eylediklerinde, gıbbe ri‘âyeti şerâyiti’l-kabûl şehâdetleri makbûle oldukdan sonra şehâdet-i mezbûre mûcebince menzili mezkûrun vakfiyetine ve müdde‘iyyân-ı mezkûretâna teslîmine mezkûr Hayyât Hüseyin mahzarında üzerine hâkim-i muvakki‘-i kitâb şerâyit-i hükmü mer‘î ve mes’ûl fi’l-hükm olduğu hâlde hükm-i sahîh [ve] vakf-ı sarîh edip ve mezbûr Hüseyin’i semen-i mezbûr ile bâyi‘[ûn]-ı mezkûrûn üzerlerine rücû‘a emr edip mâ hüve’l-vâki‘ bi’t-taleb ketb olundu. Hurrire fi’l-yevmi’l-hâmis aşer min şehri Rebî‘ilâhir li sene tis‘a ve hamsîn ve elf.

Şuhûdü’l-hâl: El-Hâc Hüseyin b. el-Hâc Hasan Mi‘mâr Ayas’dan, el-Hâc Musli b. Kaya, Hüseyin Çavuş b. Ali, Zülfikār Çelebi b. Abdullah, el-Hâc Hasan b. Abdullah, Receb Efendi b. Hasan el-hatîb, Mehmed Beşe b. Ali, Himmet Beşe b. Ali, Yusuf Bey b. Abdullah, Ali Bey b. ( ), Ali b. Hızır el-kazgânî, Hamza Bey b. Yahya, Ahmed [b.] Mehmed, Veli b. Maksud, Ahmed Çelebi b. Abdurrahman.

(RUMELİ80 - cilt: 15, sayfa: 123 - Hüküm no: 115 - Orijinal metin no: [28a-1])﻿

﻿

﻿

116. Hüküm

Hasan b. Mehmed’in Saraylı Selâmet Hâtun’un mirası hususunda diğer vârislerin zimmetini ibra ettiği

Mahmiye-i İstanbul’da Topkapısı kurbunda Yenikapı dâhilinde Evliyâ Hoca mahallesinde sâkin olup medîne-i Üsküdar kazâsına tâbi‘ İstavros nâm karyede vefât eden Saraylı Selâmet Hâtun’un verâseti, zevc-i metrûku Mehmed Ağa b. Ahmed’e ve sadrî sagīr oğlu Mustafa b. Memi Usta’ya ve sadriye sagīre kızı Ümmühâni bt. Mehmed Ağa’ya münhasıra olup ba‘dehû mezbûr Mustafa dahi vefât edip verâseti li ebeveyn ammi oğlu olup [Novasin] kazâsına tâbi‘ Basilye nâm karyede sâkin Hasan b. Mehmed mahzarında [vekîl] olduğu şer‘an mütehakkıka oldukdan sonra mezbûr Hasan meclis-i şer‘-i hatîrde, sagīr-i mezbûrun tesviye-i umûruna kıbel-i şer‘-i enverden mansûb vasîsi olup mezbûre Selâmet Hâtun’un tereke-i menkūlesinin vech-i âtî üzre ba‘de’l-bey‘ intikāl edip hisseye vaz‘-ı yed eyleyen işbu sâhibü’l-kitâb Sefer Usta b. Sinan mahzarında bi’l-verâse tav‘an ikrâr ve i‘tirâf edip müteveffât-ı mezbûre Selâmet Hâtun’un tereke-i menkūle bey‘ olundukda semeni bin yüz riyâlî kuruş eyledikde, nısfı beş yüz elli riyâlî kuruşu mezbûr Sefer Usta bi’l-vesâye ahz u kabz eyledikden sonra mezbûr Sefer Usta sagīr-i mezbûrun hâl-i sıhhatinde nafaka ve kisvesine vefâtında techîz ve tekfînine ve benim karye-i mezbûreden mahmiye-i İstanbul’da gelmek için yol mesârifine emrimle sarfından sonra mezbûr Sefer Usta yedinde ancak on riyâlî kuruş kalmağla, meblağ-ı bâkī on riyâlî kuruşu vasiyy-i mezbûr Sefer Usta yedinden tamâmen ahz u kabz eyleyip meblağ-ı mezkûr beş yüz elli riyâlî kuruşa müte‘allika mezbûr Sefer Usta üzerinde bi vechin mine’l-vücûh ve sebebin mine’l-esbâb da‘vâ ve hakkım kalmadı [dedikde], el-mukarru lehü’l-mezbûr Sefer Usta vicâhen tasdîk ve şifâhen tahkīk edicek, mâ hüve’l-vâki‘ bi’t-taleb ketb olundu. Fi’l-yevmi’r-râ[bi‘ min şehri] Rebî‘ilâhir li sene tis‘a ve hamsîn ve elf.

Şuhûdü’l-hâl: Hasan Bey b. Şaban Küçükpazar’da, Hasan Efendi b. Hüseyin el-imâm, Osman Beşe b. ( ) er-râcil, Murat Usta b. Hüseyin, Ahmed Beşe b. Musa er-râcil, Hüseyin b. Mercan el-kazzâz, Mustafa b. Ahmed el-hallâk, Mehmed Halîfe b. İsmail el-müezzin.

(RUMELİ80 - cilt: 15, sayfa: 125 - Hüküm no: 116 - Orijinal metin no: [28b-1])﻿

﻿

﻿

117. Hüküm

Mehmed Bey b. Ali’nin ölen küçük kardeşi Ali Çelebi’nin terekesiyle ilgili vasîsinin zimmetini ibra ettiği

Mahmiye-i İstanbul’da Mi‘mâr Ayas mahallesinde sâkin iken bundan [akdem] vefât eden Ali Bey b. Mehmed’in sulbî sagīr oğlu olup ba‘dehû vefât eden Ali Çelebi’nin li ebeveyn karındaşı ve bi’l-inhisâr vârisi olup mahalle-i mezbûrede sâkin Mehmed Bey meclis-i şer‘de, müteveffâ-yı mezbûr Ali Çelebi’nin tesviye-i umûruna kıbel-i şer‘-i enverden mansûb vasî olan işbu sâhibü’l-kitâb el-Hâc Hüseyin b. el-Hâc Hüseyin mahzarında tav‘an ikrâr ve i‘tirâf edip babam ve mûrisim mezbûr Ali Bey vefât eyledikde karındaşım ve mûrisim müteveffâ-yı mezbûrun hissesine menzilden gayrı sâir terekesinden dokuz bin dokuz yüz altmış akçe isâbet eylediğinden gayrı mezbûr Ali Çelebi’nin vâlidesi olup mukaddemâ vefât eden Belkıs Hâtun bt. Sinan’ın terekesinden dahi beş bin altı yüz altmış bir akçe isâbet etmekle, zikr olunan dokuz bin dokuz yüz altmış bir akçe ile beş bin altı yüz altmış bir akçe cem‘an on beş bin altı yüz yirmi iki fıddî-i cedîd râyic fi’l-vakt akçeye mezbûr el-Hâc Hüseyin bi’l-vesâye vaz‘-ı yed edip karındaşım mezbûr vefât etmekle meblağ-ı mezbûr on beş bin altı yüz yirmi iki akçe bana irs-i şer‘î ile intikāl ve isâbet eylemekle, ben dahi meblağ-ı mezbûr on beş bin altı yüz yirmi iki akçeyi vasiyy-i mezbûr yedinden tamâmen ahz u kabz eyledim. Min ba‘d karındaşım mezbûrun terekesine müte‘allika mezbûr el-Hâc Hüseyin üzerine bi vechin mine’l-vücûh ve sebebin mine’l-esbâb da‘vâ ve hakkım kalmadı ve ben dahi bundan akdem mezbûr el-Hâc Hüseyin’e iki bin cedîd akçe vedî‘at vaz‘ ve teslîm edip ol dahi ahz u kabz eylemişdi. El-hâletü hâzihî vedî‘at olan meblağ-ı mezkûr iki bin akçeyi dahi bi aynihî mezbûr el-Hâc Hüseyin yedinden tamâmen ahz u kabz eyledim dedikde, gıbbe’t-tasdîki’ş-şer‘î mâ vaka‘a bi’t-taleb ketb olundu. Tahrîren fi’l-yevmi’s-sânî min şehri Rebî‘ilâhir li sene tis‘a ve hamsîn ve elf.

Şuhûdü’l-hâl: Umdetü’l-müderrisîni’l-kirâm Abdullah Efendi b. Osman Efendi, el-Hâc İbrahim Beşe b. Hasan, Hasan Beşe b. Mehmed, Yahya b. Zekeriya, İsa Çelebi b. Ahmed, İsmail Çelebi b. Yusuf.

(RUMELİ80 - cilt: 15, sayfa: 126 - Hüküm no: 117 - Orijinal metin no: [29a-1])﻿

﻿

﻿

118. Hüküm

Abdurrahman Çelebi b. Mehmed’in Mehmed Beşe b. Sinan’a borcu olduğu

Hâlâ mısr-ı Kahire’de ber vech-i arpalık Cîze kadısı olan umdetü’l-mevâli’l-kirâm ( ) b. Abbas’ın kethüdâsı Abdurrahman Çelebi b. Mehmed meclis-i şer‘-i hatîrde, yine mûmâ-ileyh Ünsî Abdullah et-Talif Efendi’nin sâbıkan çukadârı olan işbu râfi‘ül-kitâb Mehmed Beşe b. Sinan mahzarında bi’t-tav‘i’s-sâf ikrâr ve i‘tirâf edip mezbûr Mehmed Beşe’ye târih-i kitâb şehrinin sekizinci gününden üç yüz altmış gün tamâmına değin müeccel cihet-i deyn-i şer‘îden dört yüz seksen kıt‘a riyâlî kuruş zimmetimde lâzımü’l-edâ ve vâcibü’l-kazâ deynim vardır dedikde, mukırr-ı mezbûru ikrâr-ı meşrûhunda el-mukarru lehü’l-merkūm Mehmed Beşe vicâhen tasdîk ve şifâhen tahkīk eyledikden sonra meblağ-ı mezbûrdan dört yüz kıt‘a riyâlî kuruşuna ecel-i mezbûr hulûlüne değin kuzât-ı Mısriyyeden olup Beylünîzâde demekle şehîr Mehmed Efendi b. ( ) tarafeynden emr ve kabûlü hâviye kefâlet-i sahîha-i şer‘iyye ile kefîl olmağın, mâ hüve’l-vâki‘ bi’t-taleb ketb olundu. Sene 1059.

Şuhûdü’l-hâl: Hüseyin Çavuş b. Abdullah, Mehmed Beşe b. Abdullah, Mustafa Bey b. Abdullah, Receb Bey b. Murtaza, Süleyman b. Musa.

(RUMELİ80 - cilt: 15, sayfa: 127 - Hüküm no: 118 - Orijinal metin no: [29a-2])﻿

﻿

﻿

119. Hüküm

Yusuf Ağa’nın Yahya b. Mehmed ve Mustafa Bey b. Abdullah’ta alacağı olduğu

Mahmiye-i İstanbul’da Davudpaşa mahallesinde sâkin işbu râfi‘ü’l-vesîka Yusuf Ağa b. ( ) meclis-i şer‘-i hatîrde, mahmiye-i mezbûrede Lütfi mahallesinde sâkin Yahya b. Mehmed ve Mi‘mâr Ayas mahallesinde sâkin Mustafa Bey b. Abdullah mahzarında her biri üzerlerine takrîr-i da‘vâ edip bundan akdem işbu Yahya Bey’e ve Mustafa Bey’e her birine bin riyâlî kuruş ikrâz ve teslîm edip onlar dahi her biri bin riyâlî kuruş iktirâz ve tesellüm eyledikden sonra işbu Yahya Bey zimmetinde deyn olan bin riyâlî kuruşdan üç yüz riyâlî kuruşunu işbu Mustafa Bey dahi zimmetinde deyn olan bin riyâlî kuruşdan dokuz yüz riyâlî kuruşunu bana def‘ ve teslîm edip ben dahi her birinden vech-i meşrûh üzre ahz u kabz eyleyip işbu Yahya Bey zimmetinde yedi yüz riyâlî kuruş hakkım ve işbu Mustafa Bey zimmetinde dahi yüz riyâlî kuruş hakkım kalmışdır, edâda ta‘annüd eder suâl olunup alıverilmesin taleb ederim dedikde, gıbbe’s-suâl mezkûrân Yahya Bey ve Mustafa Bey cevâblarında, işbu Yusuf Ağa’dan ma‘an ancak doksan bin cedîd râyic fi’l-vakt [akçe] iktirâz ve kabz eyledik ve bi şarti’l-ikrâz dahi yetmiş bin cedîd akçeye yetmiş aded mutallâ [29b] tülbent ve bir vakıyye üç yüz dirhem ûdunu yedinden iştirâ ve tesellüm eyledik, ba‘dehû Yusuf Ağa’dan iki bin riyâlî kuruş iktirâz eyleyip karzdan zimmetimizde iki bin riyâlî kuruş deynimiz vardır deyû kâziben ikrâr eyledikde, minvâl-i meşrûh üzre karz zimmetinde olan akd-i şerâyit fâsid olup iştirâ eylediğimiz eşyâ-i mezkûreyi yedimizden ihrâcla istihlâk eylemekle, yevm-i iştirâmızda kıymet-i şer‘iyyesini edâ eder dediklerinde, gıbbe’l-istintâk müdde‘î-i mezkûr Yusuf Ağa mezkûrân Yahya Bey ve Mustafa Bey ikrâr-ı meşrûhlarında sâdıklardır dedikde, İmâm Ebû Yusuf hazretleri mezheb-i şerîflerinde mezkûr Yusuf Ağa’ya yemîn lâzım gelmeğin, bi’l-istihlâf mezkûr Yusuf Ağa’ya minvâl-i meşrûh üzre karz da‘vâsında mubtıl olduğuna ve mezkûrân Yahya Bey ve Mustafa dahi her biri ikrâr-ı meşrûhlarında kâzibler olmadığına yemîn teklîf olundukda, ol dahi hasbe’l-mes’ûl yemîn billâhi’l-aliyyi’l-azîm edicek, vech-i meşrûh üzre meblağ-ı bâkī yedi yüz riyâlî kuruş edâya mezkûr Yahya Bey üzerine ve meblağ-ı mezbûr yüz riyâlî kuruşu dahi edâya mezkûr Mustafa Bey üzerine hükm-i şer‘î ile hükm olunup mâ vaka‘a bi’t-taleb ketb olundu. Hurrire fi’l-yevmi’l-âşir min şehri Rebî‘ilâhir li sene [tis‘a] ve hamsîn ve elf.

Şuhûdü’l-hâl: Mehmed Çelebi b. Ahmed Sancakdârzâde, Musa b. Muharrem, Mustafa Ağa b. Abdurrahman, Yusuf Çavuş b. Abdullah el-mübâşir, el-Hâc Mahmud b. Şaban.

(RUMELİ80 - cilt: 15, sayfa: 127 - Hüküm no: 119 - Orijinal metin no: [29a-3])﻿

﻿

﻿

120. Hüküm

Üftâde bt. Abdullah’ın beytülmâl tarafından el konulan terekesi içindeki emanet eşyanın sahibi İsmail Çavuş b. Abdullah’a teslimi

Dârü’l-hilâfeti’l-aliyye mahmiye-i Kostantıniyye’de sâbıkan Beytülmâl-ı hâs emîni olan Osman Ağa b. ( ) meclis-i şer‘-i hatîr-i lâzımü’t-tevkīrde, el-Hâc Mustafa Ağa’nın etbâ‘ından İsmail Çavuş b. Abdullah mahzarında takrîr-i kelâm edip mahmiye-i mezbûrede Uzun Şücâ‘ mahallesinde Kırkodalar demekle ma‘rûf odalarda sâkin işbu hâzır bi’l-meclis Yusuf Bey b. Abdullah’ın zevcesi Üftâde bt. Abdullah fevt olup terekesinin nısfı beytülmâla âid oldukda, işbu dört sepet sandıkı içinde mevcûd eşyâsıyla ayaklı ağaç sandık içinde mevcûd eşyâsıyla müteveffât-ı mezbûrenin terekesinden olmak üzre taraf-ı beytülmâl için kabz olunup hâlâ düstûr-ı a‘zam müşîr-i efham vezîriâzam hazretlerinin saraylarında emânet vaz‘ olunup ba‘dehû mezbûr İsmail Çavuş’un mezbûre Üftâde yedinde vedî‘at eylediği mütehakkık oldukda, yine mezbûr İsmail Çavuş’a teslîm olunmak lâzım gelmeğin hâlâ teslîm eyledi dedikde, mezbûr İsmail Çavuş dahi meclis-i şer‘de zikr olunan dört sepet sandığı içinde vedî‘a olan eşyâya müte‘allika mezbûr Osman Ağa üzerine merkūm Yusuf Bey üzerine ve sadr-ı a‘zam hazretlerinin mehterbaşısı el-Hâc Ahmed Ağa b. ( ) üzerine bi vechin mine’l-vücûh ve sebebin mine’l-esbâb da‘vâ ve hakkım yokdur dedikde, mâ hüve’l-vâki‘ bi’t-taleb ketb olundu. Sene 1059.

Şuhûdü’l-hâl: Umdetü’l-emâcid ve’l-a‘yân el-Hâc Mustafa Ağa, Mehmed Çavuş b. Abdullah çavuş-ı selâm, Seyyid Mustafa b. Abdullah Efendi, Şahin Çavuş b. ( ), Yusuf Çavuş, Ali Çelebi b. Ahmed, Mustafa Efendi kâtibü’l-hurûf, Ahmed Çelebi b. Abdurrahman el-muhzırân.

(RUMELİ80 - cilt: 15, sayfa: 128 - Hüküm no: 120 - Orijinal metin no: [29b-1])﻿

﻿

﻿

121. Hüküm

Saliha bt. Abdullah ve kocası Hüseyin Beşe b. Mahmud’un mülk menzillerini İsmail Ağa b. İskender’e sattıkları

Havâss-ı Kostantıniyye kazâsına tâbi‘ Küçükçekmece nâhiyesinde Ankorya nâm karyede sâkine Saliha bt. Abdullah ve zevci Hüseyin Beşe b. Mahmud meclis-i şer‘-i hatîr-i lâzımü’t-tevkīrde, işbu râfi‘ül-kitâb İsmail Ağa b. İskender mahzarında her biri bi’t-tav‘i’s-sâf ikrâr ve i‘tirâf edip karye-i mezbûrede vâki‘ iki tarafı Ekşi Mustafa veresesi mülkleri ve iki tarafı tarîk-i âmma müntehî çiftlik ta‘bîr olunur cemî‘ mülk menzilimizi, cemî‘ tevâbi‘ ve levâhıkı ve kâffe-i hukūk ve merâfıkı ile ve yine karye-i mezbûrede vâki‘ bir tarafı Davud Ağa mülküne ve bir tarafı Bayram b. Hüdâverdi mülküne ve bir tarafı Ekşi Mustafa veresesi mülklerine ve bir tarafı tarîk-i âmma müntehî çiftlik ta‘bîr olunur cemî‘ mülk menzilimiz dahi cemî‘ tevâbi‘ ve levâhıkı ile bi safkatin vâhidetin merkūm İsmail Ağa’ya târih-i kitâbdan doksan gün tamâmına değin üç yüz on beş riyâlî kuruşa bi tarîki’l-bey‘ bi’l-vefâ bey‘ ve teslîm edip ol dahi vech-i muharrer üzre iştirâ ve kabûl eyledikden sonra semen-i mezbûr üç yüz on beş riyâlî kuruşu merkūm İsmail Ağa yedinden tamâmen ahz u kabz eyledik dediklerinde, mâ hüve’l-vâki‘ bi’t-taleb ketb olundu. Hurrire fi’l-yevmi’l-hâdî aşer min şehri Rebî‘ilâhir li sene 1059.

Şuhûdü’l-hâl: Receb Ağa b. Mustafa, Derviş Ağa b. Bayram, Osman Ağa b. Memi, Ahmed Çelebi [b.] Karagöz.

(RUMELİ80 - cilt: 15, sayfa: 129 - Hüküm no: 121 - Orijinal metin no: [29b-2])﻿

﻿

﻿

122. Hüküm

Safiye Hâtun bt. Osman’ın kocası Hasan Çelebi b. Mustafa’ya bazı emlâkini satıp bazı emlâkinin tasarrufunu devrettiği

Mahmiye-i İstanbul’da Mimar Kemal mahallesinde sâkine Safiye Hâtun bt. Osman meclis-i şer‘-i hatîr-i lâzımü’t-tevkīrde, zevci işbu râfi‘ül-kitâb Hasan Çelebi b. Mustafa mahzarında bi’t-tav‘i’s-sâf ikrâr ve i‘tirâf edip zikri âtî akdin sudûruna değin silk-i mülk ve yedimde münselik hakkım olup Havâss-ı Kostantıniyye kazâsına tâbi‘ Ekşinoz nâm karyede vâki‘ bir tarafı li ebeveyn kız karındaşım Râbia Hâtun mülküne ve bir tarafı Hüseyin Ağa b. ( ) mülküne ve iki tarafı tarîk-i âmma müntehî iki bâb tahtânî odayı ve bir anbarı ve su kuyusunu ve cüneyneyi müştemil çiftlik ta‘bîr olunur cemî‘ mülk menzilimi, cemî‘ tevâbi‘ ve levâhıkı ile ve çiftlik-i mezbûr kurbunda vâki‘ lede’l-ahâlî ma‘lûmü’l-hudûd harman yerinde ve ahûrda olan nısf hisse-i şâyi‘alarımı dahi cemî‘ tevâbi‘ ve levâhıkı ile ve mârrü’z-zikr çiftliğimde zikr olan ahûra varınca devr eylediğim ma‘lûmü’l-arz cemî‘ mülk arsamı dahi cemî‘ hukūk ve merâfıkı ile zevcim merkūm Hasan Çelebi’ye safka-i vâhide ile on bin fıddî râyic fi’l-vakt akçeye bey‘-i bâtt-ı sahîh-i şer‘î ile bey‘ ve teslîm edip ol dahi minvâl-i muharrer üzre iştirâ ve tesellüm ve kabûl eyledikden sonra yine zikri âtî ferâğ ve tefvîzin sudûruna değin nısf hisse-i şâyi‘aları taht-ı tasarrufumda olup karye-i mezbûre sınırı dâhilinde vâki‘ mârrü’z-zikr çiftlik kurbunda lede’l-ahâlî ma‘lûmü’l-hudûd bir kıt‘a çayırın ve Çayırbaşı nâm mevzi‘de vâki‘ lede’l-ahâlî ma‘lûmü’l-hudûd bir kıt‘a tarlanın ve Kum tarlası demekle ma‘rûf bir kıt‘a tarlanın ve bağlar içinde vâki‘ lede’l-ahâlî ma‘lûmü’l-hudûd bir kıt‘a tarlanın ve mer‘â kurbunda vâki‘ Bağyeri demekle ma‘rûf dört kıt‘a tarlanın ve dere yanında vâki‘ Arık tarlası demekle ma‘rûf lede’l-ahâlî ma‘lûmü’l-hudûd bir kıt‘a tarlanın ve bahçe yolunda vâki‘ Eğri tarlası demekle ma‘rûf lede’l-ahâlî ma‘lûmü’l-hudûd bir kıt‘a tarlanın ve Kavak tarlası demekle ma‘rûf lede’l-ahâlî ma‘lûmü’l-hudûd bir kıt‘a tarlanın ve Depe tarlası demekle ma‘rûf lede’l-ahâlî bir kıt‘a tarlanın ve Derya tarlası demekle ma‘rûf lede’l-ahâlî ma‘lûmü’l-hudûd bir kıt‘a tarlanın ve Mandırayeri nâm mevzi‘de vâki‘ lede’l-ahâlî ma‘lûmü’l-hudûd bir kıt‘a tarlanın ve Kanlıçeşme nâm mevzi‘de vâki‘ lede’l-ahâlî ma‘lûmü’l-hudûd bir kıt‘a tarlanın ve Çataldere nâm mevzi‘de vâki‘ lede’l-ahâlî ma‘lûmü’l-hudûd bir kıt‘a tarlanın ve Defterdâr Paşa Kovalığı nâm mevzi‘de vâki‘ lede’l-ahâlî ma‘lûmü’l-hudûd bir kıt‘a tarlanın ve Kalyoz altında iki yol arasında vâki‘ lede’l-ahâlî ma‘lûmü’l-hudûd bir kıt‘a [tarla]nın ve Ermeni köyünde Kovalık tarlası demekle ma‘rûf bir kıt‘a tarlanın nısf hisse-i şâyi‘alarını dahi sâhib-i arz ma‘rifetiyle zevcim merkūm Hasan Çelebi’ye on bin mezbûru’n-na‘t akçe mukābelesinde ferâğ ve tefvîz ve teslîm edip ol dahi minvâl-i muharrer üzre tefevvüz ve tesellüm ve kabûl eyledikden sonra semen-i mezbûr on bin akçe ve bedel-i ferâğ olan on bin akçe cem‘an yirmi bin cedîd akçeyi zevcim merkūm Hasan Çelebi’ye karz-ı şer‘îden zimmetimde deyn olan yirmi bin cedîd akçeye takās eyledim. Ba‘de’l-yevm sâlifü’z-zikr emlâk-ı merkūm Hasan Çelebi’nin [mülk-i] müşterâsıdır ve zikr olunan çayır ve tarlaların nısf-ı şâyi‘aları hakk-ı tefevvüzü olup benim bi vechin mine’l-vücûh alâka ve hakkım kalmamışdır keyfe mâ yeşâ ve yahtâr mutasarrıf olsun dedikde, mukırra-i mezbûrenin ikrâr-ı meşrûhunda el-mukarru lehü’l-mezbûr vicâhen tasdîk ve şifâhen tahkīk edicek, mâ hüve’l-vâki‘ bi’t-taleb ketb olundu. Hurrire fi’l-yevmi’s-sâbi‘ aşer min şehri Rebî‘ilâhir sene 1059.

Şuhûdü’l-hâl: İbrahim Dede b. Ali, Mustafa Çelebi b. ( ), Mehmed Çelebi b. Ali, Yahya Bey b. Zekeriya.

(RUMELİ80 - cilt: 15, sayfa: 130 - Hüküm no: 122 - Orijinal metin no: [30a-1])﻿

﻿

﻿

123. Hüküm

Eski Van mutasarrıfı Şahbaz Paşa’nın kürk alımından dolayı kalan borcunun alacaklılarınca ertelendiği

Sâbıkan Van Eyâleti’ne mutasarrıf olan düstûr-ı mükerrem müşîr-i müfahham Şahbaz b. Osman tarafından husûs-ı âti’l-beyânı ikrâra vekîl olup vekâleti Hasan Beşe b. Hüseyin ve Mustafa b. Gāzi el-müteferrika şehâdetleri ile şer‘an sâbite olan Mustafa Ağa b. İshak meclis-i şer‘-i hatîrde, mahmiye-i İstanbul’da Demirkapı’da sâkin Hasan Ağa b. Kasım ve kürkcü tâifesinden Petro v. Panoli ve İlya v. İsto mahzarlarında bi’l-vekâle ikrâr ve i‘tirâf edip müvekkilim mûmâ-ileyh Şahbaz Paşa zimmetinde merkūmûn Hasan Ağa ve Petro ve İlya yedlerinden müşterâ ve makbûz bir samurun semeninden iki bin beş yüz kıt‘a riyâlî kuruş deyni olup hâlâ müvekkili müşârunileyh meblağ-ı mezbûrdan bin kıt‘a riyâlî kuruşunu merkūmûna def‘ ve teslîm edip onlar dahi minvâl-i muharrer üzre yedinden ahz ve teslîm eylediklerinden sonra meblağ-ı bâkī bin beş yüz kıt‘a riyâlî kuruş müvekkilim müşârunileyh zimmetinde merkūmûn Hasan Ağa ve Petro ve İlya’ya lâzımü’l-edâ deyni kaldığından sonra merkūmûn Hasan Ağa ve Petro ve İlya meblağ-ı mezbûr bin beş yüz kıt‘a riyâlî kuruşu târih-i kitâbdan yüz elli gün tamâmına değin müvekkili mûmâ-ileyhe te’cîl eyledik dedikde, vekîl-i mezbûrun minvâl-i meşrûh üzre cârî ve sâdır olan ikrârını el-mukarru lehümü’l-merkūmûn vicâhen tasdîk ve şifâhen tahkīk edicek, mâ hüve’l-vâki‘ bi’t-taleb ketb olundu. Hurrire fi’l-yevmi’l-hâmis min şehri Rebî‘ilevvel li sene tis‘a ve hamsîn ve elf.

Şuhûdü’l-hâl: Kıdvetü’l-emâcid Fettâh Ağa b. Mehmed serçavuşân, Mehmed Efendi b. Zülfikār el-müderris, Mısrî Mehmed Çavuş b. Abdullah, Yunus b. Ömer, Yahya b. Zekeriya.

(RUMELİ80 - cilt: 15, sayfa: 131 - Hüküm no: 123 - Orijinal metin no: [30b-1])﻿

﻿

﻿

124. Hüküm

Ali Beşe b. Fuzûlî’nin Cemşid v. Pogoso’da alacağı olduğu

Mahmiye-i İstanbul’da Muhtesib Karagöz mahallesinde sâkin işbu râfi‘ül-kitâb Ali Beşe b. Fuzûlî meclis-i şer‘-i hatîr-i lâzımü’t-tevkīrde, mahmiye-i mezbûrede Karagümrük kurbunda Sarmaşık mahallesinde sâkin Cemşid v. Pogoso nâm Ermeni muvâcehesinde üzerine takrîr-i da‘vâ edip merkūm Cemşid zimmetinde saman bahâsından ba‘de küllî hesâb dört bin iki yüz yirmi fıddî râyic fi’l-vakt akçe hakkı[m] olup bana edâda ta‘annüd eder, suâl olunup alıverilmesin taleb ederim dedikde, gıbbe’s-suâl merkūm Cemşid, fi’l-hakīka saman bahâsından ba‘de küllî hesâb işbu müdde‘î Ali Beşe’ye dört bin iki yüz cedîd akçe zimmetimde lâzımü’l-edâ ve vâcibü’l-kazâ deynim vardır deyû bi tav‘ihî ikrâr ve i‘tirâf etmeğin, ikrârı mûcebince meblağ-ı müdde‘â dört bin iki yüz akçenin müdde‘î-i merkūma edâsına mezbûr Cemşid üzerine ilzâm olunup mâ vaka‘a bi’t-taleb ketb olundu. Hurrire fi’l-yevmi’s-sâlis aşer min şehri Rebî‘ilevvel li sene tis‘a ve hamsîn ve elf.

Şuhûdü’l-hâl: Yakub Efendi b. Pîr Mehmed el-kadı, Osman Çelebi b. Mehmed, Mustafa Çelebi b. Abdürrahim, İsmail Çelebi b. Yunus.

(RUMELİ80 - cilt: 15, sayfa: 132 - Hüküm no: 124 - Orijinal metin no: [30b-2])﻿

﻿

﻿

125. Hüküm

Ahmed Ağa b. Şaban’ın mülk menzillerini rehin yoluyla Ali Hoca b. Ahmed’e sattığı

Sâbıkan kapı ağası olup mahrûse-i Üsküdar’da Kefçe mahallesinde sâkin iftihârü’l-ekâbir ve’l-a‘yân Ahmed Ağa b. Şaban tarafından kethüdâsı ve husûs-ı âti’l-beyâna vekîli olup vekâleti Mustafa Efendi b. Şaban el-kâtib ve Abdünnebi Beşe b. Ramazan şehâdetleri ile şer‘an sâbite olan Hasan Ağa b. Nurullah meclis-i şer‘-i hatîrde, hâssa bostancılar kethüdâsının eskisi olan umdetü’l-emâcid ve’l-ekârim Ali Hoca b. Ahmed mahzarında bi’l-vekâle tav‘an ikrâr ve i‘tirâf edip zikri âtî bey‘in sudûruna değin müvekkilim müşârun-ileyhin silk-i mülk ve yedinde münselik olup mahalle-i mezbûrede vâki‘ bir tarafı Halil Bey b. İbrahim mülküne ve bir tarafı diğer Halil Bey b. Abdullah mülküne ve bir tarafı Sarayî nâm hâtun mülküne ve bir tarafı tarîk-i âmma müntehî cemî‘ mülk menzilini, cemî‘ tevâbi‘ ve levâhıkı ile ve yine mahrûse-i mezbûrede Hasan Paşa mahallesinde vâki‘ bir tarafı Ahmed b. Abdülkerim mülküne ve bir tarafı ba‘zan Hatice Sultan bağına ve ba‘zan Nasuh b. Abdullah mülküne ve ba‘zan Mehmed ve Hatice ve Hamide Hâtun evlâd-ı Mustafa mülklerine ve iki tarafı tarîk-i âmma müntehî cemî‘ mülk menzilini dahi cemî‘ tevâbi‘ ve levâhıkı ile mûmâ-ileyh Ali Hoca’ya safka-i vâhide ile dört bin altı yüz kıt‘a riyâlî kuruşa târih-i kitâbdan altı ay tamâmına değin bi tarîki’l-bey‘ bi’l-vefâ bey‘ ve teslîm edip ol dahi vech-i muharrer üzre iştirâ ve tesellüm ve kabûl eyledikden sonra müvekkilim mûmâ-ileyh semen-i mezbûr dört bin altı yüz kıt‘a riyâlî kuruşu mûmâ-ileyh Ali Hoca yedinden ahz u kabz eyledi dedikde, vekîl-i mezbûru ikrâr-ı meşrûhunda el-mukarru lehü’l-merkūm vicâhen tasdîk ve şifâhen tahkīk eyledikden sonra vekîl-i mezbûr mûmâ-ileyh Ali Hoca mahzarında i‘âde-i kelâm edip bey‘-i mezkûr hakīkatde rehin olmakla, müvekkili mezbûr ecel-i merkūm hulûlünde semen-i mezbûru edâ ve îfâya adem-i kudreti olıcak menzileyn-i mezbûreyni âhara bey‘a ve semenlerini kabza mûmâ-ileyh Ali Hoca’yı tarafından azl ve in‘izâlden masûne vekâlet-i devriye ile vekîl eyledi dedikde, müşârunileyh Ali Hoca dahi minvâl-i meşrûh üzre vekâlet-i mezbûreyi kabûl ve hizmeti lâzımesini edâya müte‘ahhid olmağın, mâ vaka‘a bi’t-taleb ketb olundu. Hurrire fi’l-yevmi’l-hâdî aşer min şehri Rebî‘ilâhir li sene 1059.

Şuhûdü’l-hâl: Ahmed Bey b. ( ), Rıdvan Ağa, Hızır b. Receb, Mustafa b. Abdürrahim.

(RUMELİ80 - cilt: 15, sayfa: 132 - Hüküm no: 125 - Orijinal metin no: [30b-3])﻿

﻿

﻿

126. Hüküm

İsmail Odabaşı b. Musli’nın Hasan Ağa b. Abdülmennân’da olan alacağının terekesinden ödenmesi

Mahmiye-i İstanbul’da zümre-i râcilinin seksen beşinci cemâ‘atine mahsûs olan odanın odabaşısı olan işbu râfi‘ül-kitâb İsmail Odabaşı b. Musli meclis-i şer‘-i şerîfde, bundan akdem Van muhafazasında iken vefât eden cemâ‘at-i mezbûre çorbacısı Hasan Ağa b. Abdülmennân’ın zâhirde vâris-i ma‘rûfu olmamağla, bi’l-fi‘l beytülmâl-ı râcilîn emîni olup muhallefât-ı müteveffâ-yı mezbûra vaz‘-ı yed eylediği şer‘an sâbit olan İlyas Ağa b. Sinan tarafından husûmete vekîl olup vekâleti bi mâ hüve nehcü’s-sübût şer‘an sâbite olan Mehmed Beşe b. Mustafa mahzarında üzerine takrîr-i da‘vâ edip mezbûr Hasan Ağa hâl-i hayâtında ve kemâl-i akl ve sıhhatinde kendi malımdan ifrâzla benden bir def‘a iki yüz kırk riyâlî kuruş iktirâz ve kabz edip ve bir def‘a dahi altmış beş riyâlî kuruş iktirâz ve tesellüm eyledikden sonra def‘a-i sâniyyede iktirâz eylediği altmış beş riyâlî kuruş alâ re’si’l-işhâd mezbûr Hasan Ağa ikrâr edip meblağ-ı mezbûr cem‘an üç yüz beş riyâlî kuruş hakkım zimmetinde iken kable’l-îfâ vefât etmeğin, emîn-i merkūm tereke-i merkūma vaz‘-ı yed etmekle meblağ-ı mezbûr üç yüz beş riyâlî kuruşu tereke-i müteveffâ-yı mezbûrdan taleb ederim, vekîl-i merkūm Mehmed Beşe’ye suâl olunsun dedikde, gıbbe’s-suâl vekîl-i mezbûr cevâbında, müvekkili emîn-i merkūm İlyas Ağa müteveffâ-yı merkūmun muhallefâtına vaz‘-ı yed eylediğini ikrâr edip lâkin deyn-i merkūmu inkâr edicek müdde‘î-i merkūmdan müdde‘âsını mübeyyine beyyine taleb olundukda, udûl-i müslimînden olup cemâ‘at-i mezbûreden Bilecikli Mustafa Beşe b. Ali ve doksan dokuzuncu cemâ‘atin vekîl-i harcı olan Ahmed Çelebi b. Pervâne nâm kimesneler li ecli’ş-şehâde meclis-i şer‘a hâzırân olup gıbbe’l-istişhâd, her biri şehâdet edip fi’l-hakīka seksen beşinci cemâ‘atin çorbacısı olup Van muhafazasında iken vefât eden Hasan Ağa b. Abdülmennân hâl-i hayâtında ve kemâl-i akl ve sıhhatinde işbu müdde‘î İsmail Odabaşı’nın ikrâz ile bizim huzûrumuzda iki yüz kırk riyâlî [kuruş] iktirâz ve tesellüm eyledi. Meblağ-ı mezkûr iki yüz kırk riyâlî kuruş iktirâz eyledi. Meblağ-ı mezkûr iki yüz kırk riyâlî kuruş işbu müdde‘î İsmail Odabaşı’nın mezkûr Hasan Ağa zimmetinde hakkıdır, vefât edip zimmetinde kalmağın terekesinden edâsı vâcibdir, biz bu husûsa bu vech üzre şâhidleriz, şehâdet dahi ederiz deyû her biri münkir-i merkūm muvâcehesinde edâ-i şehâdet-i şer‘iyye eylediklerinde, gıbbe ri‘âyeti [şerâyiti’l-] kabûl şehâdetleri makbûle oldukdan sonra müdde‘î-i mezbûrun meblağ-ı mezkûr altmış beş riyâlî kuruş da‘vâsını mübeyyine beyyine taleb olundukda, udûl-i ahrâr-ı ricâl-i müslimînden olup medîne-i Üsküdar’da Arakiyyeci mahallesinden Rıdvan Beşe b. Abdullah ve kasaba-i Balıkesri’den Mustafa b. Ahmed nâm kimesneler li ecli’ş-şehâde meclis-i şer‘-i hatîrde hâzırân olup gıbbe’l-istişhâd, her biri şehâdet edip fi’l-hakīka seksen beşinci cemâ‘atinin çorbacısı olan Van muhafazasında vefât eden Hasan Ağa b. Abdülmennân hâl-i sıhhat ve nefâz-ı tasarrufâtında cihet-i karz-ı şer‘îden işbu İsmail Odabaşı’na altmış beş riyâlî kuruş zimmetinde vâcibü’l-edâ deynim vardır deyû bizim huzûrumuzda tav‘an ikrâr eyledi. İkrâr-ı meşrûhu mûcebince meblağ-ı mezkûr altmış beş riyâlî kuruş müteveffâ-yı mezbûr zimmetinde işbu müdde‘î İsmail Odabaşı’nın hakkıdır mezbûr Hasan Ağa’nın vefât edip zimmetinde kalmağla terekesinden edâsı vâcibdir, biz bu husûsa şâhidleriz, şehâdet dahi ederiz deyû her biri münkir-i mezbûr muvâcehesinde edâ-i şehâdet-i şer‘iyye eylediklerinde, gıbbe ri‘âyeti şerâyiti’l-kabûl şehâdetleri makbûle oldukdan sonra meblağayn-i mezkûreyn iki yüz riyâlî kuruş ve altmış beş riyâlî kuruş cem‘an üç yüz beş riyâlî kuruşu müteveffâ-yı mezbûr Hasan Ağa’dan hâl-i hayâtında küllen ve ba‘zan asâleten veya vekâleten ahz u kabz eylemediğine veya âhara havâle eylemediğine veya turuk-ı şer‘iyyeden bir tarîk ile müteveffâ-yı mezbûrun zimmetini ibrâ eylemediğine mezbûr İsmail Odabaşı’ya yemîn teklîf olundukda, ol dahi alâ vefki’l-mes’ûl yemîn billâhi’l-azîm edicek, şehâdet-i merkūme mûcebince meblağ-ı müdde‘â üç yüz beş riyâlî kuruşa müdde‘î-i mezbûr İsmail Odabaşı’ya tereke-i müteveffâ-yı mezbûrdan edâya şerâyit-i hükm-i şer‘î mer‘iyye olduğu hâlde hükm olunup mâ hüve’l-vâki‘ bi’t-taleb ketb olundu. Fi’l-yevmi’l-âşir min şehri Rebî‘ilâhir li sene tis‘a ve hamsîn ve elf.

Şuhûdü’l-hâl: Ali Bey b. Mustafa el-cündî, el-Hâc Ahmed Efendi b. Muharrem kâtib-i Dîvân-ı âlî, Süleyman Ağa b. Pîrî sermuhzırân-ı Rumeli, Osman Çelebi b. ( ) el-kadı?, Yahya Bey [b.] Zekeriya.

(RUMELİ80 - cilt: 15, sayfa: 133 - Hüküm no: 126 - Orijinal metin no: [31a-1])﻿

﻿

﻿

127. Hüküm

Pergam v. Panos’dan intikal eden menzilin vârisleri tarafından Kohen v. Ağya’ya satıldığı

Mahmiye-i İstanbul’da İnebey mahallesinde sâkin iken bundan akdem hâlik olan Pergam v. Panos nâm Ermeni zimmînin sulbî kebîr oğlu Asodor ve sulbiye kebîre kızı Marota nâm Ermeni zimmîler asâleten [ve] hâlik-i merkūmun zevce-i metrûkesi Mer? bt. Markom nâm Ermeniye zimmîye kendi tarafından asâleten ve sadrî sagīr oğulları hâlik-i merkūmun sulbî oğulları olan Simo ve Karola’nın tesviye-i umûrlarına kıbel-i şer‘-i enverden mansûb vasîleri olmağla vesâyeten meclis-i şer‘-i hatîr-i lâzımü’t-tevkīrde, işbu râfi‘ül-kitâb Ko[hen] v. Ağya nâm Ermeni zimmî mahzarında tav‘an her biri ikrâr ve i‘tirâf edip mûrisimiz Pergam hâlik oldukda cemî‘ terekesi seksen beş bin fıddî râyic fi’l-vakt akçe oldukda, meblağ-ı mezbûr sagīrân-ı mezbûrâna irs-i şer‘î ile intikāl eyledikden sonra bizim ve sagīrân-ı mezbûrânın süknâları olmamağla, mahalle-i mezbûrede vâki‘ bir tarafı bt. Sihak mülküne ve bir tarafı Medîne-i Münevvere Vakfı olup Siyavuş bt. Abdullah tasarrufunda olan menzile ve bir tarafı Bezzâzistân-ı Cedîd Kethüdâsı Vakfı olan odalara ve bir tarafı tarîk-i âmma müntehî dört bâb fevkānî odaları ve tahtında bir bâb dükkânı ve iki su kuyusunu ve kenîfi ve havluyu müştemil olan cemî‘ menzil li ecli’s-süknâ kendimiz için ve sagīrân-ı mezbûrân için bi’l-asâle ve’l-vesâye seksen beş bin fıddî-i cedîd akçe Siyavuş bt. Abdullah nâm hâtundan iştirâ ve tesellüm ve teslîm-i semen-i mezbûr edip cemî‘ menzili mezkûr bizim ve sagīrân-ı mezbûrânın yedimizde mülk ve hakkımız olmuşdur. Lâkin ba‘de’l-iştirâ hâlik-i merkūm Pergam’ın Asodor v. Yani nâm Ermeni zimmîye otuz esedî kuruş düyûn-ı müsbitesi zâhire olup hâlik-i mezbû[run] tereke-i âhiresi olmamağla menzili mezbûrun bey‘-i lâzım gelmeğin, menzili mezbûr sûk-ı sultânîde müddet-i medîde bey‘a arz olunup gıbbe istintâkı’r-rağbe dokuz yüz riyâlî kuruşa mezbûr Kohen üzerinde ikrâr edip ziyâde ile tâlib-i âhar olmadığından gayrı menzili mezkûrun işbu yevm-i akidde semen-i misli meblağ-ı mezkûr dokuz yüz riyâlî kuruş idiğine udûl-i ehl-i vukūf dahi takvîm-i sahîh ile takvîm eylemekle, biz dahi asâlet ve vesâyetimiz hasebi ile zikr olunan cemî‘ menzili mezkûru kâffe-i hukūkuyla mezkûr Kohen’e dokuz yüz riyâlî kuruşa tarafeynden îcâb ve kabûlü hâvî bey‘-i bâtla bey‘ ve teslîm eyledikde, ol dahi nefsi için iştirâ ve tesellüm edip semen-i merkūm dokuz yüz riyâlî kuruşu bize teslîm edip biz dahi ba‘de’s-sahîh yedinden bi’l-asâle ve’l-vesâye tamâmen ahz u kabz ve istîfâ eylediğimizde, ba‘de cemî‘ [menzili] mezkûr [mülk-i] müşterâsı ve hakk-ı sırfıdır dediklerinde, mukırrûn-ı mezbûrûnun ikrâr-ı meşrûhlarını el-mukarru lehü’l-merkūm vicâhen tasdîk ve şifâhen tahkīk edicek, mâ hüve’l-vâki‘ bi’t-taleb ketb olundu. Fi’l-yevmi’l-hâdî ve’l-ışrîn min şehri Rebî‘ilevvel li sene tis‘a ve hamsîn ve elf.

Şuhûdü’l-hâl: Hasan Efendi b. Mehmed el-imâm, Abdülganî b. Ali el-müezzin, Ali Çavuş b. İsa, Mustafa Bey [b.] Mehmed, Sefer Beşe b. Abdullah, İsa b. Mehmed, Yahya b. Zekeriya. Papa Karabet v. David, Papa Avanos v. Bedros, Aleskan v. Murad, David? v. Seldon.

(RUMELİ80 - cilt: 15, sayfa: 135 - Hüküm no: 127 - Orijinal metin no: [31b-1])﻿

﻿

﻿

128. Hüküm

İstati v. Panayot’un kardeşinin terekesiyle ilgili ortağı Yani v. Mollemno’nun zimmetini ibra ettiği

Vilâyet-i Rumeli’nde Kalavrite kazâsına tâbi‘ İstinyozvan? nâm karyeden olup bundan [akdem] mahmiye-i İstanbul’da Unkapanı kurbunda sâkin iken hâlik olan Uncu Yani v. Panayot nâm zimmînin li ebeveyn karındaşı ve bi’l-inhisâr vârisi olan İstati nâm zimmî meclis-i şer‘-i şerîfde, hâlik-i mezbûrun unculuk san‘atında hâl-i hayâtında şerîki olan işbu râfi‘ül-kitâb Yani v. Mollemno? nâm zimmî mahzarında tav‘an ve rağbeten ikrâr ve i‘tirâf edip karındaşı mezbûr Yani ile san‘at-ı mezbûrede şerîk olduğu hâlde hâlik olmağın, işbu Yani yedinde muhallefâtından otuz dört bin cedîd râyic fi’l-vakt akçe ile kırk aded un çuvalı olmağın, zikr olunan otuz dört bin cedîd akçeden otuz bin cedîd akçe ile kırk aded un çuvallarını işbu Yani’nin yedinden tamâmen alıp kabz edip bâkī dört bin akçe hakkımdan işbu Yani’nin zimmetini ibrâ eyledim. Min ba‘d hâlik-i mezbûrun muhallefâtına müte‘allika işbu Yani üzerine bi vechin mine’l-vücûh da‘vâ ve hakkım [ve] nizâ‘ım yokdur dedikde, gıbbe’t-tasdîki’ş-şer‘î mâ hüve’l-vâki‘ bi’t-taleb ketb olundu. Fi’l-yevmi’s-sâbi‘ ve’l-ışrîn min Cumâdelûlâ li sene tis‘a ve hamsîn ve elf.

Şuhûdü’l-hâl: Ahmed Çelebi b. Abdülbâkī, Seydi Ali, Ali b. Yusuf, Mustafa Beşe b. Abdullah, Receb Beşe b. Abdullah, Ali Beşe b. Abdullah kethüdâ, Ahmed b. Abdullah, Mustafa Beşe b. Abdullah, Ali b. Mahmud, Mahmud b. Hasan, Pedro v. Dimo, Panayot v. Todori.

(RUMELİ80 - cilt: 15, sayfa: 136 - Hüküm no: 128 - Orijinal metin no: [31b-2])﻿

﻿

﻿

129. Hüküm

Bakkal Yorgi v. Polo’nun 14. Yeniçeri Cemaati Vakfı’na borcu olduğu

Vilâyet-i Rumeli’nde Yenişehir kazâsına tâbi‘ Kûhistan nâhiyesinde vâki‘ Büyükkirsova nâm karye sükkânından olup mahmiye-i İstanbul’da Direk kurbunda bakkal olan Yorgi v. Polo nâm zimmî meclis-i şer‘-i şerîfde, zümre-i râcilinin On Dördüncü cemâ‘atine mahsûs olan oda mühimmâtı için mevkūfe olan nükūda meşrûtiyyet üzre mütevellî olan Hacı Murad Beşe b. Mehmed mahzarında tav‘an ikrâr ve takrîr-i kelâm edip def‘a-i mezbûre cihet-i karz-ı şer‘îden fıddî râyic fi’l-vakt on altı bin cedîd akçe ile elli riyâlî kuruş zimmetimde vâcibü’l-edâ ve lâzımü’l-kazâ deynim olduğundan gayrı vakf-ı mezbûr malından mütevellî-i mezkûr yedinden müşterâ ve makbûzum olup târih-i kitâbdan bir sene tamâmına değin müeccel zerdavâ kürk kaplı bir mor iskarlat merdâne ferâce semeninden dahi üç bin cedîd akçe cem‘an on dokuz bin cedîd akçe ve elli riyâlî kuruş vakf-ı mezbûra zimmetimde edâsı vâcib deynimdir dedikde, gıbbe’t-tasdîki’ş-şer‘î bakkal tâifesinin ve karye-i mezbûre ahâlîsinden Mavridi v. Yorgi ve Yorgi v. Dimitri ve Yorgi v. Nikola ve Dimitri v. İstiryanos ve Panayot v. Hristodole ve Aristodifi v. Hristodole nâm zimmîlerden her biri meblağ-ı mezbûr on dokuz bin cedîd akçe ve elli riyâlî kuruşa tarafeynden emr ve kabûlü hâviye kefâletle kefîl olmağın mâ vaka‘a bi’t-taleb ketb olundu. Fi’l-yevmi’s-sâmin min şehri Rebî‘ilâhir li sene tis‘a ve hamsîn ve elf.

Şuhûdü’l-hâl: es-Seyyid Ömer Çelebi el-müezzin, el-Hâc Ömer b. Ali, Mustafa b. Mehmed, İsmail b. İsrail, Musli Beşe el-mübâşir?

(RUMELİ80 - cilt: 15, sayfa: 136 - Hüküm no: 129 - Orijinal metin no: [32a-1])﻿

﻿

﻿

130. Hüküm

İbrahim Ağa b. Abdülmennân’ın Gazanfer Bey b. Abdullah’ta alacağı olduğu

Mahmiye-i İstanbul’da merhûm Sultan Selim Hân -aleyhi’r-rahmetü ve’l-gufrân-câmi‘-i şerîfi kurbunda sâkin işbu râfi‘ül-kitâb İbrahim Ağa b. Abdülmennân nâm müteferrika meclis-i şer‘-i hatîr-i lâzımü’t-tevkīrde, mahmiye-i mezbûrede Mahmudpaşa kurbunda Çâşnigir odalarında sâkin Gazanfer Bey b. Abdullah mahzarında üzerine da‘vâ ve takrîr-i kelâm edip mezbûr Gazanfer Bey zimmetinde cihet-i deyn-i şer‘îden iki yüz riyâlî kuruş hakkım olup meblağ-ı mezbûrun yüz seksen riyâlî kuruşunu ahz u kabz edip bâkī zimmetinde yirmi riyâlî kuruşu vardır, suâl olunup alıverilmesini taleb ederim dedikde, gıbbe’s-suâl mezbûr Gazanfer Bey cevâbında, fi’l-hakīka müdde‘î-i mezbûr İbrahim Ağa’ya vech-i meşrûh üzre deyn-i şer‘îden iki yüz riyâlî kuruş deynim olup meblağ-ı mezbûr seksen riyâlî kuruşu kendiye def‘ ve teslîm edip bâkī zimmetimde müdde‘î-i mezbûr İbrahim Ağa’ya vâcibü’l-edâ ve lâzımü’l-kazâ yirmi riyâlî kuruş deynim vardır deyû bi tav‘ihî ikrâr ve i‘tirâf etmeğin, ikrârı mûcebince meblağ-ı müdde‘â yirmi riyâlî kuruşu müdde‘î-i mezbûr İbrahim Ağa’ya edâ ve teslîme mezbûr Gazanfer Bey üzerine hükm olunup mâ vaka‘a bi’t-taleb ketb olundu. Fi’l-yevmi’s-sâlis aşer min şehri Rebî‘ilâhir li sene tis‘a ve hamsîn ve elf.

Şuhûdü’l-hâl: Ahmed Efendi b. Abdülbâkī Efendi, Ali Çavuş b. Yusuf el-mübâşir, Kenan Bey b. Abdullah, Yahya Bey [b.] Zekeriya.

(RUMELİ80 - cilt: 15, sayfa: 137 - Hüküm no: 130 - Orijinal metin no: [32a-2])﻿

﻿

﻿

131. Hüküm

Fâtıma Hâtun b. Mahmud’un Rus asıllı câriyesini âzat ettiği

Mahmiye-i Kostantıniyye mahallâtından Ali Bey mahallesinde sâkine olan Fâtıma Hâtun b. Mahmud nâm hâtun meclis-i şer‘-i şerîf ve mahfil-i dîn-i münîfde -el-masûn ani’t-tağyîr ve’t-tahrîf-hâzıra olup, rıkkını mu‘terife olan, elâ gözlü, açık kaşlı, orta boylu, Rûsiyyetü’l-asl, müslimetü’l-millet hâmile-i hâze’l-kitâb Bağcinan bt. Abdullah nâm câriye-i memlûkesini hasbeten lillâhi’l-aliyyi’l-azîm ve taleben li merdâti’r-rabbi’r-rahîm ve Nebiyy-i muhtârın “Kim bir müslümanı âzat ederse Allah onun bütün uzuvlarını cehennem ateşinden âzat eder.” kavline uyarak âzat ve tahrîr ettiğini ikrâr ve i‘tirâf etti. Câriye-i mezbûre bu sûretle harâir-i asliyyât-ı mükellefâttan hürre bir kimesne oldu. Efendilerin âzatlı köleler üzerinde sâhib oldukları velâ hakkından gayrı, üzerinde kimesnenin bir hakkı kalmadı. Cerâ zâlike ve hurrire fi’l-yevmi’s-sâlis aşer min şehri Rebî‘ilâhir sene tis‘a ve hamsîn ve elf.

Şuhûdü’l-hâl: Halil Ağa b. Ali, Ahmed Çelebi b. Abdülbâkī, Osman Çelebi b. Mehmed, Mustafa Çelebi b. Abdurrahman, Mahmud Halîfe el-müezzin, Yahya Bey b. Zekeriya Ahmed b. Abdurrahman

(RUMELİ80 - cilt: 15, sayfa: 138 - Hüküm no: 131 - Orijinal metin no: [32a-3, Arapça])﻿

﻿

﻿

132. Hüküm

Fâtıma Hâtun b. Mahmud’un Rus asıllı câriyesini âzat ettiği

Mahmiye-i Kostantıniyye mahallâtından Ali Bey mahallesinde sâkine olan Fâtıma Hâtun b. Mahmud nâm hâtun meclis-i şerî‘at-ı şerîfe-i garrâ ve mahfil-i refî‘a-i zehrâda hâzıra olup, rıkkını mu‘terife olan, elâ gözlü, açık kaşlı, orta boylu, Rûsiyyetü’l-asl, müslimetü’l-millet ve çenesinde siyah beni bulunan hâmile-i hâze’l-kitâb Emine bt. Abdullah nâm câriye-i memlûkesini hasbeten lillâhi’l-aliyyi’l-azîm ve taleben li merdâti’r-rabbi’r-rahîm ve Nebiyy-i muhtârın “Kim bir müslümanı âzat ederse Allah onun bütün uzuvlarını cehennem ateşinden âzat eder.” kavline uyarak âzat ve tahrîr ettiğini ikrâr ve i‘tirâf etti. Câriye-i mezbûre bu sûretle harâir-i asliyyât-ı mükellefâttan hürre bir kimesne oldu. Efendilerin âzatlı köleler üzerinde sâhib oldukları velâ hakkından gayrı, üzerinde kimesnenin bir hakkı kalmadı. Cerâ zâlike ve hurrire fi’l-yevmi’s-sâlis aşer min şehri Rebî‘ilâhir sene tis‘a ve hamsîn ve elf.

Şuhûdü’l-hâl: Halil Bey b. Ali, Ahmed Çelebi b. Abdülbâkī, Osman b. Mehmed, Abdurrahman ( )

(RUMELİ80 - cilt: 15, sayfa: 138 - Hüküm no: 132 - Orijinal metin no: [32a-4, Arapça])﻿

﻿

﻿

133. Hüküm

Serezli Şah b. Mahmud’un, vefat eden Siyavuş b. Abdullah’ın küçük çocuklarına borcu olduğu

Vilâyet-i Rumeli’nde Siroz’da Tatarhanı mahallesinde Şah b. Mahmud meclis-i şer‘-i hatîrde, yine Siroz’da Çaprastlı mahallesinde sâkin iken bundan akdem [vefât eden] Siyavuş b. Abdullah’ın evlâd-ı sıgār-ı Ali Çelebi ve Mahmud Çelebi ve Durduhan Kadın’ın kıbel-i şer‘-i enverden mansûb vasîleri olan umdetü’l-ekârim el-Hâc Ahmed Ağa b. Abdi mahzarında bi’t-tav‘i’s-sâf ikrâr ve i‘tirâf edip sıgār-ı merkūmûn mallarından kitâb-ı şehr-i Rebî‘ulevveli’nin on beşinci gününde vasiyy-i mûmâ-ileyh yedinden elli iki bin yedi yüz altmış fıddî râyic fi’l-vakt akçe ikrâz ahz u kabz edip ve mesârifime sarfla meblağ-ı [mezkûr] zimmetinde deyn olduğundan gayrı yine sıgār-ı mezbûrûn mallarından olup vasiyy-i mûmâ-ileyh yedinden müşterâ ve makbûz olup levn ve cins ve zirâ‘ beynimizde ilm-i şer‘î ile [ma‘lûm] çuka semeninden dahi târih-i mezbûrdan bir sene tamâmına değin müeccel olmak üzre yedi bin dokuz yüz on dört mezbûrü’n-na‘t akçe cem‘an altmış bin altı yüz yetmiş dört cedîd akçe sıgār-ı merkūmûna zimmetimde lâzımü’l-edâ ve vâcibü’l-kazâ deynimdir dedikde, mukırr-ı mezbûru ikrâr-ı meşrûhunda vasiyy-i mezbûr vicâhen tasdîk ve şifâhen tahkīk [edicek], mâ hüve’l-vâki‘ bi’t-taleb ketb olundu. Sene 1059.

Şuhûdü’l-hâl: Ahmed Ağa kuşçu sâkin-i Doyran, Mustafa Ağa sâkin-i Pirlova, el-Hâc ( ) b. el-Hâc Ali, Kurd Bey sâkin-i Menlik, Osman Ağa b. Abdullah sâkin-i İnebahtı, Osman Çelebi b. Mehmed, Ömer Efendi Hamzazâde, Ahmed [Efend]i Dumanlızâde.

(RUMELİ80 - cilt: 15, sayfa: 139 - Hüküm no: 133 - Orijinal metin no: [32b-1])﻿

﻿

﻿

134. Hüküm

Ömer Bey b. Mehmed’in alacaklı olduğu Teke Mütesellimi Hasan Çavuş ile sulhu

Vilâyet-i Anadolu’da vâki‘ Gedüs nâm kasaba ahâlîsinden Ömer Bey b. Mehmed meclis-i şer‘-i hatîr-i lâzımü’t-tevkīrde, Malkoç Çavuş etbâ‘ından Hasan Çavuş b. ( ) tarafından sulh-ı âti’l-beyâna vekîl olup vekâleti bi mâ hüve nehcü’s-sübût şer‘an sâbite olan işbu sâhibü’l-kitâb Ramazan Beşe b. Yusuf mahzarında tav‘an ikrâr ve i‘tirâf edip mezbûr Hasan Çavuş Teke mütesellimi olduğu hâlde yedimden nâ-hak altmış iki riyâlî kuruşumu ahz eyleyip hâlâ zafer bulduğumda da‘vâ etmekle beynimizde münâza‘ât-ı kesîre ve muhâsamât-ı ekîde vâki‘ olmuşdu. El-hâletü hâzihî muslihûn tavassut edip meblağ-ı mezbûr da‘vâsından beni işbu sulha vekîl olan mezbûr Ramazan Beşe ile on iki kıt‘a riyâlî kuruş üzerine inşâ-i akd-i sulh eylediklerinde, ben dahi sulh-ı mezbûru kabûl ve bedel-i sulh olan meblağ-ı mezbûr on iki riyâlî kuruşu merkūm Ramazan Beşe yedinden tamâmen ahz u kabz eyleyip meblağ-ı müdde‘â altmış iki riyâlî kuruş da‘vâsından mezbûr Hasan Çavuş’un zimmetini ibrâ ve iskāt eyledim dedikde, mukırr-ı mezbûrun vech-i meşrûh üzre cârî ve sâdır olan ikrârını el-mukarru [lehü’l]-mezbûr Ramazan Beşe vicâhen tasdîk ve şifâhen tahkīk [edicek], mâ hüve’l-vâki‘ bi’t-taleb ketb olundu. Tahrîren fi’l-yevmi’s-sâlis aşer min şehri Rebî‘ilâhir li sene tis‘a ve hamsîn ve elf.

Şuhûdü’l-hâl: Mehmed Çavuş b. Resûl, Veliyyüddin Efendi b. Ramazan, Ahmed Efendi b. Abdülbâkī Efendi, Mustafa Efendi b. Abdurrahman Efendi.

(RUMELİ80 - cilt: 15, sayfa: 139 - Hüküm no: 134 - Orijinal metin no: [32b-2])﻿

﻿

﻿

135. Hüküm

Ali Ağa b. Mehmed’in Bekçi Mehmed b. Yusuf’dan alacağı olduğu

İşbu sâhibü’l-kitâb Ali Ağa b. Mehmed nâm kimesne meclis-i şer‘-i hatîr-i lâzımü’t-tevkīrde, mahrûse-i Galata muzâfâtından kasaba-i Kasımpaşa’da Câmi‘-i Kebîr mahallesinde Bekçi Mehmed b. Yusuf mahzarında üzerine takrîr-i da‘vâ edip bundan akdem mezbûr Mehmed’e üç yüz riyâlî kuruş fâide yarıya mudârebe ile verip, ol dahi ahz u kabz eyledikden sonra ben sefer edip fâidesinden hâsıl olanın nısfını bana teslîm edip ba‘dehû Karadeniz’e sefer eyledikde bir sefînenin nısfını iştirâ eyledikde, mâl-ı mudârebe olan meblağ-ı mezbûr[ü’n-]na‘t üç yüz riyâlî kuruşu sefîne-i mezbûre için bâyi‘ine teslîm eylemekle istihlâk eylemişdir, hâlâ taleb ederim dedikde, gıbbe’s-suâl mezbûr Mehmed ba‘de’l-mudârebe ve teslîmü’l-fâ’ide sefer-i âharda meblağ-ı mezkûr üç yüz riyâlî kuruş ile nısfına iştirâ eyledim ve sefîne dahi gark oldu ve ba‘de iştirâ’i’s-sefîne bin sekiz yüz akçe teslîm eyledim dedikde, gıbbe’l-istintâk meblağ-ı mezbûr bin sekiz yüz akçeyi ba‘de iştirâ Mehmed yedinden ahz eylediğini müdde‘î-i mezbûr Ali Ağa ikrâr eyledikden sonra meblağ-ı müdde‘â üç yüz riyâlî kuruşu mezbûr Ali Ağa’ya edâ ve teslîme mezbûr Mehmed üzerine hükm olundukdan sonra mezbûr Ali Ağa’ya dahi ahz eylediği meblağ-ı mezbûr bin sekiz yüz akçeyi mezbûr Mehmed’e red ü teslîme emr-i şer‘î olunup mâ hüve’l-vâki‘ bi’t-taleb ketb olundu. Fi’l-yevmi’t-tâsi‘ min şehri Rebî‘ilâhir li sene tis‘a ve hamsîn ve elf.

Şuhûdü’l-hâl: Sunullah Bey b. Numan, Mehmed Beşe b. Mustafa seroda, Mehmed Efendi b. Ömer, el-Hâc Şaban b. Mehmed, el-Hâc Hamza b. el-Hâc Şaban, Yahya Bey b. Zekeriya.

(RUMELİ80 - cilt: 15, sayfa: 140 - Hüküm no: 135 - Orijinal metin no: [32b-3])﻿

﻿

﻿

136. Hüküm

Mihrisa bt. Abdullah’ın Hint tüccarından olan kocasının vârisi olarak Venedikli tüccarda olan alacağını tahsil ettiği

Tüccâr-ı Hind’den olup medîne-i Selânik’de vefât eden el-Hâc Ağa Mehmed b. Mirza Mehmed’in sulbiye kızları olup vefât eden Mekkiye ve Ferzande’nin vâlideleri ve hasren vâriseleri olan Mihrisâ bt. Abdullah nâm hâtun meclis-i şer‘de, husûs-ı âti’l-beyânda vekîli olan işbu sâhibü’l-kitâb Allahverdi b. Mirza Mahmud et-Tebrizî mahzarında ikrâr ve i‘tirâf edip müteveffâ-yı mezbûr el-Hâc Ağa Mehmed’in Batişte Boris nâm müste’men Venedikli zimmetinde lâciverdî çivid semeninden yedi bin riyâlî kuruş hakkı olmakla, meblağ-ı mezbûr bana irs-i şer‘î ile intikāl eyledikden sonra meblağ-ı mezkûru da‘vâ ve talebe mezbûr Allahverdi’yi tarafımdan vekîl eyleyip ol dahi ba‘de kabûli’l-vekâle meblağ-ı mezbûru merkūm Batişte Boris tarafından def‘a vekîl olan Müddeccel? el-Hâc Mehmed b. ( ) yedinden üç bin riyâlî kuruş nakid ve iki bin riyâlî kuruş kıymetli dört yüz zirâ‘ telli frengî dîbâ ve iki bin riyâlî kuruş kıymetli iki yüz altmış top muhayyer ahz edip mukaddemâ bana teslîm eyleyip ben dahi ahz u kabz ve tesellüm eyledim. Min ba‘d husûs-ı mezbûra müte‘allika mezbûr Allahverdi üzerine bi vechin mine’l-vücûh ve sebebin mine’l-esbâb da‘vâ ve hakkım yokdur dedikde, mukırra-i mezbûrenin cârî ve sâdır olan ikrârını el-mukarru lehü’l-mezbûr vicâhen tasdîk ve şifâhen tahkīk edicek, mâ hüve’l-vâki‘ bi’t-taleb ketb olundu. Hurrire fi’l-yevmi’s-sâmin [min] şehri Rebî‘ilâhir li sene tis‘a ve hamsîn ve elf.

Şuhûdü’l-hâl: Ali Bey b. ( ) Dülgerzâde mahalle[sinden], Murtaza b. Ramazan Nureddin mahallesinden, Hasan Beşe b. Derviş sermüezzin, Yusuf Beşe b. Abdullah Molla Hüsrev’den, el-Hâc Kaytas b. Abdullah der-Vefâ, Hüseyin b. Mehmed el-haremî? Ali Paşa’dan, Abdi Beşe b. Abdullah der-mahalle-i Süleyman Ağa ve gayruhüm.

(RUMELİ80 - cilt: 15, sayfa: 141 - Hüküm no: 136 - Orijinal metin no: [33a-1])﻿

﻿

﻿

137. Hüküm

Hâkimin Enbe bt. Kadko’ya ve küçük kızı Blase bt. Yani’ye nafaka takdir ettiği

Hâkim, mahmiye-i Kostantıniyye mahallâtından Zeytin mahallesinde sâkine olan Enbe bt. Kadko nâm Nasrâniyyenin nafaka, kisve ve sâir havâic-i zarûriyesi için, zeyl-i kitâbda mezkûr târihden i‘tibâren yedi akçe, mezbûrenin kızı Blase bt. Yani b. Yorgo nâm sagīrenin nafaka, kisve ve sâir havâic-i zarûriyesi için de merkūme Enbe’nin zevci ve sagīre-i mezbûrenin babası olan hâzır bi’l-meclis mezbûr Yani üzerine zeyl-i kitâbda mezkûr târihden i‘tibâren dört akçe farz ve takdîr etti. Hâkim, meblağ-ı mefrûzeynin sarfına ve vakt-i hâcette istidâne edip vakt-i zaferde mezbûr Yani’ye rücû‘una mesfûre Enbe’ye izin verdi. Mahmiye-i Kostantıniyye sur kapılarından …? hâricinde sâkin olan mütesellim Blase v. Mihal nâm zimmî, meblağ-ı mefrûzeyne îcâb ve kabûlü hâvî kefâletle kefîl oldu. Cerâ zâlike ve hurrire fi’l-yevmi’s-sâmin min şehri Rebî‘ilâhir sene tis‘a ve hamsîn ve elf.

Şuhûdü’l-hâl: Yahya b. Zekeriya, Mustafa Çelebi b. İbrahim, Hüseyin Çavuş b. Mehmed, Mustafa Çavuş b. Abdullah

(RUMELİ80 - cilt: 15, sayfa: 141 - Hüküm no: 137 - Orijinal metin no: [33a-2, Arapça])﻿

﻿

﻿

138. Hüküm

Hâkimin Abdurrahman b. İbrahim Çelebi adlı küçüğe nafaka takdir ettiği

Hâkim, Abdurrahman b. İbrahim Çelebi nâm sagīrin nafakası, kisvesi ve sâir havâic-i zarûriyesi için, mahmiye-i Kostantıniyye sur kapılarından …? hâricinde vâki‘ Fâtıma Sultan mahallesinde sâkine olan Zeyneb? bt. Rıdvan nâm annesi ve hâdinesinin talebiyle, hâzır bi’l-meclis mezbûr İbrahim Çelebi üzerine, zeyl-i kitâbda mezkûr târihden i‘tibâren yevmî râyicü’l-vakt dört akçe farz ve takdîr etti. Hâkim, meblağ-ı mefrûz-i mezbûru sagīr-i merkūmun havâicine sarf etmeye ve vakt-i hâcette istidâne edip vakt-i zaferde mezbûr İbrahim’e rücû‘ etmeye merkūmeye izin verdi. Cerâ zâlike ve hurrire fi’l-yevmi’s-sâlis aşer min Rebî‘ilâhir sene 1059.

Şuhûdü’l-hâl: Mehmed Çavuş el-mübâşir, Mustafa Çelebi b. Mehmed es-sarrâc, Yahya Bey b. Zekeriya, İsa Bey b. Ahmed el-muhzır ve gayruhüm

(RUMELİ80 - cilt: 15, sayfa: 142 - Hüküm no: 138 - Orijinal metin no: [33a-3, Arapça])﻿

﻿

﻿

139. Hüküm

Receb Bey b. Habib’in Saliha bt. İsmail’in bağının kendisine ait olduğu iddiasından vazgeçtiği

Hâlâ sadr-ı a‘zam hazretlerinin sarrâcbaşısı olan fahrü’l-akrân Receb Bey b. Habib tarafından husûs-ı âti’l-beyânı ikrâra vekîl olup vekâleti Mustafa Bey b. Hamza ve İbrahim Beşe b. Mehmed şehâdetleri ile şer‘an sâbite olan Mehmed Bey b. Süleyman el-Yesârî meclis-i şer‘de, vilâyet-i Anadolu’da Viranşehir kazâsına tâbi‘ Sarıisalı nâm karyeden işbu râfi‘atü’l-kitâb Saliha bt. İsmail mahzarında bi’l-vekâle tav‘an ikrâr ve i‘tirâf edip kazâ-i mezbûra tâbi‘ Aslıhanlı kurbunda Markar nâm mevzi‘de vâki‘ bir tarafı Emre Demirci bağına ve bir tarafı Küçükoğlu demekle şehîr ( ) bağına ve bir tarafı Kazoğlu Ramazan bağına ve bir tarafı tarîk-i âmma müntehî bir kıt‘a bağın dört sehimden bir sehimini müvekkilim mezbûr Receb Bey mülk-i müşterâmdır deyû mezbûre Saliha’dan taleb ve da‘vâ eylemişdi. Hâlâ da‘vâ-yı mezbûresinden berî olup husûs-ı mezbûra müte‘allika âmme-i da‘vâdan mezbûre Saliha’nın zimmetini ibrâ-i âmm-ı kātı‘ü’n-nizâ‘la ibrâ ve iskāt eyledi. Min ba‘d sâlifü’z-zikr bağ-ı mezbûre Saliha’nın mülkü ve hakkı olup müvekkilim mezbûrun alâka ve hakkı kalmadı dedikde, gıbbe’t-tasdîki’ş-şer‘î mâ vaka‘a bi’t-taleb ketb olundu. Hurrire fi’l-yevmi’s-sâlis min şehri Rebî‘ilâhir sene 1059.

Şuhûdü’l-hâl: Mustafa b. Hüseyin, Mehmed b. Rüstem, Ahmed b. Habib, Himmet b. Abdullah.

(RUMELİ80 - cilt: 15, sayfa: 142 - Hüküm no: 139 - Orijinal metin no: [33b-1])﻿

﻿

﻿

140. Hüküm

Musa b. Abdullah’ın Mehmed b. Abdullah’ta tesbih ve tîrkeş satışından alacağı olduğu

Mahmiye-i İstanbul’da Mimar Kemal mahallesinde sâkin Musa b. Abdullah nâm kimesne meclis-i şer‘-i şerîfde Mehmed b. Abdullah nâm kimesne mahzarında üzerine takrîr-i da‘vâ edip mezbûr Mehmed zimmetinde yedimden müşterâ ve makbûz doksan dokuz tane mercan tesbîh ve tîrkeş bahâlarından kırk sekiz riyâlî kuruş hakkım vardır. Hâlâ suâl olunup meblağ-ı mezbûrun alıverilmesin taleb ederim dedikde, gıbbe’s-suâl mezbûr Mehmed cevâbında, fi’l-vâki‘ işbu müdde‘î Musa’ya minvâl-i muharrer üzre doksan dokuz tane bir mercan tesbîh ve tîrkeş bahâlarından kırk sekiz riyâlî kuruşu zimmetimde edâsı vâcib deynimdir dedikde, ikrâr[ı] mûcebince meblağ-ı müdde‘â kırk sekiz riyâlî kuruşun müdde‘î-i mezbûr Musa’ya edâsı merkūm Mehmed üzerine ilzâm olunup mâ hüve’l-vâki‘ bi’t-taleb ketb olundu. Tahrîren fi’l-yevmi’l-hâdî aşer min şehri Rebî‘ilâhir li sene tis‘a ve hamsîn ve elf.

Şuhûdü’l-hâl: İbrahim b. Abdullah, Zülfikār b. Abdullah, Mustafa b. Mehmed, Yahya b. Zekeriya.

(RUMELİ80 - cilt: 15, sayfa: 143 - Hüküm no: 140 - Orijinal metin no: [33b-2])﻿

﻿

﻿

141. Hüküm

Meyrem bt. Şahmir ve Nazar bt. Yani’nin mülk menzillerini Ayayi v. Ahican’a kiraya verdikleri

Mahmiye-i İstanbul’da Şeyh Ferhad mahallesi sâkinelerinden Meyrem bt. Şahmir ve Nazar bt. Yani nâm Ermeniyeler taraflarından husûs-ı âti’l-beyâna vekîl olup İstefanoz v. Paruh ve Yagob v. Nersis nâm Ermeni zimmîler şehâdetleriyle vekâleti sâbite olan Mıgırdiç v. Sefer nâm Ermeni zimmî meclis-i şer‘-i şerîfde, işbu râfi‘ül-kitâb Ayayi v. Ahîcan nâm Ermeni zimmî mahzarında bi’l-vekâle tav‘an ikrâr ve i‘tirâf edip müvekkilelerim mezkûretân Meyrem ve Nazar silk-i mülklerinde ve yedlerinde münselik ve hakları olup mahalle-i mezbûrede vâki‘ bir tarafından Ayayi v. Serkis mülküne ve bir tarafı tarîk-i âmma müntehî dört bâb odayı müştemil cemî‘ menzillerini, beher ay yüz yetmiş râyic [fi’l-]vakt akçeye olmak üzre târih-i kitâbdan iki sene tamâmına değin mezbûr İsayi’ye dört bin seksen akçeye îcâr ve teslîm eylediklerinde, mezbûr Ayayi dahi istîcâr ve kabûl ve tesellüm eyledikde, mezbûr Ayayi mukırr-ı merkūm Mıgırdiç’i vekâleti cârî ve sâdır olan ikrâr-ı meşrûhunda vicâhen tasdîk ve şifâhen tahkīk eyledikden sonra mezbûr Mıgırdiç meclis-i mezbûrda Ayayi mahzarında i‘âde-i kelâm edip müvekkilelerim mezkûretândan Meyrem ve Nazar’ın zimmetlerinde cihet-i karz-ı şer‘îden merkūm İsayi[’ye] üç yüz kıt‘a tâmmü’l-vezn riyâlî kuruş vâcibü’l-edâ ve lâzımü’l-kazâ deynleri vardır dedikde, gıbbe’t-tasdîki’ş-şer‘î mâ hüve’l-vâki‘ bi’t-taleb ketb olundu. Fi’l-yevmi’r-râbi‘ min şehri Rebî‘ilâhir li sene tis‘a ve hamsîn ve elf.

Şuhûdü’l-hâl: Mustafa b. Cafer, Abdurrahman Efendi el-imâm, Abdullah b. Sinan, Murtaza b. ( ) el-kayyum, Durmuş b. ( ) el-müezzin, Aleksan v. Dirke?, Mosi v. Ahîhân.

(RUMELİ80 - cilt: 15, sayfa: 143 - Hüküm no: 141 - Orijinal metin no: [33b-3])﻿

﻿

﻿

142. Hüküm

Timar sahipleri Mustafa ve Hasan’ın yaşları küçük olması sebebiyle yerlerine cebelü bedeli olarak iki kişinin kiralandığı

Vilâyet-i [Rum]eli’nde kasaba-i Rusçuk sükkânından olup Çonalic kazâ[sında] vâki‘ Sonot? nâm karye ve gayrıdan altı bin üç yüz dokuz akçe yazar tîmara ale’l-iştirâk mutasarrıflar olan Mustafa Bey ve Hasan Bey ibney Mehmed Sipâhi nâm sagīrlerin bu husûsa hâkim-i muvakki‘-i sadr-ı kitâb tûbâ-lehû ve hüsnü me’âb nasbı ile vasîleri olan Feridun Çavuş b. Abdullah meclis-i şer‘-i şerîfde bi’l-vesâye takrîr-i kelâm edip mezbûrân Mustafa Bey ve Hasan Bey sagīrler olup nefsühumâ sefere eşmeğe kudretleri olmamağla, yerlerine bir cebelü bedel verilmek üzre fermân-ı âlî sâdır olmağın, ben dahi vesâyetim hasebi ile sagīrân-ı mezbûrânın yerlerine işbu mübârek senede vâki‘ sefer-i hümâyûna eşmek üzre târih-i kitâbdan bir sene tamâmına değin merkūm Mi‘mâr Ahmed’in nefsini altı bin iki yüz cedîd râyic fi’l-vakt akçeye istîcâr edip ve merkūm Mehmed’in nefsini dahi dört bin altı yüz cedîd akçeye istîcâr edip onlar dahi minvâl-i muharrer üzre nefislerini îcâr eylediklerinden sonra ber vech-i peşîn mezbûr Mi‘mâr Ahmed’e altı bin iki yüz akçe ücretini ve merkūm Mehmed’e dahi dört bin altı yüz akçe ücretini teslîm eyledim. Onlar dahi yedimden bi’t-tamâm alıp kabz eylediler dedikde, vasiyy-i mezbûru vech-i muharrer üzre cârî olan ikrârında mezbûrân Mi‘mâr Ahmed ve Mehmed vicâhen tasdîk ve şifâhen tahkīk edicek, mâ hüve’l-vâki‘ bi’t-taleb ketb olundu. Sene 1059.

Şuhûdü’l-hâl: Fahrü’l-akrân Mehmed Ağa, Laleli Mustafa Çelebi, Durmuş Beşe b. Ramazan, Hüseyin b. Mustafa.

(RUMELİ80 - cilt: 15, sayfa: 144 - Hüküm no: 142 - Orijinal metin no: [34a-1])﻿

﻿

﻿

143. Hüküm

Abdurrahman Efendi b. Muslihiddin’in alacaklarının tahsilinde Mehmed Bey b. Veli’yi vekil tayin ettiği

Medîne-i Selânik ahâlîsinden olup hâlâ mahmiye-i İstanbul[’da] Süleymaniye kurbunda Mülâzımîn odalarında ikāmet-i sefer ile mukīm olan Abdurrahman Efendi b. Muslihiddin meclis-i şer‘-i şerîfde, işbu râfi‘ül-kitâb Mehmed Bey b. Abdullah nâm kimesne mahzarında takrîr-i kelâm edip Medîne-i Münevvere’de zimem-i nâsda olan hukūkumu cem‘ [ve] tahsîle ve bana îsâle bundan akdem medîne-i mezbûrede sâkin el-Hâc Mehmed b. Veli nâm kimesneyi tarafımdan vekîl eylediğimde, ol dahi vekâlet-i merkūmeyi kabûl eylemişdi. Hâlâ mezbûr el-Hâc Mehmed vekâleti hasebiyle zimem-i nâsdan cem‘ eylediği hakkımı mezbûr el-Hâc Mehmed’den ahz u kabz ve bana îsâle ve ahz u kabz ve îsâle mütevakkıf olduğu umûrun cümlesine merkūm Mehmed Bey tarafımdan vekîl ve nâib-i menâb nasb eyledim dedikde, ol dahi vekâlet-i merkūmeyi kabûl ve hizmeti lâzımesini edâya müte‘ahhid olmağın, mâ hüve’l-vâki‘ bi’t-taleb ketb olundu. Fi’l-yevmi’s-sâdis aşer min şehri Rebî‘ilevvel li sene tis‘a ve hamsîn ve elf.

Şuhûdü’l-hâl: Hasan Çelebi b. Abd[ullah] Efendi, Ahmed Çelebi b. Abdullah, Osman Çelebi b. Mehmed, Yahya Bey b. Zekeriya, el-Hâc Hüseyin.

(RUMELİ80 - cilt: 15, sayfa: 145 - Hüküm no: 143 - Orijinal metin no: [34a-2])﻿

﻿

﻿

144. Hüküm

Süleyman Çelebi b. Yusuf’un mülk menzilini Osman Ağa b. Rıdvan’a sattığı

Vilâyet-i Rumeli’nde kasaba-i Yanbolu’da Bâli Subaşı mahallesinden Süleyman Çelebi b. Yusuf meclis-i şer‘de, işbu râfi‘ül-kitâb Osman Ağa b. Rıdvan mahzarında tav‘an ikrâr edip zikri âtî akdin sudûruna değin yedimde mülküm olup kasaba-i mezbûrede Akçaylı mahallesinde vâki‘ bir tarafı Mehmed Odabaşı mülküne ve bir tarafı Korucu Ali mülküne ve bir tarafı ba‘zan Bektaşzâde Mustafa Çelebi ve ba‘zan mezbûr Mehmed Odabaşı mülklerine ve bir tarafı tarîk-i âmma müntehî olup dâhiliye ve hâriciyeyi muhtevî dâhiliyesi bir tahtânî odayı ve havluyu ve anbarı ve çardağı ve hâriciyesi bir bâb tahtânî odayı ve ahûru ve samanlığı ve havluyu müştemil cemî‘ mülk menzilimi, [cemî‘] tevâbi‘i ile merkūm Osman Ağa’ya beş bin sekiz yüz fıddî râyic fi’l-akçeye bey‘-i bât ile bey‘ ve teslîm edip ol dahi iştirâ ve tesellüm eyledikden sonra semen-i mezbûr beş bin sekiz yüz akçeyi yedinden bi’t-tamâm ahz u kabz edip menzili mahdûd-ı mezbûru mahallinde zabt ve tasarrufa merkūm Osman Ağa’yı tarafımdan taslît eyledim dedikde, gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’l-hâmis aşer min şehri Rebî‘ilâhir li sene tis‘a ve hamsîn ve elf.

Şuhûdü’l-hâl: Şeyhzâde Mehmed Efendi el-kadı, Yusuf Efendi el-hatîb, Abbas Bey b. Abdullah el-mütevellî, Uzun Hüseyin Ağa harmende [harbende] ağalarından, Ahmed Çelebi b. Abdürrahim, İsa Bey b. Ahmed el-muhzır.

(RUMELİ80 - cilt: 15, sayfa: 145 - Hüküm no: 144 - Orijinal metin no: [34a-3])﻿

﻿

﻿

145. Hüküm

Ali Ağa b. Mehmed’in Gürcü asıllı câriyesini âzat ettiği

Mahmiye-i Kostantıniyye mahallâtından Sofular mahallesinde sâkin olan fahrü’l-emâsil ve’l-akrân Ali Ağa b. Mehmed meclis-i şer‘-i şerîf ve mahfil-i dîn-i münîfde -el-masûn ani’t-tağyîr ve’t-tahrîf-hâzır olup, rıkkını mu‘terife, açık kaşlı, kara gözlü, esmer?, bâkire ve bâliğa, Gürciyyetü’l-asl müslimetü’l-millet hâmile-i hâze’l-kitâb Saliha bt. Abdullah nâm câriye-i memlûkesini hasbeten lillâhi’l-aliyyi’l-azîm ve taleben li merdâti’r-rabbi’r-rahîm ve Nebiyy-i muhtârın “Kim bir müslümanı âzat ederse Allah onun bütün uzuvlarını cehennem ateşinden âzat eder.” kavline uyarak âzat ve tahrîr ettiğini ikrâr ve i‘tirâf etti. Câriye-i mezbûre bu sûretle harâir-i asliyyât-ı mükellefâttan hürre bir kimesne oldu. Efendilerin âzatlı köleler üzerinde sâhib oldukları velâ hakkından gayrı, üzerinde kimesnenin bir hakkı kalmadı. Cerâ zâlike ve hurrire fi’l-yevmi’l-âşir min şehri Rebî‘ilâhir sene tis‘a ve hamsîn ve elf.

Şuhûdü’l-hâl: Mehmed Efendi kâtib-i yeniçeriyân, Mustafa Çelebi b. Mehmed, Hasan Beşe b. Mehmed, Mustafa Beşe b. Mehmed, …?-zâde Mehmed Çelebi, İsa Bey b. Ahmed, Mustafa Çelebi b. Receb Efendi

(RUMELİ80 - cilt: 15, sayfa: 146 - Hüküm no: 145 - Orijinal metin no: [34b-1, Arapça])﻿

﻿

﻿

146. Hüküm

Rukiye bt. Mîralem Mustafa Ağa’nın eski Kudüs Sancakbeyi Abdülhalim Bey’den alacağı olduğu

Mahmiye-i İstanbul’da Sultan Bayezid mahallesinde sâkine Rukiye Hâtun bt. Mîralem Mustafa Ağa tarafından meblağ-ı âti’l-beyânı da‘vâya vekîl olup mezbûreyi ma‘rifet-i şer‘iyye ile ârifeyn olan İbrahim Bey b. Abdullah ve Cafer b. Abdullah nâm kimesneler şehâdetleriyle vekâleti sâbite olan Abdülbâkī Bey b. Hüseyin Efendi meclis-i şer‘-i şerîfde, sâbıkan Kudüs-i Şerîf beyi olan Abdülhalim Bey b. el-Hâc Mehmed Paşa tarafından husûs-ı câ’i’z-zikre vekîl olup vekâleti bi mâ hüve nehcü’s-sübût şer‘an sâbite olan Mustafa Efendi b. Bayram mahzarında üzerine takrîr-i da‘vâ edip müvekkilem merkūme Rukiye Hâtun’un mezbûr Abdülhalim Bey zimmetinde cihet-i karz-ı şer‘îden yüz yirmi altı bin iki yüz yirmi fıddî-i cedîd râyic fi’l-vakt akçe hakkı vardır, suâl olunup meblağ-ı mezkûrun merkūm Abdülhalim Bey’den alıverilmesin taleb eder dedikde, gıbbe’s-suâl vekîl-i merkūm Mustafa Efendi cevâbında, fi’l-hakīka müvekkilim merkūm Abdülhalim Bey’in zimmetinde edâsı vâcib işbu müdde‘î Mehmed Çelebi’ye cihet-i karz-ı şer‘îden yüz yirmi altı bin iki yüz yirmi cedîd akçe deyni vardır dedikde, vekîl-i merkūm Mustafa Efendi’nin ikrârı mûcebince meblağ-ı mezbûr yüz yirmi altı bin iki yüz yirmi cedîd akçenin müdde‘î-i mezbûra edâsına vekîl-i mezbûr muvâcehesinde merkūm Abdülhalim Bey üzerine ilzâm olunup mâ vaka‘a bi’t-taleb ketb olundu. Fi’l-yevmi’s-sâlis aşer min şehri Rebî‘ilâhir li sene tis‘a ve hamsîn ve elf.

Şuhûdü’l-hâl: Ahmed Çelebi b. Abdülbâkī, Osman Çelebi b. Mehmed, Yahya b. Zekeriya, İsa b. Ahmed.

(RUMELİ80 - cilt: 15, sayfa: 146 - Hüküm no: 146 - Orijinal metin no: [34b-2])﻿

﻿

﻿

147. Hüküm

Mehmed Çelebi b. Hacı Ahmed Ağa’nın eski Kudüs Sancakbeyi Abdülhalim Bey’den alacağı olduğu

Mahmiye-i İstanbul’da Mahmudpaşa kurbunda Dâye Hâtun mahallesinde sâkin Mehmed Çelebi b. el-Hâc Ahmed Ağa meclis-i şer‘-i şerîfde, sâbıkan Kudüs-i Şerîf beyi olan Abdülhalim Bey b. el-Hâc Mehmed Paşa tarafından husûs-ı âti’l-beyâna vekîl olup vekâleti bi mâ hüve nehcü’s-sübût şer‘an sâbite olan Mustafa Efendi b. Bayram mahzarında üzerine takrîr-i da‘vâ edip mezbûr Abdülhalim Bey zimmetinde yedimden müşterâ ve makbûz ma‘lûmetü’l-elvân ve’l-mikdâr emti‘a semeninde yüz on bin cedîd râyic fi’l-vakt akçe hakkım vardır, suâl olunup meblağ-ı mezbûrun müvekkili merkūm Abdülhalim Bey’den alıverilmesin taleb ederim [dedikde], vekîl-i merkūm Mustafa Efendi cevâbında, fi’l-hakīka müvekkilim mezbûr Abdülhalim Bey zimmetinde edâsı vâcib işbu müdde‘î Mehmed Çelebi’ye ma‘lûmetü’l-elvân ve’l-mikdâr emti‘a-i mütenevvi‘a semeninden yüz on bin cedîd akçe deyni vardır dedikde, vekîl-i merkūm Mustafa Efendi’nin ikrârı mûcebince meblağ-ı mezbûr yüz on bin cedîd akçenin müdde‘î-i mezbûra edâsına vekîl-i merkūm Abdülhalim Bey üzerine ilzâm olunup mâ vaka‘a bi’t-taleb ketb olundu. Fi’l-yevmi’s-sâlis aşer min şehri Rebî‘ilâhir li sene tis‘a ve hamsîn ve elf.

Şuhûdü’l-hâl: es-Sâbıkūn.

(RUMELİ80 - cilt: 15, sayfa: 147 - Hüküm no: 147 - Orijinal metin no: [34b-3])﻿

﻿

﻿

148. Hüküm

Abdülbâki Beşe’nin alacak davasında Mustafa Paşa’nın kethüdası Mehmed Ağa b. Receb ile sulh olduğu

Vilâyet-i Rumeli’nde bi’l-fi‘l Vahrı? serdârı olan Abdülbâkī Beşe b. Cafer meclis-i şer‘-i hatîrde, sâbıkan Vahrı? muhafazasında olan Mustafa Paşa’nın kethüdâları olan Mehmed Ağa b. Receb tarafından ikrâr-ı âti’l-beyânı tasdîka vekîl olup vekâleti bi mâ hüve nehcü’s-sübût şer‘an sâbite olan İbrahim Bey b. Abdullah mahzarında Vahrı? muhafazasında iken müvekkilim merkūm Mehmed Ağa kethüdâları olmağla beni ahz ve habs edip nâ-hak yedimden iki yüz riyâlî kuruşum ahz u kabz eylemişdi. Hâlâ merkūm Mehmed Ağa’ya zafer bulmağla, meblağ-ı mezbûru müvekkili mezbûrdan taleb ve da‘vâ eylediğimde ol dahi inkâr etmekle beynimizde münâza‘ât-ı kesîre vâkı‘a oldu. El-hâletü [hâzihî] muslihûn tavassut edip meblağ-ı mezbûr da‘vâsından beni merkūm Mehmed Ağa ile an-inkâr altı bin fıddî râyic fi’l-vakt akçe üzerine ve meclis-i akidde müşârunileyh bir mutallâ tülbent üzerine sulh eylediklerinde, ben dahi sulh-ı mezbûru kabûl ve bedel-i sulh olan meblağ-ı mezbûr altı bin akçeyi ve mârrü’z-zikr tülbenti meclis-i sulhda merkūm Mehmed Ağa yedinden ahz u kabz edip da‘vâ-yı mezbûra müte‘allika âmme-i da‘vâdan müvekkili müşârun-ileyhin zimmetini ibrâ-i âmm-ı kātı‘ü’n-nizâ‘la ibrâ ve iskāt eyledim dedikde, mukırr-ı mezbûru ikrâr-ı meşrûhunda vekîl-i merkūm vicâhen tasdîk ve şifâhen tahkīk edicek, mâ hüve’l-vâki‘ bi’t-taleb ketb olundu. Hurrire fi’l-yevmi’l-hâmis aşer min şehri Rebî‘ilâhir li sene tis‘a ve hamsîn ve elf.

Şuhûdü’l-hâl: Mustafa Çavuş b. Abdullah, Ahmed Bey b. Bali, el-Hâc Halil b. Mahmud, Süleyman Bey b. Şaban, Hüseyin b. Sefer, İsa Çelebi b. Ahmed, Yahya Bey [b.] Zekeriya.

(RUMELİ80 - cilt: 15, sayfa: 147 - Hüküm no: 148 - Orijinal metin no: [35a-1])﻿

﻿

﻿

149. Hüküm

Ayşe bt. Sefer ile Hacı Mehmed b. Cabir’in muhâlaa yoluyla boşandığı

Mahmiye-i İstanbul’da Emin Bey mahallesi sâkinelerinden Ayşe bt. Sefer tarafından hul‘-ı âti’l-beyânı ikrâra vekîl olup vekâleti el-Hâc Ali b. Pîr Ahmed ve Mustafa b. Abdullah şehâdetleri ile şer‘an sâbite olan Mehmed Bey b. Resûl meclis-i şer‘-i hatîr-i lâzımü’t-tevkīrde, müvekkile-i mezbûrenin zevc-i gayr-ı dâhilün-bihâsı işbu sâhibü’l-kitâb el-Hâc Mehmed b. Cabir mahzarında bi’l-vekâle ikrâr edip müvekkile-i mezbûre Ayşe mezbûr el-Hâc Mehmed ile nikâhı ma‘kūd olup mezbûr el-Hâc Mehmed zimmetinde olan iki bin cedîd râyic fi’l-vakt akçe mehr-i müeccelinden müstahıkka olduğu nısfı bin akçe üzerine ve mehr-i mu‘accel olup müvekkile-i mezbûreye teslîm olunan mezbûrü’n-na‘t iki bin cedîd akçeden müstahıkka olduğu bin akçeden iki yüz akçesi üzerine tav‘an muhâla‘a-i sahîha-i şer‘iyye ile muhâla‘a edip mezbûr el-Hâc Mehmed dahi minvâl-i meşrûh [üzre] muhâla‘a oldukdan sonra müvekkile-i mezbûre Ayşe bedel-i hul‘-ı mezbûr iki yüz akçe ile ve mu‘accel-i mezkûrdan müstahıkka olmadığı bin akçeyi cem‘an bin iki yüz akçeyi merkūm el-Hâc Ahmed’e def‘ ü teslîm edip ol dahi tamâmen ahz u kabz eyledikden sonra her biri zevciyyete müte‘allika âmme-i da‘vâdan âhar zimmetini ibrâ-i âmm-ı kātı‘ü’n-nizâ‘la ibrâ ve iskāt eyledi dedikde, mezbûr Mehmed Bey’in vech-i meşrûh üzre bi’l-vekâle cârî ve sâdır olan ikrârını mezbûr el-Hâc [Mehmed] bi’l-muvâcehe tasdîk ve bi’l-müşâfehe tahkīk edicek, mâ hüve’l-vâki‘ bi’t-taleb ketb olundu. Hurrire fi’l-yevmi’l-âşir min şehri Rebî‘ilâhir li sene tis‘a ve hamsîn ve elf.

Şuhûdü’l-hâl: El-Hâc Mansur b. Mustafa, Osman Çelebi [b.] es-Seyyid ( ) kâtib-i ahkâm, el-Hâc Mehmed b. Veli, Sefer b. Abdullah, Yahya b. Zekeriya.

(RUMELİ80 - cilt: 15, sayfa: 148 - Hüküm no: 149 - Orijinal metin no: [35a-2])﻿

﻿

﻿

150. Hüküm

David v. Mosi’nin Mehmed Efendi b. Ayas tarafından Sultan İbrahim için yapılacak mücevherli araba için alınan zümrüt ve yakutunun iadesi

Husûs-ı âti’l-beyânın mahallinde tahrîri için bi’t-taleb savb-ı şer‘den irsâl olunan Mevlânâ Sunullah Efendi b. Ebîbekir mahmiye-i İstanbul’da Emin Nureddin mahallesinde vâki‘ rükn-i âlîşân sadr-ı âsaf-nişân vezîr-i a‘zam müşîr-i efham Mehmed Paşa hazretlerinin sarayına varıp beyne’l-ekâbir ve’l-e‘âlî akd-i meclis-i şer‘ eyledikde, Çiçilye cemâ‘atinden David v. Mosi nâm Yahudi meclis-i merkūmda Mehmed Efendi b. Ayas mahzarında takrîr-i kelâm edip vezîr-i a‘zam iken katl olunan Ahmed Paşa b. Mehmed Ağa vezâretinde merhûm ve mağfûrun-leh Sultan İbrahim Hân için bâ-fermân-ı âlî cevherî araba yapılmasına merkūm Mehmed Efendi mu‘temed olmakla, yedimde mülküm olan seksen aded zümrüd ve yâkutum yüz kıt‘a riyâlî kuruşa mezbûr Mehmed Efendi mübâşeret ve yediyle alâ sevmi’ş-şirâ ahz u kabz olunmağın, meblağ-ı mezbûru merkūm Mehmed Efendi’den mübâşereti hasebiyle taleb eylediğimde, merkūm Mehmed Efendi hayâtında sûm-i şirâ vechi üzre olan bey‘ akd-i tâm olmayıp verdiğin eşyâ-i mezkûre mevcûde olmağla ahz eylediğin kuruşu bana teslîm edip verdiğin eşyâ-i mezkûreyi alıveresin demekle, ben dahi verdiğim eşyâ-i mezkûre bana red ü teslîm olunması makbûlümdür dedikde, gıbbe’s-suâl mezbûr Mehmed Efendi kaziyye vech-i meşrûh üzre olmuşdur deyicek, merkūm Mehmed Efendi’ye eşyâ-i mezbûreyi red ü teslîme tenbîh olundukdan sonra vâki‘-i hâli mevlânâ-yı mezbûr mahallinde ketb ü tahrîr, ba‘dehû meclis-i şer‘a gelip alâ vukū‘ihî ihbâr ve takrîr etmeğin, mâ vaka‘a bi’t-taleb ketb olundu. Fi’l-yevmi’l-hâdî ve’l-ışrîn min Saferi’l-hayr li sene 1059.

Şuhûdü’l-hâl: Kıdvetü’l-ekârim ve’l-e‘âlî Turnacı Hüseyin Efendi b. İskender, Başmuhâsebeci Ali Efendi b. Mehmed, Telhîsî Hasan Ağa, Hazînedâr Ali Ağa, Receb Beşe b. Abdullah kuyumcubaşı, el-Hâc Süleyman b. İskender, İsa b. Ahmed.

(RUMELİ80 - cilt: 15, sayfa: 149 - Hüküm no: 150 - Orijinal metin no: [35a-3])﻿

﻿

﻿

151. Hüküm

Hanefi b. Ali’nin vârislerinin, Himmet Çavuş mütevelliyesi Ayşe Hâtun ile olan menzil davasında sulh oldukları

Mahmiye-i İstanbul’da Kuşbazlar kurbunda Emirbey mahallesinde sâkin iken vefât eden Hanefi Çelebi b. Ali’nin verâseti zevce-i metrûkesi Ayşe bt. Seydi nâm hâtuna ve on sekiz yaşında sulbî kebîr oğlu Ali Çelebi nâm şâbb-ı bâliğ ve âkil ve rûşende münhasır olduğu şer‘an sâbite oldukdan sonra mezbûrât Ayşe Hâtun ve Ali Çelebi meclis-i şer‘-i şerîfde merhûm Himmet Çavuş Vakfı’na meşrûtiyyet üzre mütevellîye olan Tayyibe kızı Ayşe Hâtun mahzarında her biri tav‘an ikrâr ve takrîr-i kelâm edip mahalle-i mezbûrede vâki‘ bir tarafı Kara Hüseyin Ağa b. Abdülmennân mülküne ve iki tarafı Hocazâde Ali Efendi b. Mustafa Efendi mülküne ve bir tarafı tarîk-i âmma müntehî menzili mezbûr Himmet Çavuş mülkü olduğu hâlde hâl-i [hayâ]tında ve zamân-ı nefâz-ı tasarrufâtında vakf ve habs edip evvelâ süknâsı kendiye ba‘dehû evlâdına ve evlâd-ı evlâd-ı evlâdına batnen ba‘de batnin ile’l-inkirâz şart edip lâkin vâki‘ olan harîkde menzili mezbûr bi’l-külliye muhterik olup arsa-i sarfe kaldıkda mütevellîye-i mezbûre Ayşe Hâtun mûrisimiz mezbûr Hanefi Çelebi’ye kız karındaşı Herdem Hâtun’un oğlu olmağla arsa-i mahdûde-i mezbûrdan merkūm Kara Hüseyin Ağa ile tarîk-i âm tarafından dört yüz seksen zirâ‘ arsayı ifrâz edip, üzerine binâ eyle deyû emr eylemekle mezbûr Hanefi Çelebi dahi kendi malı ile nefsiyçün vakf-ı mezbûrun eser-i binâsı üzerine müceddeden iki fevkānî oda sofalarıyla ve dehliz ile ve tahtapûş ve tahtânî iki oda ve altında bir ahûr ve ahûra muttasıl bir matbah ve iki nerdübân ve iki nerdübân yanında bir kenîfi ve bir tahtânî köşk ve tahtapûş ve bahçe seddi ve etrâfına taş duvar ve bi’r-i mâ ihdâs edip sâkin iken vefât eyledikde zikr olunan ebniye ve bi’r-i mâ bize irs-i şer‘î ile intikāl edip tasarrufumuzda iken mezbûre Ayşe Hâtun bt. Himmet Çavuş cemî‘ menzili meşrûtun ber-mûceb-i şart-ı vâkıf süknâsı benim hakkımdır, sizin değildir deyû üzerime arsa-i vakf-ı mezbûrdan izâle-i yedimizi ve ref‘-i binâmızı da‘vâ eyledikde, biz dahî zikr olunan ebniye-i eser müşâ‘-ı evvel üzerine olmağla kal‘ ve ref‘i mütekarrir olmağın zikr olunan ebniyenin ve bi’r-i mânın yevm-i husûmetde takvîm-i sahîh ile maklû‘an mukavvem kıymeti olan yüz bin kıyyeye râyic fi’l-vakt akçemizi mütevellîye-i mezbûre Ayşe Hâtun bt. Himmet Çavuş’dan taleb eylediğimde beynimizde muslihûn tavassut edip, kıymet-i meşrûhamdan bizi mütevellîye-i mezbûre Ayşe Hâtun bt. Himmet Çavuş ile elli dört bin fıddî cedîd râyic fi’l-vakt akçe üzerine akd-i sulh ve inşâ eylediklerinde biz dahi sulh-ı merkūmu kabûl ve bedel-i sulh olan meblağ-ı mezkûr elli dört bin akçeyi mütevellîye-i mezkûre mâl-ı vakf-ı mezbûrdan bize edâ ve teslîm ve îfâ edip biz dahi yedinden tamâmen ahz u kabz ve istîfâ eyledik deyû ebniye-i mezkûre ve kıymeti da‘vâsından berî olup husûs-ı mezkûra mütevellî bi vechin mine’l-vücûh da‘vâ ve hakkım kalmadı dediklerinde mukırrân-ı mezbûrân Ali Çelebi ve Ayşe Hâtun ibnet-i Seydi ikrâr-ı meşrûhlarında mütevellîye-i mezbûra vicâhen tasdîk ve şifâhen tahkīk eyledikden sonra sulh-ı mezkûr taraf-ı vakf-ı mezbûra enfa‘ eylediği hâkim-i muvakki‘-i kitâb tûbâ-leh ve hüsnü me’âb huzûrunda sâbit ve mütehakkık olmağla sulh-ı mezkûru tenfîz edip mâ hüve’l-vâki‘ bi’t-taleb ketb olundu. Fi’l-yevmi’r-râbi‘ min şehr-i Rebî‘ulâhir li sene tis‘a ve hamsîn ve elf.

Şuhûdü’l-hâl: Mehmed b. Resûl, Müstedâm Ağa b. Abdülkerim, Ahmed Çelebi b. el-Hâc Osman, Abdülkerim b. Mustafa, el-Hâc Abdülbâsır b. Abdullah el-Kerim [Abdülkerim], Mahmud Çelebi b. el-Hâc Osman, el-Hâc Mehmed b. Veli, el-Hâc b. Mustafa, Zülfikār Çavuş b. Osman, el-Hâc Ahmed b. Mecid, el-Hâc Ahmed bin Sefer.

(RUMELİ80 - cilt: 15, sayfa: 150 - Hüküm no: 151 - Orijinal metin no: [35b-1])﻿

﻿

﻿

152. Hüküm

Haffâf Kaya b. Müslüman’ın Beytülmâl Emini İlyas Ağa bin Sinan aleyhindeki alacak davasında sulh olduğu

Büyükdereli demekle ma‘rûf olup Dergâh-ı âlî dâme mahfûfen bi’l-me‘âlî Yeniçerilerinin on beşinci cemâ‘atinden olup medîne-i Kefe’de vefât eden Oğlan Mehmed Beşe b. Şaban’ın verâseti li ebeveyn ammi oğlu olup Sinop ahâlîsinden Haffâf Kaya b. Müslüman meclis-i şer‘-i hatîr-i lâzımü’t-tevkīrde müteveffâ-yı mezbûrdan zâhirde vâris-i ma‘rûfu olmak zu‘muyla terekesine bi’l-emâne vaz‘-ı yed edip bi’l-fi‘l Beytülmâl-ı râcilîn emîni olan İlyas Ağa b. Sinan tarafından delîl olup vekâleti bimâ hüve nehci’s-sübût şer‘an sâbit olan Mehmed Beşe b. Mustafa mahzarında tav‘an ikrâr ve i‘tirâf edip mûrisim müteveffâ-yı mezbûrun cemî‘ terekesini emîn-i mezbûr ahz u kabz ve mesârifine sarfla istihlâk eyledikden sonra ben dahî işbu vekîl-i mezbûr Mehmed Beşe’nin müvekkili mezkûr İlyas Ağa’dan taleb ve da‘vâ eylediğimde beynimizde <

(RUMELİ80 - cilt: 15, sayfa: 151 - Hüküm no: 152 - Orijinal metin no: [35b-2])﻿

﻿

﻿

153. Hüküm

Ahmed ve Mehmed b. Hacı Mustafa’nın, Fâtıma Hâtun Vakfı’ndan almış oldukları borç karşılığında bağlarını rehin vermeleri

Medîne-i İznikmid kazâsına [tâbi‘] Değirmenderesi nâ[m] karye sükkânından Ahmed ve Mehmed ibney el-Hâc Mustafa nâm kimesneler meclis-i şer‘-i hatîr-i lâzımü’t-tevkīrde mahmiye-i İstanbul’da Nişancı Paşa-yı Atîk mahallesinde Fâtıma Hâtun Vakfı’na berât-ı şerîf ile mütevellî olan Mehmed Çelebi b. İsmail mahzarında her biri tav‘an ikrâr ve takrîr-i kelâm edip vakf-ı mezbûra ale’l-iştiraki’s-seviyy cihet-i karz-ı şer‘îden altmış beş bin cedîd râyic fi’l-vakt akçe zimmetimizde vâcibü’l-edâ ve lâzımü’l-kazâ deynimiz olduğundan gayrı vakf-ı mezbûr malından mütevellî-i mezbûr yedinden müşterâ ve makbûzumuz olup târih-i kitâbdan bir sene tamâmına değin müeccel, ma‘lûmü’l-levn ve’l-cins ve’l-mikdâr çuka bahâsından dahi sekiz bin akçe cem‘an yetmiş üç bin cedîd akçe vech-i muharrer üzre zimmetimizde edâsı vâcib deynimiz olup meblağ-ı mezbûr yetmiş üç bin akçe mukābelesinde ale’l-iştirâki’s-seviyy yedimizde mülkümüz ve hakkımız olup karye-i mezbûrede vâki‘ bir tarafı İshak Çelebi b. Ali Beşe mülküne ve bir tarafı el-Hâc Mehmed b. Ali mülküne ve bir tarafı ba‘zan Mehmed Reis ve ba‘zan el-Hâc Mehmed mülklerine ve bir tarafı ba‘zan merhûm Ali Bey b. Nasuh Paşa veresesi ve ba‘zan Berber Resûl mülklerine müntehî bir kıt‘a cemî‘ bağımızı cemî‘ hukūkuyla mütevellî-i merkūm Mehmed Çelebi’nin yedine rehin vaz‘ [ve] teslîm eyledik. Ol dahi irtihân ve tesellüm eyledikde, gıbbe’t-tasdîki’ş-şer‘î mukırrân-ı mezbûrân Ahmed ve Mehmed’in babaları merkūm el-Hâc Mustafa meblağ-ı mezbûr yetmiş üç bin cedîd akçeye tarafeynden emr ve kabûlü hâviye kefâletle kefîl olmağın mâ vaka‘a bi’t-taleb ketb olundu. Fi’l-yevmi’s-sâlis aşer min şehri Rebî‘ulâhir li sene tis‘a ve hamsîn ve elf.

Şuhûdü’l-hâl: Ahmed Çelebi b. Mustafa, Mustafa Çelebi b. Ahmed, Musa Dede b. Ahmed, Emrullah Çelebi b. Derviş, Sefer b. Abdullah, Seyyid Hüseyin b. Musa, Ahmed b. Musa, Musa Dede b. Abdullah.

(RUMELİ80 - cilt: 15, sayfa: 152 - Hüküm no: 153 - Orijinal metin no: [36a-1])﻿

﻿

﻿

154. Hüküm

Yusuf Beşe b. Ali’nin Ahmed Ağa Vakfı’na olan borcu karşılığında evini rehin vermesi

Husûs-ı âti’l-beyânın mahallinde tahrîr için bi’t-taleb savb-ı şer‘den irsâl olunan Mevlânâ Sunullah Efendi b. Ebûbekir mahmiye-i İstanbul’da Emin Nureddin mahallesinde vâki‘ merhûm Kazgancızâde Ahmed Ağa’nın sulbî oğlu olan Mehmed Ağa’nın menziline varıp huzûr-ı müslimînde akd-i meclis eyledikde, mahmiye-i mesfûrede Hoca Gıyaseddin mahallesinde sâkin Yusuf Beşe b. Ali nâm râcil meclis-i ma‘kūd-ı mezbûrda merhûm-ı mezbûr Ahmed Ağa’nın Vakfı’na meşrûtiyyet üzre bi’l-fi‘l mütevellî olan sulbî kebîr oğlu Abdülbâkī Çelebi mahzarında tav‘an ikrâr ve i‘tirâf edip vakf-ı mezbûra cihet-i karz-ı şer‘îden iki bin üç yüz riyâlî kuruş deynim olduğundan gayrı semeni târih-i kitâbdan yüz seksen gün tamâmına değin müeccel vakf-ı mezbûr malından mütevellî-i mezbûr yedinden müşterâ ve makbûzum olan ma‘lûmü’l-levn ve’l-mikdâr ve’l-cins çuka bahâsından yüz yetmiş iki riyâlî kuruş vâcibü’l-edâ ve lâzımü’l-kazâ deynim olup meblağ-ı mezbûr iki bin dört yüz yetmiş iki riyâlî kuruş mukābelesinde silk-i mülkümde münselik ve yedimde hakkım olup zikr olunan Hoca Gıyaseddin mahallesinde vâki‘ bir tarafı Hasan Efendi el-kadı mülküne ve bir tarafı Muhsine Hâtun mülküne ve bir tarafı tarîk-i âmma ve bir tarafı tarîk-i hâssa müntehî cemî‘ menzilimi ba‘de’t-tahliyeti’ş-şer‘iyye mütevellî-i mezbûr Abdülbâkī’nin yedine rehin vaz‘ eyledim. Ol dahi minvâl-i muharrer üzre irtihân ve teslîm eyledim dedikde, mütevellî-i merkūm Abdülbâkī Çelebi mukırr-ı mezbûr Yusuf Beşe’nin cârî ve sâdır olan ikrâr-ı meşrûhunu vicâhen tasdîk ve şifâhen tahkīk eyledikden sonra zikr olunan Hoca Gıyaseddin mahallesinde sâkin Süleyman Çelebi b. Abdülganî nâm kimesne meblağ-ı mezbûr iki bin dört yüz yetmiş iki riyâlî kuruşa tarafeynden emir ve kabûlü hâviye kefâletiyle kefîl olmağın vâki‘-i hâli Mevlânâ-yı mezbûr mahallinde ketb ve tahrîr ve ba‘dehû meclis-i şer‘a gelip alâ vukū‘ihî ihbâr ve takrîr edicek, mâ hüve’l-vâki‘ bi’t-taleb ketb olundu. Fi’l-yevmi’r-râbi‘ aşer min şehr-i Rebî‘ulâhir li sene tis‘a ve hamsîn ve elf.

Şuhûdü’l-hâl: Ömer Çavuş b. Mehmed, İbrahim Beşe b. Derviş, Gazanfer bin Mustafa, Mehmed Odabaşı, Yusuf b. Abdullah, Mehmed Odabaşı ve gayruhüm.

(RUMELİ80 - cilt: 15, sayfa: 152 - Hüküm no: 154 - Orijinal metin no: [36a-2])﻿

﻿

﻿

155. Hüküm

Havva bt. Mehmed’in eşi Hasan Bey b. Ali’den muhâlaa yoluyla boşandığı

Mahmiye-i İstanbul’da Sofular mahallesinde sâkine Havva Hâtun bt. Mehmed meclis-i şer‘-i hatîr-i lâzımü’t-tevkīrde zevc-i gayr-ı dâhil-i bihâsı işbu râfi‘ül-kitâb Hasan Bey b. Ali mahzarında bi tav‘ihâ ikrâr ve i‘tirâf edip zevcem merkūm Hasan Bey zimmetinde nikâh-ı ma‘kūd olan yüz kıt‘a riyâlî kuruşun müstahakka olduğum nısfı elli kıt‘a riyâlî kuruş üzerine karz ve takdîr ettirdiğim yevmî yirmi akçeden on üç ayda müstahakkım olan cem‘an yedi bin sekiz yüz fıddî râyic fi’l-vakt akçe nafaka-i mefrûzam üzerine zevcim merkūm Hasan Bey ile muhâla‘a-i sahîha-i şer‘iyye ile muhâla‘a eyledim dedikde, merkūm Hasan Bey dahi minvâl-i muharrer üzre hul‘-ı mezbûru kabûl-i muhâla‘a eyledikden sonra târih-i kitâba gelince zevciyyete müte‘allika ve sâyir hukūk-ı mechûl [ve] ma‘lûm ve hukūk-ı mechûlün-bihe müte‘alli[k]a âmme-i da‘vâdan her birimiz âharın zimmetini ibrâ-i âmm-ı kātı‘ü’n-nizâ‘la ibrâ ve iskāt etmeğin, mâ hüve’l-vâki‘ bi’t-taleb ketb olundu. Hurrire fi’l-yevmi’s-sâdis aşer min şehri Rebî‘ulâhir li sene tis‘a ve hamsîn ve elf.

Şuhûdü’l-hâl: İsmail Ağa b. İbrahim Bey, Mehmed Bey b. Ahmed Bey, Mehmed Bey el-bevvâbü’s-sultânî, Süleyman Bey b. Ahmed, Nimetullah b. Ali Bey, Mehmed Beşe b. Mahmud, Sefer Beşe b. Abdullah, Yahya Bey b. Zekeriya.

(RUMELİ80 - cilt: 15, sayfa: 153 - Hüküm no: 155 - Orijinal metin no: [36b-1])﻿

﻿

﻿

156. Hüküm

Bogos v. Avet’in eski Kudüs sancak beyi Abdülhalim Bey ticaret eşyası bedelinden olan alacağının tahsili

Mahmiye-i İstanbul’da Tahtahan demekle ma‘rûf handa sâkin tüccâr tâifesinden Bogos v. Avet? nâm zimmî meclis-i şer‘-i şerîfde sâbıkā Kudüs-i şerîf beyi olan Abdülhalim Bey b. el-Hâc Mehmed Paşa tarafından husûmet-i husûs-ı âti’l-beyâna vekîli olup vekâleti bimâ hüve nehci’s-sübût şer‘an sâbite olan Mustafa Efendi [b.] Bayram mahzarında üzerine takrîr-i da‘vâ edip mezbûr Abdülhalim Bey zimmetinde yedimden müşterâ ve makbûz-ı ma‘lûmü’l-hudûd ve’l-cins dülbend semeninden yedi bin altı yüz fıddî cedîd râyic fi’l-vakt akçe hakkım vardır. İşbu vekîle suâl olunup müvekkilinden alıverilmesi matlûbumdur dedikde gıbbe’s-suâl vekîl-i mezbûr cevâbında fi’l-hakīka dülbend semeninden müvekkilimin zimmetinde işbu müdde‘î Bogos’a edâsı vâcib yedi bin altı yüz mezbûru’n-na‘t akçe deyni vardır deyû tav‘an ikrâr etmeğin ikrâr mûcebince meblağ-ı mezbûrun müdde‘î-i merkūma edâya vekîl-i mezbûr mahzarında müvekkili mezbûr Abdülhalim Bey üzerine ilzâm olunup mâ vaka‘a bi’t-taleb ketb olundu. Fi’l-yevmi’r-râbi‘ aşer min şehri Rebî‘ulâhir li sene tis‘a ve hamsîn ve elf.

Şuhûdü’l-hâl: Ahmed Çelebi b. el-Bâkī, Osman b. Mehmed, Yahya Bey [b.] Zekeriya, İsa Bey b. Ahmed.

(RUMELİ80 - cilt: 15, sayfa: 154 - Hüküm no: 156 - Orijinal metin no: [36b-2])﻿

﻿

﻿

157. Hüküm

Mısır askerinden Mehmed Bey’in Nevcivan bt. Abdullah’ın bazı eşyalarını çaldığı gerekçesiyle açılan davada, anlaşma sağladığı

Mahrûse-i Mısır askerinden işbu Mehmed Bey b. Mustafa el-cündî meclis-i şer‘-i hatîr-i lâzımü’t-tevkīrde mahmiye-i İstanbul’da Sarı Bayezid mahallesinde sâkine işbu sâhib hâze’l-vesîka Nevcivân bt. Abdullah mahzarında tav‘an ikrâr ve i‘tirâf edip mahalle-i mezbûrede ben sefer-i ikāmet ile sâkin olduğum menziline muttasıl menzilde mezbûre Nevcivân sâkine iken benim sâkin olduğum menzile muttasıl olan dolabından yüz yirmi beş riyâlî kuruşum ve bir sîm kemer raht kuşağım ve üç değirmî kilâbdân saçaklı altı makramam ve üç dülbend yaşmak ve bir dülbend baş makramam ve üç değirmî âl püsküllü yağlık ve bir top mâî miskāli bogasim ve bir beyaz Musul bogasim ve bir zenâne don ve iki kilâbdân püsküllü serpûş sirkat eyledin deyû benim üzerime da‘vâ eyledikde ahz eyleyip ben dahi inkâr etmemle beynimizde münâza‘ât-ı kesîre vâkı‘a oldukda mezbûre Nevcivân benim ile an inkâr yüz yirmi beş riyâlî kuruş üzerine sulh olup bedel-i sulhu yedimden ahz u kabz eylemişdi. Bedel-i sulh olan meblağ-ı mezbûra müte‘allik merkūme Nevcivân üzerine bi vechin mine’l-vücûh da‘vâm yokdur dedikde, mukırr-ı mezbûru ikrâr-ı meşrûhunda el-mukırru lehâ’l-mezbûre vicâhen tasdîk ve şifâhen tahkīk edicek, mâ hüve’l-vâki‘ bi’t-taleb ketb olundu. Tahrîren fi’l-yevmi’r-râbi‘ aşer min şehri Rebî‘ulâhir li sene tis‘a ve hamsîn ve elf.

Şuhûdü’l-hâl: Yusuf b. Abdullah, Yahya Bey b. Zekeriya, Ahmed Çelebi b. Abdurrahman, Ali Çelebi b. Ali, Abdurrahman el-imâm, Musa Çelebi el-müezzin.

(RUMELİ80 - cilt: 15, sayfa: 154 - Hüküm no: 157 - Orijinal metin no: [36b-3])﻿

﻿

﻿

158. Hüküm

Mehmed Efendi b. Mustafa’nın vârislerinden Ahmed Çelebi’nin diğer vâris Ali Çelebi aleyhindeki menzil davasının reddedildiği

Mahmiye-i İstanbul’da Kürkçübaşı mahallesi sükkânından olup bundan akdem Payas kadısı iken vefât eden Mehmed Efendi b. Mustafa’nın verâseti sulbiye sagīre kızı Saliha’ya ve vâlidesi Hatice Hâtun bt. Halil’e ve li ebeveyn karındaşları Ali Çelebi ve Ahmed Çelebi’ye ve li ebeveyn kız karındaşları Ayşe ve Fâtıma nâm hâtunlara münhasıra olup tereke-i müteveffâ-yı mezbûr on sekiz sehim i‘tibâr olunup sihâm-ı mezbûreden dokuz sehimi merkūme Saliha’ya ve üç sehimi mezbûre Hatice Hâtun’a ve ikişer sehimi mezbûrân Ali Çelebi ve Ahmed Çelebi’ye ve birer sehimi merkūmetân Ayşe Hâtun ve Fâtıma Hâtun’a isâbet eylediği şer‘an mütehakkık oldukdan sonra mezbûr Ahmed Çelebi meclis-i şer‘-i şerîfde menzili âti’l-beyâna vâzı‘u’l-yed olduğu şer‘an sâbit olan işbu râfi‘ül-kitâb mezbûr Ali Çelebi mahzarında üzerine takrîr-i da‘vâ edip mahalle-i mezbûrede vâki‘ bir tarafı Yahya Çelebi b. Muharrem mülküne ve bir tarafı Rıdvan b. Abdullah mülküne ve iki tarafı tarîk-i âmma müntehî hâriciye ve dâhiliye ve fevkānî ve tahtânî büyût-ı müte‘addideyi müştemil cemî‘ menzilin nısf-ı şâyi‘i mezbûr Ali Çelebi’nin mülkü ve nısf-ı şâyi‘-i âharı müteveffâ-yı merkūm Mehmed Efendi’nin mülkü ve yedinde hakkı olup ba‘de vefâtihî cemî‘ nısf-ı menzili mezbûr irs-i şer‘î ile cümlemize intikāl eylemişken merkūm Ali Çelebi mülk-i mevrûsumuz olan cemî‘ nısf menzili mezbûrun sihâm-ı mezbûreden iki sehim hisse-i şer‘iyye-i irsiyyeme nâ hak vaz‘-ı yed eder. Suâl olunup tereke-i müteveffâ-yı mezbûrdan olan cemî‘ nısf menzili mezbûrun on sekiz sehimden iki sehim hisse-i şer‘iyyem üzerinden merkūm Ali Çelebi’nin yed-i âdiyesi izâle ve zikr olunan iki sehim hisse-i şâyi‘anın bana teslîm olunmasın taleb ederim dedikde, gıbbe’s-suâl mezbûr Ali Çelebi cevâbında yedimde olan cemî‘ menzili mahdûd-ı mezbûrun nısfı benim ve nısf-ı âharı karındaşım merkūm Mehmed Efendi’nin mülkü ve hakkı olup mezbûr Mehmed Efendi vefât eyledikde terekesinden olan cemî‘ nısf menzili mezbûr minvâl-i meşrûh üzre cümlemize intikāl eylemişdi. Lâkin müteveffâ-yı mezbûrun deyni olup menzili mezbûrun nısfından gayrı muhallefâtı olmayıp zarûret-i deyn-i müsbitesiyçün bey‘ olunmak lâzım gelmekle bin on dokuz Rebî‘ulevveli’nin yirminci günü târihinde sagīre-i mezbûrât Hatice ve Ayşe Hâtun ve Fâtıma Hâtun müteveffâ-yı mezbûrun terekesinden olan cemî‘ nısf menzili mezbûru zarûret-i deyn-i mezbûr için bey‘a arz edip ba‘de’l-müzâyede ve inde inkıtâ‘i’r-rağbe yirmi iki bin cedîd râyic-i fî zâlike’l-vakt akçede âhir-i murâd üzerimde karâr edip ziyâde ile tâlib-i âhar zuhûr etmemekle zikr olunan cemî‘ nısf menzili mezbûrdan Ahmed Çelebi b. Sinan ve Hatice Hâtun ve Ayşe Hâtun ve Fâtıma Hâtun ve işbu müdde‘î karındaşım Ahmed Çelebi târih-i mezbûrda asâleten ve vesâyeten bana semen-i merkūm yirmi iki bin cedîd akçeye bâtten bey‘ ve teslîm ve kabz-ı semen-i mezbûr eyleyip ben dahi iştirâ ve tesellüm eyledim. Hattâ ol târihde mahkeme-i Mahmud Paşa’da hüccet dahi olunmuşdur. Menzili mezbûrun tereke-i müteveffâ-yı merkūmdan olan nısfı mülk-i müşterâmdır. Bu vechile târih-i mezbûreden yevm-i husûmete gelinceye değin menzili mezbûru işbu müdde‘î Ahmed Çelebi muvâcehesinde kırk sene bilâ mâni‘ ve lâ-müzâhim mâlikâne tasarruf eylediğimde [37b] işbu müdde‘î Ahmed Çelebi da‘vâ etmeyip bilâ mâni‘ sükût eylemişdir. Bu vech üzre eylediği da‘vâsında mubtaldır dedikde gıbbe’s-suâl merkūm Ahmed Çelebi kendi muvâcehesinde menzili mezbûru merkūm Ali Çelebi mâlikâne tasarruf edip kendinin sükût ve amed-i da‘vâsını tav‘an ikrâr edicek, sedde’l-bâbü’t-tezvîr ikrârı mûcebince müdde‘î-i mezbûr Ahmed Çelebi üzerine da‘vâ-yı meşrûhasından men‘ine ve zikr olunan sehim merkūm Ali Çelebi’nin mülkü idiğine şerâyit-i hükm-i mer‘iyye olduğu hâlde hükm olunup mâ vaka‘a bi’t-taleb ketb olundu. Hurrire fi’l-yevmi’t-tâsi‘ min şehri Rebî‘ulâhir li sene tis‘a ve hamsîn ve elf.

Şuhûdü’l-hâl: Süleyman Ağa b. Pîrî, İsmail Odabaşı, Mehmed Odabaşı b. Mustafa, İbrahim Bey b. Ahmed.

(RUMELİ80 - cilt: 15, sayfa: 155 - Hüküm no: 158 - Orijinal metin no: [37a-1])﻿

﻿

﻿

159. Hüküm

Emine bt. Mehmed Halife’nin kullanmakta olduğu evi, davacı Rukiye bt. Hayreddin’e teslim etmesine karar verildiği

Mahmiye-i İstanbul’da Harâccı Muhyiddin mahallesi sâkinelerinden işbu sâhibü’l-kitâb Rukiye Hâtun bt. Hayreddin meclis-i şer‘-i hatîr-i lâzımü’t-tevkīrde merhûm el-Hâc Cafer Vakfı’ndan olup zikr-i âtî menzile vaz‘-ı yed eylediği şer‘an sâbite olan Emine bt. Mehmed Halîfe mahzarında vakf-ı mezbûre bi’l-fi‘l mütevellî olan ( ) huzûrunda mezbûre Emine üzerine da‘vâ edip mezbûre Emine merhûm el-Hâc Cafer Vakfı’ndan olan mahalle-i mezbûrede vâki‘ bir tarafı Sultan nâm Hâtun mülküne ve bir tarafı Dilaver Bey b. Abdullah mülküne ve iki tarafı tarîk-i âmma müntehî büyût-ı müte‘addideyi müştemil bin kırk üç Saferi’nde vâki‘ harîk-i âlîde muhterik oldukda arsa-i sırfa kalıp taraf-ı vakıf da müsâ‘ade olmamağla bin kırk dört Cumâdelûlâsı selhinde vakf-ı mezkûra bi’l-fi‘l mütevellî olan Süleyman arsa-i mezkûreyi ayda on beşer akçe icâre-i müeccele ile ve arsa-i mezkûre üzerine ihdâs olunacak binâ icâre-i mu‘accelesine mahsûb olmak üzre işbu Emine’nin vâlidesi Havva bt. Hüsâmeddin nâm Hâtun’a îcâr ve teslîm edip ol dahi istîcâr ve tesellüm eyledikden sonra arsa-i mezbûre üzerine hâlâ mevcûd olan müştemilâtını kendi malıyla icâre-i mu‘acceleye mahsûb olmak üzre binâ edip tasarrufunda olduğu hâlde menzili mezkûrun cemî‘ arsa ve binâsını bin kırk dokuz târihinde bana yirmi bin râyic fi’l-vakt akçe mukābelesinde mütevellî-i vakf-ı mezbûr ma‘rifetiyle ferâğ ve tefvîz ve teslîm eyledi. Ben dahi tefevvüz ve tesellüm edip hakk-ı makbûzum iken hâlâ işbu Emine ve li ebeveyn karındaşı gāyib ani’l-meclis Derviş menzili mezkûra nâ-hak vaz‘ ederler. Suâl olunup hâlâ işbu Emine menzili mezkûrdan yed-i mubtılasını izâle edip bana teslîm olunmasın taleb ederim dedikde gıbbe’s-suâl mezkûre Emine cevâbında zikr olunan menzil arsası vech-i meşrûh üzre on beş akçe üzre babam mezkûr Mehmed’in yedinde iken babam mezbûr icâre-i mu‘acceleye mahsûb olmak üzre izn-i mütevellî vakf-ı mezbûr ile arsa-i mezkûrede olan cemî‘ müştemilâtını kendi malıyla binâ edip vefâtından sonra cemî‘ menzili mezkûrun nısfı bi hasebi’l-âde bana ve nısf-ı âharı dahi karındaşım mezkûra intikāl edip hakk-ı ârızım olmağla vaz‘-ı yed eder dedikde gıbbe’l-istintâk müdde‘iye-i mezkûre Rukiye cevâbında işbu Emine vâlidesi mezkûre Havva cemî‘ menzili mezbûru bana ferâğ ve tefvîzinden sonra benden istîcâr edip nice sene icâresini bana def‘ ve teslîm eylemişler, bu vechile cevâb-ı meşrûhunda mubtıladır dedikde gıbbe’l-istifsâr mezkûre Emine menz

(RUMELİ80 - cilt: 15, sayfa: 157 - Hüküm no: 159 - Orijinal metin no: [37b-1])﻿

﻿

﻿

160. Hüküm

Moralı Yako v. Avraham’ın, mücevherci Yako v. Avraham’da olan alacağının tahsil edilmesi

Mahmiye-i İstanbul’da Mahmudpaşa Çarşısı’nda sâkin olup Misine cemâ‘atinden işbu râfi‘ü’l-vesîka Moralı Yako v. A[v]raham nâm Yahudi meclis-i şer‘-i hatîrde mahmiye-i mezbûrede Frenk mahallesinde sâkin olup Sinori cemâ‘atinden Cevâhirci Yako v. Avraham nâm Yahudi mahzarında üzerine takrîr-i da‘vâ edip mezbûr Yako’ya silk-i mülkümde münselik beş bin riyâlî kuruş kıymetli bir cevâhir kuşağımı yine beş bin riyâlî kuruşa bâtten bey‘ ve teslîm edip ol dahi minvâl-i muharrer üzre iştirâ ve tesellüm ve kabûl, âhara bey‘le istihlâk eyledikden sonra kıymet-i mezbûrdan işbu Yako bana iki bin kıt‘a riyâlî kuruşunu def‘ ve teslîm edip ben dahi minvâl-i muharrer üzre yedinden ahz ve teslîm edip meblağ-ı bâkī iki [bin] dokuz yüz elli kıt‘a riyâlî kuruş hakkım ile’l-ân merkūm Yako zimmetinde kalmışdır. Hâlâ bana edâdan imtinâ‘ eder. suâl olunup alıverilmesin taleb ederim dedikde, gıbbe’s-suâl merkūm Yako cevâbında fi’l-hakīka işbu müdde‘î Yako’nun beş bin kıt‘a riyâlî kuruş kıymetli bir cevâhir kuşağını yine beş bin kıt‘a riyâlî kuruşa bundan akdem Vezîr-i a‘zam iken maktûlen vefât eden Salih Paşa için hâl-i vezâretinde müdde‘î-i merkūm Yako’dan bâtten iştirâ ve tesellüm ba‘dehû vezîr-i mûmâ-ileyhe bey‘ ve teslîm edip bâkī iki bin dokuz yüz elli riyâlî kuruş müdde‘î-i mezbûra zimmetinde lâzımü’l-edâ deynimdir deyû bi tav‘ihî ikrâr ve i‘tirâf etmeğin, ikrârı mûcebince meblağ-ı müdde‘ân iki bin dokuz yüz elli riyâlî kuruşun müdde‘î-i mezbûr Yako’ya edâya mezbûr Cevâhirci Yako üzerine ilzâm olunup mâ vaka‘a bi’t-taleb ketb olundu. Hurrire fi’l-yevmi’s-sâmin aşer min Saferi’l-hayr li sene tis‘a ve hamsîn ve elf.

Şuhûdü’l-hâl: İsa Bey bin Ahmed, Ahmed Çelebi b. Abdülbâkī. Mustafa Çavuş b. Mehmed, Yahya Bey b. Zekeriya ve gayruhüm.

(RUMELİ80 - cilt: 15, sayfa: 158 - Hüküm no: 160 - Orijinal metin no: [38a-1])﻿

﻿

﻿

161. Hüküm

Kapıcılardan Hasan Bey b. Perviz’in küçük kızı Ümmühâni’nin, eski vasîsi Saliha Hâtun ve Hacı Mehmed b. Hamza’da olan alacaklarının tahsil edildiği

Mahmiye-i İstanbul’da Murad Paşa-yı Atîk mahallesinde sâkin iken vefât eden Hasan Bey b. Perviz nâm bevvâb-ı Sultânî’nin sulbiye sagīre kızı Ümmühâni kadının vâlidesi ve tesviye-i umûruna kıbel-i şer‘den mansûbe vasîsi olan Hoşelhân bt. Abdullah nâm hâtun meclis-i şer‘-i hatîr-i lâzımü’t-tevkīrde sagīre-i mezbûrenin sâbıkā vasiyy-i şer‘iyyesi olup ve sagīre-i merkūmenin li ebeveyn kız karındaşı Saliha Hâtun tarafından sagīre-i mezbûreye olan deyni îfâya sâbitetü’l-vekâle vekîli olan işbu râfi‘ül-kitâb el-Hâc Mehmed b. Hamza nâm kimesne mahzarında bi’l-vesâye tav‘an ikrâr ve takrîr-i kelâm edip sagīre-i mezbûrenin babası ve mûrisi müteveffâ-yı mezbûrdan ber-mûceb-i defter-i kassâm-ı askerî sagīre-i mezbûreye isâbet eden yedi yüz yetmiş sekiz kuruşdan gayrı mahmiye-i mezbûrede Horhor sûkunda Başçı Hacı Mahmud Vakfı’ndan olup ba‘de’l-mürâfa‘a icâre-i mu‘accele ve müeccele ile sülüs dükkânın mütefevvez ….? olan Fâtıma Hâtun bt. ( ) ahz eylediği bakkal dükkânının bedel-i ferâğından yetmiş beş riyâlî kuruş ve yine vakf-ı mezbûrda vâki‘ lede’l-ahâlî ma‘lûmü’l-hudûd bir bâb kürkçü dükkânından âhara tefvîz olan sülüs sehimi bedel-i ferâğı olan yüz doksan altı riyâlî kuruş cem‘an bin kırk dokuz riyâlî kuruşu vasiyy-i merkūm el-Hâc Mehmed bi’l-vesâye kabz eyledikden sonra mahalle-i mezbûrede vâki‘ tereke-i müteveffâ-yı mezbûrdan olup lede’l-ahâlî ma‘lûmü’l-hudûd menzilden müteveffâ-yı mezbûrun sulbî oğlu ve vârisi olan Mustafa Çelebi menzili mezbûrda olan sehm-i şâyi‘ini âhara bey‘ sadedinde iken mezbûr el-Hâc Mehmed vasîsi olduğu hâlde sagīre-i mezbûreye hayırlı olmağla sehm-i mezbûru dört yüz altmış yedi buçuk riyâlî kuruşa sagīre-i mezbûre için iştirâ ve tesellüm ve semen-i mezbûru meblağ-ı merkūm bin kırk dokuz riyâlî kuruşdan edâ ve teslîm edip ve sagīrenin cihâzı için mezbûr el-Hâc Mehmed yedinde olan meblağ-ı mezbûrdan yüz riyâlî kuruşa bir cevherî kuruş ve altmış altı kuruş ve rub‘ kuruşa bir cevherî İstefan altını sekiz buçuk riyâlî kuruş ve rub‘ kuruşa bir çift altın bilezik ve otuz dört kuruşa on bir miskāl inci iştirâ eyleyip esmân-ı mezbûreyi bâ‘iyyesine edâ edip eşyâ-yı mezbûreyi bana teslîm eyledikde ben dahi kabz edip meblağ-ı mezbûr bin kırk dokuz riyâlî kuruş kaldığından mâ‘adâ a‘lemü’l-ulemâi’l-izâmi’l-kirâm Hocazâde Mesud Efendi zimmetinde olan deynden olup mâ‘adâ(?) otuz altı riyâlî kuruşu <

(RUMELİ80 - cilt: 15, sayfa: 159 - Hüküm no: 161 - Orijinal metin no: [38a-2])﻿

﻿

﻿

162. Hüküm

Kuşbaz Ahmed b. Mehmed’in evini Hacı Abdi Ağa b. Ömer’e sattığı

Mahmiye-i İstanbul’da Firuzağa mahallesinde sâkin Kuşbaz Ahmed b. Mehmed meclis-i şer‘-i hatîr-i lâzımü’t-tevkīrde işbu sâhibü’l-kitâb el-Hâc Abdi Ağa b. Ömer mahzarında tav‘an ikrâr ve i‘tirâf edip zikri âtî akdin sudûruna değin yedimde ve taht-ı tasarrufumda münselik mülk ve hakkı olup mahalle-i mezkûrede vâki‘ bir tarafı Mustafa Efendi b. ( ) Vakfı’na ve bir tarafı Emine Hâtun bt. Ahmed mülküne ve bir tarafı tarîk-i hâssa ve bir tarafı ( ) Vakfı’na muttasıl olup iki bâb fevkānî ve iki bâb tahtânî büyûtu ve kenîfi ve havluyu müştemil cemî‘ menzilimi kâffe-i hukūk ve mürâfıkı ile mezbûr el-Hâc Abdi Ağa’ya kırk bin fıddî râyic fi’l-vakt cedîd akçeye tarafeynden îcâb ve kabûlü hâvî bey‘-i bâtt-ı sahîh-i şer‘î ile bey‘ ve teslîm edip ol dahi nefsiyçün iştirâ ve tesellüm ve kabûl eyledikden sonra semen-i mezbûr kırk bin akçeyi merkūm el-Hâc Abdi Ağa yedinden tamâmen ahz u kabz ve istîfâ eyledim. Min ba‘d cemî‘ menzili mezkûr mezbûr Abdi Ağa’nın mülk-i müşterâsı ve hakk-ı sırfıdır. Benim alâka ve hakkım kalmadı dedikde, mukırr-ı mezbûrun ikrâr-ı meşrûhunda el-mukarrun lehü’l-mezbûr el-Hâc Abdi vicâhen tasdîk ve şifâhen tahkīk edicek, mâ hüve’l-vâki‘ bi’t-taleb ketb olundu. Hurrire fi’l-yevmi’s-sâbi‘ aşer min şehri Rebî‘ulâhir li sene tis‘a ve hamsîn ve elf.

Şuhûdü’l-hâl: Mehmed b. Hasan Müezzin, Halil b. Ali İmâm, Ali Ağa b. Hüseyin, Halil Çavuş b. İbrahim. Halil b. Mehmed, Şahbaz b. Cafer.

(RUMELİ80 - cilt: 15, sayfa: 160 - Hüküm no: 162 - Orijinal metin no: [38b-1])﻿

﻿

﻿

163. Hüküm

Mumcu Mehmed Beşe’ye ait olup Beytülmâl Emini tarafından el konulmuş olan terekenin vârislere teslimi

Vilâyet-i Anadolu’da vâki‘ medîne-i Kayseri’de el-Hâc Kılıç mahallesinde sâkin işbu sâhibü’l-kitâb Sa‘d[i] b. Ali kendi tarafından asâleten ve karındaşları Zekeriya ve Abdülhalim taraflarından vekâleten meclis-i şer‘-i hatîr-i lâzımü’t-tevkīrde Dergâh-ı âlî yeniçerilerinin Otuz Sekizinci Ağa Bölüğü’nden olup bundan akdem vefât eden Mumcu Mehmed Beşe’nin zâhirde vâris-i ma‘rûfu olmamağla yeniçeri beytülmâl emîni olup tereke-i müteveffâ-yı mezbûra vaz‘-ı yed eylediği mütehakkık olan İlyas Ağa b. Sinan tarafından husûmete vekîl olup vekâleti şer‘an sâbite olan Mehmed Beşe b. Mustafa mahzarında üzerine takrîr-i da‘vâ edip zikr olunan Otuz Sekizinci Ağa Bölüğü’nde vefât eden Mumcu Mehmed Beşe’nin ben ve müvekkillerim mezbûrân Zekeriya ve Abdülhalim li ebeveyn karındaşlar ve bi’l-inhisâr vârisleriyiz. Babamız ismi Ali’dir ve anamız ismi Anyi’dir. Cümlemizin maskat-ı re’sleri Kayseriye’de el-Hâc Kılıç mahallesidir. Müteveffâ-yı mezbûrun cemî‘ terekesine bi’l-verâse ben müvekkillerim mezbûrân müstahıklar iken işbu Mehmed Beşe’nin müvekkili olan İlyas Ağa tereke-i müteveffâ-yı mezbûra nâ-hak vaz‘-ı yed eylemişdir. Suâl olunup tereke-i mezbûreden kasr-ı yed eyleyip bana asâleten ve vekâleten teslîm olunmasın taleb ederim dedikde, gıbbe’s-suâl mezbûr Mehmed Beşe müvekkilinin tereke-i müteveffâ-yı mezbûra vaz‘-ı yed eylediğini ikrâr edip müdde‘î-i mezbûrun ve müvekkilleri mezbûrânın verâsetlerini ve müdde‘î-i merkūmun vekâletini inkâr edicek, müdde‘î-i mezbûrdan da‘vâ-yı meşrûhasını mübeyyin beyyine taleb olundukda udûl-i ahrâr-ı ricâl-i müslimînden olup fi’l-asl mahalle-i mezbûreden evvelâ Salahaddin Efendi b. İsmail el-kadı ve Fazlı Bey b. Ahmed nâm kimesneler li ecli’ş-şehâde meclis-i şer‘a hâzırân olup gıbbe’l-istişhâd, her biri şehâdet edip fi’l-hakīka işbu müdde‘î Sa‘di Dergâh-ı âlî yeniçerilerinden Otuz Sekizinci Ağa Bölüğü’nde vefât eden Mumcu Mehmed Beşe’nin li ebeveyn karındaşı ve işbu Sa‘di Bey müvekkileri Zekeriya ve Abdülhalim dahi li ebeveyn karındaşlarıdır. [Babaları] ismi Ali’dir ve anaları ismi Anyi’dir? Müteveffâ-yı mezbûrun verâseti mezkûrûn Sa‘di ve Zekeriya ve Abdülhalim’e münhasıradır. Mezbûrûndan gayrı vâris-i âharı ve terekesine mezbûrun gayrı müstahak olduğu ma‘lûmumuz, mezbûrdan hisselerini da‘vâ ve kabzına vekîl eylemişdir. Vekâlet-i mezkûreyi kabûlü ile cemî‘ terekeden emîn-i mezkûre kasr-ı yed edip işbu Sa‘di’ye teslîmi vâcibdir. Biz bu husûsa şâhidleriz, şehâdet dahi ederiz deyû her biri edâ-i şehâdet-i şer‘iyye eylediklerinde gıbbe ri‘âyetihî şerâyiti’l-kabûl şehâdetleri makbûl olmağın mûcebince mezkûrûnun üzerine ve vekâlet-i mezbûre ve tereke-i müteveffâ-yı mezbûrdan emîn-i merkūmun kasr-ı yedine ve müdde‘î-i mezkûra teslîmine hükm-i şer‘î olunup mâ hüve’l-vâki‘ bi’t-taleb ketb olundu. Hurrire fi’l-yevmi’s-sâbi‘ aşer min şehri Rebî‘ulâhir li sene seb‘a ve hamsîn ve elf.

Şuhûdü’l-hâl: Mustafa Efendi b. el-Hatîb, Mehmed Bey b. Ebûbekir, Yahya Bey b. Zekeriya, İsa Çelebi b. Ahmed.

(RUMELİ80 - cilt: 15, sayfa: 160 - Hüküm no: 163 - Orijinal metin no: [38b-2])﻿

﻿

﻿

164. Hüküm

Osman Beşe b. Ömer’in terekesinden Beytülmâl’a ait hissenin teslim alındığı

Vilâyet-i Anadolu’da Hüdâvendigâr sancağında Kete kazâsına tâbi‘ Göbelye nâm karyede maktûlen vefât eden Osman Beşe b. Ömer nâm kimesnenin zevce-i metrûkesi Sultan bt. Ali nâm hâtundan gayrı vâris-i ma‘rûfu olmamağla cemî‘ muhallefâtının rub‘u zevcesi mezbûre Sultan Hâtun’a ve selâse-i erbâ‘ı beytülmâla âid olduğu şer‘an mütehakkık oldukdan sonra zümre-i râcilinin beytülmâlı Âsitâne-i sa‘âdet’de yeniçeri ağalarına âid olmağla hâlâ yeniçeri ağası olan umdetü ashâbü’l-iz ve’l-ikbâl zübtedü ashâbü’l-câh ve’l-celâl zü’l-kadri’l-âlî ve’ş-şerefi’s-sâmî Murad Ağa b. Abdülmennân tarafından müteveffâ-yı mezbûrun muhallefâtından kendiye âid olan dört sehimden üç sehimi ahz ve ba‘dehû âhara bey‘ ve semenini kendiye îsâle vekîl olup vekâleti Şahin Beşe b. Mehmed ve Mehmed Beşe b. Mustafa şehâdetleriyle sâbit olan Ahmed Ağa b. Abdüllatif meclis-i şer‘-i hatîr-i lâzımü’t-tevkīrde işbu râfi‘atü’l-kitâb mezbûre Sultan Hâtun mahzarında bi’l-vekâle tav‘an ikrâr ve i‘tirâf edip müteveffâ-yı mezbûrun ber-mûceb-i müfredât defter-i kassâmı yedimde seksen bin akçe kıymetli cemî‘ muhallefâtı mazbût olmağın muhallefât-ı mezbûreden olup karye-i mezbûrede vâki‘ bir tarafı Ali Bey mülküne ve bir tarafı Mustafa Beşe b. ( ) mülküne ve iki tarafı tarîk-i âmma müntehî iki bâb fevkānî odayı müştemil sofayı ve iki büyük ahûru ve bir buzağı damı ve bir matbah ve üç anbarı ve bir harman yerini ve havlu ve fırını müştemil olup beş bin cedîd râyic fi’l-vakt akçeye mukavvem menzil ve bunları beynimizde ilm-i şer‘î ile ma‘lûm üç çift karasığır öküzü ve bir çift su sığırı öküzü ve dört su sığırı inekleri ve iki su sığırı danası ve yedi karasığır inekleri ve beş karasığır danaları ve anbarda mevcûd ba‘de’l-keyl sekiz müd buğday ve müteveffâ-yı mezbûrun intimâ ile ma‘rûfu olup karye-i mezbûr sınırında vâki‘ lede’l-ahâlî’d-diyâr yeri ma‘lûmü’l-hudûd ve’l-mikdâr altı müd tohum isti‘âb eder tarlada nâbit müntefe‘un-bih bir buğday fasîli ve üç müd tohum isti‘âb eder tarlada nâbit müntefe‘un-bih buğday fasîli ve iki müd tohum isti‘âb eder tarlada nâbit arpa fasîli ve sekiz bin akçeye mukavvem olup karye-i mezbûrede vâki‘ bir tarafı Burhan Odabaşı b. Ali mülküne ve bir tarafı Yusuf b. Musli mülküne ve bir tarafı Yahya b. Bestan mülküne ve bir tarafı tarîk-i âmma müntehî bir kıt‘a bağ ve yine karye-i mezbûre kurbunda vâki‘ lede’l-ahâlî ve’l-cîrân ma‘lûmü’l-hudûd bağ ve bir şıra hâne müteveffâ-yı mezbûrun zâhirde zevcesi mezbûre Sultan’dan gayrı vâris-i ma‘rûfu olmamağla rub‘u mezbûre Sultan Hâtun’a ve selâse-i erbâ‘ı müvekkileme âid olup lâkin bin otuz üç senesinde altın beşyüz züyûf akçeye râyic olduğu hâlde mezbûre Sultan Hâtun’un nikâhı ma‘kūd altmış bin züyûf akçe ( ) beyyine-i âdile ile muvâcehemde huzûr-ı hâkimde isbât ettikden sonra mehr-i mezbûr züyûf ve eydî-i nâsdan bi’l-külliye munkatı‘a olmağla altından kıymet-i şer‘iyyesi olan yüz yirmi altın muhallefâtdan hükm olunmağın zikr olunan emlâkı zarûret-i deyn-i mezbûr için vekâleti hasebi ile bey‘a arz edip ba‘de’l-müzâyede ve gıbbe inkıtâ‘i’r-rağbe bâlâda takvîm olduğu üzre âhir-i mezâd mezbûre Sultan Hâtun’un üzerinde kırk üç bin akçede karâr edip ziyâde ile âhar tâlibi olmamağın emlâk-ı mezbûreyi safka-i vâhide ile mezbûr Sultan Hâtun’a kırk üç bine bâtten bey‘ edip ol dahi minvâl-i muharrer üzre iştirâ ve kabûl eyledikden sonra semen-i merkūm kırk üç bin akçenin yirmi bini mezbûre Sultan’ın kıymet-i şer‘iyye mehr-i müecceli olup mahkûmun-bih olan yüz yirmi altın hakkına takās eyledikden sonra ber mûceb-i defter-i sâbık bâkiye altmış bin akçeden mezbûre Sultan Hâtun rub‘ hissesi mukābelesinde kendiye isâbet eden on beş bin akçeyi dahi istîfâ edip semen-i merkūmdan bâkī sekiz bin akçe müvekkileme âid olmağla meblağ-ı mezbûr sekiz bin akçeyi vekâletim hasebiyle mezbûr Sultan Hâtun yedinden tamâmen alıp emlâk-ı mezbûreyi mahallinde ahz u kabz ve tasarrufa mezbûr Sultan’ı taslît eyledim dedikde gıbbe’t-tasdîki’ş-şer‘î mâ vaka‘a bi’t-taleb. Fi’l-yevmi’s-sâbi‘i’l-aşer fî şehri Rebî‘ulâhir li sene tis‘a ve hamsîn ve elf.

Şuhûdü’l-hâl: El-Hâc Latif? b. Abdülkerim, el-Hâc Hasan b. İbrahim. Hasan Bey b. Mehmed el Yesârî, Ali Bey b. Osman, Ahmed Ağa b. Firdevs, Hüseyin b. Abdullah er-râcil, el-Hâc Ali b. Mehmed ve gayruhüm. Efendi hazretlerinin imzâsıyladır.

(RUMELİ80 - cilt: 15, sayfa: 162 - Hüküm no: 164 - Orijinal metin no: [39a-1])﻿

﻿

﻿

165. Hüküm

Halil Paşa’nın kölesi Sertabe bt. Abdullah’ın müdebbere suretiyle âzat edildiği

Vech-i âtî üzre rikka inkıyâdı mütehakkık olan işbu uzun boylu açık kaşlı kara gözlü Rûsiyyetü’l-asl Müslime’l-mille Sertabe bt. Abdullah Dîvân-ı Hümâyûn’da meclis-i şer‘-i hatîrde Antab A[y]ntab sancağına mutasarrıf iken taraf-ı saltanat-ı aliyyeden katl olunan Halil Paşa’nın zâhirde vâris-i ma‘rûfu olmayıp terekesi beytülmâla âid olmağla mahmiye-i İstanbul’da beytülmâl-ı hâs emîni olup tereke-i müteveffâ-yı mezbûre merkūme Sertabe’ye vaz‘-ı yed eden Mehmed Ağa b. ( ) mahzarında üzerine takrîr-i da‘vâ edip ben müteveffâ-yı mezkûr Halil Paşa’nın câriye-i memlûkesi ve rıkkıyyesi olup müteveffâ-yı mezkûr Halil Paşa vefâtından beş sene mukaddem hâl-i nefâz-ı tasarrufâtında beni tedbîr-i mutlak ile tedbîr edip ben müdebbere olup müteveffâ-yı mezbûrun fevtiyle ve terekesinin sülüsü kıymetime kâfî ve vâfî olmağla hâlâ hürre iken işbu emîn Mehmed Ağa beni istirkâk edip üzerime nâ-hak vaz‘-ı yed eylemişdir. Suâl olunup üzerimden yed-i mubtılasının izâle ve sebîlim tahliye olunmasın taleb ederim dedikde, gıbbe’s-suâl emîn-i mezbûr tedbîr-i mezkûru inkâr edicek, müdde‘iye-i mezkûreden da‘vâ-yı meşrûhasını müsbite beyyine taleb olundukda udûl-i ahrâr-ı ricâl-i müslimînden Ahmed Çavuş b. Mehmed ve Sucu Süleyman Bey b. Hızır nâm kimesneler Dîvân-ı Hümâyûn’da meclis-i şer‘-i hatîrde li ecli’ş-şehâde hâzırân olup gıbbe’l-istişhâd, her biri şehâdet edip fi’l-hakīka Antab sancağına mutasarrıf iken katl olunan Halil Paşa işbu müdde‘iye Sertabe’yi tedbîr-i mutlak ile tedbîr eyledi. Hâlâ mezkûr Halil Paşa fevt olup terekesinin sülüsü işbu Sertabe’nin kıymetine vâfîdir ve bu vechile işbu müdde‘iye hürredir, biz bu husûsa şâhidleriz, edâ-yı şehâdet-i şer‘iyye ederiz deyû her biri münkir-i mezbûr muvâcehesinde edâ-yı şehâdet-i şer‘iyye eylediklerinde gıbbe ri‘âyetihî reşâyiti’l-kabûl şehâdetleri makbûle oldukdan sonra şehâdet-i mezbûre mûcebince mezbûre Sertabe’nin ıtkına ve emîn-i mezbûrun izâle-i yedine hükm-i sahîh-i şer‘î ile hükm olunup mâ vaka‘a bi’t-taleb ketb olundu. Hurrire fi’l-yevmi’s-sânî aşer min şehri Rebî‘ulâhir li sene tis‘a ve hamsîn ve elf.

Şuhûdü’l-hâl: Abdülfettâh Ağa b. Mehmed Çavuş-ı Dergâh-ı âlî, Süleyman Ağa b. Pîrî, Mahmud Ağa b. Şehman

(RUMELİ80 - cilt: 15, sayfa: 163 - Hüküm no: 165 - Orijinal metin no: [39b-1])﻿

﻿

﻿

166. Hüküm

İbrahim Çelebi b. Hacı Hasan’ın Mustafa Beşe b. Mehmed’de olan alacağının tahsil edilmesi

Mahmiye-i İstanbul’da Şeyh Ebü’l-vefa mahallesi sükkânından işbu sâhibü’l-kitâb İsmail Çelebi b. el-Hâ[c] Hasan meclis-i şer‘-i hatîr-i lâzımü’t-tevkīrde mahmiye-i mezbûrede Molla Gürânî’de sâkin Mustafa Beşe b. Mehmed mahzarında üzerine takrîr-i da‘vâ edip mezbûr Mustafa Beşe zimmetinde yedimde müşterâ ve makbûzum kantarı on altışar riyâlî kuruşdan yirmi sekiz kantar peynir bahâsından cem‘an dört yüz kırk kıt‘a riyâlî kuruş hakkım vardır. Suâl olunup alıverilmesin taleb eder dedikde, gıbbe’s-suâl mezkûr Mustafa cevâbında fi’l-hakīka müdde‘iye-i mezbûr İsmail Çelebi’ye vech-i meşrûh üzre her kantarı on altışar riyâlî kuruşa olmak üzre yedinden müşterâ ve makbûz yirmi sekiz kantar bahâsından cem‘an zimmetimde dört yüz kırk sekiz kıt‘a riyâlî kuruş vâcibü’l-edâ ve lâzımü’l-kazâ deynimdir deyû tav‘an ikrâr ve i‘tirâf etmeğin ikrârı mûcebince meblağ-ı mezbûru’n-na‘t dört yüz kırk sekiz kıt‘a riyâlî kuruşu müdde‘î-i mezbûr İsmail Çelebi’ye teslîme merkūm Mustafa Beşe üzerine hükm olunup mâ hüve’l-vâki‘ bi’t-taleb ketb olundu. Fi’l-yevmi’l-hâmis aşer min şehr-i Rebî‘ulâhir li sene tis‘a ve hamsîn ve elf.

Şuhûdü’l-hâl: Ahmed Beşe b. İbrahim el-mübâşir, Ramazan Beşe b. Ali er-râcil, Musa Çelebi b. Mehmed, Mustafa Beşe b. Mustafa.

(RUMELİ80 - cilt: 15, sayfa: 164 - Hüküm no: 166 - Orijinal metin no: [39b-2])﻿

﻿

﻿

167. Hüküm

Halil Paşa’nın kölesi Gülistan bt. Abdullah’ın müdebbere suretiyle âzat edilmiş olduğu

Vech-i âtî üzre rıkka inkıyâdı mütehakkık olan işbu orta boylu açık kaşlı ak benizli Çerkesiyyetü’l-asl müslimetü’l-mille Gülistan bt. Abdullah ve Dîvân-ı Hümâyûn’da meclis-i şer‘-i hatîrde Antab sancağına mutasarrıf iken taraf-ı saltanat-ı aliyyeden katl olunan Halil Paşa b. ( )’ın zâhirde vâris-i ma‘rûfu olmayıp terekesi beytülmâla âid olmağla mahmiye-i İstanbul’da Beytülmâl-ı hâssa emîni olup tereke-i müteveffâ-yı mezbûra ve merkūme Gülistan’a vaz‘-ı yed eden Mehmed Ağa b. ( )’nin üzerine takrîr-i da‘vâ edip ben müteveffâ-yı mezkûr Halil Paşa’nın câriye-i memlûkesi ve rakīkası olup müteveffâ-yı mezbûr Halil Paşa vefâtından beş sene mukaddem hâl-i nefâz-ı tasarrufâtında beni tedbîr-i mutlak ile tedbîr edip ben müdebbere olup müteveffâ-yı mezbûrun fevtiyle ve terekesinin sülüsü kıymeti vâfî ve dâfî olmağla hâlâ hürre iken işbu emîn Mehmed Ağa beni istirkâk edip üzerime nâ-hak vaz‘-ı yed eylemişdir. Suâl olunup üzerimden yed-i mubtılası izâle ve sebîlim tahliye olunmasın taleb eder dedikde, gıbbe’s-suâl emîn-i mezkûr tedbîr-i mezkûru inkâr edicek, müdde‘iye-i mezbûre Gülistan’dan da‘vâ-yı meşrûhasını mübeyyin beyyine taleb olundukda udûli’l-ahrâr-ı ricâl-i müslimînden Ahmed Çavuş b. Mehmed ve Kabûlî Süleyman Bey b. Hızır nâm kimesnelere Dîvân-ı Hümâyûn’da meclis-i şer‘a hâzırân olup gıbbe’l-istişhâd her biri şehâdet edip fi’l-hakīka Antab sancağına mutasarrıf iken katl olunan Halil Paşa b. ( ) vefât etmezden beş sene mukaddem hâl-i nefâz-ı tasarrufâtında <

(RUMELİ80 - cilt: 15, sayfa: 165 - Hüküm no: 167 - Orijinal metin no: [40a-1])﻿

﻿

﻿

168. Hüküm

Halil Paşa’nın kölesi Canfeda bt. Abdullah’ın müdebbere suretiyle âzat edilmiş olduğu

Vech-i âtî üzre rikka inkıyâdı olan işbu uzun boylu kara gözlü ak benizli açık kaşlı Çerkesiyyetü’l-asl müslimetü’l-millet Canfedâ bt. Abdullah Dîvân-ı Hümâyûn’da meclis-i şer‘-i hatîrde Antab sancağında mutasarrıf iken taraf-ı Saltanat-ı aliyyeden katl olunan Halil Paşa b. ( )’ın zâhirde vâris-i ma‘rûfu olmayıp tereke-i müteveffâ-yı mezbûra ve merkūme Canfedâ’ya vaz‘-ı yed eden Mehmed Ağa b. ( ) mahzarında üzerine takrîr-i da‘vâ edip ben müteveffâ-yı mezbûr Halil Paşa’nın câriye-i memlûkesi ve rakīkası olup müteveffâ-yı mezkûr Halil Paşa vefâtından beş sene mukaddem hâl-i nefâz-ı tasarrufâtında beni tedbîr-i mutlak ile tedbîr edip ben müdebbere olup müteveffâ-yı mezkûrun fevtiyle ve terekesinin sülüsü kıymetime kâfî ve vâfî olmağla hâlâ hürre iken işbu emîn Mehmed Ağa beni istirkâk edip üzerime nâ-hak vaz‘-ı yed eylemişdir. Suâl olunup üzerimden yed-i tâlibesinin izâle ve sebîlim tahliye olunmasın taleb ederim dedikde gıbbe’s-suâl emîn-i mezkûr tedbîr-i mezkûru inkâr edicek, müdde‘iye-i mezkûrdan da‘vâ-yı meşrûhasını mübeyyin beyyine taleb olundukda udûl-i müslimînden Ahmed Çavuş b. Ahmed Çavuş b. Mehmed ve Süleyman Bey b. Hızır el-bevvâb nâm kimesneler Dîvân-ı Hümâyûn’da meclis-i şer‘-i hatîre li ecli’ş-şehâde hâzırân olup gıbbe’ş-şehâdet her biri şehâdet edip fi’l-hakīka Antab sancağına mutasarrıf iken katl olunan Halil Paşa b. ( ) vefât etmezden beş sene mukaddem hâl-i nefâz-ı tasarrufâtında işbu müdde‘iye Canfedâ-yı tedbîr-i mutlak ile tedbîr eyledi. Hâlâ mezkûr Halil Paşa fevt olup terekesinin sülüsü işbu Canfedâ’nın kıymetine vâfîdir ve bu vechile işbu müdde‘î hürdür. Biz bu husûsa şâhidleriz şehâdet dahi ederiz deyû her biri münkir-i mezbûr muvâcehesinde edâ-i şehâdet-i şer‘iyye eylediklerinde gıbbe ri‘âyeti şerâyiti’l-kabûl şehâdetleri makbûle oldukdan sonra şehâdet-i mezbûre mûcebince mezbûr Canfedâ’nın ıtkına ve emîn-i mezkûrun kasr-ı yedine hükm olunup mâ vaka‘a ketb olundu. Fi’l-yevmi’t-târihi’l-mezbûr.

Şuhûdü’l-hâl: es-Sâbıkūn.

(RUMELİ80 - cilt: 15, sayfa: 165 - Hüküm no: 168 - Orijinal metin no: [40a-2])﻿

﻿

﻿

169. Hüküm

Halil b. Ali ve Şemsihan bt. Abdullah’ın müştereken tasarruflarında olan evlerini Latif Usta bt. Sefer’e sattıkları

Mahmiye-i İstanbul’da Aksaray kurbunda Koğacı Dede mahallesi sükkânından Halil b. Ali nâm kimesne ile Şemsihan bt. Abdullah nâm hâtun meclis-i şer‘-i hatîr-i lâzımü’t-tevkīrde işbu râfi‘atü’l-kitâb Latif Usta bt. Sefer nâm hâtun tarafından şirâ-i âti’l-beyâna vekîl olup vekâleti bimâ hüve nehci’s-sübût şer‘an sâbite olan Mahmud Çelebi b. Hüseyin mahzarında tav‘an her biri ikrâr ve i‘tirâf edip işbu akdin sudûruna değin ale’l-iştirâk yedimizde mülkümüz ve hakkımız olup mahalle-i mezbûrede vâki‘ bir tarafı Koğacıdede Vakfı olan menzile ve iki tarafı tarîk-i âmma müntehî bir bâb fevkānî ve yedi tahtânî odaları ve havluyu ve kenîfi müştemil cemî‘ menzilimi âmme-i tevâbi‘ ve levâhıkı ve kâffe-i hukūk ve mürâfıkı ile vekîl-i mezbûr Mahmud Çelebi’ye yirmi bin cedîd fıddî râyic fi’l-vakt akçeye bey‘-i bâttla bey‘ ve teslîm edip ol dahi müvekkilesi için vekâleten iştirâ ve kabûl ve tesellüm eyledikden sonra semen-i merkūm yirmi bin cedîd akçeyi müvekkileden ve vekîl-i merkūm Mahmud Çelebi’nin yedinden bi’t-tamâm ve’l-kemâl alıp kabz eyledik. Ba‘de’l-yevm cemî‘ menzili mezbûr merkūm Mahmud Çelebi’nin müvekkilesi mezkûre Latif Usta’nın mülk-i mahzı ve hakk-ı sırfı olmuşdur. Keyfe mâ yeşâ ve yahtâr mutasarrıfe olsun dediklerinde gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’l-hâmis aşer min şehri Rebî‘ulâhir li sene tis‘a ve hamsîn ve elf.

Şuhûdü’l-hâl: Ali Efendi b. Abdullah el-imâm, Mustafa Halîfe b. el-müezzin, İsmail b. Mehmed, Şaban Çelebi b. İbrahim, Hacı Ahmed b. Sefer, Kuşakçı el-Hâc Mehmed b. Receb, Sinan b. Ali, Mehmed b. Mustafa.

(RUMELİ80 - cilt: 15, sayfa: 166 - Hüküm no: 169 - Orijinal metin no: [40b-1])﻿

﻿

﻿

170. Hüküm

Halil Ağa b. Ali’nin Ünsî Abdullah Efendi’ye kefil olan, Abdurrahman Çelebi b. Mehmed ve Mehmed Beşe b. Şaban’dan alacağını talep etmesi

Mahmiye-i İstanbul’da Şehzâde kurbunda Molla Hasan mahallesi sükkânından fahrü’l-akrân Halil Ağa b. Ali meclis-i şer‘-i hatîr-i lâzımü’t-tevkīrde umdetü’l-mevlâ’l-kirâm Ünsî Abdüllatif Efendi b. ( ) kethüdâsı Abdurrahman Çelebi b. Mehmed ve Çukadârı Mehmed Beşe b. Şaban mahzarlarında üzerlerine takrîr-i da‘vâ edip müşârunileyh Ünsî Abdüllatif Efendi zimmetinde deyn-i şer‘îden iki bin dört yüz riyâlî kuruş hakkım olup meblağ-ı mezbûra mezkûrândan her biri tarafından emr ve kabûlü hâviye kefâlet-i sahîha-i şer‘iyye ile kefîl olup meblağ-ı mezbûrü’n-na‘t iki bin dört yüz riyâlî kuruşdan bin iki yüz elli dört riyâlî kuruşunu bi’d-defe‘ât ahz u kabz eyleyip hâlâ müşârunileyh Ünsî Abdüllatif Efendi zimmetinde bâkī bin yüz kırk altı riyâlî kuruş hakkım vardır. Meblağ-ı mezbûr bin kırk altı riyâlî kuruşu işbu Abdurrahman Çelebi ve Mehmed Beşe’nin her birinden kefâlet-i mahkiyeleri hasebiyle taleb ederim. Suâl olunsun dedikde gıbbe’s-suâl merkūmân Abdurrahman Çelebi ve Mehmed Beşe cevâbları[nda] fi’l-hakīka müdde‘î-i mezbûr Halil Ağa’nın vech-i meşrûh üzre mûmâ-ileyh Ünsî Abdüllatif Efendi zimmetinde iki bin dört yüz riyâlî kuruş hakkı olup meblağ-ı mezkûra her birimiz tarafeynden emr ve kabûlü hâviye kefâlet-i sahîha-i şer‘iyye ile kefîl olduğumdan sonra meblağ-ı mezkûr iki bin dört yüz riyâlî kuruşdan vech-i muharrer üzre bin <

(RUMELİ80 - cilt: 15, sayfa: 167 - Hüküm no: 170 - Orijinal metin no: [40b-2])﻿

﻿

﻿

171. Hüküm

Muhtesib Musli Ağa b. Abdülmennân’ın Rus asıllı câriyesini âzat ettiği

Hâlâ medîne-i Kostantıniyye muhtesibi olan fahrü’l-emâsil ve’l-a‘yân Musli Ağa b. Abdülmennân meclis-i şer‘-i şerîf ve mahfil-i dîn-i münîfde -el-masûn ani’t-tağyîr ve’t-tahrîf-hâzır olup, rıkkını mu‘terife, elâ gözlü, açık kaşlı, orta boylu, Rûsiyyetü’l-asl müslimetü’l-millet hâmile-i hâze’l-kitâb Nevbahar bt. Abdullah nâm câriye-i memlûkesini hasbeten lillâhi’l-aliyyi’l-azîm ve taleben li merdâti’r-rabbi’r-rahîm ve Nebiyy-i muhtârın “Kim bir müslümanı âzat ederse Allah onun bütün uzuvlarını cehennem ateşinden âzat eder.” kavline uyarak âzat ve tahrîr ettiğini ikrâr ve i‘tirâf etti. Câriye-i mezbûre bu sûretle harâir-i asliyyât-ı mükellefâttan hürre bir kimesne oldu. Efendilerin âzatlı köleler üzerinde sâhib oldukları velâ hakkından gayrı, üzerinde kimesnenin bir hakkı kalmadı. Cerâ zâlike ve hurrire fi’l-yevmi’l-hâdî ve’l-ışrîn min şehri Rebî‘ilâhir sene tis‘a ve hamsîn ve elf.

Şuhûdü’l-hâl: Mehmed Efendi b. Mustafa el-imâm, Hüseyin Çavuş b. Abdullah, Zülfikār b. Ali, Ali b. Abdullah, Hüseyin Bey b. Abdullah, Mustafa Çelebi b. Mehmed, İbrahim [b.] Receb

(RUMELİ80 - cilt: 15, sayfa: 168 - Hüküm no: 171 - Orijinal metin no: [40b-3, Arapça])﻿

﻿

﻿

172. Hüküm

Abdullah b. Hüseyin’in vârislerinin, hisselerini diğer vâris Ayşe bt. Hacı Ahmed’e sattıkları

Dârü’s-saltanati’s-seniyye mahmiye-i Kostantıniyye mahallâtından Salih Paşa mahallesinde sâkin iken bundan akdem vefât eden Abdullah b. Hüseyin’in verâseti zevce-i metrûkesi Ayşe bt. el-Hâc Ahmed ve dayısı oğulları Mehmed ve Mustafa ibney Abdülganî’ye ve mahmiye-i mezbûrede Gül Câmi‘ kurbunda Molla Hüsrev mahallesinde sâkin li ebeveyn kız karındaşı Fâtıma’nın sadrî oğlu Fazlı b. Hanefi’ye ve yine li ebeveyn kız karındaşı Döndü’nün sadrî oğlu Mehmed b. Mümin’e ve yine li ebeveyn kız karındaşı Medîne’nin sadrî oğlu Mehmed b. İsmail’e ve yine li ebeveyn kız karındaşı Hâcce Molla’nın sadrî oğlu Maksud b. Üveys nâm kimesneler mahzarında olduğu şer‘an mütehakkık oldukdan sonra mezbûrûn Mehmed b. Mümin ve Fazlı b. Hanefi ve Mehmed ve Mustafa ibney Abdülganî ve Mehmed b. İsmail ve Maksud b. Üveys meclis-i şer‘-i hatîr-i lâzımü’t-tevkīrde tereke-i mezbûra vâzı‘atü’l-yed olan mezbûre Ayşe tarafından ikrâr-ı âti’l-beyânı tasdîka vekîl olup vekâleti bimâ hüve nehci’s-sübût şer‘an sâbite olan işbu râfi‘ül-kitâb İbrahim Beşe b. El-Hâc Ahmed mahzarında her biri tav‘an ikrâr ve i‘tirâf edip tereke-i müteveffâ-yı mezbûrdan olup müvekkile-i mezbûre Ayşe Hâtun vaz‘-ı yed eylediği celîl ve hakîr beynimizde ma‘lûm cemî‘ terekeden bi hasebi’l-irsi’ş-şer‘î bize isâbet ve intikāl eden sülüs-i erbâ‘ı hakkımız mukābelesinde müvekkile-i mezbûre ayşe ile şerâyiti’s-sulhu hâvî mevâni‘den ârî sulhu’t-tehâruci’ş-şer‘î sehm-i şer‘î tarîki üzre altı bin fıddî râyic fi’l-vakt akçe üzerine sulh olup bedel-i sulh meblağ-ı mezbûr altı bin akçeyi meclis-i sulhda merkūm Ayşe Hâtun yedinden tamâmen ahz u kabz edip, tereke-i müteveffâ-yı mezbûra müte‘allika âmme-i da‘vâdan müvekkile-i mezbûrenin zimmetini ibrâ-i âmm-ı kātı‘ü’n-nizâ‘la ibrâ ve iskāt eyledik dediklerinde mukırrûn-ı mezbûrûnun vech-i meşrûh üzre cârî ve sâdır olan ikrârlarını el-mukarrun lehü’l-mezbûr vicâhen tasdîk ve şifâhen tahkīk edicek, mâ hüve’l-vâki‘ bi’t-taleb ketb olundu. Mâ hüve’l-vâki‘ bi’t-taleb ketb olundu. Fi’l-yevmi’l-âşir min şehri Rebî‘ulâhir li sene tis‘a ve hamsîn ve elf.

Şuhûdü’l-hâl: Ali Efendi b. Mahmud, el-Hâc İbrahim [b.] el-Hâc Ahmed, Sinan Çavuş b. Mehmed, Bayram b. Müstecâb, Mehmed b. Nasuh, Mustafa Beşe b. Zülfikār, Kâtib Mehmed Çelebi b. ( ), Kapıcı Mehmed Ağa b. ( ).

(RUMELİ80 - cilt: 15, sayfa: 168 - Hüküm no: 172 - Orijinal metin no: [41a-1])﻿

﻿

﻿

173. Hüküm

Mehmed Ağa b. Mustafa’nın Rus asıllı kölesi Kaytas b. Abdülhay’ı âzat ettiği

Düstûr-ı mükerrem Silahdâr Mustafa Paşa’nın kethüdâsı olan umdetü’l-emâcid ve’l-ekârim Mehmed Ağa b. Mustafa tarafından i‘tâk-ı âti’l-beyânı ikrâra vekîl olup vekâleti etbâ‘ından Süleyman Bey b. Şaban ve Mustafa b. Şaban şehâdetleri ile şer‘an sâbite olan İbrahim Bey b. Abdullah meclis-i şer‘-i hatîr[de] bi’l-vekâle ikrâr ve i‘tirâf edip müvekkile-i mûmâ-ileyh ağa yedinden ve tasarrufundan mülk ve hakkı olup kendiye rıkkını mu‘terif olan açık kaşlı gök gözlü orta boylu sağ elinin başparmağı maktû‘ olup, Rûsiyyetü’l-asl müslimetü’l-millet Kaytas b. Abdülhay’ı hasbeten lillâhi’l-hallâk tahrîr ve i‘tâk eyledi. Ol dahi sâyir ahrâr-ı asliyyîn gibi hür olup, üzerinde hakk-ı velâdan gayrı müvekkilem mezbûrun hakkı kalmadı dedikde, mukırr-ı mezbûrun bi’l-vekâle cârî ve sâdır olan ikrâr mezbûr Kaytas talebiyle ketb olundu. Fi’l-yevmi’s-sâbi‘ aşer min şehri Rebî‘ulâhir li sene tis‘a ve hamsîn ve elf.

Şuhûdü’l-hâl: Osman Ağa b. Hüseyin, Ahmed Bey b. Bâli, Hüseyin Bey b. Sefer, İsa Bey b. Ahmed, Mustafa Bey b. Abdullah, Mustafa Bey b. Abdullah, Yahya Bey [b.] Zekeriya, Ahmed Çelebi b. Abdurrahman.

(RUMELİ80 - cilt: 15, sayfa: 169 - Hüküm no: 173 - Orijinal metin no: [41a-2])﻿

﻿

﻿

174. Hüküm

Ahmed Beşe b. Hüseyin’in evini istiğlâl yoluyla Cafer b. Memi Vakfı’na sattığı

Medîne-i Üsküdar nâhiyelerinden Adalı nâhiyesinde sâkin olan Ahmed Beşe b. Hüseyin nâm kimesne meclis-i şer‘-i şerîf ve mahfil-i dîn-i münîfde -el-masûn ani’t-tağyîr ve’t-tahrîf-hâzır olup, âtiyyü’z-zikr menzilini, merhûm Çoban Cafer b. Memi’nin karye-i mezbûrede vâki‘ câmi‘ imâmı için vakfettiği nukūda mütevellî olan râfi‘-i hâze’l-kitâb fahrü’l-eimme Abdurrahman Efendi b. Veli’ye bey‘ ettiğini ikrâr ve i‘tirâf etti. Mütevellî-i mezbûr da vakf-ı mezbûr malıyla ve istiğlâl maksadıyla bâyi‘-i mezbûrun işbu akdin kendilerinden sudûruna kadar sâhibi ve mâliki olduğu, elinde ve taht-ı tasarrufunda bulundurduğu, karye-i mezbûrede kâin bulunan, bir tarafdan câmi‘-i mezbûr ile, diğer tarafdan Mehmed Beşe b. Bâli mülkü, öteki tarafdan Halil b. ( ) mülkü ve diğer tarafdan da Mehmed Beşe b. Hüseyin mülkü ile mahdûd olan cemî‘-i menzili cümle tevâbi‘ ve levâhıkı ve kâffe-i menâfi‘i ve mürâfıkı ile râyicü’l-vakt beş bin akçe semen-i mu‘ayyen-i makbûzla iştirâ etti. Bâyi‘-i merkūmun kirâlamak istemesi üzerine mütevellî-i mezbûr, ba‘de’t-tahliye ve’t-tekābuz zeyl-i kitâbda mezkûr târihden i‘tibâren bir sene tamâmına beş yüz akçe ücret-i mu‘ayyene ile kirâladı. Cerâ zâlike ev hurrire fi’l-yevmi’s-sâmin aşer min şehri Rebî‘ilâhir sene tis‘a ve hamsîn ve elf.

Şuhûdü’l-hâl: Murtaza Beşe b. Mustafa, İbrahim b. Hasan, Mehmed b. Abdullah, Mehmed Odabaşı b. Mustafa, Veli b. Yusuf

(RUMELİ80 - cilt: 15, sayfa: 170 - Hüküm no: 174 - Orijinal metin no: [41a-3, Arapça])﻿

﻿

﻿

175. Hüküm

Ayşe Hâtun’un ölen kardeşinin kocası Hüseyin Bey b. Abdullah aleyhindeki alacak davasının reddedildiği

Mahmiye-i İstanbul’da Ali Bey mahallesinde sâkine iken vefât eden İsmihân Hâtun bt. Hasan Bey’in verâseti zevc-i metrûku Hüseyin Bey b. Abdullah nâm cündîye ve li ebeveyn karındaşı kızı Feriha bt. Mehmed’e münhasıra olduğu şer‘an mütehakkık oldukdan sonra mezbûre Ayşe Hâtun meclis-i şer‘de merkūm Hüseyin Bey’in mahzarında üzerine takrîr-i da‘vâ edip mezbûr Hüseyin Bey zimmetinde mûrisem müteveffâ-yı mezbûrenin üç bin cedîd râyic fi’l-vakt akçe nikâhı ma‘kūd mehr-i müeccel hakkı olup kable’l-ahz vefât etmekle terekesinden olup bana isâbet etmekle taleb ederim dedikde, gıbbe’s-suâl mezbûr Hüseyin Bey cevâbında hâl-i sıhhat ve nefâz-ı tasarrufâtında zevcem mezbûre mehr-i mezbûr üç bin akçeyi bana hibe ve teslîm eyledi dedikde, gıbbe’l-istintâk husûs-ı mezbûru mezbûre Ayşe inkâr edicek, mezbûr Hüseyin Bey’den sıdk-ı makālini mübeyyin beyyine taleb olundukda udûl-i ahrâr-ı ricâl-i müslimînden Hüseyin Halîfe b. Yakub el-müezzin meclis-i şer‘a li ecli’ş-şehâde hâzırân olup gıbbe’l-istişhâd her biri münkir-i mezbûre muvâcehesinde şehâdet edip fi’l-hakīka müteveffât-ı mezbûre İsmihân Hâtun hâl-i sıhhat ve nefâz-ı tasarrufâtında zevci mezbûr Hüseyin Bey’in zimmetinde nikâhı ma‘kūd olan üç bin cedîd râyic fi’l-vakt akçe mehr-i müeccelini biz huzûrumuzda zevci mezbûr Hüseyin Bey’e hibe ve zimmetini ibrâ eyledi. Biz bu husûsa bu vech üzre şâhidleriz şehâdet dahi ederiz deyû her biri edâ-yı şehâdet-i şer‘iyye eylediklerinde gıbbe ri‘âyeti şerâyiti’l-kabûl şehâdetleri makbûle oldukdan sonra müecceli mezbûrdan Hüseyin Bey’in berâ’et-i zimmetine ve müdde‘iye-i merkūmenin da‘vâ-yı meşrûhasından men‘ine hükm olunup mâ hüve’l-vâki‘ bi’t-taleb ketb olundu. Sene 1059.

Şuhûdü’l-hâl: Halil Ağa b. Ali, el-Hâc Veli Ağa b. Mustafa tâbi‘-i Silahdâr, Mustafa Halîfe b. Ali, Mustafa Çelebi b. Mehmed.

(RUMELİ80 - cilt: 15, sayfa: 170 - Hüküm no: 175 - Orijinal metin no: [41b-1])﻿

﻿

﻿

176. Hüküm

Hacı Mustafa b. Ömer’in bağını oğulları Ahmed ve Mehmed’e sattığı ve borçlarını karşıladığı

Medîne-i İznikmid kazâsına tâbi‘ Değir[men]deresi nâm karyede sâkin el-Hâc Mustafa b. Ömer nâm kimesne meclis-i şer‘de sulbî kebîr oğulları işbu râfi‘ül-kitâb Ahmed ve Mehmed nâm kimesneler mahzarlarında tav‘an ikrâr ve ikrâr edip işbu akdin sudûruna değin silk-i mülkümde ve yedimde hakkım olup karye-i mezbûre kurbunda Kuruçeşme nâm mevzi‘de vâki‘ bir tarafı İshak Çelebi b. Ali mülküne <

(RUMELİ80 - cilt: 15, sayfa: 171 - Hüküm no: 176 - Orijinal metin no: [41b-2])﻿

﻿

﻿

177. Hüküm

Nevcivan bt. Abdullah’ın, Mehmed Bey b. Mustafa aleyhindeki eşya davasında sulh olduğu

Dârü’l-hilâfeti’l-aliyye mahmiye-i Kostantıniyye mahallâtından Sarı Bayezid mahallesinde sâkin Nevcivân bt. Abdullah meclis-i şer‘-i hatîr-i lâzımü’t-tevkīrde mahrûsa-i Mısır askerinden Mehmed Bey b. Mustafa nâm cündînin seyyibi olan işbu sâhibü’l-kitâb el-Hâc Vasıl b. Mehmed el-Mısrî mahzarında tav‘an ikrâr ve i‘tirâf edip işbu Mehmed Bey ikāmet-i sefer ile benim câr-ı mülâsıkım olup mezbûr Mehmed Bey tarafından olan dolabım yine mezbûr Mehmed Bey tarafından delinip yüz yirmi beşer riyâlî kuruşum ve bir sîm kemer raht kuşağım ve üç değirmî kilâbdân saçaklı altın makramam ve on dülbend yaşmakım ve bir dülbend baş makramam ve üç âl püsküllü yağlığım ve bir top mâ’î miskāli bogasim ve bir zenâne donum ve bir beyaz musli bogasim ve iki kilâbdân püsküllü serpûşum sirkat olmağla eşyâ-yı mezbûreyi mezbûr Mehmed Bey’e sen ahz eyledin deyû üzerine sulh olup bedel-i sulh-ı mezkûr Mehmed Bey yedinden ahz eylemişdir. Bu vechile el-Hâc Vasıl üzerine husûs-ı mezkûra müte‘allika bi vechin mine’l-vücûh da‘vâ ve hakkım yokdur dedikde mezkûr Mehmed Bey dahi tav‘an ikrâr edip ben dahi mezkûr el-Hâc Vasıl üzerine bi vechin mine’l-vücûh ve sebeben mine’l-esbâb da‘vâ ve hakkım yokdur dedikde gıbbe’t-tasdîk mâ hüve’l-vâki‘ bi’t-taleb ketb olundu. Fi’t-târihi’l-mezbûr sene 1059.

Şuhûdü’l-hâl: Yusuf Beşe b. Abdullah, Yahya Bey b. Zekeriya, İsa Çelebi b. Ahmed, İsmail Bey b. Yunus.

(RUMELİ80 - cilt: 15, sayfa: 172 - Hüküm no: 177 - Orijinal metin no: [41b-3])﻿

﻿

﻿

178. Hüküm

Fâtıma bt. Hüseyin’in menzil arsasını Ebûbekir b. Hacı Mehmed’e sattığı

Mahmiye-i İstanbul’da Kasab Timurhan mahallesinde sâkin fahrü’l-muhadderât Fâtıma Hâtun bt. merhûm Hüseyin Efendi tarafından ikrâr-ı âti’l-beyâna vekîl olup vekâleti mezbûreyi ma‘rifet-i şer‘iyye ile ârifân olan Mustafa Bey b. Mahmud ve Şaban Bey b. Ali şehâdetleri ile şer‘an sâbite olan Mustafa Çelebi b. Hamza meclis-i şer‘-i hatîr-i lâzımü’t-tevkīrde hâlâ Dîvân-ı Hümâyûn’da devâtdâr olan umdetü’l-emâcid ve’l-ekârim Ebûbekir Efendi b. el-Hâc Mehmed tarafından husûs-ı âti’l-beyâna evvelâ ikrâr ve tasdîka vekîl olup vekâleti bimâ hüve nehci’s-sübût şer‘an sâbite olan li ebeveyn karındaşı umdetü’l-a‘yân Mehmed Ağa mahzarında tav‘an bi’l-vekâle ikrâr ve i‘tirâf edip müvekkile-i mezbûre Fâtıma Hâtun zikri âtî akdin sudûruna değin yedinde ve taht-ı tasarrufunda mülk ve hakkı olup mahalle-i mezbûrede vâki‘ bir tarafı mûmâ-ileyh Ebûbekir Efendi mülküne ve bir tarafı dahi yine mezbûre Fâtıma Hâtun’un menzili bahçesine ve bir tarafı tarîk-i âmma müntehî tûlen ve arzan bi hesâb-ı terbî‘î yüz otuz altı zirâ‘ arsa-i hâliyesini kâffe-i hukūk ve mürâfıkı ile müvekkili mûmâ-ileyh Ebûbekir Efendi’ye fıddî râyic fi’l-vakt yüz altmış riyâlî kuruşa tarafeynden îcâb ve kabûlü hâvî şürût-ı müfsideden ârî bey‘-i bât ile bey‘ ve tesellüm edip ol dahi iştirâ ve teslîm eyledikden sonra semen-i mezkûr yüz altmış riyâlî müvekkili müşârunileyh müvekkilem mezbûr Fâtıma Hâtun’a teslîm edip ol dahi yedinden tamâmen ahz u kabz eyledi. Min ba‘d cemî‘ arsa-i mahdûde-i mezkûre mûmâ-ileyh Ebûbekir Efendi’nin mülk-i müşterâsı ve hakk-ı sırfıdır dedikde müvekkili mezbûrun vech-i meşrûh üzre cârî ve sâdır olan ikrârı vekîl-i mezbûr bi’l-muvâcehe tasdîk ve bi’l-müşâfehe tahkīk edicek, mâ hüve’l-vâki‘ bi’t-taleb ketb olundu. Fi’l-yevmi’r-râbi‘ aşer min şehri Rebî‘ulâhir li sene tis‘a ve hamsîn ve elf.

Şuhûdü’l-hâl: Şaban Beşe b. İbrahim er-râcil, el-Hâc Pîrî b. Mehmed er-râcil, Mehmed Bey b. ( ), Mustafa Beşe b. er-râcil, Receb Beşe b. Abdülhay.

(RUMELİ80 - cilt: 15, sayfa: 172 - Hüküm no: 178 - Orijinal metin no: [42a-1])﻿

﻿

﻿

179. Hüküm

Ahmed Beşe b. Hüseyin’in Çoban Cafer b. Memi Vakfı’ndan almış olduğu borç karşılığında bağını rehin verdiği

Medîne-i Üsküdar nevâhîsinden Adalar nâhiyesine tâbi‘ Dolayoba nâm karyeden Ahmed Beşe b. Hüseyin nâm râcil meclis-i şer‘-i şerîfde nâhiye-i mezbûreye tâbi‘ Yakacık nâm karyede vâki‘ câmi‘-i şerîfin imâmı ve hatîbi olup merhûm Çoban Cafer b. Memi nâm sâhibü’l-hayrın nukūd-ı mevkūfesine meşrûtiyyet üzre mütevellî olan Mustafa Efendi b. Ali mahzarında tav‘an ikrâr ve i‘tirâf edip vakf-ı mezbûra cihet-i karz-ı şer‘îden dört bin cedîd râyic fi’l-vakt akçe deynim olduğundan gayrı semeni târih-i kitâbdan bir sene tamâmına değin müeccel mütevellî-i mezbûr yedinden müşterâ ve makbûzum olan bir mâ’î Londra çuka merdâne ferâce bahâsından dört yüz cedîd akçe cem‘an dört bin dört yüz cedîd akçe zimmetimde edâsı vâcib deynim olup meblağayn-i mezbûreyn dört bin dört yüz cedîd akçe deynim mukābelesinde yedimde mülk ve hakkım olup zikr olunan Dolayoba karyesinde İkizyeri nâm mevzi‘de vâki‘ bir tarafı Murat b. Abdullah bağına ve bir tarafı Mehmed Beşe b. Hacı bağına ve bir tarafı tarîk-i âmma müntehî cemî‘ bağımı cümle hukūkuyla mütevellî-i mezbûrun yedine rehin vaz‘ eyledim. Ol dahi irtihân ve kabûl ve tesellüm eyledi dedikde gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’l-âşir min Rebî‘ulâhir li sene tis‘a ve hamsîn ve elf.

Şuhûdü’l-hâl: Murtaza Beşe b. Mustafa, İbrahim b. Hasan, Mehmed b. Abdullah, Mehmed Odabaşı b. Mustafa, Mehmed Çelebi b. Mehmed, Veli b. Yusuf, İbrahim Beşe b. Mustafa, Yahya Bey b. Zekeriya.

(RUMELİ80 - cilt: 15, sayfa: 173 - Hüküm no: 179 - Orijinal metin no: [42a-2])﻿

﻿

﻿

180. Hüküm

Ahmed Beşe b. Hüseyin’in Çoban Cafer b. Memi Vakfı’ndan aldığı borç karşılığında bağını rehin verdiği.

Medîne-i Üsküdar nevâhîsinden Adalar nâhiyesine tâbi‘ Dolayoba nâm karyeden Ahmed Beşe b. Hüseyin nâm râcil meclis-i şer‘-i şerîfde vâki‘ câmi‘-i şerîfin müezzini olup merhûm Çoban Cafer b. Memi nâm sâhibü’l-hayrın nukūd-ı mevkūfesine meşrûtiyyet üzre mütevellî olan Ali Halîfe b. Mustafa mahzarında tav‘an ikrâr ve i‘tirâf, vakf-ı mezbûra cihet-i karz-ı şer‘îden dört bin cedîd akçe deynim olduğundan gayrı semeni târih-i kitâbdan bir sene tamâmına değin müeccel mütevellî-i mezbûr yedinden müşterâ ve makbûzum bir mâ’î Londra çuka bahâsından dört yüz cedîd akçe cem‘an dört bin dört yüz cedîd râyic fi’l-vakt akçe zimmetimde edâsı vâcib deynim olup meblağ-ı mezbûreyn dört bin dört yüz cedîd akçe deynim mukābelesinde yedimde mülküm ve hakkım olup karye-i mezbûre kurbunda Harmanyeri nâm mevzi‘de vâki‘ bir tarafı kendi mülküme ve bir tarafı Rüstem Beşe b. Abdullah bağına ve bir tarafı Mehmed Beşe b. Hayâlî bahçesine ve bir tarafı tarîk-i âmma müntehî cemî‘ bağımı cümle hukūkuyla mütevellî-i mezbûrun yedine rehin vaz‘ eyledim. Ol dahi irtihân ve kabûl ve tesellüm eyledi dedikde gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’s-sâmin min şehri Rebî‘ulâhir li sene tis‘a ve hamsîn ve elf.

Şuhûdü’l-hâl: es-Sâbıkūn.

(RUMELİ80 - cilt: 15, sayfa: 174 - Hüküm no: 180 - Orijinal metin no: [42a-3])﻿

﻿

﻿

181. Hüküm

Kazasker Mehmed Efendi’nin Atâullâh Çelebi’nin para vakfına olan borcunu ödediği

Mahmiye-i İstanbul’da Kâtib Hüsrev mahallesinde sâkin olup kendi vakfı olan nukūda şartı üzre mütevellî olan Atâullâh Çelebi b. Mustafa meclis-i şer‘-i hatîr-i lâzımü’t-tevkīrde bi’l-fi‘l Anadolu Kazaskeri olan sadru’l-ulemâi’l-izâm bedrü’l-fuzalâi’l-fihâm yenbû‘ü’l-fezâ’il metbû‘ü’l-efâzıl keşşâfü’l-müşkilâti’d-dîniyye hallâlü’l-mu‘dilâti’l-yakīniyye alemü’l-ilm ve’l-hüdâ menârü’l-fazl ve’t-tukâ el-mahfûf bi suhûfi avâtıfi’l-meliki’l-mu‘în Ebü’l-irşâd Mehmed Efendi b. Ali taraf-ı karîni’ş-şereflerinden ikrâr-ı âti’l-beyânı tasdîka vekîl olup vekâleti bimâ-hüve nehcü’s-sübût şer‘an sâbite olan Cafer Efendi b. Şaban mahzarında tav‘an ikrâr ve i‘tirâf edip vakf-ı mezbûr malından ba‘de küllî hesâb sadr-ı bülend maka fezâyil-küster-i mûmâ-ileyh Mehmed Efendi hazretleri zimmetinde otuz bin cedîd râyic fi’l-vakt akçeyi tevliyetim hasebiyle yedlerinden tamâmen alıp kabz eyledim. Min ba‘d târih-i kitâba gelince mûmâ-ileyh Mehmed Efendi hazretlerinin zimmetinde asl-ı mâl ve murâbaha-i vakf-ı mezbûrdan bir akçe bâkī kalmadığından gayrı benim dahi mûmâ-ileyh Mehmed Efendi hazretlerinin zimmetinde bir akçe ve bir habbe hakkım yokdur dedikde mukırr-ı merkūm Atâullâh Çelebi minvâl-i meşrûh üzre sâdır olan ikrârında vekîl-i mezbûr Cafer Efendi vicâhen tasdîk ve şifâhen tahkīk eylemeğin mâ hüve’l-vâki‘ bi’t-taleb ketb olundu. Fi’l-yevmi’l-hâdî ve’l-ışrîn min şehri Rebî‘ulâhir li sene tis‘a ve hamsîn ve elf.

Şuhûdü’l-hâl: Fahrü’l-müderrisîn Hüseyin Efendi, Mustafa Efendi b. Eyyûb el-kadı, es-Seyyid Emrullah Efendi b. es-Seyyid Halil, Osman Efendi b. el-Hatîb, Abdülvehhâb Efendi b. Abdüllatif rûznâmeci, Mehmed Efendi b. Mahmud el-kadı, Mehmed Efendi b. el-Hâc Bektaş el-kadı, Musa Efendi [b.] el-Hâc Mustafa.

(RUMELİ80 - cilt: 15, sayfa: 174 - Hüküm no: 181 - Orijinal metin no: [42b-1])﻿

﻿

﻿

182. Hüküm

Sâime Hâtun bt. Mustafa’nın arsasını damadı Süleyman Beşe b. Abdullah’a sattığı

Mahmiye-i İstanbul’da Nişancı Paşa-yı Atîk mahallesinde sâkine Sâime Hâtun bt. Mustafa meclis-i şer‘-i hatîr-i lâzımü’t-tevkīrde dâmâdı işbu râfi‘ül-kitâb Süleyman Beşe b. Abdullah nâm râcil mahzarında tav‘an ikrâr ve i‘tirâf edip işbu akdin sudûruna değin silk-i mülkümde münselik ve yedimde hakkım olup mahalle-i mezbûrede vâki‘ bir tarafı İshak Bey b. ( ) mülküne ve bir tarafı Ali Çavuş mülküne ve bir tarafı Ali Çelebi b. Murat mülküne ve bir tarafı tarîki âmma müntehî tûlen ve arzan bi hesâb-ı şatrancî dört yüz kırk ve zirâ‘ cemî‘ arsamı âmme-i hukūkuyla dâmâdım mezkûr Süleyman Beşe’ye yirmi beş bin beş yüz fıddî râyic fi’l-vakt akçeye tarafeynden îcâb ve kabûlü hâvî ve şürût-ı müfsid-i ârîden bey‘-i bâtla bey‘ ve teslîm edip ol dahi iştirâ ve tesellüm eyledikden sonra semen-i merkūm yirmi beş bin beş yüz akçeyi müşterî-i merkūm Süleyman Beşe yedinden tamâmen alıp kabz eyledim. Ba‘de’l-yevm arsa-i mezbûre merkūm Süleyman Beşe’nin mülk-i müşterâsıdır. Keyfe mâ yeşâ ve yahtâr mutasarrıf olsun dedikde gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’l-ışrîn min şehri Rebî‘ulâhir li sene tis‘a ve hamsîn ve elf.

Şuhûdü’l-hâl: Mustafa Efendi b. Mehmed el-imâm, Ömer Efendi b. Fazlullah, Mehmed Çelebi b. Sefer, es-Seyyid Mehmed b. Ahmed, Abdullah Efendi b. Sinan, Ahmed b. Mehmed, Osman b. Abdullah, İbrahim b. Ali.

(RUMELİ80 - cilt: 15, sayfa: 175 - Hüküm no: 182 - Orijinal metin no: [42b-2])﻿

﻿

﻿

183. Hüküm

Ahmed Beşe b. Abdullah’ın kölesi Mülayim’i boşandığı eşi Ayşe bt. Mehmed’e sattığı bedelinin bir kısmını mehir borcuyla takas ettiği kalanını havâle yaptığı

Mahmiye-i İstanbul’da Mimar Ayas mahallesinde sâkin Ahmed Beşe b. Abdullah meclis-i şer‘-i hatîr-i lâzımü’t-tevkīrde zevce-i mutallakası işbu râfi‘atü’l-kitâb Ayşe bt. Mehmed mahzarında bi’t-tav‘i’s-sâf ikrâr ve i‘tirâf edip zikri âtî akdin sudûruna değin silk-i mülk ve yedimde münselik işbu açık kaşlı kara gözlü esmerü’l-levn Gürciyyetü’l-asl müslimetü’l-millet Mülayim nâm câriye memlûkemi merkūme Ayşe’ye yedi bin iki yüz fıddî râyic fi’l-vakt akçeye bâtten bey‘ ve teslîm edip ol dahi minvâl-i meşrûh üzre iştirâ ve tesellüm kabûl eyledikden sonra semen-i mezbûrdan dört bin akçesini mezbûre Ayşe Hâtun’un zimmetimde nikâhı ma‘kūd olan dört bin akçeyi takās eylediğimden sonra meblağ-ı bâkī üç bin iki yüz akçenin dahi iki bin akçesine işbu hâzır bi’l-meclis Ahmed b. Mehmed’e zimmetimde deyn olan akçesi ile mezbûr Ahmed Çelebi’yi mezbûre Ayşe üzerine cümlemiz rızâlarıyla havâle-i sahîha-i şer‘iyye ile havâle eyledim dedikde mezbûr Ahmed Çelebi dahi havâle-i mezkûreyi kabûl edip mezbûre zimmetinde semen-i mezkûrdan bâkī ancak bin iki yüz akçe hakkım kalmışdır dedikde mukırr-ı mezbûru ikrâr-ı meşrûhunda el-mukarrun lehâ’l-merkūme Ayşe vicâhen tasdîk ve şifâhen tahkīk edicek, mâ hüve’l-vâki‘ bi’t-taleb ketb olundu. Fi’l-târihi’l-mezbûr sene 1059.

Şuhûdü’l-hâl: Ramazan Bey b. Abdullah, Ahmed Beşe b. Abdullah, Mehmed Çavuş b. Resûl, Mustafa Çelebi b. ( ), Yahya Bey [b.] Zekeriya.

(RUMELİ80 - cilt: 15, sayfa: 176 - Hüküm no: 183 - Orijinal metin no: [42b-3])﻿

﻿

﻿

184. Hüküm

Mehmed b. Frenk Mehmed Ağa’nın vârisi küçük oğlu Ali’nin vakıf bozahâne arsasındaki hissesininin vasîsi tarafından Hasan Çelebi’ye satıldığı

Mahmiye-i İstanbul’da Kalenderhâne mahallesinde sâkin iken vefât eden Mehmed b. Frenk Mehmed Ağa’nın sulbî sagīr oğlu Ali Çelebi’nin tesviye-i umûruna kıbel-i şer‘-i enverden mansûb vasîsi olan Mustafa Bey b. Selim meclis-i şer‘de mahmiye-i mezbûrede Hoşkadem mahallesinde sâkin Hasan Çelebi b. Sinan mahzarında bi’l-vesâye tav‘an ikrâr ve i‘tirâf edip mezbûr Hızır Çelebi Vakfı’ndan olup mahmiye-i mezbûrede Cebeali kapısı hâricinde vâki‘ bir tarafı Aleksandra tasarrufunda olan arz-ı hâliye ve bir tarafı Abbas Ağa oğlu ( ) tasarrufunda olan arz-ı hâliyeye ve bir tarafı sâhil-i bahr ve bir tarafı tarîk-i âmma müntehî tûlen kırk beş zirâ‘ ve arzan on zirâ‘ mezbûre hâne arsası senede yedi yüz yirmi akçe mukāta‘a ve ma‘rifet-i mütevellî ile müteveffâ-yı mezbûr Mehmed Ağa’nın ile’l-vefât taht-ı tasarrufunda olup ba‘de vefâtihî intikāl-i âdî ile sagīr-i merkūm ve âhar Çelebi oğulları olup ba‘dehû bundan akdem vefât eden Abdülbâkī Çelebi’ye isâbet ve intikāl eyeldikden sonra mezbûrân Abdülbâkī Çelebi ve Mahmud Çelebi dahi vefât edip zikr olunan bozahâne arsasının sülüsân sehm-i şâyi‘i taraf-ı vakf-ı mezbûra intikāl etmekle vakf-ı mezbûrun bi’l-fi‘l berât-ı âlî ile mütevellîsi olan işbu hâzır bi’l-meclis Receb Çelebi b. Muharrem mârrü’z-zikr sülüsân sehm-i şâyi‘i bi’t-tevliye taraf-ı vakf-ı mezbûr için zabt ve tasarruf eyledikden sonra sagīr-i mezbûr Ali Çelebi’nin dahi sülüs hissesi üzerine müceddeden binâya mâlı? vefâ etmeyip ve her sene taraf-ı vakf-ı mezbûra mukāta‘a vermekle sagīr-i merkūme nef‘i olmayıp her vechile zararı dahi mütehakkık olmağla ben dahi zikr olunan sülüs hisse-i şâyi‘asını bedel-i misli ile âhara ferâğ ve tefvîz eylemekliğe murâd eylediğimde zikr olunan sülüs hissenin bedel-i ferâğ-ı misli ancak üç bin akçe idiğin ehl-i vukūf tahmîn ve takvîmi ile sâbit ve mütehakkık oldukdan sonra hâlâ mezbûr Hasan Çelebi altı bin cedîd akçe bedel-i ferâğ ile tâlib ve râgıb olmağla sagīr-i mezbûra nef‘i azîmi zâhir olmağın ben dahi vesâyetim hasebiyle mârrü’z-zikr arsa-i hâliyeden sagīr-i mezbûrun hisse-i mezkûresi olan sülüs hisse-i şâyi‘asını cümle hukūkuyla mütevellî-i vakf-ı mezbûr ma‘rifetiyle mezbûr Hasan Çelebi’ye altı bin râyic fi’l-vakt akçe mukābelesinde ferâğ ve tefvîz ve teslîm edip ol dahi minvâl-i meşrûh üzre tefevvüz ve tesellüm ve kabûl eyledikden sonra bedel-i ferâğ olan meblağ-ı mezbûr altı bin akçeyi bi hükmi’l-vesâye sagīr-i mezbûr için merkūm Hasan Çelebi yedinden tamâmen ahz u kabz eyledim dedikde vasiyy-i mezbûru ikrâr-ı meşrûhunda el-mukarru lehü’l-merkūm Hasan Çelebi vicâhen tasdîk ve şifâhen tahkīk eyledikden sonra mütevellî-i merkūm Receb Çelebi dahi meclis-i mezbûrede merkūm Hasan Çelebi mahzarında bi’t-tevliye ikrâr ve i‘tirâf edip mârrü’z-zikr bu bozahâne arsasının müteveffâ-yı mezbûrân Abdülbâkī Çelebi ve Mahmud Çelebi’den taraf-ı vakf-ı mezbûra intikāl eden sülüsân sehm-i şâyi‘lerini ba‘de’l-müzâyede ve inkıtâ‘i’r-rağbe tevliyetim hasebiyle mukāta‘a-i meşrûhası ile merkūm Hasan Çelebi’ye on iki bin fıddî râyic fi’l-vakt akçe mukābelesinde ferâğ ve tefvîz ve teslîm edip ol dahi muharrer üzre tefevvüz ve tesellüm ve kabûl eyledikden sonra bedel-i ferâğ olan meblağ-ı mezbûr on iki bin akçeyi bi hükmi’t-tevliye taraf-ı vakf-ı merkūm için mezbûr Hasan Çelebi yedinden tamâmen ahz u kabz eyledim dedikde mütevellî-i mezbûrun dahi minvâl-i meşrûh üzre cârî ve sâdır olan ikrârında el-merkūm Hasan Çelebi vicâhen tasdîk ve şifâhen tahkīk edicek, mâ hüve’l-vâki‘ bi’t-taleb ketb olundu. Tahrîren fi’l-yevmi’s-sâdis min şehri Rebî‘ulâhir li sene tis‘a ve hamsîn ve elf.

Şuhûdü’l-hâl: Mustafa Efendi b. Abdülmümin, Hızır Çelebi b. Mehmed, Hüseyin Çelebi b. Hasan, Mustafa Beşe b. Bayram, Hasan Halîfe b. Ali el-imâm.

(RUMELİ80 - cilt: 15, sayfa: 176 - Hüküm no: 184 - Orijinal metin no: [43a-1])﻿

﻿

﻿

185. Hüküm

Vefat eden Mustafa b. İsmail’in vârislerinin kefaletten dolayı Tatol ve Agob’da olan alacaklarının tahsil edildiği

Mahmiye-i İstanbul’da Hoca Üveys mahallesinde sâkin iken vefât eden Mustafa b. İsmail’in verâseti vâlidesi Sâime Hâtun bt. Abdullah ile li üm karındaşları Abdurrahman ve Ümmühâni ve Rahime nâm sagīrlere münhasıra olduğu şer‘an mütehakkık oldukdan sonra sıgār-ı mezbûrûnun tesviye-i umûrlarına kıbel-i şer‘den mansûb vasîleri olup mezbûre Sâime Hâtun tarafından dahi husûs-ı âti’l-beyâna sâbitü’l-vekâle vekîl olan sıgār-ı mezbûrûnun babaları ve mezbûre Sâime Hâtun’un zevci el-Hâc Murad b. Mehmed nâm râcil meclis-i şer‘-i hatîrde işbu sâhibü’l-kitâb Agob v. Badem ve Tatol v. Paruh nâm Ermeni zimmîler mahzarlarında tav‘an ikrâr ve i‘tirâf edip mezbûre Sâime Hâtun ile sıgār-ı mezbûrun mûrisleri müteveffâ-yı mezbûr Mustafa’dan irs-i şer‘î ile intikāl eden mallarından mezbûre Agob ve Tatol ile gāibûn ani’l-meclis Ahmed b. Abdullah nâm kimesne ile Kesteb v. Arslan ve Çaçok v. Palo ve İskender v. Banar? ve Ferahrad? v. Sarkiz ve Selobar? v. Sarkiz nâm zimmîler zimmetlerinde cihet-i karz-ı şer‘îden mezbûrûndan her biri âharın zimmetine edâsı lâzım gelen meblağın cümlesine tarafından emir ve kabûlü hâviye kefâlet-i sahîha-i şer‘iyye ile kefîl olmalarıyla meblağ-ı mezbûru’n-na‘t dokuz yüz riyâlî kuruşun bi hükmi’l-kefâle ve’l-asâle işbu Agob ve Tatol üzerlerine edâsına hükm-i şer‘î [43b] bi’d-defe‘ât bana def‘ ve teslîm edip ben dahi vekâlet ve vesâyetim hasebiyle ahz u kabz eyledim. Min ba‘d meblağ-ı mezbûr dokuz riyâlî kuruşdan verese-i mezkûrûnun mezbûrûn üzerlerinde bir habbe hakları kalmayıp zimmetleri berî olmuşdur dedikde mukırr-ı mezbûrun vekâleten ve vesâyeten cârî ve sâdır olan ikrârı mezbûrân Agob ve Tatol bi’l-muvâcehe tasdîk ve bi’l-müşâfehe tahkīk edicek, mâ hüve’l-vâki‘ bi’t-taleb ketb olundu. Fi’l-yevmi’s-sâdis aşer min şehri Rebî‘ulâhir li sene tis‘a ve hamsîn ve elf.

Şuhûdü’l-hâl: El-Hâc Mustafa b. Mehmed Semerci, Mustafa b. Mehmed Semerci, Ahmed Çelebi b. Bâli, Ömer Çelebi b. Mehmed, el-Hâc Osman b. Mehmed, Hüseyin b. Süleyman, Abdurrahman b. Abdullah, Arslan b. Hasan el-Muhzır.

(RUMELİ80 - cilt: 15, sayfa: 178 - Hüküm no: 185 - Orijinal metin no: [43a-2])﻿

﻿

﻿

186. Hüküm

Reftar bt. Abdullah’ın vefat eden kuyumcu Hüseyin Çelebi’nin kendisine intikal eden mesleğiyle ilgili bazı eşyaları Mehmed Çelebi b. İsmail’e sattığı

Mahmiye-i İstanbul’da Küçük Karaman kurbunda el-Hâc İlyas mahallesinde sâkin iken bundan akdem vefât eden zerkûb Hüseyin Çelebi b. Abdullah’ın zevce-i metrûkesi ve vârisesi olan Reftar Hâtun bt. Abdullah tarafından ikrâr-ı âti’l-beyâna vekîl olup vekâleti mahalle-i mezbûreden olup mezbûreleri ma‘rifet-i şer‘ ile ârifân olan vezneci Mustafa Beşe b. Mehmed ve bıçkıcı Ahmed Beşe b. Himmet şehâdetleriyle şer‘an sâbite olan zerkûb Mustafa Beşe b. Receb meclis-i şer‘-i hatîr-i lâzım-ı tevkīrde işbu râfi‘ül-kitâb Mehmed Çelebi b. İsmail tarafından ikrâr-ı âti’l-beyânı tasdîka vekîl olup vekâleti bimâ-hüve nehcü’s-sübût şer‘an sâbite olan Mustafa Odabaşı b. Ahmed mahzarında tav‘an bi’l-vekâle ikrâr edip müvekkilem mezbûre Reftâre Hâtun zevci müteveffâ-yı mezkûr terekesinden mehr-i müsbeti ve sâyir hakkı mukābelesinde ahz ve kabz eyleyip zikri âtî akdin sudûruna değin yedinde ve taht-ı tasarrufunda mülk hakkı olup bir altın tümeni ve bir gümüş tümeni ve bir orta şeber ve bir gümüş orta tepsi ve bir ibrik nâm âlâtı ve bir cam çerçevesini ve yedi aded düğme taşını ve on aded zerkûb ve çekecini ve beş aded seyf? nâm elriz? ve çinili çekmece ve üç mikrâz ve beş aded kürsisini mezbûr Mehmed Çelebi’ye beş bin cedîd râyic fi’l-vakt akçeye tarafeynden îcâb ve kabûlü bey‘-i kat‘î ile bi safka-i vâhide bey‘ ve teslîm edip ol dahi nefsiyçün iştirâ ve tesellüm eyleyip, semen-i mezkûr beş bin akçeyi tamâmen mezbûr Mehmed Çelebi yedinden ahz u kabz eyledi. Min ba‘d eşyâ-yı mezkûre mezbûr Mehmed Çelebi’nin mülk-i müşterâsı ve hakk-ı sırfıdır dedikde vekîl-i mezbûr zerkûb Mustafa’yı ikrâr-ı meşrûhunda vekîl-i merkūm Mustafa Odabaşı vicâhen tasdîk ve şifâhen tahkīk edicek, mâ hüve’l-vâki‘ bi’t-taleb ketb olundu. Hurrire fi’l-yevmi’l-ışrîn min şehr-i Rebî‘ulâhir li sene tis‘a ve hamsîn ve elf.

Şuhûdü’l-hâl: Mustafa Beşe b. Ali er-râcil, Mehmed Çelebi b. Yakub, Mehmed Beşe b. Hüseyin, Ali Beşe b. Hasan er-râcil, Mustafa Beşe b. Bâli, İsa Bey b. Ahmed.

(RUMELİ80 - cilt: 15, sayfa: 179 - Hüküm no: 186 - Orijinal metin no: [43b-1])﻿

﻿

﻿

187. Hüküm

Abide bt. Hüseyin’in vakıf bina ve arsasını Mehmed Efendi b. Ömer’e sattığı

Husûs-ı âti’l-beyânın mahallinde tahrîri iltimâs olunmağın savb-ı şer‘den Mevlânâ Ahmed Efendi b. Abdülbâkī Efendi irsâl, ol dahi mahmiye-i İstanbul’da Uzun Şücâ‘ mahallesinde sâkine Abide Hâtun bt. Hüseyin’in menziline varıp zeyl-i kitâbda mastûrü’l-esâmî müslimîn huzûrunda akd-i meclis eyledikde merkūme Abide Hâtun meclis-i mezbûrda mukābele piyâde halîfelerinden fahr-ı erbâbü’t-tahrîr ve’l-kalem Mehmed Efendi b. Ömer mahzarında bi tav‘ihâ ikrâr ve i‘tirâf edip merhûm Ali Paşa Vakfı’na senede yirmi beş akçe mukāta‘a ve ma‘rifet-i mütevellî ile zikri âtî akdin sudûruna değin taht-ı tasarrufumda mülk ve hakkım olup mahalle-i mezbûrede vâki‘ bir tarafı Fahri Efendi veresesi tasarrufunda olan vakıf menzile ve bir tarafı Sakine bt. Mehmed Ağa mülküne ve bir tarafı Ayşe Hâtun bt. Mehmed Ağa mülküne ve bir tarafı tarîk-i hâssa müntehî arsa üzerinde vâki‘ bir tahtânî ve bir bâb fevkānî odaları ve tahtapûş ve mahzeni ve bi’r-i mâyı ve kenîfi müştemil cemî‘ ebniye-i memlûkemi kâffe-i hukūkuyla merkūm Mehmed Efendi’ye on bin fıddî râyic fi’l-vakt akçeye bey‘-i bâtt-ı sahîh ile bey‘ ve teslîm ve arsa-i mezbûreyi dahi mütevellî-i vakf-ı mezbûr ma‘rifetiyle tefvîz ve teslîm eyledim. Ol dahi iştirâ ve tefevvüz ve tesellüm ve kabûl eyledikden sonra semeni olup mezbûr Mehmed Efendi zimmetinde olan meblağ-ı mezkûr on bin akçeyi yine merkūm Mehmed Efendi’ye hibe-i sahîh-i şer‘iyye ile hibe eyledim. Ol dahi minvâl-i muharrer üzre ittihâb ve kabûl edip min ba‘d cemî‘ müştemilât-ı memlûke-i [44a] meşrûha mezbûr Mehmed Efendi’nin mülkü ve hakkıdır ve arsa-i mezbûre dahi hakk-ı makbûzudur. Benim cemî‘ menzili mezkûrda ve semeninde bi vechin mine’l-vücûh hakkım kalmadı dedikde mukırra-i mezbûreyi ikrâr-ı meşrûhunda el-mukarru lehü’l-merkūm Mehmed Efendi vicâhen tasdîk ve şifâhen tahkīk eylediğini mevlânâ-yı mezbûr mahallinde tahrîr ba‘dehû meclis-i şer‘-i hatîre gelip alâ vukū‘ihî inhâ ve takrîr etmeğin mâ vaka‘a bi’t-taleb ketb olundu. Hurrire fi’l-yevmi’l-ışrîn min şehri Rebî‘ulâhir sene 1059.

Şuhûdü’l-hâl: El-Hâc Habib b. Hacı, Musli Çelebi b. Mustafa, el-Hâc Oruc b. Osman, Ahmed Beşe b. İbrahim, el-Hâc Yusuf b. Abdullah, Mehmed Beşe b. Nurullah, Abdurrahman Bey b. Salih, Mehmed b. Mehmed.

(RUMELİ80 - cilt: 15, sayfa: 179 - Hüküm no: 187 - Orijinal metin no: [43b-2])﻿

﻿

﻿

188. Hüküm

Abide bt. Hüseyin’in vakıf bina ve arsasını Nazenin bt. Abdullah’a sattığı

Husûs-ı âti’l-beyânın mahallinde tahrîri iltimâs olunmağın savb-ı şer‘den Mevlânâ Ahmed Efendi b. Abdülbâkī Efendi irsâl olunup ol dahi mahmiye-i İstanbul’da Uzun Şücâ‘ mahallesinde sâkine Abide Hâtun bt. Hüseyin’in menziline varıp zeyl-i kitâbda mastûrü’l-esâmî müslimîn huzûrunda akd-i meclis eyledikde mezbûre Abide Hâtun meclis-i mezbûrda mu‘taka Nazenîn bt. Abdullah mahzarında tav‘an ikrâr ve i‘tirâf edip merhûm Ali Paşa Vakfı’na senede mukāta‘a-i ma‘lûme ve ma‘rifet-i mütevellî ile zikri âtî akdin sudûruna değin taht-ı tasarrufumda mülk ve hakkım olup mahalle-i mezbûrede vâki‘ bir tarafı Fahri Efendi veresesi tasarrufunda olan vakıf menziline ve iki tarafı Mehmed Efendi b. Ömer menziline ve bir tarafı tarîk-i hâssa müntehî arsa üzerinde vâki‘ bir bâb fevkānî odayı müştemil ebniye-i memlûkemi kâffe-i hukūkuyla merkūme Nâzenîn’e iki bin fıddî râyic fi’l-vakt akçeye bey‘-i bâtt-ı sahîh ile bey‘ ve teslîm ve arsa-i mezbûreyi dahi mütevellî-i vakf-ı mezbûr ma‘rifetiyle tevfîz ve tesellüm eyledim, ol dahi iştirâ ve tesellüm ve tefevvüz ve kabûl eyledikden sonra semeni olup mezbûre Nazenîn zimmetinde olan meblağ-ı mezbûr iki bin akçeyi yine merkūme Nazenîn’e hibe-i sahîha-i şer‘iyye ile hibe eyledim, ol dahi minvâl-i muharrer üzre ittihâb ve kabûl edip min ba‘d cemî‘ müştemilât-ı memlûke-i meşrûha mezbûre Nazenîn’in mülkü ve hakkıdır ve arsa-i mezbûre dahi hakk-ı müfevvezidir. Benim cemî‘ menzili mezkûrda ve semeninde bi vechin mine’l-vücûh hakkım kalmadı dedikde, mukırra-i mezbûreyi ikrâr-ı meşrûhasında el-mukarru lehâ’l-merkūme vicâhen tasdîk ve şifâhen tahkīk edicek, Mevlânâ-yı mezbûr mahallinde tahrîr ba‘dehû meclis-i şer‘a gelip alâ vukū‘ihî inhâ ve takrîr etmeğin mâ vaka‘a bi’t-taleb ketb olundu. Hurrire fi’l-yevmi’l-ışrîn min şehri Rebî‘ulâhir sene 1059.

Şuhûdü’l-hâl: es-Sâbıkūn.

(RUMELİ80 - cilt: 15, sayfa: 180 - Hüküm no: 188 - Orijinal metin no: [44a-1])﻿

﻿

﻿

189. Hüküm

Ahmed Paşa b. Rüstem’in vârislerinden Asiye Hanım’ın menzil hissesini diğer vâris Saliha Hanım’a, Saliha Hanım’ın da Kayseri’de olan menzil, bağ ve değirmen hisselerini Asiye Hanım’a sattıkları

Mahmiye-i İstanbul’da Saraç İshak mahallesinde sâkin iken bundan akdem Mısır-ı Kahire’den ma‘zûlen katl olunan Ahmed Paşa b. Rüstem Bey’in verâseti zevce-i metrûkesi ( ) Hâtun bt. ( ) ve sulbiye kebîre kızları Saliha Hanım ve Hümâşah Hanım’a ve vâlidesi Şehriban Hâtun bt. el-Hâc Himmet’e ve li ebeveyn kız karındaşları Ayşe Hâtun’a ve Asiye Hâtun’a münhasıra olup kable’l-kısme mezbûre Hümâşah Hanım dahi vefât edip verâseti vâlidesi Behzad Hâtun bt. Abdullah’a ve li eb kız karındaşı mezbûre Saliha Hanım’a ve li üm er karındaşları Mehmed Çelebi ve Mustafa Çelebi ibney el-Hâc Ahmed Efendi’ye münhasıra olup kable’l-kısme mezbûr Mehmed Çelebi dahi vefât edip verâseti vâlidesi mezbûre Behzad Hâtun’a ve babası merkūm Ahmed Efendi’ye münhasıra olup kable’l-kısme mezbûr Mustafa Çelebi dahi vefât edip verâseti vâlidesi mezbûre Behzad Hâtun’a ve babası merkūm Ahmed Efendi’ye münhasıra olup kable’l-kısme mezbûre Şehriban Hâtun dahi vefât edip verâseti sadriye kebîre kızları merkūmetân Ayşe Hâtun’a ve Asiye Hâtun’a ve li ebeveyn er karındaşı Ahmed Bey b. el-Hâc Himmet’e münhasıra olup kable’l-kısme mezbûre ayşe Hâtun dahi vefât edip verâseti zevc-i metrûku el-Hâc Mehmed Ağa b. el-Hâc Hasan’a ve sadrî kebîr oğlu Osman Çelebi’ye münhasıra olup tashîh-i meseleleri bin yedi yüz yirmi sekiz sehim i‘tibâr olunup sihâm-ı mezbûrûndan iki yüz on altı sehimi zevce-i mezkûre ( ) Hâtun’a ve sekiz yüz altmış dört sehimi dahi merkūme Saliha Hanım’a ve yüz altmış sehimi dahi merkūme Behzad Hâtun’a ve yüz yirmi sekiz sehimi dahi merkūm el-Hâc Ahmed Efendi’ye ve yüz otuz iki sehimi dahi merkūme Asiye Hâtun’a ve doksan altı sehimi dahi mezbûr Ahmed Bey’e ve otuz üç sehimi dahi mezbûr el-Hâc Mehmed Ağa’ya ve doksan dokuz sehimi dahi merkūm Osman Çelebi’ye [44b] isâbet eylediği şer‘an mütehakkık olmağla husûs-ı âti’l-beyânın mahallinde tahrîri iltimâs olunmağın savb-ı şer‘-i kavîmden Mevlânâ Ahmed Efendi b. Abdülbâkī Efendi irsâl olunup ol dahi mahalle-i mezbûrede vâki‘ bir tarafı Kaytas Ağa Vakfı’na ve bir tarafı Nişancı Mehmed Paşa Vakfı’na ve bir tarafı ba‘zan hakkâk odalarına ve ba‘zan Ayşe Hâtun mülküne ve ba‘zan Acem Mehmed Çavuş mülküne ve bir tarafı ba‘zan Devâtdâr Mehmed Çelebi mülküne ve ba‘zan tarîk-i âmma müntehî olup müteveffâ-yı evvel-i mezkûr ahmed Paşa’nın terekesinden olan menzile varıp zeyl-i kitâbda mastûrü’l-esâmî müslimîn huzûrunda akd-i meclis eyledikde merkūme Asiye Hâtun’un zevci ve tarafından husûs-ı âti’l-beyâna vekîli olup vekâleti mezbûreyi ma‘rifet-i şer‘iyye ile ârifân olan Ahmed Çavuş b. Derviş, Mehmed Çavuş ve el-Hâc Mustafa Ağa b. Abdullah şehâdetleriyle şer‘an sâbite olan Ali Ağa b. Abdullah meclis-i mezbûrda mûmâ-ileyhâ Saliha Hanım tarafından kezâlik husûs-ı âti’l-beyâna vekîl olup bimâ-hüve nehcü’s-sübût şer‘an vekâleti sâbite olan zevci umdetü’l-emâcid ve’l-ekârim Yavaşça Ali Ağa b. Hüseyin mahzarında bi’l-vekâle tav‘an ikrâr ve i‘tirâf edip işbu akd-i meclis olup hudûd-ı mezkûr ile mahdûd olan cemî‘ menzil müteveffâ-yı evvel olan mezkûr Ahmed Paşa’nın terekesinden olup menzili mezkûrda bi hesâbi’l-münâsahati’l-mezbûre müvekkilem mezbûre Asiye Hâtun’a isâbet eden yüz otuz iki sehim hisse-i şer‘iyye-i şâyi‘asını cemî‘ tevâbi‘ ve levâhıkı ile bi hükmi’l-vekâle müvekkile-i mûmâ-ileyhâ Saliha Hanım’a beş yüz elli kıt‘a riyâlî kuruşa bey‘-i bâtt-ı sahîh ile bey‘ ve teslîm edip ol dahi minvâl-i muharrer üzre iştirâ ve tesellüm ve kabûl eyledikden sonra semen-i mezbûr beş yüz elli kıt‘a riyâlî kuruşdan dört yüz riyâlî kuruşunu müvekkilem mezbûre için vekîl-i müşârunileyh Yavaşça Ali Ağa yedinden vekâletim hasebiyle ahz u kabz eylediğimden sonra semen-i bâkī-i mezbûr yüz elli riyâlî kuruşa dahi müvekkile-i mûmâ-ileyhâ yine müteveffâ-yı evvel Ahmed Paşa’nın terekesinden olup vilâyet-i Anadolu’da Kayseriye kazâsına tâ[bi‘] Molu nâm karye vâki‘ bir tarafı el-Hâc Ali b. ( ) mülküne ve bir tarafı Hüsrev b. ( ) mülküne ve bir tarafı Bekir Beşe b. ( ) mülküne ve bir tarafı tarîk-i âmma müntehî mülk menzilin ve yine karye-i mezbûre bağları hilâlinde vâki‘ Ahmed Paşa bağı dimekle ma‘rûf lede’l-ahâlî ma‘lûmü’l-hudûd üç kıt‘a bağın ve yine Karasu dimekle ma‘rûf nehir üzerinde dâyir lede’l-ahâlî ma‘lûmü’l-hudûd bir göz un değirmeninin üç sehimden bir sehm-i şâyi‘i müteveffâ-yı mezbûr Ahmed Paşa’nın terekesinden olmağla zikr olunan sülüs sehm-i şâyi‘in bi hesâbi’l-münâsahati’l-mezbûre müvekkile-i müşârunileyhâya isâbet ve intikāl eden sekiz yüz altmış dört sehim hisse-i şer‘iyye-i şâyi‘asından dört yüz otuz iki sehm-i şâyi‘ini cemî‘ tevâbi‘ ve levâhıkı ile be safka-i vâhide müvekkilem mezbûre için bana yüz elli riyâlî kuruşa bâtten bey‘ ve teslîm edip ben dahi minvâl-i muharrer üzre bi hükmi’l-vekâlet iştirâ ve kabûl eylediğimden sonra semen-i mezbûr yüz elli riyâlî kuruşu müvekkile-i mûmâ-ileyhâ zimmetinde bâkī kalan meblağ-ı mezbûr yüz elli riyâlî kuruşa takās eyledim min ba‘d menzili mahdûd-ı mezbûre müvekkilem mezbûre Asiye Hâtun’un sehm-i mezkûru olan yüz otuz iki sehm-i şâyi‘i müvekkile-i mezkûre Saliha Hanım’ın mülk-i müşterâsı ve hakk-ı sırfıdır. Müvekkilem mezbûrenin bi vechin mine’l-vücûh alâka ve hakkı kalmadı ve müvekkile-i mezkûre Saliha Hâtun dahi Molu karyesinde olan menzil ve bağlar ve değirmende mebî‘ olan dört yüz otuz iki sehm-i şâyi‘i kabza müvekkilem mezbûreyi taslît eyledi dedikde vekîl-i mezbûr Yavaşa Ali Ağa dahi müvekkilem mezbûre Saliha Hanım’ın zikr olunan Molu karyesinde olan menzilden ve bağlardan ve değirmenden bi hesâbi’l-münâsahati’l-mezbûre sekiz yüz altmış sehimden müvekkilem mezbûrun vekîli Ali Ağa’ya vech-i meşrûh üzre bey‘ eyleyip semeni olan yüz elli riyâlî kuruşa vech-i mezkûr üzre takās eylediği dört yüz otuz iki sehm-i işbu Ali Ağa’nın müvekkilesi merkūme Asiye Hâtun’un mülk-i müşterâsıdır. Müvekkilem mezbûre Saliha Hanım’ın mebî‘ olan sihâm-ı mezkûre dört yüz otuz iki sehimde hakkı kalmadı dedikde gıbbe’t-tasdîki’ş-şer‘î mevlânâ-yı mezbûr mahallinde tahrîr ba‘dehû meclis-i şer‘a gelip alâ vukū‘ihî inhâ ve takrîr etmeğin [45a] mâ vaka‘a bi’t-taleb ketb olundu. Hurrire fi’l-yevmi’s-sâdis min şehri Rebî‘ulâhir sene 1059.

Şuhûdü’l-hâl: İbrahim Ağa b. Mehmed, Hüseyin Ağa b. Mehmed, el-Hâc Receb Ağa b. Ömer, Musa Çavuş b. İbrahim, Mustafa b. Süleyman, Mahmud Ağa b. Mustafa, Şaban Ağa b. Mustafa, Kasım Beşe b. Ahmed, Osman b. Hüseyin.

(RUMELİ80 - cilt: 15, sayfa: 181 - Hüküm no: 189 - Orijinal metin no: [44a-2])﻿

﻿

﻿

190. Hüküm

Ahmed Paşa b. Rüstem’in vârislerinden Ahmed Efendi ve Behzad Hanım’ın menzil hisselerini diğer vâris Saliha Hanım’a sattıkları

Mahmiye-i İstanbul’da Saraç İshak mahallesinde sâkin iken bundan akdem Mısır-ı Kahire’den ma‘zûlen katl olunan Ahmed Paşa b. Rüstem Bey’in verâseti zevce-i metrûkesi ( ) Hâtun bt. ( ) sulbiye kebîre kızı Saliha Hanım ve Hümâşah Hanım’a ve vâlidesi Şehriban Hâtun bt. el-Hâc Himmet’e ve li ebeveyn kız karındaşları Ayşe Hâtun ve Asiye Hâtun’a münhasıra olup kable’l-kısme mezbûre Hümâşah Hanım dahi vefât edip verâseti vâlidesi Behzad Hâtun bt. Abdullah’a ve li eb kız karındaşı mezbûre Saliha Hanım’a ve li üm er karındaşları Mehmed Çelebi ve Mustafa Çelebi ibney el-Hâc Ahmed Efendi’ye münhasıra olup, kable’l-kısme mezbûr Mustafa Çelebi dahi vefât edip verâseti vâlidesi mezbûre Behzad Hâtun’a ve babası merkūm Ahmed Efendi’ye münhasıra olup kable’l-kısme mezbûr Mehmed Çelebi dahi vefât edip verâseti vâlidesi mezbûre Behzad Hâtun’a ve babası merkūm Ahmed Efendi’ye münhasıra olup kable’l-kısme merkūme Şehriban Hâtun dahi vefât edip verâseti Sadriye kebîre kızları merkūmetân Ayşe Hâtun ve Asiye Hâtun’a ve li ebeveyn er karındaşı Ahmed Bey b. el-Hâc Himmet’e münhasıra olup kable’l-kısme mezbûre Ayşe Hâtun dahi vefât edip verâseti zevc-i metrûku el-Hâc Mehmed Ağa b. el-Hâc Hasan’a ve sadrî kebîr oğlu Osman Çelebi’ye münhasıra olup ve tashîh-i meseleleri bin yedi yüz yirmi sekiz sehim i‘tibâr olunup sihâm-ı mezbûreden iki yüz on altı sehimi zevce-i mezbûre ( ) Hâtun’a ve sekiz yüz altmış dört sehimi dahi merkūme Saliha Hanım’a ve yüz altmış sehimi dahi merkūme Behzad Hâtun’a ve yüz yirmi sekiz sehimi dahi merkūm el-Hâc Ahmed Efendi’ye ve yüz otuz iki sehimi dahi merkūme Asiye Hâtun’a ve doksan altı sehimi dahi mezbûr Ahmed Bey’e ve otuz üç sehimi dahi mezbûr el-Hâc Mehmed Ağa’ya ve doksan dokuz sehimi dahi merkūm Osman Çelebi’ye isâbet ve intikāl eylediği şer‘an mütehakkık olmağla husûs-ı âti’l-beyânın mahallinde tahrîri iltimâs olunmağın savb-ı şer‘-i kavîmden Mevlânâ Ahmed Efendi b. Abdülbâkī Efendi irsâl olunup ol dahi mahalle-i mezbûrede vâki‘ bir tarafı Kaytas Ağa Vakfı’na ve bir tarafı ba‘zan hakkâk odalarına ve ba‘zan Ayşe Hâtun mülküne ve ba‘zan Acem Mehmed Çavuş mülküne ve bir tarafı ba‘zan Devâtdâr Mehmed Çelebi mülküne ve ba‘zan tarîk-i âmma müntehî olup müteveffâ-yı evvel-i mezkûr Ahmed Paşa’nın terekesinden olan menzile varıp zeyl-i kitâbda isimleri mastûr müslimîn huzûrunda akd-i meclis eyledikde merkūm el-Hâc Ahmed Efendi kendi tarafından asâleten ve zevcesi mezbûr Behzad Hâtun tarafından husûs-ı âti’l-beyâna vekîl olup vekâleti mezbûreyi ma‘rifet-i şer‘iyye ile ârifân olan el-Hâc Receb Ağa b. Ömer ve Musa Çavuş b. İbrahim şehâdetleri ile şer‘an sâbite oldukdan sonra vekâleten meclis-i mezbûrda mûmâ-ileyhâ Saliha Hanım tarafından kezâlik husûs-ı âti’l-beyâna vekîl olup bimâ-hüve nehcü’s-sübût şer‘an vekâleti sâbite olan zevci umdetü’l-emâcid ve’l-ekârim Yavaşça Ali Ağa b. Hüseyin mahzarında bi’l-asâle ve bi’l-vekâle tav‘an ikrâr ve i‘tirâf edip işbu akd-i meclis olup hudûd-ı mezkûre ile mahdûde olan cemî‘ menzil müteveffâ-yı evvel olan mezkûr Ahmed Paşa’nın terekesinden olup menzili mezkûrdan bi hasebi’l-münâsahati’l-mezbûre bana isâbet eden yüz yirmi sekiz sehm-i şâyi‘i ve müvekkilem mezbûre Behzad Hâtun’a dahi isâbet eden yüz altmış sehm-i şâyi‘ini cemî‘ tevâbi‘ ve levâhık ile be safka-i vâhide müvekkile-i mûmâ-ileyhâ Saliha Hanım’a beş yüz elli kıt‘a riyâlî kuruşa bey‘-i bâtt-ı sahîh ile bey‘ ve teslîm edip ol dahi minvâl-i muharrer üzre iştirâ ve tesellüm ve kabûl eyledikden sonra semen-i mezbûr beş yüz elli kıt‘a riyâlî kuruşa vekîl-i müşârunileyh Yavaşça Ali yedinden asâleten ve vekâleten tamâmen ahz u kabz eyledim. Min ba‘d menzili mahdûd-ı mezbûrda benim sehm-i mezkûrum olan yüz yirmi sekiz sehm-i şâyi‘i ve müvekkilem mezbûre Behzad Hâtun’un sehm-i mezbûru olan yüz altmış sehm-i şâyi‘i müvekkilemi mûmâ-ileyhâ Saliha Hanım’ın mülk-i müşterâsı ve hakk-ı sırfıdır. Benim ve müvekkilem mezbûre Behzad Hâtun’un sihâm-ı mezbûrede bi vechin mine’l-vücûh ve sebeben mine’l-esbâb alâka ve hakkımız kalmadı dedikde mukırr-ı mezbûrun asâleten ve vekâleten cârî ve sâdır olan ikrârını vekîl-i mûmâileyh vicâhen tasdîk ve şifâhen tahkīk eylediğini mevlânâ-yı mezbûr mahallinde tahrîr ba‘dehû meclis-i şer‘-i hatîre gelip alâ vukū‘ihî inhâ ve takrîr eylemeğin mâ vaka‘a bi’t-taleb ketb olundu. Fi’t-târihi’l-mezbûr.

Şuhûdü’l-hâl: es-Sâbıkūn.

(RUMELİ80 - cilt: 15, sayfa: 183 - Hüküm no: 190 - Orijinal metin no: [45a-1])﻿

﻿

﻿

191. Hüküm

Kazaz Ahmed Çelebi b. Mustafa’nın menzil hissesini Raziye bt. Mehmed’e sattığı

Mahmiye-i İstanbul’da Davudpaşa kurbunda Kasab İlyas mahallesinde sâkin Kazaz Ahmed Çelebi b. Mustafa meclis-i şer‘-i hatîr-i lâzımü’t-tevkīrde mahalle-i mezbûrede sâkine Raziye bt. Mehmed nâm hâtunun sadrî oğlu ve tarafından şirâ-i âti’l-beyâna vekîli olup vekâleti bimâ-hüve nehcü’s-sübût şer‘an sâbite olan İsmail Çelebi b. Mustafa mahzarında tav‘an ikrâr ve i‘tirâf edip mahalle-i mezkûrda vâki‘ bir tarafı kendi mülküme ve bir tarafı Murad b. ( ) mülküne ve iki tarafı tarîk-i âmma müntehî dâhiliye ve hâriciyesi dört bâb fevkānî ve iki tahtânî odalar ve iki kenîfi ve bi’r-i mâ’î ve havlu ve bir bâb dükkânı müştemil olan cemî‘ menzil nısf-ı şâyi‘i benim mülk-i mûresim ve nısf-ı şâyi‘i âharı dahi mezbûr İsmail Çelebi’nin mülk-i mûresi olup hâlâ zikr olunan menzilde ve dükkânda mülküm ve yedimde hakkım olan nısf-ı şâyi‘i ve kâffe-i hukūk ve’l-merâfıkı ile mezbûr İsmail Çelebi’ye yirmi dört bin fıddî cedîd râyic fi’l-vakt akçeye tarafeynden îcâb ve kabûlü hâvî bey‘-i bâtla bey‘ ve teslîm eyledim. Mezbûr İsmail Çelebi dahi zikr olunan nısfı şâyi‘i müvekkilesi mezbûre Raziye Hâtun için iştirâ ve tesellüm edip semen-i mezkûr yirmi dört bin akçeyi bana def‘ ve teslîm edip ben dahi tamâmen ahz u kabz ve istîfâ eyledim. Min ba‘d bey‘ eylediğim nısf şâyi‘i mezkûr, mezbûre Raziye Hâtun’un mülk-i müşterâsı ve hakk-ı sırfıdır dedikde mukırr-ı mezbûr Ahmed Çelebi’yi ikrâr-ı meşrûhunda vekîl-i mezkûr vicâhen tasdîk ve şifâhen tahkīk edicek, mâ hüve’l-vâki‘ bi’t-taleb ketb olundu. Fi’l-yevmi’s-sâlis ve’l-ışrîn min şehri Rebî‘ulâhir li sene tis‘a ve hamsîn ve elf.

Şuhûdü’l-hâl: Ahmed Çelebi b. Osman Kazzâzbaşı, Mustafa Çelebi Karakaşzâde, Mehmed Çelebi b. Ahmed el-kazzâz, Halil Çelebi b. Osman el-kazzâz, Mustafa Çelebi b. Süleyman el-müezzin, Süleyman Çelebi b. Mustafa, Mehmed b. Abdullah el-Hayyât.

(RUMELİ80 - cilt: 15, sayfa: 185 - Hüküm no: 191 - Orijinal metin no: [45b-1])﻿

﻿

﻿

192. Hüküm

Kezban bt. Hasan’ın, mûrisi Cafer Bey b. Nasuh’un terekesinden hissesine düşen miktarı diğer vâris Kadri Bey’den teslim aldığı

Mahmiye-i İstanbul’da Dülbendçi Hüsam mahallesinde sâkin iken vefât eden Cafer Bey b. Nasuh nâm Bevvâb-ı Sultânî’nin verâseti zevce-i metrûkesi Kezban Hâtun bt. Hasan ile sulbî kebîr oğlu Kadri Bey’e münhasıra olduğu şer‘an mütehakkık oldukdan sonra Kezban Hâtun meclis-i şer‘-i hatîr-i lâzımü’t-tevkīrde müteveffâ-yı merkūmun muhallefâtına vâzı‘u’l-yed olduğu şer‘an sâbit olan işbu râfi‘ül-kitâb merkūm Kadri Bey mahzarında tav‘an ikrâr ve i‘tirâf edip mûrisimiz müteveffâ-yı mezbûr Cafer Bey’in ismi mâl ıtlâk olunur cemî‘ muhallefâtının sekiz sehimden bir sehim hisse-i şer‘iyyem mukābelesinde şerâyit-i sıhhat-i sulhu hâvî ve muvâza‘adan ârî tehârüc-i şer‘ tarîki üzre muhallefât-ı müteveffâ-yı mezbûrdan iki bin cedîd râyic fi’l-vakt akçe ve meclis-i sulhda müşârunileyh bin akçe kıymetli beş ayaklı sahan ve bir beledî yorgan ve bir beyaz velence ve bir yeşil müsta‘mel kuzu kürkü kaplı dânelerinden ferâceli yedinden kabz eyledim. Min ba‘d mezbûr Kadri Bey üzerine müteveffâ-yı mezbûr muhallefâtına müte‘allika da‘vâ ve nizâ‘ım yokdur dedikde, gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’t-tâsi‘ aşer min şehri Rebî‘ulâhir li sene tis‘a ve hamsîn ve elf.

Şuhûdü’l-hâl: Halil b. Ali, Salih Halîfe el-müezzin, İsmail b. Cafer, Rıdvan b. Abdülkerim, Mehmed b. Nasuh, Mustafa b. Cafer, Yahya b. Zekeriya, Abdülkerim er-râcil.

(RUMELİ80 - cilt: 15, sayfa: 186 - Hüküm no: 192 - Orijinal metin no: [45b-2])﻿

﻿

﻿

193. Hüküm

Mehmed Beşe b. el-Hâc Sefer’in Rus asıllı câriyesini âzat ettiği

Mahmiye-i Kostantıniyye mahallâtından İskender mescidi mahallesinde sâkin olan Mehmed Beşe b. el-Hâc Sefer nâm kimesne meclis-i şer‘-i şerîf ve mahfil-i dîn-i münîfde -el-masûn ani’t-tağyîr ve’t-tahrîf-hâzır olup, rıkkını mu‘terife olan, elâ gözlü, açık kaşlı, beyaz tenli, kısa boylu, Rûsiyyetü’l-asl müslimetü’l-millet hâmile-i hâze’l-kitâb Kâmile bt. Abdullah nâm câriye-i memlûkesini hasbeten lillâhi’l-aliyyi’l-azîm ve taleben li merdâti’r-rabbi’r-rahîm ve Nebiyy-i muhtârın “Kim bir müslümanı âzat ederse Allah onun bütün uzuvlarını cehennem ateşinden âzat eder.” kavline uyarak âzat ve tahrîr ettiğini ikrâr ve i‘tirâf etti. Câriye-i mezbûre bu sûretle harâir-i asliyyât-ı mükellefâttan hürre bir kimesne oldu. Efendilerin âzatlı köleler üzerinde sâhib oldukları velâ hakkından gayrı, üzerinde kimesnenin bir hakkı kalmadı. Cerâ zâlike ve hurrire fi’l-yevmi’l-hâmis ve’l-ışrîn min şehri Rebî‘ilâhir sene tis‘a ve hamsîn ve elf.

Şuhûdü’l-hâl: İsmail b. İbrahim, Süleyman b. el-Hâc Sefer, Ahmed Çelebi b. el-Hâc Sefer, İbrahim Efendi el-imâm, Ahmed Halîfe b. İbrahim el-müezzin

(RUMELİ80 - cilt: 15, sayfa: 186 - Hüküm no: 193 - Orijinal metin no: [45b-3, Arapça])﻿

﻿

﻿

194. Hüküm

Mumcu Mehmed Beşe b. Ali’nin vârisleri Sa‘di, Zekeriya ve Abdülalim’in, Beytülmâl Emini İlyas Ağa b. Sinan’da olan alacaklarını tahsil ettikleri

Fi’l-asl medîne-i Kayseriye ahâlîsinden olup Dergâh-ı âlî yeniçerilerinin Otuz Sekizinci Bölüğü’nden olup bundan akdem vefât eden Mumcu Mehmed Beşe b. Ali’nin verâseti li ebeveyn er karındaşları Sa‘di ve Zekeriya ve Abdülalîm’e münhasıra olduğu şer‘an mütehakkık oldukdan sonra merkūm Sa‘di kendi tarafından asâleten ve karındaşları merkūmetân Zekeriya ve Abdülalîm tarafından husûs-ı âti’l-beyâna vekîl olup bimâ-hüve nehcü’s-sübût şer‘an vekâleti sâbite oldukdan sonra vekâleten meclis-i şer‘-i hatîr-i lâzımü’t-tevkīrde bi’l-fi‘l Beytülmâl-ı râcilîn emîni olan İlyas Ağa b. Sinan tarafından dahi ikrâr-ı âti’l-beyânı tasdîka vekîl olup bimâ-hüve nehcü’s-sübût şer‘an vekâleti sâbite olan Mehmed Beşe b. Mustafa mahzarında bi’l-asâle ve’l-vekâle tav‘an ikrâr ve i‘tirâf edip mûrisimiz merkūm Mumcu Mehmed Beşe vefât eyledikde zâhirde vârisi ma‘rûfu olmamak zu‘muyla mûmâ-ileyh İlyas bi hükmi’l-emâne terekesinden iki bin fıddî râyic fi’l-vakt akçesini ahz u kabz eylemişdir. Hâlâ ba‘de isbâti’l-verâset meblağ-ı mezbûr iki bin akçeyi emîn-i mûmâ-ileyh yedinden asâlet ve vekâletim hasebiyle tamâmen ahz u kabz eyledim. Min ba‘d mûrisimiz müteveffâ-yı mezbûr Mumcu Mehmed Beşe tereke-i mezbûresinden emîn-i müşârunileyh yedinde bir akçe ve bir habbe hakkım kalmadı dedikde mukırr-ı mezbûrun asâleten ve vekâleten cârî olan ikrârını vekîl-i mezbûr vicâhen tasdîk edicek, mâ vaka‘a bi’t-taleb ketb olundu. Hurrire fi’l-yevmi’l-ışrîn min şehri Rebî‘ulâhir li sene tis‘a ve hamsîn ve elf.

Şuhûdü’l-hâl: Malkoç Efendi, Yahya Çelebi el-nâzır, Hasan Efendi el-kâtib, Osman Çelebi b. Ahmed, Yahya Bey b. Zekeriya.

(RUMELİ80 - cilt: 15, sayfa: 187 - Hüküm no: 194 - Orijinal metin no: 46a-1])﻿

﻿

﻿

195. Hüküm

Hacı Bayezid b. Said’in, Tunus Kadısı Mehmed Efendi’de kahve satışından olan alacağını tahsili

Mahmiye-i İstanbul’da Üskübî mahallesinde sâkin işbu râfi‘ül-kitâb el-Hâc Bayezid b. Said nâm kimesne meclis-i şer‘-i şerîfde sâbıkan Tunus kadısı olan Mehmed Efendi el-Ezherî mahzarında üzerine takrîr-i da‘vâ edip mezbûr Mehmed Efendi zimmetinde vakıyyesi beynimizde ma‘lûm yedimden müşterâ ve makbûz kahve semeninden üç yüz elli riyâlî kuruş hakkım vardır. Suâl olunup alıverilmek matlûbumdur dedikde, gıbbe’s-suâl mezbûr Mehmed Efendi cevâbında fi’l-hakīka minvâl-i meşrûh üzre kahve semeninden işbu müdde‘iye zimmetimde edâsı vâcib üç yüz elli riyâlî kuruş deynim vardır deyû tav‘an ikrâr etmeğin ikrâr mûcebince meblağ-ı mezkûr üç yüz elli riyâlî kuruşun müdde‘î-i mezbûra edâsı merkūm Mehmed Efendi üzerine ilzâm olunup mâ hüve’l-vâki‘ bi’t-taleb ketb olundu. Fi’l-yevmi’s-sâlis ve’l-ışrîn min şehri Rebî‘ulâhir li sene tis‘a ve hamsîn ve elf.

Şuhûdü’l-hâl: Ahmed Çelebi b. Abdülbâkī, Osman Çelebi b. mehmed, el-Hâc Hüseyin b. Mehmed, İsa b. Ahmed.

(RUMELİ80 - cilt: 15, sayfa: 188 - Hüküm no: 195 - Orijinal metin no: [46a-2])﻿

﻿

﻿

196. Hüküm

Sefer Dede b. Abdullah’ın mükâteb kölesi Dilaver’de olan alacağını taksitlendirdiği

Mahmiye-i İstanbul’da Kuşbazlar kurbunda Emin Bey mahallesinde sâkin a‘mâ sâil Sefer Dede b. Abdullah meclis-i şer‘-i hatîrde kendinin abd-i müşterâsı olup yine kendiye rıkkını mu‘terif olan işbu açık kaşlı, ahmerü’l-levn vasatü’l-kāme Gürciyyü’l-asl müslimetü’l-millet Dilaver nâm a‘mâ abd-i mahzarında tav‘an rağbeten ikrâr ve i‘tirâf edip mezbûr Dilaver benim abd-i memlûküm olup mezbûrede bundan akdem altı bin fıddî cedîd râyic fi’l-vakt akçe üzerine kitâbeti kat‘ edip ol dahi kitâbet-i mezbûreyi [kabûl] eyledikden sonra bana bin üç yüz elli mezbûru’n-na‘t akçesini edâ ve îfâ edip bâkī dört bin altı yüz elli akçesi kalıcak meblağ-ı bâkī dört bin altı yüz elli akçenin iki bin akçe mütâlebesinden mezbûr Dede’nin zimmetini ibrâ edip bedel-i kitâb-ı mezbûrdan ancak iki bin altı yüz elli akçe kaldıkda meblağ-ı bâkī iki bin altı yüz elli akçeyi her otuz günde ikişer akçe olmak üzre dört yüz yirmi güne değin mezbûr Dilaver’e te’cîl eyledikde mukırr-ı mezbûr Sefer Dede’yi ikrâr-ı meşrûhunda el-mukarru lehü’l-mezbûr Dilaver vicâhen tasdîk ve şifâhen tasdîk edicek, mâ hüve’l-vâki‘ bi’t-taleb ketb olundu. Fi’l-yevmi’s-sâbi‘ aşer min şehri Rebî‘ulâhir li sene tis‘a ve hamsîn ve elf.

Şuhûdü’l-hâl: İbrahim Çavuş b. Rıdvan, Mustafa Çelebi b. Hasan, Hacı Mustafa Çelebi b. Abdullah el-Yesârî, Hasan Çelebi b. Yusuf.

(RUMELİ80 - cilt: 15, sayfa: 188 - Hüküm no: 196 - Orijinal metin no: [46a-3])﻿

﻿

﻿

197. Hüküm

Musli Ağa b. Abdülmennân’ın cariyesi Nâzenîn bt. Abdullah’ı azat ettiği

Hâlâ medîne-i Kostantıniyye muhtesibi olan Kıdvetü’l-emâcid ve’l-erkân Musli Ağa b. Abdülmennân meclis-i şerî‘at-ı şerîfe-i garrâ ve mahfil-i tarîkat-i zehrâda hâzır olup rıkkını mu‘terife olan, elâ gözlü, açık kaşlı, kısa boylu, Rûsiyyetü’l-asl müslimetü’l-millet hâmile-i hâze’l-kitâb Nâzenîn bt. Abdullah nâm câriye-i memlûkesini hasbeten lillâhi’l-aliyyi’l-azîm ve taleben li merdâti’r-rabbi’r-rahîm ve Nebiyy-i muhtârın “Kim bir müslümanı âzat ederse Allah onun bütün uzuvlarını cehennem ateşinden âzat eder.” kavline uyarak âzat ve tahrîr ettiğini ikrâr ve i‘tirâf etti. Câriye-i mezbûre bu sûretle harâir-i asliyyât-ı mükellefâttan hürre bir kimesne oldu. Efendilerin âzatlı köleler üzerinde sâhib oldukları velâ hakkından gayrı, üzerinde kimesnenin bir hakkı kalmadı. Cerâ zâlike ve hurrire fi’l-yevmi’l-hâdî ve’l-ışrîn min şehri Rebî‘ilâhir sene tis‘a ve hamsîn ve elf.

Şuhûdü’l-hâl: Mehmed Efendi b. Mustafa el-imâm, Hüseyin Çavuş b. Abdullah, Zülfikār b. Ali, Ali b. Abdullah

(RUMELİ80 - cilt: 15, sayfa: 189 - Hüküm no: 197 - Orijinal metin no: [46a-4, Arapça])﻿

﻿

﻿

198. Hüküm

Fâtıma bt. Osman’ın vasîsi vasıtasıyla, Haffâf Hacı Mehmed b. Maden’in emanetinde olan eşya ve paraları teslim aldığı

Vilâyet-i Rumeli’nde medîne-i Gelibolu kazâsına tâbi‘ Behram-ı Kebîr karye sükkânından olup bundan akdem vefât eden Bayrakdar Odabaşı demekle ma‘rûf el-Hâc Osman Beşe b. Abdullah nâm müteveffânın verâseti sulbiye sagīre kızı Fâtıma’ya münhasıra olduğu şer‘an müte‘ayyin oldukdan sonra sagīre-i mezbûreye bir vasî ehem ve lâzım olmağla târih-i kitâb Muharremü’l-harâmında medîne-i mezbûrede kassâm-ı askerî olan Derviş Mehmed Efendi b. ( ) nasbı ile mansûb olan işbu sâhibü’l-kitâb Ali Çelebi b. el-Hâc Mehmed meclis-i şer‘-i hatîr-i lâzımü’t-tevkīrde mahmiye-i İstanbul’da Mehmed Ağa kurbunda Derviş Ali mahallesinde sâkin Haffâf el-Hâc Mehmed b. Maden mahzarında bi’l-vesâye üzerine takrîr-i da‘vâ edip vasîsi olduğum sagīre-i mezbûre Fâtıma’nın babası müteveffâ-yı mezbûr hâl-i hayâtında işbu hâzır bi’l-meclis üç Frengî yaldız altınını ve yirmi dokuz şerîfî altınını ve ma‘mûl altınını ve elli kıt‘a esedî kuruşunu ve altmış riyâlî kuruşunu ve bin dört yüz züyûf akçesini ve yüz yirmi sekiz paftalı bir sîm kuşağını ve on dirhem sebîke gümüşünü ve bir buçuk endâze kilâbdândan masnû‘ makrama şeridini ve elli aded hurda sırçasını ve altı aded seylânını ve elli sekiz aded hurda incisini ve bir değirmî yemenisini işbu Hacı Mehmed’e îdâ‘ ve teslîm edip ol dahi vech-i muharrer üzre ahz u kabz eyleyip hâlâ yedinde vedî‘adır. Mezbûr el-Hâc Osman vefât edip cemî‘ vedî‘a-ı meşrûha vasîsi olduğum sagīre-i mezbûreye irs-i şer‘î ile intikāl edip ben sagīre-i mezbûrenin cemî‘ tesviye-i umûruna medîne-i Gelibolu’da bin elli dokuz Muharremü’l-harâmında kassâm-ı askerî olan Mevlânâ Derviş Mehmed Efendi b. ( ) nasbı ile mansûb vasîsi olduğum cihetden eşyâ-yı mezkûre ve nukūd-ı mezkûrede velâyet-i hıfz ve zabt benim olmağın suâl olunup eşyâ-yı mezbûre ve nukūd-ı merkūmenin bana teslîm olunmasın taleb ederim deyû târih-i mezkûr ile müverraha olup mevlânâ-yı mûmâ-ileyh nasbı ve hat ve hatemini müştemile sıhhat-i şer‘iyye ibrâz eyledikde gıbbe’s-suâl mezbûr Haffâf el-Hâc Mehmed eşyâ-yı mezkûre yedinde müteveffâ-yı mezbûrun îdâ‘ eylediği terekesi olduğunu ikrâr ve müdde‘î-i mezbûr vech-i muharrer üzre vesâyetini inkâr etmeğin müdde‘î-i mezbûrdan da‘vâ-yı meşrûhasını mübeyyin beyyine taleb olundukda udûl-i ahrâr-ı ricâl-i müslimînden olup, medîne-i Gelibolu kazâsına tâbi‘ Kilidü’l-bahr’da Mehmed Beşe b. İlyas ve Hasan Beşe b. Mehmed ve Hasan Beşe b. Mustafa nâm râciller meclis-i şer‘a li ecli’ş-şehâde hâzırûn olup istişhâd olunduklarında her biri şehâdet edip fi’l-hakīka medîne-i Gelibolu kazâsına tâbi‘ Behram-ı Kebîr nâm karyede sâkin iken vefât eden el-Hâc Osman Beşe b. Abdullah’ın sulbiye sagīre kızı Fâtıma’ya vasî lâzım gelmeğin bin elli dokuz Muharreminde medîne-i mezbûrede kassâm-ı askerî olan Mevlânâ Derviş Mehmed Efendi b. ( ) sagīre-i mezbûre Fâtıma’nın tesviye-i cemî‘-i umûruna işbu Ali Çelebi’yi bizim huzûrumuzda vasî nasb ve ta‘yîn eyledi. İşbu Ali Çelebi dahi vesâyet-i mezbûreyi kabûl edip vasî olmağla müteveffâ-yı mezbûrun terekesinden olup işbu el-Hâc Mehmed yedinde vedî‘a olan işbu hâzır bi’l-meclis eşyâyı işbu vasî Ali Çelebi’ye teslîmi vâcibdir. Biz bu husûsa şâhidleriz şehâdet dahi ederiz deyû her biri münkir-i mezkûr muvâcehesinde edâ-yı şehâdet-i şer‘iyye eylediklerinde gıbbe ri‘âyeti şerâyiti’l-kabûl şehâdetleri makbûle oldukdan sonra şehâdet-i mezbûre mûcebince mezkûr Ali Çelebi sıhhat ve vesâyet-i mezkûre hasebiyle eşyâ-yı mezkûreyi vasiyy-i merkūma teslîmine mezbûr el-Hâc Mehmed mahzarında üzerine dahi şerâyit-i hükm-i [47a] şer‘î müdde‘iye olduğu hâlde hükm olundukdan sonra vasiyy-i mezbûr Ali Çelebi meclis-i hükm-i mezkûrda vedî‘a olan nukūdu ve eşyâ-yı mezbûru bi’l-vesâye mezbûr el-Hâc Mehmed yedinde bi aynihâ tamâmen ahz u kabz edicek, mâ hüve’l-vâki‘ bi’t-taleb ketb olundu. Hurrire fi’l-yevmi’s-sâbi‘ ve’l-ışrîn min Rebî‘ilevvel li sene tis‘a ve hamsîn ve elf.

Şuhûdü’l-hâl: El-Hâc Yahya b. Süleyman, Mustafa Bey b. Hüseyin, Mahmud Beşe b. Ahmed, Ali Dede b. Hacı, İlyas b. Mehmed, el-Hâc Çelebi? b. Mehmed

(RUMELİ80 - cilt: 15, sayfa: 189 - Hüküm no: 198 - Orijinal metin no: [46b-1])﻿

﻿

﻿

199. Hüküm

Ayşe bt. Ahmed’in eşi Hacı Ahmed b. Ramazan’dan muhâlaa yoluyla boşandığı

Mahmiye-i İstanbul’da Haydarhâne mahallesinde sâkine Ayşe bt. Ahmed nâm hâtun meclis-i şer‘-i hatîr-i lâzımü’t-tevkīrde zevci râfi‘ül-kitâb el-Hâc Ahmed b. Ramazan mahzarında tav‘an ikrâr ve i‘tirâf edip mukaddemâ mezbûr el-Hâc Ahmed’in zevcesi ve menkûhası iken beynimizde şikāk ve [bir]birimizden nüşûz ve a‘râz vâki‘ olmağla mezbûrun zimmetinde nikâhım ma‘kūd iki bin cedîd râyic fi’l-vakt akçe mehr-i müeccelim ve nafaka-i iddetim ve me’ûnet-i süknâm üzerine muhâla‘a edip zevciyyete müte‘allik cemî‘ da‘âvâdan birbirimizin zimmetini ibrâ eylediğimizden sonra tekrâr bin akçe mehr-i müeccel ile nefsimi merkūm el-Hâc Ahmed’e tezvîc edip ol dahi tezevvüc eylemişdi. Hâlâ dahi beynimizde şikāk vâki‘ olmağla zimmetinde nikâhım ma‘kūd bin cedîd akçe mehr-i müeccelim ve nafaka-i iddetim ve me’ûnet-i süknâm üzerlerine ve yedimde makbûzu olan on dirhem sîm kuşak ve bir kırmızı ibrişim şal ve hamam silgisi ve bir peştamal üzerine mezbûr el-Hâc Ahmed ile muhâl‘a edip zevciyyete müte‘allika cemî‘ de‘âvâ ve mütâlebâtdan birmirimizin zimmetini ibrâ-i âmm-ı kātı‘ü’n-nizâ‘la ibrâ eyledik dedikde mezbûr el-Hâc Ahmed dahi mezbûre Ayşe ile vech-i meşrûh üzre hul‘ve ibrâ eylediğini vicâhen tasdîk ve tahkīk edicek, mâ hüve’l-vâki‘ bi’t-taleb ketb olundu. Fi’l-yevmi’s-sâlis ve’l-ışrîn min şehri Rebî‘ilâhir li sene tis‘a ve hamsîn ve elf.

Şuhûdü’l-hâl: Ahmed Çelebi el-bâkī, Mehmed b. Abdullah, Osman Çelebi b. Mehmed, Yahya Bey b. Zekeriya.

(RUMELİ80 - cilt: 15, sayfa: 191 - Hüküm no: 199 - Orijinal metin no: [47a-1])﻿

﻿

﻿

200. Hüküm

Sefer Beşe b. Ahmed sahip olduğu iş yeri hissesini Mardiros ve İsak ve Hazaran’a sattığı

Pınarhisar kazâsına tâbi‘ Ören nâm karyeden Sefer Beşe b. Ahmed meclis-i şer‘-i hatîrde işbu râfi‘atü’l-kitâb Mardiros v. Murad ve İsak v. Ferhad ve Hazaras v. Mardiros mahzarlarında bi’t-tav‘i’s-sâf ikrâr ve i‘tirâf edip mahmiye-i İstanbul’da Araba Meydanı kurbunda bir tarafı Gümrük Emîni Ali Ağa mülküne ve bir tarafı tasarrufunda olan ekmekçi fırınına ve bir tarafı Reiszâde Ahmed Çelebi mülküne ve bir tarafı tarîk-i âmma müntehî harâb uncu kârhânesinde vâki‘ seng deyrinin? ve bir re’s bârgirin ve bir çukur yağlı kirecin nısf gemi toz kirecin ve sekiz aded sagīr fıçının altı sehimden bir sehm-i şâyi‘i benim mülk ve hakkım olmağla hâlâ zikr olunan altı sehimden bir sehim hisse-i şer‘iyye-i şâyi‘amı cemî‘ hukūkuyla bi safka-i vâhide merkūmûn Mardiros ve İsak ve Hazaran seksen kıt‘a riyâlî kuruşa bey‘-i bâtt-ı sahîh ile bey‘ ve teslîm edip onlar dahi vech-i muharrer üzre iştirâ ve tesellüm ve kabûl eylediklerinden sonra semen-i mezbûr seksen kıt‘a riyâlî kuruşu merkūmûn yedlerinden bi’t-tamâm ahz u kabz eyledim. Min ba‘d sâlifü’z-zikr seng deyrinin? ve bârgirin ve yağlı kireç ve toz kirecin ve fıçının altı sehimden bir sehm-i şâyi‘i merkūmûnun mülk-i müşterâları ve hakk-ı sırflarıdır benim bi vechin mine’l-vücûh alâkam kalmadı dedikde, mukırr-ı mezbûru ikrâr-ı meşrûhunda el-mukarru lehü’l-merkūmûn vicâhen tasdîk ve şifâhen tahkīk edicek, mâ hüve’l-vâki‘ bi’t-taleb olundu. Hurrire fi’l-yevmi’t-tâsi‘ aşer min şehri Rebî‘ulâhir li sene tis‘a ve hamsîn ve elf.

Şuhûdü’l-hâl: Şaban Beşe b. Abdullah, Yahya Bey b. Zekeriya, İsmail Çelebi b. Yunus, Mustafa Çelebi b. Mehmed el-bâbü’s-sultânî?

(RUMELİ80 - cilt: 15, sayfa: 191 - Hüküm no: 200 - Orijinal metin no: [47a-2])﻿

﻿

﻿

201. Hüküm

İsmihân Hâtun bt. Memişah’ın menzili ile bir takım kitaplarını ve mehr-i müeccelini eşi Mehmed Efendi b. Mustafa’ya hibe ettiği

Dârü’l-hilâfeti’l-aliyye Kostantıniyyeti’l-mahmiye mahallâtından Beyceğiz mahallesi sâkinelerinden fahrü’l-muhadderât İsmihân Hâtun bt. Memişah tarafından ikrâr-ı âti’l-beyâna vekîl olup vekâleti mezbûreyi ma‘rifet-i şer‘iyye ile ârifeyn olan fahrü’l-kuzât Abdülbâkī Efendi b. Abdurrahman Efendi ve zahrü’l-vülât Kenan Efendi b. Abdülmennân şehâdetleri ile şer‘an sâbite olan fahrü’l-emâsil el-Hâc Abbas Bey b. İbrahim meclis-i şer‘-i hatîr-i lâzımü’t-tevkīrde müvekkile-i mezbûrenin hâlâ zevci olan eşbehü’l-kuzât Mehmed Efendi b. Mustafa mahzarında bi’t-tav‘i’s-sâf ikrâr ve i‘tirâf edip müvekkile-i mezbûre İsmihân Hâtun zikri âtî hibenin sudûruna değin yedinde ve taht-ı tasarrufunda mülk ve hakkı olup mahalle-i mezbûrede vâki‘ bir tarafı Hüseyin Ağa b. Emrullah mülküne ve bir tarafı ( ) Vakfı olan odalara ve bir tarafı ba‘zan hâlâ Lofça kadısı Mehmed Efendi b. Mustafa tasarrufunda olan vakıf menzile ve ba‘zan Ayşe Hâtun mülküne ve bir tarafı tarîk-i hâssa ve ba‘zan Mahmud Ağa veresesi mülküne muttasıl olup muhavvata-i dâhiliyesi üç bâb tahtânî odayı ve sofayı ve kenîfi ve bi’r-i mâyı ve zât-ı eşcâr hadîkayı ve muhavvata-i hâriciyesi bir bâb tahtânî odayı ve ahûru ve kenîfi müştemil olan menzilin zikr olunan cemî‘ muhavvata-i dâhiliyesini kâffe-i hukūk-ı müştemilât ve hukūk ve merâfıkı ile ba‘de’t-tahliyeti’ş-şer‘iyye ve’l-ifrâz mezbûr Mehmed Efendi’ye hibe-i sahîha-i muhavveze-i şer‘iyye ile hibe ve temlîk ve teslîm eyledi. Ol dahi meclis-i hibede ittihâb ve temellük ve tesellüm eyledikden sonra yine müvekkile-i merkūme İsmihân Hâtun’dan ve taht-ı tasarrufunda muntazam mülk ve hakkı olup esmâları mastûr olan bir cild mushaf-ı şerîf ve bir cild Dürr-i Azer? ve iki cild Kudûrî ve bir cild Vikāye ve bir cild-i muntazam <

(RUMELİ80 - cilt: 15, sayfa: 192 - Hüküm no: 201 - Orijinal metin no: 47b-1])﻿

﻿

﻿

202. Hüküm

Ahmed Beşe b. Abdülbâki’nin, Elli Dördüncü Oda Cemaati Odası Vakfı’na olan borcunun terekesinden tahsili

Mahmiye-i İstanbul’da zümre-i râcilinin elli dördüncü cemâ‘atine mahsûs olan oda mühimmâtiçün mevkūfe olan nukūda meşrûtiyyet üzre bi’l-fi‘l mütevellî olan Mehmed Odabaşı b. Mustafa meclis-i şer‘-i şerîfde bundan akdem zikr olunan odada vefât eden Ahmed Beşe b. Abdülbâkī nâm râcilin zâhirde vâris-i ma‘rûfu olma[ma]kla bi’l-fi‘l beytülmâl-ı râcilîn emîni olup muhallefâtına vaz‘-ı yed eylediği şer‘an sâbit olan Mehmed İlyas Ağa b. Bestan tarafından husûmete vekîl olup vekâleti bimâ-hüve nehcü’s-sübût şer‘an sâbite olan Mehmed Beşe b. Mustafa mahzarında üzerine takrîr-i da‘vâ edip mezbûr Ahmed Beşe zimmetinde cihet-i karz-ı şer‘îden vakf-ı mezbûr malından iki bin beş yüz fıddî cedîd râyic fi’l-vakt akçe olup kable’l-îfâ vefât etmeğin meblağ-ı mezbûr zimmetinde kalıp emîn-i mezbûr terekesine vaz‘-ı yed etmekle meblağ-ı mezbûru müteveffâ-yı merkūmun tereke-i vâfiyyesinden taleb ederim dedikde, mezbûra suâl olunsun dedikde gıbbe’s-suâl vekîl-i mezbûr cevâbında müvekkili emîn-i mezbûr müteveffâ-yı mezbûrun muhallefâtına vaz‘-ı yed eylediğini ikrâr edip lâkin deyn-i mezbûru inkâr edicek, mütevellî-i mezbûrdan müdde‘âsını mübeyyin beyyine taleb olundukda udûl-i ahrâr-ı ricâl-i müslimînden Bekir Beşe b. Mehmed ve Mehmed Beşe b. Ahmed nâm râciller li ecli’ş-şehâde meclis-i şer‘a hâzırân olup gıbbe’l-istişhâd her biri şehâdet edip fi’l-hakīka elli dördüncü cemâ‘at odasında vefât eden Ahmed Beşe b. Abdülbâkī nâm râcil zikr olunan oda mühimmâtına mevkūf maldan bizim huzûrumuzda iki bin beş yüz cedîd akçe iktirâz ve tesellüm eyledi. bi hükmi’l-iktirâz meblağ-ı mezbûr zimmetinde iken fevt olmağla meblağ-ı mezbûr zimmetinde iken fevt olmağla mesfûr iki bin beşyüz cedîd akçenin müteveffâ-yı merkūmun muhallefâtından cânib-i vakf-ı mezbûra edâsı vâcibdir. Biz bu husûsa bu vech üzre şâhidleriz şehâdet dahi ederiz deyû her biri münkir-i mezbûr muvâcehesinde edâ-i şehâdet-i şer‘iyye eyledikden sonra gıbbe ri‘âyeti şerâyiti’l-kabûl şehâdetleri makbûle olmağın mütevellîye yemîn teveccüh etmekle şehâdet-i mezbûre mûcebince meblağ-ı mezbûr iki bin beş yüz cedîd akçe vekîl-i mezbûr mahzarında tereke-i mezbûreden edâya müteveffâ-yı mezbûr üzerine şerâyit-i hükm-i müdde‘iye olduğu hâlde hükm olunup mâ hüve’l-vâki‘ bi’t-taleb ketb olundu. Fi’l-yevmi’l-hâdî ve’l-aşer min şehri Rebî‘ulâhir li sene tis‘a ve hamsîn ve elf.

Şuhûdü’l-hâl: Ahmed Efendi b. Abdülbâkī, Osman Çelebi b. Mehmed, Ahmed b. Abdurrahman, İsmail b. Yusuf, el-Hâc Mahmud.

(RUMELİ80 - cilt: 15, sayfa: 194 - Hüküm no: 202 - Orijinal metin no: [48a-1])﻿

﻿

﻿

203. Hüküm

Halil Ağa b. Ali’nin, Ahmed Ağa b. Mehmed’de olan alacağının tahsil edilmesi

Dârü’l-hilâfeti’l-aliyye mahmiye-i Kostantıniyye mahallâtından Şehzâde Câmi‘-i şerîfi kurbunda Molla Hüsrev mahallesinde sâkin işbu sâhibü’l-hayr Halil Ağa b. Ali meclis-i şer‘-i hatîr-i lâzımü’t-tevkīrde mahalle-i mezbûrede sâkin Ahmed Ağa b. Mehmed mahzarında üzerine takrîr-i da‘vâ edip mezbûr Ahmed Ağa zimmetinde karz-ı şer‘îden on beş bin fıddî râyic fi’l-vakt akçe hakkım olup hâlâ bana edâda ta‘annüd eder. Suâl olunup alıverilmesin taleb ederim dedikde, gıbbe’s-suâl mezbûr Ahmed Ağa cevâbında fi’l-vâki‘ müdde‘î-i mezbûr Halil Ağa’ya vech-i muharrer üzre karz-ı şer‘îden on beş bin cedîd akçe zimmetimde lâzımü’l-edâ ve vâcibü’l-kazâ deynim vardır deyû tav‘an ikrâr ile cevâb vermeğin ikrârı mûcebince meblağ-ı müdde‘î on beş bin akçenin müdde‘î-i merkūm Halil Ağa’ya edâya merkūm Ahmed Ağa üzerine ilzâm olunup mâ hüve’l-vâki‘ bi’t-taleb ketb olundu. Tahrîren fi’l-yevmi’r-râbi‘ ve’l-ışrîn min şehr-i Rebî‘ulâhir li sene tis‘a ve hamsîn ve elf.

Şuhûdü’l-hâl: Mehmed Çavuş b. Osman, el-Hâc Hüseyin b. el-Hâc Hasan, el-Hâc Bayezid b. Esad, Yahya Bey b. Zekeriya.

(RUMELİ80 - cilt: 15, sayfa: 195 - Hüküm no: 203 - Orijinal metin no: [48a-2])﻿

﻿

﻿

204. Hüküm

Aydın sancağı mutasarrıfı İshak Paşa’nın, Tire mütesellimi Mustafa Çelebi ve Güzelhisar mütesellimi İsmail Çelebi’ye olan borçlarına kefalet

Hâlâ ber vech-i arpalık Aydın sancağına mutasarrıf olan İshak Paşa’nın Tire mütesellimi olan Mehmed Ağa b. Şaban ve Güzelhisar mütesellimi olup Çavuşzâde demekle şehîr Mehmed Ağa b. Mehmed meclis-i şer‘-i hatîr-i lâzımü’t-tevkīrde işbu râfi‘ü’l-vesîka el-Hâc Mustafa Çelebi b. Abdullah ve İsmail Çelebi b. el-Hâc Hasan mahzarlarında her biri tav‘an ikrâr ve i‘tirâf edip mezbûr el-Hâc Mustafa Çelebi’nin paşa-yı müşârun-ileyhin zimmetinde on bin kıt‘a riyâlî kuruşu mezbûr İsmail Çelebi’nin dahi on bin kıt‘a riyâlî kuruş, cem‘an yirmi bin kıt‘a riyâlî kuruş hakları olup meblağ-ı mezbûrun beş bin kıt‘a riyâlî kuruşuna mezbûr Çavuşzâde Mehmed Ağa ve on beş bin kıt‘a riyâlî kuruşuna dahi mezkûr olan Mehmed Ağa tarafeynden emir ve kabûlü hâviye kefâlet-i sahîh-i şer‘iyye ile kefîl oldular dediklerinde gıbbe’t-tasdîki’l-vicâhi’ş-şer‘î mâ hüve’l-vâki‘ bi’t-taleb ketb olundu. Fi’l-yevmi’s-sânî min Cemâziyelâhir li sene tis‘a ve hamsîn ve elf.

Şuhûdü’l-hâl: Cafer Çavuş b. Sefer, İskender Bey b. Şaban, Mustafa Çelebi b. Mehmed.

(RUMELİ80 - cilt: 15, sayfa: 195 - Hüküm no: 204 - Orijinal metin no: [48a-3])﻿

﻿

﻿

205. Hüküm

Receb Beşe b. Sefer’in eşi Ceyhun bt. Abdullah’ta alacağı kalmadığı

Mahmiye-i İstanbul’da Mimar Sinan Mahallesinde sâkin Receb Beşe b. Sefer nâm kimesne meclis-i şer‘-i şerîfde zevcesi işbu bâ‘isetü’l-kitâb Ceyhun Hâtun bt. Abdullah mahzarında tav‘an ikrâr ve i‘tirâf edip zevcesi mezkûre Ceyhun Hâtun bundan akdem mahmiye-i mezbûrede Uzun Şucâ‘ mahallesinde vâki‘ menzilin ebniyesine harc ve sarf için kendi malından ikrâz zamla benden on iki bin fıddî cedîd râyic fi’l-vakt akçe iktirâz ve kabz eylemişdi. Hâlâ meblağ-ı mezbûr on iki bin cedîd akçe hakkımı zevcem mezkûre Ceyhun Hâtun’un yedinden tamâmen alıp kabz eyledim. min ba‘d zimmetinde bir akçe ve bir habbe hakkım kalmamışdır dedikde mezbûr Ceyhun Hâtun mukırr-ı mezbûr cârî ve sâdır olan ikrâr-ı meşrûhunda vicâhen tasdîk ve şifâhen tahkīk edicek, mâ hüve’l-vâki‘ bi’t-taleb ketb olundu. Fi’l-yevmi’l-hâdî ve’l-ışrîn min şehri Rebî‘ilevvel sene tis‘a ve hamsîn ve elf.

Şuhûdü’l-hâl: Abdüllatif Efendi b. Mehmed el-imâm, el-Hâc Osman b. Musa el-müezzin, Mustafa b. el-müezzin, Osman Bey b. Şaban, Yusuf Bey b. Abdullah, Mustafa Bey et-Tanbûrî, Tahsin b. Mehmed.

(RUMELİ80 - cilt: 15, sayfa: 196 - Hüküm no: 205 - Orijinal metin no: [48b-1])﻿

﻿

﻿

206. Hüküm

Abdolu Osman b. Himmet’in Mustafa Paşa aleyhindeki alacak davasında sulh olması

Vilâyet-i Anadolu’da Karahisâr-ı Şarkî sancağında Sisorta kazâsına tâbi‘ Elma nâm karyeden Abdolu Osman b. Himmet meclis-i şer‘-i hatîrde sâbıkā ber vech-i arpalık Karahisâr-ı Şarkî sancağına mutasarrıf olan emîrü’l-ümerâ’i’l-kirâm kebîrü’l-küberâi’l-fihâm zü’l-kadr-i ve’l-ihtirâm sâhibü’l-izz ve’l-ihtişâm Ketgaç? Mustafa Paşa -yesserallâhu mâ yürîd ve mâ yeşâ hazretleri tarafından ikrâr-ı âti’l-beyânı tasdîka vekîl olup bimâ-hüve nehcü’s-sübût şer‘an vekâleti sâbite olan fahrü’l-a‘yân Tokâdî Mustafa Ağa b. el-Hâc Murad Çavuş mahzarında bi’t-tav‘i’s-sâf ikrâr ve i‘tirâf edip müvekkili mûmâ-ileyh bundan akdem mârrü’z-zikr sancağa ber vech-i arpalık mutasarrıf olduğu hâlde benim için kız bozdun deyû beni ahz ve habs nâ-hak yedimden yüz elli riyâlî kuruşumu ve bir donluk kırmızı acem kadifemi ve yirmi riyâlî kuruş kıymetli bir acem kılıcımı ahz u kabz eylemişdir. Hâlâ müvekkili müşârunileyh zafer bulmakla meblağ-ı mezbûr yüz elli riyâlî kuruş ve zikr olunan kadife ve kılıcı taleb ve da‘vâ eylediğimde ol dahi bi’l-külliye inkâr edip benim dahi beyyinem olmamağla beynimizde münâza‘ât-ı kesîre vâkı‘a olmuşdu. El-hâletü hâzihî beynimize muslihûn tavassut edip da‘vâ-yı mezbûremden beni müvekkili mûmâ-ileyh Ketgaç? Paşa ile an inkâr altmış kıt‘a riyâlî kuruş üzerine sulh eylediklerinde ben dahi sulh-ı mezbûru kabûl ve bedel-i sulh olan meblağ-ı mezbûr altmış kıt‘a riyâlî kuruşa meclis-i sulhda müvekkili müşârunileyh yedinden tamâmen ahz u kabz edip da‘vâ-yı mezbûremden berî olup husûs-ı mezkûra müte‘allika âmme-i da‘vâdan müvekkili mûmâ-ileyh Ketgaç? Mustafa Paşa’nın zimmetini ibrâ-i âmm-ı kātı‘ü’n-nizâ‘la ibrâ ve iskāt eyledim. Min ba‘d husûs-ı mezkûra müte‘allika ve sâyir hukūk-ı ma‘lûme ve hukūk-ı mechûleye müte‘allika bi vechin mine’l-vücûh ve sebeben mine’l-esbâb müvekkili müşârunileyh Ketgaç? Mustafa Paşa üzerine da‘vâ ve hakkım kalmadı dedikde, mukırr-ı mezbûru ikrâr-ı meşrûhunda vekîl-i mezbûr vicâhen tasdîk ve şifâhen tahkīk edicek, mâ vaka‘a bi’t-taleb ketb olundu. Hurrire fi’l-yevmi’l-hâdî ve’l-ışrîn min şehri Rebî‘ulâhir sene 1059

Şuhûdü’l-hâl: Osman Çavuş b. Hızır Çavuş, Mehmed Çavuş b. Resûl, Haydarzâde Ali Bey Karahisâr-ı Şarkî.

(RUMELİ80 - cilt: 15, sayfa: 196 - Hüküm no: 206 - Orijinal metin no: [48b-2])﻿

﻿

﻿

207. Hüküm

Panayot v. Dimitri’nin lahana bahçesini Komino v. Rizo’ya sattığı

Vilâyet-i Rumeli’nde İnebahtı sancağında vâki‘ Kerpiniş kazâsına tâbi‘ Pavlopolo nâm karyeden Panayot v. Dimitri nâm zimmî meclis-i şer‘-i hatîr-i lâzımü’t-tevkīrde yine karye-i mezbûre sükkânından işbu sâhibü’l-vesîka Komino v. Rizo nâm zimmî mahzarında tav‘an ikrâr ve i‘tirâf edip işbu akdin sudûruna değin yedimde ve taht-ı tasarrufumda mülk ve hakkım olup karye-i mezbûrede vâki‘ bir tarafı Tarandafilo v. Yorgi tarlasına ve bir tarafı Yani v. Sebo? tarlasına ve iki tarafı müşteri-yi mezbûr Komino bostanına müntehî tahmînen bir dönüm lahana bostanımı cemî‘ içinde olan eşcârıyla ve kâffe-i hukūk ve merâfıkı ile mezbûr Komino’ya tarafeynden îcâb ve kabûlü hâvî bey‘-i bâtt-ı sahîh-i şer‘î ile iki bin fıddî râyic fi’l-vakt cedîd akçeye bey‘ edip ol dahi nefsiyçün iştirâ eylediğinden sonra semeni olan meblağ-ı mezbûr iki bin akçeyi mezbûr Komino yedinden tamâmen ahz u kabz eyleyip zikr olunan bostanı mahallinde kabz ve tasarrufa mezbûr Komino’yu tarafımdan taslît eyledim dedikde, mukırr-ı mezbûru ikrâr-ı meşrûhunda el-mukarru lehü’l-merkūm Komino vicâhen tasdîk ve şifâhen tahkīk edicek, mâ hüve’l-vâki‘ bi’t-taleb ketb olundu. Fi’l-yevmi’l-âşer min şehri Rebî‘ilâhir li sene tis‘a ve hamsîn ve elf.

Şuhûdü’l-hâl: Yahya Bey b. Zekeriya, İsa Bey b. Ahmed, Ahmed Çelebi b. Abdurrahman, Yorgi v. Danyal, Dido v. Aleksi ve gayruhüm.

(RUMELİ80 - cilt: 15, sayfa: 197 - Hüküm no: 207 - Orijinal metin no: [49a-1])﻿

﻿

﻿

208. Hüküm

Ahmed Ağa b. merhûm Mühürdâr Mehmed Ağa ve kardeşi İsmihân’ın, babalarından intikal eden Eflâk asıllı câriyelerini âzat ettikleri

Mahmiye-i Kostantıniyye mahallâtından Keçe Hanı mahallesinde sâkin olan Ahmed Ağa b. merhûm Mühürdâr Mehmed Ağa kıbelinden âtiyyü’z-zikr âzat ve tahrîr ikrârına vekâleti yine mahalle-i mezbûre sükkânından Mustafa b. Piyâle ve Hasan b. Hüseyin nâm kimesnelerin şehâdetleri ile sâbit olan Yunus Beşe b. Abdullah nâm kimesne ve İsmihân bt. merhûm-ı mezbûr Mühürdâr Mehmed Ağa nâm hâtun kıbelinden yine âtiyyü’z-zikr âzat ve tahrîr ikrârına vekâleti kendisini ma‘rifet-i şer‘iyye ile tanıyan şâhideyn-i mezkûreynin şehâdetleri ile sâbit olan Fâtıma Hâtun bt. Mehmed nâm hâtun meclis-i şer‘-i şerîf ve mahfil-i dîn-i münîfde -el-masûn ani’t-tağyîr ve’t-tahrîf-hâzırân olup müvekkileyn-i mezbûreynlerinin merhûm-ı mezbûr Mühürdâr Mehmed Ağa’dan kendilerine irs-i şer‘î ile intikāl eden, rıkkını mu‘terife, açık kaşlı, elâ gözlü, orta boylu, Eflakiyyetü’l-asl, müslimetü’l-millet hâmile-i hâze’l-kitâb Vildan bt. Abdullah nâm câriye-i memlûkelerini hasbeten lillâhi’l-aliyyi’l-azîm ve taleben li merdâti’r-rabbi’r-rahîm ve Nebiyy-i muhtârın “Kim bir müslümanı âzat ederse Allah onun bütün uzuvlarını cehennem ateşinden âzat eder.” kavline uyarak âzat ve tahrîr ettiğini bi’l-vekâle ikrâr ve i‘tirâf ettiler. Câriye-i mezbûre bu sûretle harâir-i asliyyât-ı mükellefâttan hürre bir kimesne oldu. Efendilerin âzatlı köleler üzerinde sâhib oldukları velâ hakkından gayrı, üzerinde kimesnenin bir hakkı kalmadı. Cerâ zâlike ve hurrire fi’l-yevmi’s-sânî ve’l-ışrîn min şehri Rebî‘ilâhir sene tis‘a ve hamsîn ve elf.

Şuhûdü’l-hâl: Fereş? Halîfe b. Ahmed el-müezzin, Mehmed b. Receb, Abdullah b. Yusuf, Yahya b. Zekeriya, el-Hâc Hüseyin b. Mehmed, Ahmed b. Abdülkerim, İsa Bey b. Ahmed, Ahmed b. muhzır Mehmed

(RUMELİ80 - cilt: 15, sayfa: 198 - Hüküm no: 208 - Orijinal metin no: [49a-2, Arapça])﻿

﻿

﻿

209. Hüküm

Osman b. Abdullah’ın Mihal v. Gülvek’te olan alacağını bir kısmını tahsil ettiği

Vilâyet-i Anadolu’da Çemişkezek nâm kasabadan Osman b. Abdullah nâm cebeci meclis-i şer‘-i hatîr-i lâzımü’t-tevkīrde işbu râfi‘ü’l-vesîka Mihal v. Gelvek? nâm Ermeni mahzarında bi’t-tav‘i’s-sâf ikrâr ve i‘tirâf edip mezbûr Mihal zimmetinde karz-ı şer‘îden beş kıt‘a riyâl kuruş hakkım olup hâlâ meblağ-ı mezbûru merkūm Mihal yedinden tamâmen ahz u kabz eyledim. Min ba‘d mezbûr Mihal üzerine babası olup hâlik olan merkūm Gülvek zimmetinde karz-ı şer‘îden olan beş kıt‘a riyâlî kuruşdan mâ‘adâ hukūk-ı ma‘lûme ve hukūk-ı mechûleye müte‘allika bi vechin mine’l-vücûh ve sebeben mine’l-esbâb da‘vâ ve nizâ‘ ve hakkım kalmadı dedikde, mukırr-ı mezbûru ikrâr-ı meşrûhunda el-mukarru lehü’l-mezbûr vicâhen tasdîk ve şifâhen tahkīk edicek, mâ hüve’l-vâki‘ bi’t-taleb ketb olundu. Hurrire fi’l-yevmi’s-sâmin aşer min Cumâdelûlâ li sene tis‘a ve hamsîn ve elf.

Şuhûdü’l-hâl: El-Hâc Mahmud b. Yusuf, Mehmed Bey b. Nureddin. Ahmed Bey b. Hasan.

(RUMELİ80 - cilt: 15, sayfa: 198 - Hüküm no: 209 - Orijinal metin no: [49a-3])﻿

﻿

﻿

210. Hüküm

Ali b. Hüseyin’in yaralayan İbrahim b. Durak’ın cezalandırılması

Vilâyet-i Rumeli’nde vâki‘ Bihlişte kazâsına tâbi‘ Dilaverde nâm karyeden işbu sâhibü’l-kitâb Ali b. Hüseyin nâm kimesne meclis-i şer‘-i hatîr-i lâzımü’t-tevkīrde Dârü’l-hilâfeti’l-aliyye mahmiye-i Kostantıniyye’de Küçük Karaman nâm mevzi‘de sâkin İbrahim b. Durak nâm hayyât muvâcehesinde üzerine takrîr-i da‘vâ edip işbu İbrahim târih-i kitâbdan bir gün mukaddem bir vakıf arsada mevzi‘-i mezbûrda Aydın Çavuş Bozahânesi’nin ocağı kurbunda sol sağranımdan? amden bıçak ile vurup beni mecrûh eyledi. Suâl olunup mûceb-i şer‘-i şerîf olunması matlûbumdur dedikde, gıbbe’s-suâl mezbûr İbrahim cevâbında fi’l-hakīka müdde‘î-i mezbûr Ali beni ta‘cîz etmekle ben dahi vech-i muharrer üzre bıçak ile amden vurdum deyû tav‘an ikrâr ve i‘tirâf etmeğin mezbûr İbrahim üzerine ta‘zîr ve ile’l-ber’ mecrûh-ı mezkûrun ücret-i cerrâh ve kıymet-i edviyesiyle ilzâm olunup, mâ hüve’l-vâki‘ bi’t-taleb ketb olundu. Tahrîren fi’l-yevmi’l-hâdî ve’l-ışrîn min şehri Rebî‘ulâhir li sene tis‘a ve hamsîn ve elf.

Şuhûdü’l-hâl: Mehmed b. Osman el-mübâşir, Murad Beşe b. Ahmed, Mehmed b. Davud, Aydın b. Sinan.

(RUMELİ80 - cilt: 15, sayfa: 199 - Hüküm no: 210 - Orijinal metin no: [49b-1])﻿

﻿

﻿

211. Hüküm

Mustafa Ağa b. Abdurrahman’ın, Hasan Ağa b. Mustafa’nın câriyesi Ayşe bt. Abdullah’ı satın aldığı

Medîne-i Sofya’da Kiremitli mahallesinde Şeyhzâde demekle şehîr Mustafa Ağa b. Abdurrahman Ağa meclis-i şer‘-i hatîrde sâbıkā sofya mütesellimi olan Hasan Ağa b. Mustafa mahzarında tav‘an ikrâr ve i‘tirâf edip mezbûr Hasan Ağa yedinde ve taht-ı tasarrufunda muntazam mülk ve hakkı olup çatık karakaşlı kara gözlü, esmerü’l-levn orta boylu Gürciyyetü’l-asl müslimetü’l-mille Ayşe bt. Abdullah nâm nakışcı câriyesini târih-i kitâbdan yüz doksan gün tamâmına değin müeccel üç yüz riyâlî kuruşa bana bâtten bey‘ ve teslîm edip ben dahi minvâl-i meşrûh üzre nefsiyçün iştirâ ve tesellüm ve kabûl edip semen-i mezkûr üç yüz riyâlî kuruşu vech-i tahrîr üzre ecel-i mezkûr hulûlü ile zimmetinde vâcibü’l-edâ ve lâzımü’l-kazâ deynimdir dedikde mukırr-ı mezbûr Mustafa Ağa’yı minvâl-i meşrûh üzre cârî ve sâdır olan ikrârını el-mukarru lehü’l-mezbûr Hasan Ağa vicâhen tasdîk ve şifâhen tahkīk edicek, mâ hüve’l-vâki‘ bi’t-taleb ketb olundu. Fi’l-yevmi’l-hâdî aşer min şehri Rebî‘ulâhir li sene tis‘a ve hamsîn ve elf.

Şuhûdü’l-hâl: Osman Çavuş a‘mâ sâkin-i Piremedi, Ali Yazıcı? b. ( ), Ahmed Efendi b. …?, el-kadı el-muknî?, Ali Efendi Tezkireci, Nuh Efendi b. Mehmed el-mukayyid, Hasan Efendi sâkin-i Sofya, Hacı Yusuf b. Abdullah el-hallâk, Nasuh Ağazâde Hasan Ağa.

(RUMELİ80 - cilt: 15, sayfa: 199 - Hüküm no: 211 - Orijinal metin no: [49b-2])﻿

﻿

﻿

212. Hüküm

Marko v. Beço’nun Derviş b. Pervane’de olan alacağını sulhen tahsil ettiği

<

(RUMELİ80 - cilt: 15, sayfa: 200 - Hüküm no: 212 - Orijinal metin no: [49b-3])﻿

﻿

﻿

213. Hüküm

Yasef v. Kirkor’un, alacağına kefil olan Kirkor v. Ağcan’ın terekesinden borcun ödenmesi için dul eşi Şehzik bt. Aslan’a tenbihte bulunulduğu

Mahmiye-i İstanbul’da Sulumanastır kurbunda Hâcce Hâtun mahallesinde sâkin Yasef v. Kirkor nâm Ermeni zimmî meclis-i şer‘-i şerîf-i lâzımü’t-teşrîfde Sulumanastır mahallesinde sâkin iken hâlik olan Kirkor v. Ağcan nâm Ermeni zimmînin zevcesi ve verâsesi olup terekesine vâzı‘atü’l-yed olan Şehzik? bt. Aslan nâm Ermeniye mahzarında üzerine takrîr-i da‘vâ edip mahmiye-i mezbûrede Ermeni keferesinin patriki olan Kiragos v. Avanos nâm râhib zimmetinde dergâh-ı âlî yeniçerileri çavuşlarından işbu hâzır bi’l-meclis Receb Çavuş b. Mustafa karz-ı şer‘îden beş bin riyâlî kuruş ve yedinden müşterâ ve makbûz ma‘lûmü’l-levn ve’l-envâ‘ çuka bahâsından iki yüz riyâlî kuruş cem‘an beş bin iki yüz riyâlî kuruş hakkı olup bundan akdem hâlik olan merkūm Kirkor ile Davudpaşa kurbunda Yeni Mahalle’de Taşçı Sakar v. Toryo ve Hacı Sinan nâm Ermenilerden her biri hâl-i hayâtında ve zamân-ı nefâz-ı tasarrufâtında bin elli bir senesi Recebinin dokuzuncu günü meblağ-ı mezbûrun cümlesine tarafeynden emir ve kabûlü hâviye kefâletiyle kefîl olup ba‘dehû ben dahi küfelâ-yı mezbûrdan Kirkor ve Taşçı Sakar ve Hacı Sinan her birinin bi hükmi’l-kefâle zimmetlerinde olan meblağ-ı mezbûr beş bin iki yüz riyâlî kuruş tarafeynden emir ve kabûlü hâviye kefâletle kefîl olup ba‘de zamânin meblağ-ı mezbûru kable’l-îfâ asîl-i mezbûr Kiragos ve küfelâ-yı merkūmdan Kirkor [ve] Taşçı Seber ve Hacı Sinan bir biri ardınca hâlik oldukdan sonra mezbûr Receb Çavuş sene seb‘a ve hamsîn ve elf Saferü’l-hayrının sekizinci günü meblağ-ı mezbûru bi hükmi’l-kefâle beyyine-i âdile ile huzûr-ı hâkimde şer‘an muvâcehemde isbât edip mezbûr Receb Çavuş meblağ-ı mezbûru asîl-i merkūm ve küfelâ-yı mezbûrûndan hâl-i sıhhatlerinde küllen veya ba‘zan asâleten veya vekâleten ahz ve istîfâ eylemediğine veya turuk-ı şer‘iyyeden bir tarîk ile zimmetlerini ibrâ eylemediğine gıbbe’l-istihlâf yemîn billâhi’l-aliyyi’l-azîm etmeğin edâsına ba‘de’l-hükm meblağ-ı mezbûr beş bin iki yüz riyâlî kuruşu mezbûr Receb Çavuş’a tamâmen îfâ ve teslîm eyledim, ol dahi istîfâ ve kabz eylemişdir. Hâlâ mürâca‘at edip meblağ-ı mezbûru hâlik-i merkūm Kirkor’un muhallefâtından taleb eder, suâl olunsun dedikde gıbbe’s-suâl ve akībe’l-inkâr müdde‘î-i mezbûrun müdde‘âsını mübeyyin beyyine taleb olundukda udûl-i ahrâr-ı ricâl-i müslimînden Mustafa Efendi b. ( ) el-mu‘allim ve Mehmed b. Osman nâm kimesneler li ecli’ş-şehâde meclis-i şer‘a hâzırân olup gıbbe’l-istişhâd her biri şehâdet edip fi’l-hakīka işbu hâzır bi’l-meclis Receb Çavuş b. Mustafa’nın mahmiye-i İstanbul’da Ermeni keferesinin patriki olan Kiragos v. Avanos nâm râhib zimmetinde karz-ı şer‘îden beş bin riyâlî kuruş ve ma‘lûmü’l-levn ve’z-zirâ‘ çuka bahâsından iki yüz riyâlî kuruş cem‘an beş bin iki yüz riyâlî kuruş hakkı olup bundan akdem hâlik olan Kirkor v. Ağcan ve Taşçı Sakar v. Turan ve Hacı Sinan nâm her biri hâl-i hayâtlarında ve zamân ve nefâz-ı tasarrufâtlarında bin elli bir senesi Recebinin dokuzuncu günü meblağ-ı mezbûr beş bin iki yüz riyâlî kuruşun cümlesine tarafeynden emir ve kabûlü hâviye kefâletle kefîl oldukdan sonra işbu Yasef dahi küfelâ-yı mezbûra Kirkor ve Taşçı Sakar ve Hacı Sinan’dan her birinin bi hükmi’l-kefâle zimmetleri olan meblağ-ı mezbûr Beş bin iki yüz riyâlî kuruşa tarafeynden emir ve kabûlü hâviye kefâletle kefîl olup ba‘de zamânin meblağ-ı mezbûru kable’l-îfâ asîl-i mezbûr ve küfelâ-yı mezbûrûn birbiri ardınca hâlike oldukdan sonra bi hükmi’l-kefâle mezbûr Receb Çavuş meblağ-ı mezbûru beyyine-i âdile ile merkūm Yasef’in muvâcehesinde isbât edip meblağ-ı mezbûru asîl-i merkūme Kiragos ve küfelâ-yı merkūmûn Kirkor ve Taşçı Sakar ve Hacı Sinan’dan hâl-i sıhhatlerinde küllen veya ba‘zan asâleten veya vekâleten ahz ve istîfâ etmeyip ve turuk-ı şer‘îden bir tarîk ile zimmetlerini ibrâ eyle[me]diğine gıbbe’l-istihlâf yemîn billâhi’l-aliyyi’l-azîm etmeğin meblağ-ı mezbûr beş bin iki yüz riyâlî kuruşun merkūme Yasef’in yedinden bizim huzûrumuzda bi’t-tamâm alıp kabz eyledi. Hâlâ işbu müdde‘î Yasef’e meblağ-ı mezbûr beş bin iki yüz riyâlî kuruşun hâlik-i merkūm Kirkor terekesinden edâsı vâcibdir. Biz bu husûsa bu vechle şâhidleriz şehâdet dahi ederiz deyû her biri münkire-i mezbûre Şehzik? muvâcehesinde edâ-yı şehâdet-i şer‘iyye eylediklerinde [50b] gıbbe ri‘âyeti şerâyiti’l-kabûl şehâdetleri makbûle olmağın şehâdet-i mezbûre mûcebince müdde‘î-i mezbûra meblağ-ı müdde‘ânın tereke-i hâlik-i merkūm Kirkor’dan edâsına merkūm Şehzik mahzarında hâlik-i mezbûr üzerine hükm olunup mâ hüve’l-vâki‘ bi’t-taleb ketb olundu. Fi’l-yevmi’s-sânî ve’l-ışrîn min şehri Rebî‘ulâhir li sene tis‘a ve hamsîn ve elf.

Şuhûdü’l-hâl: Ahmed Çavuş b. İvaz, Süleyman Ağa b. Pîrî, Mahmud Ağa b. Şahab, İbrahim Bey b. Hasan, İbrahim Efendi b. Şaban.

(RUMELİ80 - cilt: 15, sayfa: 200 - Hüküm no: 213 - Orijinal metin no: [50a-1])﻿

﻿

﻿

214. Hüküm

Meknun bt. Abdullah’ın eşi Mehmed Ağa b. Abdullah’tan boşandığı

Mahmiye-i İstanbul’da Sofular mahallesinde sâkine Meknun bt. Abdullah meclis-i şer‘-i hatîr-i lâzımü’t-tevkīrde mu‘takı ve zevci Mehmed Ağa b. Abdullah tarafından husûs-ı âti’l-beyâna vekîl olup vekâleti Mehmed Çelebi b. Nurullah ve Şaban Beşe b. Ali şehâdetleri ile şer‘an sâbite olan el-Hâc Süleyman b. Zeynelabidin mahzarında tav‘an ikrâr ve i‘tirâf edip müvekkili merkūm Mehmed Ağa benim zevc-i dâhil-i bihâm hâlâ beni talâk-ı bâyin ile tatlîk eyledikde zimmetinde mütekarrir olan nikâhım ma‘kūd elli bin fıddî râyic fi’l-vakt akçeyi ve nafaka-i iddet-i mu‘ayyene-i ma‘lûmem ve me’ûnet-i süknâm mukābelesinde dahi ber vech-i peşîn dokuz yüz mezbûru’n-nakit akçeyi vekîl-i mezbûr el-Hâc Süleyman yedinden tamâmen ahz u kabz edip zevciyyete müte‘allika âmme-i da‘vâdan müvekkile-i merkūm Mehmed Ağa’nın zimmetini ibrâ-i âmm-ı kātı‘ü’n-nizâ‘la ibâr ve iskāt eyledim dedikde, mukırra-i mezbûre ikrâr-ı meşrûhunda vekîl-i mezbûr vicâhen tasdîk ve şifâhen tahkīk edicek, bimâ hüve’l-vâki‘ bi’t-taleb ketb olundu. Hurrire fi’l-yevmi’s-sânî ve’l-ışrîn min şehri Rebî‘ulâhir li sene tis‘a ve hamsîn ve elf.

Şuhûdü’l-hâl: Sunullah Efendi b. Bekir, Süleyman Bey b. Abdullah, Osman Çelebi b. Mehmed, Mustafa Çelebi b. Hacı Mehmed, Ahmed Beşe b. Mehmed, Yusuf Çelebi [b.] Canbaz.

(RUMELİ80 - cilt: 15, sayfa: 202 - Hüküm no: 214 - Orijinal metin no: [50b-1])﻿

﻿

﻿

215. Hüküm

Osman Efendi b. Mustafa’nın, arsasını Havva bt. Hacı Mustafa’ya sattığı

Mahmiye-i İstanbul’da Ali Paşa-yı Atîk mahallesinde sâkin Osman Efendi b. Mustafa meclis-i şer‘-i şerîfde işbu râfi‘ül-kitâb Havva bt. el-Hâc Mustafa tarafından vech-i âtî üzre şirâya vekîl olup mezbûreyi ma‘rifet-i şer‘iyye ile ârifîn olan Derviş b. Mustafa b. ( ) ve Mustafa b. Mehmed nâm kimesneler şehâdetleriyle vekâleti sâbite olan zevci Yusuf b. Abdullah nâm kimesne mahzarında tav‘an ikrâr ve i‘tirâf edip işbu akdin sudûruna değin silk-i mülkümde münselik ve yedimde hakkım olup mahmiye-i mezbûrede Demirhan mahallesinde vâki‘ bir tarafı vakfım olan odalarına ve bir tarafı Osman b. ( ) mülküne ve iki tarafı tarîk-i âmma müntehî cemî‘ arsayı âmme-i hukūkla ve buçuk zirâ‘ damlalığı ile mezbûr Yusuf’a on sekiz bin cedîd râyic fi’l-vakt akçeye tarafeynden îcâb ve kabûlü hâvî ve şürût-ı müfsideden ârî bey‘ ve teslîm edip ol dahi müvekkilesi mezbûre Havva Hâtun için vekâleten iştirâ ve tesellüm eyledikden sonra semen-i merkūm on sekiz bin cedîd râyic fi’l-vakt akçeyi vekîl-i mezbûr Yusuf yedinden tamâmen alıp kabz eyledim. Ba‘de’l-yevm arsa-i merkūme cümle hukūkuyla müvekkile-i mezbûrenin mülk-i müşterâsıdır, keyfe mâ yeşâ ve yahtâr mutasarrıf olsun dedikde mâ hüve’l-vâki‘ bi’t-taleb ketb olundu. Fi’l-yevmi’r-râbi‘ ve’l-ışrîn min Rebî‘ilâhir li sene [tis‘a] ve hamsîn ve elf.

Şuhûdü’l-hâl: Ali b. Mahmud, Mehmed Bey [b.] Mehmed el-cündî, Osman b. ( ), Hasan b. Receb, Mehmed b. Ramazan?

(RUMELİ80 - cilt: 15, sayfa: 203 - Hüküm no: 215 - Orijinal metin no: [50b-2])﻿

﻿

﻿

216. Hüküm

Süleyman Bey b. Mehmed’in Mustafa Ağa b. Pîrî’de alacağı kalmadığı

Vilâyet-i Rumeli’nde vâki‘ Bihlişte kazâsına tâbi‘ Virek? nâm karyeden Süleyman Bey b. Mehmed meclis-i şer‘de umdetü’l-emâcid ve’l-a‘yân Mustafa Ağa b. Pîrî el-müteferrika mahzarında tav‘an ikrâr ve i‘tirâf edip mezbûr Mustafa Ağa zimmetinde altı yüz kırk riyâlî kuruş hakkım olup meblağ-ı mezkûr altı yüz kırk riyâlî kuruşdan altı yüz riyâlî kuruşunu mezbûr Mustafa Ağa yedinden ahz u kabz edip mâ‘adâ da‘vâsından mezbûr Mustafa Ağa’nın zimmetini ibrâ-i âmla ibrâ ve iskāt eyledim. Min ba‘d mezbûr Mustafa Ağa üzerinde bi vechin mine’l-vücûh da‘vâ ve hakkım kalmadı dedikde mukırr-ı mezbûr Süleyman Beyi ikrâr-ı meşrûhunda el-mukarru lehü’l-mezbûr Mustafa Ağa vicâhen tasdîk ve şifâhen tahkīk edicek, mâ hüve’l-vâki‘ bi’t-taleb ketb olundu. Tahrîren fi’l-yevmi’s-sâdis ve’l-ışrîn min Rebî‘ulâhir sene 1059.

Şuhûdü’l-hâl: Hacı Ali b. Mehmed, Resûl Halîfe b. Mustafa Müezzin, el-Hâc osman b. Mustafa, Mehmed b. Ali.

(RUMELİ80 - cilt: 15, sayfa: 203 - Hüküm no: 216 - Orijinal metin no: [50b-3])﻿

﻿

﻿

217. Hüküm

Kosta v. Mosi’nin içki içmemeye yemin ettiği

Mahmiye-i İstanbul’da Langa kurbunda sâkin Kosta v. Mosi nâm zimmî meclis-i şer‘-i hatîr-i lâzımü’t-tevkīrde tav‘an ikrâr ve takrîr-i kelâm edip ba‘de’l-yevm hamr ve arak ve ekşi boza ve sâyir müskir olan eşribe içersem zevce-i menkûham Mariha bt. Kostantin benden talâk-ı bâyin ile mutallaka olsun deyicek mezbûre Mariha tarafından vekîl-i şer‘îsi olan işbu sâhibü’l-vesîka Dimitri v. Kostantin nâm zimmî talebiyle bu vesîka ketb olundu. Tahrîren fi’l-yevmi’l-hâmis ve’l-ışrîn min şehr-i Rebî‘ulâhir li sene 1059

Şuhûdü’l-hâl: Yahya Bey b. Zekeriya, Ahmed b. Abdurrahman, İsa Çelebi b. Ahmed, Yani v. Komino, İstavri v. Yani, Yorgi v. ( ), Polihorani v. Kostanti.

(RUMELİ80 - cilt: 15, sayfa: 204 - Hüküm no: 217 - Orijinal metin no: [51a-1])﻿

﻿

﻿

218. Hüküm

Osman Bey b. Ömer’in çiftliğini Mustafa Paşa’ya sattığı

Vilâyet-i Rumeli’nde Niğbolu nâm kasaba-i Sevri dâhilinde sâkin Osman Bey b. Ömer nâm kimesne meclis-i şer‘-i şerîfde düstûr-ı mükerrem müşîr-i mufahham Mustafa Paşa tarafından ikrâr-ı âti’l-beyânı tasdîka sâbitü’l-vekâle vekîli olup Kapıcılar Bölükbaşısı olan el-Hâc Halil Ağa b. Mahmud nâm kimesne mahzarında tav‘an ikrâr ve i‘tirâf edip işbu akdin sudûruna silk-i mülkümde münselik ve yedimde hakkım olan kasaba-i mezbûre kazâsına tâbi‘ İslatine nâm karyede vâki‘ bir tarafı Veli Çelebi b. Çelebi mülküne ve bir tarafı cebele ve iki tarafı tarîk-i âmma müntehî büyût-ı müte‘addideyi ve on kıt‘a bağı ve bir bahçeyi müştemil cemî‘ çiftlik ta‘bîr olunur menzilimi âmme-i hukūkuyla Paşa-yı mûmâ-ileyhe otuz bin fıddî cedîd râyic fi’l-vakt akçeye târih-i kitâbdan yüz seksen gün tamâmına değin müeccele bi’l-vefâyla bey‘ edip ol dahi minvâl-i meşrûh üzre iştirâ eyledikden sonra semen-i merkūm otuz bin cedîd akçeyi paşa-yı mûmâ-ileyhin yedinden tamâmen alıp [kabz] edip paşa-yı mûmâ-ileyh mârrü’z-zikr çiftliği cümle hukūkuyla mahallinde kabza taslît eyledim dedikde, gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’l-hâmis ve’l-ışrîn min şehri Rebî‘ulâhir li sene tis‘a ve hamsîn ve elf.

Şuhûdü’l-hâl: Mehmed Kethüdâ, Osman Bey b. Mehmed, Ahmed b. Hamza, İbrahim Efendi b. Şaban, Mustafa b. Mehmed.

(RUMELİ80 - cilt: 15, sayfa: 204 - Hüküm no: 218 - Orijinal metin no: [51a-2])﻿

﻿

﻿

219. Hüküm

Kasım Beşe b. Mahmud’un, menzilini Hasan Beşe b. Süleyman ve oğlu Süleyman’a sattığı

Dârü’l-hilâfeti’s-seniyye mahmiye-i Kostantıniyye mahallâtından Hoca Gıyaseddin mahallesinde sâkin Kasım Beşe b. Mahmud meclis-i şer‘-i hatîr-i lâzımü’t-tevkīrde Dergâh-ı âlî -dâme mahfûfen bi’l-me‘âlî- yeniçerilerinden olup kendi tarafından asıl ve sulbî oğlu Süleyman Çelebi tarafından şer‘-i âti’l-beyâna vekîli bimâ-hüve nehcü’s-sübût şer‘an sâbite olan işbu râfi‘ül-kitâb Hasan Beşe b. Süleyman mahzarında tav‘an ikrâr ve i‘tirâf edip işbu akdin sudûruna değin silk-i tasarrufumda ve yedimde münselik mülk ve hakkım olup mahalle-i mezbûrede vâki‘ bir tarafı Halil Çavuş b. ( ) vakfına ve bir tarafı Hüseyin Beşe b. ( ) mülküne ve iki tarafı tarîk-i âmma müntehî bir bâb tahtânî ve dört bâb fevkānî odaları ve bir su kuyusunu ve fırını ve bahçeyi ve kenîfi müştemil olan cemî‘ mülk menzilimi cemî‘ tevâbi‘ ve levâhıkı ve kâffe-i hukūk-ı şer‘î ile bey‘ ve teslîm edip ol dahi asâleten ve vekâleten ale’l-iştirâki’s-seviyy iştirâ ve tesellüm ve kabûl eyledikden sonra semen-i mezbûr iki bin iştirâ kuruşu merkūm Hasan Beşe yedinden tamâmen ahz u kabz eyledim. Ba‘de’l-yevm menzili merkūm Hasan Beşe’nin ve oğlu mezbûr Süleyman Çelebi’nin ale’l-iştirâk mülk-i müşterâlarıdır. Keyfe mâ yeşâ ve yahtâr mutasarrıf olsunlar dedikde mukırr-ı mezbûrun vech-i meşrûh üzre cârî ve sâdır olan ikrârını el-mukarru lehü’l-mezbûr vicâhen tasdîk ve şifâhen tahkīk edicek, mâ hüve’l-vâki‘ bi’t-taleb ketb olundu. <

(RUMELİ80 - cilt: 15, sayfa: 205 - Hüküm no: 219 - Orijinal metin no: [51a-3])﻿

﻿

﻿

220. Hüküm

Hacı Süleyman b. Karagöz’ün Kastamonu sancağı eski mutasarrıfı Dilaver Paşa b. Abdullah aleyhindeki alacak davasında sulh olduğu

Fi’l-asl Trabzon sancağında Of kazâsına tâbi‘ Depe Kovalar? nâm karye sükkânından el-Hâc Süleyman b. Karagöz meclis-i şer‘-i hatîr-i lâzımü’t-tevkīrde ber vech-i arpalık Kastamonu sancağından ma‘zûl olan emîrü’l-ümerâ’i’l-kirâm kebîrü’l-küberâi’l-fihâm zü’l-kadri ve’l-ihtirâm Dilaver Paşa b. Abdullah tarafından ikrâr-ı âti’l-beyânı tasdîka vekîl olup bimâ-hüve nehcü’s-sübût şer‘an sâbite olan işbu râfi‘ül-kitâb Mehmed Ağa b. Fazlullah mahzarında tav‘an ikrâr ve i‘tirâf edip bundan akdem paşa-yı müşârunileyh Trabzon eyâletine mutasarrıf olduğu hâlde bana cem‘iyyet sâhibi olup ehl-i fesâdsız, ahz ve habs edip benden nâ hak sekiz yüz kıt‘a riyâlî kuruşumu almış idi. Hâlâ taleb eylediğimde ve vermede ta‘annüd edip inkâr etmekle beynimizde münâza‘ât-ı kesîre, muhâsamât-ı şedîde vâki‘ olmuşidi. El-hâletü hâzihî beynimiz muslihûn tavassut edip beni paşa-yı müşârunileyh ile an inkâr yüz riyâlî kuruş üzerine meclis-i akidde müşârunileyh bir donluk mâ’î iskarlat çuka ve bir donluk kırmızı frengî atlas ve bir mutallâ? dülbend üzerine inşâ-i akd-i sulh eylediklerinde ben dahi sulh-ı mezbûru kabûl ve bedel-i sulh olan meblağ-ı mezbûr yüz riyâlî kuruşu ve zikr olunan bir donluk mâ’î iskarlat çuka ve bir donluk kırmızı Frenk atlas ve mutallâ dülbendi meclis-i sulhda paşa-yı müşârunileyh yedinden bi’t-tamâm ve’l-kemâl ahz u kabz edip meblağ-ı mezbûr sekiz yüz kıt‘a riyâlî kuruş da‘vâsından berâtı olup paşa-yı müşârun-ileyhin zimmetini ibrâ-i âmm-ı kātı‘ü’n-nizâ‘la ibrâ ve iskāt eyledim. bi vechin mine’l-[vücûh] ve sebebin mine’l-esbâb da‘vâ ve hakkım kalmadı dedikde, mukırr-ı mezbûrun vech-i minvâl üzre cârî olan ikrârını vekîl-i merkūm vicâhen tasdîk ve şifâhen tahkīk edicek, mâ hüve’l-vâki‘ bi’t-taleb ketb olundu. Fi’l-yevmi’l-hâdî ve’l-ışrîn min şehri Rebî‘ulâhir li sene tis‘a ve hamsîn ve elf.

Şuhûdü’l-hâl: Halil Ağa b. Ali, Ömer Beşe b. Mustafa, Osman Beşe b. Yusuf, Numan Beşe b. Sinan, Osman b. Mehmed.

(RUMELİ80 - cilt: 15, sayfa: 205 - Hüküm no: 220 - Orijinal metin no: [51b-1])﻿

﻿

﻿

221. Hüküm

Vişko? bt. Zülfikar’ın boşandığı eşi Süleyman b. Mehmed’de alacağı kalmadığı

Vilâyet-i Rumeli’nde Piremedi kazâsına tâbi‘ Kadoviç? nâm karyeden Veşko bt. Zülfikār nâm hâtun tarafından husûs-ı âti’l-beyâna vekîl olup vekâleti mezbûreyi ma‘rifet-i şer‘iyye ile ârifîn olan Hasan b. Ahmed ve Mehmed Beşe b. Ahmed şehâdetleriyle şer‘an sâbite olan Sinan Beşe b. Mehmed meclis-i şer‘-i hatîr-i lâzımü’t-tevkīrde müvekkile-i mezbûrenin zevc-i mutallıkı işbu Süleyman b. Mehmed mahzarında bi’l-vekâle ikrâr ve i‘tirâf edip merkūm Süleyman müvekkilem mezbûrenin zevci olup hâlâ talâk-ı bâyin ile tatlîk eyledikde zimmetinde mütekarrir olup nikâhı ma‘kūd hakkı olan bin altı yüz fıddî râyic fi’l-vakt akçe mehr-i müeccelini bi hükmi’l-vekâle merkūm Süleyman’dan taleb eylediğimde meblağ-ı mezbûreyi bin yüz akçesini vekâletim hasebiyle merkūme Süleyman yedinden ahz u kabz edip meblağ-ı bâkī beşyüz akçeden berî olup merkūm Süleyman’ın zimmetini bi hükmi’l-vekâle ibrâ-i âmm-ı kātı‘ü’n-nizâ‘la ibrâ ve iskāt eyledim dedikde, vekîl-i mezbûrun minvâl-i muharrer üzre cârî ve sâdır olan ikrârını el-mukarru lehü’l-merkūm vicâhen tasdîk ve şifâhen tahkīk edicek, mâ hüve’l-vâki‘ bi’t-taleb ketb olundu. Tahrîren fi’l-yevmi’l-hâmisi’l-ışrîn min şehri Rebî‘ulâhir li sene tis‘a ve hamsîn ve elf.

Şuhûdü’l-hâl: Sinan Beşe b. Ali, Hasan Beşe b. Ali, Hüseyin b. Kurd, Ali b. Mehmed, Mehmed b. Mehmed.

(RUMELİ80 - cilt: 15, sayfa: 206 - Hüküm no: 221 - Orijinal metin no: [51b-2])﻿

﻿

﻿

222. Hüküm

Osman Beşe b. Mehmed ve Vahid Çavuş b. Abdullah’ın, Mustafa Çavuş’un kefillerinden alacaklarını tahsil ettikleri

Mahrûse-i Galata kazâsına tâbi‘ kasaba-i Tophâne’de Defterdâr mahallesinde sâkin Osman Beşe b. Mehmed meclis-i şer‘-i hatîr-i lâzımü’t-tevkīrde kendi tarafından asîl ve Vahid Çavuş b. Abdullah ( ) b. ( ) taraflarından ikrâr-ı âti’l-beyânı tasdîka vekîl olup vekâletleri bimâ-hüve nehcü’s-sübût şer‘an sâ[bite] olan işbu râfi‘ül-kitâb Hüseyin Bey b. Mahmud ve Mehmed Çelebi b. Ali mahzarında bi’t-tav‘i’s-sâf ikrâr ve i‘tirâf edip sâbıkā Bursa emîni olan Mustafa Çavuş b. Abdullah zimmetinde cihet-i deyn-i şer‘îden on altı bin fıddî râyic fi’l-vakt akçe <

(RUMELİ80 - cilt: 15, sayfa: 207 - Hüküm no: 222 - Orijinal metin no: [51b-3])﻿

﻿

﻿

223. Hüküm

Mehmed Çelebi b. Hızır’ın, hak talebinde bulunduğu menzilin tamamının Ayşe Hâtun bt. Hızır’ın olduğu

Mahmiye-i İstanbul’da Balaban Ağa mahallesinde sâkin olup sâbıkā sekbanbaşılıkdan mütekā‘id Tekfurdağlı Muslihiddin Ağa demekle şehîr olup bundan akdem vefât eden Mustafa Ağa b. Hüseyin’in verâseti zevce-i metrûkesi Ayşe Hâtun bt. Hızır’a ve sulbiye-i kebîre kızları Fâtıma Hâtun’a ve İsmihân Hâtun’a ve Hatice Hâtun’a ve Safiye Hâtun’a ve li ebeveyn er karındaşı oğulları Mehmed Çelebi b. Hızır’a ve Ali Çelebi b. Rıdvan’a münhasıra olduğu şer‘an mütehakkık oldukdan sonra mezkûr Mehmed Çelebi meclis-i şer‘-i şerîf-i vâcibü’t-teşrîfde zikri âtî menzile vaz‘-ı yed eylediği bimâ-hüve nehcü’s-sübût şer‘an sâbite olan mezkûre Ayşe Hâtun bt. Hızır tarafından vech-i âtî üzre husûmet ve redd-i cevâba vekîl olup vekâleti bimâ-hüve nehcü’s-sübût şer‘an sâbite olan Sinan Çelebi b. Hızır mahzarında üzerine bi’l-verâse takrîr-i da‘vâ edip mahmiye-i İstanbul Balaban Ağa mahallesinde vâki‘ bir tarafı Fâtıma Hâtun bt. Süleyman mülküne ve bir tarafı Hasan Bey b. ( ) mülküne ve iki [tarafı] tarîki âmma müntehî dâhiliye ve hâriciye büyûtu müştemil cemî‘ menzil mûrisimiz müteveffâ Mustafa Ağa b. Hüseyin’in ile’l-vefât tasarrufunda olup ba‘de vefâtihî terekesinden olmağla menzili mezkûr kırk sekiz sehim i‘tibâr olunup sihâm-ı mezkûreden bi hasebi’l-ma‘sûbe beş sehm-i şâyi‘i bana isâbet-i şer‘î ile intikāl ve isâbet etmiş mülk ve hakkım olup işbu vekîlü’l-husûsiyye Sinan Çelebi’nin müvekkilesi olan Ayşe Hâtun cemî‘ menzili mezkûra vaz‘-ı yed etmekle ben[im] dahi menzili mezkûrda beş sehim hisse-i şer‘iyye hakkım nâ-hak vaz‘-ı yed etmişdir. Suâl olunup sehm-i mezkûr hakkımdan müvekkile-i mezkûrenin yed-i tâlibesi izâle olunup bana teslîm olunmasın taleb ederim dedikde, gıbbe’s-suâl mezbûr cevâbında fi’l-hakīka hudûd-ı mezkûre ile mahdûd olan cemî‘ menzil müteveffâ-yı merhûm Mustafa Ağa’nın yedinde mülkü ve hakkı olup merkūm Mustafa hâl-i sıhhat ve nefâz-ı tasarrufâtında bin kırk altı senesi Zilhiccesi’nin yirmi altıncı gününde cemî‘ menzili mezkûru kâffe-i hukūkuyla ba‘de’t-tahliyeti’ş-şer‘iyye müvekkilem mezkûre Ayşe Hâtun’a hibe-i sahîha [ve] muhavvez-i? şer‘iyye ile hibe ve temlîk ve teslîm eyledi. Müvekkile-i mezbûre dahi meclis-i hibede intihâb ve temellük ve tesellüm edip bu vechile cemî‘ menzili mezkûr mülk-i mevhûbu ve hakk-ı sırfıdır deyû def‘ edicek, gıbbe’l-istintâk mezkûr Mehmed Çelebi def‘-i mezkûr inkâr edicek vekîl-i mezkûre Sinan Çelebi’den def‘-i meşrûhunu mübeyyin beyyine taleb olundukda udûl-i müslimînden ve mahalle-i mezkûre ahâlîsinden Mustafa Efendi b. Himmet el-imâm ve Mehmed Çelebi b. İbrahim ve Süleyman Halîfe b. Yusuf ve Mustafa b. Osman ve Cafer b. Abdullah ve Mehmed Beşe b. Cafer nâm kimesneler meclis-i şer‘-i hatîre li ecli’ş-şehâde hâzırân olup gıbbe’l-istişhâd her biri şehâdet edip fi’l-hakīka mahmiye-i İstanbul’da Balaban Ağa mahallesinde vâki‘ bir tarafı Fâtıma Hâtun bt. Süleyman mülküne ve bir tarafı Hasan Bey b. ( ) mülküne ve iki tarafı tarîk-i âmma müntehî cemî‘ menzil ve kâffe-i hukūkuyla işbu Mehmed Çelebi’nin mûrisi Mustafa Ağa b. Hüseyin hâl-i sıhhat ve nefâz-ı tasarrufâtında mülk olduğu hâlde bin kırk altı senesi Zilhiccesi’nin yirmi altıncı gününde ba‘de’t-tahliyeti’ş-şer‘iyye bizim huzûrumuzda işbu Sinan Çelebi’nin müvekkilesi Ayşe Hâtun bt. Hızır’a hibe-i sahîha ve muhavvez-i şer‘iyye ile hibe ve temlîk ve teslîm eyledi. Mezkûre Ayşe Hâtun meclis-i hibede ittihâb ve temellük ve tesellüm edip bu vechile cemî‘ menzili mezkûr ve mezkûre Ayşe Hâtun’un mülk-i mevhûbu ve hakk-ı sarfıdır. Biz bu husûsa şâhidleriz şehâdet dahi ederiz deyû her biri münkire muvâcehesinde edâ-i şehâdet-i şer‘iyye eylediklerinde gıbbe ri‘âyeti şerâyiti’l-kabûl şehâdetleri makbûle oldukdan sonra şehâdet-i mezbûre mûcebince menzili mezkûra müvekkile Ayşe Hâtun’un mülk-i mevhûbu ve hakkı idiğine mezbûr Mehmed Çelebi mahzarında üzerine hükm-i sahîh-i şer‘î ile hükm olunup da‘vâ-yı mezkûreden mezbûr Mehmed Çelebi men‘ olunup mâ hüve’l-vâki‘ bi’t-taleb ketb olundu. Fi’l-yevmi’l-âşir min şehri Rebî‘ulâhir li sene tis‘a ve hamsîn ve elf.

Şuhûdü’l-hâl: Ali Çelebi b. Sadık er-râcil, İskender Bey b. Şaban, İbrahim b. Ali, Ömer Çelebi b. Murtaza el-bevvâbü’s-sultânî, İbrahim b. Musa, Hacı İbrahim b. Musa.

(RUMELİ80 - cilt: 15, sayfa: 207 - Hüküm no: 223 - Orijinal metin no: [52a-1])﻿

﻿

﻿

224. Hüküm

Hancure? Hâtun bt. Abdullah’ın, malının üçte birine eşi Receb Beşe b. Sefer’i vasî tayin ettiği

Mahmiye-i İstanbul’da Mimar Ayas mahallesinde sâkine Hancure? Hâtun bt. Abdullah meclis-i şer‘-i hatîr-i lâzımü’t-tevkīrde vesâyâ-yı âtiyetü’l-beyânı tenfîz için vasiyy-i muhtâr nasb eylediği zevci işbu râfi‘atü’l-kitâb Receb Beşe b. Sefer nâm kimesne mahzarında da‘vâ ve ikrâr ve takrîr-i kelâm edip billâhi te‘âlâ dâr-ı dünyâdan saray-ı ukbâya intikāl ve irtihâl eylediğimde sülüs malımdan altı bin cedîd râyic fi’l-vakt akçem ve yedimde hakkım olan bir tek altın ândişe? bileziğim ifrâz olundukdan sonra zikr olunan bileziği sûk-ı sultânîde ba‘de’l-müzâyede semen-i misli ile bey‘ olunup semen-i hâsılası meblağ-ı müfrez-i mezbûre altı bin cedîd râyic akçeye halt olundukda mecmû‘ meblağından iki akçe ıskāt-ı salâtıma ve iki bin akçe techîz ve tekfîne ve sâyir levâzım-ı defne harc ve sarf oluna ve bâkī kalan meblağ ile yevm-i mevtimin ve yedimde ve kırkımda ve altı ayda ve senemde ta‘âm iştirâ ve tabh olunup fukarâ-i müslimîne it‘âm oluna deyû vasiyet edip vesâyâsını tenfîze zevci mezbûr Receb Beşe’yi vasiyy-i muhtâr nasb ve ta‘yîn eyledikde mezbûr Receb Beşe dahi vesâyet-i merkūmeyi kabûl ve hizmeti lâzımesini edâya müte‘ahhid olmağın mâ hüve’l-vâki‘ bi’t-taleb ketb olundu. Fi’l-yevmi’l-hâdî ve’l-aşer min şehri Rebî‘ulâhir li sene tis‘a ve hamsîn ve elf.

Şuhûdü’l-hâl: Abdüllatif Efendi b. Mehmed, el-Hâc Osman b. Ahmed el-müezzin, Mustafa b. Ahmed el-müezzin, Osman Beşe b. Şaban, Hüseyin b. Nasuh el-Kiyâni, Zerkûb b. Musa Beşe. Mustafa Bey es-Sanûverî?

(RUMELİ80 - cilt: 15, sayfa: 209 - Hüküm no: 224 - Orijinal metin no: [52b-1])﻿

﻿

﻿

225. Hüküm

Rüşd ve büluğa eren Fâtıma bt. Rıdvan’ın, vasîsi Hasan Bey b. Ferhad’da olan parasını teslim aldığı

Havâss-ı Kostantıniyye kazâsına tâbi‘ Çekmece nâm kasaba ahâlîsinden iken tarîk-i hakk-ı şerîfde Mısır’da vefât eden Mehmed b. Rıdvan’ın sulbiye kebîre kızı olup mahmiye-i İstanbul’da Laleli Çeşme’de Kuyumcu Bahşâyiş mahallesinde sâkine Fâtıma Hâtun tarafından ikrâr-ı âti’l-beyâna vekîl olup vekâleti bimâ-hüve nehcü’[s-sübût] mezbûreyi ma‘rifet-i şer‘iyye ile ârifeyn olan Mustafa Çelebi b. Süleyman ve Hacı Ali Bey b. Abdullah el-bevvâbü’s-sultânî şehâdetleri ile şer‘an sâbite olan Ahmed Bey b. Abdi meclis-i şer‘-i hatîrde müvekkile-i mezbûrenin hâl-i sıgarında tesviye-i umûruna kıbel-i şer‘-i enverden mansûb vasîsi olan işbu râfi‘ü’l-vesîka Hasan Bey b. Ferhad mahzarında bi’l-vekâle tav‘an ikrâr ve i‘tirâf edip müvekkile-i mezbûre Fâtıma Hâtun sagīre olduğu ve hâlde babası ve mûrisi olan müteveffâ-yı mezbûr Mehmed vefât eyledikde terekesi ber-mûceb-i kassâm-ı defter ve gayr-i zimmet ba‘de’t-taksîm beyne’l-verese müvekkilem mezbûreye isâbet eden doksan iki bin altı yüz yedi râyic fi’l-vakt akçeyi mezbûr Hasan Bey bi’l-vesâye ahz u kabz edip ile’l-bülûğ zabt eylemişdi. El-hâletü hâzihî müvekkilem mezbûre bâliğa olup kendiye rüşd istînâs eylemekle âhara nefsini tezvîc lâzım gelip cihâzı için meblağ-ı mezkûr doksan iki bin altı yüz yedi akçeyi vasîsi mezkûr Hasan Bey yedinden ahz u kabz edip meblağ-ı mezkûra müte‘allika müvekkilem mezkûre Fâtıma Hâtun’un mezbûr Hasan Bey üzerinde da‘vâ ve hakkı kalmadı dedikde, mukırr-ı mezbûr Ahmed Bey’in bi’l-vekâle hâvî olan ikrâr-ı meşrûhunu el-mukarru lehü’l-mezbûr vicâhen tasdîk ve şifâhen tahkīk edicek, mâ hüve’l-vâki‘ bi’t-taleb ketb olundu. Fi’l-yevmi’s-sâbi‘ ve’l-ışrîn min şehri Rebî‘ulâhir li sene tis‘a ve hamsîn ve elf.

Şuhûdü’l-hâl: Mustafa Ağa b. Hüseyin, Feridun Ağa b. Abdullah, İbrahim Çelebi b. Mustafa Ağa, Hüseyin? Ağa b. ( ), Mirahor Hüseyin Ağa, Kâtib Mehmed Çelebi b. ( ), Ali Çelebi b. Bekir, Hakkı Çelebi b. el-bâbü’s-sultânî, es-Seyyid Yakub Efendi.

(RUMELİ80 - cilt: 15, sayfa: 210 - Hüküm no: 225 - Orijinal metin no: [52b-2])﻿

﻿

﻿

226. Hüküm

Melek bt. Artol’un, eşi Mardiros v. Yani’nin terekesinden kendisine isabet eden hissesini aldığı

Mahmiye-i İstanbul’da Kâtib Kasım mahallesinde sâkin iken bundan akdem hâlik olan Mardiros v. Yani nâm Ermeni zimmînin verâseti zevce-i metrûkesi Melek bt. Artol? nâm Ermeniye zimmîyeye ve sulbî sagīr oğlu Gabril ve sulbiye sagīre kızı İktisani’ye? münhasıra olduğu şer‘an mütehakkık oldukdan sonra mezbûre Melek meclis-i şer‘-i hatîrde sagīrân-ı mezkûrânın ammileri ve kıbel-i şer‘-i hatîrden mansûb vasîleri olan râfi‘ü’l-vesîka Papa Avanos v. Yani muvâcehesinde tav‘an ikrâr ve i‘tirâf edip zevcim olup hâlik olan mûrisim Mardiros’un cemî‘ terekesinden ba‘de’l-bey‘ bana isâbet eden dört fıddî râyic fi’l-vakt akçemi vasiyy-i mezkûr Papa Avanos’dan tamâmen ahz u kabz eyledim. Min ba‘d tereke-i hâlik-i mezbûre müte‘allika sagīrân-ı mezkûrân üzerlerine bi vechin mine’l-vücûh da‘vâ ve hakkım kalmadı dedikde, mukırra-i mezbûre ikrâr-ı meşrûhunda vasiyy-i mezkûr vicâhen tasdîk ve şifâhen tahkīk edicek, mâ hüve’l-vâki‘ bi’t-taleb ketb olundu. Târihi’l-mezbûr

Şuhûdü’l-hâl: Mısırlı Mehmed Çavuş b. Abdullah, Durmuş Ağa b. ( ), Mustafa b. Mehmed, es-sarrâcü’s-sultânî, Papa Avanos v. Bedros, Papa Kirkos …?, Mardiros v. Tuhab?

(RUMELİ80 - cilt: 15, sayfa: 210 - Hüküm no: 226 - Orijinal metin no: [52b-3])﻿

﻿

﻿

227. Hüküm

Cizyedâr Mehmed Beyzâde Ali Çelebi’nin topladığı cizye parasını ve babasının borcunu, Yusuf Bey b. Hamza’ya teslim ettiği

Vilâyet-i Rumeli’nde kasaba-i Dubnice’de Alişan mahallesinde sâkin Şa‘îr Dâmâdı demekle ma‘rûf Mehmed Beyzâde Ali Çelebi meclis-i şer‘-i hatîrde işbu bâ‘isü’l-kitâb Yusuf Bey b. Hamza mahzarında bi’t-tav‘i’s-sâf ikrâr ve i‘tirâf edip bundan akdem Vezîr-i a‘zam Salih Paşa telhîscisi olup mahmiye-i İstanbul’da Vefa kurbunda Dârü’l-hadîs mahallesinde sâkin iken vefât eden Siyavuş Ağa’nın bundan akdem Köstendil cezîresinde sebeb-i tahrîr emriyle otuz bin fıddî râyic fi’l-vakt akçesi olup ben cizyedâr olmağla mezbûr Yusuf Bey’in meblağ-ı mezkûru merkūm Siyavuş Ağa tarafından ben dahi ahz u kabz [edip] gelip meblağ-ı mezkûru yedimden tamâmen ahz eylediğinden gayrı mezbûr Siyavuş Ağa’nın hazînedârı olan Musa Çelebi b. Mehmed’in dahi müteveffâ babam mezbûr Mehmed Bey zimmetinde cihet-i karzdan otuz altı bin fıddî râyic fi’l-vakt akçe hakkı olmağla meblağ-ı mütekarrız-ı mezkûr otuz altı bin akçeyi babam mezbûr terekesinden mezbûr Musa Çelebi’ye îsâl için mezbûr Yusuf Bey’e teslîm edip ol dahi sebeb-i tahrîr akçesi olan otuz bin akçeyi mezkûr Siyavuş Ağa’ya ve karz olan otuz bin akçeyi mezkûr Siyavuş Ağa’ya ve karz olan otuz altı bin akçeyi mezbûr Musa Çelebi’ye def‘ ve teslîm edip bu vechile meblağayn-i mezkûrâna müte‘allika mezbûr Yusuf Bey üzerine bi vechin mine’l-vücûh da‘vâ ve hakkım kalmadı dedikde mezbûr Yusuf Bey dahi mezbûr Ali Çelebi üzerine benim dahi bi vechin mine’l-vücûh ve sebebin mine’l-esbâb da‘vâ ve hakkım yokdur dedikde, gıbbe’t-tasdîki’ş-şer‘î mâ hüve’l-vâki‘ bi’t-taleb ketb olundu. Fi’l-yevmi’l-hâmis ve’l-ışrîn min şehri Rebî‘ulâhir li sene tis‘a ve hamsîn ve elf.

Şuhûdü’l-hâl: Seyfi Ali Ağa b. ( ), el-Hâc İbrahim Bey b. Kurd, Musa Odabaşı, Tezkireci Hasan Bey, Ali Bey b. Ahmed, Yusuf Çelebi b. ( ) tâbi‘-i Osman Çavuş.

(RUMELİ80 - cilt: 15, sayfa: 211 - Hüküm no: 227 - Orijinal metin no: [53a-1])﻿

﻿

﻿

228. Hüküm

Serâserci Mihal v. Dimitri’nin borç verdiği Davud Ağa ve Ali Bey’den alacağı kalmadığı

Mahmiye-i İstanbul’da Balat kapısı dâhilinde Ohri mahallesi sükkânından Serâserci Mihal v. Dimitri nâm zimmî meclis-i şer‘-i şerîfde işbu râfi‘ül-kitâb Tokadî Mustafa Ağa b. el-Hâc Murad Çavuş mahzarında tav‘an ikrâr ve takrîri kelâm edip elviye-i ekrâddan sâbıkan Hazo sancağında olan Davud Bey b. Murad Hân Bey’in kethüdâsı olan Ali Bey b. Mehmed nâm kimesneye bundan akdem beş bin yüz on riyâlî kuruş kıymetli un ve cins ve zirâ‘ı beynimizde ilm-i şer‘î ile ma‘lûm yedimde mülküm ve hakkım olan serâserimi beş bin yüz on beş riyâlî kuruşa bey‘ ve teslîm edip ol dahi minvâl-i muharrer üzre iştirâ ve tesellüm ve kabz ve tesellüm eyledikden sonra mülkünden ihrâc ile istihlâk etmeğin semen-i merkūm beş bin yüz on beş riyâlî kuruşa mezbûr Mustafa Ağa tarafeynden emir ve kabûlü hâviye kefâletiyle kefîl olmuşidi. Hâlâ meblağ-ı mezbûr beş bin yüz on beş riyâlî kuruşu asıl-ı merkūm Ali Bey vekîl-i mersûm Mustafa Ağa yedlerinden bi’d-defa‘ât tamâmen ahz u kabz eyledim. Min ba‘d mezbûrân Ali Bey ve Mustafa Ağa zimmetlerinde bi hükmi’l-vekâlet ve’l-kefâlet bir habbe hakkım kalmadı dedikde, gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’s-sâdis ve elf.

Şuhûdü’l-hâl: İbrahim Efendi b. Mehmed, Sefer Bey b. Mustafa, Satır Mustafa Ağa b. Süleyman, Mehmed Çavuş, Mahmud b. Osman.

(RUMELİ80 - cilt: 15, sayfa: 212 - Hüküm no: 228 - Orijinal metin no: [53a-2])﻿

﻿

﻿

229. Hüküm

Selime bt. Mehmed’in eşi Ahmed b. Ali’den muhâlaa yoluyla boşandığı

Vilâyet-i Rumeli’nde vâki‘ İskarpar kazâsına [tâbi‘] Dük? nâm karye sâkinelerinden Selime bt. Mehmed nâm hâtun tarafından hul‘-ı âti’l-beyâna vekîl olup vekâletini bimâ-hüve nehcü’s-sübût şer‘an sâbite olan babası mezbûr Mehmed b. Mustafa meclis-i şer‘-i şerîf-i nebevîde müvekkile-i mezbûrenin zevc-i dâhil-i bihâsı Ahmed bin Ali mahzarında bi’l-vekâle tav‘an ikrâr ve i‘tirâf edip sulbiye kızım müvekkile-i mezbûre Selime’nin zevci mezbûr Ahmed zimmetinde nikâhı ma‘kūd olan altı yüz cedîd râyic fi’l-vakt akçe mehr-i müecceli ve nafaka-i iddet-i ma‘lûmesi üzerine benden kefâleti mutazammın vekâletle mezbûr Ahmed ile muhâla‘a-i sahîha-i şer‘iyye ile muhâla‘a oldum dedikde, ol dahi vech-i muharrer üzre tav‘an hul‘-ı mezbûru kabûl ve muhâla‘a eyledikden sonra herbiri zevciyyete müte‘allika âmme-i da‘vâdan âhar zimmetini ibrâ-i âmm-ı kātı‘ü’n-nizâ‘la ibrâ ve iskāt edicek, mâ hüve’l-vâki‘ bi’t-taleb ketb olundu. Fi’l-yevmi’s-sâbi‘ min Cumâdelûlâ li sene tis‘a ve hamsîn ve elf.

Şuhûdü’l-hâl: İbrahim b. Mehmed, Ali b. Sinan, Hüseyin b. Sinan, Ali Bey, Ali Bey b. Ahmed.

(RUMELİ80 - cilt: 15, sayfa: 212 - Hüküm no: 229 - Orijinal metin no: [53a-3])﻿

﻿

﻿

230. Hüküm

Hatice Hâtun bt. İbrahim’in evini istiğlâl yoluyla İsmail Çelebi b. Cafer’e sattığı

Mahmiye-i Kostantıniyye mahallâtından Şeyh Ferhad mahallesinde sâkine olan Hatice Hâtun bt. İbrahim nâm hâtun meclis-i şer‘-i şerîf ve mahfil-i dîn-i münîfde -el-masûn ani’t-tağyîr ve’t-tahrîf-hâzıra olup âtiyyü’z-zikr menzilini râfi‘-i hâze’l-kitâb İsmail Çelebi b. Cafer’e bey‘ ettiğini ikrâr ve i‘tirâf etti. Müşterî-i mezbûr da kendi malıyla ve kendisi için, mezbûre Hatice Hâtun’un işbu akdin kendilerinden sudûruna kadar sâhibi ve mâliki olduğu, elinde ve taht-ı tasarrufunda bulundurduğu, mahalle-i mezbûrede vâki‘ olan, bir tarafdan Hasan Odabaşı b. Abdullah mülkü, diğer tarafdan Nevri nâm zimmî mülkü, öteki tarafdan Çoban Çavuş Vakfı ve diğer tarafdan da tarîk-i âm ile mahdûd cemî‘-i menzili cümle tevâbi‘ ve levâhıkı ve kâffe-i hukūk ve mürâfıkı ile râyicü’l-vakt üç yüz riyâlî fıddî kuruşa iştirâ etti. Bâyi‘a-i mezbûrenin menzili isticârı üzre müşterî-i merkūm ba‘de’t-tahliye ve’t-tekābuz zeyl-i kitâbda mezkûr târihden i‘tibâren bir sene tamâmına şehr-i dört yüz akçe olmak üzre dört bin sekiz yüz akçe ücret-i kirâ ile kirâladı. Vâki‘ ikrâr, tasdîk hakkı sâhibince vicâhen tasdîk ve şifâhen tahkīk edicek mâ hüve’l-vâki‘ bi’t-taleb ketb olundu. Fi’l-yevmi’s-sâdis ve’l-ışrîn min şehri Rebî‘ilâhir sene tis‘a ve hamsîn ve elf.

Şuhûdü’l-hâl: Abdurrahman Efendi b. Şaban, Mustafa Ağa b. Süleyman, Salih Efendi b. Mustafa, Mehmed Çavuş b. Mustafa, Yahya b. Zekeriya, Mehmed Çelebi b. Osman, Abdi Çelebi b. Abdülvehhâb, Hüseyin Beşe b. Abdullah

(RUMELİ80 - cilt: 15, sayfa: 213 - Hüküm no: 230 - Orijinal metin no: [53b-1, Arapça])﻿

﻿

﻿

231. Hüküm

Eski Anadolu beylerbeyinin kethüdası Abdülfettâh Ağa’nın suç töhmetiyle Hacı Musa’dan haksız yere aldığı paranın iadesine karar verildiği

Vilâyet-i Anadolu’da Uşak kazâsına tâbi‘ İlyaslar nâm karyeden el-Hâc Musa b. el-Hâc Mahmud nâm kimesne meclis-i şer‘-i şerîfde sâbıkā Anadolu Beylerbeyisi olan Mehmed Paşa b. Ömer Paşa kethüdâ mahzarında üzerine da‘vâ edip mezbûr Mehmed Paşa bundan akdem Anadolu Beylerbeyisi iken Küre toprağı bağlarında Hacı Mircan b. Bekir nâm kimesneyi abd-i memlûku katl eyledikde göbekden? katl vâki‘ oldu deyû işbu Abdülfettâh Ağa mezbûr Mehmed Paşa’nın kethüdâsı olmağla beni mu’âhaze ve habs edip medîne-i Kütahya’da Paşa sarayında kendi sâkin olduğu odada bin elli sekiz senesi Şevvâli’nin onuncu gününden nâ-hak üç yüz altmış riyâlî kuruşumu ve elli kuruşluk dört bin cedîd râyic fi’l-vakt akçeyi ve beş altınımı ahz u kabz eylemişdir. Hâlâ taleb eylediğimde vermede ta‘annüd eder. Suâl olunup alıverilmesin taleb ederim dedikde, gıbbe’s-suâl ve akībe’l-inkâr müdde‘î-i mezbûrdan müdde‘âsını mübeyyin beyyine taleb olundukda udûl-i ahrâr-ı ricâl-i müslimînden olup kazâ-i mezbûra tâbi‘ Çarık nâm karyede sâkin el-Hâc Şaban b. Sefer ve Oturak nâm karyeden Hüseyin Çelebi b. İbrahim nâm kimesneler li ecli’ş-şehâde meclis-i şer‘a hâzırân olup gıbbe’l-istişhâd her biri şehâdet edip fi’l-hakīka sâbıkā Anadolu Beylerbeyisi olan Mehmed Paşa b. Ömer Paşa’nın kethüdâsı olan işbu Abdülfettâh Ağa b. Mahmud Kethüdâ mezbûr Mehmed Paşa Anadolu Beylerbeyisi olduğu hâlde Küre toprağı bağlarında Hacı Mircan nâm kimesneyi abd-i memlûku katl eyledikde göbekden? Katl vâki‘ oldu deyû işbu müdde‘î el-Hâc Musa’yı mu’âhaze ve habs edip medîne-i Kütahya’da paşa sarayında işbu Abdülfettâh Ağa sâkin olduğu odada bin elli sekiz senesi Şevvâli’nin onuncu günü işbu müdde‘î el-Hâc Musa’nın yedinden nâ-hak üç yüz altmış riyâlî kuruş ve elli kuruşluk dört bin cedîd râyic fi’l-vakt akçesini ve beş altınını bizim huzûrumuzda nâ-hak ve kabz eyledi. İşbu Abdülfettâh Ağa üzerine zikr olunan üç yüz altmış riyâlî kuruş ve dört bin akçe ve beş altını işbu müdde‘î el-Hâc Musa’ya teslîmi vâcibdir. Bu husûsa bu vech üzre şâhidleriz şehâdet dahi ederiz deyû her biri münkir-i mezbûr muvâcehesinde edâ-i şehâdet-i şer‘iyye eylediklerinde gıbbe ri‘âyeti şerâyiti’l-kabûl şehâdetleri makbûle olmağın, şehâdet-i merkūme mûcebince müdde‘î-i merkūma meblağ-ı müdde‘â üç yüz altmış riyâlî kuruşun, dört bin cedîd akçenin ve beş altının edâsına merkūm Abdülfettâh Ağa üzerine şerâyit-i hükm-i şer‘î müdde‘iye olduğu hâlde hükm olunup mâ hüve’l-vâki‘ bi’t-taleb ketb olundu. Fi’l-yevmi’s-sâbi‘ ve’l-ışrîn min şehri Rebî‘ilâhir li sene tis‘a ve hamsîn ve elf.

Şuhûdü’l-hâl: Ahmed Çelebi b. Abdülbâkī, İbrahim Efendi b. Şaban, Ali b. Yakub, Kulu b. Kalender. Ali Bey [b.] Ahmed.

(RUMELİ80 - cilt: 15, sayfa: 213 - Hüküm no: 231 - Orijinal metin no: [53b-2])﻿

﻿

﻿

232. Hüküm

Saliha bt. Abdullah’ın, câriyesi Nakide? Bt. Abdullah’ı Yusuf Ağa b. Abdullah’a sattığı

Medîne-i Üsküdar’da Sultantepesi nâm mevzi‘de sâkine Saraylı Saliha Hâtun bt. Abdullah meclis-i şer‘-i hatîrde Yusuf Ağa b. Abdullah tarafından ikrâr-ı âti’l-beyânı tasdîka vekîl olup vekâleti bimâ-hüve nehcü’s-sübût şer‘an sâbite olan Cafer Çavuş b. Sefer mahzarında tav‘an ikrâr ve i‘tirâf edip zikr-i âtî akdin sudûruna değin yedimde ve taht-ı tasarrufumda mülk ve hakkım olup açık kaşlı uzun boylu zenciyyetü’l-asl müslimetü’l-millet Nefise bt. Abdullah nâm câriyemi mezbûr Yusuf Ağa’ya yüz kıt‘a riyâlî kuruşa tarafından ahz ve kabûlü hâvî şürût-ı müfsideden ârî bey‘-i bâtla bey‘ ve teslîm eyledim. Ol dahi iştirâ ve teslîm edip semen-i mezkûr riyâlî kuruşu bana teslîm edip ben dahi tamâmen ahz u kabz eyledim. Min ba‘d zikr olunan câriye mezkûr Yusuf Ağa’nın müşterâsı ve hakk-ı sırfıdır dedikde, mukırra-i mezbûr Saliha Hâtun ikrâr-ı meşrûhunda vekîl-i mezkûr vicâhen tasdîk ve şifâhen tahkīk edicek, mâ hüve’l-vâki‘ bi’t-taleb ketb olundu. Fi’l-yevmi’s-sâbi‘ ve’l-ışrîn min şehri Rebî‘ulâhir li sene tis‘a ve hamsîn ve elf.

Şuhûdü’l-hâl: Şaban Çavuş b. Davud, Derviş Bey b. Ahmed, Abdi Bey b. Ali, Ahmed Bey b. Abdullah.

(RUMELİ80 - cilt: 15, sayfa: 214 - Hüküm no: 232 - Orijinal metin no: [54a-1])﻿

﻿

﻿

233. Hüküm

Mehmed Çelebi b. Bağdâdî Hüseyin’in menzil hissesini diğer vârisler Canfeda bt. Abdullah ve Hatice bt. Hasan Çavuş’a sattığı

Mahmiye-i İstanbul’da Hoca Rüstem mahallesinde sâkin iken vefât eden Ebûbekir Çelebi b. Bağdâdî Hüseyin Ağa’nın verâseti vâlidesi [Ca]nfedâ Hâtun bt. Abdullah ve li üm kız karındaşı Hatice bt. Hasan Çavuş nâm sagīreye ve li eb er karındaşı Mehmed Çelebi’ye münhasıra olduğu ve terekesi dahi altı sehim i‘tibâr olunup sihâm-ı mezbûreden bir sehimi merkūme Canfedâ Hâtun ve bir sehimi dahi sagīre-i mezbûre Hatice ’ye ve dört sehimi dahi mezbûr Mehmed Çelebi’ye isâbet ve intikāl eylediği şer‘an mütehakkık oldukdan sonra mezbûr Mehmed Çelebi meclis-i hatîrde sagīre-i mezbûre Hatice ’nin babası ve velîsi olup ve mezbûre Canfedâ Hâtun tarafından dahi husûs-ı âti’l-beyâna vekîl olup bimâ-hüve nehcü’s-sübût şer‘an vekâleti sâbite olan işbu râfi‘ü’l-vesîka mezbûr Hasan Çavuş mahzarında bi’t-tav‘i’s-sâf ikrâr ve i‘tirâf edip bir tarafı Ahmed Ağa b. ( ) el-müteferrika tasarrufunda olan menzile ve bir tarafı Musâhib Ali Ağa mülküne ve bir tarafı tarîk-i hâssa ve bir tarafı tarîk-i âmma müntehî menzil babam mezbûr Bağdâdî Hüseyin Ağa’nın mülkü olmağla babam mezbûr Hüseyin Ağa’nın hâl-i hayâtında ve nefâz-ı tasarrufâtında mârrü’z-zikr menzilin muhavvata-i dâhiliyesi cemî‘ müştemilâtı ve âffe-i hukūk ve merâfıkı ile bana ve muhavvata-i hâriciyesini dahi dört bâb fevkānî odaları ve bir sofa ve dehlizi ve [fe]vkānî ve kenîfi ve ahûru ve arpa odası ve tahtânî ve kenîfi ile ve âmme-i menâfi‘ ve merâfıkı ile karındaşım müteveffâ-yı mezbûr Ebûbekir Çelebi’ye hibe ve temlîk ve teslîm edip biz dahi ittihâb ve temellük ve tesellüm edip taht-ı yedimize dâhil oldukdan sonra merkūm Ebûbekir Çelebi dahi vefât edip mârrü’z-zikr muhavvata-i hâriciyenin altı sehimden dört sehm-i şâyi‘i mezbûre Canfedâ Hâtun’a ve bir sehm-i şâyi‘i dahi sagīre-i mezbûre Hatice ’ye isâbet ve intikāl eyledikden sonra hâlâ zikr olunan muhavvata-i hâriciye-i mezkûreden bana isâbet eden dört sehm-i şâyi‘i hisse-i şer‘iyyemi cemî‘ hukūk ve merâfıkı ile merkūme Canfedâ Hâtun’a ve merkūm Hasan Çavuş’a sekiz bin fıddî râyic fi’l-vakt akçeye bey‘-i bâtt-ı sahîh ile bey‘ ve teslîm edip mezbûre Canfedâ Hâtun nefsiyçün asâleten ve mezbûre Hüseyin Çavuş dahi sagīre-i merkūme Hatice için velâyeten iştirâk-i seviyy üzre iştirâ ve tesellüm ve kabûl eylediklerinden sonra semen-i mezbûr sekiz bin akçeyi merkūmân yedlerinden tamâmen ahz u kabz eyleyip zikr olunan cemî‘ muhavvata-i hâriciye-i mezbûre Canfedâ hâtunun ve sagīre-i mezbûre Hatice ’nin mülk ve haklarıdır. Benim bi vechin mine’l-vücûh alâka ve hakkım yokdur dedikde, mukırr-ı mezbûru ikrâr-ı meşrûhunda merkūm Hasan Çavuş vekâleten ve velâyeten vicâhen tasdîk ve şifâhen tahkīk edicek, mâ hüve’l-vâki‘ bi’t-taleb ketb olundu. Hurrire fi’l-yevmi’r-râbi‘ ve’l-ışrîn min şehr-i Rebî‘ulâhir li sene tis‘a ve hamsîn ve elf.

Şuhûdü’l-hâl: Fahrü’l-emâsil ve’l-akrân Behlül Ağa b. Abdullah el-müteferrika, Ebûbekir Çelebi b. Murad, Mahmud Çelebi b. İsmail, Hamza Çelebi, Süleyman Halîfe b. Yusuf el-müezzin.

(RUMELİ80 - cilt: 15, sayfa: 215 - Hüküm no: 233 - Orijinal metin no: [54a-2])﻿

﻿

﻿

234. Hüküm

Ümmügülsüm Kadın bt. Hızır Bey’in muhâlaa yoluyla boşandığı

Mahmiye-i Kostantıniyye mahallâtından Murad Paşa-yı Atîk mahallesinde sâkine olan Ümmügülsüm Kadın bt. Hızır Bey nâm bâkire ve bâliğa hâtun, zevc-i gayr-i dâhil-i bihâ olan râfi‘-i hâze’l-kitâb Fazlullah Çelebi b. Hasan nâm zevci ile birlikte meclis-i şerî‘at-ı şerîfe-i garrâ ve mahfil-i tarîkat-i refî‘a-i zehrâda muhâla‘a yaptı. Zevc-i mezbûr da nikâhında ta‘ahhüd ettiği altmış bin akçe mehr-i müeccelin yarısı olan râyicü’l-vakt otuz bin akçe mukabili onunla muhâla‘a yaptı. Zevce-i mezbûre bu sûretle yeni bir nikâh yapılmadan ve mehir ödenmeden helâlolmayacak şekilde zevc-i merkūmundan ayrılmış oldu. Sonra her biri cemî‘-i de‘âvî, mutâlebât, eymân ve muhâsamâtdan umûmen, zevciyyetle alâkalı da’vâdan husûsen yek diğerinin zimmetini ibrâ-i âm ile husûmet ve nizâyı bertaraf edecek şekilde ibrâ etti. Cerâ zâlike ve hurrire fi’l-yevmi’s-sâdis ve’l-ışrîn min şehri Rebî‘ilâhir sene [tis‘a] ve hamsîn ve elf.

Şuhûdü’l-hâl: Süleyman Ağa b. Pîrî, el-Hâc Mehmed b. Hamza, İbrahim Efendi b. Şaban, Mustafa b. Mehmed

(RUMELİ80 - cilt: 15, sayfa: 216 - Hüküm no: 234 - Orijinal metin no: [54b-1, Arapça])﻿

﻿

﻿

235. Hüküm

İmeli bt. Hans’ın bağını Torinoz v. …? sattığı

Mahrûse-i Galata mahallâtından Sultan Bayezid mahallesinde Ermeniler kilisesi kurbunda sâkine Eymeli? bt. Hanes nâm zimmîye meclis-i şer‘-i hatîr-i lâzımü’t-tevkīrde işbu sâhibü’l-vesîka Torinoz? v. Kesir? nâm Ermeni mahzarında tav‘an ikrâr ve i‘tirâf edip işbu akdin [sudûruna] değin yedimde ve taht-ı tasarrufumda olup vilâyet-i Anadolu’da Arabgir nâm kasaba sınırında Üçark nâm mevzi‘de vâki‘ bir tarafı Agob v. Ağavez bağına ve bir tarafı Şahbaz v. ( ) bağına ve bir tarafı Kaşıkçı oğlu ömer bağına ve bir tarafı tarîk-i âmma müntehî tahmînen üç dönüm cemî‘ mülk bağımı kâffe-i hukūkuyla mezbûr Torinoz? Zimmîye tarafeynden îcâb ve kabûlü hâvî bey‘-i bâtt-ı sahîh-i şer‘î ile bin iki yüz fıddî râyic fi’l-vakt cedîd akçeye bey‘ edip ol dahi nefsiyçün iştirâ eyledikden sonra semeni olan meblağ-ı mezbûr bin iki yüz akçeyi mezbûr Torinoz? yedinden tamâmen ahz u kabz eyleyip zikr olunan bağı mahallinde kabz ve tasarrufa mezbûr Torinoz? <

(RUMELİ80 - cilt: 15, sayfa: 217 - Hüküm no: 235 - Orijinal metin no: [54b-2])﻿

﻿

﻿

236. Hüküm

Mehmed Çelebi b. Ali’nin, vakıf menzilini Emine bt. Mustafa’ya devrettiği

Mahmiye-i İstanbul’da Aksaray’da Camcılar mahallesinde sâkin Mehmed Çelebi b. Ali meclis-i şer‘-i hatîrde işbu râfi‘ü’l-vesîka Emine bt. Mustafa nâm hâtun mahzarında tav‘an ikrâr ve i‘tirâf edip Sürre emîni İsmail Efendi Vakfı olup icâre-i mu‘accele ve yevmî iki akçe icâre-i müeccele ile zikri âtî akdin sudûruna değin yedimde ve taht-ı tasarrufumda hakk-ı müfevvezim olup mahalle-i mezkûrede vâki‘ bir tarafı Kağıdçı Mehmed Çelebi b. ( ) tasarrufunda olan odaya ve bir tarafı Nalband ( ) b. ( ) tasarrufunda olan menzile ve bir tarafı yine vakf-ı mezkûrdan olup ( ) b. ( ) tasarrufunda olan odaya ve bir tarafı tarîk-i âmma müntehî olan iki bâb fevkānî ve bir bâb tahtânî odaları ve kenîfi müştemil cemî‘ menzili kâffe-i hukūkuyla mezbûre Emine Hâtun’a üç yüz riyâlî kuruş mukābelesinde mütevellî-i vakf-ı mezkûre ma‘rifetiyle ferâğ ve tefvîz ve teslîm eyledim. Ol dahi tefevvüz ve tesellüm ve kabûl eyleyip mukābele-i ferâğ olan üç yüz riyâlî kuruşdan altmış riyâlî kuruşu mezbûre Emine Hâtun yedinden ahz u kabz eyledim dedikde, mezbûre Emine Hâtun dahi cihet-i mezkûreden merkūm Mehmed Çelebi’ye iki yüz kırk riyâlî kuruş zimmetinde deyni bâkī olduğunu tav‘an ikrâr edicek, gıbbe’t-tasdîki’ş-şer‘î mâ hüve’l-vâki‘ bi’t-taleb ketb olundu. Fi’l-yevmi’t-tâsi‘ ve’l-ışrîn min şehri Rebî‘ulâhir li sene tis‘a ve hamsîn ve elf.

Şuhûdü’l-hâl: Salih Efendi el-müezzin, Mehmed Çelebi b. ( ), Abdülvehhâb Efendi b. Abbas el-kâtib, Mehmed b. Abdülgaffâr el-Kubânî

(RUMELİ80 - cilt: 15, sayfa: 217 - Hüküm no: 236 - Orijinal metin no: [54b-3])﻿

﻿

﻿

237. Hüküm

Mehmed Bey b. Hasan’ın, yurt yeri ve tarlalarının tasarruf hakkını Mehmed Bey b. Ali, Ali b. Mehmed ve sâirlerine devrettiği

Vilâyet-i Rumeli’nde Avlonya sancağında Premedi kazâsına tâbi‘ Venişe? nâm karyeden olup hâlâ medîne-i Hâssa’da Suyolu odasından Mehmed Bey b. Hasan ve Durmuş meclis-i şer‘-i şerîf-i hatîr-i lâzımü’t-tevkīrde karye-i mezbûrdan Mehmed Bey b. Ali ve Ali b. Mehmed b. Hasan ve Durmuş b. Hasan ve Ahmed b. Mustafa ve Mehmed b. Davud ve Mustafa b. Hüseyin nâm kimesneler mahzarında karye-i mezbûreden Koca Durmuş b. Abdullah tarafından dahi âti’l-beyâna vekîl olup vekâleti bimâ-hüve nehcü’s-sübût şer‘an sâbite olan Ali Beşe b. ( ) mahzarında tav‘an ikrâr ve i‘tirâf edip [âtî] zikri akdin sudûruna değin yedimde ve taht-ı tasarrufumda muntazam mülk ve hakkım olup karye-i sâlifü’l-beyân dâhilinde vâki‘ bir tarafı mezbûr Koca Durmuş mülküne ve bir tarafı Mehmed b. Ali mülküne ve bir tarafı mezbûr Durmuş b. Hasan mülküne ve bir tarafı mezbûr Mustafa b. Hüseyin mülküne muttasıl cemî‘ yurt yerini cemî‘ tevâbi‘ ve levâhıkı ve kâffe-i hukūk ve merâfıkı ile ve yine karye-i mezbûre kurbunda Lefdova? nâm mevzi‘de vâki‘ lede’l-ahâlî ma‘lûmü’l-hudûd bir kıt‘a bağımı kâffe-i hukūkuyla ve yine karye-i mezbûrede Mecdumlar? nâm mevzi‘de vâki‘ lede’l-ahâlî ma‘lûmü’l-hudûd bir kıt‘a bağımı kâffe-i hukūkuyla ve yine karye-i mezbûrede İşnekule? nâm mevzi‘de vâki‘ lede’l-ahâlî ma‘lûmü’l-hudûd bir kıt‘a bağımı kâffe-i hukūkuyla ve yine karye-i mezbûrede Petriçe nâm mevzi‘de vâki‘ lede’l-ahâlî ma‘lûmü’l-hudûd bir kıt‘a bağımı kâffe-i hukūkuyla ve yine mezkûre Mustafa b. Hüseyin’in menzili kurbunda vâki‘ lede’l-ahâlî ma‘lûmü’l-hudûd bir kıt‘a bostanımı dahi kâffe-i hukūkuyla ve yine mezkûr Koca Durmuş menzili kurbunda vâki‘ lede’l-ahâlî ma‘lûmü’l-hudûd bir kıt‘a bostanımı dahi kâffe-i hukūkuyla mezkûrdan Mehmed b. Ali ve Ali b. Mehmed’e ve Mehmed b. Hüseyin’e ve Durmuş b. Hasan’a ve Ahmed b. Mustafa ve Mehmed Davud ve Mustafa b. Hüseyin’e ve Ali Beşe b. Abdullah’a on bin beş yüz cedîd râyic fi’l-vakt akçeye safka-i vâhide ile tarafeynden îcâb ve kabûlü hâvî bey‘-i bâtla asliyyûn-ı mezkûrdan asâleten ve vekîl-i mezkûr Ali Beşe b. Abdullah vekâleten zikr olunan cemî‘ emlâkı minvâl-i meşrûh üzre iştirâ eyledikden gayrı yine karye-i mezbûre sınırı dâhilinde Petretli nâm mevzi‘de vâki‘ lede’l-ahâlî ma‘lûmü’l-hudûd bir kıt‘a tarlayı ve yine mevzi‘-i mezbûre kurbunda vâki‘ Hoca Durmuş menziline muttasıl bir kıt‘a tarlamı ve yine karye-i mezbûrede Kara Şabanca nâm mevzi‘de vâki‘ lede’l-ahâlî ma‘lûmü’l-hudûd bir kıt‘a tarlamı ve yine mevzi‘-i mezbûr kurbunda Kirazlık demekle ma‘rûf mahalde vâki‘ lede’l-ahâlî ma‘lûmü’l-hudûd bir kıt‘a tarlamın dahi hakk-ı tasarrufunu sâhib-i arz ma‘rifetiyle asliyyûn-ı mezkûrûn Mehmed b. Ali ve Ali b. Mehmed’e ve Mehmed b. Hüseyin’e ve Durmuş b. Hüseyin’e ve Ahmed b. Mustafa b. Davud ve Mustafa [b.] Hüseyin’e ve vekîl-i mezkûr Ali Beşe b. Abdullah’a bin beş yüz cedîd râyic fi’l-vakt akçe ki cem‘an on üç bin akçe eder, yedlerine safka-i vâhide ile ferâğ ve tefvîz, onlar dahi tefevvüz edip ve mukābeleten bedel-i ferâğ olan meblağ-ı mezkûr bin beş yüz akçeyi ve semen-i mezkûr on bir bin beş yüz akçeyi ki cem‘an on üç bin akçe eder yedlerinden tamâmen ahz u kabz edip zikr olunan yurt yeri ve tarlaları cemî‘ hukūkuyla mahallinde zabt ve tasarrufa mezbûrûnu taslît eyledim dedikde, mukırr-ı mezbûrun vech-i muharrer üzre cârî ve sâdır olunan ikrâr-ı meşrûhunu el-mukırrûn lehü’l-mezkûrûn bi’l-vekâle vicâhen tasdîk ve şifâhen tahkīk edicek, mâ hüve’l-vâki‘ bi’t-taleb ketb olundu. Li sene 1059.

Şuhûdü’l-hâl: Mustafa Efendi b. Abdurrahman, Durmuş b. Mehmed, Hasan b. Kurd, Mehmed b. Ali, Aydın Beşe b. Hüseyin, Ali b. Mehmed b. Şüdrânî, Yahya [b.] Zekeriya.

(RUMELİ80 - cilt: 15, sayfa: 218 - Hüküm no: 237 - Orijinal metin no: [55a-1])﻿

﻿

﻿

238. Hüküm

David v. Avraham’ın, vefat eden Süleyman Ağa b. Ahmed’de olan alacağının terekesinden tahsiline karar verildiği

Mahmiye-i İstanbul’da Frenk mahallesinde sâkin olup Portakal cemâ‘atinden David v. Avraham nâm Yahudi meclis-i şer‘-i hatîr-i lâzimü’t-tevkīrde mahmiye-i mezbûrede Nevbahar mahallesinde sâkin iken vefât eden Süleyman Ağa b. Ahmed’in zâhirde vâris-i ma‘rûfu olmamağla hâlâ Beytülmâl-ı Râcilîn emîni olup muhallefâtına vaz‘-ı yed eylediği şer‘an sâbit olan İlyas Ağa b. sinan tarafından husûmet-i âti’l-beyâna vekîl olup vekâleti nehc-i şer‘î üzre sâbit olan Mehmed Beşe b. Mustafa mahzarında üzerine takrîr-i da‘vâ edip bin otuz yedi senesinin Şevvâlü’l-mükerreminde hâlâ eydî-i nâsdan te‘âtîsi munkatı‘a olan züyûf akçe ile altın yüz seksen akçeye râyic iken müteveffâ-yı mezbûr Süleyman Ağa hâl-i sıhhat ve nefâz-ı tasarrufâtında yedimden iştirâ ve kabz eylediği ma‘lûmü’l-levn ve’l-cins ve’z-zirâ‘ emti‘a-i mütenevvi‘a semeninden on bir bin otuz züyûf akçe ve bir def‘a dahi yedimden müşterâ ve makbûz emti‘a semeninden dokuz bin cedîd râyic fi’l-vakt akçe cem‘an yirmi bin otuz akçe hakkım olup kable’l-vefât hâl-i nefâz ve tasarrufunda minvâl-i meşrûh üzre deyni olduğunu alâ ru’ûsi’l-işhâd ikrâr dahi eylemişdir. Hâlâ meblağ-ı mezbûru kable’l-îfâ vefât edip zimmetinde hakkım kalmağın semen-i evvel on bir bin otuz züyûf akçenin altından kıymet-i şer‘iyyesi olan altmış bir altın ve rub‘ altın hakkım ile dokuz bin cedîd râyic fi’l-vakt akçe hakkımın tereke-i vâfiyyesinden alıverilmesin taleb ederim. Vekîl-i mezbûr Mehmed Beşe’ye suâl olunsun dedikde, gıbbe’s-suâl vekîl-i mezbûr Mehmed Beşe müteveffâ-yı mezbûrun muhallefâtına müvekkili Emîn-i mezbûrun vaz‘-ı yed eylediğini ikrâr edip lâkin deyn-i mezbûru inkâr edicek, müdde‘î-i mezbûr David’den müdde‘âsını mübeyyin beyyine taleb olundukda zikr olunan Nevbahar mahallesi sükkânından Mehmed Çelebi b. Ahmed ve Ahmed Beşe b. Mustafa nâm kimesneler li ecli’ş-şehâde meclis-i şer‘a hâzırân olup gıbbe’l-istişhâd her biri şehâdet edip fi’l-hakīka müteveffâ-yı mezbûr Süleyman Ağa hâl-i sıhhat ve nefâz-ı tasarrufâtında bizim huzûrumuzda bin otuz bir senesi Şevvâli’nde hâlâ eydî-i nâs[dan] te‘âtîsi munkatı‘a züyûf akçe ile altın yüz seksen akçeye râyic iken işbu david’den iştirâ ve kabz eylediğim emti‘a-i mütenevvi‘a semeninden on bir bin otuz züyûf akçe ile bir def‘a dahi iştirâ ve kabz eylediğim emti‘a semeninden dokuz bin akçe cem‘an yirmi bin otuz akçe işbu müdde‘î David v. Avraham Yahudi’ye deynim vardır deyû kable’l-vefât hâlâ tasarrufunda tav‘an ikrâr eyledi. Bu vechile semen-i evvel on bir bin otuz züyûf akçenin altından kıymet-i şer‘iyyesi olan altmış bir altın ve rub‘ altın ve dokuz bin cedîd akçenin işbu müdde‘iye tereke-i müteveffâ-yı mezbûrdan edâsı vâcibdir ve bu husûsa şâhidleriz şehâdet dahi ederiz deyû her biri münkir-i mezbûr muvâcehesinde edâ-i şehâdet-i şer‘iyye eylediklerinde gıbbe’t-ta‘dîl ve’t-tezkiye şehâdetleri makbûle oldukdan sonra [56a] mezbûr David’e meblağayn-i mezbûreyni müteveffâ-yı mezbûrun hâl-i hayâtında küllen ve ba‘zan yedinden veya vekîli yedinden ahz eylemediğine veya âhara havâle etmediğine veya hibe veya taraf-ı şer‘iyyeden bir tarîk ile deynini ibrâ etmediğine yemîn teklîf olundukda ol dahi hasbe’l-mes’ûl yemîn billâh ellezî enzele’t-tûriyye alâ Musa aleyhi’s-selâm etmeğin şehâdet mûcebince meblağayn-i mezbûreyn altmış bir altın ve rub‘ altın ile dokuz bin cedîd akçenin tereke-i mezbûrdan edâsına vekîl-i mezbûr mahzarında müteveffâ-yı mezbûr üzerine hükm olunup, mâ vaka‘a bi’t-taleb ketb olundu. Hurrire fî selhi Rebî‘ulâhir li sene 1059.

Şuhûdü’l-hâl: Ahmed Efendi b. Abdülbâkī, Osman Çelebi b. Mehmed, İbrahim Efendi b. Şaban.

(RUMELİ80 - cilt: 15, sayfa: 219 - Hüküm no: 238 - Orijinal metin no: [55b-1])﻿

﻿

﻿

239. Hüküm

Müslüman olarak Ali ismini alan Yahudi Yasef’in, ailesi üzerinde herhangi bir alacağı kalmadığı

Fi’l-asl Edirne cemâ‘atinden kable’l-islâm ismi Yasef olup hâlâ şeref-i İslâm ile müşerref olan Ali nâm şâbb-ı âkil ve bâliğ ve reşîd meclis-i şer‘de mezkûrun babası olup kendi tarafından asıl ve zevcesi Efendepolo bt. Zaharya tarafından husûsu âti’l-beyâna vekîl olup vekâleti bimâ-hüve nehcü’s-sübût şer‘an sâbite olmağla vekâleten, Yahudagor? v. Menahim ve ammi İlya v. Mehanim nâm Yahudiler muvâcehelerinde tav‘an ikrâr ve i‘tirâf edip mezbûr Yahudagor’ın zimmetinde cihet-i deyn-i şer‘îden iki yüz kıt‘a riyâlî kuruş hakkım olup meblağ-ı mezbûrun yüz yetmiş riyâlî kuruşunu bundan akdem mezbûr Yahudagor’dan ahz u kabz edip zimmetinde otuz kuruş hakkım kalmışdı. El-hâletü hâzihî meblağ-ı bâkī-i mezbûr otuz kıt‘a riyâlî kuruşu dahi babam mezbûr Yahudagor yedinden ahz ve istîfâ eylediğimden sonra vâlidem merkūme Efendepolo zimmetinde dahi cihet-i deyn-i şer‘îden on beş riyâlî kuruş hakkım olunduğundan mâ‘adâ vâlidem mezbûre yedinde bir sîm kuşağım vedî‘a olup hâlâ hakkım olan meblağ-ı mezkûr on beş riyâlî kuruşu vâlidem mezbûr yedinden ahz u kabz edip mârrü’z-zikr kuşakdan berî olup vâlidem mezbûrenin zimmetini ibrâ-i âmm-ı kātı‘ü’n-nizâ‘la ibrâ ve iskāt eyledim. Min ba‘d mezbûr Yahudagor üzerine ve vâlidem mezbûre Efendepolo üzerine ve ammim mezbûr İlya üzerine ve zevcesi Arhondi Polo Şabatay üzerine ve er karındaşlarım Menahim ve Mosi üzerlerine ve kız karındaşım Kavro üzerlerine bi vechin mine’l-vücûh da‘vâ ve hakkım yokdur. Kâffe-i da‘vâdan her birilerinin zimmetlerini ibrâ ve iskāt eyledim dedikde, gıbbe’t-tasâduki’l-vicâhi’ş-şer‘î mâ hüve’l-vâki‘ bi’t-taleb ketb olundu. Fi’l-yevmi’l-hâdî ve’l-ışrîn min şehri Rebî‘ulâhir li sene 1059.

Şuhûdü’l-hâl: Ahmed Çelebi b. Abdülkerim, el-Hâc Ali b. Osman, Yahya Bey b. Zekeriya.

(RUMELİ80 - cilt: 15, sayfa: 221 - Hüküm no: 239 - Orijinal metin no: [56a-1])﻿

﻿

﻿

240. Hüküm

Murad Ağa Vakfı’na borcu olan Ahmed Çelebi’nin Mehmed Çelebi’de olan alacağını borcuna havâle ettiğinin anlaşıldığı

Mahmiye-i İstanbul’da Murad Ağa Vakfına meşrûtiyyet üzre bi’l-fi‘l mütevellî olan Hacı Ahmed Efendi b. el-Hâc Hasan Efendi meclis-i şer‘-i hatîrde mahmiye-i mezbûrede Çırakçı Hamza mahallesinde Mehmed Çelebi b. Ramazan mahzarında üzerine takrîr-i da‘vâ edip mahrûsa-i Galata hâricinde kasaba-i Kasımpaşa’da taht-ı Tahtaminâre mahallesinde sâkin işbu hâzır bi’l-meclis Ahmed Çelebi b. Mehmed zimmetinde mütevellîsi olduğum Murad Ağa Vakfı malından üç bin fıddî cedîd râyic fi’l-vakt akçe deyn olup işbu Ahmed Çelebi’nin dahi işbu Mehmed Çelebi zimmetinde cihet-i deyn-i şer‘îden üç bin mezbûrü’n-nakit akçe hakkı olmağla işbu Ahmed Çelebi işbu Mehmed Çelebi üzerine hakkı olan üç bin akçeye taraf-ı vakf-ı mezbûra deyn olan meblağ-ı mezbûr üç bin akçe ile beni havâle-i sahîha-i şer‘iyye ile havâle eyledikde ben dahi cümlemizin rızâsıyla havâle-i mezkûreyi kabûl eylemekle işbu Mehmed Çelebi merâfık-ı vakf-ı mezkûr bi hükmi’l-kefâle medyûn olmağın meblağ-ı muhalli işbu Mehmed Çelebi bi’t-tevliye elyediğimde edâdan ta‘annüd eder. Suâl olunup alıverilmesi matlûbumdur dedikde, gıbbe’s-suâl mezkûr Mehmed Çelebi cevâbında vech-i muharrer üzre havâle olup cihet-i havâle-i mezkûrede vakf-ı mezkûra zimmetinde üç bin akçe edâsı vâcib deyni olduğunu tav‘an ikrâr edicek, ikrârı mûcebince meblağ-ı mezkûr üç bin akçenin mütevellî-i vakf-ı mezbûra edâ ile mezbûr Mehmed Çelebi üzerine ilzâm olunup mâ hüve’l-vâki‘ bi’t-taleb ketb olundu. Fî gurreti Cumâdelûlâ li sene tis‘a ve hamsîn ve elf.

Şuhûdü’l-hâl: Ömer Beşe b. Ramazan, el-Hâc Abdurrahman Çelebi b. el-Hâc Hasan Efendi, el-Hâc Ömer Çelebi b. Hüseyin, Mustafa Ağa b. Yusuf.

(RUMELİ80 - cilt: 15, sayfa: 221 - Hüküm no: 240 - Orijinal metin no: [56b-1])﻿

﻿

﻿

241. Hüküm

Ayşe bt. Mustafa’nın boşandığı eşi Seyyid Mustafa Çelebi’de olan alacağına Seyyid Mahmud b. Himmet’in kefil olduğu

Mahrûse-i Galata muzâfâtından Tophâne’de vâki‘ Mustafa Ağa mahallesinde sâkine Ayşe Hâtun bt. Mustafa meclis-i şer‘-i şerîfde zevc-i mutallıkı işbu râfi‘ül-kitâb es-Seyyid Mustafa Çelebi b. es-Seyyid Mehmed mahzarında tav‘an ikrâr ve i‘tirâf edip mezbûr es-Seyyid Mustafa Çelebi sâbıkā zevcim olduğu hâlde zimmetinde nikâhım ma‘kūd elli bin cedîd râyic fi’l-vakt akçe mehr-i müeccelim olup ve cihet-i karz-ı şer‘îden dahi bin dört yüz riyâlî kuruş hakkım olmağın meblağayn-i mezbûreyni merkūm es-Seyyid Mustafa Çelebi’den da‘vâ ve taleb eylediğimde zimmetinde ma‘kūd olan elli bin cedîd akçe mehr-i müeccel hakkımı ikrâr edip cihet-i karz-ı mezbûrdan olan bin dört yüz riyâlî aded hakkımı inkâr etmekle beynimizde muslihîn tavassut edip ikrâr eylediği elli bin cedîd akçe mehr-i müeccel hakkım da‘vâsından beni mezbûr es-Seyyid Mustafa Çelebi ile dokuz bin altı yüz akçe üzerine inşâ-i akd-i sulh eylediklerinde ben dahi sulh-ı mezbûru kabûl edip bedel-i sulh olan meblağ-ı mezbûru târih-i kitâbdan yirmi gün tamâmına değin te’cîl edip ol dahi ecel-i merkūmu kabûl eyledikden sonra mehr-i mezbûr elli bin akçe da‘vâsından ve karzından olan bin dört yüz riyâlî kuruş da‘vâsından merkūm es-Seyyid Mustafa Çelebi’nin zimmetini ibrâ-i âmm-ı kātı‘ü’n-nizâ‘la ibrâ eyledim dedikde, gıbbe’t-tasdîki’ş-şer‘î müdde‘iye Üsküdar’da Evliyâ mahallesinde sâkin es-Seyyid Mahmud b. Himmet, bedel-i merkūma tarafeynden emr ve kabûlü hâviye kefâletiyle kefîl oldukdan sonra mezbûr es-Seyyid Mustafa’nın oğulları Seyyid Mahmud ve Seyyid Ahmed’den her biri dahi kefîl-i mezbûrun bi hükmi’l-kefâle zimmetine lâzım gelen meblağa kefîl olmağın mâ vaka‘a bi’t-taleb ketb olundu. Fi’l-yevmi’s-sâmin ve’l-ışrîn min şehri Rebî‘ulâhir li sene tis‘a ve hamsîn ve elf.

Şuhûdü’l-hâl: Abdünnebi b. Ahmed, Şeyh Ahmed b. Ali, Yusuf b. Mustafa, Seyyid Mahmud Çavuş b. Hasan, es-Seyyid Ali Efendi.

(RUMELİ80 - cilt: 15, sayfa: 222 - Hüküm no: 241 - Orijinal metin no: [56b-2])﻿

﻿

﻿

242. Hüküm

Azir bt. Yasef’in Meleki bt. Şehri’de olan alacağını tahsil ettiği

Mahmiye-i İstanbul’da Kâtib Kasım mahallesinde sâkine Azir bt. Yasef nâm Ermeniye meclis-i şer‘de Şeyh Ferhad mahallesinde sâkine işbu râfi‘atü’l-kitâb Meleki bt. Şehri nâm Ermeniye mahzarında tav‘an ve rağbeten ikrâr ve i‘tirâf edip mezbûre Meleki zimmetinde cihet-i karz-ı şer‘îden iki yüz doksan riyâlî kuruş hakkım olup hâlâ meblağ-ı mezbûru bi’t-tamâm ahz u kabz eyledim dedikde, gıbbe’t-tasdîk mâ vaka‘a bi’t-taleb ketb olundu. Fi’l-yevmi’t-tâsi‘ ve’l-ışrîn min Cumâdelûlâ sene 1059.

Şuhûdü’l-hâl: Ahmed Çelebi b. Abdülbâkī, Osman Çelebi b. Mehmed, Mustafa b. Abdurrahman.

(RUMELİ80 - cilt: 15, sayfa: 223 - Hüküm no: 242 - Orijinal metin no: [56b-3])﻿

﻿

﻿

243. Hüküm

Mustafa Ağa b. Yusuf’un evini, Köse Hüseyin’in küçük çocukları Mehmed Kaya? ve Sakine’ye istiğlâl suretiyle sattığı

Mahmiye-i İstanbul’da sâbıkā Nişancı Paşa-yı Atîk mahallesinde olup hâlâ Tercüman Yunus mahallesi ahâlîsinden Mustafa Ağa b. Yusuf meclis-i şer‘-i hatîrde mahmiye-i mezbûrede ( ) mahallesinde sâkin iken bundan akdem vefât eden Köse Hüseyin Efendi’nin sulbî sagīr oğlu Mehmed Gıyas’ın sulbiye sagīr[e] kızı Sakine’nin tesviye-i umûruna kıbel-i şer‘-i enverden mansûb vasîleri olan Hacı Ahmed Bey b. Abdullah tarafından ikrâr-ı âti’l-beyânı tasdîka vekîl olup vekâleti bimâ-hüve nehcü’s-sübût şer‘an sâbite olan Hacı Ömer Çelebi b. Hüseyin mahzarında tav‘an ikrâr ve i‘tirâf edip zikri âtî akdin sudûruna değin yedimde ve taht-ı tasarrufumda mülk ve hakkım olup zikr olunan Tercüman Yunus mahallesinde vâki‘ bir tarafı ba‘zan Kurd Çavuş b. ( ) veresesi mülküne ve iki tarafı tarîk-i âmma müntehî cemî‘ menzilimi kâffe-i hukūk ve merâfıkı ile vasiyy-i mezkûr Hacı Ahmed Bey’e altı yüz riyâlî kuruşa bi tarîki âmme li cemî‘i’l-istiğlâl bey‘ ve teslîm eyledim. Ol dahi sagīrân-ı mezkûrân malları ile sagīrân-ı merkūmân için vech-i meşrûh üzre bi’l-vesâye iştirâ ve teslîm edip semen-i mezkûr altı yüz riyâlî kuruşu vasiyy-i mezbûr yedinden tamâmen ahz u kabz ve istîfâ eylediğimden sonra vasiyy-i mezkûr cemî‘ menzili mezkûru ba‘de’t-tahliyeti’ş-şer‘iyye târih-i kitâbdan bir sene tamâmına değin bana altmış riyâlî kuruşa îcâb ve teslîm edip ben dahi vech-i muharrer üzre istîcâr ve tesellüm eyledim dedikde, mukırr-ı mezbûru ikrâr-ı meşrûhunda vekîl-i mezkûr vicâhen tasdîk ve şifâhen tahkīk edicek, mâ hüve’l-vâki‘ bi’t-taleb ketb olundu. Fi’l-yevmi’s-sânî min Cumâdelûlâ sene 1059.

Şuhûdü’l-hâl: Es-Seyyid Mehmed Efendi el-Hatîb, Mustafa Ali b. Ali Efendi, el-Hâc Abdurrahman Çelebi b. ( ).

(RUMELİ80 - cilt: 15, sayfa: 223 - Hüküm no: 243 - Orijinal metin no: [57a-1])﻿

﻿

﻿

244. Hüküm

Niko v. Dimitri’nin Kerpiniş’teki bağını Kiryazi v. Petro’ya sattığı

Vilâyet-i [Rum]elinde nefs-i Kerpiniş ahâlîsinden Nikola v. Dimitri nâm bakkal zimmî meclis-i şer‘-i hatîr-i lâzımü’t-tevkīrde yine Kerpiniş kazâsına tâbi‘ Zaltana nâm karyeden Kiryazi v. Petro nâm bakkal muvâcehesinde tav‘an ikrâr ve i‘tirâf edip zikr-i âtî akdin sudûruna değin yedimde ve taht-ı tasarrufumda mülk ve hakkım olup Kerpiniş bağları hilâlinde vâki‘ bir tarafı Danyal v. Komono bağına ve bir tarafı Nikola v. Çuka bağına ve iki tarafı tarîk-i âmma müntehî bir dönüm cemî‘ bağımı kâffe-i hukūkuyla mezbûr Kiryazi’ye üç bin fıddî râyic fi’l-vakt akçeye tarafeynden îcâb ve kabûlü hâvî şürût-ı müfsideden ârî bey‘-i bâtla bey‘ eyledim. Ol dahi iştirâ eyleyip semen-i mezkûru üç bin sekiz yüz akçeye bana def‘ ve teslîm eyleyip ben dahi yedinden tamâmen ahz u kabz eyledim. Zikr olunan bağı mahallinde kabza mezbûr Kiryazi’yi taslît eyledim. Min ba‘d cemî‘ bağ-ı mezkûr mezbûr Kiryazi’nin mülk ve hakkıdır dedikde mukırr-ı mezbûru vech-i minvâl-i muharrer üzre cârî ve sâdır olan ikrârını el-mukırru lehü’l-mezbûr vicâhen tasdîk ve şifâhen tahkīk edicek, mâ vaka‘a bi’t-taleb ketb olundu. Hurrire fi’l-yevmi’s-sânî ve’l-ışrîn min şehri Rebî‘ulâhir li sene tis‘a ve hamsîn ve elf.

Şuhûdü’l-hâl: Nikola [v.] Şir, Yorgi v. Yani, Dağa? v. Yorgi, Yani v. Niko.

(RUMELİ80 - cilt: 15, sayfa: 224 - Hüküm no: 244 - Orijinal metin no: [57a-2])﻿

﻿

﻿

245. Hüküm

Hamile bulunan Âlime Hâtun bt. Abdülmuttalib adlı kadına doğumuna kadar nafaka takdir edildiği

Hâkim, Üsküdar mahallâtından Yeni mahallede sâkine olan Âlime Hâtun bt. Abdülmuttalib nâm hâmile hâtunun nafakası için, mezkûrenin talebiyle, hâzır bi’l-meclis olan Yakub Efendi b. Ahmed nâm zevc-i mutallıkı üzerine, vaz‘-ı hamline kadar zeyilde mezkûr târihden i‘tibâren yevmî râyicü’l-vakt yedi akçe farz ve takdîr etti. Cerâ zâlike ve hurrire fi’l-yevmi’s-sânî min Cemâziyelâhir sene tis‘a ve hamsîn ve elf.

Şuhûdü’l-hâl: İsmail Çavuş b. Mustafa el-mübâşir, Ahmed Çelebi b. Abdurrahim, Osman Çavuş b. Hüseyin el-Üsküdârî, Ali Bey b. Ahmed

(RUMELİ80 - cilt: 15, sayfa: 224 - Hüküm no: 245 - Orijinal metin no: [57a-3, Arapça])﻿

﻿

﻿

246. Hüküm

Ahmed Çelebi b. İlyas’ın, murisi Hacı İbrahim b. İlyas’ın terekesine ait bazı eşyaları Zağra-i Atîk kadısı Ahmed Efendi’den teslim aldığı

Vilâyet-i Rumeli’nde Zağra-i Atîk kasabasında sâkin iken vefât eden el-Hâc İbrahim b. İlyas’ın li ebeveyn er karındaşı ve vârisi Ahmed Çelebi meclis-i şer‘-i hatîrde kasaba-i mezbûre kadısı olan umdetü kuzâti’l-islâm Ahmed Efendi b. ( ) tarafından ikrâr-ı âti’l-beyânı tasdîka vekîl olup bimâ-hüve nehcü’s-sübût şer‘an vekâleti sâbite olan Hamza Beşe b. Mustafa mahzarında bi’t-tav‘i’s-sâf ikrâr ve i‘tirâf mûrisim müteveffâ-yı mezbûrun terekesinden olup bi hasebi irsi’ş-şer‘î bana isâbet ve intikāl edip müvekkili mûmâ-ileyh yedinde mazbût olan eşyâsından bir re’s kabanını? ve bir mor iskarlat merdâne ferâceye kaplı tilki nâfe kürkünü ve bir sîm devâtını müvekkili müşârunileyh yedinden ahz u kabz eylediğimden mâ‘adâ yine mûrisim müteveffâ-yı merkūmun terekesinden bir mâ’î iskarlat merdâne çuka ferâcesini ve bir yeşil iskarlat çuka ferâcesini ve bir benefşe iskarlat merdâne çuka ferâceye kaplı sincap kürkünü ve bir yeşil kemha merdâne kaftanını, on sekiz aded sîm düğmesiyle ve bir yeşil dârâyî kaftanını ve bir mor iskarlat çuka çakşırını ve iki sîm bıçağını ve bir sîm savaye? kuşağını ve bir beyaz ipek kuşağını ve iki müsta‘mel keten bezi merdâne gömleğini ve iki müsta‘mel keten bezi merdâne donunu ve iki münakkaş uçkurunu ve üç münakkaş makramasını ve iki sırmalı cüzdanını ve bir en‘âm-ı şerîfini ve bir cöngünü ve bir yan kuşağını ve bir köhne kırmızı zıbınını ve bir sepet sandığını vekîl-i mezbûr Hamza Beşe yedinden bi hükmi’l-verâse ahz u kabz eyledim dedikde, mukırr-ı mezbûru ikrâr-ı meşrûhunda vekîl-i mezbûr vicâhen tasdîk ve şifâhen tahkīk edicek, mâ hüve’l-vâki‘ bi’t-taleb ketb olundu. Fi’l-yevmi’l-hâmis ve’l-ışrîn min şehri Rebî‘ulâhir li sene tis‘a ve hamsîn ve elf.

Şuhûdü’l-hâl: Ahmed Çelebi b. Abdurrahman, İskender Bey b. Şaban, Ahmed Çelebi b. Abdülbâkī Efendi, Yahya b. Zekeriya, İsmail Çelebi b. Yunus.

(RUMELİ80 - cilt: 15, sayfa: 225 - Hüküm no: 246 - Orijinal metin no: [57b-1])﻿

﻿

﻿

247. Hüküm

Esirci İbrahim b. Abdullah’ın alacak davasında şahid gösterdiği Zülfikar Reis’in şahitliğinin kabul edilmediği

Mahrûse-i Galata muzâfâtından kasaba-i Beşiktaş’da Sinan Paşa mahallesinde sâkin Esirci İbrahim b. Abdullah meclis-i şer‘-i hatîr-i lâzımü’t-tevkīrde Dadyan keferesi elçisinin tercümanı olan Bijan v. Varzel? mahzarında üzerine takrîr-i da‘vâ edip mezbûr Bijan zimmetinde cihet-i karz-ı şer‘îden yedi yüz elli riyâlî kuruş hakkım vardır. Suâl olunup meblağ-ı mezbûrun alıverilmesin taleb ederim dedikde, gıbbe’s-suâl akībe’l-inkâr müdde‘âsını mübeyyin beyyine taleb olundukda, mahrûsa-i mezbûre ağalarından Tophânede Defterdâr mahallesinde sâkin Zülfikār Reis b. Abdullah ve Ebü’l-fazl mahallesinde sâkin olup mahrûsa-i mezbûrede debbâğ olan Mustafa b. derviş nâm kimesneler li ecli’ş-şehâde meclis-i şer‘a hâzırân olup gıbbe’l-istişhâd her biri şehâdet edip fi’l-vâki‘ işbu müdde‘î Esirci İbrahim işbu Bijan zimmetinde edâsı vâcib cihet-i karz-ı şer‘îden yedi yüz elli riyâlî kuruş-ı kebîr hakkı vardır. Biz bu husûsa bu vech üzre şâhidler, şehâdet dahi ederiz deyû edâ-yı şehâdet-i şer‘iyye eylediklerinden sonra hâl şâhidân-ı mezbûrân istikşâf olundukda mezbûr Zülfikār Reis’in keyf-i hâline kemâl-i vukūfları olup mahmiye-i İstanbul’da Odunkapısı kundakçılarından Kasab Timurhan mahallesinde sâkin Hüseyin Beşe b. Abdullah ve Siyavuş Bey b. Abdullah ve Uzun Hüseyin Ağa menzilinde sâkin Rıdvan b. Abdullah nâm kimesnelerden sırren istihbâr olundukda mezbûrlardan her biri merkūm Zülfikār Reis iyi âdem değildir, kâziben şehâdetden ictinâbı yokdur, her vechile sû-i hâline muttali‘iz deyû şehâdet eylediklerinden, şehâdetleri mûcebince mezbûr Zülfikār Reis’in şehâdetden red olunup mâ hüve’l-vâki‘ bi’t-taleb ketb olundu. Fi’l-yevmi’s-sâlis min şehri Rebî‘ulâhir li sene tis‘a ve hamsîn ve elf.

Şuhûdü’l-hâl: Ahmed Çelebi b. Abdülbâkī, Osman Çelebi b. Mehmed, Yahya Bey b. Zekeriya, İsa b. Ahmed.

(RUMELİ80 - cilt: 15, sayfa: 225 - Hüküm no: 247 - Orijinal metin no: [57b-2])﻿

﻿

﻿

248. Hüküm

Çakşır Süleyman Çavuş b. Abdullah’a olan borcunu ödemesi hususunda Şevki oğlu Süleyman’a tenbihte bulunulduğu

Mahmiye-i İstanbul’da Azebler kurbunda sâkin işbu sâhibü’l-kitâb Cemşûr Süleyman Çavuş b. Abdullah meclis-i şer‘-i hatîr-i lâzımü’t-tevkīrde vilâyet-i Anadolu’da vâki‘ kasaba-i Menemen ahâlîsinden Şevki oğlu Süleyman mahzarında üzerine takrîr-i da‘vâ edip mezbûr Süleyman Beşe zimmetinde cihet-i deyn-i şer‘îden üç yüz on sekiz buçuk riyâlî kuruş ve rub‘ kuruş hakkım olup meblağ-ı mezbûrdan iki yüz riyâlî kuruşunu bundan akdem Solak Ali Çelebi yediyle ahz u kabz edip hâlâ meblağ-ı mezbûrdan bâkī yüz on sekiz buçuk riyâlî kuruş ve rub‘ kuruş hakkımı vermede ta‘annüd eder. Suâl olunup alıverilmesini taleb ederim dedikde, gıbbe’s-suâl mezbûr Süleyman Beşe cevâbında fi’l-hakīka müdde‘î-i merkūm Süleyman Çavuş’a vech-i muharrer üzre cihet-i deyn-i şer‘îden üç yüz on sekiz buçuk riyâlî kuruş ve rub‘ kuruş zimmetimde lâzımü’l-edâ deynim olup meblağ-ı mezbûrdan iki yüz riyâlî kuruşu Solak Ali Çelebi yediyle def‘ ve teslîm eyledim. Bâkī yüz on sekiz buçuk kuruş ve rub‘ kuruş zimmetimde merkūm Süleyman Çavuş’a lâzımü’l-edâ ve vâcibü’l-kazâ deynim bâkī kalmışdır deyû tav‘an ikrâr edicek, mûcebince meblağ-ı mezbûr yüz on buçuk riyâlî kuruş ve rub‘ kuruşu müdde‘î-i mezbûra edâ ve teslîme merkūm Süleyman Beşe üzerine hükm olunup mâ vaka‘a bi’t-taleb ketb olundu. Fi’l-yevmi’s-sâlis min Cumâdelûlâ sene 1059

Şuhûdü’l-hâl: Hasan Çelebi b. Mehmed, Halil Ağa b. Ali?, Ahmed Beşe b. Zülfikār el-mübâşir, Mehmed Beşe b. Mustafa, el-Hâc Mehmed Halîfe el-müezzin.

(RUMELİ80 - cilt: 15, sayfa: 226 - Hüküm no: 248 - Orijinal metin no: [57b-3])﻿

﻿

﻿

249. Hüküm

Ayşe bt. Hacı Reis ile kızı Rukiye’nin evlerini Hüdaverdi Vakfı’na istiğlâl suretiyle sattıkları

Mahmiye-i İstanbul’da Mehmed Paşa Câmi‘-i şerîfi kurbunda sâkine Ayşe bt. el-Hâc Reis ile sadriye kebîre kızı Rukiye Hâtun bt. Hamamcızâde Ahmed nâm hâtunlar meclis-i şer‘-i hatîr-i lâzımü’t-tevkīrde Hüdâverdi Vakfı’na bi’l-fi‘l berât-ı âlî ile mütevellî olan işbu râfi‘ül-kitâb Halîfe b. Seyfullah mahzarında her biri tav‘an ikrâr ve i‘tirâf edip işbu akdin sudûruna değin silk-i mülk ve yedimizde münselik mülk ve hakkımız olup vilâyet-i anadolu’da vâki‘ Yalakâbâd kazâsına tâbi‘ Kocaderesi nâm karyede vâki‘ bir tarafı Çayderesi demekle ma‘rûf dereye ve bir tarafı tarîk-i hâssa muttasıl mülk menzilimi cemî‘ tevâbi‘ ve levâhıkı ve kâffe-i hukūk ve merâfıkı ile gıbbe’t-tahliyeti’ş-şer‘iyye ve’t-tekābuzi’l-mer‘î mütevellî-i mezbûr Hüdâverdi’ye altmış iki buçuk kıt‘a riyâlî kuruşa bi tarîki’l-istiğlâl bey‘ ve teslîm edip ol dahi bi’t-tevliye mâl-ı vakf-ı mezbûr ile vakf-ı merkūm için iştirâ ve tesellüm ve kabûl eyledikden sonra mütevellî-i mezbûr menzili mahdûd-ı mezbûru târih-i kitâbdan bir sene tamâmına değin yedi yüz elli fıddî râyic fi’l-vakt akçeye bize îzâr ve teslîm edip biz dahi vech-i muharrer üzre istîcâr ve tesellüm ve kabûl eyledik dediklerinde mukırretân-ı mezbûretân ikrâr-ı meşrûhlarında mütevellî-i merkūmu vicâhen tasdîk edicek, mâ vaka‘a bi’t-taleb ketb olundu. Fi’l-yevmi’s-sâbi‘ ve’l-ışrîn Rebî‘ulâhir sene 1059.

Şuhûdü’l-hâl: Osman Efendi b. el-kadı, İsmail Beşe râcil, İsa Çelebi b. Ahmed.

(RUMELİ80 - cilt: 15, sayfa: 227 - Hüküm no: 249 - Orijinal metin no: [58a-1])﻿

﻿

﻿

250. Hüküm

Hacı Mehmed b. Ahmed’in, Mustafa Çelebi b. Hamza aleyhindeki alacak davasında sulh olduğu

Mahrûse-i Halebü’ş-şehbâ’da el-Hüseyniyye mahallesinde sâkin sâbıkā Emir-i Cebbul? olan Hacı Mehmed b. Ahmed meclis-i şer‘-i hatîrde mahmiye-i İstanbul’da Kasab Timurhan mahallesinde sâkin işbu râfi‘ü’l-vesîka Mustafa Çelebi b. Hamza mahzarında tav‘an ikrâr ve i‘tirâf edip üçdür? mahrûsa-i Haleb’de vâki‘ câmi‘-i kebîr tevliyetini bana alıvermek için bin iki yüz Mustafa Çelebi’ye alâ tarîki’l-vesîka elli aded sikke-i şerîfi altın def‘ ve teslîm edip ol dahi yedimden ahz u kabz eyledikden sonra tevliyeti mezbûreyi alıvermeyip meblağ-ı mezkûr yedinde kalmakla meblağ-ı mezkûru mezkûr Mustafa Çelebi’den da‘vâ edip edâdan imtinâ‘ edicek, beynimizde münâza‘ât vâki‘ olmuşidi. El-hâletü hâzihî beynimizde muslihûn tavassut edip meblağ- ı mezkûrdan beni merkūm Mustafa Çelebi ile meblağ-ı mezkûr meblağ-ı mezkûru elli şerîfî altın da‘vâsından otu riyâlî kuruş üzerine akd-i sulh inşâ eylediklerinde ben dahi sulh-ı mezkûru kabûl ve bedel-i sulh-ı merkūm otuz riyâlî kuruşu mezkûr Mustafa Çelebi yedinden meclis-i akidde ahz u kabz ve istîfâ edip meblağ- ımezkûr elli şerîfî altın damvâsından mezbûr Mustafa Çelebi’nin zimmetini ibrâ-i âmm-ı kātı‘ü’n-nizâ‘la ibrâ ve iskāt eyledim. Min ba‘d husûs-ı mezbûra müte‘allika mezbûr Mustafa Çelebi üzerine bi vechin mine’l-vücûh da‘vâ ve hakkım yokdur dedikde mukırr-ı mezbûr Hacı Mehmed’i ikrâr-ı meşrûhunda el-mukarru lehü’l-mezbûr vicâhen tasdîk ve şifâhen tahkīk edicek, mâ hüve’l-vâki‘ bi’t-taleb ketb olundu. Fî gurreti Cumâdelûlâ li sene tis‘a ve hamsîn ve elf.

Şuhûdü’l-hâl: Osman Çelebi b. Şeyh Yusuf el-müezzin?, Yahya Bey b. el-Hâc Şerefeddin el-ma‘rûf, Yahya Bey [b.] Zekeriya, Hacı Mahmud Bey [b.] Ali.

(RUMELİ80 - cilt: 15, sayfa: 227 - Hüküm no: 250 - Orijinal metin no: [58a-2])﻿

﻿

﻿

251. Hüküm

Bergam v. adlı Ermeni’nin vârislerinin, vasîleri Karabet v. Hasro’dan haklarını tamâmen aldıkları

Mahmiye-i İstanbul’da İnebey mahallesinde sâkin iken hâlik olan Bergam v. ( ) nâm Ermeni zimmînin verâseti zevce-i metrûkesi Meyrem bt. Mirkom, kebîr oğlu Asodor ve kebîre kızı Maruta? ve sagīr oğlu Simo ve sagīre kızı Kadota’ya münhasıra olup tereke-i hâlik-i merkūm kırk sekiz sehim i‘tibâr olunmağın sihâm-ı mezkûreden altı sehimi merkūme ve on dörder sehimi mezbûrân Asodor, Simo’ya ve yedişer sehimi mezbûretân Maruta? ve Kadota’ya isâbet eylediği şer‘an mütehakkık oldukdan sonra mezbûrân Asodor ve Maruta asâleten ve mesfûre Meyrem tarafından asâleten ve sagīrân-ı mezbûrân Simo ve Kadota taraflarından tesviye-i emirlerine kıbel-i şer‘den mansûbe vasîleri olmağla vesâyeten meclis-i şer‘-i hatîr-i lâzımü’t-tevkīrde işbu râfi‘ül-kitâb Karabet v. Hasro nâm Ermeni zimmî mahzarında herbiri tav‘an ikrâr ve i‘tirâf edip mezbûr Bergam hâlik olduğu hâlde evlâdı mezbûrûn Asodor ve Maruta ve Simo ve Kadota’nın cümlesi sagīrler olmağla tesviye-i emirlerine mezbûr Karabet vasî nasb oldukda ber-mûceb-i defter-i müfredât-ı kassâm ba‘de ihrâc resmü’l-kısme ve harcü’l-mahkeme hâlik-i mezbûrun vereseye intikāl eden cemî‘ terekesi yüz bin üç yüz cedîd râyic fi’l-vakt akçe olup vasiyy-i evvel-i mezbûr Karabet’in makbûzu oldukdan sonra bizim ve sagīrân-ı mezbûrânın süknâları olmamağla mahalle-i mezbûrede vâki‘ lede’l-ahâlî ve’l-cîrân ma‘lûmü’l-hudûd cemî‘ menzili bizim için ve sagīrân-ı mezbûrân için Maruta ve Asodor’un bülûğlarından sonra mâlikesi Siyavuş bt. Abdullah nâm hâtundan seksen beş bin fıddî cedîd râyic fi’l-vakt akçeye iştirâ ve tesellüm edip vasiyy-i evvel-i mezbûr Karabet yedinde olan yüz bir üç yüz akçeden yedinden seksen beş bin cedîd akçeyi ahz eylediğimizden sonra meblağ-ı mezbûru bâyi‘a-i mezbûreye teslîm eyledik. Merkūm Karabet’in yedinde meblağ-ı mezbûr yüz bin üç yüz akçeden ancak on beş bin üç yüz akçe kalmışdı. Hâlâ meblağ-ı bâkī on beş bin üç yüz cedîd akçenin sihâm-ı mezbûreden mezbûr Asodor on dört sehim hissesi mukābelesinde kendiye isâbet eden dört bin dört yüz altmış iki cedîd akçe hakkını asâleten ve merkūme Maruta dahi sihâm-ı mezbûreden yedi sehim hissesi mukābelesinde kendiye isâbet eden bin dokuz yüz on iki akçe hakkını asâleten ve sagīr-i mezbûr Simo’nun on dört sehim hissesi mukābelesinde [dört] bin dört yüz altmış iki akçe hakkını ve sagīre-i mezbûrân Kadota’nın? yedi sehim hissesi mukābelesinde isâbet eden iki bin iki yüz otuz bir akçe hakkını vesâyeten alıp kabz edip min ba‘d merkūm Karabet yedinde tereke-i hâlik-i merkūmdan bir akçe ve bir habbe bâkī kalmamışdır dediklerinde, gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’l-hâmis ve’l-ışrîn min şehri Rebî‘ilevvel li sene tis‘a ve hamsîn ve elf.

Şuhûdü’l-hâl: Ahmed Efendi b. Abdülbâkī, Osman Çelebi b. Mehmed, Mustafa Çelebi b. Abdurrahman, İsa b. Ahmed, Asodor v. Agob, Asodor v. Yani, Kirkor v. Kireso?

(RUMELİ80 - cilt: 15, sayfa: 228 - Hüküm no: 251 - Orijinal metin no: [58b-1])﻿

﻿

﻿

252. Hüküm

Hasan Beşe b. Abdullah’ın, Hüseyin Beşe b. Ali’ye olan borcuna karşılık menzil, dükkân, bağ ve bahçesini rehin verdiği

Medîne-i Belgrad’da Hasan Ağa mahallesi sükkânından olup Otuz Sekizinci Ağa Bölüğü odasından olan Hasan Beşe b. Abdullah nâm râcil meclis-i şer‘-i hatîr-i lâzımü’t-tevkīrde zikr olunan odanın odabaşısı olan el-Hâc Hüseyin Ağa b. Abdullah tarafından ikrâr-ı âti’l-beyânı tasdîka vekîl olup vekâleti bimâ-hüve nehcü’s-sübût şer‘an sâbite olan Hüseyin Beşe b. Ali mahzarında tav‘an ikrâr ve i‘tirâf edip mûmâ-ileyh el-Hâc Hüseyin Ağa’ya cihet-i karz-ı şer‘îden bin dört yüz riyâlî kuruş ve semeni târih-i kitâbdan yüz seksen gün tamâmına değin müeccel yedinden müşterâ ve makbûz yeşil merdâne iskarlat çuka ferâceye kaplı samur kürk bahâsından yüz elli riyâlî kuruş cem‘an bin beşyüz elli riyâlî kuruş zimmetimde vâcibü’l-edâ ve lâzımü’l-kazâ deynim olup meblağ-ı mezbûr beş yüz elli riyâlî kuruş deynim mukābelesinde yedimde mülküm ve hakkım olup mahalle-i mezbûrede vâki‘ iki tarafı Afyonzâde Dâmâdı demekle şehîr Mustafa mülküne ve bir tarafı tarîk-i hâssa ve bir tarafı tarîk-i âmma müntehî cemi‘ menzilimi hukūkuyla ba‘de’t-tahliye ve medîne-i mezbûrede Kuyumcular sûkunda vâki‘ bir tarafı Hacı Ali Bey ( ) mülküne ve bir tarafı Çizmeci Halil mülküne ve iki tarafı tarîk-i âmma müntehî cemî‘ kuyumcu dükkânını ve yine medîne-i mezbûrede Kosko Mehmed Paşa mahallesinde vâki‘ bir tarafı Ebûbekir Çelebi b. ( ) mülküne ve bir tarafı Hacı Rıdvan b. Abdullah mülküne ve bir tarafı mezbûr Çizmeci Halil mülküne ve bir tarafı mukābir-i kefereye muttasıl bir kıt‘a cemî‘ bağım ile bir kıt‘a cemî‘ bahçemi mezbûr el-Hâc Hüseyin Ağa’ya rehin vaz‘-ı yed edip ol dahi minvâl-i muharrer üzre irtihân ve kabûl eyledikden sonra rihân-ı mezbûreyi mahallinde kabza mûmâ-ileyh el-Hâc Hüseyin Ağa’yı taslît eyledim dedikde, gıbbe’t-tasdîki’ş-şer‘î medîne-i mezbûrede Aşağıhisar dâhilinde Hacı Veli mahallesinde sâkin Ahmed Çelebi b. Mehmed nâm râcil meblağ-ı mezbûr bin dört yüz elli riyâlî kuruşa tarafeynden emr ve kabûlü hâviye kefâletle kefîl olmağın mâ hüve’l-vâki‘ bi’t-taleb ketb olundu. Fi’l-yevmi’s-sâmin mine’l-Cumâdelûlâ li sene tis‘a ve hamsîn ve elf.

Şuhûdü’l-hâl: Mehmed Beşe b. Receb, Mustafa Beşe b. Mehmed, Halil Efendi b. Ali el-kadı, Abdülkerim b. Yahya el-kayyum, Hacı Mehmed b. Abdullah.

(RUMELİ80 - cilt: 15, sayfa: 229 - Hüküm no: 252 - Orijinal metin no: [58b-2])﻿

﻿

﻿

253. Hüküm

Nakîbüleşrâf Kazasker Seyyid Yunus Efendi’nin (Zeyrekzâde Abdullah) vakıf tescili

Hamd-i mevfûr ve şükr-i nâ-mahzûr ol hâlik-i kevn ve mekân ve râzık-ı ins ve cân olan Cenâb-ı Rabb-i izzet dergâhına mu‘în ve maksûrdur ki nev‘-i insânı ketm-i âdemden ahsen-i takvîmde î‘dâ‘ ve arz ve semâ tahammülünden ibâ’ eyledi kim emânet-i uzmâyı onlara îdâ‘ eyledi. Ve’s-salavâtü mütevâsılât, ol seyyidü’l-kevneyn ve imâmü’l-harameyn olan Sultân-ı enbiyâ ve resûl-i kibriyâ mefhar-i asfiyâ, serdâr-ı kāfile-i “sübhânellezî esrâ” ve serdâr-ı muharrem saraylı? ma‘a Allâhü’llezî nezzele fî şânihî Tâ-hâ-mâ enzelnâ aleyke’l-Kur’ân. Li teşkâ Muhammed Mustafa aleyhi mine’s-salâti mâ hüve’l-evfâ hazretlerinin merkad-i münevver ve meşhed-i mutahharları üzerine olsun ki ümmet ve illâ nihmetlerin tarîk-i müstakīme hâdî ve Dârü’s-selâm olan dâr-ı na‘îme münâdî idi. Ve âl-i ashâb ve ahfâdları üzerine olsun ki her biri “Ashâbî ken-nücûmi bieyyihim ıktedeytüm ihtedeytüm” mazmûnu üzre mukteda-yı ehl-i dîn ve nâmı şer‘-i münîr ederler. Rıdvânullâhi te‘âlâ aleyhim ecma‘în. Lâ cereme “her âkıl ve lebîbe ke’ş-şemsi fî vasati’n-nehâr” Rûşen ve âşikârdır ki dünyâyı denîyye bî-sebât ve bî karâr olup dirhemin âharı hem, ve dinarının sonu nâr-ı gam, gınâsı fenâya ferîn ve rahmeti zahmete rehindir. Pes âkil olana lâzım olan oldur ki ed-dünyâ mezra‘atü’l-âhire misdâkınca geştzâr-ı dünyâda tohum-ı hayrâtı zer‘ ve hâsıl olan fevâyidi “ve mâ tükaddimû li enfeseküm min hayrin tecidûhu indallâh” mefhûm-ı şerîf üzre yevm-i tenâd için iddihâr ede. Binâen alâ zâlik mahmiye-i İstanbul mahallâtından Derviş Ali mahallesinde sâkin sâhibü’l-hayrât ve tâlibü’l-meberrât, a‘lemü’l-ulemâ’i’l-izâm efdalü’l-fuzalâ’i’l-kirâm câmi‘u’l-fürû‘ ve’l-usûl hâvi’l-ma‘kūl ve’l-menkūl alemü’l-ilm ve’l-hüdâ menârü’l-fazl ve’t-takâ yenbû‘ü’l-fezâ’il ve’l-me‘ânî metbû‘ü’l-efâzıl ve’l-e‘âlî iftihâru âl-i Tâhâ ve Yâsîn sâbıkā Rumeli kazaskerliği pâyesi ile Nakîbü’l-eşrâf olan izzetlü ve fazîletli es-Seyyid Yunus Efendi b. el-mevlâ el-merhûm es-Seyyid Mehmed Efendi eş-şehîr bi Zeyrekzâde indallâh efdal-i a‘mâl infâk-ı ehabbü emvâl olup “meselü’llezîne yünfikûne emvâlehüm fî sebîlillâhi ke-meseli habbetin enbetet seb‘a senâbile fî küllî sünbiletin mi’etü habbetin” âyet-i kerîmesinin ma‘nâ-yı şerîfesi ma‘lûmu olmağla “izâ mâte ibnü âdeme inkata‘a anhu amelihî illâ an selâsin ilmin yüntefe‘u bihî ve veledin sâlihin yed‘û lehû ve sadâkatin câriyetin” illâ ve hiye’l-vakf hadîs-i şerîfine imtisâlen meclis-i şer‘-i şerîf-i vâcibü’t-teşrîfde vakf-ı âti’l-beyâna li ecli’t-tescîl mütevellî nasb ve ta‘yîn eylediği Ömer Efendi b. Mehmed mahzarında ikrâr-ı sahîh-i şer‘î ve i‘tirâf-ı? u sarîh-i mer‘î kılıp atyab emvâlimden bin kıt‘a riyâlî kuruş-ı kebîri ve mahalle-i mezbûrede vâki‘ bir tarafdan ba‘zan ( ) nâm bevvâbü’s-sultânî mülkü ve ba‘zan mahalle-i mezbûre mescidi duvarı ve üç tarafından tarîk-i âm ile mahdûd muhavvata-i dâhiliyesi altı bâb fevkānî odayı ve iki sofa ve bir tahtapûşu ve altı bâb tahtânî odayı ve matbah ve hamamı ve bi’r-i mâyı ve cüneyne ve fevkānî iki kenîfi ve muhavvata-i hâriciyesi tabaka-i ulyâda altı bâb oda ve üç sofa ve tahtânî dehlizi ve tabaka-i vustâda beş bâb odayı ve iki bâb tahtânî oda ve bir ahûru ve anbar ve kenîfi müştemil olan mülk menzilimi bi cümleti’t-tevâbi‘ ve’l-levâhık ve yine mahrûsa-i mezbûrede Debbağzâde mahallesinde vâki‘ bir tarafdan ba‘zan Râbia Hâtun bt. Mehmed Efendi ve ba‘zan Yaveci Ali Bey mülkleri ve üç tarafdan tarîk-i âm ile mahdûd olup altı bâb fevkānî ve yirmi bir bâb tahtânî odaları ve altında bir bakkal dükkânını müştemil olan mülk menzilimi bi cümleti’t-tevâbi‘ ve’l-levâhık ve yine mahrûsa-i mezbûrede Atmeydanı kurbunda Firuzağa mahallesinde vâki‘ bir tarafdan tarîk-i hâs ve bir tarafdan tarîk-i âm ve bir tarafdan Cüce menzili ve bir tarafdan İkizler demekle marûfân karındaşlar menzilleri ile mahdûd arsası Esleme Hâtun Vakfı olup ve binâsı izn-i mütevellî ve ma‘rifet-i hâkimü’ş-şer‘le kendi nefsim için mülküm olmak üzre müceddeden binâ eyleyip dâhiliyesinde fevkānî iki bâb oda ve tahtânî iki bâb oda ve bir matbah ve hâriciyesinde iki bâb fevkānî [59b] oda ve tahtânî iki bâb odayı ve ahûru müştemil menzilin mülk binâsını hasbeten lillâhi’s-samed vakf-ı muhalled ve habs-i mü’ebbed ile vakf ve hasbî edip şöyle şart eyledim ki, mâdemki serîr-i sahnda câlis ve libâs-ı hayâtı lâbis olam. Vakf-ı mezkûrun cümlesinin gallesine ve rıbhına dilediğim gibi kendim mutasarrıf olam. Vefâtımdan sonra zikr olunan Derviş Ali mahallesinde olan menzile evvelâ zevcem fahrü’l-muhadderât zahrü’l-muvakkarât Râbia Hâtun bt. el-müvellâ’l-merhûm Evliyâ Mehmed Efendi mâdemki nefsini âhara tezvîc etmeye, menzili mezbûra dilerse sâkin ola, dilerse âharı iskân edip ücretine mutasarrıfe ola. Ba‘de vefâtihâ evlâdım ve evlâd-ı evlâdım ve evlâd-ı evlâd-ı evlâdım zükûr ve inâs berâber olmak üzre mutasarrıf olup dilerlerse sâkinler olalar ve dilerlerse âharı iskân edip ücretine ale’s-seviyy mutasarrıf olalar. (…) vefât olanların hissesine evlâdı zükûr ve inâs berâber olmak üzre mutasarrıf olalar. Eğer fevt olanların evlâdı bulunmazsa hayâtda olanlar mutasarrıf olalar ve evlâdım münkariz oldukdan sonra menzili mezbûr yed-i mütevellî ile îcâr olunup hâsıl olan ücreti ba‘de’t-termîm menzili mezbûra muttasıl olan Derviş Ali Mescidi’nde merhûm-ı müşârunileyh Evliyâ Mehmed Efendi şâkirdlerinden fenn-i kırâ’ette mâhir ve mücevvid sâlih ve mütedeyyin bir kimesne şeyhü’l-kurrâ nasb olundukdan sonra ribh-i menzili mezbûr tasnîf olunup nısfı şeyh-i mezbûra ve nısfı âharını kifâyet mikdârı altı nefer tâlib-i tecvîde şeyhü’l-kurrâ yediyle verilip mukābelesinde onlar dahi haftada üç gün mescidi merkūmda müctemi‘ ve ta‘allüm-i tecvîd edip sevâbını sultân-ı kevneyn hazretlerinin rûh-ı şerîflerine ve âbâ vü ecdâdımın rûhlarına ve benim rûhuma ihdâ edeler. Eğer tecvîde kādir kimesne bulunmazsa on nefer sâlih kırâ’at-ı Kur’âna kâdir kimesneler bulunup ba‘de edâ-i salâti’s-subh her biri icrâ-yı şerî‘ati tilâvet edip mukābelesinde her birine yevmî ikişer akçe verile ve zikr olunan Debbağzâde mahallesinde olan odaların mecmû‘unun gallesinden ve onu on bir buçuk akçe hesâbı üzre meblağ-ı mezbûr bin kıt‘a kuruşun ki ribh-i hilâlinden her sene öşr ahîr-i ramazanda yirmi aded kapama iştirâ olunup mârrü’z-zikr Derviş Ali Mahallesinde vâki‘ merhûm Reyhan Ağa binâ eylediği mu‘allimhânede ta‘allüm-i Kur’ân-ı azîmü’ş-şân eden yirmi nefer sıbyân-ı müslimîn iksâ olunup ve bir kapama dahi mu‘allim olan kimesneye verile ve her sene yevm-i âşûrada zikr olunan odalar ve dükkân icârâtından bin beşyüz akçe ifrâz olunup mu‘tâd üzre âşûr aşı tabh olundukdan sonra fukarâ-i müslimîne tevzî‘ oluna ve dahi bi emrillâhi te‘âlâ vefât ettiğim ayda her sene icârât-ı mezbûreden üç bin akçe ifrâz olunup kifâyet mikdârı pilav ve zerde tabh ve kifâyet mikdârı ekmek iştirâ olundukdan sonra sulehâ ve ehl-i Kur’ân olan mü’minînden da‘vet olunup meşâyihden bir kimesne vaz‘ u nasîhat edip mukaddemâ üç hatm-i şerîf edip ba‘dehû sûre-i mülk tilâvet edip sevâbını Sultân-ı kevneyn hazretlerinin rûh-ı şerîflerine ve âbâ vü ecdâdımın rûhlarına ve benim rûhuma ihdâ ettiklerinden sonra zikr olunan üç bin akçeden mümkün olduğu mertebe tesliyet olunalar ve mârrü’z-zikr odaların ücretinden ve meblağ-ı mezbûrun ribhinden teremmümden ve mesârif-i mezbûreden fazla her ne kalırsa âhara tevzî‘ etmedikçe tafsîl-i sâbık üzre zevc etmedikçe mezbûre Râbia Hâtun’a ve evlâd-ı evlâda ile’l-inkirâz meşrûta olup beynlerinde ale’s-seviyy iktisâm edeler ve ba‘de’l-inkirâz fazla-i merkūm üç hisse olup bir hissesi sâbıku’z-zikr şeyhü’l-kurrâya ve iki hissesi talebe-i şeyhü’l-kurrâya meşrûta ola ve Atmeydanı kurbunda olan menzilin tasarrufu evvelâ kendi ve benden sonra mezbûre Râbia Hâtun’a ba‘de vefâtihâ evlâda ile’l-inkirâz meşrûta olup ba‘de’l-inkirâz ulemâ ve sulehâdan menzile ihtiyâc olan kimesneye meşrûta ola ve vakf-ı mezbûrun tevliyeti hayâtında oldukça kendime meşrûta olup vefâtımdan sonra meşrûtun lehimden nevbet-i tasarruf kimin ise âna meşrûta olup ba‘de inkirâzi’l-küll hâkimü’l-muvakkı‘ bir müstakīm kimesneyi mütevellî nasb edip yevmî dört akçe vazîfe mutasarrıf ola ve yevmî iki akçe vazîfe ile bir kimesne dahi câbî ola ve vakf-ı mezbûrun tebdîl ve ta‘yîri [60a] ve taklîl ve teksîri merreten ba‘de uhrâ alâ mâ hüve evlâ ve ahrâ kendi yedimde ola ve eğer mürûr-ı eyyâm ve kürûr-ı a‘vâm ile icrâ-yı şerâyit-i mezbûre müte‘azzire olursa vakf-ı mezbûr mutlaka vakf-ı fukarâ-yı mislimîn ola deyû ta‘yîn-i şürût ve tebyîn-i kuyûd edip meblağ- ı mezbûru ve menâzil-i merkūmeyi âriyen an mevâni‘i’l-kabz mütevellî-i mezbûre teslîm ol dahi tesellüm ve kabz edip sâyir mütevellîlerin evkāfında tasarrufları gibi tasarruf eyledi dedikde mütevellî-i mezbûr dahi vâkıf-ı müşârunileyh lâzâle beyne’l-enâm müşârunileyh hazretlerini cemî‘ kelimât-ı meşrûhasında vicâhen tasdîk ve şifâhen tahkīk edip emr-i vakf tamâm ve hâl-i tesbîl encâm bulmuş iken vâkıf-ı müşârunileyh esbağa[llâhu] ni‘amehû aleyh hazretlerinin inân-ı kelâmın semt-i âhara sarf edip evvelâ vakf-ı nukūd ve âna müteferri‘ olan şürût ve kuyûd inde’l-eimmeti’s-selâse gayrı sahîh ve vakf-ı akār İmâm-ı A‘zam ve hümâm-ı akdem ve efham Ebû Hanîfe el-Kûfî cûzî ve Kûfî mezheb-i hatîrlerinde gayr-ı lâzım olduğundan mâ‘adâ İmâm-ı Rabbânî tilmîz-i sânî hazret-i İmâm Muhammed b. el-Hasan eş-Şeybânî katında vâkıf menfa‘at vakfı nefse şart ve ta‘yîn etse vakf-ı sahîh ve câyiz olmaz ve cihât-ı mîrâsdan bir cihet yeri vakf olan arsa üzerine olan binâ vakfının dahi adem-i sıhhatine meşâyihden ba‘zı cezm etmişlerdir. Binâen alâ zâlik vakf-ı mezbûrdan rücû‘ eyledim. vakf-ı mezbûrun cümlesi kemâkân mülküme red olunmak murâdımdır dedikde mütevellî-i mezbûr cevâb-ı bâ-sevâba mütesaddî olup eğerçi hâl bast olunan minvâl üzredir. Lâkin vakf-ı nukūd İmâm-ı zî-nazar hazret-i İmâm Züfer’den tilmîz Kadı İmâm Ebû Abdullah Muhammed el-Ensârî rivâyeti üzre sahîh idiği sarîhdir. Ve fî zamâninâ fetvâ rivâyet-i mezbûre üzre idiği hüveydâdır ve vakf-ı akār da vâkıf li nefsine şart eylediği takdîrce sıhhat ve lüzûm tev’emân olması İmâm-ı hümâmeyn-i Esbak İbrahim b. Yakub Mezhebi üzre idiği emr-i meczûmlar ve bir cihet-i müberrâ? vakıf arsa üzerine olan binânın cihet-i uhrâya vakf olması dahi eimme-i dînden ba‘zılar katında sahîh idiği ganî ani’t-tasrîh derpîş, rivâyet-i mezkûre üzre meblağ-ı mezbûrun sıhhat-i vakfına ve İmâm Ebû Yusuf Mezhebi üzre vakf-ı akār meşrûtuna sıhhat ve lüzûmuna ve binâ-yı mezkûrun dahi sıhhat-i vakfına mücîz olan eimme-i dîn kavilleri üzre hükm taleb ederim deyû her biri hâkim-i muvakki‘-i kitâb tûbâ-leh ve hüsnü me’âb huzûrunda meclis-i şer‘de mürâfa‘a-i sahîha ile mürâfa‘an olduklarında hâkim-i mûmâ-ileyh lâ-zâleti’l-ahkâmi nâfizihî beyne yedâ tarafeynin mukābelesini ısgā ve cânib-i vakfı evlâ ve ahrâ görüp mes’ûlü fi’l-hükm olduğu hâlde ve şerâyit-i hükmü mürâ‘î olduğu hâlde rivâyet-i mezkûre üzre sıhhat-i vakf-ı meblağ-ı mezbûra ve vakf-ı akār-ı meşrûhun Mezhebi İmâm Ebû Yusuf üzre sıhhat ve lüzûmuna ve binâ-i meşrûhun dahi sıhhat-i vakfına mücîz olan eimme-i dîn kavl-i şerîfleri üzre mahzar-ı vâkıf-ı mûmâ-ileyhde hükm-i sahîh ve kazâ-i sarîh eyledikden sonra vâkıf-ı mûmâ-ileyh -ahsanallâhu ileyh-dahi kelâm-ı âhar şürû‘ edip eğerçi vakf-ı akār bi’l-hükmi’l-mezkûr sahîh ve lâzım olup min külli’l-vücûh kâbil-i rücû‘ değildir, kemâkân vakıf meblağ-ı mezkûr, vakıf binâ-yı mezbûr bi’l-hükmi’l-mezkûr sahîh olduğu takdîrce imâm-ı efham hümâm-ı ekrem b. Hanîfe -rahmetullâh-hazretlerinin katında sıhhat-i müfârakate ani’l-lüzûmdur. Binâen alâ zâlik benim için rücû‘ emr-i meşrûhdur deyû tekrâr muhâsamaya ağâz edicek, mütevellî-i mezbûr dahi cevâb-ı âhar tedârik edip fi’l-hakīka İmâm-ı mûmâ-ileyh katında emr-i minvâl-i meşrûh üzre müstakardır. Lâkin İmâm-ı kerîm Ebû Yusuf Yakub b. İbrahim katında mücerred lafz vakaftü ile sıhhat ve lüzûm mütelâzimândır ve İmâm Rabbânî Muhammed b. el-Hasan eş-Şeybânî katında dahi ba‘de’t-teslîmi ile’l-mütevellî sıhhat müstelzeme-i lüzûm idiği beyne’l-eimme’l-kirâm ma‘lûmdur. Bu vechile imâmeyn-i mûmâ-ileyhimâ mezhebleri üzre meblağ-ı mezkûrun lüzûm-ı vakfına ve binâ-yı mezkûrun dahi lüzûm-ı vakfına hükm taleb ederim deyû tekrâr hâkim-i müşârunileyh ederim deyû tekrâr hâkim-i müşârunileyh -en‘amallâhu aleyh-huzûrunda müterâfi‘ân olduklarında hâkim-i mûmâ-ileyh -esbağallâhu ni‘amihî aleyh-dahi imâmeyn-i müşârun-ileyhimâ mezheb-i şerîfleri üzre zikr olunan meblağ-ı mevkūfun lüzûmuna ve binâ-i mevkūf-ı mezbûrun lüzûmuna hükm-i sahîh ve kazâ-i sarîh edip hükm-i sâbıkın ile kazâ-i lâhıkı ile ahkâm-ı vâkıf-ı mûmâ-ileyhi el-meşrûh ilzâm edip [60b] min ba‘d “ilâ ene yerisüllâhü’l-arz min aleyhâ ve hüve’l-hayrü’l-vârisîn” vakf-ı mezbûr sahîl ve lâzım olup bi vechin mine’l-vücûh nakz ve tahvîl ve tağyîr ve tebdîl mümnetinu’l-ihtimâl oldu. “Femen beddele ba‘de mâsemi‘ahû fe-innemâ ismühû ale’llezîne yübeddilûne innallâhe semî‘un alîm. ve ecrihü’l-vâkıfu ale’l-hayyi’llezî lâ-yemûtü ve alâ hâzâ vaka‘a’l-işhâd ve’t-tahrîr. Fi’l-yevmi’s-sâlis min şehr-i Rebî‘ulâhir li sene tis‘a ve hamsîn ve elf.

Şuhûdü’l-hâl: Mehmed Efendi b. İsmail el-kadı bi Mekke-i Mükerreme sâbıkā, Yahya Efendi b. Ali el-kadı be Selânik sâbıkā, Abdülbâkī Efendi b. Cafer el-kadı be İzmir sâbıkā, Hâfız Efendi eş-şehîr be Nakşizâde, Esad Çelebi b. ahi’l-vâkıf, Mehmed Efendi be hatîb-i Câmi‘-i Ayasofya, Yusuf Efendi Şeyhi Dârü’l-kurrâ, Abdurrahman Efendi el-imâm be Câmi‘-i Sultanahmed, Ahmed Efendi el-hatîb be Sultan Mehmed, Süleyman Efendi el-hatîb be Sultan Süleymaniye, Mahmud Efendi el-hatîb be Câmi‘-i Sultan Selim, Mehmed Efendi el-imâm be Câmi‘-i Hızır Ağa, Receb Efendi el-imâm be Nişancı Paşa, Abdülbâkī el-Yesârî, Hasan Halîfe el-mu‘allim be mekteb-i Reyhan Ağa, el-Hâc Osman el-müderris, Mehmed Beşe er-râcil, el-Hâc Hamza Ağa ve gayruhüm mine’l-hâzırîn.

(RUMELİ80 - cilt: 15, sayfa: 230 - Hüküm no: 253 - Orijinal metin no: [59a-1])﻿

﻿

﻿

254. Hüküm

Eski Tunus Kadısı Mehmed Efendi’nin kahve ticaretinden borcunu Hacı Hüseyin b. Mehmed’e ödemesi gerektiği

Rükn-i âlişân-ı sadr-ı âsaf-nişân vezîr-i ekrem müşîr-i efham, mümehhid-i bünyânü’d-devleti ve’l-ikbâl, müşeyyidi erkânü’s-saltanati ve’l-iclâl Mehmed Paşa hazretlerinin huzûr-ı ber-hubûrlarında beyne’l-ekâbir ve’l-e‘âlî akd-i meclis-i âlî olundukda medîne-i Trablusgarb sükkânından el-Hâc Hüseyin b. Mehmed nâm kimesne meclis-i ma‘kūd-ı mezbûrda sâbıkā Tunus kadısı olan Mehmed Efendi el-Ezherî mahzarında üzerine takrîr-i da‘vâ edip mezbûr Mehmed Efendi zimmetinde vakıyyesi beynimizde ilm-i şer‘î ile ma‘lûm yedinden müşterâ ve makbûz kahve semeninden üç yüz elli riyâlî kuruş hakkım olup yedime hat ve hatemi hâvî deyn tezkiresi vermişdir. Suâl olunup meblağ-ı mezbûr üç yüz elli riyâlî kuruş hakkımın alıverilmesin taleb ederim dedikde, gıbbe’s-suâl mezbûr Mehmed Efendi cevâbında fi’l-hakīka işbu müdde‘î el-Hâc Hüseyin’in yedinden müşterâ ve makbûzum olan vakıyyesi beynimizde ilm-i şer‘î ile ma‘lûm kahve semeninden üç yüz elli riyâlî kuruş deynim olup yedine dahi deyn tezkiresi vermişimdir. Lâkin meblağ-ı mezbûrun edâsı hîn-i istidâne ve kazâ-i Tunus’u tasarrufa müte‘allik olmuşidi. Ancak iki ay kazâ-i mezbûru zabt eyledim deyû tav‘an deyni olduğunu ikrâr edip ve dahi def‘-i sahîh beyânına kâdir olmayıp şer‘an zimmetine edâsı vâcib olmağla ikrârı mûcebince meblağ-ı müdde‘î üç yüz elli riyâlî kuruşun müdde‘î-i mezbûr el-Hâc Hüseyin’e edâsını merkūm Mehmed Efendi üzerine ilzâm olunup mâ hüve’l-vâki‘ bi’t-taleb ketb olundu. Fi’l-yevmi’s-sâlis ve’l-ışrîn min şehri Rebî‘ulâhir sene 1059

Şuhûdü’l-hâl: Süleyman Ağa b. Pîrî, Mahmud Ağa b. Süleyman, İbrahim Bey b. Hasan.

(RUMELİ80 - cilt: 15, sayfa: 235 - Hüküm no: 254 - Orijinal metin no: [60b-1])﻿

﻿

﻿

255. Hüküm

Saliha bt. Rıdvan’ın boşandığı eşi Ahmed Efendi b. Mahmud’dan mehrini tahsil ettiği

Mahmiye-i İstanbul’da Topkapısı dâhilinde Kürkçübaşı mahallesinde sâkine Saliha bt. Rıdvan Bey nâm hâtunun li ebeveyn karındaşı ve husûs-ı âti’l-beyânda vekîli olup vekâleti bimâ-hüve nehcü’s-sübût şer‘an sâbite olan ( ) Bey meclis-i şer‘-i hatîrde zevc-i mutallıkı olan işbu sâhibü’l-kitâb fahrü’l-müderrisîni’l-kirâm Ahmed Efendi b. Mahmud Efendi mahzarında tav‘an bi’l-vekâle ikrâr ve i‘tirâf edip müvekkilem mezbûre Saliha Hâtun mezbûr Ahmed Efendi’nin zevce-i menkûhası ve helâli olup bundan akdem talâk-ı bâyin ile mezbûre Saliha’yı ba‘de’l-ahz ve kabûl Ahmed Efendi tatlîk eyledikde nikâhı ma‘kūd üç bin altı yüz fıddî cedîd râyic fi’l-vakt akçe hakkı mezbûr ahmed Efendi zimmetinde iken yine mezbûr Ahmed Efendi müvekkilem mezbûreyi bin dört yüz mezbûru’n-nakit akçe üzerine akd-i cedîd ile tezevvüc eyleyip yine bâyin-i talâkla tatlîk eyledikde mehr-i mezkûru cem‘an beş bin akçeyi müvekkilem mezbûre merkūm Ahmed Efendi’den taleb eylediğimde mezbûr Ahmed Efendi mehr-i evvel ancak bin beşyüz akçedir ve mehr-i sânî dahi ancak beş yüz akçedir bu cihetle zimmetimde iki mehir iki bin akçedir deyû cevâb vericek ikrâr-ı mezbûr üzre meblağ-ı mukırr-ı iki bin akçeyi müvekkilem mezbûre taleb edip ben tarafından kabza vekîl olmağla meblağ-ı mukırrûn leh iki bin akçeyi merkūm Ahmed Efendi bana def‘ ve tesellüm edip ben dahi yedinden tamâmen ahz u kabz ve istîfâ eyledim dedikde, mukırr-ı mezbûru bi’l-vekâle cârî olan ikrârında el-mukırrûn lehü’l-mezbûr ahmed Efendi vicâhen tasdîk ve şifâhen tahkīk edicek, mâ hüve’l-vâki‘ bi’t-taleb ketb olundu. Fi’l-yevmi’s-sâdis ve’l-ışrîn min şehri Rebî‘ulâhir li sene tis‘a ve hamsîn ve elf.

Şuhûdü’l-hâl: Ali Çelebi b. Sadık, Mustafa Bey b. Mehmed, Mustafa Beşe b. İvaz, Ahmed Çelebi b. Abdülkerim.

(RUMELİ80 - cilt: 15, sayfa: 235 - Hüküm no: 255 - Orijinal metin no: [61a-1])﻿

﻿

﻿

256. Hüküm

Mustafa Efendi b. İsmail Ağa’nın vârislerinin, köle Hasan b. Abdullah’ı âzat ettikleri

Mahmiye-i İstanbu[l’da] Muhtesib Karagöz mahallesinde sâkin olup mahmiye-i mezbûrede Kadırga Limanı’nda vâki‘ Mehmed Paşa Medresesi olduğu hâlde vefât eden Mustafa Efendi b. İsmail Ağa’nın verâseti vâlidesi Fâtıma Hâtun bt. el-merhûm Hoca Mustafa Efendi’ye ve zevce-i metrûkesi Afrasyab Hâtun bt. Abdullah’a ve sulbiye kebîre kızları Emetullah Kadın ve Rukiye Kadın’a ve li ebeveyn kız karındaşı Ayşe Hâtun’a münhasıra olduğu şer‘an sâbit oldukdan sonra mezbûrât Fâtıma ve Afrasyab Hâtun ve Emetullah Kadın ve Rukiye Kadın ve Ayşe Hâtun taraflarından i‘tâk-ı âti’l-beyânı ikrâra vekîl olup mezbûrâtı ma‘rifet-i şer‘iyye ile ârifân olan Mehmed Efendi b. Bünyad ve Mehmed Çelebi b. Piyâle nâm kimesneler şehâdetleriyle vekâleti sâbite olan Hüseyin Efendi b. Mustafa meclis-i şer‘-i hatîr-i lâzımü’t-tevkīrde rıkkını mu‘terif olan işbu râfi‘ül-kitâb orta boylu açık kaşlı gök elâ gözlü kumral sakallı Rûsiyyetü’l-asl müslimetü’l-mille yüzünde eser-i cerh olan Hasan b. Abdullah nâm abd mahzarında tav‘an bi’l-vekâle ikrâr ve i‘tirâf edip mezbûr Hasan müteveffâ-yı mezbûr Mustafa Efendi’nin abd-i memlûku olup ba‘de vefât irs-i şer‘î ile müvekkilelerim mezbûrân Fâtıma Hâtun ve Afrasyab Hâtun ve Emetullah Kadın ve Rukiye Kadın ve Ayşe Hâtun’a intikāl etmeğin her biri ma‘an mülk-i mevrûsları olan abd-i mezbûr Hasan’ı hasbeten lillâhi’l-ale’l-azîm ve taleben li merzâti’r-Rabbi’r-rahîm tahrîr ve i‘tâk eyledi. Ba‘de’l-yevm mezbûr Hasan sâyir ahrâr-ı asliyyîn gibi hür olup üzerinde müvekkilelerimin hakk-ı velâdan gayrı hakları bâkī kalmamışdır dedikde, mâ hüve’l-vâki‘ bi’t-taleb ketb olundu. Fî gurre-i Cumâdelûlâ li sene tis‘a ve hamsîn ve elf. Mustafa Çavuş b. Mehmed, Abdülkerim Çelebi b. Yahya el-müezzin, Osman Çelebi b. Mehmed, Abdülganî Efendi b. Mehmed, Rıdvan [b.] Şaban.

(RUMELİ80 - cilt: 15, sayfa: 236 - Hüküm no: 256 - Orijinal metin no: [61a-2])﻿

﻿

﻿

257. Hüküm

Avanos v. Kirkor’un Abraham v. Nuri’ye borcu olduğu

Eyâlet-i Diyârbekir’de Müküs kazâsı ahâlîsinden Avanos v. Kirkor meclis-i şer‘de mahmiye-i İstanbul’da Şeyh Ferhad mahallesinde sâkin işbu râfi‘ü’l-vesîka Abraham v. Nuri muvâcehesinde bi’t-tav‘i’s-sâf ikrâr ve i‘tirâf edip mezbûr Abraham yedinden tâmmü’l-vezn ve sahîhü’l-ayar beşyüz kıt‘a riyâlî kuruş ikrâz ve ahz u kabz mesârifime sarfla meblağ-ı mezbûr merkūm Abraham’a zimmetimde lâzımü’l-edâ ve vâcibü’l-kazâ deynimdir dedikde, mukırr-ı mezbûru ikrâr-ı meşrûhunda el-mukırrûn lehü’l-merkūm vicâhen tasdîk ve şifâhen tahkīk edicek, mâ vaka‘a bi’t-taleb ketb olundu. Hurrire fi’l-yevmi’s-sâdis min Cumâdelâhir sene 1059.

Şuhûdü’l-hâl: Yahya Bey b. Zekeriya, Ali Bey b. Ahmed, el-Hâc Ahmed b. Abdurrahman, Sagar v. Hatar?, Papa Gaspar v. Asvador, David v. Murat, Sagar ve. Ağya, Avanos v. Manol, Panos v. Sarkiz, David v. Mardiros.

(RUMELİ80 - cilt: 15, sayfa: 237 - Hüküm no: 257 - Orijinal metin no: [61a-3])﻿

﻿

﻿

258. Hüküm

Tüccar Bogos v. Çargam’ın Marhaş v. Dilek’te alacağı kalmadığı

Tüccâr tâifesinden Bogos v. Çargam nâm Ermeni meclis-i şer‘-i hatîr-i lâzımü’t-tevkīrde yine tüccâr tâifesinden râfi‘ü’l-vesîka Kakas [Marhaş] v. Dilek? nâ[m] Ermeni muvâcehesinde tav‘an ikrâr ve i‘tirâf edip mezbûr Marhaş Zimmetinde cihet-i karz-ı şer‘îden altmış kıt‘a riyâlî kuruş hakkım olup meblağ-ı mezbûr altmış riyâlî kuruşu mahmiye-i İstanbul’da Mahmud Paşa mahkemesinde bundan akdem da‘vâ ve isbât edip ba‘de’l-hükmi’ş-şer‘î hâlâ meblağ-ı mezkûr altmış riyâlî kuruşu mezbûr Marhaş yedinden tamâmen ahz u kabz ve istîfâ eyledim. Min ba‘d meblağ-ı mezkûra müte‘allik mezbûr Marhaş üzerine da‘vâ ve hakkım kalmamışdı dedikde, mukırr-ı mezbûr Çargam’ı ikrâr-ı meşrûhunda el-mukırrûn lehü’l-mezbûr Marhaş vicâhen tasdîk ve şifâhen tahkīk edicek, mâ hüve’l-vâki‘ bi’t-taleb ketb olundu. Fi’l-yevmi’s-sâlis min Cumâdelûlâ li sene tis‘a ve hamsîn ve elf.

Şuhûdü’l-hâl: Ali Çelebi b. el-Hâc Mehmed, İsa Bey b. Ahmed, İbrahim Efendi el-mukayyid, Yusuf v. Margar, Ohannes v. Dilek.

(RUMELİ80 - cilt: 15, sayfa: 237 - Hüküm no: 258 - Orijinal metin no: [61b-1])﻿

﻿

﻿

259. Hüküm

Fazlullah Çelebi’nin Ümmü Gülsüm’den zifaf olmadan muhâlaa yoluyla boşandığı ve zimmetini ibra ettiği

Mahmiye-i İstanbul’da Muhtesib Karagöz mahallesinde sâkin Fazlullah Çelebi b. Hasan meclis-i şer‘-i şerîfde zevce-i gayr-ı medhûlün-bihâsı olan işbu râfi‘atü’l-kitâb Ümmü Gülsüm Kadın bt. Hızır Bey mahzarında tav‘an ikrâr ve takrîr-i kelâm edip bundan akdem merkūm Ümmü Gülsüm Kadın nefsini bana altmış bin fıddî râyic fi’l-vakt akçe mehr-i müeccele ve cümlesi yirmi altı bin dört yüz on cedîd akçe kıymetli bir çift altın bilezik ve bir altından masnû‘ la‘l yüzük ve bir sîm ayna ve üç donluk gülgünî atlas ve iki donluk beyaz atlas ve üç tefhâne? ve bir âl duvak, ve bir âl bürüncük ve beş elvân-ı muhtelife bogasi ve bir döşeklik serâser ve dört yemeni yorgan ve bir kumaş yorgan ve iki çift Bilecik yasdığı ve beş yorgan çarşafı, ve iki döşek çarşafı ve iki ayaklı sandık ve on beşer top minder kılıfı ve bir orta keçe ve üç yan keçe-i Selânik ve bir sagīr kapaklı sahan ve tepsi ve dört tencere ve iki yüz yetmiş vakıyye yün ve bir Bilecik yasdığı ve bir bakır sini ve bir börek tepsisi ve bir maşraba ve bir şamdan ve bir mikrâz ve bir güğüm ve yirmi beş vakıyye peynir ve bir çenber sırmalı yeşil yasdık mehr-i mu‘accel üzerine tezvîc edip ben dahi minvâl-i muharrer üzre tezevvüc eylediğimden sonra mehr-i mu‘accel olan eşyâ-yı mezbûreler yedine teslîm eylemişdim. Hâlâ birbiri[miz]den nüşûz? ve a‘râz edip mezbûre Ümmü Gülsüm medhûlün bihâ olmamağla zimmetimi nikâhı ma‘kūd altmış bin akçe mehr-i müeccelin müstahak olduğum otuz bin cedîd akçe hakkı üzerine merkūme Ümmü Gülsüm Kadın benimle muhâla‘a edip zevciyyete müte‘allika cemî‘ da‘vâdan birbirimizin zimmetini ibrâ eylemişdik. Hâlâ mehr-i mu‘accel olan eşyâ-yı mezbûrenin mülk ve hakkım olan nısf-ı şâyi‘inden ve târih-i kitâba gelince cemî‘ da’vâdan berî olup mezbûre Ümmü Gülsüm Kadın’ın zimmetini ibrâ-i âmm-ı kātı‘ü’n-nizâ‘la ibrâ eyledim dedikde gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’s-sâdis ve’l-ışrîn min şehri Rebî‘ulâhir li sene tis‘a ve hamsîn ve elf.

Şuhûdü’l-hâl: Süleyman Bey b. Pîrî, el-Hâc Mehmed b. Himmet, İbrahim Efendi b. Şaban, Mustafa Bey b. Mehmed.

(RUMELİ80 - cilt: 15, sayfa: 238 - Hüküm no: 259 - Orijinal metin no: [61b-2])﻿

﻿

﻿

260. Hüküm

Hâkimin Mehmed b. Sefer Bey b. Ali’nin nafakasını artırdığı

Bundan akdem mahmiye-i Kostantıniyye mahallâtından Karabaş mahallesinde vefât eden Sefer Bey b. Ali’nin Mehmed nâm sagīr oğlunun nafakası, kisvesi ve sâir havâic-i zarûriyesi için kıbel-i şer‘den müteveffâ-i mezbûr babasından alınmak üzre farz ve takdîr edilen yevmî râyicü’l-vakt on beş akçenin, nafaka kisve ve sâir havâicine kâfî ve vâfî olmadığı hükkâm indinde sâbit olmağın, hâkim-i mûmâ ileyh, Fâtıma Hâtun bt. el-Hâc Ali nâm annesi ve hâdinesinin talebiyle, zeyl-i kitâbda mezkûr târihden i‘tibâren yevmî râyicü’l-vakt yirmi beş akçe farz ve takdîr etti. Hâkim sonra meblağ-ı mefrûzu sagīr-i merkūmun havâicine sarf etmeye ve vakt-i hâcette istidâne edip vakt-i zaferde rücû‘ etmeye mezbûre Fâtıma Hâtun’a izin verdi. Cerâ zâlike ve hurrire fi’l-yevmi’s-sânî ve’l-ışrîn min Cumâdelûlâ sene tis‘a ve hamsîn ve elf.

Şuhûdü’l-hâl: Ramazan Efendi b. Mehmed el-imâm, Abdullah Çelebi b. Ramazan el-müezzin, Mustafa b. Ahmed, Mehmed Çelebi b. Ali solak

(RUMELİ80 - cilt: 15, sayfa: 239 - Hüküm no: 260 - Orijinal metin no: [61b-3, Arapça])﻿

﻿

﻿

261. Hüküm

Ali Bey b. Sinan’ın kefaletten olan borcunu Hacı Ömer b. Ahmed’in vârislerine ödemesine karar verildiği

Mahmiye-i İstanbul’da Çâşnigir mahallesinde sâkin iken bundan akdem vefât eden el-Hâc Ömer b. Ahmed’in zevce-i metrûkesi ve verâsesi Râbia Hâtun bt. Süleyman asâleten ve müteveffâ-yı mezbûrun sulbiye sagīre kızları işbu hâzır bi’l-meclis Ayşe ve Fâtıma’nın kıbel-i şer‘-i enverden mansûbe vasîleri Mülayim bt. Abdullah vesâyeten meclis-i şer‘-i hatîrde mahmiye-i mezbûrede Kazgancı Sa‘di mahallesinde sâkin Ali Bey b. Sinan mahzarında üzerine her biri takrîr-i da‘vâ edip mûrisimiz müteveffâ-yı mezbûrun işbu Ali Bey zimmetinde emti‘a-i mütenevvi‘a semeninden iki yüz yirmi riyâlî kuruş olduğundan gayrı mezbûr Ali Bey tüccâr tâifesinden gāib ani’l-meclis Hacı oğlu el-Hâc yedinden iki yüz yirmi yedi riyâlî kuruş istidâne eyledikde mûrisimiz müteveffâ-yı mezbûr meblağ-ı mezbûr mezkûr Ali Bey emri ve dâyin-i mezkûr kabûl ile kefâlet-i sahîha-i şer‘iyye ile kefîl oldukdan sonra mekfûlün-bih iki yüz yirmi yedi riyâlî kuruşu ba‘de’l-mütâla‘a mûrisimiz merkūm el-Hâc Ömer dâyin-i mezbûr el-Hâc Mehmed’e bi hükmi’l-kefâle edâ eyledikden sonra işbu Ali Bey’e mürâca‘at hilâlinde iken vefât edip semen-i mezbûr iki yüz yirmi riyâlî kuruş ve cihet-i kefâletinden eylediği iki yüz yirmi yedi riyâlî kuruş cem‘an dört yüz kırk yedi riyâlî kuruş işbu Ali Bey zimmetinde kalıp bi hükmi’l-verâse bana ve sagīrân-ı merkūmetâna isâbet ve intikāl etmekle suâl olunup asâlet ve vesâyetim hasebiyle alıverilmesin taleb ederim dediklerinde, gıbbe’s-suâl merkūm Ali Bey cevâbında fi’l-hakīka benim gāib ani’l-meclis el-Hâc Veli nâm kimesneye iki yüz yirmi riyâlî kuruş deynim olmağla müteveffâ-yı mezbûr el-Hâc Ömer’den iki yüz yirmi riyâlî kuruşluk emti‘a-i mütenevvi‘a iştirâ ve ahz edip merkūm el-Hâc Veli’ye deynim olmağla [mukā]belesinde teslîm etmekle meblağ-ı mezbûr iki yüz yirmi riyâlî zimmetimde merkūm el-Hâc Ömer’e deyn olduğundan gayrı mezbûr el-Hâc Mehmed yedinden istidâne ve kabz eylediğim iki yüz yirmi yedi riyâlî kuruşu dahi merkūm Hacı Ömer tarafından ve kabûlü hâviye kefâlet-i sahîha-i şer‘iyye ile kefîl olmağla mekfûlün-bih iki yüz yirmi yedi riyâlî kuruşu dahi bi hükmi’l-kefâle dâyinim mezbûr el-Hâc Mehmed’e edâ ve teslîm etmekle bi hükmi’l-kefâle edâ eylediği iki yüz yirmi yedi riyâlî kuruş dahi zimmetinde deyn-i müctemi‘ oldukdan sonra târih-i kitâba gelince dört senedir meblağ-ı mezbûr dört yüz kırk yedi riyâlî kuruşu deyn mahmiye-i mezbûrede mezbûr el-Hâc Ömer’e ticâret eylediği yağlıkçı sokağında hâl-i hayât ve nefâz-ı tasarrufâtında bi’t-tamâm vaz‘ ve teslîm eyledim ol dahi minvâl-i muharrer üzre yedimden tamâmen ahz ve istîfâ etmekle meblağ-ı mezbûr Ali Bey’in sâdır [olan] def‘-i meşrûhunu mübeyyin beyyine taleb olundukda ityân-ı beyyine için istimhâl etmekle mihel-i şer‘î ile imhâl olunup ikāmet-i beyyineden âciz olup yine istimhâl edip selâse merrât imhâl ve adem-i ityân-ı beyyine izhâr-ı acz edip yemîn istimhâl eyledikde kavline iltifât olunmayıp gıbbe’l-istihlâf zevce-i mezbûre Râbia Hâtun’a minvâl-i muharrer üzre meblağ-ı mezbûr dört yüz kırk yedi riyâlî kuruşu merkūm Ali Bey’in yedinden müteveffâ-yı merkūm Hacı Ömer hâl-i hayâtında asâleten veya vekâleten ahz u kabz eylediğine veyâhud turuk-ı şer‘iyyeden bi târik ile mezbûrun zimmetini ibrâ ve iskāt eylediğini bilmediğine yemîn teklîf olundukda ol dahi hasebi’s-suâl yemîn billâhi’l-aliyyi’l-azîm edicek, vasîye şer‘an yemîn billâh teveccüh etmeyip ikrâr-ı meşrûhunu mûcebince meblağ-ı müdde‘â dört yüz kırk yedi riyâlî kuruşun üzerine merkūmeye edâsına merkūm Ali Bey’in üzerine hükm-i şer‘î ile hükm olunup mâ vaka‘a bi’t-taleb ketb olundu. Fi’l-yevmi’t-tâsi‘ ve’l-ışrîn min şehri Rebî‘ulâhir li sene tis‘a ve hamsîn ve elf.

Şuhûdü’l-hâl: Ahmed Çavuş b. Ali, el-Hâc Mehmed b. Veli, Davud Bey b. Hızır, el-Hâc İlyas b. Nasuh, Mustafa Efendi b. Ahmed Efendi, Mustafa Ağa b. ( ).

(RUMELİ80 - cilt: 15, sayfa: 239 - Hüküm no: 261 - Orijinal metin no: [62a-1])﻿

﻿

﻿

262. Hüküm

Ahmed Ağa b. Mehmed’in çayırlığının tasarruf hakkını Ömer Beşe b. Mehmed’e devrettiği

Vilâyet-i Rumeli’nde İstarva kazâsına tâbi‘ Dolan nâm karyeden Ahmed Ağa b. Mehmed el-müteferrika meclis-i şer‘-i hatîrde karye-i mezbûreden işbu râfi‘ü’l-vesîka Ömer Beşe b. Mehmed mahzarında tav‘an ikrâr ve i‘tirâf edip zikr-i âtî tefevvüzün sudûruna değin yedimde ve taht-ı tasarrufumda muntazam hakk-ı müfevvezim olup karye-i mezbûrede vâki‘ bir tarafı tarîk-i âmma ve bir tarafı Ömer Beşe b. ( ) çayırına ve bir tarafı Mustafa Beşe b. Mehmed tarlasına ve bir tarafı Mehmed ve Mustafa ibney Pervâne bostanına muttasıl bir kıt‘a cemî‘ çayırı kâffe-i hukūkuyla mezbûr Ömer Beşe’ye sekiz yüz riyâlî fıddî râyic fi’l-vakt akçeye sâhib-i arz ma‘rifetiyle ferâğ ve tefvîz eyledim. Ol dahi tefevvüz ve kabûl edip mukābele-i ferâğ olan meblağ-ı mezbûr sekiz yüz elli akçeyi bana def‘ ve teslîm edip ben dahi yedinden tamâmen ahz u kabz ve istîfâ eyledim. Min ba‘d zikr olunan cemî‘ çayır mezbûr Ömer Beşe’yi taslît eyledim dedikde, mukırr-ı mezbûr Ahmed Ağa’yı ikrâr-ı meşrûhunda el-mukırrûn lehü’l-mezbûr vicâhen tasdîk ve şifâhen tahkīk edicek, mâ hüve’l-vâki‘ bi’t-taleb ketb olundu. Fi’l-yevmi’s-sâlis min Cumâdelûlâ li sene tis‘a ve hamsîn ve elf.

Şuhûdü’l-hâl: Ali Bey b. Ahmed Bey, Koç Mehmed Bey b. Hasan, Ali b. Süleyman, Mehmed b. Pervâne, Ahmed Bey, İsa Bey [b.] Ahmed.

(RUMELİ80 - cilt: 15, sayfa: 240 - Hüküm no: 262 - Orijinal metin no: [62b-1])﻿

﻿

﻿

263. Hüküm

Mehmed Ağa b. Osman’ın bostanını içindeki alet ve tohumlarla beraber Dayko v. Ağnad’a kiraladığı

Mahmiye-i İstanbul’da Esirci Kemal mahallesinde sâkin umdetü’l-emâcid ve’l-ekârim Mehmed Ağa b. Osman Ağa’nın vech-i câ’î üzre müste’ciri olan Dayko v. Ağnad meclis-i şer‘-i hatîr-i lâzımü’t-tevkīrde râfi‘ül-kitâb mûmâ-ileyh Mehmed Ağa mahzarında tav‘an ve rağbeten ikrâr ve i‘tirâf edip mûmâ-ileyh Mehmed Ağa merhûm kethüdâ Sinan b. Abdullah Vakfı olup icâre-i mu‘accele ve müeccele-i ma‘lûme ile yedinde ve tasarrufunda olup mahmiye-i mezbûrede Davud Paşa İskelesi’nde Avrat Pazarı kurbunda Kürkçü Başı mahallesinde vâki‘ bir tarafı Abdullah Ağa Vakfı olan bostana ve bir tarafı kale duvarına ve bir tarafı ba‘zan merhûm Sultan Süleyman Vakfı olan bostana ve ba‘zan Mehmed Efendi Vakfı bostana ve ba‘zan Hacı Veli b. Mehmed menziline ve bir tarafı tarîk-i âmma müntehî cemî‘ bostanı kâffe-i hukūkuyla ve yine yedinde mülkü olup bostan-ı mezkûr içinde mevcûd on yıl ve on üç büyük sepek ve sekiz tarak ve iki re’s bârgir ve sekiz küçük çapa ve iki büyük çapa ve sekiz demir kazık ve bir nühâs tencere ve on kofa ve dört arka sepeti ve iki gübre sepeti ve bir mîzân sepeti ve iki büyük fıçı ve dört küçük fıçı ve dört koğa ile bana dün hızır olup işbu bin elli dokuz şehr-i Rebî‘ulâhiri’nin yirminci gününden yine rûz-ı kâsım olup târih-i mezkûr Şevvâli’nin yirmi dokuzuncu gününe değin cem‘an yüz sekiz güne değin beher yevm yüz altmış yedişer fıddî râyic fi’l-vakt akçeye tarafeynden îcâb ve kabûlü hâvî icâre-i sahîha-i şer‘iyye ile îcâr ve teslîm edip ben dahi minvâl-i meşrûh üzre cemî‘ bostanı âlât-ı mezkûre ve bârgirleriyle istîcâr ve tesellüm eylediğimden sonra …? mûmâ-ileyh Mehmed Ağa yedinden mülk ve hakkı olan üç bin …? ma‘lûmü’l-mikdâr bağ sazımı ve bir vakıyye tere tohumunu ve beş vakıyye turp tohumu ve beş vakıyye semizotu tohumunu ve iki keyl isfanah tohumunu ve bir keyl mi‘de nüvaz tohumunun bana ikrâz-ı sahîh ile ikrâz ve teslîm edip ben dahi ikrâz ve tesellüm eyledim dedikde, mukırr-ı mezbûr Dayko’yu ikrâr-ı meşrûhunda el-mukırrûn lehü’l-mezbûr Mehmed Ağa vicâhen tasdîk ve şifâhen tahkīk eyledikden sonra mezkûr Dayko’nun kayın atası Andriye v. Kirko ve Viço v. Kirkor nâm zimmîler müddet-i meşrûhada olan ücrete ve büzûr-ı merkūmeye ve saz-ı mezkûre emr ve kabûlü hâviye kefâlet-i sahîha ile her biri kefîl olucak, mâ hüve’l-vâki‘ bi’t-taleb ketb olundu. Fi’l-yevmi’s-sânî ve’l-ışrîn min şehri Rebî‘ulâhir li sene tis‘a ve hamsîn ve elf.

Şuhûdü’l-hâl: Nasuh Efendi b. Musa el-müderris, Mehmed Efendi b. Gıyaseddin el-müderris, el-Hâc Hasan b. Mehmed, Ahmed Çelebi b. Mehmed el-müezzin, İsa b. Yusuf, Yusuf b. Abdullah, Ahmed b. Abdurrahman.

(RUMELİ80 - cilt: 15, sayfa: 241 - Hüküm no: 263 - Orijinal metin no: [62b-2])﻿

﻿

﻿

264. Hüküm

Şehzede bt. Sefer’in evini istiğlâl yoluyla Kerime Hâtun Vakfı’na sattığı

Mahmiye-i Kostantıniyye mahallâtından İnebey mahallesinde sâkine olan Şehzede bt. Sefer nâm zimmîyye meclis-i şer‘-i şerîf ve mahfil-i dîn-i münîfde -el-masûn ani’t-tağyîr ve’t-tahrîf-hâzıra olup, âtiyyü’z-zikr menzilini, merhûme Kerime Hâtun Vakfı’na mütevellî olan râfi‘-i hâze’l-kitâb Mustafa Efendi [b.] Mehmed’e bey‘ ettiğini ikrâr ve i‘tirâf etti. Mütevellî-i mezbûr da, vakf-ı mezbûr malıyla ve istiğlâl maksadıyla, bâyi‘a-i mezbûrenin iş bu akdin kendilerinden sudûruna kadar sâhibi ve mâliki olduğu, elinde ve taht-ı tasarrufunda bulundurduğu, mahalle-i merkūmede vâki‘, bir tarafdan Kara Yani v. Manolid mülkü, diğer tarafdan Yefram v. Menas mülkü, öteki tarafdan Markos v. Befzem mülkü ve diğer tarafdan da tarîk-i âm ile mahdûd olan cemî‘-i menzilini ve kezâ mahmiye-i mahallâtından Kâtib Kasım mahallesinde kâin, bir tarafdan Bevvâb-ı sultânî Cafer Bey mülkü, diğer tarafdan Kazal v. Muratca mülkü, öteki tarafdan kısmen Darya v. Yani ve kısmen Oz v. Serkis mülkleri ve diğer tarafdan da tarîk-i âm ile mahdûd cemî‘-i menzili cümle tevâbi‘ ve levâhıkı ve kâffe-i hukūku ve mürâfıkı ile râyicü’l-vakt üç yüz riyâlî kuruşa iştirâ etti. Bâyi‘a-i mezbûrenin menzileyn-i merkūmeyni kirâlamak istemesi üzerine mütevellî-i mesfûr, ba‘de’t-tahliye ve’t-tekābuz zeyl-i kitâbda mezkûr târihden i‘tibâren bir sene tamâmına kırk beş riyâlî kuruşa kirâya verdi. Vâki‘ ikrâr, mütevellî-i mesfûr tarafından vicâhen ve şifâhen tasdîk edildi. Sonra mukırra-i mezbûrenin zevci Azel v. Ferhad ve Agos v. Simavra ve Tarafende bt. Ferhad nâm zimmîler menzili mezbûrun derkine ve ücret-i merkūmeye îcâb ve kabûlü hâvî kefâletle kefîl oldular. Cerâ zâlike ve hurrire fi’l-yevmi’r-râbi‘ min şehri Cumâdelûlâ sene tis‘a ve hamsîn ve elf.

Şuhûdü’l-hâl: İsa Beşe b. Ali, Ali b. Mehmed, Ramazan Efendi b. Mustafa, Ömer Halîfe b. Fazlullah el-müezzin

(RUMELİ80 - cilt: 15, sayfa: 242 - Hüküm no: 264 - Orijinal metin no: [63a-1, Arapça])﻿

﻿

﻿

265. Hüküm

Mehmed Efendi b. Mustafa’nın satın almış olduğu Emine bt. Hüseyin’in hür olduğundan serbest bırakılması

Bundan akdem rıkkına inkıyâdı olduğu bimâ-hüve nehcü’s-sübût şer‘an sâbit ve mütehakkık olan işbu açık kaşlı gök elâ gözlü, orta boylu ak benizli Emine bt. Hüseyin nâm hürre mahmiye-i İstanbul’da Hoca Gıyaseddin mahallesinde umdetü’l-akrân Mehmed Efendi b. Mustafa tarafından husûs-ı âti’l-beyâna vekîl olup vekâleti Mehmed Bey b. Mustafa el-bevvâbü’s-sultânî ve Ali Bey b. Abdullah şehâdetleriyle sâbite olan Mehmed Ağa [b.] İbrahim nâm dizdârânın mahzarında üzerine takrîr-i da‘vâ edip ben mahmiye-i İstanbul’da Kapı kurbunda vâki‘ Yenikapı vâsılında Kurban mahallesinde mütevellid hürretü’l-asl olup anam işbu hâzır bi’l-meclis Fâtıma bt. Karakaş Hüseyin nâm hürredir. Babam mezbûr Hüseyin nâm hürdür. Ben zevcim olan Hamdi b. el-Hâc İsmail nâm kimesne tagallüben işbu hâzır bi’l-meclis Esir Ahmed Bey b. Mehmed’e târih-i kitâbdan bir buçuk sene mukaddem bey‘ edip ol dahi ba‘de’l-iştirâ işbu Mehmed Efendi’ye bey‘ edip ol dahi iştirâ ve tesellüm edip bana nâ-hak vaz‘-ı yed olup yed-i zâlimesi üzerimden izâle olunup sebîlim tahliye olunması matlûbumdur. Gıbbe’s-suâl vekîl-i mezbûr Mehmed Ağa cevâbında işbu Esirci Ahmed Bey Emine’yi yüz seksen riyâlî kuruşa mezbûr Hamdi’den iştirâ eyleyip mezbûr Ahmed Bey’den müvekkilem müşâr Mehmed Efendi üç yüz elli riyâlî kuruşa iştirâ ve tesellüm eyleyip işbu vechile müvekkilim müşârun-ileyhe refikadır. Vech üzre hürre idiği ma‘lûmum değildir dedikde mezbûre Emine’den da‘vâsına muvâfık beyyine taleb olundukda udûl-i ahrâr-ı müslimînden olup mahalle-i mezbûreden Ahmed Bey b. Mehmed ve Hüseyin Çavuş b. Hasan ve Hüseyin Bey b. İsmail ve mahmiye-i mezbûreden olup Nişancı mahallesinde sâkin Mehmed b. Mustafa nâm kimesneler meclis-i şer‘a li ecli’ş-şehâde hâzırûn olup fi’l-vâki‘ işbu mezbûre Emine mahallemiz Karabaş mahallesinden mütevellid Hürretü’l-asl olup anası işbu hâzıra bi’l-meclis Fâtıma [bt.] Karabaş Hüseyin hürredir. Babası Hüseyin nâm hürdür, sebîlî tahliye lâzımdır. Biz bu husûsa bu vech üzre şâhidleriz, şehâdet dahi ederiz deyû edâ-i şehâdet-i şer‘iyye eylediklerinde ba‘de’t-ta‘dîl ve’t-tezkiye şehâdetleri hayyiz-i kabûlde vâkı‘a olucak şehâdet-i mezbûrûn mûcebince mezbûr Emine’nin hürriyetine hükm-i sahîh-i şer‘le hükm olunmağın, mâ hüve’l-vâki‘ bi’t-taleb ketb olundu. Hurrire fi’s-seb‘ min Cumâdelâhir li sene tis‘a ve hamsîn ve elf.

Şuhûdü’l-hâl: Mehmed Çorbacı b. Mustafa, Ali Çavuş b. Mehmed, Mumcu Çelebi b. Veli, Ahmed Çelebi b. Sefer, Hüseyin b. Abdullah, Ahmed b. Abdurrahman.

(RUMELİ80 - cilt: 15, sayfa: 243 - Hüküm no: 265 - Orijinal metin no: [63a-2])﻿

﻿

﻿

266. Hüküm

Ebü’l-fazl Mahmud Efendi b. Mehmed Efendi’nin çiftlik ve tarlalarının tasarruf hakkını Mehmed Beşe b. Cafer’e devrettiği

Mahmiye-i İstanbul’da Muhtesib Karagöz mahalle[sinde] sâkin sadru’l-ulemâi’l-izâm bedrü’l-fuzalâi’l-fihâm keşşâfü’l-müşkilâti’d-dîniyye hallâlü’l-mu‘dilâti’l-yakīniyye câmi’ş-şerâyiti’l-garâ …? …? ilmü’l-ilm ve’l-hüdâ menârü’l-fazl ve’t-takâ el-mahfûf-ı bi sunûfı avâtıfi’l-meliki’l-mu‘în sâbıkā Rumeli Kazaskeri olan Ebü’l-fazl Mahmud Efendi b. el-müvellâ el-merhûm el-mebrûr ed-dâricü ilâ medârici rahmeti Rabbihi’l-gafûr Mehmed Efendi hazretleri taraf-ı karîni’ş-şereflerinden ikrâr-ı âti’l-beyâna vekîl olup Ahmed Efendi b. Mehmed el-müderris ve Mehmed Beşe b. Sinan şehâdetleriyle vekâleti sâbite olan Hasan Çavuş b. Hasan meclis-i şer‘-i hatîr-i lâzımü’t-tevkīrde işbu râfi‘ül-kitâb Mehmed Beşe b. Cafer nâm râcil mahzarında bi’l-vekâle tav‘an ikrâr ve takrîr-i kelâm edip müvekkili mûmâ-ileyh hazretleri vâlid-i mâcidleri merhûm-ı mezbûr Mehmed Efendi’den irs-i şer‘î ile intikāl edip işbu akdin sudûruna değin yedlerinde mülkü ve hakkı olup Hüdâvendigâr sancağında İnegöl kazâsına tâbi‘ Çeltikçi nâm karyede vâki‘ bir tarafı Himmet b. Osman mülküne ve bir tarafı Mercimekzâde Cafer mülküne ve bir tarafı Kara Hasan b. Abdullah mülküne ve bir tarafı tarîk-i âmma müntehî bir bâb fevkānî ve bir bâb tahtânî odaları dört ahûru ve havluyu ve dut bahçesini müştemil cemî‘ çiftlik ta‘bîr olunur menzilini âmme-i hukūkuyla merkūm Mehmed Beşe’ye on beş bin cedîd râyic fi’l-vakt akçeye tarafeynden îcâb ve kabûlü hâvî bey‘-i bâtla [bey‘] edip ol dahi minvâl-i meşrûh üzre iştirâ ve kabûl eyledikden sonra zikr olunan çiftlikde intimâ ile tahdîd ve tavsîfden müstağnî Türkan Deresi nâm mevzi‘de vâki‘ dokuz müd tohum isti‘âb eder bir kıt‘a ve çiftlik kurbunda vâki‘ dört müd tohum isti‘âb eder bir kıt‘a ve Siyavuş Ağa Tarlası kurbunda vâki‘ dört müd tohum isti‘âb eder bir kıt‘a ve Bahadır Yeri nâm mevzi‘de vâki‘ iki müd tohum isti‘âb eder bir kıt‘a ve Cerrâhköyü sınırında vâki‘ dört müd tohum isti‘âb eder bir kıt‘a cem‘an beşkıta tarlalarının dahi hakk-ı tasarrufunu sâhib-i arz ma‘rifeti ile mezbûr Mehmed Beşe’ye fıddî râyic fi’l-vakt on bin akçeye bedel <

(RUMELİ80 - cilt: 15, sayfa: 244 - Hüküm no: 266 - Orijinal metin no: [63b-1])﻿

﻿

﻿

267. Hüküm

Hasan Bey’in, Mehmed Çelebi b. Ahmed’e verdiği atı hibe ettiğinin anlaşıldığı

Mahmiye-i İstanbul’da Kepenekçi Sinan mahallesi sükkânından Hasan Bey b. ( ) nâm kimesne meclis-i şer‘-i hatîrde işbu sâhibü’l-kitâb Mehmed Çelebi b. Ahmed mahzarında üzerine takrîr-i kelâm edip mezbûr Mehmed Çelebi’ye bundan akdem yedimde mülküm olup otuz riyâlî kuruş kıymetli bir re’s doru atımı i‘âde ve tesellüm edip mezbûr Mehmed dahi isti‘âde ve tesellüm etmişidi. Hâlâ bana teslîmde ta‘annüd eder. Suâl olunup alıverilmesin taleb ederim dedikde, gıbbe’s-suâl <

(RUMELİ80 - cilt: 15, sayfa: 245 - Hüküm no: 267 - Orijinal metin no: [63b-2])﻿

﻿

﻿

268. Hüküm

Temeşvar Kalesi Azebler Ağalarının Temeşvar’a ait olan Rovina mukâtaasının bedelini tahsil ettikleri

Temeşvar Kal‘ası Azebler ağalarının başağası Sefer Ağa b. İsmail ve Üçüncü Nişli Ağası Mustafa Ağa b. Mahmud nâm kimesneler meclis-i şer‘-i hatîrde Budin Yeniçerileri Çorbacılarından On Dördüncü Yayabaşı Hacı Ahmed Ağa b. Sefer ve Gönüllü Bölükbaşılarından Onuncu Bölükbaşı olan Ali Bölükbaşı b. Mustafa ve Azebler ru’esâsından sekizinci Re’is olan Ali Reis b. Cafer ve Hisareri bölüklerinden Yirmi Dokuzuncu Bölükbaşı olan Musa Bölükbaşı b. Yusuf ve yine Budin Yeniçerilerinin On Beşinci Odası’ndan Hacı Rıdvan Beşe b. Mustafa nâm kimesneler mahzarlarında tav‘an ikrâr ve i‘tirâf edip kadîmü’l-eyyâmdan bu âna gelince Rovina Mukāta‘ası fermân-ı sultânî ile Temeşvar hazînesine Temeşvar Kal‘ası askerine ocaklık ta‘yîn olunup zabt olunur iken sene-i sâbıkada hilâf-ı fermân-ı sultânî Budin tarafından zikr olunan mukāta‘ayı mezkûrûn el-Hâc Ahmed Ağa ve Ali Bölükbaşı ve Ali Reis ve Musa Bölükbaşı ve Hacı Rıdvan Beşe tagallüben zabt ve bir senenin mahsûlü beş bin iki yüz esedî kuruş ahz u kabz eylediklerinden sonra mezkûrûn ile Dîvân-ı sultânîde mürâfa‘a olup zikr olunan mukāta‘a uslûb-ı sâbık üzre bâ-fermân-ı sultânî Hazîne-i Temeşvar’a ta‘yîn ve mukarrer kabîlinden gayrı mezkûrûnun ol diyâr hesâbı üzre beş yük yirmi bin akçe eder beş bin iki yüz esedî kuruşu dahi hazîne-i Temeşvar’a red olunması fermân olunmağın ber-mûceb-i fermân-ı âlî zikr olunan beş bin iki yüz esedî kuruşu kabza mübâşir olduğumuz hasebiyle hazîne-i Temeşvar için mezkûrûn yedlerinden tamâmen ahz u kabz eyledik. Meblağ-ı mezkûrdan mezkûrûn üzerlerinde bâkī kalmadı dediklerinde mukırrân-ı mezkûrânı ikrâr-ı meşrûhlarında el-mukırrûn lehü’l-merkūm vicâhen tasdîk ve şifâhen tahkīk edicek, mâ hüve’l-vâki‘ bi’t-taleb ketb olundu. Fi’l-yevmi’s-sânî min Cumâdelûlâ li sene tis‘a ve hamsîn ve elf.

Şuhûdü’l-hâl: Diyârbekirli Osman Çavuş b. Ahmed el-mübâşir, Süleyman Ağa b. Ali, Mehmed Çelebi b. Mehmed, Ahmed Ağa b. İbrahim, Hobyar Ağa b. el-za‘îm, Ali Çelebi b. Sadık.

(RUMELİ80 - cilt: 15, sayfa: 245 - Hüküm no: 268 - Orijinal metin no: [64a-1])﻿

﻿

﻿

269. Hüküm

(Noksan Hüccet)

<

(RUMELİ80 - cilt: 15, sayfa: 246 - Hüküm no: 269 - Orijinal metin no: [64a-2])﻿

﻿

﻿

270. Hüküm

Budin Yeniçeri Çorbacılarının İkinci Hasan Ağa b. Ali’ye borçları olduğunu ikrar ettikleri

Budin Yeniçerileri Çorbacılarından On Dördüncü Yayabaşı Hacı Ahmed Ağa b. Sefer ve Gönüllü Bölükbaşılarından Onuncu Bölükbaşı olan Ali Bölükbaşı b. Mustafa ve Azebler ruesâsından Sekizinci Reis b. Cafer ve Hisareri Bölük Bölükbaşılarından Yirmi Dokuzuncu Bölükbaşı olan Musa Bölükbaşı b. Yusuf ve Budin Yeniçerilerinden Onbeşinci Oda’dan Hacı Rıdvan Beşe b. Mustafa nâm kimesneler meclis-i şer‘-i hatîr işbu sâhibü’l-kitâb İkinci Hasan Ağa b. Ali mahzarında her biri tav‘an ikrâr ve i‘tirâf edip mezkûr İkinci Hasan Ağa yedinden ve malından beş bin iki yüz esedî kuruş ikrâz ve tesellüm ve mesârifimize sarfla zimmetimde meblağ-ı mezkûr beş bin iki yüz esedî kuruş mezkûr İkinci Hasan Ağa’ya vâcibü’l-edâ deynimiz olduğundan gayrı her birimiz âharın zimmetine lâzım gelen deyne cümlemizi yine her birimizin emri ve dâyin-i merkūmun kabûlü ile kefâlet-i sahîha-i şer‘iyye ile kefîl oldukdu dediklerinde mukırr-ı mezbûru ikrâr-ı meşrûhlarında el-mukırru lehü’l-mezbûr vicâhen tasdîk ve şifâhen tahkīk eylediğinden sonra Peşte’de Çeribaşızâde Ahmed Zaim b. Mustafa ve Budin Hacı Hüseyin Zaim b. Ahmed mahmiye-i İstanbul’da Kalenderhâne mahallesinde sâkin Baykuş bıyıklı Hasan Ağa b. Ali Ağa’nın nâm kimesnelerden her biri meblağ-ı mezkûru beş bin iki yüz esedî kuruşa emr ve kabûlü hâviye kefâlet-i sahîha-i şer‘iyye ile kefîl olucak mâ hüve’l-vâki‘ bi’t-taleb ketb olundu. Fi’l-yevmi’s-sânî min Cumâdelûlâ li sene tis‘a ve hamsîn ve elf.

Şuhûdü’l-hâl: Diyârbekir Osman Çavuş b. Ahmed, Süleyman Ağa b. Ahmed, Mehmed Çelebi b. Mehmed Kırkçeşme’den, Ahmed Ağa Miralay-ı Temeşvar, Hobyar Zaim b. Mehmed, Çelebi b. Sadık Kethüdâ-yı Esirciyân, Mustafa Efendi b. Abdurrahman el-kâtib.

(RUMELİ80 - cilt: 15, sayfa: 247 - Hüküm no: 270 - Orijinal metin no: [64b-1])﻿

﻿

﻿

271. Hüküm

Budin Ağalarından Elçi Hasan b. Ali’nin, Sefer Ağa b. İsmail ve Mustafa Ağa b. Mahmud’a borçlu olması

Budin Ağalarından Elçi Hasan Ağa b. Ali meclis-i şer‘-i hatîr-i lâzımü’t-tevkīrde işbu sâhibü’l-kitâb Temeşvar mustahfızlarının Başazablar Ağası Sefer Ağa b. İsmail ve Üçüncü Yeşili Ağası Mustafa Ağa b. Mahmud mahzarlarında tav‘an ikrâr ve i‘tirâf edip mezbûrân Sefer Ağa ve Mustafa Ağa’ya cihet-i karz-ı şer‘îden beş bin iki yüz esedî kuruş zimmetimde lâzımü’l-edâ ve vâcibü’l-kazâ deynim vardır dedikde gıbbe’t-tasdîki’ş-şer‘î mâ hüve’l-vâki‘ bi’t-taleb ketb olundu. Fi’t-târihi’l-mezbûr

Şuhûdü’l-hâl: es-Sâbıkūn.

(RUMELİ80 - cilt: 15, sayfa: 247 - Hüküm no: 271 - Orijinal metin no: [64b-2])﻿

﻿

﻿

272. Hüküm

Yusuf Efendi b. Mahmud’un Ahmed Çavuş Vakfı mütevelli kaymakamlığına tayini

Mahmiye-i İstanbul’da vâki‘ merhûm Ahmed Çavuş Vakfı’na meşrûtiyyet üzre mütevellîsi olan Sunullah Çelebi b. Mehmed sagīr olup edâ-yı hizmeti tevliyet adem-i kabûlü olmağla bundan akdem cânib-i şer‘den İbrahim b. Ahmed nâm kimesne kāimmakām-ı mütevellî nasb ve ta‘yîn olunmuşidi. Hâlâ mezbûr İbrahim hizmeti tevliyeti mezbûrca tekâsül üzre olup edâ-yı hizmet etmemekle ref‘ olunup yerine işbu râfi‘ül-kitâb Yusuf Efendi b. Mahmud hizmetinde mücidd ü sâ‘î ve tesviye-i umûr-ı vakfı râgıb olduğunu ihbâr etmeğin yerine mezbûr Yusuf Efendi cânib-i şer‘den kāimmakām nasb ve ta‘yîn olundukda ol dahi vech-i meşrûh üzre kāimmakām-ı tevliyeti mezbûreyi kabûl ve hidemât-ı lâzımesini edâya müte‘ahhid olucak, mâ hüve’l-vâki‘ bi’t-taleb ketb olundu. Fi’l-yevmi’s-sânî aşer min Cumâdelûlâ li sene tis‘a ve hamsîn ve elf.

Şuhûdü’l-hâl: Ahmed Efendi b. Yusuf el-imâm, Ali Efendi b. İbrahim, Abdülkādir Efendi b. Mustafa, Mehmed Efendi b. Hüseyin, Yahya Bey b. Zekeriya el-muhzır, Ali Bey b. Ahmed el-muhzır.

(RUMELİ80 - cilt: 15, sayfa: 248 - Hüküm no: 272 - Orijinal metin no: [64b-3])﻿

﻿

﻿

273. Hüküm

Vefat eden Payas Kadısı Mehmed Efendi’nin vârislerinden Saliha Hâtun, Ahmed Çelebi ve Ayşe Hâtun’un diğer vâris Ali Çelebi hakkındaki davalarından vazgeçmeleri

Bundan akdem Payas kadısı olduğu hâlde vefât eden Mehmed Efendi b. Mustafa verâseti sulbiye kebîre kızı Saliha Hâtun’a ve li ebeveyn karındaşları Ahmed Çelebi ve Ali Çelebi’ye ve li ebeveyn kız karındaşı Ayşe Hâtun’a münhasıra olduğu şer‘an mütehakkık oldukdan sonra mezbûr Ahmed Çelebi ve Ayşe Hâtun asâleten ve mezbûre Saliha Hâtun tarafından dahi husûs-ı âti’l-beyâna vekîl olup vekâleti İbrahim Çelebi b. Abdullah el-kâtib ve Yusuf Bey b. İbrahim el-cündî şehâdetleri ile şer‘an sâbite olan Mustafa Efendi b. Ali? el-kâtib vekâleten meclis-i şer‘-i hatîrde mezbûr Ali Çelebi mahzarında her biri tav‘an ikrâr ve i‘tirâf edip mahmiye-i İstanbul’da Cerrâh Câmi‘-i şerîfi kurbunda Kürkçübaşı mahallesinde vâki‘ bir tarafı Yahya Çelebi b. Muharrem mülküne ve bir tarafı Rıdvan b. Abdullah mülküne ve iki tarafı tarîk-i âmma münhasır dâhiliye ve hâriciyesi fevkānî ve tahtânî sekiz bâb büyûtu ve matbahı ve kenîfi ve fırını ve mahtabı ve iki bi’r-i mâyı ve bahçeyi müştemil olan cemî‘ menzilin nısf şâyi‘i mezbûr Ali Çelebi’nin mülk ve hakkı olup ve nısf şâyi‘-i âharı dahi müteveffâ-yı mezkûr Mehmed Efendi’nin mülk ve hakkı olup vefât eyledikde verese-i mezkûrûna intikāl eylemekle her birinin hisse-i şâyi‘aları olduğunu her biri asâleten ve vekâleten mezbûr Ali Çelebi’den da‘vâ eylediklerinden mezbûr Ali Çelebi dahi mezbûr Mehmed Efendi vefâtından sonra düyûnu sâbite olmağla li ecli’d-düyûn zikr olunan nısf şâyi‘-i tereke-i ba‘de’l-müzâyede bin on dokuz Rebî‘ulevveli’nin yirminci gününde yirmi iki bin râyic fi’l-vakt akçeye bâtten bana bey‘ ve teslîm ve kabz ve semen olunup ben dahi iştirâ ve teslîm ve bu âna değin muvâcehelerinde mâlikâne tasarruf eyledim deyû mukābele edip beynlerinde münâza‘ât-ı kesîre vâki‘ olunmuşidi. El-hâletü hâzihî her birimiz asâleten ve vekâleten da‘vâ-yı meşrûhadan berî olup mezbûr Ali Çelebi’nin zimmetini ibrâ-i âmm-ı kātı‘ü’n-nizâ‘ ibrâ ve iskāt eyledik. Min ba‘d cemî‘ menzili mahdûd-ı mezkûr mezbûr Ali Çelebi’nin mülkü ve hakkıdır dediklerinde gıbbe’t-tasdîki’l-vicâhî mâ hüve’l-vâki‘ bi’t-taleb ketb olundu. Fi’l-yevmi’s-sâdis ve’l-ışrîn min Rebî‘ulâhir li sene tis‘a ve hamsîn ve elf.

Şuhûdü’l-hâl: Umdetü’l-kuzât Mehmed Efendi b. Hasan, Mehmed Odabaşı b. Hasan, Abdülkerim Halîfe b. Abdullah el-müezzin İbrahim b. Abdullah el-Cündî, Hüseyin Çelebi b. Mehmed el-Cündî, Veli Bey b. İbrahim, Hüseyin Çelebi b. Mustafa, Mehmed Çelebi b. Mustafa el-Hak Efendi, İbrahim Bey b. Ahmed, Abdurrahman Efendi b. et-Tayyib.

(RUMELİ80 - cilt: 15, sayfa: 248 - Hüküm no: 273 - Orijinal metin no: [65a-1])﻿

﻿

﻿

274. Hüküm

Mümine bt. İbrahim’in menzilini Hoca Üveys Mahallesi nakit vakfına istiğlâl suretiyle satması

Mahmiye-i İstanbul’da Hoca Üveys mahallesinde sâkine Mümine bt. İbrahim Meclis-i şer‘-i hatîr-i lâzımü’t-tevkīrde mahalle-i mezkûre avârızına olan nukūdun meşrûtiyyet üzre bi’l-fi‘l mütevellîsi olan Seyyid Ömer Efendi b. es-Seyyid Hüseyin el-müezzin mahzarında tav‘an ikrâr ve i‘tirâf edip zikri âtî akdin sudûruna değin yedimde ve taht-ı tasarrufumda mülk ve hakkım olup mahalle-i mezkûrede vâki‘ bir tarafı medîne-i vakfına ve bir tarafı Şaban Beşe b. Abdullah mülküne ve bir tarafı tarîk-i âmma ve bir tarafı mahalle-i mezbûre mescidi müezzinine vakf olan menzile müntehî cemî‘ menzili kâffe-i hukūk ve merâfıkı ile mezbûr Seyyid Ömer Efendi’ye üç yüz kıt‘a riyâlî kuruşa bi tarîki’l-istiğlâl bey‘ ve teslîm eyledim. Ol dahi vakf-ı mezbûr malıyla vakıf için iştirâ ve tesellüm ve kabûl edip semen-i mezkûr üç yüz riyâlî kuruşu bana teslîm edip ben dahi yedinden tamâmen ahz u kabz eyledikden sonra mukırr-ı mezbûr Seyyid Ömer Efendi cemî‘ menzili mezkûru ba‘de’t-tahliyeti’ş-şer‘iyye târih-i kitâbdan üç yüz altmış gün tamâmına değin bana kırk beş kıt‘a riyâlî kuruşa îcâr ve tesellüm edip ben dahi minvâl-i meşrûh üzre istîcâr ve teslîm eyledim dedikde, mukırr-ı mezbûr Mümine Hâtun’u ikrâr-ı meşrûhunda mütevellî-i mezbûr vicâhen tasdîk ve şifâhen tahkīk edicek, mâ hüve’l-vâki‘ bi’t-taleb ketb olundu. Fi’l-yevmi’s-sâlis min Cumâdelûlâ li sene tis‘a ve hamsîn ve elf.

Şuhûdü’l-hâl: Hacı Ömer Çelebi b. ( ), Musa Çelebi b. el-Hâc Himmet, Mehmed Efendi b. Ahmed el-imâm, İbrahim Efendi [b.] …? Ömer Efendi, Hacı Murad Beşe b. Mehmed.

(RUMELİ80 - cilt: 15, sayfa: 249 - Hüküm no: 274 - Orijinal metin no: [65a-2])﻿

﻿

﻿

275. Hüküm

Hâkimin, Ümmühâni bt. Hasan Bey adlı küçüğe yeni vasî atadığı

Mahmiye-i Kostantıniyye mahallâtından Murad Paşa-yı Atîk mahallesinde sâkin iken bundan akdem vefât eden Hasan Bey b. Perviz nâm kimesnenin Ümmühâni nâm sagīre kızının tesviye-i umûruna kıbel-i şer‘den mansûb vasî olan el-Hâc Mehmed b. Hamza, meclis-i şer‘-i şerîf ve mahfil-i dîn-i münîfde -el-masûn ani’t-tağyîr ve’t-tahrîf-hâzır olup, hâkim huzûrunda vesâyet-i merkūmeden ferâgat ettiğinde hâkim-i mûmâ ileyh kendisini azledip Hoşalman? Hâtun bt. Abdullah nâm hâtunu sagīr-i mezbûrun zabt-ı ahvâli ve müteveffâ-i mezbûr babasından irs-i şer‘le kendisine intikāl eden emvâlin zabtı için rüşd ve bülûğuna kadar vasî nasb etti. Mezbûre de vesâyet-i merkūmeyi kabûl edip hizmeti lâzimesini edâyı ta‘ahhüd etti. İşbu nasb, mezbûrenin vesâyete ehil olduğunun sâbit olmasından sonra vâki‘ oldu. Cerâ zâlike ve hurrire fi’l-yevmi’l-hâmis ve’l-ışrîn min şehri Rebî‘ilevvel sene tis‘a ve hamsîn ve elf.

Şuhûdü’l-hâl: Ömer Halîfe b. Fazlullah el-müezzin, Mustafa Çelebi b. Abdülkerim, Ahmed Çelebi b. Hasan, Yahya Bey [b.] Zekeriya, İsa Bey b. Ahmed, Hacı Ahmed b. Perviz, Abdullah b. Mehmed

(RUMELİ80 - cilt: 15, sayfa: 250 - Hüküm no: 275 - Orijinal metin no: [65b-1, Arapça])﻿

﻿

﻿

276. Hüküm

İbrahim Çavuş b. Mustafa’nın, evini aldığı borca karşılık Yeniçerilerin Doksan altıncı Cemaat Odasının nakit vakfına rehin vermesi

Mahmiye-i İstanbul’da Mustafa Paşa kurbunda vâki‘ Molla Hüsrev mahallesi sükkânından olup bundan akdem maktûlen vefât eden merhûm Salih Paşa, selâm çavuşluğundan mağzûl olan İbrahim Çavuş b. Mustafa meclis-i şer‘-i hatîr-i lâzımü’t-tevkīrde dergâh-ı âlî -dâme merci‘an li’l-e‘âlî- yeniçerilerinin doksan altıncı cemâ‘atine mahsûs olan odanın odabaşı ve nukūd olan vakfına mütevellî olan işbu sâhibü’l-kitâb Osman Odabaşı b. Ebûbekir mahzarında tav‘an ikrâr ve i‘tirâf edip mezbûr Osman Odabaşı yedinden mâl-ı vakf-ı mezbûrdan olmak üzre yüz elli bir riyâlî kuruş i‘tirâz ve kabz ve mesârifine sarfile mâl-ı vakf-ı mezbûre zimmetimde deyn olduğundan gayrı yine mezbûr osman Odabaşı yedinden müşterâ ve makbûz mâl-ı vakf-ı mezbûrdan olmak üzre levn ve cins ve zirâ‘ı beynimizde ilm-i şer‘î ile ma‘lûm ve târih-i kitâbdan altı ay tamâmına değin müeccel çuka semeninden dahi yirmi riyâlî kuruş cem‘an yüz yetmiş riyâlî kuruş mâl-ı vakf-ı mezbûra zimmetinde vâcibü’l-edâ deynim olup meblağ-ı mezbûr mukābelesinde yedimde mülk ve hakkım olup mahalle-i mezbûrede vâki‘ bir tarafı Rıdvan Bey b. Abdullah mülküne ve bir tarafı Tüfenkçi Üstâd Mehmed mülküne ve bir tarafı tarîk-i âmma ve bir tarafı kendi mülküme muttasıl olup dört bâb tahtânî oda ve bi’r-i mâ’ ve kenîfi müştemil olan mülk menzilimi kâffe-i hukūk ve merâfıkı ile ba‘de’t-tahliye rehin vaz‘ ve teslîm edip ol dahi bi hasebi’t-tevliye irtihân ve kabz ve teslîm eyledi dedikde, mezbûrun ikrâr-ı meşrûhunu el-mukırrûn lehü’l-mezbûr Osman Odabaşı bi’l-muvâcehe tasdîk ve bi’l-müşâfehe tahkīk edicek, mâ hüve’l-vâki‘ bi’t-taleb ketb olundu. Fi’l-yevmi’r-râbi‘ min Cumâdelûlâ li sene tis‘a ve hamsîn ve elf.

Şuhûdü’l-hâl: Mustafa Efendi b. Mehmed el-İmâm-ı be mahalle-i Manisalı, Receb Halîfe b. Ebûbekir el-imâm, İbrahim b. Ebûbekir el-mu‘allim bi mekteb-i Kasımpaşa der-bevvâb, Şaban Halîfe b. Mustafa el-müezzin, Mehmed Beşe b. Hüseyin, Hüseyin Beşe b. Abdullah, Yahya Bey [b.] Zekeriya.

(RUMELİ80 - cilt: 15, sayfa: 250 - Hüküm no: 276 - Orijinal metin no: [65b-2])﻿

﻿

﻿

277. Hüküm

Ömer Çelebi b. Seydi’nin Rus asıllı câriyesini âzat ettiği

Mahmiye-i Kostantıniyye mahallâtından Hobyar mahallesinde sâkin olan Ömer Çelebi b. Seydi nâm kimesne meclis-i şer‘-i şerîf ve mahfil-i dîn-i münîfde -el-masûn ani’t-tağyîr ve’t-tahrîf-hâzır olup, rıkkını mu‘terife, açık kaşlı elâ gözlü, kızıl saçlı, orta boylu, sağ gözünde yıldız? bulunan, Rûsiyyetü’l-asl müslimetü’l-millet hâmile-i hâze’l-kitâb Gülistan bt. Abdullah nâm câriye-i memlûkesini hasbeten lillâhi’l-azîm ve taleben li merdâti’r-rabbi’r-rahîm âzat ve tahrîr ettiğini ikrâr ve i‘tirâf etti. Câriye-i mezbûre bu sûretle harâir-i asliyyât-ı mükellefâttan hürre bir kimesne oldu. Efendilerin âzatlı köleler üzerinde sâhib oldukları velâ hakkından gayrı, üzerinde kimesnenin bir hakkı kalmadı. Cerâ zâlike ve hurrire fî gurreti Cumâdelûlâ sene tis‘a ve hamsîn ve elf.

Şuhûdü’l-hâl: Ali Çelebi b. Sa‘di?, el-Hâc Abdülbâkī b. Durak, el-Hâc Receb b. Mahmud, el-Hâc Rıdvan b. Abdullah, Mehmed Halîfe b. Mahmud

(RUMELİ80 - cilt: 15, sayfa: 251 - Hüküm no: 277 - Orijinal metin no: [66a-1, Arapça])﻿

﻿

﻿

278. Hüküm

Mehmed Beşe b. Hasan’ın tarlasının tasarruf hakkını Mehmed b. Ali’ye devri

Vilâyet-i Rumeli’nde Ustrova kazâsına tâbi‘ Velican nâm karyeden Mehmed Beşe b. Hasan nâm râcil meclis-i şer‘-i şerîfde işbu râfi‘ül-kitâb Mehmed b. Ali mahzarında tav‘an ikrâr ve i‘tirâf edip işbu akdin [sudû]runa değin yedimde ve taht-ı tasarrufumda olup karye-i mezkûre sınırında ve Nikrat? nâm mevzi‘de vâki‘ bir tarafı Murad b. Mustafa mülküne ve bir tarafı Mustafa b. Hüseyin mülküne ve bir tarafı mezbûr Mehmed mülküne ve bir tarafı tarîk-i âmma müntehî tahmînen iki keyl tohum isti‘âb eder bir kıt‘a tarlamın hakk-ı tasarrufunu sâhib-i arz ma‘rifeti ile mezbûr Mehmed’e dokuz yüz cedîd râyic fi’l-vakt akçe bedel mukābelesinde tefvîz edip ol dahi vech-i muharrer üzre tefevvüz ve kabûl eyledikden sonra bedel-i merkūm dokuz yüz cedîd akçeyi merkūm Mehmed’in yedinden tamâmen alıp kabz edip mârrü’z-zikr tarlayı mahallinde zabt ve tasarrufa taslît eyledim dedikde, mukırr-ı merkūm Mehmed Beşe’yi minvâl-i meşrûh üzre cârî olan ikrârında merkūm Mehmed vicâhen tasdîk ve şifâhen tahkīk etmeğin, mâ hüve’l-vâki‘ bi’t-taleb ketb olundu. Fi’l-yevmi’t-tâsi‘ ve’l-ışrîn min şehri Rebî‘ulâhir li sene tis‘a ve hamsîn ve elf.

Şuhûdü’l-hâl: Hüseyin Beşe b. Ali er-râcil, İsmail b. Yunus, Mehmed Beşe b. İsmail, Yusuf b. Abdullah.

(RUMELİ80 - cilt: 15, sayfa: 251 - Hüküm no: 278 - Orijinal metin no: [66a-2])﻿

﻿

﻿

279. Hüküm

Nuh ve Ümmügülsüm adlı çocuklara takdir edilen nafakanın babalarının ödeme güçlüğü nedeniyle eksiltildiği

Şehâdet ve haber vermeleri makbûl olan kimesnelerin ihbârı ile, fakīr Mehmed Çelebi’nin Nuh ve Ümmügülsüm nâm sagīreyn evlâdına bundan akdem Ayşe Hâtun bt. Mehmed nâm mutallaka annelerinin talebiyle kıbel-i şer‘den her birine farz ve takdîr edilen yevmî râyicü’l-vakt sekizer akçe nafakayı ödemekten âciz bulunduğu anlaşıldığında hâkim-i mûmâ ileyh her birinin nafakasından iki akçe tenkis etti. Bu sûretle zeyl-i kitâbda mezkûr târihden i‘tibâren babaları Mehmed Çelebi’nin talebiyle her birine yevmî râyicü’l-vakt altı akçe farz ve takdîr edildi. Cerâ zâlike ve hurrire fi’l-yevmi’r-râbi‘ min Cumâdelûlâ sene tis‘a ve hamsîn ve elf.

Şuhûdü’l-hâl: Hüseyin Beşe b. Ali er-râcil, İsmail b. Yunus, Mehmed Beşe b. İsmail, Yusuf b. Abdullah

(RUMELİ80 - cilt: 15, sayfa: 252 - Hüküm no: 279 - Orijinal metin no: [66a-3, Arapça])﻿

﻿

﻿

280. Hüküm

Ümmühâni Hâtun bt. Abdullah’ın muhâlaa yoluyla boşandığı

Mahmiye-i Kostantıniyye mahallâtından Balyan Ağa mahallesinde sâkine olan Ümmühâni Hâtun bt. Abdullah nâm hâtun meclis-i şer‘-i şerîf ve mahfil-i dîn-i münîfde -el-masûn ani’t-tağyîr ve’t-tahrîf-zevci râfi‘-i hâze’l-kitâb Mehmed b. Mustafa nâm zevci ile muhâla‘a yaptı. Zevc-i mezbûr da nikâhında ta‘ahhüd ettiği râyicü’l-vakt beş yüz akçe mehr-i müecceli, iddet nafakası ve meûnet-i süknâsı mukabilinde onunla muhâla‘a yaptı. Zevce-i mezbûre bu sûretle yeni bir nikâh yapılmadan ve mehir ödenmeden helâlolmayacak şekilde zevc-i merkūmundan ayrılmış oldu. Sonra her biri cemî‘-i de‘âvî, mutâlebât, eymân ve muhâsamâtdan umûmen, zevciyyetle alâkalı da’vâdan husûsen yek diğerinin zimmetini ibrâ-i âm ile husûmet ve nizâyı bertaraf edecek şekilde ibrâ etti. Cerâ zâlike ve hurrire fi’l-yevmi’s-sânî min Cumâdelûlâ sene [tis‘a] ve hamsîn ve elf.

Şuhûdü’l-hâl: İbrahim b. İsmail, Mustafa b. Ali, Mahmud b. ( ), Ahmed b. Abdurrahman

(RUMELİ80 - cilt: 15, sayfa: 252 - Hüküm no: 280 - Orijinal metin no: [66a-4, Arapça])﻿

﻿

﻿

281. Hüküm

Hâkimin Ahmed ve Ümmühâni adlı küçüklere Rahime Hâtun bt. Mustafa’yı vasî atadığı

Hâkim, râfi‘a-i hâze’r-rakīm Rahime Hâtun bt. Mustafa nâm hâtunu, bundan akdem kasaba-i Akkirman kurbunda denizde boğularak fevt olan Derviş b. Şaban nâm müteveffânın Ahmed ve Ümmühâni nâm sagīreynine, tesviye-i umûrları için rüşd ve bülûğlarına kadar ihtiyâclarına binâen vasî nasb etti. Mezbûre Rahime Hâtun da vesâyet-i merkūmeyi kabûl edip hizmeti lâzimesini edâyı ta‘ahhüd etti. İşbu nasb, vasiyy-i mezbûrenin vesâyet ve emânete ehil, gadr ve hıyanetten berî olduğunun sâbit olmasından sonra vâki‘ oldu. Cerâ zâlike ve hurrire fi’l-yevmi’s-sânî min Cumâdelûlâ sene tis‘a ve hamsîn ve elf.

Şuhûdü’l-hâl: Yusuf b. Abdullah, Ahmed b. Abdullah, Mustafa b. Şaban, İbrahim Efendi b. Şaban

(RUMELİ80 - cilt: 15, sayfa: 253 - Hüküm no: 281 - Orijinal metin no: [66b-1, Arapça])﻿

﻿

﻿

282. Hüküm

Dilaver bt. Abdullah’ın muhâlaa yoluyla boşandığı

Mahmiye-i Kostantıniyye mahallâtından Mimar Ayas mahallesinde sâkine olan Dilaver bt. Abdullah nâm hâtun meclis-i şerî‘at-ı şerîfe-i garrâ ve mahfil-i tarîkat-i refî‘a-i zehrâda, râfi‘-i hâze’l-kitâb Ahmed b. Nebi nâm dâhil-i bihâ zevci ile muhâla‘a yaptı. Zevc-i mezbûr da nikâhında ta‘ahhüd ettiği râyicü’l-vakt iki bin akçe mehr-i müecceli, iddet nafakası ve meûnet-i süknâsı mukabilinde onunla muhâla‘a yaptı. Zevce-i mezbûre bu sûretle yeni bir nikâh yapılmadan ve mehir ödenmeden helâlolmayacak şekilde zevc-i merkūmundan ayrılmış oldu. Sonra her biri cemî‘-i de‘âvî, mutâlebât, eymân ve muhâsamâtdan umûmen, zevciyyetle alâkalı da’vâdan husûsen yek diğerinin zimmetini ibrâ-i âm ile husûmet ve nizâyı bertaraf edecek şekilde ibrâ etti. Cerâ zâlike ve hurrire fi’l-yevmi’s-sânî min Cumâdelûlâ sene tis‘a ve hamsîn ve elf.

Şuhûdü’l-hâl: Mustafa b. Ali, Salih b. Satılmış, Yahya b. Zekeriya, Mustafa b. Mehmed

(RUMELİ80 - cilt: 15, sayfa: 253 - Hüküm no: 282 - Orijinal metin no: [66b-2, Arapça])﻿

﻿

﻿

283. Hüküm

Meyhaneci Yani v. Dimitri’nin ortakları Panayot ve Yani’de olan alacaklarını aldığının tesbiti

Mahmiye-i İstanbul’da Kumkapı hâricinde meyhâneci tâifesinden Yani v. Dimitri nâm zimmî meclis-i hatîrde tâife-i mezbûreden olup sâbıkā şerîki olan Panayot v. Estadi ve Yani v. Velisari? nâm zimmîler muvâcehelerinden üzerlerine takrîr-i da‘vâ edip bundan akdem mezbûrân Panayot ve Yani ile meyhânecilik san‘atında akd-i şirket eylediğimizde kendi malımdan yirmi dört bin fıddî râyic fi’l-vakt akçemi mezbûrânın mallarıyla halt edip iki sene mu‘âmele eylediğimizden sonra hâlâ fesh-i şirket edip meblağ-ı mezbûr yirmi dört bin akçe yedlerinde hakkım kalmışdır. Suâl olunup meblağ-ı mezbûrun alıverilmesin taleb ederim dedikde, gıbbe’s-suâl merkūmân Panayot ve Yani cevâblarında fi’l-hakīka müdde‘î-i merkūm ile bundan akdem meyhânecilik san‘atında şerîkler olduğumuzda merkūm Yani’nin yirmi dört bin akçesini kendi malımıza halt edip iki sene mu‘âmele eylediğimizden sonra hâlâ fesh-i şirket eylediğimizde meblağ-ı mezbûru merkūm Yani’ye bi’t-tamâm def‘ ve teslîm edip yedimizde bir akçe ve bir habbe hakkı kalmamışdır dediklerinde, merkūmânın yedleri yed-i emânet olmağla bi’l-istihlâf merkūmân Panayot ve Yani’ye minvâl-i muharrer üzre yedlerinde müdde‘î-i merkūmânın yirmi dört bin akçe hakkı olmadığına her birine yemîn teklîf olundukda onlar dahi yemîn billâh ellezî enzele’l-incîle alâ İsâ aleyhi’s-selâm etmeğin, mâ vaka‘a bi’t-taleb ketb olundu. Fi’l-yevmi’s-sâlis min Cumâdelûlâ li sene seb‘a ve hamsîn ve elf.

Şuhûdü’l-hâl: Salih Çavuş b. Yusuf, Dilaver Çavuş b. Abdullah, Ali Çelebi b. Mehmed, Ahmed Çelebi b. Abdurrahman.

(RUMELİ80 - cilt: 15, sayfa: 254 - Hüküm no: 283 - Orijinal metin no: [66b-3])﻿

﻿

﻿

284. Hüküm

Saliha bt. Murad’ın muhâlaa yoluyla boşandığı

Mahmiye-i Kostantıniyye mahallâtından Hâcce Hâtun mahallesinde sâkine olan Saliha bt. Murad nâm hâtun, meclis-i şer‘-i şerîf ve mahfil-i dîn-i münîfe hâzıra olup, hâmil-i kitâb Seyyid Mehmed Efendi b. Seyyid Mazhar Efendi nâm zevc-i dâhil-i bihâsı ile hul‘ eyledi. Zevc-i mezbûr da nikâhında ma‘kūdun aleyh olan râyicü’l-vakt bin beş yüz akçe mehr-i müecceli, aralarında ilm-i şer‘î ile ma‘lûm ve mu‘ayyen olan nafaka-i iddeti ve meûnet-i süknâsı mukabilinde zevce-i merkūmesi ile hul‘ eyledi. Zevce-i mezbûre bu sûretle yeni bir nikâh yapılmadan ve mehir ödenmeden helâlolmayacak şekilde zevc-i merkūmundan ayrılmış oldu. Sonra her biri cemî‘-i de‘âvî, mutâlebât, eymân ve muhâsamâtdsan umûmen, zevciyyetle alâkalı da’vâdan husûsen yek diğerinin zimmetini ibrâ-i âm ile husûmet ve nizâyı bertaraf edecek şekilde ibrâ etti. Cerâ zâlike ve hurrire fi’l-yevmi’r-râbi‘ min Cumâdelûlâ sene tis‘a ve hamsîn ve elf.

Şuhûdü’l-hâl: Seyyid Mahmud Çavuş el-mübâşir, Hüseyin Çavuş b. Ali, Hüseyin Beşe b. Ali, Ali Bey [b.] Zekeriya

(RUMELİ80 - cilt: 15, sayfa: 254 - Hüküm no: 284 - Orijinal metin no: [66b-4, Arapça])﻿

﻿

﻿

285. Hüküm

Mehmed Çelebi’nin hisse talebinde bulunduğu değirmen, odalar ve çiftliklerin Ayşe Hâtun bt. Hızır’ın olduğu

Mahmiye-i İstanbul’da Balaban Ağa mahallesinde sâkin olup sâbıkā Sekbanbaşılıkdan mütekā‘id iken vefât eden Tekfurdağlı Muslihiddin Ağa demekle şehîr Mustafa Ağa b. Hüseyin’in verâseti zevce-i metrûkesi Ayşe Hâtun bt. Hızır ve sulbiye kebîre kızları Fâtıma ve İsmihân ve Hatice ve Safiye nâm hâtunlar mezkûr Mehmed Çelebi meclis-i şer‘-i hatîrde zikri âtî çiftlik ve değirmen ve akāra vaz‘-ı yed eylediği bimâ-hüve nehcü’s-sübût şer‘an sâbit olan mezbûre Ayşe Hâtun bt. Hızır tarafından vech-i âtî üzre husûmet ve redd-i cevâba vekîl olup vekâleti bimâ-hüve nehc şer‘an sâbite olan Sinan Çelebi b. Hızır mahzarında üzerine takrîr-i da‘vâ edip vilâyet-i Rumeli’nde kasaba-i Rusçuk’da sâhil-i bahrda vâki‘ bir tarafı sâhil-i bahre ve bir tarafı ( ) hanına ve iki tarafı tarîk-i âmma müntehî altı bâb odaları ve altı bâb dükkânları müştemil cemî‘ akār ve yine kasaba-i mezkûre kazâsına tâbi‘ Bandos nâm karyede vâki‘ olup Muslihiddin Ağa Çiftliği demekle ma‘rûf dâhiliye ve hâriciye fevkānî büyût-ı müte‘addideyi ve hamamı ve ahûru ve anbarı ve üç kıt‘a bahçeyi müştemil cemî‘ çiftlik ve yine karye-i mezbûre kurbunda vâki‘ Karasazlı nâm nehri cârî üzerinde dâir olup yine Muslihiddin Ağa Değirmeni demekle ma‘rûf üç göz un değirmeni ve yine kazâ-i mezbûre tâbi‘ Bağcı nâm karyede vâki‘ yine Muslihiddin Ağa Çiftliği demekle ma‘rûf dâhiliye ve hâriciye büyût-ı müte‘addideyi ve bağ ve bahçeyi ve koyun sâyesini ve yedi bâb anbarı müştemil cemî‘ çiftlik mûrisimiz müteveffâ Mustafa Ağa b. Hüseyin’in ile’l-vefât tasarrufunda mülkü olup ba‘de vefâtihî terekesinden olmağla zikr olunan iki çiftlik ve odalar ve dükkânlar ve değirmen kırk sekiz sehim i‘tibâr olunup sihâm-ı mezbûreden bi hasebi’l-usûbe beş sehm-i şâyi‘leri bana irs-i şer‘î ile intikāl ve isâbet etmiş mülk ve hakkım iken işbu vekîli’l-huzûr Sinan Çelebi müvekkilesi Ayşe Hâtun zikr olunan odaların ve dükkânın ve çiftliklerin ve değirmenin mecmû‘una vaz‘-ı yed etmekle ben dahi her birinde olan beşer sehm-i şâyi‘-i hisse-i şer‘iyye hakkım nâ-hak vaz‘-ı yed etmişdir. Suâl olunup yedinde olan sehim-i mezkûr hakkımdan müvekkile-i mezkûrenin yed-i zâlimesi izâle olunup bana teslîm olunmasın taleb ederim dedikde, gıbbe’s-suâl vekîl-i mezbûr cevâbında fi’l-hakīka zikr olunan odalar ve dükkânlar ve çiftlikler ve değirmen müteveffâ-yı merkūm Mustafa Ağa’nın yedinde mülk ve hakkı olup merkūm Mustafa Ağa sıhhatinde nefâz-ı tasarrufâtında bin kırk altı senesinde zikr olunan cemî‘ odaları ve dükkânları ve çiftlikleri ve değirmeni kâffe-i hukūkuyla müvekkilem mezbûre Ayşe Hâtun’a hibe-i sahîha-i şer‘iyye ile ba‘de’t-tahliyeti’ş-şer‘iyye hibe ve temlîk ve teslîm eyledi. müvekkilem mezbûre dahi meclis-i hibede ittihâb ve tesellüm-i şer‘î ile tesellüm ve temlîk edip mârrü’z-zikr cemî‘ odalar ve cemî‘ dükkânlar ve cemî‘ çiftlikler ve cemî‘ değirmen müvekkilem mezbûrenin mülk-i mevhûbu ve hakk-ı sırfıdır deyû def‘ edicek, <

(RUMELİ80 - cilt: 15, sayfa: 255 - Hüküm no: 285 - Orijinal metin no: [67a-1])﻿

﻿

﻿

286. Hüküm

Mustafa Efendi b. Davud’un menzilini Abraham v. Ağya’ya satması

Mahmiye-i İstanbul’da hısnı ebvâbından Kumkapı kurbunda Süleyman Ağa mahallesinde sâkin Mustafa Efendi b. Davud meclis-i şer‘-i hatîr-i lâzimü’t-tevkīrde işbu râfi‘ül-kitâb Abraham v. Ağya nâm Ermeni zimmî muvâcehesinde tav‘an ikrâr ve i‘tirâf edip zikri âtî akdin sudûruna değin silk-i tasarruf ve yedimde münselik mülk ve hakkım olup mahalle-i mezbûrede vâki‘ bir tarafı Sinan Paşa Vakfı’ndan olup kendi tasarrufumda arsaya ve bir tarafı Ali Çelebi Vakfı’ndan olup tüccâr tâife ( ) nâm zimmî tasarrufunda menzile ve bir tarafı Mustafa Ağa b. ( ) mülküne ve bir tarafı tarîk-i âmma müntehî olup dâhiliye ve hâriciye muhtevî muhavvata-i dâhiliyesinde iki bâb fevkānî odayı ve bir matbahı ve bir kileri, bi’r-i mâyı ve kenîfi müştemil ve muhavvata-i hâriciyesinde dahi iki bâb fevkānî odayı ve ahûru ve kenîfi müştemil cemî‘ mülk menzilimi tevâbi‘ ve levâhıkı ve kâffe-i hukūk ve merâfıkı ile merkūm Abraham’a bin otuz kıt‘a riyâlî kuruşa tarafından îcâb ve kabûlü hâvî şürût-ı müfsideden ârî bey‘-i bâtt-ı sahîh ile [bey‘] ve teslîm edip ol dahi minvâl-i muharrer üzre iştirâ ve tesellüm ve kabz eylediğinden sonra semen-i mezbûr bin kıt‘a riyâlî kuruşu merkūm Abraham yedinden tamâmen ahz u kabz eyledim. Min ba‘d menzili mahdûd-ı mezbûr merkūm Abraham’ın mülk-i müşterâsı ve hakk-ı sırfı olmuşdur. Keyfe mâ yeşâ ve yahtâr mutasarrıf olsun dedikde, mukırr-ı mezbûrun ikrâr-ı meşrûhunda el-mukırrûn lehü’l-merkūm vicâhen tasdîk ve şifâhen tahkīk edicek, mâ hüve’l-vâki‘ bi’t-taleb ketb olundu. Hurrire fi’l-yevmi’l-hâmis aşer min Cumâdelûlâ li sene tis‘a ve hamsîn ve elf.

Şuhûdü’l-hâl: Halil Efendi b. Mustafa el-kadı, Mehmed b. Mustafa Halîfe, Mehmed b. Davud, Mehmed Çelebi b. Osman, İbrahim b. Perviz, Halil Halîfe b. Musa el-müezzin, Abdüsselâm b. Osman, Yusuf b. Abdullah, Mehmed b. Hüseyin, İsa b. Ahmed.

(RUMELİ80 - cilt: 15, sayfa: 257 - Hüküm no: 286 - Orijinal metin no: [67b-1])﻿

﻿

﻿

287. Hüküm

Fâtıma bt. Şaban’ın câriyesi Şakire bt. Abdullah’ın âzat edilmiş olduğuna karar verildiği

İşbu açık kaşlı elâ gözlü, orta boylu Rûsiyyetü’l-asl müslimetü’l-mille Şâkire bt. Abdullah Efendi meclis-i şer‘-i hatîr-i lâzımü’t-tevkīrde mahrûsa-i Galata muzâfâtından kasaba-i Tophâne mahallâtından Cihangir mahallesinde sâkine Fâtıma bt. Şaban nâm hâtun mahzarında üzerine takrîr-i da‘vâ edip ben işbu mezbûre Fâtıma’nın câriye-i memlûkesi ve rakabesi olup mezbûre Fâtıma Hâtun bin elli sekiz Rebî‘ulevveli’nin altıncı gününde mahmiye-i İstanbul’da Mahmud Paşa Mahkemesi’nde nâib olan Mevlânâ Mustafa Efendi huzûrunda beni i‘tâk edip yedime hüccet-i şer‘iyye vermişiken hâlâ üzerime nâ-hak vaz‘-ı yed edip istirkâk edip suâl olunup üzerimden yed-i gāsıbı izâle ve sebîlim tahliye olunmağın taleb ederim dedikde, gıbbe’s-suâl mezbûre Fâtıma cevâbında fi’l-hakīka minvâl-i muharrer üzre işbu câriye bundan akdem karındaşım Mustafa Ağa’nın câriye-i memlûkesi olup zevcim Ali Reis’in izni yoğiken bir re’s câriyesi ile karındaşım mezbûr Mustafa Ağa’dan mukāyaza vechi üzre iştirâ ve tesellüm eyledikden sonra mevlâ-yı mûmâ-ileyh huzûrunda târih-i mezbûrede i‘tâk ve tahrîr eylemişdim. Lâkin bedel vermeksizin câriye benim olmamağla mezkûre Şâkire’nin i‘tâkı sahîh değil dedikde mezbûre Fâtıma’nın minvâl-i meşrûh üzre olan takrîri üzre bilâ izni’z-zevc mukāyaza ile mezkûr Şâkire’yi ahz ve dahi hakkında gāsıb ve mezkûre Şâkire hakkında mâlike olup câr-ı mülkünde i‘tâkı sahîh ve nâfiz (…) ikrâr mûcebince mezbûre Şâkire’nin ıtkına ve mezbûre Fâtıma mezbûre Şâkire üzerinden kasr-ı yedine hükm şer‘le hükm olunup, mâ hüve’l-vâki‘ bi’t-taleb ketb olundu. Fi’l-yevmi’s-sâmin aşer min şehri Rebî‘ilâhir li sene tis‘a ve [hamsîn] ve elf.

Şuhûdü’l-hâl: El-Hâc Hüseyin b. Hasan, Ali Bey b. Sadık, Ali Bey b. Ahmed, Ebûbekir Beşe b. Çukadâr, İsa Bey [b.] Ahmed, Yahya Bey b. Zekeriya.

(RUMELİ80 - cilt: 15, sayfa: 258 - Hüküm no: 287 - Orijinal metin no: [67b-2])﻿

﻿

﻿

288. Hüküm

Müderris Mustafa Efendi’nin borçlarının terekesinden ödendiği, vârislerinin de birbirinde hakları kalmadığı

Mahmiye-i İstanbul’da Muhtesib Karagöz mahallesinde sâkin olup mahmiye-i mezbûrede Kadırga Limanı’nda vâki‘ Mehmed Paşa Medresesi müderrisi olduğu hâlde vefât eden Mustafa Efendi b. İsmail Ağa’nın verâseti vâlidesi fahrü’l-muhadderât Fâtıma Hâtun bt. el-merhûm Hoca Mustafa Efendi’ye ve zevce-i metrûkesi Afrasyab Hâtun bt. Abdullah’a ve sulbiye kebîre kızları Emetullah Hâtun’a ve Rukiye Hâtun’a ve li ebeveyn kız karındaşı Ayşe Hâtun’a münhasıra olduğu şer‘an sâbit ve mütehakkık oldukdan sonra mezbûrât Afrasyab Hâtun ve Emetullah Hâtun ve Rukiye Hâtun ve Ayşe Hâtun taraflarından husûs-ı âti’l-beyânı ikrâra vekîl olup mezbûrâtı ma‘rifet-i şer‘iyye ile ârifân olan Mehmed Çelebi b. Piyâle ve Mehmed Çelebi b. Bünyad nâm kimesneler şehâdetleriyle şer‘an vekâleti sâbite olan Hüseyin Efendi b. Mustafa meclis-i şer‘-i şerîfde işbu râfi‘ül-kitâb mûmâ-ileyhimâ Fâtıma Hâtun tarafından husûs-ı âti’z-zikirde olan ikrârı tasdîka vekîl olup vekâleti bimâ-hüve nehcü’s-sübût şer‘an sâbite olan kıdvetü’l-müderrisîn Abdülvehhâb Efendi b. Abdüllatif Efendi mahzarında tav‘an bi’l-vekâle ikrâr ve i‘tirâf edip müvekkilelerim mezkûrât Afrasyab Hâtun ve Rukiye Hâtun ve Emetullah Hâtun ve Ayşe Hâtun’un mûrisleri müteveffâ-yı mezbûr Mustafa Efendi’nin Ali Efendi b. ( ) nâm kimesneye yirmi beş bin sekiz yüz cedîd râyic fi’l-vakt akçe deyni ve Ali Çelebi b. Mehmed’e on üç bin cedîd akçe deyni ve Ahmed Bey b. İbrahim Han’a on altı bin akçe deyni ve on altı bin cedîd akçe dahi Hoca Hasan Çelebi’ye deyni, Kırkım Abdülkerim b. Yahya nâm kimesneye dokuz bin beşyüz cedîd akçe deyni ve Arakiyyeci Raziye Hâtun bt. ( ) dokuz bin beş yüz cedîd akçe deyni ve Afrasyab Hâtun’a mehr-i müeccelinden on bin cedîd akçe deyni ve Ayşe Hâtun bt. İsmail Ağa’ya dört bin altı yüz akçe deyni ve Hayrünnisa Hâtun bt. ( ) beş bin cedîd akçe deyni ve Yümnî Hâtun bt. ( ) iki bin sekiz yüz cedîd akçe deyni ve Kasab Dilaver b. Abdullah’a üç bin sekiz yüz kırk akçe deyni ve Elli Yedinci Ağa Bölüğü’nde odabaşı olan Mehmed Çelebi b. ( ) iki bin altı yüz altmış beş cedîd akçe deyni ve Nerdübânlı Mescid Vakfına mütevellî olan Mahmud Efendi b. ( ) yedinden istidâne eylediği asl-ı mâl ve murâbahadan üç bin yedi yüz akçe ve Bezzâzistâncı Ali Çelebi’ye iki [bin] doksan beş cedîd akçe deyni ve Nasuh Paşazâde Vakfına mütevellî olan Osman Ağa b. ( ) iki bin doksan cedîd akçe deyni ve Neriman bt. Abdullah dört bin beşyüz altmış akçe deyni ve Küşade bt. Abdullah’a bin akçe eyni ve Haffâf Habib b. Mehmed’e altı yüz altmış akçe deyni ve Musaffa bt. Abdullah nâm hâtuna dokuz [yüz] yirmi cedîd akçe deyni ve Haffâf İsmail Beşe’ye seksen akçe deyni ve Süleymaniye kurbunda Mehmed Câmi‘i imâmı Abdülvehhâb Efendi’ye asl-ı mâl ve murâbahadan iki bin altı yüz cedîd akçe deyni ve Ahmed b. ( ) yüz yirmi altı akçe deyni ve Musa Çelebi b. ( ) asl-ı mâl ve murâbahadan dokuz bin yüz akçe deyni ve Elkiz nâm Yahudi’ye yedi bin dokuz yüz seksen akçe deyni ve Nakkaş Yahudi’ye dört yüz akçe deyni ve Çelebi Yahudi’ye dört yüz seksen akçe deyni ve Halil Beşe b. ( ) bir dört yüz otuz akçe deyni ve Hoca Ferruh b. Abdullah’a bin yüz akçe deyni ve Sütçü dâmâdı Mardiros v. Azad nâm Ermeni’ye altı yüz elli akçe deyni ve Ayakbasanzâde Mehmed Efendi b. Mustafa’ya iki bin dört yüz akçe deyni ve Derâkî Ahmed Çelebi’ye dört yüz elli akçe deyni ve Saka Dimo v. ( ) dört yüz akçe ve zıbıncı Ermeni’ye beş yüz on akçe deyni ve Başçı Mahmud Vakfından Horhor’da vakıf dekâkîn icâresinden iki yüz kırk akçe deyni ve Mismârî Mehmed b. Yusuf’a yüz altmış bir akçe deyni ve Gömlekçiye yetmiş beşakçe deyni ve Hasım Mehmed Çelebi b. Ahmed’e bin yedi yüz yirmi beş akçe ve Osman Efendi’ye asl-ı mâl ve murâbahadan bin yüz seksen akçe deyni ve Rıdvan b. Şaban’a sof bahâsından bin iki yüz akçe ve Üstâd Hasan’a iki yüz kırk akçe ve Kireçci Mardiros v. Zarka’ya üç yüz akçe ve Piyâle b. Abdullah’a dört yüz on akçe ve Zıbıncı’ya yüz altmış akçe ve Ali Halîfe’ye iki yüz yirmi beş akçe ve Fidancı’ya yüz sekiz akçe ve Kuyumcuzâde Mehmed b. Piyâle’ye altı yüz kırk akçe ve Abdülvehhâb Efendi b. Abdüllatif Efendi’ye altı yüz kırk akçe ve Mehmed Beşe b. ( ) elli akçe ve Hüseyin Efendi’ye elli akçe ve Keresteci Hüseyin’e bin yüz altmış akçe ve Hoşkadem mahallesi müezzini Yusuf Halîfe’ye iki bin akçe ve Simkeş Ali Çelebi’ye dört yüz akçe ve Şaban Bey’e üç yüz seksen akçe ve a‘lemü’l-ulemâ’i’l-izâm Ebü’l-fazl Mehmed Efendi’ye beş bin altı yüz akçe ve Mustafa Çavuş b. Abdullah nâm kimesneye dokuz bin üç yüz altmış akçe ve Kara Ali b. ( ) asıl ve murâbahadan on bin akçe ve Meyhâneci İstati v. Dimo’ya altı bin akçe ve Fırıncı Köse zimmîye sekiz bin altı yüz akçe ve Abdullah’a üç yüz akçe cem‘an iki yük on iki bin yüz beş akçe düyûnu olup kable’l-îfâ vefât etmekle terekesinden edâsı lâzım gelmeğin mûmâ-ileyhâ Fâtıma Hâtun’u tereke-i müteveffâ-yı mezbûru bey‘ ve ashâb-ı düyûna semeninden îfâya müvekkilâtım taraflarından vekîl edip ol dahi ba‘de’l-kabûl tereke-i müteveffâ-yı mezbûreyi bey‘ edip semeninden bi’l-asâle ve bi’l-vekâle cümle düyûnu ashâb-ı mezkûruna edâ ve îfâ eylemişdir. Min ba‘d müvekkilâtımın müteveffâ-yı mezbûrun terekesine müte‘allika mezbûre Fâtıma Hâtun üzerine da‘vâ ve hakları yokdur dedikde, gıbbe’t-tasdîki’ş-şer‘î mâ vaka‘a bi’t-taleb ketb olundu. Fî gurre-i Cumâdelûlâ li sene tis‘a ve hamsîn ve elf.

Şuhûdü’l-hâl: Mustafa Çavuş b. Mehmed, Abdülkerim Halîfe b. Ali el-müezzin, Yahya b. Zekeriya, Ahmed Çelebi b. Abdülbâkī, Osman Çelebi b. Mehmed, [Abdurrahman] Efendi b. Mehmed an kazâ-i Ova, Rıdvan b. Şaban ve gayruhüm mine’l-huzzâr.

(RUMELİ80 - cilt: 15, sayfa: 258 - Hüküm no: 288 - Orijinal metin no: [68a-1])﻿

﻿

﻿

289. Hüküm

Sefer Beşe b. Oruc’un terekesinin ortaya çıkan vârisleri Mehmed Beşe b. Malkoç ve Mustafa b. Yusuf’a teslimi

Medîne-i Hazret-i Ebâ Eyyûb el-Ensârî mahallâtından Câmi‘-i Kebîr mahallesinde Herkiz? [Mehmed] Beşe b. Malkoç asâleten ve mahmiye-i İstanbul’da Langa kurbunda Çakır Ağa mahallesinde sâkine olup Mustafa b. Yusuf nâm sagīrin kıbel-i şer‘-i enverden mansûbe vasîsi olan Âlime bt. Mustafa vesâyeten meclis-i şer‘-i hatîrde altmış ikinci cemâ‘at bölüğünden olup bundan akdem Azak’da vefât eden Sefer Beşe b. Oruc’un zâhirde vâris-i ma‘rûfu olmak zu‘muyla terekesine bi’l-emâne vaz‘-ı yed edip mahmiye-i İstanbul’da bi’l-fi‘l Beytülmâl-ı râcilîn emîni olan İlyas Ağa b. Sinan tarafından husûs-ı âti’l-beyânı vekîl olup bimâ-hüve nehcü’s-sübût şer‘an vekâleti sâbite olan Mehmed Beşe b. Mustafa mahzarında üzerine her biri asâleten ve vesâyeten takrîr-i da‘vâ edip ben ve sagīr-i mezbûr Mustafa müteveffâ-yı mezbûr Sefer Beşe’nin li ebeveyn karındaşları oğulları ve vârisleri [vech-i] muharrer üzre karındaşları oğulları olduğumuzu müteveffâ-yı mezbûr hâl-i hayât ve nefâz-ı tasarrufâtında alâ ru’ûsi’l-istişhâd ikrâr dahi eylemişdir. Bi hasebi’l-irsi’ş-şer‘î tereke-i müteveffâ-yı mezbûr şer‘an bize isâbet ve intikāl etmişken hâlâ emîn-i mezbûr tereke-i müteveffâ-yı mezbûra kasr-ı yedine tenbîh ve asâleten ve vesâyetimiz hasebiyle bize teslîm olunmasın taleb ederiz dediklerinde gıbbe’s-suâl vekîl-i mezbûr müvekkili mezbûrun vech-i meşrûh üzre tereke-i müteveffâ-yı mezbûra vaz‘-ı yed eylediğini ikrâr, lâkin merkūm Mehmed Beşe’nin ve sagīr-i mezbûr Mustafa’nın müteveffâ-yı mezbûrun karındaşları oğulları olduğunu inkâr edicek, merkūm Mehmed Beşe’den vasiyy-i merkūme Âlime’den da‘vâ-yı meşrûhalarını mübeyyin beyyine taleb olundukda, udûl-i ricâl-i müslimînden olup mârrü’z-zikr Çakır Ağa mahallesi müezzini Derviş Çelebi b. Halil ve (…) Mustafa Çelebi b. Cafer ve mahalle-i mezbûre sükkânından Mustafa b. İvaz nâm kimesneler li ecli’ş-şehâde meclis-i şer‘a hâzırân olup gıbbe’l-istişhâd her biri şehâdet edip fi’l-hakīka Azak’da vefât edip Sefer Beşe hâl-i hayât ve nefâz-ı tasarrufâtında işbu Mehmed Beşe ve sagīr-i merkūm Mustafa için benim li ebeveyn karındaşlarım oğullarıdır deyû bizim huzûrumuzda tav‘an ikrâr ve i‘tirâf eyledi. Bu vechile merkūm Mehmed Beşe ve sagīr-i mezbûr Mustafa müteveffâ-yı mezbûrun vârisleridir. <

(RUMELİ80 - cilt: 15, sayfa: 260 - Hüküm no: 289 - Orijinal metin no: [68b-1])﻿

﻿

﻿

290. Hüküm

Hâkimin Âlime bt. Mustafa’yı Mustafa adlı küçüğe vasî atadığı

Hâkim, mahmiye-i Kostantıniyye mahallâtından Çakır Ağa mahallesinde sâkine olan Âlime bt. Mustafa nâm hâtunu, Mustafa b. ( ) nâm sagīre, zabt-ı ahvâli ve bundan akdem Azak kalesinde fevt olan Sefer Beşe b. Oruc nâm amcasından irs-i şer‘le kendisine intikāl eden emvâlin muhafazası için ihtiyâcına binâen vasî nasb etti. Mezbûre Âlime hâtun da vesâyet-i merkūmeyi kabûl edip hizmeti lâzimesini edâyı ta‘ahhüd etti. İşbu nasb, vasiyy-i mezbûrenin vesâyet ve emânete ehil, gadr ve hıyânetten berî olduğunun sâbit olmasından sonra vâki‘ oldu. Cerâ zâlike ve hurrire fi’l-yevmi’l-hâmis min Cumâdelûlâ sene tis‘a ve hamsîn ve elf.

Şuhûdü’l-hâl: Ali Bey b. Mustafa, Durak Bey b. Pîrî, Mustafa b. Mehmed

(RUMELİ80 - cilt: 15, sayfa: 261 - Hüküm no: 290 - Orijinal metin no: [68b-2, Arapça])﻿

﻿

﻿

291. Hüküm

Çörekçi Ahmed b. Abdullah’ın at değirmeni ve müştemilatı hissesini Panayot v. Yani’ye satması

Mahmiye-i İstanbul’da Mimar Ayas mahallesinde sâkin Çörekçi Ahmed [b.] Abdullah meclis-i şer‘-i hatîr-i lâzımü’t-tevkīrde işbu râfi‘ü’l-vesîka Panayot v. Yani nâm zimmî muvâcehesinde tav‘an ikrâr ve i‘tirâf edip mahmiye-i mezbûre Yedikule hâricinde Kürkçü el-Hâc Hüseyin mahallesinde vâki‘ bir tarafı Kuyumcu Aslan v. ( ) mülküne ve bir tarafı ( ) b. mülküne ve iki tarafı tarîk-i âmma müntehî olup beher mâh Bahtî Çelebi ve Bazar nâm zimmîye yetmiş akçe ile icâresi olup taht-ı yedimde olan dam içinde vâki‘ yedimde mülk ve hakkı olan bir göz at değirmeninin ve seng deyrinin? rub‘ sehm-i şâyi‘ini kâffe-i hukūkuyla ve altı atının ve anbarının ve yemliğin dahi rub‘ sehm-i şâyi‘lerini kâffe-i hukūkuyla ve merâfıkıyla mezbûr Panayot’a altı bin fıddî râyic fi’l-vakt akçeye safka-i vâhide ile bey‘-i bâtt-ı sahîh-i şer‘î ile bey‘ ve teslîm edip ol dahi minvâl-i muharrer üzre iştirâ ve tesellüm ve kabûl eyledikden sonra semeni ve kabûl eyledikden sonra semen-i mezbûru ikrâr-ı meşrûhunda el-mukırrûn lehü’l-merkūm vicâhen tasdîk ve şifâhen tahkīk mâ hüve’l-vâki‘ bi’t-taleb ketb olundu. Fi’l-yevmi’t-tâsi‘ min Cumâdelâhir li sene tis‘a ve hamsîn ve elf.

Şuhûdü’l-hâl: Habib Çelebi b. Mehmed el-kâtib, Yahya Bey b. Ali, Hasan Dede b. Abdurrahman, Mehmed Çelebi b. Habib, Ahmed Beşe b. Mustafa, Yusuf b. Mustafa, Yusuf b. Abdullah.

(RUMELİ80 - cilt: 15, sayfa: 262 - Hüküm no: 291 - Orijinal metin no: [69a-1])﻿

﻿

﻿

292. Hüküm

Çörekçi Ahmed b. Abdullah’ın at değirmeni ve müştemilatı hissesini İstati v. Panayot’a satması

Mahmiye-i İstanbul’da Mimar Ayas mahallesinde sâkin Çörekçi Ahmed b. Abdullah meclis-i şer‘-i hatîr-i lâzımü’t-tevkīrde işbu râfi‘ü’l-vesîka İstati v. Panayot nâm zimmî muvâcehesinde tav‘an ikrâr ve i‘tirâf edip mahmiye-i mezbûrede Yedikule kurbunda Kürkçü el-Hâc Hüseyin mahallesinde vâki‘ bir tarafı Kuyumcu Aslan v. ( ) mülküne ve bir tarafı ( ) b. ( ) mülküne ve iki tarafı tarîk-i âmma müntehî olup beher mâh Yahya Çelebi ve Bazar nâm zimmîye yetmişer akçe icâresi olup taht-ı yedimde olan dam içinde vâki‘ yedimde mülk ve hakkım olan bir göz at değirmeninin ve seng deyrinin? râbi‘ sehm-i şâyi‘ini kâffe-i hukūkuyla ve altı atının ve anbarının ve yemliğinin dahi rub‘ sehm-i şâyi‘lerini kâffe-i hukūk ve merâfıkı ile mezbûr İstati’ye altı bin fıddî râyic fi’l-vakt akçeye safka-i vâhide ile bey‘-i bâtt-ı sahîh-i şer‘î ile bey‘ ve teslîm edip ol dahi minvâl-i muharrer üzre iştirâ ve teslîm <

(RUMELİ80 - cilt: 15, sayfa: 262 - Hüküm no: 292 - Orijinal metin no: [69a-2])﻿

﻿